
— Cel puţin la atât au fost bune afurisitele alea de vijelii din tim- 
pul iernii, spuse Delvia pe un ton ce se dorea să pară că vrea neapărat să 
găsească ceva util într-un adevărat dezastru. Ne-au permis să acumu- 
lăm suficientă energie ca să avem acum cu ce ne juca. 

— Dar de luat, ne-au luat cu mult mai multe, murmură Naline. 

— Cred că ai dreptate. Totuşi, să nu disperăm încă. S-ar putea să 
descoperim că nu stăm atât de rău pe cât ne aşteptăm. 

Delvia tăie legătura cu acumulatorul şi compresorul amuţi. Cu de- 
gete îndemânatice decuplă ultimul cilindru de la cupla de ieşire, se asi- 
gură că manometrul funcționează lăsând să scape puţin aer — din supapă 
se auzi un fel de scârțâit — apoi îl lăsă să cadă cu o bufnitură lângă 
ceilalți doi, care erau deja pregătiţi şi stăteau pe straniul nisip verzui. 
Apucând imediat un cilindru gol, începu să-l conecteze la compresor. 

— Poţi să-i iei pe âştia trei, Lex, adăugă ea. 

— Bine, încuviinţă Lex. Ai terminat, Naline? 

Fata mai brunetă — „copilul” refugiaților supraviețuitori — dădu din 
cap şi se întoarse, încercând să atragă atenţia unui bărbat cu figură imo- 
bilă ce se afla la câţiva paşi de ei, pe plajă. 

— E rândul dumneavoastră, domnule căpitan! rosti ea în cele din 
urmă, dându-și părul lung şi negru pe spate. 

Auzind-o, căpitanul reveni la realitate, parcă de pe alt tărâm. Pri- 
vise ţintă o suprafaţă metalică arcuită ce ieşea din apa liniştită şi albas- 
tră a golfului. Acum, cu mișcări mecanice, porni spre Naline. 

Lex, a cărui înălțime suplă era reliefată de veşmântul ciudat pe ca- 
re-l purta, luă în braţe cei trei cilindri cu aer comprimat pregătiţi pentru 
el. Era îmbrăcat într-un costum spaţial, al cărui material portocaliu-flu- 
orescent — asigurând vizibilitate maximă în spaţiul cosmic — strălucea 
aproape orbitor în lumina albastru-albă a soarelui dimineţii. Naline îi 
legase benzi lucioase de elasticon la încheieturi și pe talie, pentru a 

strânge pe corp surplusul de material — costumul fusese croit pentru o 
persoană mult mai robustă decât el. Apoi îşi ridică şi casca, dădu rapid 
cu mâna pe ea, să se asigure că de garnitura de etanşare nu rămăsese 
lipit vreun fir de nisip, şi-i spuse lui Arbogast: 

— Domnule căpitan, mă duc jos la băieţi, să vàd daca e gata barca. 

— În regulă, răspunse Arbogast. Vocea îi era ot atât de lipsită de 
viaţă pe cât îi era şi figura lipsită de expresie. Păiea in.capabil să-şi ia 
ochii de la suprafaţa aceea metalică ce răsărea din Nârc-. 

— Mâna stângă, vă rog, zise Naline. Fata îi făce' câ pitanului exact 
ce-i făcuse mai înainte lui Lex, deoarece, deşi costul de pe Arbo- 
gast era chiar al lui, privaţiunile din timpul iernii îl costaseră mai bine 
de zece kilograme în greutate, şi operaţia era necesară şi în cazul lui. 
Ascultător ca un căţelandru, omul ridică braţul şi-l întinse spre fată. 

Compresorul porni din nou, şi Delvia se ridică în capul oaselor. 
Privind la Lex, îi zise: 

— Zău că te invidiez. După iarna asta cumplită, mă simt murdară 
până şi pe dinăuntru. Nimic nu mi-aş dori mai mult acum decât o 
baie, cât mai lungă şi mai răcoritoare. 

Chiar părea gata îmbrăcată pentru asta — sau mai degrabă dezbră- 
cată. Nu avea pe ea decât o tunică roşie zdrenţuită, crăpată în părți. Şi 
era evident că semiinaniţia prin care trecuseră cu toții avusese, în 
cazul ei, efectul de a-i cizela şi mai mult formele sculpturale ale tru- 
pului. Carnea îi era tare şi sănătoasă, iar pe sub pielea netedă se vedeau 
mişcările muşchilor, pe care-i ghiceai puternici. Era reconfortant să 
vezi că măcar câţiva dintre refugiaţi erau capabili să rămână sănătoşi 
în condiţiile de aici. Chiar dacă asta le sărea în ochi şi celor mai puţin 
norocoşi, şi, mai târziu, putea crea probleme... 

— In locul tău n-aş încerca asta, îi răspunse Lex sobru. Mai ales 
după ce i s-a întâmplat tânărului Bendle. 

Delvia încuviinţă, dând din cap şi strâmbându-se. Cu o mişcare ne- 
controlată, își ridică un picior de pe nisip şi, sprijinindu-se cu o mână 
de compresor, începu să se frece cu talpa pe gamba celuilalt picior, ca 
şi cum s-ar fi scărpinat. Lex se uită imediat atent la ea şi văzu pe piele 
o porţiune iritată, roşiatică. 

— Del! spuse el. Te mănâncă tare? 

Jenată, ea îşi lăsă imediat piciorul pe nisip şi-i răspunse: 

— Nu prea tare. Cred că e o iritaţie, din cauza soarelui. 

— Atunci ce cauţi doar cu zdreanţa aia pe tine? Ce vrei, să faci un 
lupus din cauza nivelului ridicat de ultraviolete? Aici nu suntem... Se 
opri brusc, dându-și seama că şi Naline şi Arbogast își întorseseră ochii 
spre el. Fusese pe punctul să spună „Aici nu suntem pe Zarathustra”. 
Şi asta ar fi fost o remarcă absolut stupidă, în acel moment. Aşa că, 
după ce îşi trecu limba peste buze, continuă: 

— Ar trebui să umbli complet îmbrăcată, Del. 

O clipă crezu c-o să-i răspundă răstit — să-și vadă de treburile lui şi 
să nu-și bage nasul în ale altora. Dar, spre surprinderea lui, o auzi oftând. 

— Ştiu, ştiu... Sunt blondă şi e prostie curată ce fac. Dar, după iarna 
asta, mi-e imposibil să mai suport! Să ştii că nu glumeam deloc când 
am zis că mă simt murdară până şi pe dinăuntru. N-am purtat în viaţa 
mea aceleași haine atâta timp. Am senzaţia că murdăria mi-a ajuns 
până-n oase! Dădu din umeri a neputinţă, înfiorându-se. Dar ai dreptate. 
O să-l întreb pe doctorul Jerode dacă n-are vreo cremă ecranantă. 

— Dacă are, te poți considera norocoasă, murmură Lex. Dădu scurt 
din cap către Arbogast, se întoarse şi începu să se depărteze. 

În spate, o auzi pe Naline cum mormăie exasperată: 

— Del! Ai cumva o foarfecă? 

— Eu nu, dar ştiu pe cineva care are. De ce? 

— O să te rog să-mi tai părul. Treaba asta e destul de migăloasă — 
nu se poate face decât un singur fel de nod — şi, dacă nu nimeresc 
tensiunea benzii cum trebuie, ori alunecă, ori blochează circulația... 

Îndepărtându-se, Lex auzea vocea fetei din ce în ce mai slab, până 
ce ajunse un murmur, după care nu mai auzi nimic. 


Apropiindu-se de locul unde Aldric şi Cheffy verificau dacă barca 
lor improvizată nu ia cumva apă, Lex se simţea de-a dreptul voios, chiar 
dacă îi era cam teamă de ceea ce vor descoperi — el şi Arbogast — pe 
fundul golfului. Ceţurile grele și îngheţate, şi vijeliile teribile din tim- 
pul iernii, fuseseră un fel de închisoare a spiritului. Acum, peste noapte 

în sensul aproape propriu al cuvântului — se simțeau eliberaţi şi aveau 
în față o vară cam cât un an terestru. Înduraseră tot ce le putea pune mai 
rău în faţă noul lor adăpost, şi covârşitoarea lor majoritate supraviețui- 
se. Chiar şi cei care crezuseră că pentru ei viitorul nu mai există, o da- 
tă ce planeta lor natală fusese calcinată, începuseră să se comporte ca 
nişte ființe umane, şi nu aidoma unor sălbăticiuni înfricoşate. 

Ceva mai departe de malul mării, în valea râului pe malul căruia era 
aşezarea lor, casele deteriorate începuseră să fie reparate şi se planificau 
construcţii noi. Aici, pe plajă, sub conducerea căruntului Bendle — care 
îşi revenise după şocul produs astă toamnă de moartea fiului său — o du- 
zină de oameni cercetau sistematic stâncile şi ochiurile de apă. Fireşte, 
tot peisajul era schimbat faţă de astă-toamnă, pentru că vânturile puter- 
nice din timpul iernii nu se mărginiseră doar la a învârti săptămâni în 
şir elicele generatoarelor lor eoliene. Dunele, bancurile de nisip, dâm- 
burile imense, presărate ici şi colo pe plajă ca stafidele într-un enorm 
pudding de nisip, arătau cu totul altfel de cum fuseseră înaintea iernii. 

Dar, privită în ansamblu, situaţia i se părea... ei bine, da! De-a 
dreptul promițătoare! 

Pe plajă se vedeau din loc în loc resturi organice de fel de fel de cu- 
lori, de la maroniu la roşiatic şi la verzui. Fuseseră primele studiate de 
echipa lui Bendle. Majoritatea erau rămăşiţe inofensive ale unor plante 
marine, smulse de pe fundul apei de furtunile puternice. Animalele, ca- 
re erau încă mobile şi potențial periculoase, chiar dacă urmau să moară 
pe uscat, în absenţa apei, fuseseră marcate pentru avertizare cu câte o 
pată de vopsea alba. Iar o creatură fusese pironită în nisip cu un țăruş 
ascuţit, iar în jurul et se trăsese un cerc. 

Lex se opri s-o privească. Nu murea uşor, ca majoritatea anima- 
lelor marine. Era colorată în nuanţe de roz şi verde, dublu simetrică, şi 
din trupul pironit, care continua să zvâcnească şi să pulseze, se scurgea 
un fluid rău-mirositor. Cele două organe flexibile cu aspect de trunchi 
— membre, esofaguri, canale de excreţie şi ajutaje de reacţie, combinate 
într-o singură unitate anatomică — se întinseră în van spre el, ajungând 
până aproape de cercul tras pe nisip, dar fără să-l depăşească. 

O baie lungă și răcoritoare în mare... Lex simţi că-l trec fiorii şi 
o luă brusc din loc 

— Admirai exponatul principal? îl întrebă Aldric, scoțându-și oche- 
larii de soare în timp ce Lex se apropia de el. Era un om solid, cu păr 
roşu, despre care cândva se putuse spune că e gras. Dar acum nu mai 
era cazul. În priniâvara asta nici unul dintre refugiaţi nu mai era gras. 

— Aşa s-ar zic. încuviinţă Lex, lăsând jos cilindrii cu aer compri- 
mat şi aşezându-şi casca peste ei. A inventat cineva vreo denumire 
pentru obiectu ăla? 

— Eu aş vrea să-i spunem polistoma abominabilis, zise Chefty, fără 
să-şi ridice capul rotund, împodobit cu cârlionţi negri tunşi scurt, spre 
ei. Avea într-o mână un spray cald şi întindea plastic cu întărire rapidă 
pe o pereche de fu'cheţi ce ieşeau din partea de sus a copastiei. În cea- 
laltă mână avea  spatulă cu care dădea materialului forma dorită, îna- 
inte ca expunerea Ía aer să-l întărească precum piatra. Asta înseamnă, 
adăugă el, ceva de genul scârboşenie cu o droaie de guri. 

— Sugestiv, murmură Lex. Şi fiindcă ai pomenit de guri şi de găuri, 
cum stăm cu etanşeitatea bărcii? 

— Acum e bine. N-au fost decât vreo două sau trei crăpături, pe care 
le-am astupat deja. Cheffy întrerupse funcţionarea spray-ului, dădu o 
ultimă tuşă cu spatula şi se ridică în picioare. 

— Pentru ce sunt cârligele astea? întrebă Lex. Pentru vâsle? 

— Da, bineînţeles. Aldric lovi uşor două obiecte lungi, lăţite la unul 
dintre capete, care erau așezate pe nisip, lângă barcă. Padelele de anul 
trecut nu erau prea eficiente, cred că-ţi aduci aminte. Şi nici ghionderul. 

Lex dădu din cap aprobându-i vorbele. Din cauza ghionderului, 
care se înfipsese în nămolul de pe fund, tânărul Bendle căzuse în apă 
şi nu mai ieşise viu la suprafaţă. 

— Aşa că, în timpul liber, m-am gândit să încropesc chestiile astea, 
continuă Aldric. Teoretic ar trebui să asigure o propulsie mult mai bună, 
chiar şi când barca e încărcată. Şi o să folosim şi o cârmă, fixată acolo, 
la pupa. Dar, îţi dai seama, nu pot garanta, sub nici o formă, rezultatele. 
Fiindcă nu mi-am închipuit vreodată c-o să fiu obligat să meşteresc 
asemenea improvizații primitive... Dacă n-ar fi fost pasiunea lui 
Cheffy pentru istoria timpurie a Pământului, cred că nu mi-ar fi dat 
prin cap nici măcar ideea de vâsle. 

Lex încuviință din nou. Nu era pentru prima dată când cunoştinţele 
pur teoretice ale lui Cheffy despre dispozitive de nivel tehnologic pri- 
mar fuseseră transformate în obiecte reale — mai ales de Aldric, care era 
un meşteşugar foarte priceput — improvizate din te miri ce. Deprimat o 
clipă de enormitatea sarcinii ce le stătea în faţă, zise: 

— De ce eşti aşa sigur că vom avea barca încărcată la întoarcere? 

Aldric privi spre larg. 

— Nava e în poziţie stabilă, nu crezi? 

Lex îi răspunse cu un oftat. 

— Cred că mai corect ar fi să spunem că e în poziţie scufundată, 
zise Cheffy. Şi probabil că e deja pe jumătate plină cu nisip. O să fie 
nevoie să lucraţi la cel puţin patru metri adâncime, Lex. 

— Să nu ne plângem prea mult. Până acum norocul a fost mai mult 
de partea noastră, replică Lex pe un ton forțat dezinvolt. Şi poate că 
lucrurile nu stau aşa de rău pe cât ne închipuim noi 

Cheffy fornăi supărat. După o scurtă pauză, adăugă. 

— Cum crezi că au reuşit să se descurce ceilalți? Am aflat că Or- 
nella a tot încercat să ia legătura cu ei prin radio, însă fără succes. 

Aşa era. Şi, ca urmare, nu prea mai erau mulți în grupul lor care să 
dea fie şi doi bani pe şansele de supravieţuire peste iarnă ale celorlalţi 
refugiaţi care-şi găsiseră adăpost pe planetă. Nu-i plăcea că Cheffy 
adusese tocmai acest subiect în discuţie. Sperase ca oamenii să fie 
preocupați de altele și, măcar vreo câteva zile, să nu-şi facă griji în 
legătură cu ceilalţi, a căror navă asolizase — mai bine zis se zdrobise 
de sol — pe platoul înalt din interiorul continentului. 

— Probabil că acolo sus, la ei, vijeliile au fost de-a dreptul groazni- 
ce, zise Aldric apropiindu-se de pupa bărcii. Ei bine, hai s-o împingem 
în apă. Căpitanul e gata, Lex? 

Punându-şi mâna streaşină la ochi, Lex se întoarse şi privi în di- 
recţia din care venise, spre compresor. 

— Cred c-o să vină imediat, răspunse el 


Ultima bandă era legată cum trebuie. Cu o mină critică, Naline îşi 
trecu mâna peste suprafaţa alunecoasă a costumului, atingând fiecare 
nod. Când ajunse la cel de pe pieptul lui Arbogast, murmură surprinsă: 

— Vă simțiți bine, domnule căpitan? 

- Bineînţeles, mormăi Arbogast. De ce? 

— Pentru că am avut impresia că aveţi frisoane, răspunse Naline. 

Delvia, care era pe punctul de așeza ultimul cilindru cu aer com- 
primat pe care îl încărcase lângă ceilalți doi, pe nisip, ridică imediat 
privirea spre ei. 

— Absurd, zise Arbogast. Se dădu un pas înapoi, evitând să o pri- 
vească în ochi pe fată. Delvia, cilindrii mei sunt gata? 

— Da, toţi trei. 

Arbogast se aplecă țeapân să-i ridice de jos, se opri un moment 
pentru ca Naline — pe faţa căreia se citea încă îngrijorare — să-i aşeze 
casca peste ei şi o porni imediat spre barca ce îl aştepta. 

Privind în urma lui, Naline spuse cu voce joasă: 

— Sper că nu are febră. Nu se vede cu ochiul liber, dar dacă-l atingi 
ai senzaţia că tot corpul... parcă îi vibrează. 

— Asta n-are nimic de-a face cu febra, zise Delvia. Se întoarse re- 
pede spre compresor, deconectă acumulatorul, apucă o foaie pentru co- 
lectarea energiei solare şi începu să o despăturească. Vrei, te rog, să mă 
ajuţi s-o întind bine? adăugă ea vorbind peste umăr spre fată. 

Punându-se docilă în mişcare, aşa cum făcea întotdeauna când era 
vorba de o rugăminte a Delviei, Naline insistă asupra celor spuse mai 
înainte, pe un ton în care se simţea nedumerire: 

— Dg să ştii că are frisoane, sunt absolut sigură. Şi asta în plin soare! 

— Nu are nici un frison. Pur şi simplu tremură. Delvia înfipse col- 
ţurile primului panou colector în nisip și cuplă terminalele acestuia la 
bornele acumulatorului. 

— Ce?! De ce? 

— Din cauza navei, de ce altceva? Toată iarna n-a vorbit decât de 
repararea ei şi de repunerea în funcţiune. Şi acum, că a ieşit din casă 
şi a văzut ce s-a întâmplat cu ea... Cred că e cu moralul la pământ. 

— Dar nu suntem foți în aceeaşi situaţie? replică Naline cu amără- 
ciune în glas. 

— El e cosmonaut. Cred că din cauza asta suportă mai greu totul. 
Şi nici nu mai e aşa de tânăr. Delvia îşi scutură nisipul de pe ea şi con- 
tinuă: Pe deasupra, nu-ţi mai aduci aminte că astă iarnă, când vremea 
abia începuse să se înrăutățească, încerca să ne convingă pe toţi să ne 
adăpostim în navă? Făcu un gest spre suprafaţa metalică ce ieşea din 
apă: Cum ţi-ar fi plăcut să fii acum acolo? Hai, cred că acum o să 
avem puţin timp liber şi te pot tunde. 


— Aer comprimat, spuse Aldric, verificând echipamentul, aplecat 
peste pupa bărcii. Unu, doi, trei cilindri. Centuri lestate. Bocanci... 

— Când am făcut ultima scufundare, îşi dădu brusc seama Lex, nu 
am avut decât de mers, pur şi simplu, pe fund. Dar ăștia sunt bocanci 
spaţiali ordinari, cu tălpi magnetice. Nu cred că-mi surâde ideea să mi-o 
ia picioarele înainte, de fiecare dată când mă apropii de coca navei. 

— Am avut deja grijă de asta, îi răspunse Cheffy scurt. l-am zis lui 
Aldric să schimbe magneţii cu bucăţi de plumb. Dar n-am găsit. Aşa 
că s-a mulţumit cu oțel chior. Dă-i înainte, Aldric. 

— Plase... Lex, te rog să nu iei nimic prea greu de jos, să nu fim 
obligaţi să folosim cablul pentru ridicare, bine? Încă nu ştiu bine cât de 
stabilă e barca asta, şi nu prea m-ar încânta să mă trezesc aruncat în apă. 
Una lanternă etanşă. Cel puţin așa e scris pe ea. Două securi, cea mai 
bună soluţie pe care am putut-o găsi în materie de armament. Nu există 
absolut nici un mod de a face o armă energetică să funcționeze sub apă. 
Cheffy mi-a zis că, odinioară, pentru armele subacvatice se utiliza aerul 
comprimat, aşa că o să încerc să fac una, imediat ce-o să rezolv pro- 
blema muniției. Ne trebuie ceva de care să nu ne pese că se pierde. 

— Gândeşte-te la o muniţie recuperabilă, îi sugeră Lex. Ceva sufi- 
cient de lung, de care să se poată lega o coardă. De asta nu ducem lipsă, 
chiar deloc. 

— Acolo jos sunt niște chestii — replică Aldric, arătând supărat cu 
degetul spre apă — de care n-aş vrea deloc să mă ştiu legat, dacă le vine 
cumva ideea s-o ia spre adânc. Bineînţeles, dacă îţi doreşti emoțiile 
provocate de o călătorie subacvatică, în compania unui monstru furios 
ŞI rănit... 

- S-a marcat, îi răspunse Lex, rânjind mânzeşte. 

— Îmi pare bine. Cred că prima noastră grijă trebuie să fie să pier- 
dem cât mai puţini oameni. Ce zici de noua noastră ancoră? Aldric 

ridică un obiect strălucitor de metal, compus dintr-un arbore şi patru 
braţe curbate, ascuţite la capete. Pe arbore era făcut un filet cu pas 
mare, pe care aluneca liber un guler în care fuseseră fixate patru lame 
extrem de ascuţite. 

— Dacă o să se prindă cumva în ierburile de pe fund, sau dacă în- 
cearcă vreo bestie să se agaţe de ea, tragem brusc de cablu, aşa se elibe- 
rează piedica asta, şi, din cauza arcului, lamele vor începe să se miște 
în sus. pe arbore. Dădu mulțumit o palmă creaţiei sale şi o puse în barcă. 

— Cheffy, te duci tu cu ei, sau mă duc eu? 

— Măduc eu. Tu poţi să te pregăteşti pentru cursa următoare. Cheffy 
îşi trecu picioarele peste copastie. Vrei să ne împingi câțiva metri? Dar 
să fii atent pe unde calci! 

La rândul lui, Lex se sui cu uşurinţă în barcă şi se aşeză pe ban- 
cheta de la provă. 

- O. K., căpitane, îi zise el lui Arbogast. Te aşteptăm! 

Dar Arbogast privea din nou ţintă spre nava scufundată, cu mâinile 
împreunate în faţă şi cu încheieturile degetelor albite de forța cu care 
şi le ţinea încleştate. Părea să nu fi auzit ce-i spusese. 

— Suntem gata, căpitane! rosti Aldric tare. 

Arbogast îşi lăsă mâinile să-i cadă pe lângă corp. Înainte de a 
vorbi, înghiţi în sec: 

— M-am... m-am răzgândit. Nu mai merg. 

— Ce? Aldric făcu un pas spre el. Cheffy, uimit, se opri din treabă — 
fixa ramele în furcheţi. Doar Lex se răsuci pe bancheta pe care stătea, 
ca să-l poată vedea mai bine pe căpitan şi dădu încet din cap. Vorbele 
căpitanului nu-l luaseră pe nepregătite. 

Arbogast își lăsă capul în jos şi o luă în sus pe plajă, târşâindu-şi 
picioarele şi lăsând urme lungi în nisip. Oribilitatea pironită de sol îl 
simţi apropiindu-se şi încercă să-l ajungă. 

— Hei, un moment! spuse Aldric furios, pornind după el. Nu-l poţi 
lăsa pe Lex să... 

— Aldric! Lex îi rostise numele ca şi cum ar fi vrut să tragă o să- 
geată în aer. Aldric, lasă-l în pace! 

— La toţi dracii! se răsti Aldric. Uite ce e, n-a fost ideea lui că el 
trebuie neapărat să meargă? Nu-i aşa? O să mai pierdem încă o oră 
încercând să găsim un costum care să se potrivească pe mine sau pe 
Cheffy, să-l legăm pe noi şi să căutăm o altă pereche de bocanci? Ieri 
n-am făcut decât asta, aproape toată ziua! 

— Ţine-ţi firea! ripostă Lex. Şi încearcă să te pui în pielea lui. Cum 
ți-ar plăcea să vezi că nava care ţi-a ţinut ani de zile loc de casă a ajuns 
o epavă, plină de creaturi stranii, care se târăsc prin toate colţurile? 

— Dar eu i-am propus asta? Eu? Aldric se şterse pe faţă. Şi... la 
dracu'! Ce să mai vorbim de case ajunse ruine! 

— Calmează-te, Aldric, spuse şi Cheffy. Lex are dreptate. Cel puțin 
noi nu suntem obligaţi să vedem ce s-a ales din casele noastre. 

Scuipă supărat peste copastie. Aldric inspiră adânc. 

— OK, zise el resemnat. Hai să căutăm un costum pentru mine. 

Lex ezită un moment, amintindu-și cu acreală cum o admonestase 
cu numai câteva minute mai înainte pe Delvia, că își asumă riscuri inu- 
tile. Dar — îşi căută el scuze — era absolut necesară o recunoaştere în 
navă înainte de adunarea generală de mâine, când vor trece în revistă 
toate resursele de care dispuneau. Aga că spuse hotărât: 

— O să mă duc singur. 

— Eşti nebun, îi răspunse Aldric. Fără să ai telefon? Când nu cu- 
noaştem prea bine cum se comportă nici măcar jumătate din speciile 
de vieţuitoare marine? Şi exact acum când, aproape sigur, este perioada 
de împerechere pentru diverse monstruozităţi la fel de oribile ca por- 
căria aia pe care Bendle a fost obligat să o ţintuiască în nisip? Ai mari 
şanse să sfârşeşti pe post de provizii pentru vreun cuib cu ouă! 

— O să țin tot timpul securea în mână. Hai o dată, suie-te în barcă! 
Lex devenise brusc nerăbdător. E neapărată nevoie să ştim care e 
situaţia în navă! Şi, ca ultim argument, care abia atunci îi venise în 
minte: Am mai făcut două scufundări astă-toamnă, fir-ar ale dracului. 
Iar căpitanul nu a făcut nici una. În starea în care e el acum, poate că 
e mai bine pentru mine să mă duc de unul singur. 

Aldric dădu din umeri. 

— OK... dar asta nu înseamnă că trebuie să-mi şi placă ideea ta. 

Se aplecă spre pupa bărcii, se propti în ea cu toată forța şi o împin- 
se de pe nisip până când începu să plutească. Barca se balansă violent 
atunci când sări și el în ea. Cam un minut, Cheffy păru să nu se des- 
curce cu vâslele, nu reușea să-şi sincronizeze mișcările. Apoi brusc 
descoperi secretul , şi barca începu să înainteze constant pe suprafaţa 
liniştită a apei. Pe plajă, oamenii din echipa lui Bendle se opriseră din 
lucru şi priveau la ei. 

Arbogast îşi continua drumul, fără să se întoarcă spre ei. Lex le 
văzu pe Delvia şi pe Naline vorbind agitate — evident despre căpitan. 
Spera din tot sufletul ca nici una dintre ele, şi nici altcineva, să nu se ia 
după el şi să-i ceară explicaţii. 

Se răsuci hotărât pe banchetă şi privi spre suprafaţa pătată, dar 
încă strălucitoare, a navei. Vedea deja cum continuă curbura cocii sub 
apă, dar, ca să fie în stare să-şi dea seama care parte a navei era la 
suprafaţă, era nevoie să se mai apropie. Şi asta le va mai lua câteva mi- 
nute bune, pentru că viteza bărcii era evident mai mică decât a unui 
om care mergea pe jos. 

— S-a mişcat cel puţin cinci sute de metri din locul în care am aso- 
lizat, zise Aldric de la pupă. Lex, cum crezi că s-a-ntâmplat asta? 

— Cred că prin rostogolire. Era prea grea ca să poată pluti. Cine 
oare şi-ar fi putut imagina că pe o planetă ca asta, lipsită de sateliți 
naturali — şi deci lipsită şi de maree — nici o plajă nu este constituită 
din sol ferm? 

Printre ei nu se găsea nici un geolog. Adevărul e că nu era decât o 
mână de oameni cu pregătire de specialitate în grupul de fugari care se 
năpustiseră cuprinși de panică în navă, aşa că un diletant ca Cheffy şi 
un meşteşugar de ocazie îndemânatic, precum Aldric, ajunseseră să se 
impună practic de la sine în calitate de coordonatori, atunci când era 
vorba de probleme tehnice. 

— Dacă îmi aduc bine aminte care era amplasamentul iniţial, con- 
tinuă el, s-ar zice că toată porțiunea de teren pe care am asolizat era 
erodată. Şi între timp ne-am mai dat seama şi că fundul mării se înclină 
uşor, dar continuu. Cred că imediat ce s-a rostogolit destul ca să ia apă 
prin deschiderile libere, nimic nu mai putea împiedica scufundarea. 
Iar stratul de nisip de pe fund cred că era la fel de fluid ca un terci, din 
cauza curenților puternici, aşa că probabil că acum e înfiptă bine în el. 

— Dacă blestematele alea de uşi de acces n-ar fi fost libere! exclamă 
Cheffy. Vă mai aduceţi aminte ce zgomot făceau? Vântul ăla cumplit, 
suflând puternic în teren deschis, făcea nava să sune de parcă era o 
orgă ce cânta la propriile ei funeralii. Sper să nu mai aud vreodată ceva 
atât de straniu. 

Lex şi Aldric rămaseră o clipă tăcuţi, aducându-și aminte nu 
numai de zgomot — pe care-l vor purta în minte până la sfârşitul 
zilelor lor — ci şi de altele... Cum îşi pierduse Arbogast cumpătul când 
îşi dăduse seama ce era cu sunetul acela straniu, cum încercase el să 
ajungă la navă în timpul unei furtuni, când vântul bătea cu o viteză de 
peste o sută patruzeci de kilometri pe oră şi valurile mării se spărgeau 
direct de coca navei. Cum tunase şi fulgerase împotriva nenorocitului 
care lăsase deschiderile neasigurate şi nu fusese în stare să tragă uşile 
după el, până când singur îşi dăduse seama că nenorocitul respectiv 
fusese chiar el, atunci când încercase să-i convingă pe toţi să se 
adăpostească pe navă în timpul iernii, să nu aibă încredere în cohbele 
lor şubrede, improvizate în pripă, din bârne şi chirpici. 

— Dar, în fond, de ce a fost ales chiar locul ăsta pentru asolizare? 
mormăi Aldric. 

— Crezi că ne-ar fi mers mai bine pe un teren mai înalt? ripostă 
Cheffy imediat. 

— Nu. Nu... probabil că nu. Lex, ce crezi că s-o fi întâmplat cu 
ceilalți? Crezi că au reuşit să iasă din iarnă? 

— Poate că da. De fapt, nu văd de ce n-ar fi reuşit. 

~ Eu nu prea văd cum ar fi putut s-o facă, îl contrazise Aldric. N-au 
luat deloc legătura cu noi, de când s-au terminat furtunile, nu-i așa? 

— Poate că li s-a defectat pur şi simplu antena, răspunse Lex. Nu 
uita că ei aveau un adăpost sigur, în navă. Greu de crezut că ar fi putut 
fi rostogolită de vreo furtună în halul în care era. 

— Aşa am auzit şi eu, zise Cheffy. Parcă era un ou turtit de sol! Și 
nu era Arbogast de-a dreptul încântat? Până când a văzut ce făcuse 
celălalt căpitan din nava lui, îşi tot reproşa că asolizase prost. Dar oare 
cum îl cheamă... pe căpitanul celălalt? 

— Gomes, îl ajută Lex. Da, nava lor era crăpată rău de tot. 

— Şi pe deasupra, adăugă Aldric, probabil că ei vor avea parte de 
temperaturi sub zero grade mult mai multă vreme decât noi. Cred că 
toată iarna au fost îngheţaţi bocnă şi îngropaţi în nămeți — cel puţin pe 
noi picăturile fine de apă de mare sărată ne-au scutit de asemenea 
„plăceri” Dar am văzut cum veneau pe râu sloiuri de gheaţă, până 
acum două sau trei zile. 

— Nu-i nevoie să ne spui nouă toate astea, zise Cheffy. Încercând 
să privească peste umăr, să vadă cât mai aveau până la navă, pierduse 
controlul vâslelor şi trebui să se lupte niţel să rămână pe bancheta lui. 
Ha! Nu sunt făcut pentru mers cu spatele înainte! Cât mai avem? 

— Am trecut deja de jumătatea distanţei, spuse Lex. 

— La întoarcere o să vâslesc eu, se oferi Aldric. Cine ştie? Poate 
că barca o să fie mai uşoară, în loc să fie mai grea. 

Abia terminase el de vorbit, şi ceva se năpusti asupra vâslei din 
dreapta, ca un fel de subliniere la umorul lui cam macabru. Când 
vâsla se ridică din nou, văzură că de ea era atârnată o creatură roză, 
care se contorsiona în fel şi chip şi care-şi înfipsese colții în lemn. 

- Afurisită porcărie, zise Cheffy pe un ton resemnat. Aldric, ţi-am 
spus doar că ar fi fost mai bine dacă făceai minunile astea din metal. 
De preferinţă din aluminiu. Pentru că e şi uşor. 

— Când o să-mi pun în funcţiune turnătoria mea electrică, o să-ţi 
dau de veste, n-o să te uit, replică Aldric. Poţi să scuturi drăcia aia? 

Cheffy trase neîndemânatic vâsla stângă în barcă, apoi o apucă pe 
cealaltă cu amândouă mâinile şi o scutură cu putere. Creatura împroşcă 
un jet de fluid galben, care coloră rapid apa mării, însă continuă să se 
țină bine. 

— Întoarce vâsla spre mine, zise Lex, punând mâna pe secure. Cu 
oarecare dificultate Cheffy se execută iar el lovi vietatea, făcând-o să 
zboare înapoi, în apa mării. Dar în lemnul vâslei rămăseseră două şiruri 
de găuri subțiri şi adînci, ca de cuie. 

— Ai mai meditat la ideea de a te scufunda de unul singur? se 
interesă Aldric. 

Lex scutură din cap. 

— Dinţii ăştia nu sunt în stare să perforeze materialul costumului 
deşi, dacă fălcile animalului sunt destul de puternice, m-aş putea alege 

cu o ciupitură extrem de neplăcută, sau cu o vânătaie zdravănă. Dar, 
după cum s-a repezit la vâslă, cred mai degrabă că vietatea asta vâ- 
nează, de obicei, păsări-pescar. Şi fiindcă veni vorba! Se ridică în pi- 
cioare, privind spre cer: Unde sunt? Astă toamnă golful era plin de ele! 

— Poate că sunt migratoare, sugeră Aldric. Dar acum, că vremea 
s-a schimbat, probabil că or să revină. 

— Aţi văzut vreo specie de pasăre de uscat? întrebă Lex. Eu am 
văzut câteva ieri. 

— Şi să fi văzut, eu tot nu le-aş fi remarcat. De când a venit dez- 
gheţul, am fost tot timpul mult prea ocupat. Dar îl putem întreba pe 
Bendle, când ne întoarcem. Aldric manevră uşor cârma şi privi peste 
umărul lui Cheffy. 

— Ne apropiem, îi anunţă el. Pregăteşte ancora, Lex. 

— Bine. O ridică cu atenţie, evitând să atingă lamele ascuţite ca 
briciul. Probabil că vor constitui o surpriză şocantă — tăioasă — pentru 
orice răpitor marin care îi va obliga să pună dispozitivul în funcţiune. 
O capcană periculoasă, greu de bănuit. La fel cu cea care provocase 
scufundarea navei lor. 

Îşi aminti că, de fapt, nu răspunsese clar la întrebarea lui Aldric: 
„De ce fusese ales tocmai locul ăsta pentru asolizare?”, şi nici Chefty 
n-o făcuse. Îl aleseseră fiindcă atât marea cât şi uscatul erau pline de 
vieţuitoare, ceea ce, potenţial, le oferea o gamă dublă de posibilități de 
hrană proaspătă. Şi, cum orice mare este un adevărat depozit de săruri 
minerale, în cazul în care nu ar fi putut digera protoplasma indigenă, 
sau ar fi avut nevoie s-o îmbogăţească, puteau obține elemente-trasoare 
pentru sintetizatoarele nutriționale printr-o prelucrare relativ simplă a 
apei de mare. De asemenea, în apropiere se afla gura de vărsare a unui 
râu, care curgea printr-o vale adâncă şi adăpostită, iar malul unei ape 
potabile curgătoare era cel mai logic loc în care putea fi stabilită o mică 
aşezare. În plus, tot aproape, se aflau un fel de copaci, şi, cum lemnul 
era un material ce putea fi prelucrat uşor cu scule manuale... Oh, ale- 
gerea locului ăsta nu fusese făcută deloc la întâmplare şi era o alegere 
bună, din aproape toate punctele de vedere. 

Din păcate, singura particularitate ce se dovedise, până acum, 
necorespunzătoare așteptărilor — solul de sub navă — putea avea, în ce- 
le din urmă, consecinţe de-a dreptul catastrofale. 

Lex vedea acum bine toată coca navei, prin apa limpede. Aproape 
la limita de vizibilitate era o uşoară întunecime, și un fel de mişcare, 
ce nu se datora în totalitate schimbării unghiului de refracție o dată cu 
deplasarea bărcii. Lex simţi cum îl trece un fior. 

Se pare cd nu sunt făcut din aluat de erou! 

Vara trecută, când a fost nevoie să improvizeze la iuţeală o teh- 
nică de scufundare — pentru a recupera trupul tânărului Bendle — fusese 


VICTIMELE NOVEI: Polymathul 19 


destul de simplu. Nu mai avusese timp să se gândească a doua oară la 
ceea ce-și pusese în cap, pentru că succesiunea era cât se poate de 
logică: aer comprimat, un costum etanș, nişte bocanci care să te țină 
în poziție verticală şi o centură lestată. După care îşi văzuse de treabă 
cu maximă urgenţă. 

Dar, între timp, avusese destulă vreme, pe timpul iernii, să se tot 
pândească la riscurile metodei folosite. 

Şi totuşi ceea ce avea el de gând să facă trebuia neapărat făcut de 
cineva, astăzi. 

— Gata cu vâslitul, Cheffy, zise el, mulțumit să audă că vocea nu-i 
reflecta deloc neliniştea. Aruncă ancora peste copastie, şi aceasta în- 
cepu să se scufunde, în timp ce el dădea drumul la cablu, atent să nu 
cumva să-l tensioneze prea tare şi să elibereze astfel piedica dispozi- 
tivului de deblocare. Când simţi că ancora a ajuns la fund, legă strâns 
cablul de ştiftul de la prova, destinat special pentru asta. 

— Poftim centura, îi spuse Cheffy. Cât timp ţi-o pui, eu o să-ţi fi- 
xez cilindrii cu aer. 

— Bine. 

Centura. Bocancii, securea, lanterna, plasa. Cântărea probabil vreo 
cinci kilograme peste greutatea care i-ar fi asigurat o flotabilitate 
neutră, deci, o dată intrat în apă, se va scufunda ușor spre fund. Când va 
dori să revină la suprafaţă, nu avea decât să arunce lestul din centură 
şi se va ridica la fel de uşor ca la coborâre. Sau, dacă era „grăbit”, 
putea să deschidă complet regularizatoarele de aer ale costumului, 
acesta s-ar fi umflat şi atunci ar fi ţâșnit spre suprafață, ca o bulă de 
aer. Uşor. Atunci de ce transpira atât de mult? Pentru că era deja 
convins că sub apă va găsi un adevărat dezastru? 

— Ţi-am cuplat rezervoarele de aer, îi spuse Cheffy. 

- Bine, uraţi-mi baftă. Îşi puse casca pe cap şi o răsuci scurt, cu 
amândouă mâinile, etanșând costumul. 

Gata de misiune. 


Avea ochii roşii de nesomn, vocea îi era răguşită de cât vorbise 
inutil în microfon, capul i se clătina pe umeri, iar cuvintele pe care le 
rostea acum îşi pierduseră orice sens. 

Brusc, Ornella simţi că e la capătul puterilor. Aruncă microfonul, 
puse braţele pe masă, îşi lăsă capul pe ele şi începu să plângă. În ultima 
vreme viața o obligase să treacă prin emoții intense, cărora nu era pre- 
gătită să le facă faţă. Îşi dorea să fi murit. Cum muriseră și ceilalţi. 


A fost odată — „aproape ca niciodată” era acum o realitate crudă — 
o planetă numită Zarathustra. Locuitorii ei îi spuneau, familiar, „Zara”, 
iar numele acesta era rostit cu afecţiune de două sute nouăzeci de mi- 
lioane de oameni. În imaginaţia Ornellei apărură şiruri de siluete car- 
bonizate, mărșăluind printr-un deșert dogorâtor care, cândva, nu de prea 
multă vreme, fusese pământ fertil. Aproape că auzi țipătul unui copil 
arzând. Nu asistase la asemenea scene. Dacă ar fi rămas acolo până ar 
fi putut vedea una ca asta, ar fi ars şi ea o dată cu ceilalţi. 

Zarathustra îşi găsise sfârșitul într-un asemenea coşmar încât — da- 
că realitatea s-ar fi dovedit până la urmă vis — cei care l-ar fi visat ar fi 
fost în stare să-şi sfâșie carnea de pe ei ca să se trezească, şi, o dată treji, 
ar fi preferat să se arunce mai degrabă pe pământ gol, decât să revină 
în pat şi să se lase pradă somnului care-i putea duce la o nouă întâlnire 
cu acele orori de neimaginat. Totul fusese de-a dreptul incredibil, soa- 
rele lor strălucea alb-gălbui pe cer ca în fiecare zi, rotund şi bun. Nu se 
vedea nici o schimbare. Dar, într-un observator, cineva rostise o vorbă 
cu valoare de sentinţă de condamnare la moarte: novd. Altcineva între- 
base: peste cât timp? lar maşinile calculaseră şi dăduseră răspunsul. 

Curând. 

Apoi, prin viaţa lor, liniştită şi civilizată, haosul şi teroarea începu- 
seră să treacă precum coasa prin iarbă. Plecaţi acum, li s-a spus. Nu, 

nu vä mai opriţi să luați câte ceva de acasă. Nu, nu vă mai căutaţi copiii 
sau părinţii, nici vreun iubit sau vreun prieten 

Plecaţi imediat. 

Și dacă nu o făceai, nu mai era nimeni să tragă de tine. 

Plecaţi imediat. 

Funcţionari albi ca varul la faţă. Cosmonauţi care se mişcau ca 
nişte mașini. Maşini mişcându-se ca nişte oameni cuprinși de panică. 
Goleau calele navelor cargou pe câte un cosmoport aflat pe faţa întune- 
cată a planetei. Mărfuri devenite inutile, aruncate claie peste grămadă, 
date pur şi simplu la o parte. Apoi lângă nave apăruseră camioane şi 
helicoptere, pline cu hrană conservată şi deshidratată, cu medicamente, 
cu baloturi de îmbrăcăminte. Containerele sintetizatoarelor nutriţionale 
erau încărcate cu elemente-trasoare, Și peste tot, tot timpul, nu se au- 
zeau decât ţipete, vaiete, şi, din când în când, câte un urlet de furie 
sălbatică, cerând o clipă de calm şi de linişte. lar la sfârşit, oamenii 
înghesuiți ca nişte jucării stricate în pântecele navelor strălucitoare. 

Apoi, la orizont, începuseră să se ivească zorile şi toţi îşi dăduseră 
cu groază seama că în emisfera luminată a Zarathustrei căldura ardea 
ca o torță, distrugând orice urmă de viaţă. 

Şi atunci apăruseră şi cei incapabili să-și poarte singuri de grijă şi 
cei care rămăseseră, până atunci, pasivi — precum Ornella — şi care fu- 
seseră obişnuiţi ca alții să aibă tot timpul grijă de ei. Simţiseră, instinc- 
tiv, cât de crudă era realitatea ce-i aștepta şi sosiseră plângând şi 
văitându-se, goi — exact cum se smulseseră din pat — urlând ca lupii 
după o şansă de supraviețuire. Dar navele erau deja pline şi începuseră 
să decoleze, una după alta, spre nemărginirea spaţiului cosmic. 

În timpul călătoriei, avuseseră destulă vreme să se gândească la cei 
rămași în urmă, acasă. Calele aglomerate nu erau luminate şi întuneri- 
cul era extrem de apăsător, nu atât fizic cât psihic. Mai târziu, aflaseră 
despre alte nave, care reuşiseră să ia legătura cu a lor, nave supraîn- 
cărcate, pe care oxigenul se dovedise insuficient şi refugiații începuseră 
să se sufoce, sau nave pe care începuseră să se răspândească tot felul 
de boli, devorând cu ferocitate trupurile slăbite de foame. Insă pe nava 
lor totul fusese suficient. La limită, dar suficient. 

Nu reușiseră să afle veşti de la prea multe alte nave. Din niște 
motive pe care Ornella nu le înțelegea prea bine, pentru a scăpa de 
distorsiunile continuumului spaţio-temporal produse de proaspăta novă, 
în care se transformase fostul lor soare, care acum arunca mase de 
materie fantastice, la distanţe şi cu viteze uluitoare, era necesar să se 
meargă drept înainte, pe prima direcţie aleasă imediat după decolare, 
cu motoarele hiperfotonice funcționând în regim maxim. 

De fapt. direcţia şpre care se îndreptaseră toţi era bezna necunos- 
cută a spaţiului cosmic. 

În momentul în care soarele ei explodase, transformându-se în 
novă, Zarathustra se găsea într-un punct al orbitei ei aflat în opoziţie 
cu direcţia pe care se aflau Pământul şi marea majoritate a planetelor 
colonizate de oameni. Asta pentru că era o planetă deschisă destul de 
recent pentru colonizare, aproape de limita la care ajunsese explorarea 
spaţiului cosmic. Chiar părinţii Ornellei se născuseră pe Pământ şi emi- 
graseră pe când erau tineri. Echipajul navei luase în consideraţie ideea 
de a încerca să ocolească nova și să se îndrepte spre o planetă coloni- 
zată, dar aşa ceva era imposibil. Nava lor era un simplu cargou spaţial, 
nu una dintre acele nave-expres de pasageri, ale cărei rezervoare sto- 
cau resurse energetice aproape egale cu cele ale unei mici stele. 

Apoi, strânşi între două uşi — rezervele de combustibil care scădeau 
şi sistemul de regenerare atmosferică al navei, care abia mai făcea faţă 
— ce se închideau rapid în faţa lor, îşi dăduseră seama că singura lor 
speranţă era să găsească o planetă — orice planetă — cu gravitație adec- 
vată şi a cărei atmosferă să aibă un conţinut corespunzător de oxigen. 
Statistic, un sistem solar din şaizeci avea o planetă pe care fiinţele uma- 
ne puteau supravieţui, şi aproximativ unul din două sute una pe care 
oamenii puteau duce o viaţă absolut normală. 

Aproape la capătul tuturor resurselor, asolizaseră aici, într-un mo- 
ment când vara era pe sfârşite. Nu mai avuseseră timp să determine da- 
că planeta făcea parte din categoria „unu-la-șaizeci” sau din „unu-la-do- 
uă-sute”. La început doar câţiva, hotărâți să supravieţuiască cu orice 
preţ, forțaseră marea majoritate să se comporte ca şi cum ar mai fi 
existat încă speranţe. Pentru că acei care alcătuiau această mare majori- 
tatesesimţeaunu numai izolaţi, ci de-a dreptul abandonaţi şi condamnaţi. 

Sosirea unei alte nave de pe Zarathustra, cea care asolizase pe un 
platou înalt, din interiorul continentului, fusese un eveniment cu totul 
deosebit pentru această majoritate, ca un fel de răsărit de soare. Dintr-o 
dată cei mai mulţi aveau senzaţia că era posibil nu numai să supravie- 
țuiască un timp, ci chiar să reînceapă o viaţă normală. Şi, în timp ce 
refugiații, cuprinși brusc de o vitalitate demonică, se apucaseră să 
construiască un mic orăşel rudimentar, din lemn, chirpici uscat la soare 
şi câteva nimicuri demontate de pe navă, o mică echipă de cercetare 
îşi croise drum spre locul în care asolizase celălalt grup, dornici să se 
intereseze de prieteni sau de rude. 

Dar în celălalt grup nu erau nici prieteni, nici rude. Nava decolase 
de pe un alt continent al Zarathustrei. Dar simpla ei prezenţă era re- 
confortantă. Aşa că se înţeleseseră să menţină o legătură radio pe o 
frecvenţă stabilită de comun acord şi păstraseră legătura tot timpul ve- 
rii şi al scurtei toamne care îi succedase. 

Iarna, care venise brusc, îi făcuse să renunţe la o a doua expediţie 
pe platou. Mai mult, îngreuiată de gheaţă, antena lor principală se pră- 

buşise în timpul unei furtuni, cu luni în urmă. Dar imediat ce fusese 
posibil să o repare, puseseră din nou aparatul de radio în funcţiune. 
Ornella — pentru care prezenţa unor alte ființe umane pe această planetă 
avea o semnificaţie cu totul deosebită, deşi nu putea preciza exact de- 
spre ce anume era vorba — așteptase nerăbdătoare să afle veşti de la ei. 

După câteva zile de apeluri intermitente, majoritatea oamenilor se 
resemnaseră să-i considere pe ceilalți dispăruţi. Dar Ornella insistase 
să i se permită să continue cu apelurile şi, cum nu avea vreo pregătire 
deosebită într-un domeniu anume, o lăsaseră. Acum se găsea de aproa- 
pe trei zile şi trei nopţi în fața microfonului, chemând, chemând, che- 
mând... fără să primească vreun răspuns. Dacă nu şi-ar fi auzit vocea 
în difuzorul receptorului de control, aflat în cealaltă parte a încăperii, 
ar fi fost poate tentată să creadă că aparatul de emisie era stricat. 

Asta nu era genul de viață care să-i dea senzaţia de siguranţă, cel 
puţin ei aşa i se părea. Era doar o iluzie. Planeta asta stranie reuşise 
deja să omoare jumătate din intruşii sosiți din spaţiu și probabil că nu 
era decât o problemă de timp să le vină de hac şi celorlalți. 

Ornella încercase din răsputeri să se convingă că, dacă părinţii ei 
fuseseră în stare să emigreze de pe Pământ, era şi ea capabilă să trä- 
iască într-o lume străină. Dar părinţii ei sosiseră pe o planetă care fusese 
pregătită să-i primească şi pe care se stabiliseră deja cincizeci de mili- 
oane de oameni. Experții sterilizaseră mai întâi o insulă şi o trecuseră 
prin procesul de teraformare. Urmase apoi un întreg lanţ de insule, după 
care fiecare formă de viaţă indigenă fusese examinată din punct de ve- 
dere al riscului pe care-l prezenta pentru fiinţele umane, şi toată flora 

i fauna fusese catalogată în trei categorii: utilă, neutră şi periculoasă. 
În final, pe planetă se crease un sistem ecologic complet nou, în care 
fuseseră incluse diverse animale domestice, plante şi chiar bacterii 
aduse de pe Pământ. Chiar şi așa, emigranții nu fuseseră invitaţi să se 
instaleze decât după încă o jumătate de secol de supraveghere atentă 
şi de organizare minuțioasă. lar atunci când aceştia începuseră să so- 
sească, avuseseră la dispoziţie unul dintre acele fabuloase calculatoare 
umane -- un polymath — gata să-i îndrume şi să-i protejeze. 

Ce şanse aveau câteva sute de refugiaţi — care nu dispuneau decât 
de câteva unelte și arme, printre care nu se găseau decât o mână de 
specialişti şi care erau complet lipsiţi de experienţă în materie de 
existenţă la nivel primitiv — să facă faţă unei planete ostile şi complet 
imprevizibile? 


— Ornella! Ornella! 

Îşi săltă capul, tresărind vinovată În pragul ușii, ţinând cu o mână 
perdeaua de la intrare şi cu nelipsita lui trusă în cealaltă, stătea doctorul 
Jerode. Cămașa lui albă, la fel ca şi pantalonii, era îngălbenită şi arăta 

uzată de atâta purtare, ba chiar — din cauză că nu mai putuse să folo- 
sească eficientul tratament cu tricolenă — şi părul lui părea să fi fost 
uzat de şederea pe această planetă, deoarece coama bogată şi căruntă 
pe care o avusese la venire se redusese acum la un fel de creastă rară, 
ce nu-i mai acoperea decât o parte din pielea craniului, spre ceafă. 
Dar când îl vedeai, nu puteai spune despre doctor că nu arată bine, 
mai ales din pricina bronzului sănătos al tenului său, care începuse 
deja să înlocuiască paloarea iernii. 

— Te rog să mă ierţi, doctore. Nu te-am auzit venind. Ornella îşi 
trecu limba peste buze. Îşi simţea gâtul rigid din cauza plânsului şi 
vorbirea îi provoca dureri. Mă simt bine. Nu sunt decât puţin obosită. 

— Obosită! exclamă doctorul. Poate vrei să spui extenuată. Intră în 
încăpere — paşii lui erau însoţiţi de zgomotele podelei făcută din scân- 
duri nefasonate — şi își puse trusa pe masă. 

— Vino încoace, trebuie să mă asigur că nu ai nici o infecţie în 
organism. Scoate-ţi hainele! 

— Da, bine... Imediat. Ornella se ridică în picioare şi îşi descheie 
bluza. Ca toți ceilalți, în timpul iernii se încotoşmâănase cu tot ce avu- 
sese la-ndemână, hainele deveniseră de la o zi la alta tot mai murdare 
şi mai urât mirositoare, iar acum nu mai purta pe ea decât un minimum 
de veşminte, dictat de noţiunea personală de decenţă. Stătea apatică, 
în timp ce Jerode îi plimba pe trup senzorii unităţii de diagnosticare. 

— Nici o problemă în privința germenilor de cultură, doar nişte 
chestii minore, despre care ştim deja că sunt inofensive, zise el în cele 
din urmă. Însă continuă să o privească atent: Deci ai dreptate. Eşti pur 
şi simplu extenuată. Dar... de cât timp stai aici, la aparatul de radio? 

— Ah... de aproape trei zile, recunoscu ea. 

— În perioada asta ai dormit măcar ca lumea? Nu e nevoie să-mi 
răspunzi, văd şi singur şi e evident că nu ai făcut-o. Doar te-am văzut 
cum îţi înfulecai până şi mâncarea, pe nerăsuflate, ca să te întorci mai 
repede aici... Ţine, înghite pastila asta. Jerode alesese un tub din trusă, 
în care se aflau nişte pastile mici şi albe, şi, în timp ce i-o întindea pe a 
ei, privea îngrijorat la cât de puţine îi mai rămăseseră. Fire-ai afurisită, 
femeie! De ce trebuie să mă lași şi tu baltă? 

— Ce!? 

Ornella avea o cană cu apă pe colțul mesei şi se oprise în timp ce 
se întindea după ea, ca să înghită pastila. 

— Exact cum ai auzit. Îmi tot spuneam că eşti unul dintre puţinii 
indivizi de aici pe care să mă pot bizui, la o adică, unul dintre puţinii 
oameni care şi-au păstrat mintea limpede, în ciuda faptului că erai 
complet nepregătită pentru situaţia în care ne găsim, în timp ce alţii, 
care se presupune că au beneficiat de o pregătire exact în acest sens, 
şi-au pierdut capul şi se învârt ca nişte căţei după propria lor coadă, 

fără a fi în stare să se smulgă din cercurile vicioase în care au intrat! 
Dar, cum spuneam, văd că și tu mă lași baltă. 

— Mi-e teamă că nu te înţeleg, murmură Ornella. 

— Păi, în primul rând, ce-i cu obstinaţia asta de a lua legătura cu 
celălalt grup? Probabil că la ei iarna a fost mult mai aspră decât aici. 
Antena noastră s-a prăbuşit din cauza gheții şi a vântului. Aşa că s-ar 
putea să li se fi întâmplat şi lor acelaşi lucru. Și, cum probabil că încă 
mai sunt îngropaţi în nămeţi, s-ar putea să nu fi avut încă vreme să o 
repare. Sau, dacă au reparat-o, să nu-şi poată permite să se dispenseze de 
un om, pe care să-l pună să stea zi şi noapte în faţa afurisitului de 
aparat de radio, doar ca să ia legătura cu noi. Lasă-le şi lor puţin timp, 
să scape de mizeria care s-a strâns peste iamă, să se organizeze niţel... 

— Dacă au avut necazuri serioase, zise Ornella cu obstinaţie, primul 
lucru pe care ar fi trebuit să-l facă ar fi fost să ia legătura cu noi, să 
afle dacă aici e totul în regulă. Dacă n-au avut necazuri, atunci tot asta 
ar fi trebuit să facă, să vadă dacă noi nu avem cumva nevoie de ajutor. 
Nu, mi-e teamă că dinspre partea lor nu mai avem nici o speranţă. Oftă 
adânc şi îşi înghiţi pastila pe care o avusese în mână. 

— Deci asta e greutatea pe care o cari tu în spinare. Una pur ima- 
ginară. Exact cum mi-am închipuit. 

— Greutate în spinarea mea? Ce vrei să spui? 

— Că stai aici ca... ca o marionetă prost mânuită. Uite, priveşte ce 
ai făcut din tine. Jerode desfăcu din nou capacul trusei lui medicale şi-i 
puse. oglinda din interiorul acestuia în faţă. Ar trebui să-ţi fie ruşine că 
ţi-ai adus trupul într-un asemenea hal! 

Mohorâtă, Ornella fu obligată să privească imaginea pe care i-o 
arăta oglinda. Avea pielea palidă, ochii roşii de nesomn şi de plâns, 
cearcăne, iar sânii cu sfârcuri palide îi atârnau ca nişte pere fleşcăite. În 
timp ce pântecele i se revărsa spre înainte. Dar nu din cauza grăsimii. 

— Suge-ţi burta, femeie! îi ordonă Jerode. Respiră adânc, trage-ţi 
umerii spre spate şi uită-te să vezi cum arăţi acum. 

Aşteptă până când ea făcu ce-i spusese. Apoi, văzând cum i se 
schimbă expresia feţei, închise trusa. 

— Ai nevoie de soare, adăugă el. Zece sau cincisprezece minute pe 
zi la început — în nici un caz mai mult, am destule arsuri pe cap. Dar, în 
cel mult zece zile, vreau să te văd că ai aceeaşi culoare ca şi mine, s-a 
înţeles? Pe tot corpul, fără excepţii. Nu obţinem prea mult calciferol 
de la soare, dar trebuie să folosim tot ce ne stă la dispoziţie. 

Înroşindu-se, Ornella se întoarse să-şi ia hainele de pe scaunul pe 
care le atârnase. 

- Te rog să mă ierţi, zise ea după o clipă de tăcere. Doar câ... ştii... 

Jerode nu răspunse nimic, şi ea continuă: 

- Oricum, de ce aveai nevoie de mine? 

— Am nevoie de un sfat. De părerea unei femei, înainte să mă hotă- 
răsc ce să fac în legătură cu o problemă apărută recent. O ştii pe Delvia? 

Punându-şi bluza pe ea, Ornella chicoti amar: 

— Dacă o ştiu pe... exhibiţionista aia? Cine n-o ştie? 

— Da, comportamentul ei e cam atipic în grupul nostru, nu-i aşa? 
Cam sare-n ochi! Ei bine, a venit la mine — e unul dintre cazurile de 
arsură — şi i-am făcut un control general. E gravidă. 

Ornella îl privi ţintă, evident surprinsă. 

— Ei bine, la asta chiar că nu mă aşteptam! zise ea în cele din urmă. 

— De ce? Pentru că nu prea e genul matern? 

— Asta chiar că nu poate intra în discuţie! Nu, nu mă aşteptam ca 
tocmai ea să fie atât de neglijentă. Și nu cred că e vorba de lipsă de 
experienţă, jur că nu e aşa. De fapt... Ornella avu o uşoară ezitare: De 
fapt cred că e de-a dreptul nimfomană. 

— E adevărat că ai avut probleme cu ea în timpul iernii, la voi, în 
baraca femeilor celibatare? 

— Cine ţi-a spus asta? 

— Oamenii le spun doctorilor fel de fel de lucruri, nu știai? Și, din 
moment ce nu avem nici un psiholog cu noi... Oricum, „cine” nu are 
nici o importanţă acum, ci cu totul altceva. La sosire, de comun acord, 
am luat hotărârea să nu se permită nici o naştere până când nu vom 
afla mai multe despre mediul în care trăim. Țesuturile embrionare 
sunt deosebit de fragile şi nu cred că ne-ar fi folosit să apară malfor- 
maţii congenitale încă de la început. Dar adevărul e că acum cred că 
avem deja suficiente cunoştinţe ca să putem s-o lăsăm mai uşor cu re- 
gula asta, şi, la adunarea generală de mâine, mă gândesc să cer voluntari 
care să devină părinţii primilor noştri copii. Dar, pe moment, regula 
este încă strict valabilă. Şi, după cum spuneai și tu, Delvia nu este nici 
genul de om potrivit ca părinte. Așa că întrebarea care se pune este 
următoarea: putem permite ca o hotărâre luată în colectiv să fie tratată 
de cineva cu uşurinţă, şi chiar încălcată? 

— Bineînţeles că nu! 

— Atunci mă-ntreb dacă nu e cazul să creăm un precedent în pri- 
vinţa asta, impunându-i Delviei un avort obligatoriu. 

Ornella tăcu un moment. 

— Vrei să ştii care e părerea mea personală? zise ea în cele din urmă. 
Sau mă întrebi care ar fi reacţia celorlalte femei în cazul ăsta? 

— Şi una şi alta. 

- Ei bine... Cred că marea noastră majoritate — femei sau nu — 
sunt de acord că regulile pe care ni le stabilim noi înşine nu trebuie să 
fie încălcate, de nici un individ. Şi în acest caz particular, dat fiind că 
Delvia nu este un personaj tocmai popular... nu cred că ar fi nici o pro- 
blemă cu aprobarea unei moţiuni în acest sens. 

— Şi părerea ta personală? 

Ornella închise ochii. 

— Dacă e să rămânem aici pentru totdeauna, aşa cum pare mai mult 
decât probabil, nu cred că mi-ar plăcea să ştiu că istoria noastră a fost 
pătată de un asemenea fapt, încă de la începuturile ei. Pe deasupra, 
unul dintre motivele pentru care iarna a fost aproape de nesuportat a 
fost exact ăsta: faptul că nu am avut copii cu noi. Pentru mine, să-mi 
ştiu copiii prin preajmă face parte integrantă din „a trăi”, şi este o parte 
absolut indispensabilă. Şi, din moment ce spui că ai de gând să reco- 
manzi aprobarea primelor naşteri... 

— Da... Jerode se frecă pe obraz. Dacă ar fi fost oricine altcineva 
şi nu Delvia, poate că aş fi fost înclinat să trec cu vederea. Şi încă o 
mai pot face. Pentru că sunt aproape sigur că nici ea însăşi nu ştie — 
sarcina nu are decât cinci sau şase zile. Dar, cum ai spus şi tu, pro- 
babil că a fost neglijentă, sau că pur şi simplu a încercat să sfideze o 
regulă cu care nu este de acord. Ambele tendinţe sunt periculoase, nu 
crezi? Mai ales când e vorba de o personalitate atât de puternică. 

— Totuşi, un avort obligatoriu... Cred că trebuie să mă mai gândesc 
puţin în privinţa asta, înainte de a avea o opinie categorică. 

— Chiar te rog. Diseară, după ce se întunecă, o să avem o întâlnire a 
comitetului de coordonare, pregătim materialele pentru adunarea de 
mâine. Te-aş ruga să vii şi tu şi să ne spui la ce concluzie ai ajuns, bine? 

— Da, bineînţeles. Şi, pe când el se întorcea câtre ușă, adăugă: 
Doctore, aveai copii... acasă? | 

— Da. Şi ştiu că şi tu aveai. De asta am venit să mă consult cu tine. 


Lex se lăsă să alunece în apă, şi imediat avu o senzaţie stranie, ca 
şi cum lichidul ar fi fost extraordinar de îndepărtat de trupul lui, pentru 
că izolaţia costumului era foarte eficientă. Dar a te afla în apă, fără să 
îi simți răcoarea, era de-a dreptul deconcertant. În timpul scufundărilor 
de anul trecut nu remarcase nimic din toate astea, dar atunci se gândea 
la cu totul altceva. Căuta trupul băiatului lui Bendle. ÎI găsise la prima 
scufundare, şi la cea de-a doua reuşise să-l recupereze - mai bine zis 
ceea ce mai rămăsese din el. Nu fusese nici o consolare să vadă că 
toate flămândele vietăți marine, care se repeziseră să se înfrupte din 
carnea băiatului, atâmau încă de corpul lui, însă lipsite de vlagă, 
decolorate, pe moarte, pentru că una din componentele protoplasmei 
umane era otrăvitoare pentru ele. 

Trase adânc aer în piept, conştient că asemenea gânduri morbide 
sunt un handicap serios pentru viteza reacţiilor lui, de care acum avea 
nevoie să fie cât mai mare, şi se agăţă de cablul ancorei, ca să se 
oprească înainte de a ajunge la fund şi să arunce o privire atentă în jur. 

Silueta ovoidală, argintie, a navei era îngropată cam o treime în ni- 
sip. Pe o distanţă considerabilă, fundul mării era acoperit cu acelaşi nisip 
verzui şi ferm ca şi plaja, dar în apă acesta era mai puţin stabil, mai nä- 
molos şi acoperit de o masă vegetală impresionantă, în care coca navei 
se înfipsese adânc. Datorită luminii difuze şi insuficiente, nu-şi putea 
da seama dacă mişcările pe care le observase în vegetaţia de pe fund 
se datorau curenților sau prezenţei unor vieţuitoare ce se ascundeau. 

Nava nu avea decât patru puncte de acces prin care se putea pă- 
trunde în ea: două pentru echipaj, şi alte două, mult mai mari, pentru 
marfă. Pe partea dinspre el, deasupra vegetației, se vedea una din uşile 
pentru marfă. Un adevărat noroc, deoarece dacă intra pe acolo, putea 
să cerceteze destul de amănunţit nava, chiar dacă în interior pătrunsese 
mult nisip. 

Pentru o clipă, îşi simți fălcile încleştate de un acces de furie nepu- 
tincioasă în faţa sorții aspre de care avuseseră parte. Ca şi cum nu le-ar 
fi fost destul că se treziseră azvârliţi pe o planetă complet necunoscută, 
având la dispoziţie doar resursele extrem de limitate ale unei nave cargou 
şi o mână de nimicuri aruncate la bord în graba de dinaintea decolării, 
până şi acest puţin le fusese luat, şi acum zăcea aici, să fie stricat de 
apa corozivă a mării. Ceea ce scoseseră din navă fusese dictat exclusiv 
de necesităţi stringente şi imediate. Aparatura radio, de exemplu, fusese 
demontată încă de la început, pentru că prevăzuseră că vor avea nevoie 
de ea pentru a ţine legătura cu diverse echipe de explorare, chiar îna- 
inte să se pună problema unui contact permanent cu ceilalți refugiaţi. 

Dar la ce le-ar fi folosit amărâta asta de aparatură radio conven- 
ţională, atunci când se punea problema unor comunicări interstelare? 
Pentru asta ar fi fost nevoie de echipamentul de comunicaţii subete- 
rice al navei. lar respectiva aparatură încă nu fusese demontată în 
momentul catastrofei, din două motive bine întemeiate: în primul rând 
factorul de atenuare al atmosferei şi în al doilea rând consumul lor 
extrem de ridicat de energie. Comunicaţiile folosind unde subeterice 
permiteau transmisii practic instantanee la distanţe oricât de mari, dar 
eficacitatea lor era aproape complet nulă, dacă aceste unde aveau de 
străbătut atmosfera unei planete. De aceea, sistemul telefonic ordinar 
de comunicaţii interplanetare utiliza o tehnică mixtă: transmisii radio 
între solul planetar şi un satelit artificial folosit ca releu intermediar, 
demodularea mesajului şi mixarea lui pe o purtătoare subeterică, şi 
abia apoi transmisia la mare distanţă. Şi, pentru ca fasciculul subeteric 
să poată traversa hăul dintre stele, era nevoie de energia unui reactor 
cu fuziune — al satelitului-releu sau al motoarelor unei nave. Altfel... 

Ce bine ar fi fost dacă, înainte de asolizare, s-ar fi gândit să lase pe 
orbită o baliză de semnalizare subeterică...! Evident că emiseseră per- 
manent, tot timpul zborului, dar viteza lor era atât de mare — doreau în 
primul rând să scape de efectele novei — încât aproape că-şi depăşeau 
propriile lor semnale. Iar când ajunseseră în acest sistem solar, pe jumă- 
tate sufocaţi de bioxidul de carbon a cărui concentraţie creştea continuu 
în interiorul navei, deoarece purificatoarele atmosferice ale acesteia nu 
fuseseră dimensionate pentru necesităţile unui grup de opt sute de oa- 
meni, nu se mai gândiseră la nimic altceva decât să asolizeze imediat. 

Şi poate că, oricum, n-ar fi contat prea mult existenţa unei balize 
de semnalizare pe orbită. Depăşiseră cu cel puţin douăzeci de paraseci 
limita oricărei explorări anterioare. Erau deci puţine şanse ca semnale 
de la o asemenea distanţă să fie recepționate vreodată de cineva. 

De aceea, aparatura de comunicaţii subeterice rămăsese pe navă. 
De aceea, această aparatură se găsea acum pe fundul mării şi probabil 
că apa sărată deja o corodase, dincolo de orice speranţă de a fi reparată. 

Sintetizatoare nutriționale, panouri colectoare de energie solară, scule, 
unelte, acumulatori, echipament medical, cărți, benzi magnetice, in- 
strumente ştiinţifice — puţine câte fuseseră — toate fuseseră transferate 
la sol. Dar aproape nimic altceva. 

Lex oftă şi începu să coboare din nou. Când privi în jur, avu im- 
presia că în apă e mai întuneric. Să fi fost vreun nor pe cer? Puțin 
probabil, cu numai câteva minute mai înainte era perfect senin. Aprinse 
imediat lanterna, dar îşi dădu seama că asta nu-i folosea la nimic. 
Parcă era înconjurat de ceaţă. Dar de ce? 

Rămase un moment nedumerit de ceea ce se întâmpla. Apoi, pri- 
vind la lentilele lanternei, îşi dădu seama despre ce e vorba. Peste ele 
se aşternuse un film verzui uniform, care se ştergea cu uşurinţă, la cea 
mai ușoară atingere. La fel era și cu casca lui. Și, de fapt, toată supra- 
faţa costumului pe care-l purta era acum acoperită cu o peliculă de ace- 
eaşi culoare — probabil că tocmai făcuse cunoștință cu echivalentul 
indigen al planctonului. Asta nu i se întâmplase în timpul scufundărilor 
de anul trecut, dar atunci vara era aproape pe sfârşite, pe când acum 
desprimăvărarea bruscă revigorase puternic toată flora şi fauna. 

Nu-și putea închipui că fenomenul s-ar fi i putut dovedi periculos, 
doar neplăcut. Îndreptă lanterna spre coca navei și văzu că sub filmul 
superficial se zărea metalul strălucitor, ceea ce însemna că fenomenul 
în sine nu prezenta caracteristici de depunere în straturi succesive. Așa 
că se linişti complet. 

Îşi ataşă lanterna de cască, pentru a nu fi obligat să dea drumul 
cablului de ancoră, și apoi scoase câteva din pietrele care-i lestau 
centura. În condiţiile astea era de preferat o flotabilitate neutră decât 
una negativă. Mai ales că nu-i plăcea deloc cum arăta masa vegetală 
aflată în partea de jos a ușii-cargo prin care se hotărâse să pătrundă în 
navă și ar fi preferat să se strecoare înăuntru fără să fie obligat să 
atingă acele plante. 

Simţi o atingere pe mâna cu care se ţinea de cablu. 

Îşi întoarse brusc capul şi lanterna de pe cască îi dezvălui despre 
ce e vorba. Era o creatură roșiatică multipodă, ale cărei picioare se 
terminau cu gheare şi al cărei corp arăta ca un fel de sac. Creatura 
mergea efectiv pe cablu, ţinându-se strâns de el cu câte patru gheare o 
dată. Ajungând la obstacolul reprezentat de mâna lui, se oprise să 
cerceteze despre ce e vorba. Avea un gât ca o lipitoare, în capul căruia 
se găsea o gură de tip ventuză, înconjurată de un grup de antene, care 
acum bâjbâiau pe lângă braţul lui. 

Lumina lanternei părea să nu fi afectat deloc creatura, Bendle spu- 
sese că la aceste vieţuitoare marine vederea este unul dintre simţurile 
care se dezvoltă foarte târziu, deşi unele dintre ele prezentau zone epi- 
dermice fotosensibile, care puteau distinge între lumină şi întuneric 

Se putea ca fiinţa aceea să fie total inofensivă, se gândea Lex. 
Dar ghearele ei arătau neplăcut de puternice și de bine dezvoltate. Şi, 
în plus, probabil că lui Aldric și lui Cheffy nu le-ar fi făcut nici o plăcere 
să se trezească cu ea năvălind în barcă. Avea peste un metru lungime, 
şi era posibil ca mușcătura ei să fie tot atât de otrăvitoare pentru om, 
pe cât se dovedise protoplasma umană pentru viețuitoarele indigene. 

Aşa că apucă securea. Apoi, chiar în clipa în care animalul ajun- 
sese la concluzia că braţul său este de preferat ca sprijin cablului, pe 
care-l folosise până atunci, o lovi cu lama metalică și ascuţită ca 
briciul, tăindu-i primele şase sau opt picioare şi așteptându-se să o 
vadă căzând la fund. 

Instantaneu, sacul ce părea să fie corpul creaturii se deschise, eli- 
berând un fluid galben ce se împrăștie rapid în apă, orbindu-l în numai 
câteva secunde. Surprins, Lex dădu drumul cablului și începu să cadă 
spre fund. Imediat ce ieşi din norul galben se răsuci şi putu să-l con- 
temple de la câţiva metri ca pe un fel de glob galben şi scârbos. Dar 
din interiorul lui, asemeni unor săgeți trase spre el, tâşneau mici re- 
plici miniaturale ale fiinţei pe care tocmai o atacase. Drept spre el. Işi 
agită violent securea în faţă, spintecându-le pe cele mai multe, dar do- 
uă dintre ele reuşiră să se prindă de vizor. Văzu cum micile guri-ven- 
tuză se deschid larg, atingând cam cinci centimetri în diametru, şi cum 
pereţii acestora încep să se retragă spre spate, ca și cum micile crea- 
turi ar fi vrut să se întoarcă pe dos. 

Între timp continuase să coboare, și acum simţi că atinge fundul 
cu picioarele. Se echilibră imediat și trase de cele două creaturi până 
ce le desprinse, după care le aruncă pe cât de departe era posibil să le 
azvârle în apă. Părea că, din cauza efortului depus pentru sucţiune, 
pierduseră orice capacitate de a înota, așa că picară printre ierburi 
până când ceva — Lex nu-şi dăduse exact seama ce anume, pentru că 
se mişcase foarte repede — se repezi la ele, le înghiţi, şi, o secundă 
după aceea, emise un jet din acel fluid galben şi opac. 

Lex începuse să regrete decizia de a se scufunda fără nici un 
însoțitor. Nu-şi închipuise nici un moment că va avea de înfruntat un 
mediu atât de neprimitor. De multe ori în timpul iernii îşi spusese că 
acum este momentul ca Omul să se arate superior altor specii în lupta 
pentru supravieţuire, dovedind că se poate adapta mai bine la mediu și 
că este un animal mai eficient decât altele. Dar abia acum și aici 
începea să-şi dea seama pentru prima dată de dimensiunile reale ale 
acestui truism. 

Se afla la câțiva metri de ușa-cargo şi se clătina, pentru că arun- 
case din balast şi era prea uşor ca să fie stabil la verticală şi încă prea 
greu ca să plutească. Compromisul acesta părea satisfăcător şi îi per- 
mitea să facă mici salturi, ca şi cum s-ar fi aflat în condiţii de gravitație 

foarte scăzută. Picioarele îi erau înfipte aproape până la genunchi în 
ierburile de pe fund şi avea impresia că tălpile bocancilor îi alunecau 
în nămol, dar fără să se scufunde în el. 

Ceva se interpusese între el şi suprafaţă. Privi imediat în sus şi 
văzu o creatură rotundă şi plată, sub corpul căreia atârnau grupuri de 
tentacule, neuniform distribuite. Părea să nu-i acorde nici o atenţie. În 
jur, o serie de alte creaturi, unele mai mari, altele mai mici, îşi vedeau 
liniştite de propriile lor treburi. 

Ei bine, dacă ele îl ignorau, nu le va băga nici el în seamă. Treaba 
lui era să ajungă la uşa-cargo. O săritură calculată cu grijă, urmată de 
un zbor lent, ca de vis, îl aduse lângă colţul din stânga sus al deschi- 
derii, unde se prinse de un mâner şi privi înăuntru. 

Îi reveni în minte tot timpul petrecut acolo, pe priciurile metalice 

“montate în grabă, tari ca piatra. Era cala în care, pe toată durata călă- 
toriei, fuseseră înghesuiți patru sute de bărbaţi. Acum podeaua încli- 
nată era acoperită de nisip, punctat ici și colo de mănunchiuri de ier- 
buri şi de mici animale cu guri filtrante, care se hrăneau cu plancton. 
lar pe pereţi atârnau ciorchini de colonii simbiotice ale unei alge 
având rădăcini aderente cu un animal cu tentacule. 

Interiorul navei fusese deja năpădit de jungla acvatică şi începuse 
să se integreze în ea. De la prima privire, Lex îşi dăduse seama că 
operaţiile de salvare vor dura mult timp — cea mai mare parte a lungii 
veri care îi aştepta — şi că erau de-a dreptul lipsite de sens atâta vreme 
cât nu erau în stare să dispună sub apă de unelte electrice, cu ajutorul 
cărora să înceapă să demonteze şi să recupereze însăşi coca navei, 
construită din aliaje extrem de utile pentru ei. 

Cum podeaua era relativ curată, se împinse în jos spre ea şi se 
aventură un pic mai departe, în interiorul navei. Din fericire, câteva din 
ușile interioare erau încă închise. La apropierea lui, animale speriate, 
rătăcite pe culoare, dispăreau grăbite sau adoptau atitudini amenință- 
toare pe care — în alte condiţii majoritatea lor i s-ar fi părut caraghioase 
sau de-a dreptul ridicole — aici, pe această planetă, încă nu ştia cum să 
le aprecieze. Îşi continuă drumul spre tunelul central al navei, fără să 
deschidă nici o uşă pe care o găsea închisă, în speranța că măcar 
câteva din ele sunt încă etanșe, şi apoi spre compartimentele de control 
al zborului, din partea din faţă. 

Aici erau cele mai preţioase echipamente. Şi dezastrul era cumplit. 

Calculatoare demontate de pe şasiuri, gata să fie transferate la sol, 
apoi lăsate pe loc, atunci când iarna venise atât de brusc, căzuseră pe 
podele şi fuseseră făcute praf. Aparatura de comunicaţii subeterice era 
— aşa cum se temuse — corodată şi acoperită cu o crustă de sare de mare. 
În sala de navigaţie era un asemenea haos, încât nu putu să aleagă 
decât câteva nimicuri, pe care le aruncă în plasă. 

Deprimat de cele văzute, o porni spre partea din spate, spre com- 
partimentul motoarelor. Şi aici se întâmplase ceva extrem de neplăcut. 
În peretele rezervorului de combustibil se căsca o gaură suficient de 
mare ca să poată trece prin ea mergând, fără să se aplece. Era primul 
semn al unei serii de explozii, care distruseseră aproape complet cea 
mai mare parte a sistemului de propulsie. Nici o șansă să-l repare vreo- 
dată. La lumina lanternei văzu pete rhulticolore de coroziune, plăci 
metalice crăpate, panouri cu instrumente a căror tablă era deja ciuruită, 
ca și cum ar fi fost împuşcate cu alice. 

Putea rezuma pe loc raportul pe care-l va prezenta la adunarea de 
mâine: nava lor nu mai merita să fie privită decât ca o grămadă de 
materii prime şi materiale. 

Da, poate ca vreun instrument ciudat va putea fi reparat și, în 
nişte mâini capabile, va ajunge să îndeplinească cine ştie ce funcţie 
importantă şi utilă. Dar asta nu însemna că trebuie să-şi concentreze 
inutil forţele asupra navei. 

Ștergându-și filmul verde de pe cască, dezamăgit, se pregăti să se 
întoarcă de unde venise. 


Când se apropiase de uşa-cargo, venind din interiorul navei, 
avusese impresia că afară se întunecase, sau că apa devenise mai 
închisă la culoare. Abia mai apoi își dăduse seama că deschiderea era 
obturată de ceva. La lumina lanternei văzu o suprafaţă lucioasă, de 
culoare închisă, pulsând și tensionându-se, care începu să se deschidă 
de-a lungul mai multor linii, ejectând hoarde întregi de „obiecte? 
mititele, care se zbăteau agitate şi spre care tentaculele şi filamentele 
de pe pereţi se întindeau cu nerăbdare. 

Când văzu asta, simţi cum îl cuprinde o furie vecină cu nebunia. 
Vorbi cu voce tare şi-şi auzi cuvintele reverberând în cască: 

— Lua-te-ar toţi dracii! E încă a noastră! Orice ar fi, încă mai e a 
noastră! 

Îşi ridică securea și se năpusti la creatură, izbind şi spintecând la 
grămadă, în mulțimea de puieţi. Incepu să taie, să rupă, să sfâșie în 
pielea cămoasă, şi cu securea și cu mâinile. Plonjă chiar spre centrul 
deschiderii, şi, după o clipă în care crezu că era parcă în mijlocul unui 
vârtej întunecat, ajunse afară, în apa decolorată, unde carnivorele mai 
mici începuseră deja să se strângă, în speranţa că se vor înfrupta din 
cadavrul încă proaspăt. Apoi, acoperit din cap până-n picioare de o 
secreție respingătoare şi cu câteva fâșii de țesuturi agățate de el — 
dovezi ale triumfului său inutil — o porni spre suprafaţă. 


Pe Zarathustra ziua avea o durată de aproximativ douăzeci şi două 
de ore terestre şi jumătate şi, aşa cum era obiceiul pe planetele coloni- 
zate, fusese împărțită în douăzeci de ore. Dar aici, ziua dura circa do- 
uăzeci și opt de ore terestre. Făcuseră nişte încercări să modifice unul 
din ceasurile de la bordul navei dar renunţaseră, pentru că erau treburi 
mai urgente de rezolvat. Așa că acum ceasurile pierduseră orice legă- 
tură cu timpul astronomic local, şi, în materie de timp, singurul lucru 
exact şi actualizat era o evidenţă a zilelor scurse de când sosiseră aici. 

Era oare o dovadă de adaptare faptul că oamenii începuseră să 
gândească în termeni de „zi” şi „noapte”, sau era un prim semn al re- 
venirii la primitivism? Jerode frământa întrebarea în cap pe când 
privea mica aşezare de pe veranda nefinisată a sediului administrativ. 
Cei mai mulți oameni începuseră să vină de la munca lor de peste zi 
la masa de seară, mergând încet, obosiţi. Doar echipa lui Fritch con- 
tinua să lucreze pe malul celălalt al râului, reparând acoperişul de la 
baraca burlacilor. Se auzea zgomotul loviturilor de ciocan şi, din când 
în când, îi ajungea la urechi şi câte un strigăt. 

El mâncase deja, pentru că voia să aibă puţin timp de meditaţie îna- 
înte de întrunirea comitetului de coordonare. La masă avuseseră parte, 
ca de obicei, de o turtă umedă şi păstoasă de sintetizator, învelită în două 
frunze proaspete de copac-de-salată, şi de o bucăţică de gem de fructe, 
ceva mai mare ca un degetar. Până acum nu identificaseră decât puține 
plante din flora locală ce erau atât inofensive biologic pentru ei, cât și 
nutritive: copacul-de-salată şi încă vreo trei, mult mai puţin gustoase. 
Cea mai mare parte a vegetației conţinea un alergen care-i dăduse du- 
reri de cap serioase la sfârşitul verii trecute, până când descoperise că 
are un medicament care-i neutraliza efectele. Ca toţi ceilalţi, când pă- 
răsise Zarathustra, înşfăcase pur şi simplu ce-i picase-n mână, și, la 
momentul respectiv, aproape că habar n-avea ce luase cu el. 

Asta însă trebuia să se schimbe. Şi, ca o problemă de primă ur- 
genţă în materie, unul dintre sintetizatoare va trebui modificat ca să 
poată produce un antidot pentru acest alergen. Încorporat de la început 
în orice hrană gătită, poate însoțit de nişte sare de mare, le va da posi- 
bilitatea să mai utilizeze încă aproape treizeci de vegetale în dieta lor. 

Şi containerele cu elemente-trasoare ale sintetizatoarelor erau 
aproape goale — în toiul iernii nu mâncaseră nimic în afară de turtă de 
sintetizator — așa că o altă problemă urgentă era să amenajeze nişte ba- 
zine de evaporare suplimentare, pentru a precipita mai multe săruri, 
pentru a fracţiona precipitatul în componentele necesare, pentru a... 

Jerode își trecu obosit mâna peste faţă. Părea că lista cu sarcini 
urgente nu se mai termină. 

Fluxul de oameni spre și de la bucătării devenise aproape constant, 
ceea ce era cam ciudat. Văzu câţiva oameni care ieșeau imediat după 
ce intraseră, și abia atunci realiză că îşi luau cu ei porția și se duceau 
pe malul râului, să mănânce acolo, având drept singură companie 
umbrele prelungi ale amurgului, Bine cel puţin că soarele nu le mai 
putea provoca arsuri sau insolaţie! Nu putea să nu îi înţeleagă. In cli- 
matul controlat al Zarathustrei, asemenea seri lungi de vară erau mai 
mult decât obişnuite și se obțineau la comandă. lar după lunga iarnă 
pe care o înduraseră, a nu profita de ele ar fi fost o adevărată risipă. 

Râul acela era ca o binecuvântare, cugetă Jerode. Nu era prea lat, 
excepție făcând doar la vărsare, și avea albia suficient de adâncă să nu 
se reverse nici măcar acum, când la izvoarele lui probabil că zăpada 
începuse să se topească. Bineînţeles că împărțea mica aşezare în două 
și că în timpul iernii cele două părți fuseseră mai mult izolate, dar asta 
durase doar până când aruncaseră peste el o punte de frânghii, ce se 
dovedise destul de zdravănă ca să reziste celor mai cumplite furtuni 
Fusese însă, oricum, vorba de un risc calculat, pentru că nu vruseseră 
să fie obligaţi să transporte trunchiuri de copaci de la şi la distanţe 
prea mari. Şi cum pe fiecare mal era câte o mică pădurice, hotărâseră 
de la început să-şi construiască aşezarea pe ambele maluri 

Cel mai important beneficiu pe care-l aveau de pe urma râului era 
apa potabilă proaspătă, chiar dacă uneori o aduseseră în clădiri sub 
formă de blocuri de gheaţă. Cu toate că, o dată ce vor avea destule 
rezervoare de evaporare și de sedimentare, poate că ar fi mai bine să 
utihzeze pentru băut apă distilată, iar apa de râu să o folosească doar 
pentru spălat.. 

Da, ţinând cont de condiţiile în care fusese fondată, aşezarea ce 1 
se dezvăluia în faţa ochilor putea fi considerată ca un mic târguşor 
înfloritor. Târguşor? E1 bine, cel puţin nu folosise termenul de „orăşel”! 
Dar, pentru cele cincisprezece clădiri care alcătuiau așezarea, chiar şi 
eticheta de „târguşor” reprezenta un fel de speranţă pioasă. La început 

dormiseră în navă, dar, după asolizare, înghesuiala începuse să pro- 
voace tensiuni de nesuportat între oameni. Chiar el insistase să se 
înceapă imediat construirea unor locuinţe la sol. Așa că lutul pe care-l 
găsiseră de-a lungul râului îl folosiseră pentru podele, iar restul con- 
strucţiilor era din lemn ~ niște clădiri lungi, fără etaj, cu pereţii din 
scânduri fixate pe stâlpi din trunchiuri de copaci. lar Lex, care era 
extrem de descurcăreţ când era vorba de probleme mai puţin ortodoxe, 
îl ajutase pe el să „convingă” un sintetizator să producă un adeziv or- 
ganic zdravân care, în covârşitoarea majoritate a locurilor unde fusese 
utilizat, rezistase cu succes rigorilor iernii. O baracă pentru burlaci, o 
alta pentru femeile celibatare şi încă alte cinci clădiri divizate rudi- 
mentar într-un soi de separeuri, pentru cuplurile care fie că existaseră 
încă de la plecare, fie că se formaseră după aceea. 

Bineînţeles că apăruseră nişte probleme datorită legăturilor senti- 
mentale ce se născuseră în timpul iernii. Dar cele câteva certuri care 
avuseseră loc puteau fi puse liniștit pe seama anxictăţii şi claustrofobiei. 
La fel ca pe majoritatea planetelor colonizate, pe Zarathustra tradiţiile 
se împotriveau hotărât geloziei violente cu motivaţie sexuală. lar acum 
se făceau deja planuri pentru extinderea locuinţelor pentru „familii” 

Jerode oftă. Da, va fi nevoie de o anume disciplină pentru ca 
aceste cupluri să reziste în timp, o concepţie ceva mai rigidă asupra 
noțiunii de familie decât nonșalantele obiceiuri de genul „dacă-ți 
place, de ce nu?” existente pe Zarathustra. Pentru că, dacă adunarea de 
mâine va aproba ideea, de anul acesta vor apărea şi copii, iar creşterea 
acestora nu trebuie să pice în spinarea comunităţii. Deoarece vor fi 
prea multe resentimente din partea celor fără de copii. 

Işi dorea să fi ştiut mai multe despre psihologia grupurilor umane 
primitive. Prinsese de la Cheffy câteva chestiuni interesante, dar, de 
fapt, întreaga lor evoluţie socială va fi un proces de eliminare prin 
încercări, ca toată evoluţia lor pe această planetă, de altfel. 

Patru dintre cele cincisprezece clădiri pe care le construiseră ini- 
țial erau acum în ruină. Nu fuseseră terminate până la venirea iernii, 
şi, de atunci, Fritch şi echipa lui utilizaseră din materiale pentru a le 
consolida pe celelalte. Cea în care se găsea el acum — sediul adminis- 
trativ, „birourile” — se prezenta într-o condiţie destul de bună. Jerode 
lovi mulţumit cu palma scândurile lungi ale peretelui. 

Ca şi cum atât ar fi aşteptat, una dintre ele se desprinse și căzu cu 
zgomot pe jos. 

Îngrijorat, doctorul se aplecă imediat să o examineze mai atent 
Pe pata maronie de adeziv, care fixase până atunci scândura la locul ei, 
erau nişte gângănii, care se mişcau alandala, ca şi cum ar fi fost orbite 
de lumină. Deci un parazit, căruia îi plăcea să se înfrupte din adezivul 
lor. Încă un punct pe lista de urgenţe „urgente” 

— Doctore, văd că ai făcut deja cunoştinţă cu cea mai recentă 
problemă cu care suntem confruntaţi, se auzi o voce în spatele lui. Se 
întoarse. Era Fritch, un brunet-măsliniu care, pe Zarathustra, fusese ar- 
hitect şi care aici coordonase toată activitatea de construcţii. 

— Sunt multe cazuri? E ceva serios? îl întrebă Jerode. 

— Destule. Fritch dădu din umeri. Își ţinea mâncarea în mână ca 
pe un sandviş şi mușca din când în când din ea. Mica Hannet s-a 
sprijinit de o blană unde molia aia sau cum i-o fi zicând își făcuse 
treaba temeinic, hpitura a cedat, și ea a căzut de la vreo trei metri şi 
jumătate. Din fericire n-a păţit nimic. A aterizat pe un pat. 

— Deci suntem pe punctul să ne cadă casele în cap? 

— Nu, nu cred că e chiar așa de grav. De altfel, am pus deja câţiva 
oameni să taie cuie din tablă. O să putem ranforsa pereţii cei mai 
afectaţi fără probleme, până când tu sau Bendle o să găsiţi ceva de 
amestecat în adeziv, care să ne scape de „molii. Bendle zicea că are 
impresia că unele plante marine conţin antimoniu şi că vrea să ardă 
câteva, să vadă dacă nu cumva cenuşa lor ajută la ceva. Oricum, 
schimbă el concluzia, ducându-şi turta la gură, văd că m-am grăbit 
degeaba. Credeam că ceilalți sunt deja aici. 

— Arbogast vine chiar acum, răspunse Jerode uitându-se spre râu. 
Bendle s-a întors de pe plajă, la fel Aldric şi Cheffy, i-am văzut acum 
câteva minute ducându-se la masă. Nu l-ai văzut tu cumva pe Lex? 

- Ba da. A reușit să intre în navă. Spune că este într-un hal fără 
hal, imposibil de reparat 

— Nici nu ne aşteptam la prea multe. Totuşi, continuă Jerode în- 
cruntându-se, dacă Lex spune asta, atunci o putem lua chiar ad litteram. 
Dacă mi-ar fi spus-o Arbogast, aș fi zis că e defetist, E] ce zicea, n-ai 
aflat? Era de acord cu asta? 

— El nu s-a mai dus, zise Fritch cu gura plină. 

— Nu s-a mai dus? exclamă Jerode. De ce? 

— Cred că nu s-a mai simțit în stare să o facă. 

— Asta nu-mi place deloc, absolut deloc, murmură Jerode. Cred că 
ar fi mai bine să am o discuţie între patru ochi cu el pe tema asta 

— N-o să-ţi placă nici ce-o să-ţi spun acum, zise Fritch. Nanseltine 
se tot agită să devină membru în comitetul de coordonare şi destul de 
mulţi oameni sunt deja de acord că, dacă acasă era manager continental 
plin, e destul de competent pentru a fi numit. De altfel, ăsta e singurul 
lui argument pro 

— Nu e deloc competent. Chiar deloc. Tonul lui Jerode devenise 
tăios. Cineva care toată iarna n-a făcut decât să stea în fund și să se 
plângă, nu poate fi în nici un caz destul de competent pentru asta. 

— Desigur, sunt perfect de acord. Dar mi-e teamă că mâine o ase- 
menea afirmaţie va întâmpina o opoziţie serioasă. 

Pentru o clipă, tăcură amândoi. Apoi, de după colțul clădirii înve- 
cinate, apăru Arbogast, mergând cu capul aplecat. Când îl salutară, le 
răspunse abia murmurând cuvintele şi intră imediat în încăpere, 
ducându-se la locul lui. 

Jerode îşi ridică o sprânceană, privind întrebător spre Fritch, care 
îi răspunse ridicând din umeri: 

— Fă ce ştii doctore, numai să-l pui pe picioare, murmură el. Avem 
mare nevoie de oameni capabili ca el. 

Jerode dădu din cap şi-i răspunse vorbind la fel de încet: 

— Fiindcă veni vorba de relaţii interumane, am invitat-o şi pe Or- 
nella să vină aici astă-seară. Am avut tot timpul o impresie bună despre 
ea şi cred că are mult bun-simţ. In plus, am aflat că a devenit adminis- 
tratorul de facto al barăcii femeilor celibatare. Şi o să fie nevoie de cine- 
va care să se ocupe de viaţa oamenilor la fel de mult ca de organizare. 

— Nu-i rea ideea, îl aprobă Fritch. Dar eu, unul, îmi pun toate spe- 
ranţele în Lex. Are cea mai creatoare minte dintre noi toţi. Restul — mă 
refer şi la noi, cei din comitet — suntem plini de rutina şi de prejude- 
căţile de acasă. Dar el este deosebit de inventiv, nu crezi? 

— Taci din gură, zise Jerode. Uite-l că vine. 


Câteva minute mai târziu erau strânși cu toţii în jurul mesei: Arbo- 
gast în capul ei, conform tradiţiei, şi Jerode la dreapta lui. Din moment 
ce în timpul călătoriei fiecare dintre ei se obişnuise să asculte de 
căpitan şi să se bizuie pe doctorul lor, ei doi preluaseră aproape auto- 
mat conducerea grupului. Urmau apoi Fritch, Bendle, Aldric, Cheffy, 
fiecare dintre ei autoimpunându-se cam de la sine, datorită cunoștințe- 
lor lor deosebite sau îndemânării profesionale. Bendle arăta foarte 
obosit. Lângă el era Ornella, tăcută şi palidă, iar la urmă, în faţa lui 
Arbogast, Lex, pe care-l cooptaseră atunci când venise cu ideea punţii 
de frânghie peste râu şi care, de atunci, mai propusese niște improvizații 
atât de igenioase, încât îl surprinseseră până şi pe Cheffy, cu toate 
vastele lui cunoştinţe în materie de istorie tehnică terestră timpurie. 

Nu, Nanseltine n-are ce căuta aici, nu s-ar potrivi deloc, se 
gândea Jerode. De fapt, singura justificare a faptului că noi ne aflăm 
aici este că lucrăm bine împreună. Pe când el nu ştie decât să dea 
ordine, şi nimic altceva. Nu e nici măcar un organizator bun. În 
realitate, chiar şi acasă, pe Zara, nu era decât purtătorul de cuvânt ab 
unui calculator de genul celor de care noi nu dispunem aici. 

Dar îl îngrijora faptul că până acum nu apăruse încă nici o femeie 
care să-și impună autoritatea în faţa celorlalți, aşa cum se întâmplase 
cu ei. Gândindu-se un pic mai departe, la zilele când problemele vor 
trebui abordate cu mai multă diplomaţie şi chiar cu îndemânare politică 
— moment în care femeile celibatare ar fi putut constitui un grup de 


VICTIMELE NOVEI: Polymathul 39 


presiune deloc neglijabil — o alesese pe Ornella pentru că, aşa cum îi 
spusese şi lui Fritch, ea se dovedise o figură cu puternice înclinații 
materne față de cei din jur. Dar nu era deloc convins că făcuse cea 
mai bună alegere. Singur timpul va hotări. 

Acum aştepta. Tăceau toți şi-l priveau nerăbdători pe Arbogast, ca- 
re continua să stea cu capul plecat. Cu glas răguşit, căpitanul zise brusc: 

— Cred... cred că ar trebui să eliberez locul pe care-l ocup, pentru 
cineva care-l merită într-adevăr. 

Apoi îşi împinse scaunul spre spate, se ridică şi ieşi fără să mai 
scoată un singur cuvânt, fără să se uite nici la dreapta, nici la stânga. 

Bendle şi Ornella, surprinși, avură intenţia să încerce să-l oprească. 
Jerode îi aruncă o privire lui Fritch şi amândoi le făcură semn celorlalți 
să nu scoată o vorbă. După ce Arbogast ieşise, Jerode se hotărî rapid. 
Se mută în capul mesei şi își drese glasul. 

— Cred că domnul căpitan nu se simte prea bine, spuse el. A fost 
foarte afectat de... ei bine, de ceea ce s-a întâmplat cu nava lui. Cred 
că aţi aflat deja, corect? 

Lex, Aldric, Cheffy şi Fritch dădură din cap. Jerode privi la notele 
pe care şi le pregătise şi care erau împrăștiate pe masă, în faţa lui. 

— M-am hotărât să vorbesc cu el mai încolo. Pe moment aș pre- 
fera să nu mai discutăm nimic pe tema asta şi să ne vedem de treabă. 
Eu o să vă prezint situaţia în domeniul sănătăţii, Lex o să ne spună 
cum e cu nava, Fritch ne va vorbi despre construcţii, Bendle despre 
biosfera de vară, Aldric despre resursele materiale, şi Cheffy despre 
proiectele noi. Apoi vom alcătui o listă de priorităţi, şi, înainte de a 
încheia, va trebui să examinăm o problemă care se va ridica în adu- 
narea de mâine, motiv pentru care am rugat-o pe Ornella să ni se 
alăture în seara asta. Să-i dăm drumul! 


Nu era rău. Nu era rău deloc. După ce ascultaseră rapoartele și după 
ce lista de priorităţi fusese stabilită — singurele excepţii erau nişte necla- 
rităţi legate de urgenţa relativă a câtorva puncte — Jerode considera că 
pot să asculte și recomandările lui, legate de naşteri, despre care la înce- 
put nu suflase o vorbă. După ce și le expuse, adăugă că permisiunea 
trebuia acordată pe durată limitată și destul de scurtă, astfel încât co- 
piii concepuţi acum să se poată naşte până la sfârșitul verii. 

— Şi acum ajungem la o problemă deosebită, legată de disciplina 
de grup, urmă el. Avertizându-i că trebuie să-şi țină gura în frâu, le po- 
vesti despre Delvia. Toţi îşi întoarseră ochii spre Ornella, așteptându-i 
comentariile. Până acum femeia nu scosese nici măcar o vorbuliţă. 

— În privinţa copiilor, zise ea încet, cred că ar trebui să răspundem 
„da”. Nu numai pentru că asta va contribui la adâncirea „rădăcinilor” 
noastre psihologice în acest loc... 

Bună remarcă! Şi capetele din jurul mesei se mişcară de sus în 
jos, aprobator. 

— ...ci şi pentru că, deşi eram destul de puţini, acum că iarna a re- 
uşit să extermine celălalt grup.. 

— Orella, o întrerupse Jerode, văzând dezamăgirea din privirile 
celorlalți. Încă nu avem nici o dovadă că ceilalți nu au supravieţuit. 

-Ei bine, la întrunirea asta a voastră n-am auzit nimic despre 
vreo expediţie care să cerceteze asta! ripostă Ornella. Asta nu înseamnă 
că sunteți deja convinşi că aşa e? 

— Nu, evident, îi răspunse Jerode. Dar avem nevoie de toată pute- 
rea de muncă de care dispunem ca să facem faţă necesităţilor noastre 
urgente. 

— Absurd. Dacă vreunul dintre voi credea că mai sunt în viaţă, ar 
fi fost mai mult decât nerăbdător să ajungă pe platou, să vadă dacă nu 
ne putem ajuta unii pe alţii. Ornella vorbea ca şi cum ar fi rostit o 
sentință. Oricum, nu cred că are rost să ne mai contrazicem pe tema 
asta. În pivința Delviei, nu cred că are rost să-i impunem un avort 
obligatoriu. Am întors problema pe toate feţele, şi sincer nu cred că are 
rost. Mai mult decât probabil, imediat ce-și va da seama ce-i cu ea, va 
cere să avorteze din proprie iniţiativă. Pentru ea un copi! n-ar fi decât 
un handicap major, care i-ar perturba... celelalte activităţi. Puteţi să 
mă credeţi că ştiu ce spun. Am avut-o sub ochii mei toată iarna. 

— S-ar putea să ai dreptate, zise Jerode. Dar sunt îngrijorat că, dacă 
se va afla ceva, resentimentele împotriva ei vor fi şi mai puternice, 
tocmai din cauză că noi nu am impus o decizie a întregii colectivităţi. 

— Ah, sigur! Orella se aplecase în faţă şi-şi pusese coatele pe 
masă. Dar mai e ceva la care voi, bărbaţii, nu cred că v-aţi gândit. Nu 
toate femeile au optat în mod conştient să renunţe la copii. La cele 
mai multe era vorba de disperare. De apatie. De certitudinea că nu avea 
nici un sens să avem copii, pentru că tot vom muri cu toții, adulţi şi 
copii la grămadă. Ei bine, cu planurile voastre frumoase şi ordonate 
sunteți pe cale să convingeţi pe toată lumea că nu suntem chiar 
blestemaţi şi că avem nişte şanse. Dar va trebui să faceţi faţă unei noi 
probleme! Îşi trânti palma de masă: Ce vă veţi face dacă, o dată ce le 
veţi reda oamenilor încrederea, ei vor decide - întreaga colectivitate! — 
că nu mai au de gând să facă exact ceea ce le spuneţi voi, experţii 
autopromovaţi? 


— Îmi pare bine că ai invitat-o pe Ornella, spuse Lex cu voce joasă. 

Jerode îşi ridică ochii de pe notele pe care încerca să şi le pună în 
ordine. Materialul pe care erau scrise fusese prima lor descoperire utilă 
pe această planetă: o plantă de apă dulce, ale cărei frunze creșteau sub 
forma unor suluri strânse, galbene care, derulate, puteau fi uscate şi 
erau un excelent înlocuitor al hârtiei. Singurul inconvenient era mirosul, 
neplăcut şi persistent. 

Ceilalţi erau lângă uşă. Ornella era deja afară și nu mai putea să 
audă. Totuşi Jerode răspunse pe un ton la fel de scăzut: 

— Chiar crezi că a fost o idee bună? N-a avut o atitudine prea con- 
structivă şi încep să-mi schimb părerea despre ca. 

— Prezenţa ei a fost extrem de utilă. Lex se aşezase pe colțul mesei 
şi-l privea cu o figură cât se poate de serioasă. Ştii care-i necazul cu 
cei mai mulţi dintre noi, doctore? 

— Sunt curios să te aud ce diagnostic pui. replică Jerode cu acreală 
în glas. 

— Îndepărtarea de realitate, spuse Lex imperturbabil. Nu în sens 
clinic, vreau să spun că nu este vorba de vreo boală psihică, ci doar de 
o consecinţă a modului de viaţă pe care l-am avut. Se aplecă ușor în faţă: 

— Amintește-ţi cât de detaşaţi eram noi de necesităţile vieţii de zi 
cu zi acasă. Zara nu era o planetă prea bogată, dar, chiar și aşa, tot nu 
munceam decât cinci ore pe zi, patru zile pe săptămână. Sarcinile noas- 
tre erau însă la nivel strict tehnic, manageriale sau de control. lar pe Za- 
rathustra se muncea cu mult mai mult decât pe alte planete. Imaginea- 
ză-ţi că am fi locuit, de exemplu, pe Pământ. Acolo eşti liber să alegi 
lenevia absolută, pentru că disponibilităţile materiale sunt atât de mari, 
încât efectiv nu mai contează dacă o anume persoană muncește sau nu. 

— Şi acum uită-te la cei care au preluat diverse responsabilităţi 
aici, la noi. Ce avem noi în comun? Practic nimic, exceptând o singură 


42 JOHN BRUNNER 


trăsătură de caracter: flexibilitatea. Noi ne-am adaptat mai repede 
decât ceilalți şi, în fiecare caz în parte, îţi poţi da seama şi de ce s-a 
întâmplat asta. Fritch este un creator, obişnuit să-şi vadă ideile mate- 
rializate şi capabil oricând să pună umărul, ca să fie sigur că realitatea 
va fi exact cum şi-o imaginase el. Bendle este un cercetător științific, 
şi, în cazul lui, interesul de o viaţă-ntreagă pentru noi flore şi faune 
constituie un mobil suficient de puternic ca să-l impulstoneze zi de zi. 
Cheffy este un istoric amator, şi singurul care ştie câte ceva despre 
cum e viaţa când nu eşti înconjurat din toate părțile de fabrici auto- 
matizate. Aldric este un modelier, un meșteşugar înnăscut şi născut 
parcă într-o epocă anacronică pentru îndemânarea lui. Iar tu munceai 
şi acasă în contul altor oameni, spre binele lor. Nu, să nu negi. Acum, 
că te-ai trezit pe cap şi cu responsabilitatea căreia Arbogast nu-i mai 
putea face faţă, modestia ar fi un handicap pentru tine. 

Jerode îl privi pe Lex cu atenţie, gânditor. Vorbele tânărului îi 
dezvăluiseră o faţă a personalităţii lui cu care nu mai avusese de-a face 
până acum. Într-un târziu, zise: 

— Destul de ciudat, înainte de întâlnirea noastră mă gândeam exact 
la problema asta. 

— Şi, întâmplător, nu era nici o legătură între Nanseltine şi gân- 
durile tale? 

— Ba da. Cum ai ghicit? 

— N-am ghicit. Am mirosit chestia asta de multă vreme, ca să zic 
aşa. De aceea spuneam că sunt bucuros că a fost şi Ornella aici, în 
seara asta. Pentru că ea este un exemplu tipic pentru resursele umane 
pe care le avem la dispoziţie. Tu nu eşti. Fritch nu e. În schimb, mi-e 
teamă că Nanseltine e mai mult decât reprezentativ. 

— Sper din toată inima să greşeşti, zise Jerode după o clipă de 
tăcere. În ultima vreme n-am auzit de la el — sau de la soţia lui, ceea 
ce-i tot una — decât un şir nesfârşit de plângeri, deghizate sub forma 
unor critici constructive, şi o listă de descrieri ale simptomelor unor 
boli pur imaginare. N-o să înţeleg niciodată cum a reuşit să capete 
postul ăla de manager continental pe care-l avea, şi cum a putut să se 
şi menţină în funcţie. Doctorul ezită un moment, apoi continuă: 

— Dar, fiindcă tot vorbeam despre motivele care ne-au făcut să ne 
impunem ca membri ai comitetului de coordonare, despre tine ce poţi 
să spui? Îmi pare bine că nu ești de acord ca oamenii să fie exagerat 
de modești, pentru că asta îmi permite să-ţi spun că tu ai, de departe, 
cea mai inventivă minte dintre noi toţi. Spuneai că nu ai nici un fel de 
pregătire în domeniul spaţial, dar, la plecare, când s-a aflat că un mem- 
bru al echipajului e în permisie şi că nu va mai reveni la navă, te-ai 
oferit imediat să-l înlocuiești, corect? Şi nu-mi aduc aminte să-l fi 
auzit pe Arbogast plângându-se de tine! Ideea cu puntea de frânghii a 

fost extraordinară şi, din câte ştiu, parcă tot tu ţi-ai dat primul seama 
că putem adapta un costum spaţial pentru a-l folosi la scufundări, 
atunci când a trebuit să-l căutăm pe tânărul Bendle şi... ei bine, şi aşa 
mai departe. Acum am ajuns că, dacă ne izbim de ceva, aproape că 
preferăm să dăm fuga la tine, să te întrebăm ce să facem, decât să ne 
mai batem capul singuri să găsim o soluţie. Și totuşi îmi dau seama că 
nu ştim aproape nimic despre tine. 

Lex râse şi se ridică în picioare, întinzându-se. 

— Ei bine, doctore, nu-i nimic surprinzător în asta. În fond, suntem 
toți nişte străini, nu-i aşa? Doar întâmplarea a făcut să nimerim îm- 
preună pe aceeași navă. 

— Cred că aş prefera să-mi răspunzi ceva mai direct. Jerode îl pri- 
vea pe tânărul din faţa lui drept în ochi, și pentru asta îşi dăduse bine 
capul pe spate. Ai explicat de minune de ce Fritch şi Bendle şi toți 
ceilalți sunt atât de potriviţi să fie aici, în comitet. Şi eu am enunțat 
puţin mai devreme motivele pentru care şi tu eşti potrivit. Dar... ei 
bine, poate că nu-i decât o prejudecată ingrată dar... câţi ani ai? 

Lex ezită un moment. În cele din urmă spuse: 

— Douăzeci de ani tereştri standard. 

— Ce? Jerode se dădu un pas înapoi. Uite ce e, Lex! Ai uitat că sunt 
medic? Îți baţi joc de mine? E evident că din punct de vedere biologic 
ai treizeci de ani standard — eroarea de apreciere nu poate depăşi un an 
— şi că eşti într-o formă fizică excepţională! 

— Nu, adevărul adevărat e că nu am vârsta asta. Lex părea ciudat 
de jenat. Asta e... hm... un fel de coloratură de protecţie. Ştii, sunt un 
polymath în pregătire. Gene tetraploide, neuroni modificaţi, vedere ex- 
tinsă în infraroșu, reflexe amplificate, accelerarea transmisiei semna- 
lelor nervoase, structură osoasă compactată, imunitate la aproximativ 
orice fel de germeni cunoscuţi sau nu... În fine, am avut parte de 
tratamentul biologic complet. Dar ăsta nu e un merit al meu. Toate 
astea au fost făcute pentru mine, de alții. 

Gura lui Jerode se deschisese parcă de la sine şi rămăsese aşa. 
Acum, când realiză faptul, şi-o închise cu un clănţănit sec al dinţilor, 
după care exploda: 

— Un polymath! Şi de ce mama dracu’ n-ai scos o vorbă până acum? 

— Pentru că nu sunt un polymath, eu am spus polymath în pregatire, 
şi asta e realitatea. Ai idee cât mai aveam până să-mi termin studiile? 
Evident că nu ştii. Mai mulţi ani decât vârsta mea actuală! Pentru un po- 
Iymath studiile durează un sfert de secol, douăzeci și cinci de ani. Da- 
că în seara asta Arbogast nu s-ar fi ridicat din scaunul ăla, nu ţi-aş fi 
spus o vorbă. Şi vreau ca nici tu să nu vorbeşti cu altcineva despre asta. 

— Nu! Nu-mi poți cere aşa ceva! Jerode începuse să transpire, în 
lumina unicului bec din încăpere, pe care nu-l aprindeau niciodată 

decât după ce se lăsa întunericul, faţa îi lucea umedă. Lex, dintre toți 
oamenii de aici, tu eşti singurul care ai beneficiat de o pregătire spe- 
cială — indiferent că ţi-ai terminat-o sau nu — pentru exact genul de 
situaţie în care ne găsim. Asta înseamnă un singur lucru: că eşti cel 
mai potrivit să preiei conducerea. Îţi place sau nu, eşti oricum mult 
mai potrivit pentru asta decât mine! 

— la mai gândeşte-te! ripostă Lex cu încăpățânare. Gândeşte-te de 
ce, aparent, par eu să am cu zece ani mai mult decât în realitate. Chiar 
şi aşa, şi tu, şi ceilalţi, tot vă gândiţi la mine ca la „tânărul Lex”. Câţi 
ani ai, doctore? Șaptezeci? 

— Şaizeci şi nouă. 

— Deci eşti încă departe de a fi bătrân. Speranţa medie de viaţă pe 
Zara este — era — de o sută doisprezece ani pentru bărbaţi şi de o sută 
optsprezece ani pentru femei. Ce-o să se întâmple cu asta aici, fără 
clinici geriatrice, regenerări de ţesuturi, diete ortofazice şi cu fel de 
fel de deficienţe, alergii şi infecții pe care încă nu le cunoaştem? În- 
tr-o singură generație se va reduce cel puţin la trei sferturi, şi cineva de 
vârsta ta va fi un om remarcabil de bătrân! Dar acum, în momentul 
ăsta, nimeni dintre cei mai în vârstă — şi în nici un caz cei care, pe 
Zara, aveau o oarecare funcţie — nu vor accepta să le comande un 
„tinerel”. O ştii prea bine! Şi încă ceva! Îşi ațintise degetul spre Jerode: 

— Un polymath e pregătit să ia în primire o planetă nou-deschisă 
pentru colonizare. O anumită planetă! Până la patruzeci de ani, nici nu 
se duce pe planeta lui. Şi nu e lăsat singur la conducere decât după şai- 
zeci de ani. La nouăzeci de ani de obicei se pensionează, pentru că şi-a 
terminat treaba. Şi, în general, câţiva ani mai târziu moare. Consumat, 
ars pe dinăuntru. Dar satisfăcut. Pentru că a avut o relaţie sentimentală 
de-o viaţă cu o întreagă planetă, ceva ce nu poate fi egalat de nici o 
relaţie interumană. Polymathul ajunge să-şi cunoască planeta mult mai 
intim decât reuşesc majoritatea soţilor să-şi cunoască soțiile! 

O porni către uşă — o umbră întunecată ce se pregătea să se conto- 
pească cu întunecimea mai densă de afară. Se opri un moment şi se 
întoarse spre doctor, adăugând: 

— Incă ceva, poate cel mai important lucru în ceea ce mă priveşte: 
asta nu e planeta mea! Şi de aceea nu vreau să preiau conducerea! 


Afară stelele punctau cu un desen încă nefamiliar catifeaua ceru- 
lui. Morocănos, Lex o porni către baraca burlacilor, de unde se auzea 
cum râde cineva. Dar abia făcuse câţiva paşi când îşi auzi numele 
rostit de o voce de femeie şi se întoarse, trezindu-se faţă-n faţă cu 
Ornella, care-l privea stânjenită, ţinându-şi mâinile împreunate în faţă. 

— Te deranjează dacă te rog să facem câţiva paşi împreună? îl în- 
trebă ea cu voce joasă. Aş vrea... aş vrea să te rog ceva. Nu-mi place 

să mă amestec în treburile altora, dar cineva trebuie s-o facă şi... şi 
sinceră să fiu, după întâlnirea comitetului ăsta al vostru de astă-seară, 
cred că tu ești singurul abordabil... 

Lex oftă, sigur că sunetul era prea estompat ca femeia din faţa lui 
să-l audă, şi răspunse politicos: ; 

— Ei bine, dacă te pot ajuta cu ceva... 

Ornella i se alătură şi începu să meargă fără să-l privească. 

— M-am hotărât să-ţi vorbesc numai din cauza discuţiei despre 
Delvia, spuse ea. O ştii pe Naline? 

— Bineînţeles. Deşi nu foarte bine. 

— Şi ce părere ai despre ea? 

Lex cugetă o clipă, întrebându-se ce vrea de la el, după care spuse: 

— Sincer să fiu, nu m-a impresionat în mod deosebit cu ceva. Pro- 
babil că, prin firea ei, e destul de timidă, chiar dacă supracompensează 
asta uneori, prin bruscheţe comportamentală. Mi se pare cam nesigură 
pe ea, întoarsă pe dos ca toată lumea și fără să beneficieze de experienţa 
maturilor pentru a se echilibra psihic rapid — dar e explicabil, n-are 
decât şaisprezece ani, nu-i așa? Însă, cum pare să aibă o inteligenţă 
peste medie, cred că o să se descurce. 

— O găseşti atractivă? 

Asta ce mai era? Lex simţi cum mintea începe să-i alerge. De fapt, 
fata era destul de ştearsă, o faţă rotundă care nu exprima nimic deo- 
sebit şi o siluetă absolut comună. Singurul lucru frumos la ea era părul 
lung şi negru, dar parcă dimineaţă spunea că vrea să şi-l tundă. 

— Cred că nu foarte tare, zise el pe un ton neutru, mai ales dacă 
judecăm după standardele de pe Zara. Dar asta o să se schimbe, ba, în 
condiţiile noastre, chiar foarte repede. 

Ornella se opri. Ajunseseră pe malul râului, în locul în care ea 
trebuia să se întoarcă şi s-o ia spre baraca femeilor celibatare. Se 
răsuci spre el şi-l privi drept în faţă: 

— Uite ce e, Lex. O să ţi-o spun direct. Naline nu e prea drăguță. 
E tânără, dar asta n-o să dureze o veșnicie. Eu... ei bine, acasă eu 
aveam două fete gemene, puţin mai mici decât ea, dar nu foarte mult. 
Iar Delviei nu-i pasă prea mult de oamenii din jur. E obişnuită să se 
folosească de ei. Din fericire, cei mai mulţi dintre adulţi ştiu cum să 
se ferească singuri de asta. Dar Naline nu ştie. 

— Totuşi, încă nu-mi dau seama ce vrei să spui, murmură Lex. De 
fapt, începuse să bănuie încotro bate dar voia să audă din gura ei ce 
dorea, ca să fie sigur că nu se înşală. 

— Am încercat să trec totul sub tăcere, continuă Ornella. Nu voiam 
să mai fac şi eu atmosferă în baraca aia a noastră. Arătă cu mâna spre 
clădirea femeilor. Şi Delvia are, într-adevăr, o serie-ntreagă de calități: 
e o femeie foarte capabilă şi are o vitalitate excepţională. Dar e şi 

brutală şi insensibilă. Însă Naline cred că s-a simțit flatată când Del a 
început să-i facă curte. 

— Chiar în sensul propriu al cuvântului? 

- Ţi-o poţi imagina pe Delvia umblând cu jumătăți de măsură? 
Ah, nu e nici pe departe singura! Asta face parte din natura umană şi, 
cum suntem și înghesuite toate claie peste grămadă... Dar pentru Del 
asta nu e decât un fel de înlocuitor temporar. Făcu o pauză şi chicoti 
scurt: Da, cred că asta e cea mai adecvată definiţie! Nu pot să neg că 
dă ceva semne că ar mai avea urme de conştiinţă în ea. Adică acum, 
că poate din nou să dispară prin tufişuri cu bărbaţii, n-a aruncat-o pur 
şi simplu pe Naline la o parte. Dar prietenia lor nu mai atârnă decât de 
un fir de păr, şi, mai devreme sau mai târziu, Naline o să aibă un şoc 
teribil, când o s-o vadă pe Delvia defilând cu partenerul preferat. 

— Nu crezi că partenerul ăsta există deja? întrebă Lex încruntat. 

- Te referi la sarcina ei? Am impresia că, de când se poate culca 
pe pământ fără să rişte să degere, pune mâna pe primul bărbat care-i 
iese în cale şi-l trage în tufiş. Cel puţin de două ori pe zi. Cred că vrea 
să-i încerce pe toți. 

Lex se gândi că, dacă era adevărat, atunci Delvia se adaptase la 
realităţile noii lor vieţi mult mai bine decât Ornella sau decât oricine 
altcineva. 

— Ei bine, mi-ai spus care e problema, zise el. Dar tot nu văd ce 
pot face eu. 

— Chiar nu înţelegi? Ornella se apropie de el și-i puse mâna pe 
braţ: Lex, nu cred că aş fi putut să-i cer aşa ceva unui alt bărbat, dar tu 
pari mai echilibrat, mai sigur pe tine şi ceva mai sensibil decât cei- 
lalți. Cineva trebuie să amortizeze șocul pe care o să-l sufere Naline. 
La vârsta ei, emoțiile sunt foarte puternice şi dominante, e încă în sta- 
diul în care-şi caută idoli. Sunt convinsă că de asta s-a agăţat așa de 
tare de Delvia. Are nevoie de cineva care s-o bage în seamă, s-o încu- 
rajeze... ei bine, s-o trateze cu puţină afecţiune. 

Se întrerupse brusc, ca şi cum ar fi fost jenată că fusese pe punc- 
tul să-i spună pe faţă că voia s-o seducă pe Naline, şi întrebă 

— Am impresia că la voi, la bărbaţi, nu sunt probleme similare, 
nu-i aşa? 

— Nu... Cred că nu. Suntem toți ceva mai în vârstă decât Naline 
Și cred că ştim deja ce vrem de la viaţă. Dacă tânărul Bendle n-ar fi 
murit, poate că situația ar fi fost alta. Dar toată iarna n-au fost decât 
vreo două scandaluri şi atât 

— Două toată iarna! exclamă Ornella. Noi am avut parte de gâte 
două pe zi, cel puțin mie așa mi s-a părut. Dar... Ce zici, Lex? 45 

Nu-i răspunse imediat Începuse să calculeze, nu cinic, judeca 
doar nişte fapte reale. Femeile depăşeau uşor ca număr bajti ŞI 

păreau să fie un pic mai rezistente. Nu muriseră: decât şapte dintre ele, 
faţă de paisprezece bărbaţi. Pe de altă parte, trebuia ţinut cont de 
capacitatea lor de perpetuare a speciei... 

Simţi că se revolță. Pregătirea lui nu ajunsese încă în stadiul în 
care să poată judeca complet detaşat asemenea probleme înainte de a 
lua o decizie, aşa cum se cerea din partea oricărui polymath înainte 
să-și ia postul în primire. Și nu putea accepta ideea de a şi-o lua de 
soție pe cea mai tânără fată din grup, doar pentru că ea va avea o 
perioadă mai lungă de fertilitate. 

— Îmi pare rău, spuse el, trecându-şi limba peste buze. Nu pot face 
una ca asta. 

— Foarte bine. Ornella oftă. Nu ştiam că ai deja o prietenă dar... 

— N-am nici o prietenă. Nici n-am pus măcar ochii pe cineva. E 
vorba de o chestiune de principiu. S-ar putea ca, în ultima instanță, 
supraviețuirea noastră pe această planetă să depindă exact de sinceri- 
tatea noastră faţă de noi înşine, de capacitatea de a privi realitatea în 
faţă, exact aşa cum e ea. Repercusiunile oricărui act care porneşte de 
la o minciună se pot dovedi dezastruoase. Indiferent cât de lipsită de 
egoism este motivaţia care stă la baza unui asemenea act. Noapte 


bună, Ornella. 


Pe tot drumul spre clădirea lor se gândi dacă făcuse bine spunându-i 
Ornellei ce-i spusese, chiar dacă era adevărat. Înăuntru nu erau decât 
cinci sau şase oameni, care stăteau liniștiți de vorbă. Ceilalţi erau pe 
afară, câţiva încă mai lucrau, cei mai mulți încercau să se relaxeze. 

Nu se putu abţine să nu se întrebe dacă vreunul dintre absenţi nu 
era acum cu Delvia. 


— Ce părere ai, Lex? zise Jerode. 

Era vizibil sub tensiune, privind la oamenii care veneau la adunare. 
Începuseră să se strângă toți supraviețuitorii care rezistaseră iernii, 
otrăvurilor, bolilor şi frigului, să ia cunoştinţă de situaţia în care se gä- 
seau şi să dezbată recomandările comitetului de coordonare. 

Lex stătea la umbra clădirii în care se găseau birourile şi se uita la 
oameni — cum se grupau înainte de a se așeza direct pe jos, pe panta 
domoală din faţa clădirii — încercând să-şi dea seama de consecinţele 
acestor comuniuni de idei mărturisite implicit. Ca răspuns la întrebarea 
doctorului, scutură din cap: 

— Cred că Ornella s-ar putea să fi avut mai multă dreptate decât 
bănuia chiar şi ea, zise el. 

— Aşa am şi eu impresia. Jerode avea în mână un teanc de hârtii, 
peste care lovi cu palma liberă: Am întocmit toată lista asta de activi- 
tăţi, dar mă întreb dacă nu trebuia să şi nominalizăm câte un responsabil 
pentru fiecare în parte. 

— Şi de ce n-ai propus asta aseară? 

— Unu: este genul de probleme de care, de obicei, se ocupa Arbo- 
gast. E mai firesc ca oamenii să fie numiţi de căpitanul unei nave. 
Doi: mie mi se pare mai normal să ne bazăm pe nuclee de voluntari pen- 
tru fiecare sarcină în parte şi să ne bizuim pe ei ca să-i coopteze pe toţi 
ceilalţi într-o activitate sau în alta, fie prin invitaţii directe, fie prin 
jena de a-i vedea pe unii muncind în timp ce alții taie frunză la câini. 

— Nu pare gândit rău, spuse Lex. 

— Deci eşti de acord? Jerode părea nerăbdător să-i audă răspunsul. 

— Uite ce e, doctore, nu sunt ghicitor în stele, îi răspunse Lex cu 
oarecare iritare în glas. Tot ce se întâmplă aici e la fel de nou pentru 
mine ca şi pentru tine. Să vedem cum merge ideea ta. Dacă nu ține, o 
să încercăm altceva. Însă eu mă întreb — şi vocea lui devenise şi mai 

joasă, în timp ce continua să privească mulțimea din faţa lor — pentru 
cine ține Rothers ocupate locurile alea două din primul rând. Cred că 
îl ştii, e tipul care lucra la centrul de calcul al cosmoportului de unde 
am decolat noi. Ah, bineînţeles! Asta trebuie să fie! 

— Ce anume? Jerode îl privea clipind nedumerit. 

— Domnul manager Nanseltine şi soția sa încă nu au venit. Și nici 
Delvia, fiindcă veni vorba de cine n-a sosit încă. Cei care au avut 
funcţii importante acasă sunt nerăbdători să-şi facă rost de altele şi 
aici. Şi cred că ştiu unul care nu se va da în lături de la nimic pentru 
asta, doar de dragul de a putea să dea din nou ordine. Uite-i că vin. 

Mulțimea de oameni aşezaţi îşi întoarse capetele. Se apropia Arbo- 
gast şi, lângă el, sporovăind volubil, înaltul şi solidul Nanseltine, îm- 
preună cu înfloritoarea lui soţie. Era absolut clar că Arbogast nici nu-l 
bagă în seamă şi nici nu ascultă ce-i spunea. 

— Cum de a reuşit Nanseltine să fie încă aşa de împlinit, după 
foamea de astă-iarnă? murmură Jerode. 

— Cei mai mulţi dintre noi n-am slăbit numai de foame, am mai dat 
jos din grăsime şi prin sudoare, răspunse Lex. Se pare că, dinspre 
partea asta, cu munca, mai sunt şi excepții. ~ 

— Cred că ai dreptate... Ei bine, hai să începem o dată. Jerode oftă 
şi făcu câţiva paşi în întâmpinarea căpitanului. 

Primul moment de rumoare fusese produs de scaunele familiei 
Nanseltine. Pe verandă se aflau două scaune pentru Arbogast şi Jerode 
— nimeni nu se opusese vreodată ca aceştia doi să beneficieze de un ase- 
menea privilegiu — dar toţi ceilalți se aşezaseră în toate ocaziile similare 
direct pe jos. Cei care stăteau în spatele scaunelor aduse pentru Nan- 
seltine şi pentru soția lui începură să se plângă că nu mai văd nimic şi 
așa izbucni o mică ceartă. Arbogast nu făcu nici o încercare să calmeze 
spiritele, stătea pur şi simplu imobil pe verandă, privind în gol. 

Situaţia are şi părţile ei bune, se gândi Lex. Sprijinit de colţul clă- 
dirii în care se găseau birourile — atent să nu cumva să dărâme vreo 
scândură de la locul ei — continua să studieze figurile din mulţime. 
Da, erau diverse facţiuni, era clar. Pe de-o parte cei „folositori, precum 
Cheffy, Aldric, poate chiar şi Delvia: gata să privească realitatea în 
față şi să muncească din greu. Mulţi dintre ei erau adunaţi în jurul lui 
Bendie, având în mâini creioane şi bucăţi de „hârtie, pregătiţi să ia 
note. Alţii erau adunaţi în jurul lui Fritch: echipele de constructori. Nu 
era penrtu prima dată că Lex mulțumea sorții că, printr-un ciudat accident 
statistic, cei mai mulți din grupul lor erau oameni sub patruzeci de ani, 
aproape fără nici un copil. Bineînţeles, asta se datorase în primul rând 
anotimpului în care avusese loc catastrofa Zarei. La momentul respec- 
tiv, nouă copii din zece care locuiau în emisfera nordică erau departe de 
casă, la nişte cursuri speciale pentru adaptare la mediul înconjurător. 


50 JOHN BRUNNER 


Aşa că acum Naline, la cei şaisprezece ani ai ei, era cea mai tânără. 
Băiatul lui Bendle fusese cu câteva luni mai mic şi mai fuseseră încă 
patru copii mici. Dar muriseră toţi, din cauza unei infecţii pulmonare... 


Trăieşte în prezent, nu în trecut, îşi aminti el, nemulţumit că se 
lăsase furat de gânduri. Deci, de partea celor nefolositori — nu! greşeală: 
de partea celor mai puțin folositori, deoarece, mai devreme sau mai 
târziu, fiecare din cei de faţă va trebui să pună umărul — Nanseltine şi cei 
asemenea lui. Acum îi puteai vedea clar: toţi cei care începuseră să 
protesteze că nu aveau şi ei scaune, pentru că nu vedeau nici un motiv 
ca soții Nanseltine să aibă şi ei nu. Și lingăii, de genul lui Rothers și al 
celor strânşi în jurul soţiei lui Nanseltine, care susțineau că, evident, 
domnul MANAGER Nanseltine trebuia să aibă un scaun! 

Şi la mijloc, între cele două categorii extreme, aproape jumătate 
din membrii grupului: indecişii. 

Vociferările se terminară abia când Cheffy, cu tactul lui caracteris- 
tic, propuse ca cele două scaune să fie mutate lateral, acolo unde nu vor 
mai putea să împiedice pe nimeni să vadă. Oftând uşurat, Jerode se 
întoarse spre Arbogast. Din mulţime se înălța un murmur de nerăbdare. 

Încet, Arbogast se ridică în picioare. Părea teribil de îmbătrânit, 
ca şi cum de ieri pentru el ar fi trecut cincizeci de ani şi nu o singură 
zi. Dar vocea îi era încă fermă şi domina mulţimea. 

— Tovarăşi... de naufragiu! Până în acest moment v-aţi pus, într-un 
fel, sub comanda mea directă. N-am avut nici o obiecţie în acest sens. 
În timpul călătoriei, şi imediat după sosire, cred că eram şi potrivit 
pentru această sarcină. Dar toate cunoştinţele mele se limitează la 
navigația spaţială şi la nave cosmice. Acum, că ne aflăm stabiliţi ferm 
pe suprafaţa unei planete, cred că a sosit momentul să trec această 
sarcină în seama cuiva care-i poate face față mult mai bine decât 
mine, în aceste circumstanţe. 

Lex privi spre Nanseltine, să vadă dacă-şi dădea seama ce va 
urma. Nanseltine părea să nu reacționeze, nu însă şi soţia lui. Trebuia 
să-mi fi închipuit asta... 

— De aceea, continuă Arbogast, vă propun ca această adunare să 
fie prezidată de cineva care este respectat şi admirat de toată lumea, 
pentru modul în care ne ajută pe toți. Doctore Jerode, vrei te rog să...? 

Căpitanul zâmbi scurt, apoi îşi luă scaunul şi o porni spre partea 
exact opusă celei în care se afla aşezat Nanseltine. Înţelegând, în sfârşit, 
ce se întâmplă, acesta îl privea cu ochii mari — iar soția lui cu furie. Se 
auzi zumzetul scurt al unor comentarii, care se stinse rapid. 

Jerode privi spre Lex şi dădu din umeri; apoi, spre mulţime: 

— Se acceptă propunerea domnului căpitan? 

Îi răspunse un ropot de aplauze. 

— Foarte bine, vă mulțumesc. Apoi doctorul îşi ridică notele: După 
cum știți, situaţia noastră s-a îmbunătăţit simţitor în ciuda... 

Când Jerode începu să treacă în revistă problemele cele mai strin- 
gente, care trebuiau rezolvate în viitorul imediat, Lex avu posibilitatea 
să-i categorisească pe mult mai mulţi dintre cei de față. Cei din cate- 
goria „utili” se încruntau dar se înviorau pe măsură ce își dădeau seama 
că aveau în faţă un plan de acţiune la care se gândise temeinic. Cei mai 
puţin se încruntau și ei apoi, după un timp, încetau să mai asculte, și 
începeau să murmure între ei, discutând în contradictoriu şi, evident, 
criticând. Totuşi, până ce Fritch n-a terminat de vorbit despre construc- 
ţii, n-au mai fost întreruperi. Nimeni nu avea nimic împotriva ideii de 
a locui cât mai confortabil. 

După aceea, Bendle vorbi mult despre posibile noi surse de hrană, 
cu detalii, folosind o droaie de termeni de specialitate, iar oamenii deve- 
niră vizibil nerăbdători. Vocea lui Jerode nu era tocmai sigură când îi 
dădu cuvântul lui Aldric, pentru a prezenta situaţia legată de rezervele 
de apă, de fabricarea unor noi unelte şi de alte probleme tehnice. 

— Nava! strigă cineva din spate. Hei! Ce e cu nava? 

— Da! Da! 

Strigaseră pe puţin douăzeci de voci şi o mulțime de capete se miş- 
cau de sus în jos, ca iarba sub suflarea vântului. Jerode, surprins, stătea 
clipind, iar Aldric — în picioare, pregătindu-se să vină pe verandă — 
ezita, cu notele lui în mână. 

— Foarte bine, spuse doctorul în cele din urmă. Dacă aşa doriţi, 
atunci o să-i dau cuvântul lui Lex, care a fost ieri la navă. 

Acum aplaudau cei mai puțin. Ceilalţi erau doar foarte atenţi. Lex 
făcu un pas mare, ca deuriaş, ajungând imediat lângă Jerode, pe verandă. 

— Nava, zise el clar şi cu voce vibrantă, este înfiptă în nisipul de 
pe fund cam o treime, şi o altă treime e sub apă. Apă de mare, sărată. 
Un lichid extrem de coroziv. Am pătruns înăuntru printr-o ușă-cargo 
deschisă — ochii îi alunecaseră aproape fără să vrea către Arbogast, 
care tresări auzindu-l, dar el, unul, nu putea şterge faptele cu buretele — 
şi am văzut că tot ce nu era fixat solid a fost făcut zob, atunci când 
nava a început să se rostogolească. Ce nu a fost distrus prin lovire este 
aproape imposibil de reparat, datorită coroziunii intense. lar în com- 
partimentul motoarelor au avut loc cel puţin două explozii, în zona 
rezervoarelor, încât sistemul de propulsie este complet distrus. În navă 
a pătruns nisip şi nămel — sute de tone — şi diverse creaturi, care au în- 
ceput să-şi facă cuib. Exact cum ne aşteptam. 

Făcu o pauză, pentru ca să priceapă toată lumea exact şi ce 
spusese, şi ce nu spusese. 

— Ca urmare, rezumă el, singurul mod în care nava noastră ne mai 
poate fi utilă este ca sursă de aliaje metalice și de alte materii prime și 

materiale. Şi nici acestea nu vor fi uşor de recuperat. Va trebui să gă- 
sim o modalitate de acţionare a uneltelor noastre aşchietoare sub apă, 
o cale de a flotabiliza bucăţi mari de metal pentru a le aduce la țărm — 
probabil că folosind plute — şi să rezolvăm o serie de alte probleme care 
ne vor lua atât timp, încât nu pot recomanda să fie luate în considerație 
în viitorul apropiat. Tot ce recomand, pe moment, este să demontăm 
numai acele piese care pot fi aduse la mal cu barca. 

Se uită la Jerode: 

— Cred că asta e tot ce am avut de spus. 

— Mulţumesc, Lex. Cum spuneai şi tu, nu cred că raportul tău are 
ceva surprinzător în el. Acum să-i dăm cuvântul lui Aldric şi... 

— Un moment! Era Rothers, care rămăsese lângă cei doi Nanseltine 
când aceştia îşi mutaseră scaunele. Lex privi spre el. Soţia lui Nansel- 
tine îi vorbea insistent soţului ei, şi o serie de oameni din jurul lor dă- 
deau viguros din cap. După încă o clipă, Nanseltine se ridică, impozant, 
în picioare. 

— Cine a fost la navă? întrebă el, trăgându-și umerii spre spate. 
Nimeni în afară de tine? 

— Exact, răspunse Lex în timp ce urca înapoi, pe verandă. 

— Deci doar tu! Vorbind, Nanseltine îşi recăpăta vechiul lui manie- 
rism: Atunci presupun că această... această opinie defetistă se bazează 
exclusiv pe observaţiile tale, care nu eşti chiar un expert în materie? 

— Poţi oricând să pui un costum pe tine și să mergem să vezi cu 
ochii tăi despre ce e vorba. Sper să găsim unul care să ţi se potrivească. 

Deliberat, Lex rostise fiecare cuvânt pe un ton plin de sarcasm. 

— Tinere, nu te deda la atacuri personale! se răsti Nanseltine, în 
timp ce, în mulţime, cei care până atunci nu înţeleseseră încotro bătea 
Lex, începură, la rândul lor, să zâmbească, indiferent de partea cui erau, 
de fapt. Între timp, fostul manager continental continuă: Ceea ce vreau 
eu să ştiu — şi mulți dintre cei de faţă — este de ce nu ni se prezintă opinia 
de expert a unui cosmonaut ci doar această... evaluare de amator. 

Tăcere. Cineva şopti: 

— Care cosmonaut? 

Cuvintele rămăseseră parcă suspendate deasupra oamenilor şi Ar- 
bogast le auzi. Demn, cu capul sus, bătrânul — dintr-o dată părea cât se 
poate de normal să i te adresezi cu un asemenea âpelativ — căpitan se 
ridică în picioare şi se răsuci spre Nanseltine. 

— Domnule manager Nanseltine! începu el. Cred că nu cunoaşteţi 
situaţia exactă a cosmonauților de care pomeneaţi. De altfel, am im- 
presia că nu prea sunteţi la curent cu ceea ce se întâmplă pe aici! 

Îi răspunse un cor de vociferări. 

— În echipajul meu erau exact patru oameni! Unul a murit, cu capul 
crăpat de un container de mărfuri, care s-a prăbuşit pe când goleam 

calele, să facem loc pentru voi. Unul este aici de faţă, are un picior 
amputat din cauza degerăturilor. Unul a încercat să vadă care e situaţia 
cu puntea pe frânghii de peste râu, astă-iarnă, în timpul unei vijelii, a 
alunecat şi a căzut în apă. Putem presupune că s-a înecat. Şi unul a 
rămas pe Zara, fiind plecat în permisie în momentul decolării. Ca urma- 
re, nu mai intră în discuţie decât propria mea persoană și Lex, care s-a 
oferit voluntar să lucreze sub comanda mea şi în care eu, spre deosebi- 
re de dumneavoastră, tocmai datorită acestui fapt, am toată încrederea. 

— Nu pot nega că am avut intenţia să mă duc eu însumi să-mi 
inspectez nava. Dar n-am făcut-o din nişte motive... Căpitanul păru 
pe punctul de a se prăbuşi, dar, cu un efort teribil adăugă cu o voce 
mult mai joasă: ... pe care aş prefera să nu vi le explic. Dar îmi voi cere 
scuze pentru asta. Vă rog să mă scuzaţi! 

Îşi aplecase din nou capul şi, după ce tăcu, se îndepărtă imediat, 
dispărând din vedere, după colțul primei clădiri. 

Nanseltine avea suficientă minte să-şi dea seama că, dacă ar fi 
insistat în direcţia asta, şi-ar fi ridicat toată audiența împotrivă. Aşa că, 
încercând să salveze situaţia neplăcută în care fusese pus, spuse tare: 

— Din moment ce domnul căpitan are atâta încredere în părerea 
lui Lex, consider că asta e de ajuns. 

Din nefericire, nu toți cei de faţă aveau tot atâta minte ca el. Ro- 
thers, fostul programator, sări la rândul lui în picioare: 

— Vreţi să spuneţi că nici măcar n-o să încercăm să reparăm nava 
ca să scăpăm de pe... bulgărele ăsta pestilenţial de nămol? 

Cuvintele lui parcă îi loveau fizic pe cei din categoria „utili” și îi 
răneau adânc. 

— E bună doar pentru fier vechi, n-ai auzit? strigă Cheffy la el. 

— Ah, mai bine taci din gură! se repeziseră alte zece sau douăzeci 
de voci tinere la el. Părea că totul se va opri aici. Dar, chiar atunci — 
Lex îşi încleştă pumnii, cuprins de o furie neputincioasă - se găsi Or- 
nella să toarne gaz peste foc: 

— Şi ceilalţi, de pe platou, aveau o navă, zise ea tare. Aceea nu se 
poate să fie sub apă. Şi, cum nu au luat deloc legătura cu noi, e posibil 
ca ei să nu mai aibă ce face cu ea. De ce să nu trimitem un grup să 
vadă care e situaţia acolo? 

Propunerea asta tembelă păru să-i fascineze pe toţi cei care prefe- 
rau să se amăgească cu nişte iluzii mai mult decât deşarte, decât să 
pună umărul la treabă, spre propria lor salvare. Imediat se auzi un vu- 
iet de exclamaţii. Oamenii începură să sară în picioare unul după altul 
— Nanseltine din nou, Rothers din nou, patruzeci sau cincizeci alţii, 
cerând, toţi, să vorbească. Jerode striga în van să se facă linişte. 

Lex îşi muşca buza de sus şi privea la Ornella. Era albă la faţă de 
emoție, dar îl privea, la rândul ei, sfidător. Trase aer adânc în piept şi lä- 

să să-i scape un fel de lătrat sonor, care surprinse şi amuţi pe toată lu- 
mea. Şi, înainte ca cineva să-şi revin. it aruncă o întrebare lui Rothers: 

— Şantierul ăla de reparaţii, di la cosmoportul tău... deservea şi 
nave de asemenea capacitate? 

— Dar... dar bineînţeles! răspunse cel întrebat. 

— Cât de mare era? 

— Ah...Omul îşi trecu limba peste buze. Cred că vreo patru kilo- 
metri pătraţi. 

— Câte operaţii se efectuau manual? 

— Dar... dar... nici una, evident! 

Se auzi un hohot de râs. Delvia. Cel puţin ea era, evident, în toate 
minţile. 

— Doctore, propun o moţiune, zise Lex repede. Cred că este cazul 
să solicităm un vot de încredere în comitetul de coordonare. 

— Exact la asta mă gândeam şi eu, spuse Jerode cu ușurare în glas. 
Cei care... 

Nu mai putu să continue şi nici nu a mai fost nevoie să numere. 
Moţiunea era aprobată prin aclamații, cu o majoritate ce depășea evi- 
dent două treimi din numărul celor prezenţi. Lex observă că prima care 
începuse să aplaude fusese Delvia 

Chiar dacă se simțeau oarecum frustraţi, cei mai puțin se supuseră 
majorităţii şi nu mai ridicară alte probleme. lar Lex era extrem de mul- 
tumit că, până la urmă, nu se mai ridicase chestiunea sarcinii Delviei. 
Jerode pur şi simplu n-o mai menţionase. Nici n-ar fi fost prea înţelept 
s-o facă, în atmosfera deja încinsă a adunării. 

Deci, cel puţin de data asta, reuşiseră să se descurce! 


N-au găsit corpul lui Arbogast decât pe înserat, după ce se termi- 
nase adunarea. Era printre stâncile de pe plajă, cu o armă energetică în 
mâna dreaptă. De altfel, această mână era singura parte a lui după 
care mai putea fi recunoscut. Deschisese diafragma armei la maximum, 
o întorsese spre el şi declanşase impulsul fatal. 


e za A 


Avea impresia că toate zilele senine și fierbinţi care urmaseră 
fuseseră parcă umbrite cumva de moartea lui Arbogast. Acum, în timp 
ce trăgea pe nisip o sanie plină cu deşeuri aduse de la navă, îndreptân- 
du-se către locul în care Aldric şi echipa lui lucrau la boilerele solare, 
Lex se întreba câtă vreme va mai dura precarul echilibru în care se gă- 
sea grupul lor. Trecuseră de atunci mai întâi douăzeci de zile, apoi 
treizeci, şi încă nu avusese loc nici un dezastru. Dar avea presimţirea, 
care nu-l slăbea nici o clipă, că timpul le măcina permanent moralul, şi 
în cele din urmă... 

Aldric îşi ridică spre el faţa pe jumătate ascunsă sub nişte ochelari 
negri și-i mulțumi pentru noul transport. Lex răsturnă cu zgomot în nisip 
ce era pe sanie, se îndreptă de şale şi-şi şterse sudoarea de pe frunte. 

— Cum merg, lucrurile la tine, Aldric? întrebă el cu voce joasă. De 
la distanţă, totul pare în regulă. 

Aldric ezită o clipă. Apoi, prefăcându-se că vrea să se uite mai bine 
la cele aduse, se apropie de Lex, destul ca să-i poată vorbi în şoaptă: 

— Adevărul e că nu e chiar în regulă. De fapt, chiar voiam să stau 
puţin de vorbă cu tine, şi nu văd de ce n-aş face-o chiar acum. Hai să 
facem câţiva paşi pe plajă. 

— Bine. Lex apucă mânerul saniei cu mâna şi o trase după el, 
alăturându-i-se lui Aldric. Săniile astea sunt bune pe plajă, murmură 
el, dar în curând o să avem nevoie de ceva care să se mişte pe roți... 
Scuză-mă. Ce voiai să spui? 

— Printre altele, că mă întreb cât de cald o să fie în toiul verii. Aldric 
se oprise, considerând că ajunseseră destul de departe de ceilalți ca să 
nu mai poată fi auziţi. Am început să am o mulţime de plângeri, legate 
de munca în perioada amiezii, şi nu de la oameni slabi de înger. leri am 
avut chiar un caz de insolaţie. Chefty zicea că, pe Pământ, cândva, în 
ţările cu climat foarte cald, se obişnuia să se ia o pauză pentru odihnă, 

la amiază. Nu sunt sigur că e o soluţie. E mai uşor să te adaptezi la o zi 
de lucru mai lungă decât cea terestră, şi mai greu dacă e mai scurtă. lar 
dacă aplicăm o asemenea soluţie, am avea, practic, două zile de lucru 
scurte, în timpul fiecărei zile-lumină. Două jumătăţi de zi distincte. 

— Dacă Cheffy spune că asta e soluţia la care s-a recurs pe Pă- 
mânt, probabil că nu se înşală, răspunse Lex. Dacă însă o să meargă şi 
aici, la noi... asta e o altă problemă. Dar dacă zăpuşeala devine de ne- 
suportat... Ei bine, când nu munceşti, poți face altceva decât să dormi? 

— Înţeleg ce vrei să spui, mormăi Aldric. Ori la muncă, ori la odihnă! 

Punându-şi mâna streaşină la ochi, Lex se uită pe plajă. În ime- 
diata lor apropiere era domeniul lui Aldric: boilerele solare — un păien- 
jeniş de ţevi şi de rezervoare voluminoase — care îndeplineau o funcţie 
dublă, de distilare a apei şi ca sursă primară de abur pentru turbinele 
generatoarelor electrice. Cea mai mare parte a pieselor fuseseră demon- 
tate din sistemul de propulsie al navei, imediat ce toată lumea fusese 
convinsă că nu mai există nici o şansă, dar absolut nici o şansă, de a o 
repara. Ornella fusese ultima care cedase, după vreo săptămână. 

Mai departe se vedeau plase pescăreşti atârnate la uscat, pe stâlpi 
de lemn, și fetele care le controlau, reparându-le nodurile desfăcute sau 
rupte. Bendle reuşise să prepare un antidot împotriva celor mai răspân- 
diţi alergeni din protoplasma vieţuitoarelor marine, şi astfel pe lista lor 
de bucate fuseseră adăugate cinci sau şase specii care, chiar dacă 
arătau oribil şi atunci când erau fierte, erau destul de gustoase să fie 
considerate o variaţie binevenită în meniul zilnic. Echipa lui Bendle 
era acum departe de mal, în zona în care se defrişa solul, pentru diverse 
culturi. Studiau ciclul reproductiv al primei lor achiziţii — copa- 
cul-de-salată — sperând ca, prin selecţie, să poată mări cantitatea şi 
calitatea frunzelor produse de exemplarele cultivate. 

La o oarecare distanță de boilere erau panourile colectoare de 
energie solară. Toate foile erau întinse şi acumulatoarele erau încărcate 
continuu. O văzu pe Delvia — era deja tuciurie — râzând şi glumind cu 
câţiva dintre băieţii lui Fritch, care aşteptau să-şi schimbe acumula- 
toarele de la sculele lor. 

Departe de țărm, se auzea zgomot de ferăstraie, și, din când în 
când, bufnituri. Se tăiau copaci. Zărea de aici trunchiuri galbene, puse 
la uscat în bătaia soarelui. Pe ele se vedeau siluetele albe ciudate ale 
păsărilor-pescar. Întâlneai acum găinaţurile lor negre şi lipicioase pes- 
te tot, pe plajă, ca să nu mai pomenim de acoperișuri şi, mult mai ne- 
plăcut, de potecile micii aşezări. Prezenţa lor devenea o adevărată pacoste 
şi probabil că, în curând, vor fi obligaţi să găsească o cale de a le goni. 

— Mă întreb unde se duc păsările astea în timpul iernii, murmură 
el. Poate că n-ar fi rău să le urmăm exemplul. 

Aldric râse, cu superioritatea cunoscătorului. 

— Nu cred că ne-ar face prea mare plăcere, zise el. Mi-a povestit 
unul din oamenii lui Bendle ce-i cu ele. Nu sunt migratoare. Se încap- 
sulează — secretă un fel de cochilie gelatinoasă — şi stau toată iarna 
lipite de stânci. Când le-au văzut prima dată, au crezut că sunt ouă, dar 
perioada cuibăritului abia acum începe. 

Lex dădu absent din-cap. Şirul ciudăţeniilor faunei locale era prea 
lung ca să mai fie surprins de ceva. In plus, fusese educat, cu grijă, să se 
aştepte totdeauna exact la ce era mai de neaşteptat. 

— Ei bine, spuse el, dacă zăpuşeala e problema noastră, ori facem 
cum a spus Cheffy — şi nu cred că adaptarea o să fie aşa de grea cum ai 
tu impresia, ţinând cont că vara zilele sunt foarte lungi — ori punem la 
punct un program secundar de lucrări, astfel ca, pentru o oră sau două, 
toată lumea să stea la umbră. 

— Nu cred că o muncă alternativă e o soluţie bună, răspunse Aldric. 
Cred că problema reală e starea de încordare a oamenilor. Uite, i-am dat 
lui Rothers ceva de făcut, să stea potolit — l-am pus să topească deşeuri 
în cuptorul solar - şi i-am dat şi vreo cinci ajutoare. Mi-am zis că, dacă 
simte că are o oarecare autoritate asupra altora, o să fie satisfăcut. 

— Şi n-a fost? 

— N-a fost. S-a luat la ceartă cu unul dintre oamenii lui, şi-a pier- 
dut cumpătul, l-a lovit şi l-a izbit de partea din spate a oglinzii cupto- 
rului, care s-a deformat vizibil. De asta nu-l vezi acum la lucru. A 
trebuit să pun doi dintre cei mai îndemânatici oameni pe care-i am să 
repare oglinda. Şi, între timp, Rothers plânge în braţele nu știu cui şi 
mi-a încetinit şi mie ritmul de muncă. 

Făcu un gest, ca şi cum ar fi îmbrăţişat tot ce vedeau: 

— Toate astea arată formidabil. Sunt semne evidente de progres. 
Dar, dedesubt, lucrurile stau să explodeze. 

~ Mie-mi spui, oftă Lex. Sunt absolut de acord cu tine, că o muncă 
alternativă nu va rezolva treaba. Cred că e timpul să ne înviorăm cum- 
va... să găsim un pretext să ne putem autofelicita pentru măreţele 
noastre realizări. O să vorbesc cu Jerode, să pregătim un raport pentru 
următoarea adunare generală. Poate să iniţiem nişte hobbyuri, să sti- 
mulăm cumva competiţia între oameni, să producem câteva nimicuri 
de lux... Mă întrebam dacă muzica n-ar putea fi o soluţie. Cred că nu 
ne-ar fi greu să facem niște instrumente. 

- În nici un caz, dacă-mi spuneţi cum sunt alcătuite, zise Aldric. 
Am prea multe pe cap ca să mă mai gândesc și la chestii de genul ăsta. 
De aia am şi vrut să-ţi spun ţie. 


Da, se gândi Lex, problemele psihologice încep să treacă pe pri- 
mul loc. Celelalte începeau să fie surmontate. Până la sfârşitul verii, 
aşezarea lor va deveni destul de confortabilă. Vor avea de două ori mai 

multă căldură până la iamă şi mult mai mult spaţiu locuibil, astfel că 
oamenii se vor putea răsfira. Problema hranei fusese aproape rezolvată. 

Apa era suficientă şi bună. Pentru îmbrăcăminte încă nu găsiseră o so- 
luţie dar era de-a dreptul uimitor cât de mult puteau rezista fragilele 
lor materiale. Şi, oricum, pe căldurile astea nimeni nu umbla înhăimurat. 

Îşi aminti de ceva şi privi din nou spre Delvia. Da, Naline era şi 
ea acolo. Pe când oamenii lui Fritch îşi ridicau acumu.atoarele acum 
încărcate, ea se ţinea mai în spate, pe jumătate întoarsă, ca să nu o mai 
vadă pe Delvia râzând şi sporovăind. 

Încă nu ajunsese la limită, dar probabil că în curând va exploda. 
Afurisită să fie Delvia! Vechea ei tunică ajunsese numai zdrenţe, însă 
ea, în loc s-o cârpească, aşa cum procedau toate fetele, preferase s-o 
reducă la dimensiunile unui soi de kilt. Şi astfel, toată lumea putea ob- 
serva că are cei mai frumoşi sâni din tot grupul de refugiaţi! 

Şi totuși femeia muncea din greu, te puteai bizui pe ea. Ce motiv 
te putea face să reprimi unul dintre cei mai utili oameni din grup? Nu-i 
fusese încredinţată nici o muncă în mod special. Dar, singură, îşi dă- 
duse seama că acumulatorii erau unul din punctele lor sensibile şi că 
cineva trebuie să aibă grijă să-i încarce cum trebuie şi la timp, ordonat, 
ca să nu li se simtă lipsa, și nici să nu se strice prea repede. Iar Naline, 
evident, se ţinuse de coada ei. 

Ar fi fost oare bine să o coopteze în comitetul de coordonare? Je- 
rode îi tot punea întrebarea asta şi, de fiecare dată, Lex îi dădea acelaşi 
răspuns: ea şi Ornella se vor certa ore-n şir din cauza unor diferendu- 
muri personale şi vor ajunge toţi să piardă timpul degeaba. lar prezenţa 
Ornellei era utilă, pentru că se descurca bine în problema relaţiilor in- 
terumane, care îi fusese repartizată. Registrul pentru planificarea nag- 
terilor, de exemplu, fusese ideea ei. Va mai fi deschis încă o lună. 
Deoarece, pe cât era omeneşte cu putință, doreau să evite naşterile pe 
timpul iernii. 

Dar Delvia... Până la urmă nu fusese nici o problemă cu sarcina 
ei. Când i se spusese, după adunare, suportase fără să crâcnească ad- 
monestările lui Jerode şi ceruse singură să i se facă imediat injecţia 
avortivă. 

Nu se punea problema unei comparații între cele două femei, pen- 
tru a stabili o ierarhie. Dar, instinctiv, Lex începuse să creadă că această 
colonie involuntară ar fi avut nevoie de ceva mai multe Delvii şi de 
mult mai puţine Ornelle şi Naline. 


Trăgând sania după el, se apropia de locul în care echipa lui de 
scafandri verifica echipamentul, după seria de scufundări de dimineaţă. 
Costumele spaţiale, chiar dacă erau făcute dintr-un material extrem de 
rezistent, se puteau rupe în contact cu obiecte tăioase sau cu colțuri 

ascuţite. Securile — articol esenţial acum că apa mării clocotea de viaţă, 
şi vegetală, şi animală — erau tocite şi trebuiau ascuţite. O cască era 
crăpată şi trebuia, cumva, peticită. Barca era trasă pe nisip, cu fundul 
în sus, şi una dintre fete — cu vârful limbii scos printre dinţi, de con- 
centrare — răzuia atent masa de cochilii care se prinseseră de cocă. 

Fusese norocos, cugetă Lex. Avea ò echipă foarte bună. Probabil 
că la asta contribuise din plin şi gradul ridicat de pericol fizic, palpa- 
bil, presupus de munca sub apă. Oamenii se selecţionaseră de la sine. 

Ca să nu mai pomenim de faptul că acceptaseră să lucreze sub 
conducerea unui om atât de tânăr... 

— Lex! Lex! 

Se răsuci pe călcâie. Dinspre râu venea fugind Cheffy, strigând şi 
dând din mâini. Îşi dădu seama de la prima privire că e vorba de ceva 
grav şi urgent. Dădu drumul saniei din mână şi o luă la goană, în în- 
tâmpinarea lui. 

— Ce s-a întâmplat? strigă el, gândindu-se la tot felul de posibile 
catastrofe. Chefty lucra la ceea ce ei — cu o oarecare exagerare — nu- 
meau proiectele de instalaţii urbane: instalaţia de aducțiune a apei, cea 
de canalizare şi cea de distribuire a căldurii. 

— Vino să vezi! se răsti Cheffy, răsucindu-se în loc şi pornind-o de 
unde venise. Chiar dacă era mult mai obişnuit cu efortul fizic decât 
atunci când sosiseră, omul fugea atât de repede încât nu mai avea capa- 
citatea să mai și vorbească. 

În câteva clipe ajunseseră pe malul a ceea ce doar ieri încă mai 
era o întindere de apă lată, care curgea liniştit la vale, colorată ciudat 
de o suspensie de larve ale unei specii de viețuitoare acvatice care tre- 
buiau să ajungă în apa sărată a mării înainte de a se metamorfoza în 
exemplare adulte. 

leri? Chiar şi azi-dimineaţă, când Lex venise la muncă! 

Acum nu mai era decât un firicel de apă. Se vedeau dâmburi ne- 
regulate de nămol, făpturi zbătându-se sufocate în băltoacele ce se 
evaporau rapid şi ierburi care începuseră deja să se îngălbenească. Din 
cauza soarelui puternic, deja se răspândea o miasmă cât se poate de 
neplăcută. Prin estuar, debitul era, de obicei, atât de mare încât curentul 
de apă dulce putea fi observat uşor intrând până la vreo sută de metri 
în mare. Acum marea intrase în albia râului. 

Lex se opri împietrit. Toate speranţele lor erau legate de apa râului. 
Cheffy proiectase un sistem de rezervoare de sedimentare, amplasate 
la un kilometru şi jumătate în amonte, pentru a înlocui rudimentarele 
fântâni cu scripeţi pe care le utilizau acum. Se hotărâseră să introducă 
apă curentă în fiecare clădire şi câte un W.C. la fiecare douăzeci şi cinci 
de oameni. Pe moment, dacă tot nu puteau înota în mare, şi aceasta 
era lipsită de maree și nu le putea astfel înapoia dejecţiile, gura de 

scurgere a canalizării era chiar pe țărm, dispersarea resturilor menajere 
rămânând în grija curenților. Era cel puţin mai igienic decât latrinele 
pe care le folosiseră în prima lună după ce sosiseră. Dar începuseră să 
fabrice conducte de canalizare — trunchiuri groase, găurite şi etanșate 
cu un film de material plastic — şi, în curând, o vor muta la aproape trei 
kilometri de mica lor aşezare. 

Dar acum... asta! 

Cheffy nu-l chemase numai pe el să vadă îngrijorătorul fenomen. 
Jerode era deja acolo. De-a lungul râului, toate echipele se opriseră 
din lucru, şi oamenii se strângeau în jurul lor, discutând cu voce scă- 
zută, îngrijoraţi. Privind în sus, pe râu, Lex văzu că vreo doi sau trei 
oameni din echipa care lucra la rezervoarele de sedimentare coborau 
spre ei, de-a dreptul prin mijlocul albiei. 

Jerode dădu din cap salutându-l când îl văzu, după care îl întrebă: 

— Ce zici de una ca asta? 

— Când s-a întâmplat? replică Lex încă uimit. 

— Nivelul a început să scadă cam acum vreo oră, G ora şi jumătate 
cel mult, spuse Cheffy. La început scădea aşa de încet, încât cred că 
un timp nici n-am observat. Apoi a început să scadă rapid, văzând cu 
ochii. Ca apa care se scurge dintr-o cadă de baie. Crezi că e vorba de 
un fenomen sezonier? Pentru că, în cazul ăsta, putem să aruncăm la 
gunoi toate proiectele noastre! 

— Nu, nu cred că e ceva sezonier, răspunse Lex. Adu-ţi aminte, 
când am sosit, vara era pe sfârşite, dar râul era larg și adânc. În plus, 
dacă ar fi doar o problemă de alimentare la izvoare — deşi acum se 
topesc zăpezile pe înălțimi — debitul ar fi trebuit să scadă mult mai 
lent, în zile sau în săptămâni. Asta se datorează unui baraj. Unui 
obstacol solid. 

Jerode, care se apropiase de el, încuviinţă, dând din cap: 

— Aşa se pare. Dar care să fie cauza... vreo alunecare de teren? 
Sau... Se scărpină gânditor pe chelie: Parcă îmi aduc aminte că, pe 
Pământ, există un animal care zăgăzuieşte râurile. Îi zice.. costor? 

— Castor! exclamă Cheffy. Da, bineînţeles! Lex, crezi că există şi 
pe aici un animal care ştie să construiască zăgazuri? 

— Nu mai e vorba de o simplă bănuială, spuse Lex după o scurtă 
pauză. Sunt absolut sigur. 

Cheffy şi Jerode îl priviră surprinşi. 

— Omul, adăugă Lex. Dacă vă amintiţi, valea asta duce drept la 
locul unde a asolizat celălalt grup. 

— Dar e absurd, Lex! se răsti Jerode. Am tot încercat să luăm 
legătura cu ei — încă mai încercăm — dar tăcerea radio e absolută. Pro- 
babil că sunt morţi cu toţii! Şi adăugă pe un ton mai scăzut: Chiar 
dacă îmi displace că trebuie să fiu de acord cu părerea Omellei. 

Lex dădu din umeri: 

— N-o lua chiar așa, ad litteram, doctore. N-a fost decât un răspuns 
logic la întrebarea lui Cheffy: da, din câte ştim există un astfel de 
animal. 

— Uite ce-i! zise Cheffy. Indiferent din ce cauză s-a oprit apa, noi 
avem mare nevoie de râul ăsta. Aşa că trebuie să înlăturăm obstacolul 
ăla, la nevoie chiar aruncându-l în aer! 

Jerode ezită o clipă. 

— Da, bineînţeles... Ei bine, mă gândeam ca la următoarea adu- 
nare să propun ca, din moment ce treburile merg destul de bine — adică 
mergeau bine — să organizăm o nouă expediţie spre platou. Să vedem 
dacă mai sunt supraviețuitori, şi, în caz că nu mai sunt, să vedem în ce 
stare e nava lor. De fapt, se întoarse el spre Lex, mă gândeam să te rog 
pe tine să conduci expediţia asta. 


Vestea că râul a secat se răspândise cu iuţeala fulgerului. Într-o 
jumătate de oră se întrerupsese orice activitate. Nu mai lucra decât una 
din echipele lui Fritch, dar doar fiindcă tocmai fixau grinda unui aco- 
periş, lungă de peste zece metri şi foarte grea, şi oamenii nu se puteau 
opri cu treaba făcută numai pe jumătate. În rest, veniseră toți acasă, 
chiar şi scafandrii lui Lex şi cei din celelalte echipe ale lui Chefty, care 
lucrau în amonte şi care voiau să ştie ce să facă acum. Așa că era inevi- 
tabil să nu propună cineva să se ţină pe loc o adunare extraordinară. 

Ca de obicei, când se zvoni că e rost de o adunare, cei „importanţi” 
— gen Nanseltine, Rothers şi compania — se strânseră în jurul lui Jerode 
ca muștele la miere, bombardându-l cu tot felul de idei şi de rugă- 
minţi, care mai de care mai imposibile. Dură mai mult de o oră să-i 
convingă pe oameni să se întoarcă la lucru şi să ţină adunarea abia pe 
înserat, ca să nu piardă o zi întreagă cu ea. 

Apoi Jerode trimise după membrii comitetului de coordonare şi-i 
chemă la „birouri”, ca să discute în detaliu singura cale rezonabilă de 
rezolvare a problemei apărute. 

— Nu prea vâd ce avem de discutat, zise Fritch. Părea mai degrabă 
nemulţumit că fusese întrerupt din munca lui decât neliniştit de faptul 
că râul secase. Cineva trebuie să o pornească pe râu în sus, să găsească 
zăgazul ăla afurisit şi să-l îndepărteze sau, dacă este prea mare ca să 
rezolve treaba pe loc, să vină înapoi, după ajutoare. Deci nu trebuie să 
hotărâm decât cine să plece. 

Jerode îşi drese glasul: 

— Eu mă gândeam să-l trimitem pe Lex. 

Cu excepția Ornellei, toți aprobară, dând din cap. 

— Deşi încă nu mi-a spus dacă acceptă, adăugă Jerode. 

— Ei, bineînţeles că mă duc, răspunse Lex dând din umeri. Şi nici 
nu va fi o pierdere prea mare dacă echipa mea îşi va întrerupe puţin 

activitatea. Am scos din navă aproape tot ce era de scos, cu posibilită- 
tile noastre actuale. Pentru ce a mai rămas, avem nevoie de aparate de 
tăiat la cald, şi, până nu vom reuşi să stabilizăm un arc electric sub apă, 
în condiţii de siguranţă pentru cel ce-l foloseşte, sau până când nu vom 
produce fluorină pură, nu ne putem atinge de coca propriu-zisă. Flacăra 
oxiacetilenică nu are temperatura necesară pentru a o putea folosi. Aşa 
că, eu zic că n-ar fi o idee rea ca, după ce curăţim albia râului, să mer- 
gem mai departe, până pe platou. Dacă presupunerea Ornellei e corectă, 
experiența pe care o are echipa mea, de la demontarea navei noastre, 
va fi extrem de utilă pentru a aprecia ce e de făcut cu cea de acolo. 

— Eu credeam că plecăm de la presupunerea că ceilalți încă mai 
trăiesc, spuse Chefty. Poate că barajul e construit chiar de ei. 

— Mai devreme eu n-am vrut decât să arăt că undeva, pe râu în 
sus, poate exista un animal care ştie să construiască zăgazuri şi baraje, 
explică din nou Lex cu răbdare. Îmi cer scuze că nu m-am exprimat 
mai clar de la început. 

Cheffy părea surprinzător de nervos. Şi nici nu era de mirare, când 
îşi vedea toate proiectele lui, atât de meticulos întocmite, amânate pen- 
tru o perioadă absolut nedefinită. 

— Da, Bendle? spuse repede Jerode. Biologul se aplecă în faţă, fre- 
cându-şi o blândă maronie de pe obraz, amintire lăsată de o plantă pe 
care o botezaseră „iarbă-de-foc”. 

— Nu sunt convins că Lex trebuie să ia cu el toată echipa de sca- 
fandri. Aş propune să meargă și unul dintre oamenii mei, cineva care 
cunoaște foarte bine şi flora şi fauna locului. Poate că n-ar fi rău să 
plece şi unul dintre oamenii lui Fritch, în cazul în care o să fie nevoie 
de un specialist pentru a demola barajul ăla. 

— Mi se pare corect, răspunse Fritch reticent. Dar sper să nu-mi ţii 
prea mult omul, Lex. 

— O să încerc, murmură Lex. 

Le putea citi părerea despre el pe feţe: E un tânăr foarte capabil, 
muncitor şi cu capul limpede - şi mai bine să se ducă el decât eu. 

— Foarte bine, spuse Jerode. Acum, problema numărului de oa- 
meni. De câţi ne putem dispensa? 

Priviră toți la Lex. 

— De câţi crezi că ai nevoie? îl întrebă Aldric. 

— Cel mult şase, e maximum posibil, răspunse Lex. Nu avem decât 
şapte arme energetice. 

— Şi vrei să le iei pe toate cu tine? izbucni Ornella. Să presupu- 
nem că, în timp ce voi sunteţi plecaţi... 

— Nu presupunem nimic! se răsti Fritch. Lex are dreptate. Armele 
sunt mult mai importante pentru nişte oameni care se aventurează în- 
tr-un teritoriu necunoscut decât pentru noi, care rămânem pe loc. 

— Dar dacă pierdem... 

— Preferi să pierdem oameni, sau arme? 

Ornella amuţi, cu obrajii în flăcări. Fritch continuă: 

— Ce raţii luaţi cu voi, Lex, pentru o săptămână? 

— Cel mult. Am putea lua mai multă mâncare, dar nu cred că o să 
putem căra apă pentru mai mult timp. Apa e grea şi, pe căldura asta, 
se bea destul de multă. Vrei, te rog, să soliciţi un voluntar din echipa 
ta? Şi tu, Bendle? De cei din echipa mea, mă ocup eu. 

— Atunci asta e, rămâne aşa, zise Fritch satisfăcut. Doctore, pentru 
că tot sunt aici: clădirea aia, pe care vrei să o extindem şi să o trans- 
formăm într-o infirmerie... 


Adunarea începu după ce se lăsase seara. Becurile, pe care le lua- 
seră de pe navă şi pe care le utilizaseră în timpul iernii, începuseră să 
se ardă şi încă nu găsiseră nici o posibilitate de a le înlocui, deşi Cheffy 
pomenise ceva de filamente făcute din carbon. Ca urmare, în afara clă- 
dirilor fuseseră ridicaţi mai mulţi stâlpi, pe care acum erau fixate torţe 
din răşină aprinse, care fumegau. Curios, oamenilor părea să le placă 
modalitatea asta de iluminare, ca şi cum focul ar fi simbolizat un fel 
de apropiere prietenoasă de natura înconjurătoare. 

Nu fuseseră probleme cu alegerea oamenilor. Dintre scafandri, vor- 
bise în primul rând cu Minty, o femeie robustă, de vreo treizeci de ani, 
cu siluetă de atletă, şi cu brunetul şi imperturbabilul Aykin. Cei doi 
erau unul din primele cupluri care dăduseră semne că vor să întemeieze 
o familie şi Lex considera asta ca o manifestare de hotărâre. 

Apoi, înainte să mai vorbească cu altcineva din echipa lui, îşi dă- 
duse seama că neglijase ceva la întâlnirea de comitet. El îl însoţise pe 
Arbogast astă-toamnă, când făcuseră excursia aceea hazardată până pe 
platou. E drept, atunci era toamnă, ba chiar se apropia iarna, şi peisajul 
arăta complet diferit acum, vara. Totuşi, în cazul în care lui i s-ar fi 
întâmplat ceva, trebuia să mai fie cineva în echipă care să cunoască dru- 
mul, care-l mai făcuse şi astă toamnă. Şi ştia pe cine dorea să ia cu el: 
un bărbat înalt, blond, care se numea Baffin. Omul studiase hidraulică 
şi hidrodinamică şi n-ar fi fost rău să arunce o privire la râul lor. 

. — Da, poţi să-l iei! îi spusese Cheffy fără nici o ezitare. Tot nu are 
nimic de făcut fără apă! 

Fritch îi recomandase un tânăr pe care-l chema Aggereth, cu care 
Lex se împrietenise destul de mult în dormitorul lor. Considera că ale- 
gerea e foarte bună, pentru că Aggereth era un om pe care puteai pune 
bază şi nu se speria de greutăţi. Iar Bendle i-o recomandase pe Lodette, 
o brunetă cu faţă plinuţă. Femeia îşi concentrase atenţia asupra studiu- 
lui florei şi faunei de uscat, şi cunoştinţele ei în domeniu aproape că le 
egalau pe ale lui Bendle. 

În ultimul moment apăruse Jerode, care îl căuta grăbit, cu o nouă 
propunere: nu ar fi fost bine să fie cu ei una dintre fetele care, din iar- 
nă, începuseră să se specializeze ca asistente medicale şi care acum îşi 
petreceau cea mai mare parte a timpului studiind medicină şi anatomie, 
din manualele care se găseau pe navă? Dacă el, Lex, era de acord, Za- 
nice ar fi fost încântată să li se alăture. Era o femeie de vreo patruzeci 
de ani, blondă, cu ochii aproape gri, pe care Lex o ştia din vedere dar 
cu care nu-şi amintea să fi vorbit vreodată. 

Aşa deci: un grup foarte bine echilibrat, cu specialiști în e 
domenii. Lex era mulțumit de rezultat. 

Lex le ceru celor șase ca, în timpul adunării, să se împrăștie în mul- 
time şi să se ofere imediat ce va solicita el voluntari. Procedau aşa res- 
pectând principiul lui Jerode — voluntariat, când era vorba de o treabă 
grea şi periculoasă — chiar dacă luaseră deja o hotărâre. Nu era nici un 
risc să se trezească şi cu alți amatori, pentru că oricum va exista o în- 
târziere psihologică între momentul în care el îşi va prezenta cererea şi 
reacția majorităţii. Era însă îngrijorat să nu se găsească cineva care să-l 
conteste chiar pe el, în calitate de conducător al expediției, sub motiv 
că ar fi prea tânăr. Dar seara nu se întâmplă nimic de genul ăsta. 

Şi nimeni — nici măcar Ornella — nu se opuse obiectivului secundar 
al expediției, acela de a vedea cum stau lucrurile pe platou. Ideea fu- 
sese acceptată cu calm, exact cum le fusese propusă: dacă oamenii tot 
o porneau pe râu în sus, nu era logic să ajungă şi pe platou? 

Întrebările oamenilor fuseseră, aproape fără excepţie, exact cele 
la care se aşteptase el. Nu cumva secase râul din cauză că era vară? În 
fond nu mai plouase de aproape două luni. Cum se vor descurca cu apa 
de băut și cu cea pentru spălat până când debitul râului va reveni la 
normal? De ce lăsaseră liderii autodesemnaţi ai comunităţii să se 
întâmple una ca asta? (Ultima întrebare nu fusese rostită, dar se citea 
pe faţa acidă a soției lui Nanseltine care, cea mai mare parte din timp, 
nu făcuse decât să se certe în şoaptă, dar cu furie, cu soţul ei. Acesta se 
pare că, între timp, mai învățase puţin cum e cu bunul-simţ și nu rosti 
cu glas tare nimic din ce-i spusese ea.) 

Lex era foarte mulțumit de modul în care mergeau treburile când, 
după ce un hohot de râs îl redusese pe Rothers la tăcere — ridicase o 
problemă absolut stupidă şi fără nici o legătură cu cele discutate — 
Jerode îi dădu cuvântul, în calitate de conducător al expediției. 


Când ceru să se prezinte voluntari, cei şase cu care vorbise deja 
se ridicară în picioare — nu prea grăbiţi — şi rămaseră aşa, în timp ce el 
le nota numele şi le mulțumea. Dar mai apăruse un voluntar, cineva la 
care nu se aşteptase... adevărul e că era ultima persoană la care s-ar fi 
gândit că vrea să meargă, ba încă şi cu insistenţă. 

— Vreau să merg şi eu, zisese Delvia cu glas ferm, tare şi clar. 

Acum ce era de făcut? Lex începu să gândească febril. Observă 
cum Naline — în ciuda tuturor celor întâmplate fata continua să se ţină 
de Delvia — se întinde şi o apucă de mână, trăgând-o de ea, ca să o facă 
să stea jos. Enervată, Delvia se scutură, ca să-şi elibereze degetele. 
Lex începu să recite calităţile celor pe care-i alesese deja şi pe care 
şi-i dorea ca tovarăşi de drum, sperând să demonstreze astfel ce gamă 
largă de probleme sunt în stare acești oameni să acopere, dar nu-l mai 
băga nimeni în seamă. Toţi o priveau pe Delvia. 

Deşi soarele apusese şi era răcoare, nu adăugase nimic la veşmântul 
ei de lucru şi era aproape goală. Acum, cu câteva sute de perechi de 
ochi întorși spre ea, părea să regrete asta. Poate că jena o va face să 
renunţe şi să se aşeze? Nu, observă Lex cu regret. Nu pe Delvia. 

Ei bine, trebuia să improvizeze rapid ceva, să o facă să stea jos. 

— Hm... nu cred că avem nevoie de o echipă mai mare... Oricum, 
vor lipsi de aici atâția oameni cheie. Unul în plus... 

— Aiurea, îl întrerupse Delvia. Eu nu fac parte dintre „oamenii 
cheie”. Treaba pe care o fac eu e atât de simplă, încât am fost în stare 
să mă descurc de una singură. Iar Naline, care a lucrat cu mine încă de 
la început, poate să facă absolut tot ce fac eu acum. 

Neplăcut de adevărat. Lex aruncă o privire neliniştită spre Jerode, 
întrebându-se dacă nu e doctorul mai inspirat decât el. Dar, conside- 
rând că tăcerea lui momentană este o încuviinţare resemnată, Delvia 
începu să avanseze prin mulțimea de oameni care stăteau jos. 

— Nu! Țipătul venea de la Naline, care țâşnise în picioare şi se 
agăţase de spatele Delviei. Nu! N-o să pleci! 

Mâna ei, care prinsese cârpa ce alcătuia unicul veşmânt al Del- 
viei, trase. Se auzi zgomot de țesătură sfâşiată, şi fusta minusculă se 
desprinse de pe cea care o purta. Înjurând, Delvia se răsuci spre ea. 

Cu lacrimile curgându-i şiroaie pe obraji, cu vocea răguşită din 
cauza isteriei, Naline continua să ţipe: 

— De ce nu spui de ce vrei să pleci? De ce nu spui că vrei să scapi 
de mine? De ce nu spui că vrei să te culci cu Lex, aşa cum ai făcut-o 
cu orice bărbat pe care ai putut pune mâna? Ridică îmbrăcămintea 
ruptă la nivelul ochilor: Ce nevoie mai ai de asta? Nu te-a dezbrăcat 
până acum şi cine a vrut, şi cine n-a vrut? 

Fata aruncă zdreanța din mână, se întoarse şi, cu mâinile înainte, 
ca o oarbă, dispăru în noapte. 

Se aşternu o linişte apăsătoare, ca şi cum cei de faţă încercau să se 
convingă că ceea ce urmăriseră nu se întâmplase în realitate. Tăcerea 
fu întreruptă de Delvia, a cărei voce era perfect controlată când rosti 
cât se poate de calm: 

— Îmi puteţi da tunica, vă rog? 

Îi fu înapoiată imediat şi şi-o puse pe ea, aranjând-o și înnodând-o 
pe şolduri, astfel că arăta aproape la fel ca înainte. Apoi, cu o aroganță 
care-i tăie respiraţia lui Lex, îşi continuă drumul început. 

— Ar fi bine să se ducă cineva după Naline, îi spuse Lex lui Jerode 
din colţul gurii. 

— Evident murmură doctorul. 

Se uită după cineva potrivit pentru asta, dar Zanice îi auzise şi se 
pusese deja în mișcare. 

Lex inspiră adânc. Ei bine, nu avea încotro! 

— Delvia! spuse el tare. Te rog să te întorci la locul tău! 

Ea se opri, ridicându-şi capul sfidătoare: 

— Ah! Deci ţi-e frică să nu fi spus Naline adevărul? 

— Nu cred că a spus ceva ce nu ştiam deja cu toții, răspunse Lex 
cu brutalitate. Dar, Delvia, toată lumea ştie cât eşti tu de impulsivă. 
Nu se pune acum problema să fii blamată pentru asta. Însă noi plecăm 
într-o expediţie printr-un teritoriu sălbatic, plin de pericole încă necu- 
noscute. Prezenţa ta ar fi un risc, pe care nu ni-l putem permite. 

— Bine, zise Delvia după o clipă de tăcere. Foarte bine, tu eşti res- 
ponsabil în privinţa asta. 

După care, cu o graţie aparent perfectă, se întoarse la locul ei şi se 
aşeză. Se auzi murmur de comentarii, dar glasul lui Jerode le reduse 
imediat la tăcere. După care adunarea continuă, fără nici un alt incident. 

Insă, tot timpul, Delvia continuase să zâmbească, şi asta îl deranjă 
foarte tare pe Lex, mai ales pentru că nu reuşea să-şi dea seama de ce 
o face. 


— Să stau de gardă lângă aparatul de radio! spuse acru Elbing. Ei 
bine, nici nu cred că mai sunt bun pentru altceva. 

Işi ridicase piciorul de lemn de pe pământ, ca să uşureze apăsarea 
de pe ciot. Era ultimul supravieţuitor din echipajul lui Arbogast şi, ca 
majoritatea cosmonauţilor, suferea de diverse afecțiuni circulatorii. Iar 
astă-iarnă, circulaţia proastă împreună cu degerăturile îl costaseră pi- 
ciorul drept, care îi fusese amputat ceva mai jos de genunchi. 

Lex îl prinse de umăr într-un gest de îmbărbătare: 

— O să fim mai liniștiți dacă ştim că, de aici, ne urmăreşte cineva 
care ştie cum trebuie făcută treaba asta. Întră înăuntru. Aykin se stră- 
duişete să încropească un dispozitiv de transport pentru aparatul nostru. 

Îi făcu semn lui Elbing s-o ia înainte, iar el aruncă o privire în jur. 
Aerul era apăsător, jilav, iar pe mare, departe, spre orizont, se vedeau 
nori întunecaţi. Atmosfera era extrem de încărcată, şi asta parcă îi 
paraliza mintea. Avea impresia că mai are ceva extrem de necesar de 
făcut aici, înainte de a pleca, dar nu-şi putea da seama ce anume. 

Dădu din umeri. Necesar nu înseamnă neapărat şi posibil. Aşa că 
intră după Elbing. 

Aparatele lor de radio erau demontate de pe navă şi erau, evident, 
mari şi grele, pentru că nu fuseseră construite nici ca să fie mutate 
dintr-un loc într-altul, nici ca să funcţioneze cu acumulatoare portabile. 
Aykin făcuse un fel de ladă de lemn, de care erau prinse nişte bretele, 
cu ajutorul cărora o puteai fixa pe umeri. Când intră Lex, tocmai şi-o 
dădea jos din spate şi o așeza cu grijă pe o masă. 

— Cum merge? îl întrebă Lex. De câte acumulatoare de rezervă o 
să avem nevoie? 

— De nici unul, îi răspunse Aykin cu satisfacţie în glas. Uite! Minty 
a avut ideea asta. Ridicase de pe masă o bucată scurtă de ţeavă pe care 
era înfăşurată nişte sârmă: Nu avem decât să mărim lungimea antenei. 

Minty crede că ar fi chiar şi mai bine dacă am putea agăța sârma de 
un copac. Am făcut mai multe probe şi se pare că vom putea să şi 
emitem să şi recepţionăm, cu putere destul de redusă ca să putem 
renunţa la orice acumulator de rezervă. 

— Ingenios. Elbing dădu din cap, aşezându-se ţeapăn pe un scaun. 
Lex se încruntase, nu pentru că nu i-ar fi plăcut ideea, ci pentru că tot 
încerca să-şi dea seama de ce avea senzaţia că îi scapă ceva esenţial. 

— Aţi verificat şi ideea mea, zise el vorbind rar, să luaţi o foaie de 
panou colector, să o întindeți şi să vedeți dacă nu putem alimenta direct 
aparatul de radio? Exista, evident, un mare inconvenient legat de asta: 
ar fi fost obligaţi să transmită numai în timpul zilei, când interferența 
solară era maximă, în loc să transmită seara, comod, din tabăra de 
noapte. Şi, oricum, problema fusese rezolvată. Dar spera ca diverse 
asociaţii de idei să-i lumineze mintea şi să-și dea seama ce era chestia 
aia care-i scăpa cu obstinație, înnebunindu-l. 

Minty şi Lodette, care stăteau într-un colț al încăperii, îşi ridicară 
ochii spre el: 

— Lodette zice că, dacă o ţinem pe râu în sus, s-ar putea să nici nu 
vedem soarele, spuse Minty. 

— Aşa e. Biologa adăugă: Nu ştiu dacă ai mers ceva mai departe de 
mal în vara asta, dar pot să te asigur că vegetaţia este deasă, bine de tot. 

— Şi, în plus, se înnorează, zise Aykin, punând pe masă ghemul de 
sârmă pentru antenă. S-ar putea să vină furtuna. 

Lex pocni brusc din degete. Asta era! Sârmă — copac — furtună — 
paratrâsnet! 

— Mă întorc imediat, zise el şi ieşi, pornind în fugă după Jerode. 


Clădirea pe care Fritch avea intenţia s-o transforme în infirmerie 
era puţin mai spre marginea aşezării. Dacă aveai nevoie de doctor, era 
logic să-l cauţi acolo. Privind neliniştit la norii apăruţi la orizont şi 
întrebându-se dacă nu va fi cumva obligat să-și amâne plecarea, Lex 
se apropia de uşa acoperită cu o perdea. Când se afla doar la câţiva 
paşi, perdeaua se dădu la o parte şi ieşi Ornella, palidă la faţă. 

Văzându-l pe Lex, păru să îngheţe pentru o clipă, apoi lăsă per- 
deaua să cadă în urma ei şi continuă să înainteze. 

— Jerode e aici? o întrebă Lex. 

— Da, dar nu poţi să vorbeşti cu el. Are treabă. 

În vocea ei era o amărăciune agresivă care-l luă pe neașteptate. 

— Ce e? S-a întâmplat ceva grav? 

— Da. Ceva ce ai fi putut împiedica să se întâmple. Dar, pentru 
tine, au fost mai importante nişte principii. Naline a încercat să o ia pe 
urma lui Arbogast. Jerode spune că va supravieţui, dar se pare că a 
reuşit să se orbească. Eşti mulțumit de ce-ai făcut? 

— De ce? Din cauza Delviei? o întrebă Lex, făcând un efort să 
treacă peste învinuirea absurdă. 

— Tu de ce crezi? 

— Cum s-a întâmplat? 

— Ea şi Delvia încărcau armele pentru expediţia ta, zise Ornella 
acru. Îmi închipui că s-au certat. Poate că Delvia i-a spus în faţă că a fo- 
losit-o ca jucărie, ca să-i treacă iarna mai uşor. lar Naline a luat o armă 
şi a plecat în pădure. A găsit-o Bendle, când a auzit-o gemând. Arma 
nu era încărcată. Abia a fulgerat puţin. Dar destul ca să-i ia ochii. 

— Şi Delvia? 

— Aia! Ornella bătu din picior. Cred că încă îţi încarcă armele. Mai 
devreme sau mai târziu o să-şi dea seama că lipseşte una. Poate că a şi | 
observat deja. Dar n-am văzut-o venind s-o caute. 

Lex inspiră adânc. 

— Şi eşti hotărâtă să-mi pui mie în spinare toată vina? 

Ornella îl privea cu ochi ca de foc. 

— Expediția mea, armele mele, vina mea! se răsti Lex la ea. Uite ce 
e, Ornella! M-am săturat de toate astea şi nu am de gând să ţi le mai 
tolerez. Tu ai făcut ceva să o ajuţi pe Naline? Ai făcut ceva? Ai stat 
măcar de vorbă cu Delvia? 

Ornella tresări şi ripostă pe un ton defensiv: 

— Te-am rugat pe tine... 

~ De ce pe mine? Ai avut totul sub ochi, de la început, şi nu ai luat 
nici o atitudine, nici tu, nici vreo altă femeie aşa-zis responsabilă din 
baraca aia a voastră. Ai stat toată iarna şi te-ai uitat, şi apoi singurul 
lucru pe care ai fost în stare să-l faci a fost să încerci să-mi pui mie în 
cârcă întreaga responsabilitate. Dar eu n-am nici un chef să mă simt 
vinovat în locul tău. Nici în locul tău, nici în locul altuia. Ai înţeles? 

Buzele Ornellei se mişcau necontrolat. Şi brusc, masca ei cedă. 
Rostind o înjurătură porcoasă, se repezi la el şi-i trase o palmă peste 
faţă. Lex primi lovitura perfect impasibil. 

— Ticălosule, ţipă femeia. Voi, bărbaţii sunteţi toţi niște mizerabili! 
Să nu zică nimeni o vorbă despre căţeaua aia, despre curva aia! 

Lex o prinse de încheieturi şi-i răsuci cu dexteritate mâinile la 
spate, unde i le prinse cu o singură mână şi o ţinu zdravăn. După care 
puse capăt torentului de obscenităţi ce se revărsa acum din gura Or- 
nellei, astupându-i-o cu cealaltă mână. Perdeaua de la intrarea în infir- 
merie se dăduse la o parte, şi în uşă apăruse Jerode, nedumerit. 

— O injecție tranchilizantă, doctore. Urgent. E într-o stare proastă, 
rdu — gelozie isterică! S-o aduc înăuntru? 

— Da... dacă poți! spuse doctorul uimit. 

Putea. Câteva secunde după aceea, Ornella, drogată, zăcea moale 
pe unul din paturile din încăpere. 


VICTIMELE NOVEI: Polymathul 71 


— Ce dracu’ s-a mai întâmplat? îl întrebă Jerode. 

Lex îi spuse repede. 

— Trebuia să-mi fi dat seama mai de mult, își sfârși el povestirea. 
E geloasă la nebunie pe Delvia, pe care situaţia noastră nu o poate îm- 
piedica să se bucure cât poate de viaţă. La început m-a păcălit, zicea 
că e neliniștită de Naline, pentru că şi ea avea două fete pe Zara. 

Îşi dădu seama că nu mai spusese „acasă pe Zara". Şi că tot aşa 
zicea şi marea majoritate a celor de aici. Cu excepția celor mai puțin. 

— Crezi că... începu Jerode, dar Lex i-o tăie scurt: 

— Doctore, cred că trebuie să afli repede de tot ce s-a întâmplat în 
realitate astă-iarnă în clădirea femeilor. Cât mai amănunţit. Pentru ca 
la anv’ să nu se mai repete. Ornella s-a prefăcut numai că era dezintere- 
sată. De fapt, voia s-o mămească pe Naline, ca pe un fel de surogat al 
fetelor ei, pe care le-a pierdut pe Zara. Şi, cum Nalinei nu-i convenea 
asta, s-a refugiat lângă cea mai puţin mămoasă dintre femei. Mi-e teamă 
că vom mai avea multe căderi nervoase printre femeile care şi-au pier- 
dut familiile şi care, în subconştient, consideră o vină faptul că s-au sal- 
vat. Şi care, ca şi Ornella, încearcă să găsească înlocuitori cu orice preţ. 

— Se pare că ai dreptate, zise Jerode. Trebuia să-mi dau singur sea- 
ma de asta, chiar dacă sunt generalist şi nu psiholog. Cred că munca 
administrativă mă împiedică să-mi văd ca lumea de meserie. Şi... 
Lex, îmi pare rău să ţi-o spun. Dar nu crezi că, în parte, e şi vina ta? 

Urmă un moment îndelungat de tăcere. Lex revăzu în minte tot ce 
i se întâmplase de când sosise pe această planetă. Dezamăgirea amară 
pe care o resimțise când îşi dăduse seama că nu-şi va putea îndeplini 
marea lui ambiţie încă mai persista. Şi probabil că va rămâne în el toa- 
tă viaţa. Pe de altă parte însă, nu mai avea în faţă zeci de ani de studiu, 
de antrenamente, de analize, de examene, de teste... 

În fond, aici era o planetă. Nouă-nouţă. Şi care probabil că se va 
dovedi, până la urmă, locuibilă. Oare nu asta era esenţa marii lui am- 
biții — să construiască o lume nouă? 

În cele din urmă se întoarse. Cu spatele la Jerode, spuse: 

— Știu. Ai dreptate. Te rog să mă ierți. Adineauri, Ornella încerca 
să-mi pună în spinare o responsabilitate ce nu-mi aparţinea şi mi-am 
pierdut cumpătul, pentru că mi-e ruşine că nu am fost în stare să accept 
acele responsabilităţi care într-adevăr îmi aparţin. Nu se mai poate să 
lăsăm pe capul tău toată munca administrativă. Când ne vom întoarce 
din expediţie, o să-i las pe Minty şi pe Aykin la conducerea scafandrilor 
şi eu o să-mi iau în primire treaba care e a mea. 

Jerode expiră prelung, ca şi cum ar fi revenit la suprafaţă după o 
scufundare aproape insuportabil de lungă. 

— Lex, nici nu-ţi închipui cât de bucuros sunt să te aud vorbind așa. 
Cât de repede crezi că o să te întorci? 

Zâmbind, stăpân din nou pe sine, Lex se întoarse cu faţa spre el. 

— Ei... nu cred să dureze mai mult de şapte zile. Asta, presupu- 
nând că vom putea să înlăturăm zăgazul ăla de pe râu. Dacă vegetaţia 
e așa de deasă cum spune Lodette, deşi cred că putem ajunge pe platou, 
acolo unde au asolizat ceilalţi, în cel mult două zile, o să ne ia proba- 
bil mult mai mult să ne întoarcem, pentru că va trebui să ne croim 
drum cu securea în mână. 

— Ei bine, să te grăbeşti! zise Jerode. Avea ochii strălucitori şi, 
brusc, izbucni în răs. 

Din colţul în care era Naline se auzi glasul supărat al Zanicei, 
care cerea linişte. 


De la infirmerie plecase dus pe gânduri. Îi spusese lui Jerode de pa- 
ratrăsnete, şi el îi promisese că va vorbi cu Fritch. Probabil că un singur 
stâlp metalic, fixat pe una din colinele din apropiere, va fi suficient. 

Dar căderea nervoasă a Ornellei îi dădea noi motive de îngrijorare. 
Se întreba în ce măsură asta se datora faptului că toată iarna femeia 
sperase că celălalt grup li se va alătura, şi astfel viața va fi mai uşoară 
pentru toţi. Oare câţi alți oameni, care încă nu se aflau — ca Omella — 
la limita nebuniei, se vor simți disperaţi, dacă ei se vor întoarce cu do- 
vezi palpabile că toți membrii celuilalt grup erau morţi? Contrar celor 
ce le spusese lui Cheffy şi lui Jerode despre animalul care ştia să con- 
struiască zăgazuri, el personal nu mai considera probabil să mai gă- 
sească pe cineva în viaţă pe platou. 

Şi, ţinând cont de ceea ce se aştepta să găsească acolo, nici nu era 
nerăbdător să ajungă în zona respectivă. 

Aproape fără să-şi dea seama, paşii îl purtaseră spre plajă, spre 
locul în care lucra de obicei Delvia. Ridicându-şi privirea, o văzu chiar 
în faţa lui, înconjurată de acumulatoare şi de foile panourilor colec- 
toare. Pe un rastel, făcut din bețe legate cu sârmă, se aflau cele şapte 
arme energetice pe care le poseda comunitatea, încărcate ochi. 

Deci cineva i-o adusese înapoi pe cea pe care o folosise Naline şi 
îi povestise ce se întâmplase. Totuşi, ea îşi văzuse în continuare de 
treabă, fierbând în suc propriu. Nu avea pe ea, ca de obicei, decât 
tunica aceea ridicolă, legată strâns în jurul şoldurilor. 

Unul dintre acumulatoare era gata. Îl deconectă, îl puse pe un altul 
şi apoi peste încă unul şi le duse pe toate trei până la un cărucior din 
apropiere. Uşurinţa cu care se mişcase îl ului pe Lex. Lucrurile acelea 
erau grele, foarte grele. Dovadă că urmele paşilor ei în nisip erau 
aproape de două ori mai adânci când le avusese în braţe. 

— Delvia! o strigă el. 

Ea se îndreptă de şale şi se întoarse spre el, ştergându-şi palmele 
de transpiraţie pe tunica-fustă zdrenţuită. 

— Ai auzit ce s-a întâmplat cu Naline? întrebă el cu voce aspră. 

— Da. Un tip din echipa lui Bendle... mi-a adus arma înapoi. Făcu 
un semn spre rastel: Poţi să le iei, sunt gata. 

Lex stătea fără să scoată o vorbă şi o privea insistent. Ea rezistă 
un moment, după care se răsti la el: 

— Ce-i? Ce-i? Vrei să mă vezi izbucnind în lacrimi şi făcând o 
criză de isterie? 

— Nu tocmai, îi răspunse el. Ba chiar mai mult, mă întreb de ce şi-o 
fi ales Naline o armă despre care ştia perfect că e descărcată! 

ÎI privi cu uimire. Și, după o clipă, oftă uşurată: 

— Îţi mulțumesc, Lex. i s-a spus şi că Naline a avut grijă să o 
vadă patru sau cinci oameni cu arma în mână, şi nici unul dintre ei nu 
şi-a dat osteneala s-o întrebe ce făcea cu ca? 

— Nu, dar asta nu mă surprinde. Lex se apropie de cărucior şi se 
aşeză pe un colţ al lui. Cred că trebuia să fi venit mai înainte chiar la 
tine, să te întreb cum s-a întâmplat. Dar nici acum nu e târziu. 

Ea ezită, apoi începu să vorbească: 

— Ai avut dreptate, când ziceai că nu sunt potrivită să vin cu voi în 
expediţie. Sunt, într-adevăr, impulsivă şi, cum, de când mă ştiu, n-am 
fost niciodată obligată să mă stăpânesc, nu prea mi-e uşor s-o fac. Din 
anumite puncte de vedere cred că semăn foarte mult cu un animal. Am 
instincte şi reflexe puternice. E mai uşor să te laşi în voia lor, decât să 
încerci să ţi le stăpâneşti, mai ales că, de multe ori, e şi mai nostim așa. 

Lex dădu din cap. 

— Dar acum trebuie să înveţi să te stăpâneşti, Delvia. Pentru binele 
tuturor, inclusiv al tău. 

— Da, ştiu, ştiu, zise ea cu glas frânt. Se lăsase în genunchi pe nisi- 
pul fierbinte. Dacă aş fi ştiut în ce mă bag ... Ascultă, vede toată lumea 
că nu sunt genul de femeie mămoasă. Nu cred că am în mine nici măcar 
un dram de instinct matern. Dar toată gaşca aia de muieri — în frunte cu 
Omella — tăbărâse pe Naline, se purtau cu ea de parc-ar fi fost păpuşă 
însufleţită sau copil de ţâţă. Şi Nalinei nu-i plăcea deloc asta, nu-i plă- 
cea să fie tratată ca un copil. Voia să fie tratată ca o persoană indepen- 
dentă. Ca un om în toată firea. Ceea ce, evident, încă nu e. E o adoles- 
centă care încă mai dramatizează orice, e capricioasă... Eu nu o cocolo- 
pie şi din cauza asta s-a ataşat de mine. La început, asta a fost tot.. 

„.apoi, s-a făcut într-adevăr frig. Îți aminteşti ce ger era în toiul 
iiie Vorbea pe un ton jos dar vehement. Într-o noapte m-am trezit 
cu ea în pat, lângă mine, îngheţată tun. Ştiu ce-ar fi trebuit să fac, ştiu 
prea bine! Instinctele mele îmi spun perfect când trebuie să mă opresc! 
Ar fi trebuit să-i dau ei pătura mea şi să ies afară, să stau cu fundu-n 
zăpadă până mă răcoream. Ei bine, n-am făcut-o. Tremuram de frig, 
până şi în somn, afară era o vijelie de nu vedeai la doi paşi, iar eu nu 

mă simţeam în stare de gesturi nobile. Şi, după ce s-a încălzit destul 
ca să poată să se mişte, ce dracu' ai fi vrut să fac eu, când a început să 
mă pipăie peste tot şi-mi mai băga şi limba prin ureche? 

Se lovi cu palma deschisă peste coapsă. 

— Însă, să ştii de la mine: dacă Ornella sau vreo altă „doamnă” îți 
spune că n-ar fi făcut la fel, să n-o crezi, minte! 

— Continuă, spuse Lex pe un ton neutru. 

— Mulţumesc, asta şi am de gând să fac! Dacă tot e să punem lucru- 
rile la punct, cel puţin s-o facem până la capăt. Uite ce e, eu am trecut 
de mult de adolescenţă — oricum, a mea n-a semănat nici pe departe cu 
a Nalinei — şi mi-a luat ruşinos de mult timp până mi-am dat seama de 
ce e aşa de atașată de mine. Ea nu m-a văzut niciodată aşa cum sunt în 
realitate. A inventat o Delvia care n-a existat niciodată, blândă şi ge- 
neroasă şi... aşa mai departe, totul în cantităţi suficiente ca să-şi poată 
justifica sieşi de ce se agaţă în halul ăsta de mine. De ce crezi tu că 
am început să culeg bărbaţii ca pe... ca pe nişte trofee, încă de pe 
vremea când era atât de frig încât nu era deloc plăcut să stai pe Jos şi 
nu... nu era nici măcar o distracție? Încercam să distrug imaginea aia 
ireală din capul Nalinei, s-o fac să o vadă pe Delvia-cea-reală. 

— Tu i-ai spus azi să vină aici să lucraţi împreună? 

— Nu. Nu i-am spus niciodată ce să facă. Dar nici nu i-am spus să 
plece. Speram să-şi fi revenit, după criza de isterie de ieri. Dar nu-și 
revenise. A încercat să se certe cu mine, eu mi-am păstrat calmul, 
atunci m-a acuzat că o urăsc, a smuls o armă şi a fugit. lar eu nu m-am 
dus după ea. Nu credeam că-şi poate face vreun rău cu arma aia. Când 
îmi fuseseră aduse, mi se spusese că sunt complet descărcate. Lex, jur 
că nu ştiam că mai e vreo picătură de energie în ele! 

Era palidă la faţă şi buzele îi tremurau. Lex o privi îndelung. În 
cele din urmă îi spuse: 

— Del, du-te să vorbeşti cu Jerode. Ornella a suferit o cădere ner- 
voasă şi a spus o mulţime de lucruri. Cred că acum e pregătit pentru 
ceea ce o să audă de la tine. Pentru că trebuie neapărat să găsiţi o 
soluţie, altfel rişti să fii linşată, când o să se afle de Naline. 


Dimineaţa, micul grup s-a pus în mişcare o dată cu prima geană de 
lumină, în parte ca să parcurgă o distanță cât mai mare până la căderea 
serii, în parte ca să evite să transforme plecarea într-un fel de ceremonie. 
Lex fusese în recunoaştere până în vârful unei înălțimi, de unde văzuse 
bine prima porțiune a drumului şi știa că, măcar la început, vor putea 
înainta rapid. Dar considerase că ăsta nu e un motiv să întârzie plecarea. 

Soarele nu se vedea. Vântul bătea dinspre mare şi împingea spre 
uscat mase mari de nori, pe care ieri le văzuseră doar la orizont. Cu 
puţin noroc, poate că nu se vor descărca decât după ce vor trece de 
înălțimile care se vedeau departe, în interiorul continentului. 

Lex şi tovarășii lui înaintaseră în ritm susţinut. Din cauza norilor, 
în unele momente fusese atât de beznă, încât fuseseră obligați să folo- 
sească lanternele. Bine cel puţin că încă nu începuse să plouă. 

Dar oamenii pe care-i lăsaseră în urmă probabil că ar fi fost mai 
mulţumiţi dacă ploua. Asta ar fi însemnat apă proaspătă pentru spălat 
şi supliment la raţia de apă de băut, pe care o furnizau distileriile lui 
Aldric... supliment care însă n-ar fi durat cine ştie ce, dacă nu apărea 
soarele repede, să pună distileriile în funcţiune, la capacitate normală. 


Contrastul cu călătoria pe care o făcuse anul trecut era izbitor. 
Acum drumul era mult mai greu. Pe malurile râului se vedeau fel de 
fel de plante proaspăt-răsărite, şi din bancurile din albie răsăreau r4dă- 
cini. Dispariţia apei le făcuse să se usuce şi să capete un aspect fibros. 
În locurile în care se mai păstraseră, pentru un timp, mici băltoace de 
apă se vedeau grămezi de animale de apă dulce, moarte din cauza 
uscăciunii. Imediat după ce plecaseră, văzuseră un timp copaci înalţi, 
între zece şi cincisprezece metri, de care atârnau, ca nişte plase, mari 
cantităţi de plante agăţătoare, cărora încă nu le dăduseră un nume. Apoi 
râul se îngustase, panta albiei devenise mai abruptă, şi, puţin mai în- 

colo, pe maluri îşi făcuseră apariţia tufe dese, având numai jumătate 
din înălţimea copacilor, dar la fel de împânzite de plante agăţătoare. 

Nămolul era uscat şi mergeau ușor. Au înaintat în forţă toată di- 
mineaţa. Auzeau fel de fel de zgomote ciudate: păsări galbene, gri sau 
maro, care ciripeau sau ţipau, insecte cu carapace, care sâsâiau sau piu- 
iau, şi, uneori, un horcăit, ca şi cum un animal ar fi fost strâns de gât. 

Lex şi Baffin treceau, pe rând, în frunte, cu armele în mâini, gata 
de tragere. Imediat după ei mergea Lodette, ai cărei ochi pătrunzători 
scrutau permanent drumul, avertizându-i de fiecare dată când se apro- 
piau de plante periculoase, precum iarba-de-foc, şi oprindu-i precaută 
atunci când zărea ceva ce nu mai întâlnise până atunci. Uneori utiliza 
câte unul din preţioasele cuburi pentru unicul lor aparat de fotografiat. 
Reuşiseră să recupereze peste cinci sute de cuburi de pe navă care, 
aproape toate, fuseseră utilizate deja de echipa lui Bendle. 

În urma ei veneau Zanice şi Aggereth, amândoi destul de înfricoşaţi. 
lar la urmă Minty şi Aykin, mână în mână, ultimul având în spate gre- 
oiul lor aparat de radio şi acumulatorul acestuia. 

Era aproape de amiază când, la numai câţiva metri în faţa lor, se 
auzi acel horcâit ce-i neliniştise de mai multe ori până atunci. De data 
asta, văzând şi nişte ierburi care se mişcau, se opriră ca împietriţi, aş- 
teptându-se să se trezească faţă în faţă cu un monstru dintr-un moment 
într-altul. Lex auzi dinţii lui Aggereth clănţănind scurt, înainte ca 
acesta să-şi încleşteze fălcile şi să se stăpânească. 

Cu arma în mână, avansă spre mal. Vorbind peste umăr, spuse: 

— Lodette, până acum n-am întâlnit carnivore mari, nu-i aşa? 

— Nu. Şi nici mediul n-ar putea tolera asemenea vieţuitoare. Un 
animal de — să zicem — vreo cincisprezece kilograme, ar fi prea greu să 
se poată adapta la o viaţă arboricolă — ramurile sunt prea subțiri să re- 
ziste — şi prea mare să se poată mişca repede prin încâlceala vegetală de 
la sol. Carnivorele mari trăiesc în teritorii cu vegetaţie de tip savană. 

— Atunci ăsta ce e? zise Lex, surprins şi el de cât de calmă îi era vocea. 

Printre ierburi şi plante agăţătoare, la mai puţin de patru metri în 
faţa lor, se zărea capul unui animal. Acea parte anatomică putea fi 
identificată drept cap în primul rând datorită prezenţei gurii. Pentru că, 
în general, pe această planetă, evoluţia naturală nu dusese încă la apa- 
riţia unor organe anatomice specializate, aşa cum se întâlneau pe majo- 
ritatea planetelor locuite de oameni. Animalul din fața lor era multi- 
color. lar capul acela, aşezat pe un gât scurt, se bălăbănea în toate părţile. 

— Ăsta... zise Lodette, după care făcu o pauză şi înghiţi în sec, ăsta 
e un ierbivor. Am mai văzut vreo două şi acasă. Se dădeau la arbo- 
rii-de-salată. Dar i-am gonit fără probleme, se sperie uşor. 

Gura animalului se deschidea și se închidea continuu, şi, în cele 
din urmă, înţepeni cu capul spre cer. Horcăiala se repetă... şi atunci 

Lex îşi îndreptă arma spre sol şi trase. Vegetaţia se chirci şi se retrase. Se 
înălță un mic nor de fam, mirosind neplăcut, care se împrăștie repede. 

— Uite şi carnivorul nostru, zise Lex încet. 

Pe sol se vedea ascuns — sau încastrat sau pur şi simplu aşezat — 
ceva ca un sac negru, mai mult gură. Era închis în jurul părții din spate 
a ierbivorului şi îl sugea, trăgându-l în jos. 

Priveau scena fascinaţi şi îngroziţi. Părea imposibil ca acel sac 
negru, chiar dacă era mare, să poată înghiţi complet animalul, care era 
cam de talia unui ponei. Şi totuşi asta se întâmpla. Cu un ultim „plop” 
acesta le dispăru din faţa ochilor. 

— Creatura asta trăieşte într-un bârlog subteran! realiză brusc Lex. 
Asta e doar gura! 

— Lex! Atenţie! Strigase Aykin, de la vreo cinci metri în spate, îna- 
inte de a se arunca spre el. Dar Lex, cu reflexele lui accelerate artifi- 
cial, nu avusese nevoie decât de zgomotul unei pietricele ca să devină 
atent la ceea ce se întâmpla. 

La câţiva centimetri în faţa picioarelor lui, aproape perfect mascat 
de nămol, de ierburi uscate şi de rădăcini, se deschidea un alt sac negru. 
Mişcarea făcu să crape nămolul uscat. Gura aceea se deschise, se în- 
chise, apoi se deschise din nou, atingând un diametru de aproape un 
metru şi jumătate, astfel încât Lex putea să privească înăuntru. Inte- 
riorul era plin de filamente, ce atârmau moale. 

— Se pare că monstrul ăsta are nevoie şi de apă, nu numai de hrană, 
zise Lex gânditor. 

— Vrei să spui... vrei să spui că sunt gurile aceleiaşi creaturi? între- 
bă Aggereth îngrozit. Atunci înseamnă că-şi are bârlogul chiar sub noi! 

— Foarte posibil, încuviinţă Lex. E ceva greu de imaginat. De acum 

înainte va trebui să fim ceva mai atenţi. Lodette, poţi să găseşti nişte 
semne caracteristice după care să ne putem orienta? 
-Biologa îşi muşca buzele. Se răsuci încet, scrutând împrejurimile. 
În timpul ăsta, sacul negru din mijlocul albiei — care continua să caute 
în van apă — se ridicase nedumerit din nămol, precum un ulcer, cam la 
un metru înălțime. Şi apoi „râgâi” prelung, emanând o duhoare groaz- 
nică. Ca o confirmare a spuselor lui Lex, prin nămolul tare le ajungeau la 
tălpi vibrații, produse de mişcarea gazelor în trupul animalului de sub ei. 

— Da, asta este, spuse brusc Lodette. Arăta spre o tufă bogată ver- 
de-albastruie, plină de inflorescențe, amintind vag de un asparagus. 
lerbivorele sunt înnebunite după planta asta. De obicei îi mănâncă toa- 
te inflorescenţele, până la înălţimea la care pot ajunge. Dar uitaţi-vă, 
asta le are intacte până la nivelul solului, nu-i lipsesc decât câteva. 

— Deci ierbivorele o mănâncă doar dacă nu sunt, la rândul lor, 
mâncate de altceva, corect? zise Minty zâmbind. Se ţinea de braţul 
musculos al lui Aykin cu amândouă mâinile. 

— Exact. Când o să vedem vreuna tot aşa de plină de inflorescențe, 
să fiți convinşi că trebuie să ne uităm bine pe unde călcăm. 

— Excelent, Lodette, încuviință Lex. În regulă, am stat destul aici. 

— Şi... monstrul ăsta? întrebă Aggereth, arătând spre sacul negru. 

— O să crape de sete, îi răspunse Lex. N-are rost să-l omorâm noi. 


După cotul următor al râului văzură că se întimplă exact ceea ce, 
de un timp, se aşteptau să se petreacă dintr-un moment într-altul: cele 
două ziduri de vegetaţie, de pe maluri, se uneau în partea de sus. Aveau 
în față gura unui tunel verde şi întunecat. Lex oftă şi, uitându-se la 
ceilalţi, le văzu privirile dezamăgite. 

— E mult mai rău decât anul trecut, zise Baffin. 

— Da, aşa e. Lex se uită la cer. Norii erau tot mai întunecaţi, însă 
ploaia nu se pornise. Dar putea să înceapă în orice moment. Se hotărî: 

— Ne oprim aici, să ne odihnim şi să mâncăm, spuse el. O să stăm 
în cerc şi o să supraveghem împreună împrejurimile, să nu apară ceva. 
Scoateţi rațiile, dar fiţi atenţi, s-ar putea să fie nevoie să le lungim niţel 
la întoarcere. Aykin, pentru că tot suntem destul de aproape, cred că e 
cazul să luăm legătura cu Elbing. 

Toţi erau ușurați şi nu-și ascunseră câtuşi de puţin bucuria. Îşi dä- 
duseră rapid bagajele jos din spate şi se întindeau obosiţi. Doar Aykin, 
care continua să se uite ţintă la tunelul vegetal din faţă, nu făcu nici o 
mișcare, nici măcar nu-i răspunse imediat. 

— Lex, eşti chiar convins că râul e blocat de o alunecare de teren? 

— Pare cea mai plauzibilă explicaţie, răspunse Lex. 

— Da... dar uită-te la plantele astea, cât sunt de dese. N-ar fi posi- 
bil ca rădăcinile lor să se împletească, până la urmă, în asemenea hal 
încât să zăgăzuiască râul? Asta ar explica şi de ce acesta îşi reia cursul 
normal spre toamnă, când vegetaţia se rărește. 

— Posibil, dar nu cred că asta este, zise Lex. Plantele ar trebui să 
crească cu o viteză de-a dreptul fantastică, pentru a seca tot debitul în 
ceva mai mult de o oră, așa cum s-a întâmplat. 

— În plus, adăugă Lodette, dacă ar fi vorba de un fenomen sezonier, 
carnivorul acela din urma noastră ar trebui să fie deja adaptat la el. Dar 
aţi văzut că moare de sete. 

— Da, aveţi dreptate, răspunse Aykin şi începu să pregătească apa- 
ratul de radio. 

— De fapt cred că şi ştiu unde e alunecarea de teren, continuă Lex. 
Baffin, îți mai aduci aminte de locul ăla, în care râul se apropie de 
marginea platoului? 

— Acolo unde a trebuit să ne strecurăm printre stânci şi lespezi 
masive? Da, bineînţeles. Acolo malurile sunt destul de înalte. Crezi că 
apa s-a strâns în spatele barajului? Sau şi-a găsit deja o nouă albie? 

— Sper să-și fi găsit o nouă albie, spuse Lex. Dacă a început să se 
formeze un lac, probabil că va inunda toată tabăra celuilalt grup. 

— Sunt gata, Lex, zise Aykin. Ridică antena, ochi cu grijă şi o 
aruncă spre vârful celui mai înalt copac din apropiere. Nu avea decât 
puţin peste cinci metri, dar, la distanţa la care erau, nici nu era nevoie 
de mai mult. 

Semnalul era foarte clar, deşi cam slab — proiectat pentru comuni- 
caţii cu solul, de pe orbită, aparatul avea nevoie de o sursă energetică 
ceva mai puternică decât acumulatorul lor portabil. Lex rezumă rapid 
situaţia şi descrise „tunelul” în care se pregăteau să pătrundă. 

Elbing confirmă laconic recepţia tuturor informaţiilor și le trans- 
mise urări de bine de la Jerode. 

— Cum se simte Naline? se interesă Lex. 

— Din câte am auzit, mai bine. Dar spiritele au început să se încingă 
serios. Doctorul a afişat peste tot o notă despre cum vede el treburile — 
că fata știa că arma e descărcată şi că, de fapt, n-avea nici un gând 
serios, doar să atragă atenţia asupra ei... şi tot restul. Totuşi, treaba e 
încă destul de neplăcută. 

Oare ce vor găsi la întoarcere? Isterie de masă? Tribunal? Lingaj? 
Nimic de bine, se gândi Lex. Se pregăti să întrerupă legătura. 

— Cum e vremea? îl întrebă Elbing. 

— Până acum n-a plouat, îi răspunse Lex. Cu puţin noroc... 

Exact în clipa aceea din aparat se auzi un pârâit. Îşi ridică ochii 
spre înălțimi şi apoi sări în picioare. Da, norii se adunaseră în zona lor, 
şi acum erau străbătuţi de limbile argintii ale fulgerelor. Vag, destul de 
estompat, ajunse şi tunetul la ei. 


Aşezaţi pe bagaje, mâncară în grabă. Scuturându-şi firimiturile de 
pe buze, Baffin zise: 

— Lex, vreau să te întreb ceva. 

— Î...h3? 

— Dacă cei din grupul celălalt sunt morţi cu toţii, care crezi că a 
fost cauza? Pur şi simplu condiții meteo proaste? 

— Eu aşa zic. Tu ce crezi, Zanice? 

- Da, sunt convinsă. Nu uitaţi că nici noi n-am scăpat aşa uşor. 
Gândiţi-vă la Elbing şi la piciorul lui. 

— Dar ar putea să fie vorba şi de o boală, zise Minty. Sau să fi 
mâncat ceva otrăvitor. Parcă ei nu aveau tot atâtea sintetizatoare nutri- 
tionale ca noi, nu-i aşa? 

— Şi nici specialişti care să le modifice, pentru a produce tot felul 
de antialergeni, confirmă Baffin. Adevărul e că am încercat din toate 
puterile să-i convingem să coboare la noi, pe țărm, pentru că, la ei, nu 
sunt aproape nici un fel de resurse în apropiere. Nici urmă de copaci 

pe kilometri întregi, ceva apă, dar nu câtă avem — pardon, aveam — noi, 
doar piatră chioară... Dar se hotărâseră să rămână pe loc. 

— Ei bine, şi ei au ajuns aici la fel ca noi, adică pe jumătate sufo- 
caţi, zise Lex. După ce îşi terminase porția de turtă de sintetizator, îşi 
trecuse mâinile peste genunchi şi acum se legăna în faţă şi în spate. 

— Aşa că nu au avut vreme să se gândească amânunţit la toate, 
continuă el. Dar asolizarea pe un teren pustiu, atunci când ajungi pe o 
planetă complet necunoscută, nu e chiar o idee rea. Te scuteşte să intri 
imediat în contact cu plantele şi animalele indigene şi cu feluritele lor 
otrăvuri. Şi trebuie ţinut cont că, în grupul lui Gomes, singurii oameni 
cu pregătire superioară erau ingineri. Pe de altă parte, însă, nu pot să 
neg că are şi Baffin dreptatea lui. Pentru că, dacă au aflat că noi avem 
un doctor și un biolog cu noi, a fost prostie curată să nu se mute. Evi- 
dent că asta ne-ar fi solicitat nouă la limită toate facilitățile, dar ar fi 
fost şi o mulţime de indivizi apți de muncă în plus. 

— Cred că s-au comportat de-a dreptul nebunește, spuse Baffin. Şi 
eu, unul, le-am şi spus-o în faţă. Dacă ţineau neapărat să asolizeze pe 
teren descoperit, să fi ales măcar o zonă deșertică, cu o pânză freatică 
bună dedesubt. Platoul ăla stâncos, la înălțime atât de mare... e o ade- 
vărată catastrofă. 

Aggereth se ridică şi-şi puse bagajul pe umeri. Le zise aspru: 

— Nu credeţi că discuţia asta e cam cinică? În fond, se pare că 
drumul nostru duce chiar spre mormintele oamenilor de care vorbiţi. 

— Ai dreptate, încuviinţă Lex. O.K., să-i dăm bătaie. 


Avansau constant prin tunelul vegetal. Văzând cât de deasă e ve- 
getaţia, Lex era din ce în ce mai încruntat. Planificase din start ca 
drumul la întoarcere să dureze cu o zi mai mult decât la ducere, dar, 
din câte vedea acum, subestimase mult dificultățile. Așa că ori se vor 
mulțumi cu o privire aruncată în treacăt în tabăra celuilalt grup, în loc 
să cerceteze atent şi să inventarieze articolele utile rămase acolo, ori 
vor fi obligaţi să tragă de proviziile lor pentru încă o zi. E drept, la 
întoarcere nu vor urca — de câtăva vreme panta se accentuase — dar . 
mersul la vale nu va constitui un avantaj real, atât timp cât vor fi obli- 
gaţi să-şi croiască drum cu securea la fiecare pas. 

Pe sub vegetaţie se mişcau fel de fel de animale. Din când în când 
apărea câte unul chiar şi printre ramurile de deasupra râului. O dată, îşi 
smulsese arma şi trăsese — un impuls scurt şi bine ţintit — și în faţa lor 
picase o creatură cu şase picioare simetrice, cu un corp ca o pernă de 
ace. De trup, din partea de dedesubt a acestuia, atârna un fel de tentaculă 
lungă şi elastică, la căpătul căreia se găsea un fel de minge lipicioasă. 
Lodette confirmă imediat presupunerea lui că apendicele folosea la 
prinderea prăzii, deși se îndoia că ar fi putut face vreun rău unei fiinţe 
umane, dacă nu cumva mingea din capul lui nu era otrăvită. Dar nimeni 
nu se oferi să testeze această posibilitate. 

Căzuseră, încă de la început, de acond-să încerce să parcurgă o 
distanță cât mai mare în această primă zi. Ca urmare, nu s-au oprit 
imediat ce apusese soarele, ci continuaseră să înainteze un timp, la 
lumina lanternelor. Dar albia începuse să fie plină de pietre, mari şi 
mici, şi, cum de multe ori mai degrabă se cățărau decât mergeau, difi- 
cultăţile mersului prin beznă erau prea mari ca să mai merite riscul de 
a înainta cu orice preţ. 

— Ajunge pentru astăzi, spuse Lex în cele din urmă. Hai să cură- 
tim un loc de tabără, bine? Rămânem aici. Baffin, hai să ardem niţel 

vegetaţia. Ceilalţi, dați-vă mai în spate și fiţi atenți, n-am vrea să vă 
prăjim şi pe voi. 

Îl ascultară docili. Fasciculele orbitoare ale armei lui Baffin şi a 
lui Lex măturară covorul vegetal pe o distanţă de vreo cincizeci de me- 
tri, pe ambele maluri. Mirosul era oribil, dar în câteva minute se risipi. 

Făcură focul cu rădăcini uscate şi-şi încălziră nişte supă, stabiliră 
ordinea schimburilor de planton până-n zori, şi apoi, epuizați, se vârâră 
în sacii de dormit. Cu excepția ţipătului câte unui animal, era o linişte 
absolută. Pe când se strecura în sacul lui, Lex, care o lăsase pe Minty 
în primul schimb, îşi zise că era chiar plăcut. 

Dar, dintr-o dată, o auzi pe Minty exclamând surprinsă. Se ridicară 
toți, să vadă despre ce e vorba, alarmaţi. 

— Apă! strigă ea, luminând solul cu lanterna. Priviţi! 

Prin nămolul uscat, printre pietre, își croiau drum firicele de lichid . 
maroniu. Aggereth se ridică grăbit în picioare. 

— Dacă e râul, trebuie să ne îndepărtăm rapid. Ne-am putea îneca! 

— Nu e râul, fii liniştit. N-o să se înece nimeni, zise Lex după ce 
se uitase atent. Sunt efectele ploii de la munte. Dacă n-o să stăm în 
partea cea mai de jos a albiei, chiar dacă acolo e mai neted, o să fie 
totul în regulă. 

Fornăind supărată, Lodette, care se aşezase pe o bucată foarte ne- 
tedă de nămol, se sculă şi-şi trase echipamentul spre un loc mai sigur. 

— Crezi că e cazul să luăm legătura cu Elbing? întrebă Aykin. Ca 
să ştie şi ei când o să ajungă apa acolo? Decât deloc... Poate că o să le 
folosească la ceva un pic de apă de ploaie. 

Lex scutură din cap. 

— N-o să ajungă în nici un caz până pe coastă. O să fie absorbită 
de pământul uscat. 

— Eşti sigur? 

Din cauza oboselii, Lex fusese pe punctul să-i răspundă răstit: 
„Bineînţeles că sunt sigur, fără nici o altă explicaţie, dar îşi reveni şi 
zise pe tonul lui normal, zâmbind ciudat: 

— Da! Dacă nu eram sigur, mi-aş fi mutat şi eu culcuşul, nu crezi? 
Hai mai bine să dormim! 

În timp ce vorbea, își dăduse seama surprins că era chiar sigur de 
ce spunea. Da, sunt sigur. Încep să simt planeta asta. Ca şi cu crea- 
tura aia cu bila ei lipicioasd. N-am mai văzut nici una până acum. 
Dar parcă ştiam ce e cu ea, că e periculoasă! 


Şi avusese dreptate. Până dimineaţa nu mai rămăseseră decât câ- 
teva pete umede, pe care mai apucară să le zărească ici şi colo, în timp 
ce mergeau. Era evident că ajunseseră destul de sus. Trecuseră prin 
câteva defilee lungi şi întâlniseră mai multe cascade mititele. Începu- 

seră să vadă din nou cerul deasupra capului, uneori chiar şi pe distanţe 
mai mari de o sută de metri, pentru că vegetaţia se rărise considerabil. 
În timpul micului dejun vorbiseră cu Elbing, care le spusese că Jerode 
voia să vorbească neapărat cu ei în dimineaţa asta, dar că, pe moment, 
dormea, era foarte obosit după o noapte agitată. Ornella avusese încă 
un acces de isterie, cineva din clădirea femeilor îi umpluse Delviei 
patul cu iarbă-de-foc, şi de aici ieșise o tevatură nebună. 

Nu era nevoie decât să dea cineva un exemplu, se gândea Lex în 
timp ce se strecura printre pietroaie, şi toți începeau să se poarte ca 
niște copii proşti. Tâmpita aia de Naline! 

Către amiază, aproape că îşi atinseseră obiectivul. Vedeau din ce 
în ce mai des stâncile de la marginea platoului, şi, o dată, Lex zări chiar 
o strălucire, care putea fi luată drept o rază de soare reflectată de înveli- 
şul navei. Dar încă nu vedeau nicăieri ceea ce barase râul şi toţi priveau 
acum nerăbdători în faţă, în loc să fie atenţi mai mult la maluri. Iar el 
trebuia să le reamintească tot timpul că malurile erau periculoase. 

În cele din urmă zări o stâncă masivă, aproape cubică, având latura 
de peste zece metri, care zăcea pe jumătate înfiptă în pământul moale, 
la un cot al râului. Era un loc ideal pentru popasul de prânz. Se câțărară 
toți pe faţa netedă de piatră şi se eliberară de poverile din spate. 

Aykin puse imediat aparatul de radio în funcţiune. În timp ce-și 
mânca raţia, Lex îl auzi pe Elbing confirmând recepţia, în ciuda para- 
ziţilor ce afectau orice transmisie în timpul zilei, şi cerându-l pe el, 
pentru că Jerode voia să-i vorbească, urgent. 

— Doctore, zise Lex, cum merge treaba? E 

— Prost, i se răspunse scurt. Aţi reuşit să localizaţi alunecarea aia 
de teren? S-a făcut iar cald şi avem urgent nevoie de apă. Canalizarea 
noastră pute de-ți mută nasul. 

— Nu, încă n-am găsit-o, spuse Lex îngrijorat. Şi aproape că am 
ajuns sus, pe platou. Probabil că este exact în locul în care bănuiam. 
Lângă locul unde au asolizat ceilalţi. Dacă totul merge bine, probabil 
că în după-masa asta suntem acolo, dar s-ar putea ca, din diverse mo- 
tive, să nu putem da drumul la apă până mâine dimineaţă. 

— Daţi-vă toată osteneala, insistă Jerode. Lipsa apei nu face decât 
să pună capac unei situaţii care şi aşa e explozivă. I-am salvat Nalinei 
ochiul drept. Dar pentru stângul ar fi nevoie de un transplant de cornee 
şi, cu resursele noastre, nu pot face nimic. Dacă iarna trecută aş fi în- 
ceput să organizez o bancă de organe, în loc să-i îngropăm intacți pe 
cei morţi... Ţi-a spus Elbing ce i s-a întâmplat aseară Delviei? 

— Da. i 

— Ei bine, eu personal sunt foarte înclinat să accept versiunea ei, 
dar faptele rămân fapte, şi cele mai multe dintre femei îi sunt ostile. 
De dimineaţă a venit la mine Nanseltine, tunând, fulgerând şi sforăind, 

pentru că vreo câteva aiurite au apelat la el, cerând ca Delvia să fie 
judecată. N-am nici cea mai vagă idee ce acuzaţie i s-ar putea aduce — 
nici nu cred că a încălcat cu ceva Codul Galactic Unificat — dar lor nici 
nu le pasă. O să inventeze ceva, la nevoie. 

În ciuda paraziţilor, se simţea că doctorul e de-a dreptul dezgustat. 

— Şi bineînţeles că, fără apă, sunt cam mulți oameni care stau 
degeaba şi dau din gură. Toţi oamenii lui Cheffy, şi alții. 

Lex îşi muşcă buzele. Văzu că Baffin se încruntă şi câ Minty şi 
Aykin schimbă priviri îngrijorate. Sperând să aibă vreo idee bună, îi 
privi întrebător. 

— Nanseltine ăla! spuse Minty şi scuipă peste marginea stâncii pe 
care stăteau. 

— Nu atât el, cât nevastă-sa, o corectă Zanice calmă. Ştiu prea bine 
asta. Doctorul m-a trimis pe mine de câteva ori, când l-au chemat. De 
fiecare dată, n-a fost vorba decât de o zgârietură, de o julitură sau de 
nişte banale dureri de cap, pe care le luau drept semnele vreunei boli 
terminale. Am văzut eu cum îşi fac ei socotelile şi cum îşi organi- 
zează scenariile!... Nu sunt buni decât să-i ia Lex în barca voastră, 
să-i ducă la un kilometru de mal şi s-o scufunde pe tăcute. 

Baffin chicoti. 

— Nici o propunere viabilă de la noi, doctore, spuse Lex în micro- 
fon. O să încercăm să găsim cât mai repede alunecarea aia de teren şi 
o să luăm legătura cu voi înainte de a da drumul la apă. OK? 

— Grăbiţi-vă, vă rog din suflet. O să punem pe cineva lângă aparat 
zi şi noapte. O pauză, apoi slab, ca şi cum doctorul ar fi avut capul în- 
tors de la microfon: Ce mai vrea şi dla?... Bine, spuneţi-i c-o să vin 
imediat! Apoi din nou tare, normal: Lex, mă caută Rothers. Trebuie să 
plec. Daţi-vă toată osteneala, grăbiţi-vă şi întorceţi-vă cât mai repede! 

Terminară de mâncat în tăcere, îşi strânseră imediat lucrurile şi 
plecară. Lumina soarelui le părea dintr-o dată apăsătoare şi rece. 


Baffin era în frunte, iar Lex încheia şirul. Acum, că vegetaţia se 
reducea doar la nişte ierburi pipernicite, nu mai era nevoie să fie atât 
de precauţi, dar tot nu puteau înainta mai repede. La fiecare câteva 
sute de metri întâlneau fie o cascadă secată, fie un zid de rocă friabilă, 
înalte de câte doi, trei sau chiar cinci metri, pe care trebuiau să se ca- 
ţăre, folosind prize mai mult decât precare. 

Oprindu-se o clipă în faţa unei asemenea cascade secate, înaltă de 
aproape doi metri şi jumătate, Baffin se pregăti, ca de obicei, să o esca- 
ladeze. Sări cât putu de sus şi se prinse cu mâinile de partea de dea- 
supra a cascadei. Apoi îşi ridică trupul, până când îşi trecu şi capul 
peste creastă, dar, în loc să se înalțe mai departe, se opri, scoase o ex- 
clamaţie de uimire şi se lăsă să cadă înapoi. 

— Ce e? se repezi Lex la el. 

— Am ajuns la baraj! spuse Baffin, ştergându-se pe frunte. Du-te 
să vezi şi tu! 

Lex îi imită aproape fiecare mişcare, trecu complet peste creastă, 
apoi se ridică în picioare. Punându-și mâna streaşină la ochi, privi spre 
ce văzuse Baffin. Din locul în care stătea el, albia râului ducea, drept 
ca o aţă, către ţancurile ce mărgineau platoul. La câteva sute de metri 
în faţă, exact în locul în care-și imaginase el că ar fi putut avea loc o 
alunecare de teren, era un perete. Care nu bloca numai albia râului, ci 
se prelungea mai departe, pe ambele maluri, până ce ajungea să se 
îmbine aproape natural cu pantele înălțimilor, ce mărgineau trecerea 
îngustă din acel punct. La baza peretelui se vedeau grămezi de pietre 
mari. Din loc în loc erau stâlpi de lemn, iar între ei Lex bănuia că sunt 
garduri de nuiele împletite, impermeabilizate cu frunze şi lut. Încă mai 
privea nedumerit, când Baffin se cățără lângă el şi se întoarse, să-i 
ajute şi pe ceilalți. 

— Ce este? întrebă Minty de jos. 

— Un baraj, răspunse Lex scurt. 

Continua să-l privească atent. Pe ambele laturi erau câte doi stâlpi 
foarte groşi, iar gardurile dintre ele, din câte îşi putea da el seama, pă- 
reau să nu fie fixe, ci doar legate, jucând rol de stăvilare. 

Dar...! Făcu un pas înainte, extrem de nedumerit. O privire de la 
stânga la dreapta îi permisese să aprecieze până la ce nivel urma să se 
ridice apa. Admiţând cele mai fanteziste valori pentru rezistenţa stâl- 
pilor şi a împletiturilor, barajul ăsta nu putea, pur şi simplu, să reziste! 

Acum erau toţi sus lângă el, exclamând, uimiţi de ceea ce vedeau. 
Aykin tocmai dădea glas gândurilor lor, când fură întrerupţi: 

— Dar ăsta e făcut de mână omenească. Asta înseamnă... 

— Staţi toţi pe loc şi nu mişcaţi! 

Încremeniră. Dintre stânci apăru un bărbat îmbrăcat cu o cămaşă 
gri pătată şi cu nişte pantaloni maro. Era ars de soare — aproape negru 
— şi-şi ţinea ochii aproape închişi, din cauza luminii puternice. Dar în 
mână avea o armă energetică, îndreptată spre ei. 

— Vă aşteptam, zise el nonşalant. V-am ascultat transmisiile radio, 
tot timpul. Ín regulă, veniţi şi luaţi-le armele! adăugă el ceva mai tare. 

Din ascunzători apărură şi alți bărbaţi, la fel de bronzaţi ca şi el. 

— Ce ai de gând să faci? izbucni Baffin. N-ai nici un drept să ne 
tratezi ca pe nişte... ca pe nişte tâlhari! 

— Nu aveţi voi de gând să ne distrugeţi barajul? zise omul. Nu aveţi 
voi de gând să ne furaţi singura resursă naturală de care dispunem? 

— Fă ce-ţi spune, Baffin, ordonă Lex. El îşi aruncase deja arma pe 
pământ. 

— Dar...! 

— Faceţi ce vă spune! repetă Lex ferm. 

Furioşi, în cele din urmă îl ascultară. 

— Foarte înțelept, aprobă omul care-i întâmpinase. Apoi se răsti la 
însoțitorii lui: Hai, mai repede! 

— Cred că ne-am cunoscut anul trecut, spuse Lex. ... Cardevant, 
nu-i aşa? 

— Exact. Omul îl privi atent. Ah, da, îmi amintesc şi eu, erai cu 
căpitanul Arbogast. Încercaţi să ne convingeţi să ne alăturăm afurisitei 
voastre de politici defetiste, să abandonăm tot ce avem aici, ca să ajun- 
gem să ne daţi voi ordine. Mi se pare că-l recunosc și pe omul de 
lângă tine. 

Zâmbi acru şi-şi puse arma în holster. Toate armele noilor veniţi 
erau acum la tovarășii săi. 

— De asta ce ziceţi? adăugă el, arătând spre baraj. Nu-i aşa că e 
ceva? Acolo e rezervorul nostru! 

— Şi vrei să zici că noi suntem tâlharii! strigă Minty. Când voi ne-aţi 
furat un râu întreg! 

— Ooo! Când o să se umple rezervorul, o să vă lăsăm să aveţi parte 
de scursură. 

— Mult mai înainte! spuse Lex calm. 

— Hei, nu crezi că vorbeşti fără să ştii prea multe? O să dureze 
foarte multă vreme, ţi-o spun eu. Izbucni în râs: Şi, după cum v-am 
spus, v-am ascultat toate transmisiile radio, de când aţi plecat. Acum 
câteva minute nu se plângea doctorul vostru că vă pute canalizarea? 

— Ce legătură are una cu alta? Apa o să ajungă înapoi, la noi, cu 
de la sine putere. Aş zice... hm!... Ei, bine, ca să fiu sigur trebuie să 
văd şi faţa cealaltă... dar nu cred că o să reziste mai mult de trei zile, 
în cel mai bun caz! 

Cardevant clânţăni din dinţi ca şi cum l-ar fi lovit cineva în plex, 
apoi inspiră adânc, şuierat: 

— Ticălos defetist şi ordinar! N-am de gând să-ţi mai ascult smior- 
căielile! 

Se întoarse spre tovarășii lui: 

— Luaţi-i! se răsti el. Ii ducem la domnul căpitan Gomes! 


Când fură împinşi în faţa căpitanului Gomes, Lex se simţea deja 
ca bolnav. Aici se depuseseră nişte eforturi de necrezut. Dar fuseseră 
dirijate de o minte care, fără ezitări, putea fi considerată dementă. 

Râul, ale cărui izvoare se găseau undeva, în munţii încă neexplo- 
raţi de dincolo de platou, inunda acum încet valea din spatele barajului. 
Se lămurise cum fusese construit. Mai întâi fuseseră ridicate părţile 
laterale, apoi în apa râului fuseseră aruncate grămezi de pietre mari, 
pe care stătuseră constructorii şi ridicaseră partea de sus a secţiunii 
centrale, iar la sfârşit fuseseră coborâte împletiturile impermeabilizate 
cu frunziş şi lut în această porțiune şi legate rapid la locul lor. Proba- 
bil că lucraseră peste o sută de oameni, ca sclavii, ca să se poată înălța 
o construcţie de asemenea dimensiuni într-un interval atât de scurt. Şi, 
din păcate, în curând se va prăbușşi. 

Ca sclavii... Denumirea i se părea perfect adecvată lui Lex. Pe 
când erau mânaţi pe ultimele sute de metri până la platou, văzuse gru- 
puri de bărbaţi şi de femei, murdari şi slabi, părând înfometați, trudin- 
du-se să consolideze barajul, conduşi de câte un om care ţipa tot timpul 
la ei, dându-le ordine. lar o dată ajunşi pe platoul la marginea căruia se 
găsea nava — turtită ca un ou zdrobit pe o masă, îşi aminti el dezamăgit 
— deşi te aşteptai să vezi construcţii, nu întâlneai decât nişte bordeie 
mizerabile — din aceleaşi împletituri de nuiele acoperite cu lut — dispuse 
rânduri-rânduri, ca nişte grajduri. Aerul trăsnea de mirosul dejecţiilor 
umane şi de fum: din loc în loc vedeai oale rudimentare de lut nears, 
atârnate pe trepieduri deasupra focului care ardea în vetre, tot de lut. 

Femei şi bărbaţi cu feţe supte priveau cu ochii goi la intruşii ce 
treceau pe lângă ei, până când supraveghetorii urlau la ei să-şi vadă 
mai departe de treabă. 

În jurul navei fusese ridicat un cadru din trunchiuri de copaci de 
care atârnau, în dezordine, funii. Lex apreciase munca cerută de trans- 

portul trunchiurilor folosite la baraj remarcabilă. Dar când văzu câte 
trunchiuri erau aici!... Depăşea orice imaginaţie. 

Acum se introduceau forțat sub cocă bucăţi mari de stâncă. Nişte 
oameni loveau în ele cu trunchiuri de copaci, pe care-i foloseau ca 
berbeci, alții apăsau pe nişte pârghii lungi, din alte trunchiuri întregi de 
copaci, iar un copil de vreo zece ani bătea într-o cratiţă de metal rit- 
mul în care acei sărmani, ce abia se mai ţineau pe picioare, trebuiau să 
se opintească. Era clar că încercau să ridice nava, ca să poată suda 
plăcile din partea de jos. 

Nebunie! Nebunie curată! Lex îşi încleştă pumnii. Se gândise la 
multe lucruri neplăcute când se întreba ce-i aşteaptă aici. Dar realitatea 
era infinit mai cumplită decât cele mai pesimiste presupuneri ale lui. 

Cardevant mergea în faţa lor încruntat, cu paşi mari, ca un om plin 
de importanţă. Prea îngrozită de ce vedea ca să se mai poată stăpâni, 
Minty exclamă, privind spre Lex: 

— Lex, n-o să reuşească în nici un caz să termine până la iarnă! Şi 
dacă nu se pregătesc în nici un fel, o să... 

Cardevant se răsuci pe călcâie, atât de repede că Minty nu avu nici 
măcar vreme să clipească, şi o lovi cu palma peste faţa. 

— O să rezistăm şi iarna ce vine, tot aşa de bine cum am rezistat şi 
iarna trecută! declară el. Şi dacă o să moară nişte slăbănogi, nu-i nici 
o pagubă, s-a-nţeles? 

— Îndrăzneşti să dai în femeia mea? strigă Aykin. 

În ciuda staturii sale era foarte agil, şi greutatea aparatului de 
radio pe care-l căra în spate părea să nu-i încetinească deloc rapidita- 
tea mișcărilor. Pumnii lui plecaseră înainte ca Lex să poată interveni, 
şi Cardevant se trezi brusc pe spate, cu picioarele în sus. 

Dinspre partea lui nu mai era nici un pericol, dar însoțitorii... Lex 
aprecie instantaneu care dintre ei era cel mai dispus să facă uz de armă 
şi se aruncă asupra lui. Lovi braţul omului exact la momentul oportun, 
astfel încât impulsul armei, în loc să se îndrepte spre Aykin, se pierdu 
sfărâind în înaltul cerului. 

— Cardevant! se răsti Lex la el, continuând să-l ţină de încheietura 
mâinii pe omul care trăsese. Ar fi bine să ai grijă să nu ni se întâmple 
nimic, s-a-nțeles? Nu uita că noi avem peste opt sute de oameni, bine 
hrâniţi şi bine adăpostiţi, pe când voi nu dispuneţi decât de cel mult 
patru sute, care mai sunt și morţi de foame! 

— Defetist împuţit! ripostă Cardevant, ridicându-se cu greu în pi- 
ioare. După cum remarcase deja Lex, cuvântul ăsta — „defetist” — 
căpătase un substrat politic în toată regula. Bine hrâniţi şi bine adă- 
postiţi, da? Da' cu setea cum staţi? 

Lex îl privea fără să zică nimic. Văzu că în câteva secunde furia 
omului se calmase, deşi continua să vorbească pe acelaşi ton aspru: 

— OK, poate că n-ar fi trebuit s-o lovesc pe prietena asta cu gură 
mare a ăstuia. Da' să ştiţi că voi sunteţi graşi, frumoşi şi locuiţi con- 
fortabil pentru că aţi renunţat la orice speranţă. Pe când noi, nu! Mun- 
cim din greu să scăpăm de pe bulgărele ăsta de noroi, al dracului de 
greu. Şi n-o să lăsăm pe nimeni şi nimic să ne oprească din drum! 


Căpitanul Gomes stătea sub un baldachin improvizat din nişte 
cearşafuri, pe o buturugă care ţinea loc de scaun, şi se uita peste nişte 
note, scrise pe bucăţi rupte de hârtie. Era clar că oamenii ăştia habar 
n-aveau de planta pe care o foloseau ei ca înlocuitor, acasă. Lângă că- 
pitan mai era un bărbat, pe care Lex îşi amintea că-l cunoscuse anul 
trecut, ofiţerul secund, Probian. 

— Bună treabă, Cardevant, zise Gomes, lăsându-se pe spate atunci 
când cei şapte captivi fură împinşi în faţa lui. Era un om gras. Nu avea 
decât un şort pe el, şi pieptul lui păros lucea de sudoare. Silueta lui 
contrasta izbitor cu a celor din jur. 

— Deci ăştia sunt bandiții care voiau să ne dărâme nouă barajul? 
Să nu lase pe nimeni să demonstreze că are mai multă vlagă ca ei! 

Lex şi ai lui tăceau. 

— Le-ai căutat în bagaje? continuă Gomes. 

— Nu, sir. Mi-am zis că e mai bine să şi le care ei până aici. 

Gomes chicoti: 

- Ei bine, atunci fă-o acum. Haide, daţi-vă bagajele jos! Își 
încrucişase brațele pe piept. 

— Armele lor sunt la noi, domnule căpitan, spuse Cardevant, pe 
când cotrobăia prin bagajul lui Lex. Aveau câte una de căciulă. 

— Şapte arme! Gomes ridicase din sprâncene. Şi voi nu aveaţi de- 
cât una singură, nu? Bun! pare să fi fost o investiţie rentabilă! Şi un 
aparat de radio pe deasupra, nu-i așa, Probian? 

— Da, sir. Probian controla bagajul lui Aykin. Cu un acumulator în 
cea mai bună stare. O să ne prindă foarte bine. 

— Mult mai bune o să fie armele, mormăi Gomes. 

Dacă asta era părerea lui sinceră, se gândi Lex, atunci orice altă 
explicaţie despre ce se întâmplă în locul ăsta e inutilă. 

— Cred că aici au materiale medicale, murmură Cardevant, care 
trecuse la bagajul Zanicei. Le scoase pe toate afară: câteva tuburi cu 
tablete, câteva pansamente sterile, câteva instrumente, un borcan cu o 
cremă regenerantă şi câteva alte nimicuri de care se putuse dispensa 
Jerode. Şi... Ce-i asta? 

Tinea în mână un borcan plin cu antialergenul sintetic al lui Bendie, 
cu ajutorul căruia puteau mânca liniștiți o serie de plante. Substanţa 
arăta foarte ciudat. Era o pulbere cristalină purpuriu-vineţie cu granu- 
laţie mare — o sare de mare, modificată şi colorată artificial. 

Toţi se întorseseră către Lex, așteptând lămuriri. După ce se gândi 
un moment, le spuse: 

— E un antialergen. Se pune pe un pansament umed şi se utilizează 
la tratarea inflamaţiilor produse de iarba-de-foc. Ceea ce, de altfel, era 
perfect adevărat, otrava din frunzele acesteia fiind similară cu sub- 
stanţa din cauza căreia nu puteau fi consumate direct plantele indigene. 
Poate că voi nu-i spuneţi aşa plantei ăsteia. E o plant: târâtoare, care 
pișcă atunci când o atingi. Arată ca... 

— Ho! Nu vreau să aud nimic despre plantele voastre blestemate! 
îl întrerupse Gomes. N-o să mai rămânem aici prea mult timp, să ne 
facem griji din cauza lor! 

Lex tăcu, ascultător. 

— Acolo ce-i? îi zise brusc Probian lui Cardevant, văzîndu-l că 
scoate o pungă de plastic transparentă, plină cu frunze verzi-gălbui. 
Am găsit şi eu una la fel. 

— Eşantioane botanice! mugi Gomes, începând să râdă de propria-i 
glumă. 

Dar, gândindu-se că, dacă tot era câte una de om, ar putea conţine 
ceva interesant, Cardevant deschise o pungă. Se linse reflex pe buze. 

— Surpriză, e mâncarea lor! 

Drep răspuns, Gomes se aplecă înainte şi-şi puse mâinile pe masă. 
Însă Probian, văzând turtele de sintetizator, oftă şi începu să desfacă 
grăbit punga pe care o ţinea în mână. Turtele erau învelite în frunze de 
copac-de-salată, pe care le privi cu suspiciune. 

— Astea pentru ce sunt? întrebă el. Să nu se usuce turtele? Nu sunt 
periculoase? Nu ştii niciodată ce ţi se poate întâmpla, dacă mănânci 
aşa ceva! 

— Nouă nu ni s-a întâmplat niciodată nimic, murmură Lex, uluit de 
atâta neştiinţă. 

Probian îl privi neîncrezător şi, după o clipă, aruncă toate frunzele 
şi puse turtele pe masă. Câteva firimituri i se lipiseră pe mâini. Le 
linse cu poftă. 

— Maieceva, zise Probian. Ajunsese la bagajul lui Baffin. Explozivi! 

Scosese patru blocuri extrem de preţioase, recuperate din caseta 
de dezastru a navei lor. Încărcâturile erau proiectate pentru a scoate în 
afara razei de acţiune a unei explozii a sistemului de propulsie — sau a 
oricărui alt gen de catastrofă — un înregistrator de zbor şi o baliză de 
semnalizare funcționând în benzi subeterice special rezervate. Puterea 
lor explozivă era suficientă pentru a putea degaja cursul râului, chiar 
dacă ar fi fost astupat de un munte. Dar acum erau dezamorsate și te 
puteai juca liniștit cu ele, fără nici un pericol. 

Lex îşi reproşa tot timpul faptul că acele încărcături rămăseseră în 
navă până la asolizare. Fusese aşa de zăpăcit de atmosfera din ce în ce 


VICTIMELE NOVEI: Polymathul 91 


mai săracă în oxigen, îl durea atât de tare capul pe când erau încă pe 
traiectoria de apropiere, încât și el, şi toți ceilalţi, neglijaseră să lase 
baliza pe orbită. Când îşi adusese el aminte, nu mai avusese timp să 
calculeze nici o traiectorie de lansare. 

Explozivii fură, la rândul lor, aduşi şi depuşi ca o ofrandă pe masa 
din faţa căpitanului. 

— Asta e tot? se interesă Gomes. 

— Tot ce era interesant. 

— Păcat. Totuşi, nu e chiar rău. Mă întreb ce alte chestii valoroase 
mai au acolo la ei... 

Gomes îşi frecă obrazul bărbos. Pe Zarathustra se obișnuia ca pi- 
lozităţile faciale să fie extirpate. Dar nu i se putea cere lui Gomes — un 
cosmonaut, un om al spațiului — să se conformeze obiceiurilor de pe 
Zarathustra. 

— Opt sute de oameni bine hrăniţi şi perfect sănătoși, răspunse Lex. 

Ce neşansă formidabilă că nu-i putuseră lua pe toţi cu ei până aici, 
să vadă cu ochii lor! Acum își dădea seama de tot ce se întâmplase 
aici. Nu fusese nimeni capabil să facă niște planuri raționale pentru o 
şedere îndelungată — dacă nu definitivă — pe această planetă, şi atunci 
se lăsaseră în seama lui Gomes, iar acesta, în loc să-i îndrume, începuse 
să dea ordine. Şi, cum Gomes era cosmonaut, nu putea concepe altceva 
în afara ideii de a-și repara nava. Fie că-şi dăduse sau nu seama că 
asta e imposibil, mizase totul pe această idee şi depăşșise de mult stadiul 
în care ar mai fi fost în stare să renunţe. La ora asta, probabil că ideea 
se transformase în obsesie. Şi, după toate aparențele, era chiar conta- 
pioasă. Iar cei care i se împotriviseră (şi, judecând cât se bucurase Go- 
mes când auzise de arme, erau mulţi) fuseseră forțați să muncească. 

Ca urmare, nu se întreprindea nimic util pentru salvarea oamenilor! 

— Da, zise Gomes. Opt sute de oameni, care nu mai au nici o navă! 

— De unde ştii tu? ripostă Minty. 

— De la voi, evident! replică Gomes. Aveam intenția să vă cerem 
ajutor, să cooperăm şi să ne reparăm navele. Chiar dacă nu puteam par- 
curge tot drumul până într-o zonă civilizată, am fi putut măcar să le 
ridicăm pe orbită, şi apoi să emitem pe benzile subeterice către expedi- 
tiile de salvare care trebuie să fi fost trimise în zona noastră. Nu credeți? 

Întrebarea asta fusese întoarsă pe toate fețele în aşezarea de pe 
malul mării. Nu-i răspunse nimeni. Nu aveau cum să ştie. După deco- 
lare, toate navele care evacuaseră Zarathustra emiseseră aproape con- 
tinuu. Dar aveau o viteză atât de mare — singura şansă de a scăpa de 
novă — încât probabil că semnalele erau distorsionate într-un hal fără 
de hal, şi se confundau cu zgomotul de fond. 

Şi oricum, emitea şi nova, în toate benzile, şi radio şi subeterice, 
cu o putere fantastică. 

— Şi...2 zise Lex. 

— Ei bine, imediat ce a venit dezgheţul, ne-am montat repede an- 
tena şi, ce să vezi? Sau, mai exact, ce să auzi? O femeie care se tot văi- 
cărea la microfon și zicea că nava voastră a ajuns pe fundul mării! 
Gomes hohoti cinic. Ah, mi-ar fi plăcut să-l văd la faţă pe Arbogast, 
după tot ce mi-a zis despre asolizarea mea! Mare păcat că nu l-aţi adus 
şi pe el! 

— Nu-l mai putem aduce, spuse Lex mohorât. S-a sinucis. 

— Păi, dacă ar fi trebuit să ţin piept unei şleahte de defetişti, fără 
urmă de şira spinării, ca voi, cred că şi eu aș fi făcut la fel! zise Gomes. 
Au vrut şi aici câţiva să renunţe, să se simtă ca acasă... animalele! 
Dar am pus capăt ideilor ăstora, încă de la început. Ha! I-am pus s-o 
asculte pe femeia aia. Îţi întorcea stomacul pe dos cu miorlăielile ei! 
De aia nu v-am răspuns. Nu era să lăsăm nişte idioţi, care-şi lăsaseră 
nava să se rostogolească în mare, să profite ca nişte paraziți de a noas- 
tră, pentru care noi am plătit şi cu sudoare, şi cu sânge! 

— N-aţi mâncat decât turtă de sintetizator? se înteresă Lex. 

Gomes clipi din ochi. Apoi, dându-și seama că realitatea este, ori- 
cum, evidentă, răspunse răstit: 

— Bineînţeles! Suntem pe jumătate morţi de foame. Şi am avut şi 
boli şi degerături, dar, în ciuda tuturor necazurilor, ne continuăm treaba! 

— Cum staţi cu elementele-trasoare? își continuă Lex interogatoriul 
şi, cu colțul ochiului, văzu cum Zanice începe să dea viguros din cap. 
N-aveţi nici un doctor sau biolog pe aici, nu-i așa? Sintetizatoarele 
nutriţionale nu trebuie folosite decât în cazuri extreme. Un om poate 
rămâne în viaţă circa doi ani dacă nu mănâncă decât turtă de sintetiza- 
tor, dar, după şase luni, începe să aibă deficienţe de nutriţie. Şi, din cli- 
pa în care se golesc containerele, turtele nu mai au nici o valoare nutri- 
tivă, sunt apă chioară. Poţi mânca în neştire, că tot mori de foame. 

— Morți de foame? Gomes părea să nu-l fi ascultat. Da, ne e foame 
tot timpul, dar de murit, n-o să murim. Şi uite ce putem face noi! Se 
ridică pentru prima dată în picioare, şi Lex se uită atent. Gambele îi 
erau umflate şi decolorate, iar în jurul genunchiului stâng avea înfășu- 
rată o zdreanţă. Când se mişcă, şchiopâta. Dar când arătă spre navă, 
avea ochi strălucitori. 

— O s-o punem noi pe orbită! O să punem comunicațiile subeterice 
în funcţiune ş-o să cerem ajutor! O să dureze ceva, da! o să reuşim! Şi 
asta o să vă folosească și vouă, defetişti afurisiţi! O să trageţi foloase, 
fără să fi contribuit cu nimic la asta! 

— Dar unde ţi-e docul antigravitaţional? spuse Lex calm. Unde-i 
sunt aparatele de sudură cu plasmă? Şi unde-ţi sunt electrozii de crom, 
de care ai nevoie? Dacă o să astupaţi fisurile cu lut, o să crape, la fel 
cum o să crape şi barajul ăla al vostru. 


VICTIMELE NOVEI: Polymathul 93 


— N-o să crape! O să ne furnizeze energie electrică! Ha... nu s-a 
gândit nici unul dintre voi la așa ceva? Gomes aproape ţipa. Acum 
construim turbinele și generatoarele. 

— Noi am făcut generatoare eoliene, zise Lex. Am avut suficientă 
energie electrică toată iarna. Şi nici n-am furat râul de la alţii. 

O clipă crezu că Gomes o să-l lovească. Nu-l îngrijora perspectiva, 
căpitanul era atât de lent din cauza malnutriţiei şi atât de extenuat, în- 
cât ar fi rezistat ușor unei lovituri de la el. Dar acesta, furios, se întoarse 
cu spatele la ei, urlând: 

— Minte! Minte! Li s-a făcut ruşine de ce facem noi aici, pe cînd 
ei s-au resemnat să rămână aici pentru totdeauna! Cardevant! Probian! 
Luaţi-i pe defetiştii ăştia revoltători din fața mea. Legaţi-i şi puneţi pe 
cineva de pază lângă ei. Dacă-mi mai apar azi în faţa ochilor, precis 
că fac o congestie! 


— Ce să se fi întâmplat? zise Jerode pentru a douăzecea oară. 

Elbing îşi ridică, obosit, capul. 

— Doctore, trebuie să repeţi întrebarea asta la nesfârşit? Mă ter- 
mini! Pe o planetă necunoscută se poate întâmpla orice! Ăsta e unul 
din motivele pentru care preferam să le vizitez cât mai scurt timp 
posibil şi să mă întorc în spaţiu cât mai repede. 

— Iartă-mă. Jerode se şterse pe faţă şi se lăsă să cadă pe un scaun. 
Privi din nou la aparatul de radio, care tăcea cu obstinaţie. Nu e posibil 
să li se fi defectat antena, sau ceva de genul ăsta? 

— M-ai mai întrebat deja şi asta, murmură iritat Elbing și se aplecă 
să-şi frece piciorul amputat. Dar peste o clipă adăugă: Te rog să mă 
scuzi. Şi îşi desfăcu proteza de lemn, punând-o pe masă. 

— Iar ţi s-a iritat? întrebă Jerode, amintindu-și brusc de responsa- 
bilităţile lui de doctor. 

— Ce? Ah, nu... nici vorbă. Pielea se întăreşte frumos. Ai făcut o 
treabă formidabilă, ţinînd cont că n-ai auzit de amputări din cauza de- 
gerăturilor decât din cărți. Nu, e mai degrabă un fel de mâncărime. El- 
bing zâmbi amar: Nu o mâncărime adevărată, una psihologică. Pentru 
că am ajuns în halul ăsta, nu mă mai pot plimba de colo-colo când 
sunt agitat. Cloncănitul lemnului ăstuia mă scoate din minţi. 

Jerode se forţă să chicotească scurt în loc de răspuns şi continuă 
să stea cu ochii ațintiți la aparatul de radio, de parcă ar fi vrut să-l facă 
să prindă viaţă printr-un efort de voinţă. 

— Doctore? 

Prin perdeaua ce acoperea uşa se auzea o voce ezitantă de femeie. 
Recunoscând-o, Jerode tresări. 

— Da, Delvia. Sunt aici. 

Își făcu apariţia ca un animal sfios, strecurându-se pe ușă și pri- 
vind cu un gest reflex peste umăr. Era trasă la faţă, încordată şi avea 

picioarele pline de iritaţii maronii făcute de iarba-de-foc, până pe 
pulpe. l-o pusese cineva sub pătură. Nu descoperiseră cine. 

— Am venit... am venit să te rog să-mi acorzi azil, zise ea, strădu- 
indu-se să vorbească pe un ton nonşalant. Doctore, nu mai pot rămâne 
încă o noapte în clădirea aia. Parcă e un spital de nebuni. 

— Delvia, nu cumva te gândeşti să te muţi în clădirea bărbaţilor? 
spuse Elbing tărăgănat. Ai fi binevenită acolo! 

— Elbing! se răsti Jerode. Ridicându-se în picioare, se uită la Del- 
via, Te doare, nu-i aşa? 

— Din când în când. Se strâmbă şi îşi ridică un picior, începând să 
se frece pe el. Şi mai sunt şi petele astea tâmpite. 

~ Ameţeli? 

— Nu... cam de pe la prânz n-am mai avut. 

— Te-a ajutat cu ceva unguentul? 

— Da, bineînţeles. Foarte mult. Dar am încasat o doză al dracului 
de masivă. 

— Să fii convinsă. N-a mai avut nimeni parte de atâta. Şi când mă 
gândesc că a fost ceva deliberat! Jerode îşi încleştă pumnii. Ce n-aş da 
să aflu cine a făcut-o! 

— Nu-ţi pierde timpul de pomană. Chiar şi cele care n-au făcut-o 
cu mâna lor, tot s-au uitat liniştite cum mi-o face cineva. Ce bine ar fi 
fost s-o fi lăsat pe Naline în grija lor tandră. Şi-ar fi dat seama repede 
că nu e genul de copil pe care și-l închipuiau ele. Vocea ei era plină de 
amărăciune. Ea cum se mai simte? 

— Până dimineaţă o s-o ţin tot sedată, spuse Jerode. Vreau să se 
mai întremeze puţin înainte de a afla că şi-a pierdut, practic, un ochi. 

— Dar cu cealaltă pacientă a dumitale cum e? interveni Elbing. Mă 
refer la Omella. 

— Ah, despre Ornella îți pot spune eu destule! exclamă Delvia. 
Probabil că s-a repus în circulaţie şi... Nu, nu trebuie să vorbesc aşa! 
Bâtu cu piciorul în podea. Doctore, ai vreun tratament cu care să îm- 
piedici pe cineva să ajungă o ticăloasă vindicativă? Pentru că în curând 
asta o să fiu, şi nu vreau. Dar pur şi simplu nu mă pot stăpâni, pentru 
că sunt împunsă tot timpul. Deși ştiu că nici ele nu se pot stăpâni să 
nu facă asta. i 

Elbing o studia gânditor. Inainte ca Jerode să poată zice ceva, 
exclamă: 

— Hei, Del! Da' ştii că eşti plină de surprize? 

— Așa să fie? Se mişcă ţeapănă, se aşeză pe scaunul de pe care se 
ridicase Jerode şi îşi încrucişă picioarele, ca să-şi poată freca din nou 
inflamaţiile. Nu ştiu decât că am ajuns să mă simt ca o străină faţă de 
mine însămi. Doctore, poţi să-mi dai un pat în infirmerie sau ceva de 
genul ăsta? Am mare nevoie de un pic de odihnă. 

Elbing scoase o exclamație trădând nemulțumire. 

— Şi tu? sări Delvia. Crezi că Naline a încercat să se sinucidă din 
cauza mea? Nu-i nevoie să-mi răspunzi, ţi se vede pe faţă. Dar spu- 
ne-mi un lucru! Vorbea din ce în ce mai înfierbântată: Cum îţi explici 
că a luat o armă despre care ştia perfect că nu e încărcată? Mai erau 
alte trei acolo, încărcate ochi! Le încărcasem sub ochii ei! 

— Nu ştiu, zise Elbing mohorât, decât că nu-mi place să i se în- 
tâmple ceva rău unui copil, indiferent din ce cauză. 

— Tu...! Dar, extenuată, Delvia abandonă orice replică. Privi spre 
Jerode, cu umerii căzuţi: 

— Vezi doctore? Ăsta e genul de atitudine în faţa căreia nu mai ai 
nici un argument. Cred că şi asistentele medicale gândesc la fel, aşa 
că ideea mea de a dormi în infirmerie nu e prea bună. Poate că ar fi 
mai bine să mă duc undeva, afară, sub cerul liber. Trebuie să mă 
odihnesc cumva, altfel mă prăbuşesc. 

Dădu să se ridice. Jerode o opri, apăsând-o cu mâna pe umăr. 

— Stai puţin aici, îi zise el. Până găsesc o soluţie. Şi tu, Elbing, să 
taci din gură. Sunt convins că Delvia spune adevărul, aşa că, dacă ai 
chef de discuţii, cu mine trebuie să te cerți. Însă şi tu trebuie să fii 
îngăduitoare cu el, Del. Lex nu ne-a mai chemat de la prânz şi suntem 
foarte îngrijoraţi. 

Se auzi o bufnitură pe acoperiş şi tresăriră toţi. Apoi se liniştiră, 
privindu-se parcă ruşinaţi de propria lor nervozitate. Probabil fusese o 
pasăre-pescar, care se uşurase. Se obişnuiseră deplin cu prezența oa- 
menilor, ba chiar unele începuseră så le fie de un oarecare folos, ciu- 
gulind din gunoaie. Dar trebuiau să termine repede cu asta, pentru că, 
altfel, probabil că în curând vor începe să fure de la bucătării. 

— N-ar fi trebuit să insiste atât să plece, zise Jerode, vorbind mai 
mult cu sine însuşi. Dacă-l pierdem, suntem.. 

Îşi dădu seama că vorbeşte cu voce tare şi că nu e singur, şi tăcu 
brusc. Dar Delvia ascultase atent: 

— Doctore, cu Lex e ceva foarte deosebit, nu-i aşa? spuse ea aple- 
cându-se spre faţă. Ce anume? Am observat şi eu ceva! 

— Ei...! Jerode îşi trecu limba peste buze. Ei bine, doar e cel mai 
inteligent şi mai capabil dintre tinerii care sunt cu noi, nu crezi? E-n 
stare să rezolve cele mai multe probleme parcă din instinct! 

— Să fie vorba doar de instincte? murmură Delvia. 

Jerode, ca să-i abată atenţia, își frecă palmele și zise brusc, 
aparent preocupat: 

— Nu-mi place deloc cum arată încă iritaţiile tale. Hai cu mine la 
infirmerie să-ţi mai dau nişte unguent şi să vedem dacă nu-ţi pot face 
rost de un pat acolo. Elbing, poţi să mai rămâi puţin lângă aparat? O 
să trimit imediat pe cineva să te schimbe. 

Cosmonautul dădu din cap. Întorcându-se spre aparatul de radio, 
acţionă plictisit comutatorul principal, să fie sigur. Dar nu era vorba 
de o pană de curent. 


Lex şi însoțitorii lui fuseseră duşi într-un fel de fundătură des- 
picată printre stâncile de la marginea platoului, la o oarecare distanță 
de navă şi de bordeiele nenorocite în care locuiau oamenii. Era clar 
că, cel puţin în parte, fuseseră izolaţi pentru ca oamenii de aici să nu-i 
vadă şi să nu le compare înfăţişarea cu halul de înfometare şi de slăbi- 
ciune în care se găseau ei înşişi. 

Se simţise şi mai îngrozit când apăruseră lanţurile cu cătuşe, cu 
care fuseseră legaţi. Astea nu făceau parte din echipamentul standard 
al unei nave şi, cu certitudine, nici nu fuseseră aduse la bord în timpul 
pregătirilor pentru evacuare. Deci fuseseră făcute aici! Cum puteai 
aprecia o situaţie în care asemenea lucruri erau considerate ca fiind mai 
importante decât hrana, hainele, casele? Un mic grup își impusese o 
hotărâre fanatică şi îi conducea pe ceilalți utilizând nişte metode de 
neconceput pe nici o planetă a lumii civilizate, pe care omenirea le 
abandonase de mii de ani. De unde oare luase Gomes ideea câtuşelor, 
unde oare o găsise? 

Ca şi cum lanţurile nu ar fi fost de ajuns, lângă ei stătea un paznic 
înarmat. Până la apusul soarelui fusese unul dintre cei care îi captura- 
seră, stătea în vârful unei stânci şi-i privea ameninţător. Apoi fusese 
înlocuit de un bărbat tânăr, cu păr aspru, care avea un dinte lipsă în 
față. Acesta pusese lângă el o lanternă care-i lumina în plin. Nu li se 
adusese mâncare, nici apă, nici sacii lor de dormit. 

— O să ne lăsaţi să dormim aşa, sub cerul liber? îl întrebă Baffin pe 
noul lor paznic. 

— Nu aveţi de îndurat nimic în plus faţă de noi! îi răspunse omul, 
răstit. Şi, pe aici, nu e prea sănătos să umbli cu tot felul de vâăicăreli, 
că tot nu obţii nimic! S-a-nţeles? 

În ultimele ore, Lex fusese atât de necâjit că nu scosese aproape 
nici o vorbă. Dar se gândise mult. Acum, sesizând nişte inflexiuni ciu- 
date în tonul noului lor paznic, deveni alert. 

— Probabil că are dreptate, îi spuse el lui Baffin pe un ton indife- 
rent. Gomes îi face pe oamenii ăștia să sufere în mod deliberat, proba- 
bil că speră că cei mai mulţi dintre ei vor muri, dar el, împreună cu 
câţiva, vor reuşi să se întoarcă în lumea civilizată. 

— Dar, şi cu foarte puţini oameni la bord — Baffin se prinsese ime- 
diat în jocul lui Lex — nava aia n-o să zboare niciodată fără reparaţii 
serioase, care nu se pot face doar cu nişte prăpădite de scule manuale. 

— Exact, zise Lex. Ceilalţi se apropiară unul de altul, zăngănindu-și 
lanţurile şi se pregăteau să intre în discuţie. Ceea ce înseamnă că... 

— Gura! Nu vreau să aud nimic din vorbăria voastră defetistă! stri- 
gă paznicul. Se conformară, privindu-se cu subînţeles. Se apropia lu- 
mina unei alte lanterne, şi, din modul în care se mişca, puteai deduce 
că se află în mâna unui om care şchiopăta. O clipă mai târziu paznicul 
sări în picioare. 

— Bună seara, domnule căpitan, spuse el respectuos. 

Răspunsul mormăit al lui Gomes se auzi cu o clipă înainte de a-l 
putea. vedea şi ei. Era însoţit de Probian şi de Cardevant. 

— Aşa-i mai bine, zise el satisfăcut. Peste o zi sau două s-ar putea 
să fie chiar doritori să muncească, dacă vor să mănânce ceva. Nu 
ne-ar strica nişte bărbaţi sănătoşi şi solizi. Şi femeile or să ne fie utile, 
ale noastre au ajuns cam osoase. 

— Am impresia c-o să mai punem mâna pe câţiva, când o să so- 
sească expediția de salvare trimisă în câutarea ăstora, zise Cardevant 
rânjind. Să vadă de ce nu a început râul să curgă din nou! 

— Ţi-am spus deja, îi răspunse Lex. O să înceapă să curgă când o 
să se rupă barajul. În cel mult trei zile! 

~ Gura! Paznicul îşi îndreptă arma spre el cu un gest smucit. 

Gomes îl privi aprobator. 

— Aşa trebuie să vorbeşti cu ăştia, Hosper. Noapte bună. O să trec 
pe aici în zori, să văd cum s-au distrat peste noapte. 

— Noapte bună, sir. 

Dinspre Zanice se auzi clănţănit de dinţi. Aggereth se dădu mai 
aproape de ea şi-i puse un braţ încătuşat pe după umeri. Lex aşteptă 
până când dispăru orice zgomot de paşi, după care i se adresă din nou 
paznicului: 

— Ei bine, Hosper, nu avem dreptate? 

Paznicul privi nervos de mai multe ori în jur. Ceilalţi se încordară, 
crezând că omul înnebunise brusc. Dar Hosper se aplecă spre ei, pu- 
nându-şi arma lângă el. 

— Bineînţeles că voi aveți dreptate! Maniacul ăla şi echipajul lui 
ne-au transformat pe toţi în sclavi. De ce credeţi că am găsit așa de 
repede lanţuri să vă legăm? Lanţuri, biciuiri, arme... asta e limba pe 
care o vorbim noi aici zi de zi! Eu nu m-am dat de partea lor decât... 
ei bine, pentru că am o fată. Ei îi e ceva mai uşor dacă eu sunt unul 
dintre... dintre boşi. Dar noi doi am făcut absolut tot ce puteam face 
noi doi, singuri. Dacă nu ne ajută cineva, suntem pierduţi! 

— Cum au reușit să vă încalece în halul ăsta? întrebă Aykin. 

— Tu cum crezi? ripostă Hosper. In afara echipajului de cosmona- 
uţi, nuzs-a găsit nimeni în stare să preia conducerea. Când am asolizat, 
eram pe jumătate nebuni, disperaţi, înfometați. Cînd a apărut expediţia 
voastră, astă toamnă, am crezut c-o să fie mai bine, că avem pe cineva 
să ne ajute, Dar a venit brusc iarna şi nu s-a mai putut face nimic. 

Singurul nostru adăpost era nava. Am început să ducem lipsă de ener- 
gie electrică. Chiar dacă dormeam înghesuiți câte şase sau câte opt la- 
olaltă, să ne mai încălzim, tot au murit oameni degeraţi. A fost mai rău 
ca-n iad. Gomes şi oamenii lui dădeau ordine şi impuneau ascultare cu 
arma-n mână, deoarece spiritele erau foarte încinse. Şi au dat afară 
doi bărbaţi — singurii doi oameni care aveau, într-adevăr, vlagă în ei — 
să moară în frig şi-n zăpadă. Vocea omului începuse să tremure. 

— Nu ştiu dacă eu am fost isteţ sau laş pur şi simplu. Eu nu sunt 
cosmonaut, eram administratorul navei, mai mult om de afaceri. Dar 
mi-am dat seama repede încotro bate vântul şi m-am dat de partea lor. 
Îmi era aşa de ruşine... Totuşi, așa am putut s-o ajut un pic pe Jesset. 
Fata mea. 

Inghiţi cu greutate în sec şi se luptă să-și recapete controlul. 

— Inapoi la Epocile Intunecate în numai câteva luni! murmură Lo- 
dette sumbru. Până acum nu mi-am dat seama nici o clipă cât de noro- 
coşi am fost noi. 

— Ei bine, acum puteţi să vedeţi pe viu, insistă Hosper. Trebuie să 
scăpăm de aici, s-o luăm pe râu în jos până la ai voştri, să le spunem 
şi să-i aducem aici, să scăpăm de Gomes, şi de Cardevant, şi de cei de 
teapa lor. 

Linişte mormântală. În cele din urmă Lex zise: 

— Legat de asta, sunt două probleme. În primul rând, nu aveam 
decât exact şapte arme. Le-am luat pe toate cu noi. Pe coastă nu e 
nevoie de ele, ca aici. 

— Ah, nu! Hosper îşi muşca buzele. Apoi continuă cu înflăcărare: 
Dar sunteţi opt sute de oameni, sănătoşi şi puternici, pe când aici nu 
mai sunt decât nişte schelete ambulante. Nimeni n-o să-i ţină partea 
lui Gomes... doar vreo douăzeci! 

— Dar cu armele... zise Aykin încet. Aveţi multe? 

— Tot câte aveaţi şi voi, spuse Hosper mohorât. Şapte. 

— N-am putea ajunge la un aparat de radio? se interesă Lex. 

— Nici o şansă. Gomes şi camarazii lui locuiesc în navă. Şi nu e 
nici un aparat de radio afară, ar fi prea periculos pentru ei. Cineva a 
încercat să ia legătura cu voi, dar l-au prins, şi Gomes a pus să fie 
biciuit până a leşinat. Lui Hosper i se frânse o clipă glasul, apoi con- 
tinuă: Toate armele stau în navă. Cu excepţia ăsteia şi a celei de la Pro- 
bian. El e de gardă la „cuiburi Aşa le zicem noi bordeielor în care 
dorm oamenii. 

— Totuşi tu ai ceva în cap, insistă Lex. 

— Nu prea mare lucru... Hosper se apropie şi mai mult de ei. Uite 
ce e. Am cerut să fiu eu primul schimb de pază la voi. Şi o să mă 
schimbe Jesset. Gomes are încredere şi în ea, şi în mine. Sunt puţini 
oamenii pe care crede el că se poate baza, şi, din cauza voastră, a fost 

nevoie să se dubleze gărzile. Când o să vină Jesset, o să vă ardem lan- 
ţurile cu arma. Cheile sunt la Cardevant, doarme cu ele. Și poate că 
vom putea să-l doborâm pe cel care păzeşte „cuiburile” — acum e Pro- 
bian, v-am zis, şi nu ştiu cine-l schimbă, trebuia să-l schimb eu, dar 
m-am oferit să vin aici. Mă gândeam că, după ce sunteţi liberi, să-i 
sculăm pe toţi ceilalți şi să năvălim peste Gomes, dar nu e posibil să 
facem asta înainte să audă ei şi să pună mâna pe arme. 

— Nu, nici nu se pune problema, încuviință Lex. Dar restul nu-i rău. 
Ţi-aş propune să ne strecurăm până la o anumită distanţă pe râu în jos 
şi să ne ascundem. După aia eu o să mă întorc şi o să sparg barajul. E 
o bagatelă, nu-i nevoie de explozivi. Şi după aia... știm drumul. N-o 
să ne ajungă nimeni din urmă până pe coastă. 

— Noaptea? zise Baffin cu îndoială în glas. 

— Trebuie, răspunse Minty. Nu avem altă soluţie, nu-i așa, Lex? 


Se auzi zgomotul unei pietre ce se mișcase de la locul ei. Se încor- 
dară toţi, privind în beznă. Dar Hosper şopti sigur pe el: 

— E Jesset! I-am recunoscut paşii. 

Prizonierii se relaxară. Erau ţepeni din cauza orelor de așteptare 
şi obosiţi. În plus, aici, pe platou, noaptea, era mult mai frig decât pe 
țărmul mării. Se uitară curioşi la fata care apăruse lângă Hosper în 
lumina lanternei. Era o fiinţă cu o siluetă felină, cu faţă feciorelnică, 
cu păr negru tuns scurt şi ochi mari, negri și strălucitori. Era foarte 
slabă, şi, sub sânii mici, i se vedeau coastele. Nu avea pe ea decât o 
pereche de pantaloni scurţi, jerpeliţi. 

Hosper o împinse în faţă şi-i explică grăbit că Lex fusese de acord 
cu planul lor. Acum trebuia să le taie lanţurile și să-l doboare pe paz- 
nicul de la adăposturile muncitorilor. 

Jesset zâmbi, arătându-şi dinţii ascuţiţi, ca de animal tânăr: 

— Ce crezi că am făcut eu în ultima jumătate de oră? Nu ţi-ai dat 
seama că am întârziat? Şi ce crezi că s-a întâmplat cu bluza mea? 

Dădu la vedere mâna dreaptă, pe care până atunci şi-o ţinuse la 
spate şi, o dată cu ea, o armă. 

— N-am avut cum să vorbesc cu tine despre asta, îi zise ea lui 
Hosper. Dar mi s-a părut că e mai bine aşa. Pe Probian trebuia să-l 
schimbe Cardevant, așa că m-am dus la el. Evident, a trebuit să mă 
culc cu el. Dar a meritat. În noaptea asta n-o să ne mai dea nici o 
bătaie de cap. 

— Ce i-ai făcut? o întrebă Hosper cu glas stins. 

— L-am strâns de gât. Doar cât să leşine, adăugă ea repede, ca o 
scuză. După aia l-am legat cu fâşii din bluza mea şi i-am astupat şi 
gura cu o bucată mare. Dar poate că tot o să reuşească să se desfacă, 
așa că mai bine să nu mai pierdem timpul. Tu ia-o din partea asta, eu 
de dincolo. 


102 JOHN BRUNNER 


Mai mult decât impresionați de ferocitatea acestei tinere femei cu 
înfăţişare nevinovată, prizonierii îşi mişcară cu grijă lanţurile, încer- 
când să nu facă nici un zgomot, pentru ca cei doi să le taie cut cât mai 
puţine impulsuri. 


La lumina stelelor, platoul li se părea cel puțin straniu. Se stre- 
curau cu grijă, temându-se la fiecare pas să nu audă vreo mișcare în 
navă, să nu vadă vreo lanternă sau vreo armă îndreptată spre ei. Dar 
Hosper şi Jesset îi asiguraseră că atât Gomes cât şi ceilalți sunt într-o 
stare de toropeală adâncă — se pare că nici măcar ei nu mai aveau alte 
resurse în afara voinţei de a continua — aşa că ajunseră la râu fără nici 
un fel de probleme. La baraj nu era nici un paznic. 

— Rămân aici, le spuse Lex, dându-se în lături. Coborâţi vreo doi 
kilometri, până ce-o să vedeţi un luminiş pe malul stâng. Mai ţii minte 
unde e, Baffin? Vara trecută am făcut acolo un popas, pe când veneam 
încoace. Am observat că nici acum nu e vegetaţie prea multă acolo. 

Baffin dădu din cap. 

— Aşteptaţi acolo până ce auziți că se sparge barajul, după aceea 
porniţi la drum. Eu o să vă ajung în cel mult şapte minute. Inaintaţi 
cât puteți mai repede, eu o să vă prind oricum din urmă. Sper să 
punem cam doi kilometri între noi şi urmăritori şi să păstrăm distanţa 
asta până ce ajungem la țărm. Astfel încât nici măcar să nu ne poată 
zări vreunul, nu să ajungă să tragă spre noi. Drumul o să fie greu. Mi-e 
teamă că o să bem apă din râu, filtrată prin haine şi n-o să mâncăm 
decât frunze de copac-de-salată, când îl găsim. Dar sunt convins că o 
s-o scoatem la capăt. 

La lumina lanternei, al cărei fascicul era acum aproape tot atât de 
subţire ca un creion, văzu îngrijorare pe faţa Lodettei. O prinse pro- 
tector cu mâna de umăr. 

— Nu mai fă mutra asta atât de nenorocită! Tu eşti oricum mai pli- 
nuță decât ceilalţi, aşa că o să rezişti cel mai bine. Bine? Hosper, vrei 
te rog, să-mi dai arma ta? 

Hosper i-o întinse. Păru că vrea să-i mai spună ceva, apoi se răz- 
gândi. Dispăru împreună cu ceilalți în beznă. 

Lex rămase o vreme pe loc, să se asigure că vederea i se adaptase 
complet la întuneric. Vederea lui în infraroșu fusese îmbunătăţită arti- 
ficial, aşa că acum putea să se descurce în întuneric mult mai bine 
decât un om normal. Dar adaptarea completă dura cam cinci minute 
după ce privea orice urmă de lumină artificială, cât de mică. Se de- 
părtă în linişte de malul râului şi se adăposti în spatele unor stânci, de 
unde putea cerceta şi faţa barajului pe care nu o văzuse până atunci. 

Despre şansele pe care le aveau ei să ajungă pe coastă, nu era 
tocmai sigur. Dacă ar fi putut măcar să facă rost de ceva mâncare și de 

vreun vas cu apă... Dar proviziile erau tot atât de păzite ca și armele. 
Hosper le spusese că fuseseră atâtea încercări de furturi, încât, în cele 
din urmă, Gomes decretase pedeapsa cu moartea pentru asemenea de- 
licte. Şi nimeni nu se îndoia că va trece și la fapte. 

Lex se simţea copleșit de enormitatea forțelor împotriva cărora 
lupta. Până acum nu auzise de oameni care, din disperare, reveniseră 
la primitivism, decât din cărţi. O idee care-i fusese predată la un curs 
oarecare, fără precedent în istoria recentă. Acum însă o văzuse ca 
realitate crudă și-l î îngrozise. Şi pe coastă s-ar fi putut întâmpla același 
lucru. În loc de adunări şi discuţii, Arbogast promulgând noi şi noi 
decrete, despre ziua de lucru obligatorie de cincisprezece ore pentru a 
putea primi o bucată de turtă, oameni recalcitranţi biciuiţi la cel mai 
mic protest... 

Fără să vrea, atunci când se gândi la recalcitranţi, în minte îi 
apăru figura Delviei. 

Le lăsase destul timp celorlalți. Zărea apa din spatele barajului — 
era încă puţin mai caldă decât solul — ca şi cum ar fi fost nişte cărbuni 
arzând mocnit, ascunşi sub un strat de cenuşă. Ochi cu grijă, spriji- 
nindu-și cotul pe stâncă, și trase — un singur impuls, exact în punctul 
pe care-l simţise ca fiind cel mai slab. 

Nu mai aşteptă să vadă ce se întâmplă. Ştia că nu greşise. Se 
întoarse şi începu să fugă pe albie-n jos, cu câţiva paşi în faţa unui 
firicel de apă. 


Lutul cu care fuseseră acoperite împletiturile de nuiele fusese 
spălat. Cel care fusese aruncat peste pietrele de la bază se impregna 
cu apă, devenea alunecos şi începea să acţioneze pe post de lubrifiant. 
Cronometrând în minte procesul de distrugere, Lex fugea ca un cerb, 
fără să se uite înapoi. Patru minute de sprinturi și sărituri. Cinci. Presi- 
unea apei îndoia acum din ce în ce mai tare împletiturile, le scotea de 
pe stâlpi. 

Şase minute... Lex se năpusti afară din albie, pe mal, zdrobind la 
întâmplare plante necunoscute, sperând din toată inima să nu dea peste 
vreo tufă de iarbă-de-foc. Primele valuri ale viiturii purtau cu ele îm- 
pletituri rupte, bețe, frunziş și fel de fel de alte resturi. Pietrele, izbite 
una de alta, gemeau ca nişte animale rănite. Deasupra cascadelor se 
înălţau nori de picături fine de apă, pe măsură ce râul îşi relua în 
primire cu furie vechiul lui curs. ` 

De pe înălțimile din spate se înălța un fel de murmur. Incercă să-și 
încordeze auzul și să-şi dea seama dacă erau cumva ţipete omeneşti, 
dar nu reuşi şi nu avea timp de pierdut. Mergând ca pe o altă lume, în 
care totul se vedea ca prin ceaţă, în care solul era gri-închis şi apa 
gri-deschis, începu să-şi croiască drum prin vegetaţia de pe mal. 

Încă două minute şi-i prinse şi pe ceilalți din urmă. Nu mai avan- 
saseră prea mult din locul în care le spusese el să aştepte trecerea vii- 
turii. Le ignoră felicitările, îşi închise ochii să nu vadă cumva lumina 
lanternei și se strecură printre ei, ca să ajungă în frunte. 

— Țineţi lumina aia departe de mine, le ceru el. Am vederea com- 
plet adaptată la întuneric şi aşa trebuie să-mi rămână, până în zori. Nu 
contează cât zgomot facem, nu contează decât să mergem cât mai 
repede. Lodette, uită-te după iarbă-de-foc. Jesset, dă-i arma ta lui 
Baffin. Cu excepţia mea, el e singurul care a mai făcut drumul cu râul 
curgând şi o să poată să fie ceva mai atent la alte pericole. Să mergem! 

Se aruncă înainte. 

Însă câteva minute mai târziu din spate începu să se audă gălăgie. 
Acum, că râul curgea aproape normal, se auzeau clar strigăte puter- 
nice, deşi nu se puteau distinge încă cuvinte. Din spate, Hosper strigă, 
la rândul lui, că văzuse un impuls de armă. 

— Mergeţi mai repede! răspunse Lex laconic. 

Spera din toată inima că Gomes nu va fi atât de aiurit încât să le 
ceară oamenilor lui să-şi croiască drum prin vegetaţie cu ajutorul 
armelor. Bateriile ar fi repede secătuite, dar urmăritorii ar avea avan- 
tajul unei viteze sporite, care se putea dovedi decisiv. În fond, lor nu 
le trebuia decât să ajungă să-i aibă pe fugari în bătaia armelor, ca să-i 
doboare pe toţi. 

Înaintau așa de repede încât drumul deveni un fel de coşmar, în 
care ramuri se arcuiau și-i izbeau peste față şi peste picioare, frunze 
tari le tăiau pielea sau îi urzicau, şi animale — infinit mai îngrijorătoare, 
pentru că nu le vedeau — se strecurau pe lângă ei, lipite de pământ. 
Gâturile li se uscaseră, piepturile îi dureau, respirau gâfâit şi, din spate, 
zgomotul făcut de urmăritori se auzea din ce în ce mai tare. 

— Lex! strigă Jesset alarmată. Au început să folosească armele ca 
să-şi deschidă calea! 

În loc de răspuns, el începu să meargă încă şi mai repede, dar ştia 
că nu asta e soluţia. Nu se punea problema să folosească şi ei armele 
ca să-şi taie o potecă - nu aveau decât două, nici măcar complet 
încărcate - pentru că urmăritorii ar fi ajuns, la rândul lor, la poteca 
aceea şi ar fi folosit-o şi ei, de-a gata. 

— Au, au, auu! 

Fuseseun țipăt de spaimă, dar stăpânirea de sine a omului îl transfor- 
mase într-un geamăt. Suna însă ca o sentinţă de condamnare la moarte. 
Lex se răsuci pe călcâie, amintindu-și că trebuie să închidă ochii. 

— Ce este? 

— Îmi pare râu, Lex. Aggereth făcea eforturi să vorbească normal, 
luptându-se cu durerea. Glezna mea. Am călcat într-o groapă. Totuşi 
cred că pot merge mai departe. 

— Zanice! ceru Lex. Repede, vezi ce are! 

O scurtă pauză, timp în care femeia palpa rana. 

— E grav, spuse ea oftând. O întindere serioasă, mușchiul e rupt. O 
să fie foarte dureros, Aggereth. 

— Mă doare deja destul, recunoscu el printre dinţii încleştaţi. 

Ce era de făcut? Nu-l puteau abandona. Dar nici nu-l puteau căra 
în spinare, dacă voiau să înainteze la fel de repede... O adevărată 
catastrofă! 

Şi totuşi...! Lex îşi deschise ochii mari şi privi vegetaţia din jur. 
Îşi reamintea vag de ceva. Tufele astea! Tufele astea semănând cu un 
asparagus, pline de inflorescențe! 

— Zanice, poți face ceva pentru el pe loc? întrebă Lex. 

-ÎI pot bandaja strâns. O să poată să meargă şontâcăind. Poate 
rupem o creangă mai groasă, drept baston. 

Unde era? Lex se mişca în dreapta şi-n stânga, dând la o parte 
plantele mai înalte, ca să poată să vadă solul. Era acoperit de un fel de 
mușchi, formând un covor spongios, şi detaliile nu puteau fi distinse 
decât foarte greu. Aproape se hotărâse să folosească lanterna şi să-şi 
sacrifice, pe moment, adaptarea ochilor, când fluieră uimit. Era unul 
enorm! Aproape trei metri în diametru, sub covorul de mușchi, dar 
totuşi vizibil, pentru că era o idee mai cald decât solul. Şi nu numai 
unul, ci încă unul şi încă unul, ca niște semne de boală a pământului. 

Vorbi spre ceilalţi, străduindu-se din greu să-şi ascundă ușurarea 
din glas: 

— Bine că ţi-ai ales măcar loc bun să te accidentezi, Aggereth! 
Baffin, ia uită-te aici. 

_ Închise ochii şi Baffin se apropie cu lanterna în mână. 

— Dar sunt cinci, şase... Oare câți dracu' sunt? 

— Destui! zise răstit Lex. Aykin! Ia-l pe Aggereth şi du-l peste râu... 

— Aici? exclamă Baffin. 

— Da, aici! Luaţi o prăjină să sondaţi fundul şi fiţi foarte atenţi 
unde puneţi picioarele. Asiguraţi-vă că pe malul celălalt nu sunt alți 
monştri din ăştia şi depărtați-vă vreo câteva sute de metri. Zanice, îi 
legi glezna dincolo. Hai, dați-i drumul! Toţi! Rămâneţi pe loc şi ne 
aşteptaţi, pe Baffin şi pe mine. 

— Ce-ai de gând să faci? întrebă Hosper. 

— O să vezi. 

Ceilalţi îl ascultară, fără alte întrebări. Imediat ce îi văzu în sigu- 
ranță, pe celălalt mal, Lex începu să rupă ramuri şi să le arunce pe jos, 
ca să acopere şi mai bine gurile monştrilor. Baffin făcu întocmai ca el. 

— Destul, spuse Lex în cele din urmă. Flăcăii se apropie. O să 
ardem niţel vegetaţia, să creadă că am început să intrăm în panică. Şi 
apoi o luăm şi noi în jos. 

Armele urmăritorilor aruncau impuls după impuls, din ce în ce 
mai aproape. În tăcere, ţinându-şi respiraţia de încordare, Lex și cu 
Baffin îi văzură apărând în capul falsei poteci pe care o deschiseseră 
propriile lor arme. Se opriseră nesiguri și priveau nedumeriţi. 

— Mergeţi înainte, dobitocilor! urlă cineva — Cardevant, cu voce 
încă răguşită din cauza „drăgălăşeniei” pe care i-o arztase Jesset. Aţi 
uitat că noi avem douăsprezece arme, şi ei nu au decât două? 

Lex se întoarse şi trimise un impuls scurt spre un punct situat un- 
deva, la vreo sută de metri mai jos, pe malul pe care se aflau ei. 

— Uite-i! urlă Cardevant şi urmăritorii se năpustiră înainte. 

Dar, sub picioarele lor, solul păru să se deschidă, flămând. Patru... 
cinci... şase dintre ei dispărură până la brâu. Cei aflaţi imediat în spa- 
tele lor se opriră brusc și începură să ţipe. Cei căzuţi în capcane urlau 
de spaima morţii. Dinspre râu se auzi un bolborosit — unul dintre car- 
nivore înghiţea apa de care avea nevoie pentru digestie. 

Cei scăpaţi trăgeau de braţele captivilor, dar nu reușeau să-i clin- 
tească. Dăduseră la o parte crengile pe care le aruncaseră ei pe jos 
pentru camuflaj şi începuseră să tragă în îngrozitorii saci negri. Unul 
dintre cei smulşi astfel îşi pierduse un picior din cauza fasciculului 
armei care-l eliberase. Altul fusese regurgitat de animalul intrat în 
agonie, dar era deja mort. 

— Nu...nu mai pot suporta să mă uit, şopti Baffin, alb la față ca un 
mort. 

— Nici eu, zise Lex. Cu un rânjet ca de călău pe buze, se întoarse 
şi-l conduse pe Baffin către ceilalţi, pe celălalt mal. 

curînd gemete şi țipete se estompară undeva, în urmă. 


— Am fost un tâmpit, spuse Cheffy cu amărăciune. Am considerat 
că dacă echipa lui Lex n-a mai luat legătura cu noi, nici n-o să 
reuşească să dea drumul la apă, pe râu. Aşa că azi-noapte, când a venit 
viitura, ne-a luat o mulţime de scule, de ţevi şi de alte lucruri gata 
pregătite, la care muncisem din greu şi pe care le lăsasem în albie. 

— Nu se mai poate face nimic, spuse Jerode, aruncând o privire în 
jurul mesei comitetului. Cel puţin revenirea apei i-a mai potolit niţel 
pe pescuitorii noştri în apă tulbure. 

— Te referi la mine? zise Ornella, de la celălalt capăt al mesei. 

Deşi era convins că face o prostie, cedase rugăminţilor ei de a 
participa şi ea la întâlnirea comitetului. Păruse să-şi fi revenit după 
căderile ei nervoase, dar, până acum, contribuția ei la discuţii fusese 
total neconstructivă, şi, pe deasupra, avea tendinţa să considere orice 
remarcă drept o insultă personală. 

— Te referi la mine? repetă ea mai tare, atunci când încercară să o 
ignore. Sau de fapt speri că, dacă a venit apa, oamenii n-or să mai facă 
ce trebuie făcut pentru Naline? 

— Despre Naline am spus tot ce aveam de spus, o dată pentru tot- 
deauna, i-o tăie Jerode scurt. Acum discutăm cu totul alte probleme. 
Deci, după cum vă spuneam: o serie de oameni cer să se întrunească o 
adunare generală, să discutăm despre revenirea apei şi despre dispariţia 
lui Lex şi a echipei lui. 

Fritch trânti cu palma în masă. 

— În curând n-o să mai facem nimic decât să ne certăm, în loc să 
ne vedem de treabă! Mă opun. 

— Mi-e teamă că de data asta nu prea contează dacă noi suntem 
sau nu de acord, spuse Aldric Aceste câteva zile fără apă, efectele 
psihologice ale vremii închise şi tot restul... Se pare că oamenii au 
început să se lămurească niţel că nu avem în faţa noastră doar ceva 

muncă mai dură, ci o întreagă viață al dracului de dură. Şi, mulţi, au 
început să fiarbă. Câţiva dintre cei mai buni lucrători ai mei abia-și 
mai vorbesc. Cred că trebuie să găsim ceva ca oamenii să-şi mai 
descarce presiunea acumulată, doctore. 

Urmă o pauză, după care Bendle zise: 

— Ce să se fi întâmplat cu echipa lui Lex? Să fi fost surprinşi de 
„ape? Asta dacă blocajul de pe râu s-a năruit de la sine, evident. 

— Nu, mormăi Aldric. Dacă ar fi fost prinşi de ape atunci când n-au 
mai luat legătura cu noi, viitura ar fi trebuit să ajungă aici într-o oră, 
cel mult două, adică pe înserat, şi nu în puterea nopții. E mult mai 
probabil să li se fi defectat aparatul de radio sau să-şi fi scurtcircuitat 
acumulatorul. 

— Nu e oare o adevărată ruşine că nu l-am obligat pe Lex să o ia 
pe Delvia cu el? zise Ornella. Asta ar fi fost o soluţie perfectă. 

— Cred că aş prefera să te duci la plimbare! se răsti Fritch la ea. 
Nu vezi că ai început să ne calci pe nervi? 

Ornella se năpusti la arhitect de parcă ar fi vrut să-l facă fărâme: 

— Ah, dar nici nu mă surprinde, Fritch, că o preferi pe Delvia! 
Cred că şi tu eşti unul dintre clienţii ei, n-am dreptate? Şi cum o s-o 
plătești? O să-i construieşti un mic bordel? 

— Taci din gură, Ornella! se răsti şi Cheffy. 

Jerode începu să bată cu mâna în masă în timp ce toţi ceilalți se 
porniseră să vorbească simultan. Ornella ţâșni în picioare, își propti 
pumnii pe masă şi se aplecă înainte, cu ochii în flăcări: 

-N-o să mă reduceţi la tăcere! exclamă ea. M-am săturat să 
ascult vorbăria voastră chioară! Toate mizeriile de genul „trebuie să 
găsim ceva ca oamenii să-şi mai descarce presiunea” şi „ce să se fi 
întâmplat cu echipa lui Lex?”. Mi se întoarce stomacul pe dos când vă 
aud. Eu ştiu al dracului de bine ce s-a întâmplat cu ei! 

— Atunci spune-ne şi nouă! strigă Fritch. 

Ornella se răsuci spre el: 

— Unde erai azi-noapte când a venit apa? Dormeai? Eu nu dor- 
meam. leşisem să mă plimb. Nu puteam dormi de grijă pentru sărmana 
Naline. Trase adânc aer în piept, şi pe faţă îi trecu un zâmbet scurt, 
oribil. Aici nu mai era înnorat şi nici spre înălțimi. Se vedea bine, 
până departe. Pe râu, în sus, am văzut un fel de străfulgerări. 

— Şi? interveni Aldric. Erau chiar fulgere! 

— Nu erau fulgere. Furtuna se terminase de mult. Erau fascicule 
de armă. La un moment dat vegetaţia a luat chiar foc, a ars vreo două 
minute. 

— Ce!? se răstiră răguşit la ea două sau trei voci. D 

- Eu... Vorbind parcă împotriva voinței lui, Cheffy se opri şi-şi 
trecu limba peste buze. Eu am ieşit azi-noapte, imediat ce am auzit 

apa. Şi... m-am uitat şi eu în susul râului, şi am văzut ceva. Am crezut 
că sunt fulgere, dar acum, dacă mă gândesc mai bine, ar fi putut fi şi 
descărcări de arme. Nu sunt sigur. Dar ar fi putut fi. 

— Mul-țu-mesc! Vocea Ornellei era mieroasă şi plină de sarcasm. 
Cred că ai fost prea preocupat de sculele şi de ţevile pe care le-ai 
pierdut să te mai gândeşti la asta, nu-i aşa? Ei bine, eu n-am fost așa 
de neglijentă. Şi mi-am dat seama care este realitatea. De ce era Lex 
aşa de nerăbdător să plece spre platou? Pentru că voia să dea drumul 
la râu? Nu cred! Trase din nou aer adânc în piept: Ei nu aveau în cap 
decât nava cealaltă. N-au mai luat legătura cu noi atunci când trebuia, 
pentru că şi-au dat seama că poate fi reparată. Dar când s-au mai 
gândit puţin, şi-au imaginat că o să trimitem după ei, să-i căutăm. Aşa 
că au încercat să ne facă să credem că s-a zis cu ei. Şi au montat acea 
mică dramă cu armele, să credem noi că i-a mâncat cine ştie ce 
animal feroce. Erau siguri că o să vedem totul, că suntem treji, din 
cauza zgomotului, pentru că doar ei dăduseră drumul la apă. Iar acum 
or să ia nava cealaltă şi or să plece! 

Izul puternic de paranoia din discursul ei îi şocă pe toți. O clipă 
nu avu în faţa ochilor decât guri căscate şi figuri îngrozite. Undeva, 
aproape în subconștient, Jerode începuse să-şi facă socoteala de ce are 
nevoie urgent aici, pentru tratarea nebuniei, când, de afară, auzi un 
strigăt ce-l făcu să se simtă dintr-o dată ușurat. 

Ornella încă mai stătea în picioare şi-i privea, interpretându-le 
exact pe dos reacţiile, convinsă că ceea ce vedea pe fețele lor e uimire 
şi furie provocată de revelaţiile ei, când strigătele de afară putură fi 
auzite clar: 

— S-au întors! Lex şi Baffin şi toţi ceilalţi! S-au întors cu toții! 

Aerul păru să se curețe de ceva greu şi întunecat. Săriră în picioare, 
nerăbdători. Doar Ornella rămăsese împietrită. Fritch încercă să spargă 
vraja care părea să o fi lovit, dându-i un ghiont către ușă: 

— Poate că o să-ţi fie învățătură de minte, Ornella, şi o să-ți mai ţii 
dracului în frâu gura aia mare şi proastă! Hai! 

Pe când ceilalţi se înghesuiau să ajungă pe verandă, ea se lăsă să 
pice înapoi pe scaunul pe care şezuse până atunci, își puse capul pe 
braţe şi începu să plângă. 


Marea noutate — echipa lui Lex nu numai că se întorsese, ci mai 
aflaseră şi că grupul de pe platou supravieţuise, ba chiar aduseseră doi 
dintre cei de acolo cu ei — se răspândi ca fulgerul. Oamenii lui Cheffy, 
care lucrau la rezervoarele de sedimentare, îi văzuseră primii — șchio- 
pătând, murdari, zgâriaţi, Aggereth şontâcăind, cu o mână pe după ume- 
rii lui Aykin. Veniseră imediat la așezare, lăsând baltă treaba, şi acum 
acelaşi lucru îl făceau toţi, pe măsură ce aflau vestea. Chiar şi cei din 

echipa de scafandri a lui Lex, care erau la navă, trasând semne pentru 
tăiere — nu erau încă scule pentru asta, dar Aldric avea în cap o idee 
nouă şi promițătoare — se întorceau acum în grabă. 

Nu era însă vorba de o simplă nerăbdare generală. Ci mai ales de 
zvonul care, ajuns la urechile lui Elbing, îl făcuse să se năpustească 
imediat în infirmerie, unde Jerode examina atent glezna lui Aggereth, 
şi cei reveniţi din expediţie erau controlaţi şi pansaţi. 

— Doctore! spuse cosmonautul cu răsuflarea tăiată, apucându-se 
de tocul uşii. E adevărat că ceilalţi încearcă să-şi repare nava şi să o 
pună pe orbită? 

Lex, pe faţa căruia se citea numai slăbiciune, privi spre el din sca- 
unul pe care stătea şi mânca, în timp ce una dintre asistentele lui 
Jerode îi curăța tăieturile de pe picioare: 

— Aşa e. Întreabă-l pe Hosper. A fost administratorul lui Gomes. 

— Atunci sunt nebuni, zise Elbing cu convingere. Căpitanul Arbo- 
gast mi-a spus în ce hal era nava, când v-aţi întors de acolo, anul 
trecut. Nu te poți gândi să o pui pe orbită fără o lună de reparaţii 
într-un doc antigravitaţional. Poţi să roboteşti cât vrei pe lângă ea cu 
scule de mână, tot n-o să se poată ridica la mai mult de doi kilometri. 

Hosper, care stătea într-un colţ, ținând-o pe Jesset de mână, 
privea cu ochii mari la tot ce realizaseră ei. Nu era nici o surpriză că 
sunt amândoi copleșiți — se gândea Lex — după atâtea luni în care vä- 
zuseră cum se chinuiau ei, în zadar, pe platou. 

Şi, totuşi, mai erau atâtea de făcut! 

— Eşti cosmonaut? îl întrebă el pe Elbing. Şi când acesta dădu din 
cap, continuă: Atunci ascultă. Plăcile din partea de jos a navei sunt 
toate torsionate. Are o crăpătură care se întinde cam pe trei sferturi 
din lungimea cocii. Sistemul de propulsie s-a deplasat în feruri... 

— Nu-mi mai zi nimic, spuse Elbing. Sunt nebuni. 


Se însera, dar era încă foarte cald când oamenii se strânseseră cu 
toţii la adunare. Lex îşi dădu imediat seama că situaţia se înrăutăţise 
în timpul absenței lui. Oamenii se grupau diferit. Cele două facţiuni erau 
acum aproape perfect distincte. De-o parte cei utili, strânşi în jurul ce- 
lor din comitetul de coordonare — supli, arătând obosiţi, foarte bronzaţi 
şi degajând un fel de calm responsabil din felul în care vorbeau între ei. 
De partea cealaltă, focalizarea era total diferită. Nanseltine şi Rothers, 
tot împreună, şi soția lui Nanseltine, care arăta foarte furioasă, pentru 
că fusese repartizată să lucreze la făcut săpun din cenuşă şi grăsime, şi 
era extrem de nemulțumită, deşi, practic, nu exista nici o altă muncă 
mai uşoară pentru o femeie fără nici o calificare, ca ea. 

Asta era de așteptat. Dar noutatea era că lângă Nanseltine stătea 
Naline, cu fața pe jumătate ascunsă sub un bandaj care-i acoperea 

ochiul pierdut. Incredibil, din atitudinea fetei se degaja un aer de sa- 
tisfacţie, ca şi cum atenţia pe care i-o acordau Nanseltine, Rothers, 
Ornella — care stătea şi ea de cealaltă parte a fetei — şi mulţi alţi oameni 
ar fi putut fi o consolare pentru faptul că-şi pierduse un ochi. Lex 
citise în istoria psihologiei despre automutilări practicate pentru a atra- 
ge atenţia şi simpatia oamenilor, dar secole de educaţie reuşiseră să era- 
dicheze practic asemenea gen de comportament patologic. Dacă n-ar 
fi văzut cu ochii lui ce făcuse Gomes, i-ar fi fost greu să creadă că de- 
căderea umană putea fi atât de rapidă şi că putea merge atât de departe. 

Şi totuși era vorba de oameni civilizaţi şi educați. Se schimbaseră 
ei atât de mult? Nu, doar condiţiile în care trăiau. 

Grupul care-l avea în centru pe Nanseltine era mult mai numeros 
decât se aştepta el şi, gândindu-se la ce-i spusese Jerode pe scurt, cât 
timp stătuseră la infirmerie, se simţi de-a dreptul descurajat. Dacă el 
şi însoțitorii lui ar fi avut măcar posibilitatea să doarmă câteva ore, 
după drumul ăla ca de coşmar... Dar începuseră să circule cele mai 
fanteziste zvonuri şi era imperios necesar să fie curmate încă din faşă. 

Se încruntă atunci când îşi dădu seama că lipseşte o persoană pe 
care, inconştient, o căuta. Delvia. Dar o văzu făcându-și apariţia, apro- 
piindu-se sfioasă de marginea mulțimii, cât mai departe cu putinţă de 
Naline. Câţiva oameni o salutară, dând scurt din cap. Ea rămase tăcută 
şi se aşeză, parcă un pic de-o parte, cu braţele încrucişate pe genunchi. 

Dinspre Nanseltine se auzi bâzâit de voci, şi fostul manager conti- 
nental se ridică în picioare, roşu la faţă ca un rac şi începu să vor- 
bească pe un ton ostil: 

— Doctore Jerode! Din moment ce întârzii cu deschiderea acestei 
adunări, cred că e cazul ca cineva responsabil să ia această iniţiativă. 
Dorim să fim informaţi cît mai amănunţit în legătură cu ultimele 
noutăţi. 

Alb la faţă ca varul, Jerode îşi ridică ochii din notele lui. Dar 
Nanseltine continuă, înainte de a putea fi întrerupt: 

— Ni s-a spus că celălalt grup, în loc să se lase furat de planurile 
astea neavenite de şedere permanentă care ne-au fost impuse, fac o 
încercare îndrăzneață şi hotărâtă, în ciuda unor dificultăţi enorme, să-şi 
repare nava şi să se întoarcă la confortul şi siguranţa oferite de civilizație. 

Se auzi un val de încuviinţări. Aşteptă să se facă linişte, după care 
îşi reluă peroraţiile: 

— Am aflat de la o persoană care a fost chemată chiar de tine să se 
alăture comitetului ăla autonumit al vostru — o persoană care în nici un 
caz nu poate fi acuzată de rea-credinţă! — că v-aţi hotărât să recurgeţi la 
orice cale ca să diminuaţi însemnătatea acestei importante informaţii. 
De ce aţi hotărât să adoptați un asemenea comportament laş, nu ştiu. 
Ori sunteţi lipsiţi de spirit întreprinzător — aş zice mai degrabă de vla- 

gä — ori v-aţi pus în gând să distrugeţi cu orice preţ toate mijloacele de 
care dispunem şi care sunt de neînlocuit — dă-mi voie să citez în acest 
sens că echipa pe care aţi trimis-o sub conducerea tânărului şi 
neexperimentatului Lex a plecat cu şapte preţioase arme energetice, şi 
nu s-a mai întors decât cu două, aducând în plus o pereche de dezer- 
tori din grupul celălalt, care reprezintă guri în plus ce trebuie hrănite, 
şi care a pierdut un aparat de radio, materiale medicale şi dracu' mai 
ştie ce altceva, şi bineînţeles că nu trebuie să uităm munca aruncată pe 
Apa Sâmbetei atunci când echipamentul pentru uzina de apă potabilă a 
fost luat de viitură... 

Şi vorbea, şi vorbea... şi un număr îngrijorător de mare de oameni 
păreau să-i aprobe elucubraţiile isterice. Jerode privea ca prostit la 
Lex, cerându-i ajutor. 

Ce era de făcut? Hosper şi Jesset erau palizi de furie auzindu-l pe 
Nanseltine. Să le dea lor cuvântul? Elbing mormăia în barbă. Mai cân- 
tărea ceva părerea unui cosmonaut în faţa acestor oameni, în starea de 
spirit în care se aflau? Dintre membrii echipei lui, Baffin şi Minty 
stăteau cu feţele în palme — adevărate personificări ale suferinţei — iar 
pe faţa celorlalți se citea cea mai adâncă disperare. 

Nu, era inutil să încerci să faci apel la rațiune în fața acestor 
oameni. Nu vor crede nici măcar nişte martori oculari atunci când le 
vor povesti cum hotărâse Gomes că trebuie să se trăiască pe platou. 
Probabil că ar fi început să urle la Hosper şi la Jesset, cerându-le să 
tacă. Probabil l-ar fi contrat pe Elbing, spunându-i că nu văzuse nici o 
clipa nava de care era vorba şi că, deci, spunea prostii... Ornella nu 
mai putea fi considerată ca fiind în toate minţile, şi, din păcate, într-un 
fel, nici oameni ca Nanseltine sau ca Rothers nu erau întregi la cap. 
Incă mai tânjeau după statutul pe care-l avuseseră pe Zarathustra, și pe 
care nici acolo nu-l meritaseră. 

În ciuda oboselii cumplite, Lex se ridică în picioare. Trase adânc 
aer în piept şi aruncă spre mulţime nişte cuvinte care o izbiră cu pu- 
terea unui trăsnet: 

— Atunci plecaţi o dată pe platou, toţi ăştia deştepţii! Şi vă doresc 
o călătorie al dracului de sprâncenată! 


Pasiunea din vorbele lui îi uimi pe toţi cei de faţă şi-i reduse la 
tăcere. Chiar şi Nanseltine, pierzând şirul din cauza întreruperii, ră- 
mase o clipă împietrit. 

Jerode era încă şi mai mirat. 

— Lex, sper că nu vorbeşt serios! îi zise el încet. 

— De ce nu? se stropşi Lex la el. Să nu ne mai dăm după deget! 
Oameni care întorc spatele unicei şanse de supravieţuire pe care o au 
pur şi simplu nu merită să trăiască! 

— Jerode! Nanseltine îşi revenise şi încerca să recapete atenţia de 
care se bucurase puţin mai înainte. Jerode, spune-i acestui tinerel prost 
că nu avem timp de pierdut cu istericale! Noi... 

Şi exact în acea clipă se întâmplă ceva ce sparse atmosfera încăr- 
cată. Ca de obicei, pe acoperişurile din apropiere stăteau cocoţate vreo 
duzină de păsări-pescar. Una dintre ele, plictisită să tot răsucească-n 
creieri ce gânduri era ea în stare să gândească în timpul digestiei, îşi 
întinse aripile albe şi-şi luă stângaci zborul. Iar când trecu pe deasupra 
lui Nanseltine, dădu drumul unuia dintre acele gogoloaie ni de găi- 
naţ, de care te împiedicai acum la tot pasul. 

Gogoloiul, negru şi lipicios, îi ateriză lui Nanseltine drepi în creş- 
tetul capului. Audienţa fu străbătută de un hohot de râs enorm, în timp 
ce el se bâlbâi şi-şi duse mâinile la cap, încercând să scape de mizeria 
din păr. Se murdări pe palme, apoi pe frunte şi, în cele din urmă, ră- 
mase cu materia lipiciosă şi urât mirositoare lipită de degete. În câteva 
clipe ajunsese un biet clovn, la vederea căruia mulțimea îşi descărca 
tensiunea psihică acumulată îndelung într-un enorm val de ilaritate. 

Probabil că el — se gândea Lex — era singura persoană de faţă care 
ştia că râsul fusese declanşat de acel scurt chicotit pe care se forțase 
chiar el să-l scoată, fulgerător, imediat după ce se petrecuse hazlia 
întâmplare. 

Nu. Mai era cineva. Văzu că Delvia nu râdea. Se uita fix la el. Şi, 
când observă că o priveşte, îşi ridică, întrebător, o sprânceană. 

Simţea cum îl părăseşte furia şi cum este cuprins de o hotărâre lu- 
cidă. Trebuia — acum sau niciodată — să-şi stabilească un ascendent de- 
finitiv asupra lui Nanseltine, a lui Rothers, a Ornellei şi a tuturor celor 
ca ei, să se asigure că toată lumea îşi dădea seama de stupiditatea ide- 
ilor promovate de aceştia, astfel ca nimeni să nu-i mai trateze, de acum 
încolo, decât cu disprețul şi complezenţa pe care le meritau din plin. 

lar un moment în care liderul facțiunii celor mai puțin ajunsese 
subiect de distracţie pentru toată lumea nu era o ocazie de neglijat, 
deoarece nu ştia când şi dacă va mai întâlni vreuna similară. 

Din marea de râsete începură să se ridice strigăte — lui Lex i se 
păruse că primul care începuse fusese Cheffy — care erau preluate şi 
repetate de tot mai mulți: 

— Linişte! Tăceţi din gură! Staţi jos! 

Aşteptă până ce intensitatea strigătelor crescu, şi hohotele aproape 
că se stinseseră, apoi vorbi repede, ridicându-şi o mână, pentru a atrage 
atenţia asupra lui: 

— Gata, calmaţi-vă. Totuşi, nu mă pot împiedica să nu vă spun că 
aş considera oportun ca acea pasăre-pescar să fie cooptată în comitetul 
nostru de coordonare. Pentru că ştie clar când aude o tâmpenie, şi nu 
se sfieşte deloc să o sancţioneze cu comentariile de rigoare. 

Se produse un nou val de chicote şi captă complet atenţia mulţimii 
din faţă. Se suise pe verandă, se aşezase pe un colţ al mesei la care 
stătea Jerode, cu un picior atârnând şi legănându-se în aer, exultând 
autoritate în toate felurile în care fusese învăţat că se poate face asta. 

Continuă pe un ton confidenţial, ca şi cum ar fi căutat o înţele- 
gere - de la om la om - de la fiecare membru al audienței: 

— Cred că a sosit momentul să lămurim ceva ce trebuia lămurit de 
multă vreme. Au existat totdeauna oameni care iau hotărâri înainte de 
a şti exact pe ce fapte se bazează. Pe Zara, sau pe oricare altă planetă 
civilizată, asemenea oameni pot fi toleraţi. Cea mai mare parte din 
timp se trăieşte departe de mediul înconjurător şi de realitatea lui ime- 
diată. Există zeci de niveluri de izolare, de la locuinţe automatizate la 
haine de unică folosinţă, de la fabricile de hrană la staţiunile cu climat 
controlat şi condiţionat, toate gândite exact pentru a ţine cât mai de- 
parte de noi asprimea naturii. În asemenea condiţii cineva care visează 
numai la proiecte imposibile poate fi tolerat, deoarece există totdeauna 
nişte calculatoare şi nişte oameni cu mai mult bun-simţ, care să le 
explice respectivilor că se fac de râs, ceea ce-i priveşte, dar că nu li se 
poate permite să-i târască şi pe alţii după ei. 

— Aici însă, pe această planetă, e cu totul altfel, suntem în contact 
permanent şi direct cu mediul în care trăim. lar realităţile acestui mediu 

sunt aspre şi potrivnice nouă. Aici oamenii care confundă visele din 
capetele lor cu realitatea sunt o povară. Dacă aţi fi studiat istoria tim- 
purie a Pământului, v-aţi fi dat seama ce handicap au fost astfel de 
oameni pentru umanitate. Şi v-aţi fi dat seama imediat cât de repede a 
avansat civilizaţia noastră, după ce am scăpat de dominaţia lor. Dar 
asta nu s-a întâmplat decât după ce nişte oameni de bun-simţ şi-au dat 
seama că toţi aceşti „vizionari” uzau de un truc banal — încurcau lu- 
crurile, divizau oamenii şi-i făceau să se încaiere, în loc să-i lase să-și 
vadă liniştiţi de treabă. 

— Uitaţi-vă la voi — la noi toţi — şi vă veți da seama că aşa e. Pentru 
că pe sub nasul nostru, al tuturor, acum şi aici, exact asta se întâmplă, 
se foloseşte asupra noastră exact acest truc. Am fost azvârliţi de soartă 
pe o planetă ostilă nouă. Şi, ce facem noi? Ne dirijăm toate eforturile 
pentru a ne face viaţa suportabilă, lucrând umăr lângă umăr, ca o comu- 
nitate unită? Nu prea cred. Deoarece chiar acum, în această adunare, 
se disting clar două facţiuni. Şi una dintre ele nu face decât să se stră- 
duiască din răsputeri să o tragă înapoi şi pe cealaltă. 

În centrul mulţimii, un număr de oameni — satisfăcător de mare — 
începură să privească stânjeniţi în jurul lor şi să se mişte uşor, pentru 
ca linia de separație dintre ei să nu mai fie atât de evidentă. 

Ei bine, era cel puţin un început. 

— Cred că vă întrebaţi deja de ce îndrăznesc să vă vorbesc astfel, 
ce drept am să fac asta. Ei bine... Lex îşi cronometră pauza cu mare 
grijă: Acum câteva minute l-aţi auzit pe Nanseltine încercând să mă 
reducă la tăcere, sub pretext că sunt tânăr, lipsit de experienţă, nepo- 
trivit să conduc nici măcar o echipă de şase oameni, care întâmplător 
m-au acceptat de bunăvoie în această calitate. N-am fost deloc sur- 
prins să-l aud vorbind aşa, eram prevenit. Este unul dintre primele 
lucruri asupra căruia eşti prevenit în decursul pregătirii de polymath. 

Ultima propoziţie o rostise cu mare grijă, articulase clar fiecare 
cuvânt, astfel ca toată lumea să audă şi să priceapă complet ce spu- 
sese, să nu se mai poată îndoi de nimic. Chiar şi aşa, şocul afirmației 
nu putea fi resorbit pe loc. Şi profită de asta, căutând să discearnă 
câteva dintre reacţiile-cheie care-l interesau. 

Jerode: uşurare şi relaxare, ceva ce s-ar fi putut traduce ca: „În 
sfârșit, s-a hotărât să dea lucrurile pe faţă!” Hosper şi Jesset: „Nu-i de 
mirare că au realizat atâtea aici, dacă au şi un polymath cu ei!” Nan- 
seltine: groază în stare pură, dându-și seama în ce hal se făcuse de râs. 
Delvia: dădea gânditoare din cap, cu buza de jos prinsă între dinţi. Al- 
dric, Chefty, Fritch, Aykin, Minty şi mulţi, mulţi alţii: uimire moderată, 
uşurare şi nerăbdare. 

Era inevitabil să nu fie contrazis de cineva. Cea care-l atacă fu 
Ornella, tâșnind în picioare, cu mâna întinsă acuzator spre el: 

— Minţi! ţipă ea. E un complot pe care l-ai pus la cale cu Jerode, 
să muşamalizezi ce i-ai făcut Nalinei. O apucase pe fată cu mâna li- 
beră şi o scutura convulsiv de umăr. Dacă eşti un polymath, de ce n-ai 
zis asta de la bun început? E o minciună, o minciună neruşinată. 

— N-am spus nici un moment că sunt un polymath pentru că nici 
nu sunt aşa ceva, o corectă Lex. Am fost un polymath în pregătire, şi 
asta e cu totul altceva, chiar dacă am beneficiat de modificări fizice 
complete. Să lămurim de la-nceput ce e un polymath, deoarece, dacă 
tu nu ştii, îmi închipui că sunt şi mulţi alţii în aceeaşi situaţie. Un 
polymath este un bărbat sau o femeie — deci un om obişnuit — pregătit 
până la vârsta de patruzeci de ani pentru a îndeplini o anumită sarcină, 
pe o anumită planetă. Nu e un superman, nu e un calculator cu picioare, 
nu e decât un om obişnuit, cu o misiune specială, asupra căruia a ac- 
ţionat o vastă echipă de experţi din punct de vedere fiziologic, chirur- 
gical şi intelectual... Nu vă puteam spune asta de la bun început, pentru 
că v-aţi fi aşteptat imediat să fiu capabil de minuni. Şi așa ceva nu pot 
face, ca şi voi, de altfel. Oricum, era obligatoriu să mă cunoaşteţi mai 
întâi ca om, să vă obişnuiţi cu mine ca persoană umană, nu credeţi? 
Altfel m-aţi fi privit ca pe o maşină. 

— Și încă ceva. Chiar şi după ce pregătirea lui s-a încheiat, un po- 
lymath trebuie să mai stea încă douăzeci de ani pe planeta ce-i este 
repartizată, pentru a o cunoaşte în cele mai mici detalii, înainte de a 
prelua conducerea. Şi, ca să zic aşa, cred că planeta pe care ne aflăm 
noi acum a fost deschisă pentru colonizare oarecum în grabă. 

Zâmbete acre. Le estima cam la patru sute. Asta însemna că are 
deja jumătate din comunitate de partea lui. Trebuia să-i tragă şi pe 
ceilalţi. 

— Sarcina polymathului, după ce parcurge toată această pregătire 
minuțioasă, este de a supraveghea şi de a coordona activitatea primilor 
manageri continentali, de a avea grijă ca aceştia să nu o ia cumva 
razna, începând să se comporte ca nişte tâmpiţi. 

Na! Lui Lex îi era aproape scârbă de transparenţa afirmației şi de 
adresa precisă pe care o ghicea toată lumea, dar nu avea ce face, era 
esenţial să bată fierul cât îl avea cald. În schimb Nanseltine, încă şter- 
gându-se pe faţă cu o cârpă, încerca să se facă cât mai mic cu putinţă, 
să treacă neobservat. N-avea nimic cu el personal, dar omul trebuia ex- 
pus şi despuiat, o dată pentru totdeauna, de pretenţiile lui de autoritate. 

— Aproape cel mai important lucru pe care-l învaţă un polymath — 
Şi care-i este repetat cu obstinaţie, tot timpul, pe parcursul întregii lui 
pregătiri — este că există un risc teribil, pe care el trebuie să-l evite şi 
de care trebuie să-i ferească pe ceilalți. Este exact fenomenul care are 
loc acum, aici, la noi: divizarea oamenilor, în ciuda faptului evident 
că „îmblânzirea” unei planete nu poate fi decât rezultatul unui efort 

unitar, al întregii comunităţi. Sunt profund dezamăgit că managerul 
Nanseltine — când rostise titlul avea vocea încărcată de cel mai amar 
sarcasm — nu este, la rândul său, conştient de acest risc. Probabil că 
asta se datorează faptului ca n-a lucrat niciodată cu un polymath. 

Simţea că ultimele fraze ale lui pătrunseseră adânc în conştiinţa 
tuturor celor de faţă. Şi acum trebuia să se ocupe de Ornella, să scape 
şi de ea. Ura atacul calculat pe care-l gândise, dar era eficient şi le 
economisea cel mai preţios bun al lor la ora actuală: timpul. 

Își aducea aminte de un proverb preistoric, ceva de genul: „Te 
faci frate cu dracu' până treci lacu””. Şi, dacă pe această planetă exista 
vreun drac, el se găsea cu siguranţă în minţile celor care refuzau să-și 
deschidă ochii, şi să privească în faţă lacul — mai degrabă oceanul — de 
probleme ale realităţii pe care trebuiau să o înfrunte. 

— Dar ceea ce se-ntâmplă aici nu-i nici pe departe cea mai peri- 
culoasă divizare de pe urma căreia are de suferit prezenţa umană pe 
această planetă. Există una mult mai adâncă şi mai periculoasă, cea 
care ne separă de tovarăşii noştri întru supravieţuire de pe platou. Cred 
că mulţi dintre voi v-aţi întrebat ce i-a făcut pe acei oameni să nu mai 
răspundă la apelurile noastre prin radio, ce i-a făcut să nu ni se ală- 
ture, pentru a munci împreună. Ei bine, cred că oamenii cei mai potriviţi 
să vă vorbească despre asta sunt cei doi străini de aici, Hosper şi Jes- 
set, care au venit cu noi. Vă rog să-mi daţi voie să le pun câteva întrebări. 

Hosper se ridică, sprijinindu-se de unul din stâlpii pentru făclii. 
Se întunecase aproape complet, dar încă nu aprinsese nimeni torțele. 
Lex îi şopti lui Jerode să trimită pe cineva să facă asta. 

— Hosper! continuă el tare. Căpitanul Gomes ne-a spus de ce a re- 
fuzat să reia legătura radio cu noi. Eşti bun să-i informezi şi pe cei de 
faţă ce-a spus? 

Arătând obosit, pe punctul de a se prăbuşi, omul începu să vor- 
bească pe un ton monoton, lipsit de orice fel de emoție: 

— Când a venit dezghețul, ne-a ordonat să reparăm antena şi am 
crezut că vom putea să apelăm la voi, să ne ajutaţi să scăpăm de el, 
pentru că nu mai e-n toate minţile, după cum de altfel cred că aţi şi 
aflat. Rostea vorbele una după alta, aproape fără urmă de inflexiune în 
glas: Dar la aparatul de radio am auzit o femeie, văicărindu-se cât e 
de rău aici la voi, că v-aţi pierdut nava, care se rostogolise în mare, şi 
că eraţi toţi pe moarte, din cauza foametei, a bolilor, şi multe altele de 
genul ăsta. Aşa că lui Gomes i-a intrat în cap că o să năvăliţi cu toţii 
peste noi, să-i furaţi nava, şi atunci n-a mai lasat pe nimeni să ia 
legătura cu voi, nici măcar să vă spunem că suntem încă în viață. 
N-am crezut nici o clipă că asta era adevărat, şi acum, că am văzut de 
ce aţi fost voi în stare — părea, în sfârşit, că vocea lui prinde un pic de 
viaţă — nici nu mai sunt sigur dacă femeia aia transmitea chiar de aici, 

sau dacă n-a fost un truc al lui Gomes, ca să ne lase fără nici o 
speranţă. 

— Transmisia era chiar de aici, zise Jerode, şi vorbele lui sunau 
acuzator. În voce i se desluşea o uşoară uimire, ca şi cum abia atunci 
îşi dăduse seama de ceva grav. Am găsit-o pe Ornella plângând la mi- 
crofonul aparatului de radio şi-mi aduc aminte că am fost obligat să o 
pun pe tranchilizante, pentru că era aproape isterică. 

Capete întoarse. Toţi cei opt sute de oameni priveau spre Ornella 
şi privirile erau acuzatoare. 

— Se afla acolo de trei zile, adăugă Jerode. 

— Vrei să spui că asta ne-a făcut-o? Lângă Hosper se ridicase Jesset 
şi arăta spre Ornella, spre care erau îndreptate toate privirile. Sla- 
bă-moartă de foame, cu ochii negri arzând de ură, arăta exact ca o 
fiară sălbăticită de suferință. Din cauza dsteia a trebuit să fim noi 
biciuiţi, înfometați, legaţi în lanţuri? Să nu îndrăznim să stăm nici mä- 
car o clipă locului, de frică să nu fim loviți de supraveghetori? Să fim 
ameninţaţi cu armele dacă ne odihneam fie şi numai o clipă? Din ca- 
uza dsteia? 

O clipa Lex se temu să nu sară la Ornella, să o strângă de gât, aşa 
cum îl strânsese pe Cardevant. O întrebă răstit: 

— Jesset! Pe platou! Unde dorm oamenii? 

— In bordeie murdare, pe pământul gol! 

— Gomes şi ofiţerii lui? 

~ În navă, la adăpost! 

— Cât se munceşte? 

— Din zori până-n noapte, sănătos sau bolnav! 

— Ce mâncaţi? 

— Turtă de sintetizator! Două pe zi! 

— Ce beţi? 

— Apă de râu! Fiartă în aer liber, în oale de pământ! 

— Dacă refuzi să munceşti? 

— Eşti pus în lanţuri şi forţat s-o faci! 

— Dacă eşti prea bolnav să te ţii pe picioare? 

— Eşti bătut până te ridici! 

— Dacă nu te poţi ridica? 

— Eşti lăsat să mori! 

Apoi brusc faţa i se schimonosi şi începu să plângă. Hosper o tra- 
se spre el, o luă în braţe şi o strânse la piept. Toată lumea îi auzi vorbele: 

— Linişteşte-te, Jesset! Acum eşti în siguranță! Nu mai ai de ce 
să-ţi fie frică! 

Când tăcerea ce se aşternuse deveni aproape de nesuportat, Lex 
vorbi din nou, surprins până şi el de tonul grav al vocii lui, ce-i suna 
nefamiliar: 

— Propun să le punem la dispoziţie celor ce doresc să se ducă să 
participe la repararea navei tot ce este necesar pentru drum — hrană, 
apă, aşternuturi şi aşa mai departe. Doctore, vrei să te ocupi tu de 
asta? De ajuns acolo, nu e greu. O ţii pe lângă râu, până ajungi pe 
platou. De fapt, coca navei se vede de la o distanță destul de mare. 
N-am vrut şi nu vreau să împiedic pe cineva să urmeze această cale. 
Dar am considerat că ar fi bine să ştie fiecare la ce să se aştepte la 
capătul drumului. 

Privi spre mulţime. Acel scurt dialog cu Jesset îi dusese munca la 
bun-sfârşit. Ferocitatea fetei fusese mai concludentă decât ore-n şir de 
explicaţii raționale. Oamenii abia mai îndrăzneau să mişte. Totuşi, se 
observa o mişcare de recul. În jurul lui Nanseltine şi al Ornellei se căs- 
ca parcă un gol. Ei doi fuseseră pomeniţi pe nume, așa că acum erau 
ostracizaţi. Până şi Naline îşi întorsese unicul ei ochi către Ornella şi 
se uita la ea ca la o străină. 

Cândva, cugetă Lex trist, existau nişte creaturi sărmane, numite 
tapi ispăşitori. Acum, peste secole şi peste paraseci, aici, în numele 
binelui comunităţii, el crease țapi ispăşitori. 


Când totul se terminase, se simțea complet stors, drenat şi de 
ultima picătură de energic. Şi totuşi era încă atât de surescitat, încât 
nici măcar nu putea să se gândească la relaxare şi la odihnă. Reușise 
să soluţioneze, pentru un timp, cea mai gravă problemă cu care se 
confrunta mica lor comunitate, cea a relaţiilor interumane. Şi acum, 
ca şi cum până atunci așteptaseră cuminţi ca mintea lui să scape de 
această obsesie ce i-o înceţoșa, îi apăruseră în cap o sută de alte pro- 
bleme. Pe când oamenii se împrăştiau în noapte, se lăsase să cadă fără 
vlagă într-un scaun și privea în gol, undeva spre infinitul cerului înste- 
lat. Noaptea trecută el şi însoțitorii lui merseseră continuu, să ajungă 
cât mai repede pe coastă, şi nici cu o noapte înainte nu avuseseră parte 
decât de câteva ore de somn. Acum tânjea după puţină odihnă, dar 
mintea refuza încă să i se odihnească. 

Mai mult, membrii comitetului începuseră să se strângă în jurul 
lui, puţin sfioşi, pentru că acel Lex pe care-l cunoscuseră ei se dove- 
dise a fi una dintre acele creaturi aproape fantastice, inuman de su- 
praumane — un polymath. Ştia clar că, în ciuda tuturor eforturilor sale, 
nu va putea scăpa de adulaţia aproape superstiţioasă cu care erau priviți 
cei cărora li se putea încredința soarta unei întregi noi planete. 

Îl izbi faptul că se grupaseră în fața lui, în semicerc, așteptându-i 
parcă ordinele. Vorbi iritat, fără să se adreseze cuiva anume: 

— Mai întâi de toate să lămurim un lucru. Să nu începeţi să veniţi 
la mine pentru orice fleac de care vă loviți, e clar? Sunteţi toți oameni 
în toată firea, bine pregătiți. Aţi realizat adevărate minuni aici. Dacă 
n-aveţi încă încredere în propria voastră judecată, atunci eu m-am 
înșelat grav, iar voi nu sunteți cei ce păreaţi a fi. De exemplu... Bendle! 
Pusese ochii pe unul dintre ei, la întâmplare: dacă vrei să-ţi spun cum 
să faci analiza structurală a moleculelor proteice, folosind trei oale de 
pământ și un acumulator, poţi să nu-ţi mai dai osteneala să întrebi. Nu 

sunt o cutie magică cu mâini şi picioare, îţi pui o dorinţă, apeşi pe bu- 
ton şi „plop!” iese ce ţi-ai dorit! M-am trezit şi eu, ca noi toţi, aruncat 
pe planeta asta. O situaţie pe care nu mi-am dorit-o, şi numai cu greu 
pot simţi vreo urmă de bucurie la gândul că încă mai sunt în viaţă. 
Pentru că, în ceea ce mă priveşte, asta nu e planeta mea. Şi să ştiţi, 
dacă sunt sâcâit, pot să fiu la fel de scârbos ca oricine altcineva. 

Cei din faţa lui priviră unii la alţii. După un moment de tăcere, 
Fritch zise parcă vinovat: 

— S-a marcat, Lex. Cred că toţi cei de aici vrem ca lucrurile să 
meargă la fel ca până acum, adică prin consimţământ popular, să nu 
dea unul singur ordine, ca pe platou. 

— Şi cred că până acum o mulţime dintre noi nu și-au dat seama 
ce noroc am avut, şi cu asta, şi în general, adăugă Bendle. Când mi-a 
murit băiatul, am fost dărâmat râu de tot. Dar dacă n-aş fi fost prea 
ocupat cu munca, ca să mai am când să mă frământ şi să jelesc, proba- 
bil că aş fi sfârșit-o şi eu ca Arbogast. 

Vorbeau toţi cu mult bun-simţ, rațional. Pe fața lui Lex apăru un 
zâmbet firav de uşurare. 

— Ei... dar acum tot nu scapi de ce ne frământă, continuă Fritch, 
nu numai pe noi ci şi pe mulţi alţii. Ce facem cu celălalt grup? Câţiva 
s-au aprins atât de tare, încât se gândesc să organizăm un fel de 
armată, să-i eliberăm pe oameni din sclavie. Şi bineînţeles că Hosper 
şi mâncătoarea aia mică de flăcări, care-i e fată, susțin ideea din 
răsputeri. Dar, din câte am înţeles eu, v-au urmărit cu arma-n mână, şi 
probabil că v-ar fi omorât fără nici o ezitare, dacă nu i-ai fi aruncat în 
gura... mâncătorului ăla subpământean de oameni. 

Lex nu zise nimic, doar dădu din cap. 

— Dar mie mi se pare, insistă Fritch, cå, de fapt, există o problemă 
mult mai stringentă. Nu cumva ticăloşii âia or să se hotărască să ne 
atace? Îmi închipui că atât timp cât credeau ce o auziseră pe Ornella 
spunând la radio, că viaţa aici e oribilă, nici nu le-a dat prin cap că ar 
avea ceva de luat de la noi. Dar acum, că au văzut cum arăta echipa 
ta, Lex, că au stat de vorbă cu voi şi ştiu că nu mai avem decât două 
arme să ne apărăm, nu crezi că ar putea încerca să ne jefuiască de 
ceva echipament şi mâncare? 

- În orice caz, nu în noaptea asta, mormâăi Lex. Au pierdut prea 
mulţi oameni când au căzut în capcana noastră. Hosper spunea că Go- 
mes nu se bizuie decât pe câţiva, doi din ei au murit şi cred că alți trei au 
fost răniţi destul de grav. Dar ai dreptate. Trebuie să organizăm paza. 

-Şi ce-o să facem ca să-i ajutăm pe sărmanii ăia năpăstuiţi? 
murmură Jerode. Nu putem să-i lăsăm așa! 

— Dar nici nu organizăm o armată peste noapte! zise Lex oarecum 
iritat. Da, trebuie să ne gândim la asta, şi cred că a venit vremea să re- 

dactăm o constitutie Sa găsim o cale de a evita ca vreun nebun să ajun- 
gă să conducă comunitatea, sau vreo parte din ea! Va trebui să-i inclu- 
dem şi pe ei în planurile noastre şi să fim gata să primim şi să îngrijim 
o mulţime de oameni bolnavi şi înfometați şi... Şi! Se lovi cu palma 
pe coapsă şi se ridică: Dar acum vreau să fac câțiva paşi pe plajă, să 
mă relaxez şi să dorm. Altfel risc să spun numai prostii. Noapte bună! 


Când ajunse pe plajă, se opri. La lumina stelelor putea zări silue- 
tele boilerelor şi păienjenişul de ţevi din jurul lor. Ca niște schelete de 
antice corăbii, pe jumătate îngropate în nisip. Cineva inspirat inventase 
un dispozitiv simplu — un flotor în valuri, o sârmă și o bucată de tablă 
agăţată de boilerul principal, de care se lovea la intervale neregulate 
datorită mişcării valurilor — pentru a goni păsările-pescar de aici, unde 
găinaţurile lor puteau mânji oglinzile. Din apă, dinspre locul în care 
era scufundată nava, se ridicau la suprafaţă bule gazoase fosforescente. 
Un animal marin care se hrănea, eliberând gazul din carcasa unuia 
dintre târâtoarele de pe fundul oceanului. In ultimele două săptămâni 
ajunseseră la nişte dimensiuni alarmante, şi a le evita tentaculele deve- 
nise o adevărată problemă pentru cei ce lucrau la navă. 

Nişte schelete de antice corâbii... Imaginea îi stăruia în minte şi 
simţi un fior de gheaţă pe șira spinării, un fior care n-avea nici o 
legătură cu briza răcoroasă ce începuse să bată dinspre mare. 

Nu recunoscuse aşa ceva în faţa nimănui dar şi el — până când îşi 
dăduse seama ce face, de fapt, Gomes — sperase că ar fi posibil ca peste 
un an, sau peste doi, să fie capabili să pună pe orbită o staţie de emisie 
subeterică și o sursă de energie adecvată, pentru a-i înştiinţa pe cei ce 
probabil îi căutau că au supravieţuit și că sunt aici. 

Dar acum îşi dădea seama că nu fusese decât o speranţă zadarnică. 
Ce nu se va realiza în nici un caz cât timp va mai trăi el. Pentru prima 
dată privea realitatea în faţă şi din perspectiva asta. Fără nici un punct 
de reper şi neavând nici un motiv să bănuie că de pe Zarathustra exis- 
taseră şi alți supraviețuitori, în afară de cei ce părăsiseră planeta sufi- 
cient de devreme ca să poată înconjura nova, mai mult decât probabil 
că echipele de cercetare vor presupune că nu mai au ce căuta în zonă 
şi se vor retrage pe planetele de pe care veniseră. 

În cele din urmă, în cinci sute sau o mie de ani, mareea expansiunii 
rasei umane va înghiţi şi această planetă. Dar ce vor găsi echipele de 
cercetare la sosirea lor? O nouă societate civilizată, stăpânind deplin o 
planetă domesticită şi supusă, ce tindea înapoi, spre stele? Sau... 

— Schelete? se întrebă el cu voce tare. Bucăţi de metal corodat? 
Nimicuri de plastic îngropate în nisip? 

Din spate auzi zgomot de mişcare. Surprins, se răsuci pe călcâie 
şi, din bezna adâncă de lângă boilerul mare, auzi o voce: 

— Lex, tu eşti? 

— Delvia!... Te rog să mă ierți, n-am ştiut că... 

— Ah, sunt singură, dacă asta te îngrijorează. Se ridicase la rândul 
ei. Cred câ încep să devin o adevărată figură. Stau destul de mult aici, 
singură cu mine însămi. Şi mă gândesc. Uneori chiar şi dorm aici. 

— Doar ca să fii singură! Atunci cred că e cazul s-o şterg. 

— Nu! Dăduse cu piciorul în nisip. Se auzi cum zuruie pe una din 
oglinzi, ca nişte grăunţe uscate de grâu curgând într-un coş. 

— Vin aici mai ales ca să må uit la Zara, continuă ea. Mi se pare. 
de-a dreptul absurd ca steaua pe care eram obişnuită s-o numesc „soare” 
să fie încă acolo, strălucind cuminte, când, de fapt, s-a transformat 
într-un cataclism cosmic. Cam în cât timp vom ajunge să o şi vedem 
Lex? Şaizeci de ani? 

— Mai degrabă spre șaptezeci, răspunse el. Din primele zile de când 
sosiseră, aproape că uitase sau evitase să-şi mai arunce ochii spre 
steaua primară a Zarathustrei, care strălucea galben pe cerul nopții, 
laolaltă cu mii de alte stele. 

— Deci probabil că noi n-o să mai apucăm s-o vedem, zise Delvia. 

— Nu. Nu ştiu dacă trebuie sau nu să ne bucurăm din cauza asta. 

— Nu! Delvia pronunţase cuvântul cu multă convingere. Dacă am 
putea s-o vedem acum, ne-am da seama mai repede care este realita- 
tea. Eu nu sunt încă sigură că o percep în totalitate. Uneori, stând aici 
şi privind cerul, încerc să-mi aduc aminte cum era să trăieşti într-o 
lume civilizată, ordonată şi ocrotitoare. Şi, pentru că încă văd Zara pe 
cer, aproape că mă conving de una singură cå aceea este realitatea, că 
ce e aici nu este decât un coşmar din care trebuie să mă trezesc odată 
şi odată. 

Privi spre el. 

— Eşti de acord cu mine, Lex, că de aici ni se trag mai mult de 
jumătate din necazurile noastre? Că încă nu percepem asta ca pe o 
realitate? Şi că — eu, una, aşa cred — încă ne mai jucăm? Bineînţeles, 
muncim ca să ne simţim mai bine aici, să avem hrană, apă, un adă- 
post. Dar în adâncul sufletului încă mai tratăm totul ca pe o excursie 
cu cortul, în mijlocul naturii, care trebuie să se sfârşească odată. 

— Da, cred că ai dreptate. 

— Dar, de fapt, are vreo importanţă dacă am dreptate? Vocea ei 
suna neaşteptat de pesimistă. Nici măcar în vis nu mi-am imaginat să 
mi se întâmple vreodată așa ceva, să mă trezesc naufragiind pe o pla- 
netă străină, fără nici o speranţă să mă mai întorc vreodată la acele 
lucruri care mi se păreau normale şi esenţiale pentru viață. Asta mă 
face să mă simt ca... ei bine, ca un puşcăriaş. Ca un om condamnat pe 
nedrept, fără să fi avut nici o vină. Nu te-ai simțit niciodată de parcă 
universul ăsta imens ne-ar fi condamnat pe nedrept? 

Lex ezită, apoi zise cu voce joasă: 

— Da, de multe ori. 

— Cred că pentru tine e mult mai greu de îndurat, continuă ea. Dar 
te stăpâneşti foarte bine. De asta am avut tot timpul impresia că e ce- 
va deosebit cu tine. Sau greşesc? Te-ai adaptat mai bine pentru că ştiai 
deja, de ani de zile, că-ţi vei trăi viaţa sub lumina unui alt soare? 

— Ah, nu. Lex chicoti uşor, dar amar. Abia de curând am reuşit să 
trec de şocul de care vorbeai tu, şi a fost foarte greu. Am încercat tot 
timpul să mă conving, să mă sugestionez, să-mi imprim în minte că 
ceea ce facem noi aici nu este numai spre binele nostru. Ci spre binele 
copiilor ce se vor naşte la toamnă şi al copiilor lor — sper. Că trăim 
într-un fel de trecut deja şi că avem obligaţia să construim un viitor, 
chiar dacă noi înşine suntem lipsiţi de prezentul nostru. 

— Parcă am fi fost aruncaţi într-un trecut îndepărtat, zise Delvia. 
Nu al nostru propriu-zis, aduce mai degrabă cu vremurile când pe faţa 
Pământului începuseră să se răspândească primele triburi sălbatice. 

— Nu, nici nu se pune problema unei astfel de comparații. Oamenii 
aceia nu aveau sufletul sfâşiat, ca noi. Şi nici nu aveau propriul lor 
trecut, şi nici nu concepeau ideea de a schimba viitorul printr-un act 
strict volitiv. Noi suntem unici, Del. De asta e atât de dificilă treaba 
pe care o avem noi de făcut. 

Tăcere. Delvia o porni de lângă boiler şi, reflex, începu şi el să 
meargă lângă ea, privind marea. 

— Oare avem vreo speranţă, Lex? spuse ea, după ce merseseră o 
bucată bună. 

— Să ce? Să ne atingem scopul pe care ni l-am propus aici, sau să 
reuşim să trimitem un semnal spre casă, să vină cineva să ne salveze? ~- 

— Orice fel de speranţă. Avem nevoie la disperare de asta. Pentru 
că n-avem nici una reală, de care să ne putem agăța. Dacă reuşeşti să ne 
dai o speranţă, vom fi salvaţi, indiferent ce se va întâmpla după aceea. 

O privi ca şi cum atunci o vedea pentru prima oară. 

— Te-ai schimbat mult, îi zise el. Sau... nu, stai puţin! Mă întreb 
dacă nu cumva noi suntem cei care ne schimbăm, pe când tu reușeşti 
să fii cu un pas înainte. 

— Nu te înţeleg. Se oprise, se întorsese cu faţa spre el şi acum se 
scărpina cu un picior pe gamba celuilalt. 

— Imi aduc aminte, zise Lex, că mă gândeam, nu cu multă vreme 
în urmă, Că am avea nevoie de ceva mai multe Delvii pe aici şi de 
mult mai puţine Ornelle şi Naline. : 

— Sunt de-a dreptul flatată. Vorbise pe un ton ironic, dar fără 
vlagă. Şi, sigur, nu-mi dau seama care e cauza pentru care gândeai aşa. 

— Până acum nici eu nu mi-am dat exact seama, dar acum cred că 
încep să mă lămuresc. Tu trăieşti aici şi acum, şi de asta cred că sunt 

ceilalţi atât de geloşi pe tine. Pentru tine faptul că te afli încă în viaţă 
a fost un motiv suficient să continui să doreşti să trăieşti, şi când lu- 
crurile au început să se înrăutăţească aici. Am văzut cum ţi-ai găsit 
ceva să munceşti, de una singură, în timp ce noi încă ne mai certam în 
legătură cu planurile noastre. Şi s-a dovedit a fi o treabă importantă, 
ceea ce nouă nici măcar nu ne dăduse prin cap. 

— Şi din cauza asta trebuie să fiu considerată un geniu sau ceva de 
genul ăsta? Pentru că nu sunt deloc, pe cuvântul meu. 

— Şi ai continuat să te bucuri de viaţă, spuse el, ca şi cum n-ar fi 
auzit-o. 

— Oare? Nu, îmi închipuiam numai că asta fac. Dar nu m-am ales 
decât cu nenorociri. A trăi în prezent — dacă asta am făcut eu — nu e 
deloc nostim. Şi, în plus, acum viitorul contează și asta depinde de 
tine... Lex, ce ai? 

Începuse brusc să tremure, se scutura din cap până-n picioare ca o 
maşină dereglată, gata să se smulgă din locaşul ei. Nu se simţea în stare 
să scoată o vorbă. Avea fălcile încleştate şi pumnii strânşi, luptându-se 
din greu să-şi stăpânească tremuratul acela oribil. Avusese senzaţia că 
vorbele Delviei transformaseră în materie solidă, palpabilă, sarcina 
enormă ce stătea acum pe umerii lui, aşa că trebuia să se lupte din greu 
să rămână în picioare. Îşi închise ochii şi, o clipă, crezu că o să încea- 
pă să urle. Orice, numai să scape de frica asta oribilă! 

Apoi o auzi pe ea, rostindu-i numele: 

— Lex, Lex, Lex, Lex... 

Şi simţi braţele ei înconjurându-l. Vag, prin valurile de teroare ce-l 
dominau, simţi că-i atinge pielea. Aruncase de pe ea acel unic veş- 
mânt pe care-l purta, şi îi luase mâinile, şi i le apăsa pe trupul ei. Un 
reflex arhetipal îl făcu să se agaţe de carnea ei. Iar apoi îşi aplecă frun- 
tea spre sânii ei, să le perceapă căldura şi să-i simtă mirosul de femeie. 

Când el încetă să mai tremure, ea, continuând să-i rostească nu- 
mele, parcă în neştire, îl trase în jos, pe nisip. 


În zilele imediat următoare simţi de mai multe ori, în faţa şirului 
aparent nesfârşit de probleme ce le ridica viitorul, că este paralizat de 
aceeaşi teroare. Şi, dacă lui i se întâmpla asta, ce să mai zică de alţii? 
Pentru prima dată înțelegea ce pot simți oamenii copleșiți de ceea ce li 
se întâmplase, șocați de calamităţi, întinşi până dincolo de limita în- 
durării, cărora tensiunea nervoasă le înnoda dureros muşchii fălcilor, le 
usca gurile şi le făcea ghem stomacurile, dar care totuși reușeau să se 
stăpânească şi să nu se lase cuprinși de accese de agresivitate împotriva 
unora la fel ca ei, şi nici să cedeze în faţa circumstanțelor oprimante. 
Sau, cum spusese Delvia pe scurt: simțindu-se ca şi cum universul ăsta 
imens îi pedepsise pe nedrept. : 

Pentru bărbați era mai rău decât pentru femei. Imperceptibil, obi- 
ceiuri ancestrale, vechi de milenii, îşi croiseră drum prin crusta egali- 
tarismului datorat educaţiei, şi aceştia erau acum priviţi ca organiza- 
tori, conducători şi ocrotitori de majoritatea femeilor. 

În timpul acelor groaznice clipe de pe plajă, Lex fusese conştient 
că se afla în pragul nebuniei. Apăruse în el acea slăbiciune de spirit 
care-l făcuse pe Arbogast să se sinucidă, care-i făcuse pe refugiații de 
pe platou să se lase dominați şi brutalizaţi ca nişte animale, fără să 
opună nici o rezistenţă. 

Dar Delvia îşi dăduse seama ce trebuia să facă cu el. Oare realizase 
asta din „instinct? ( Ea spusese cândva — nu cu mult timp în urmă, deşi 
lui i se părea că de atunci trecuse atâta vreme, că parcă era vorba de o 
altă existenţă a lui — că, din anumite puncte de vedere, seamănă foarte 
mult cu un animal.) 

Nu, nu fusese ceva instinctiv. Era vorba de experienţă. Lex se 
întreba — deşi nici măcar în vis nu şi-ar fi permis să rostească aşa ceva 
— din ce trup, gemând şi tremurând, reuşise ea pentru prima dată să 
dreneze astfel teroarea. 

Acum nu avea decât extrem de puţin timp liber, să se mai gân- 
dească la propria-i persoană. De când preluase conducerea, era ca şi 
cum universul ar fi funcționat diferit. Intr-adevăr, tovarăşii lui de 
refugiu nu aveau un prezent, acesta era înlocuit doar de o iluzie. 
Trecutul îi făcuse pe câţiva să o ia razna, şi pentru restul singura jus- 

` tificare de a-și trăi viața era viitorul. 

Într-adevăr, era groaznic de greu să trăieşti aşa. Cine altcineva, pe 
parcursul istoriei întregii umanități, mai fusese obligat la aşa ceva? 

Și aşa, în căldura de cuptor a verii, care înfierbânta aerul până ce-l 
vedeai înălțându-se unduitor spre cerul pe care marea își proiecta, 
uneori, propria ei imagine răsturnată, totul părea să-i spună și să-i 
repete cu obstinaţie: 

— Imaginează! Prognozează! Planifică! 

Planuri imediate, planuri de viitor, planuri pentru situaţii de ur- 
genţă. Proceduri de rutină, proceduri normale, proceduri de urgenţă. 
Îşi putea imagina un plan, începea să-l rafineze, şi se întâmpla ceva ce 
demola dintr-un foc toată schema elaborată cu atâta grijă de el. 
Această muncă necesită această unealtă, şi, utilizând-o, poate fi făcută 
în câteva zile. Din nefericire această unealtă a fost lăsată în albia râ- 
ului şi a fost luată de viitură, împreună cu restul echipamentului pier- 
dut de Cheffy. Era mai rapid să se găsească o metodă alternativă sau 
era mai bine să fie înlocuită unealta? Pentru asta, Rothers trebuia să 
topească nişte oţel în cuptorul solar, Aldric să o toarne, şi una dintre 
femei să o ascută şi să o finiseze cu un polizor împrumutat de la Fritch 
şi acţionat de unul dintre panourile colectoare de energie solară utili- 
zate de Delvia pentru a încărca acumulatoarele, apoi lama trebuia pre- 
văzută cu un mâner, pe care cineva trebuia să-l facă dintr-o creangă 
tăiată, şmirgheluită şi legată apoi strâns, cu sârmă, ceea ce va mai dura 
o oră. Lipsa polizorului putea afecta ritmul de lucru la noile clădiri, lip- 
sa panoului colector putea reduce numărul acumulatoarelor de schimb 
încărcate, şi oricând se puteau ivi necesități suplimentare în privința 
acestora, la laboratorul lui Bendle, la uzina de sedimentare, oriunde! 

Peste tot se vedeau o serie de proiecte de importanţă crucială, 
demarate deja de Jerode. Dar Lex îşi dădea seama îngrozit că, în ciuda 
muncii extraordinare a doctorului, în minte îi veneau mereu obiective 
noi, la fel de importante. 

Şi tot timpul, mai ales când se întâlnea cu Hosper sau cu Jesset, 
dar şi în rest, era preocupat de soarta celorlalți refugiaţi, cei de pe pla- 
tou, conduşi de nebuni şi care-și risipeau în zadar energia, poate şi viaţa. 

Dar era ferm hotărât să nu întreprindă nici un fel de acțiune împo- 
riva celor de pe platou decât după ce vor fi făcut absolut toate pregăti- 
rile necesare primirii unui număr de trei până la patru sute de supra- 
vieţuitori, cei mai mulţi bolnavi sau răniţi, toţi extrem de slăbiţi. Mai 

mult, dacă — aşa cum părea extrem de probabil — spre sfârşitul verii 

sintetizatoarele lor nutriționale suprasolicitate vor începe să se strice, 
vor fi obligaţi să pună cantităţi mari de hrană la conservat, suficient de 
mari să le ajungă până la primăvară. Şi era de-a dreptul revoltător să 
vezi energia utilizată pentru încălzire pierzându-se în aer, din cauza izo- 

laţiilor proaste, şi, în plus, deşi generatoarele lor eoliene funcţionaseră 
uimitor de bine, nu vor mai putea satisface nevoile unei comunităţi 

mărite... Şi numărul de cupluri căsătorite era în continuă creştere, de 
aceea Fritch era obligat să construiască tot mai multe locuinţe separate, 
şi asta absorbea o cantitate mai mare de materiale şi mărea şi cererea de 
încălzire, pentru că existau mai mulţi pereți exteriori, expuși la vânt... 

Şi, aproximativ în aceeași perioadă în care vor trebui să facă faţă valu- 

lui de refugiaţi „refugiaţi” de pe platou, vor veni pe lume şi primii 

copii, iar de nou-născuţi vor trebui să aibă o grijă practic exemplară, 
pentru că toți cei patru copii mici care existaseră la sosire muriseră... 


Putem neutraliza încă unul dintre alergenii locali, dar pentru a pro- 
duce compusul pe scară largă trebuie să modificăm unul din sintetiza- 
toare. La posibilităţile noastre, modificările vor fi ireversibile, dar anti- 
alergenul ne va permite să consumăm cutare plantă de uscat, cutare 
plantă de mare şi cutare animal. Să o facem? Nu. O să avem nevoie de 
sintetizatoare la iarnă, când nu vom găsi altceva de mâncare. 

Despre Ornella. A furat o grămadă de ţevi de la boilerul principal 
şi a luat-o la fugă cu ele, strigând că o să facă o navă spaţială, cu care 
să ne întoarcem acasă. Deci pând la urmă... Spuneţi-i lui Jerode. 

Optsperezece oameni bolnavi la pat, datorită unei diaree însoțite 
de febră moderată. Printre ei Aykin, Fritch, Zanice şi Lodette. Credem 
că e ceva asemănător dezinteriei amoebice. Se vindecă cu aceleaşi 
medicamente, dar nu mai avem decât exact cinci doze. Jesset zice că 
pe platou e epidemie de așa ceva, caz în care vom avea nevoie de can- 
tități mari. Putem folosi un sintetizator să producem o sută de doze, să 
ne ajungă mai mult timp? Da, dar să va grăbiţi. Nu ne putem permite 
ca o serie de oameni-cheie să fie bolnavi. 

Astăzi avem şaizeci şi cinci de oameni bolnavi. Repetăm cererea 
de ieri. Fritch se simte deja mai bine, deci suntem pe calea cea bună. 
De data asta, nu. Dacă pe platou nu a murit nimeni din cauza asta, 
n-o să moară nici aici. Treceţi-i pe toți pe turtă de sintetizator şi pe 
apă fiartă, să vedem cât timp durează până când se vindecă pe cale 
naturală. Identificaţi microorganismul care produce boala şi găsiți o 
modalitate de a-l anihila înainte de a fi introdus în organism. 

În legătură cu cei de pe platou: nu i-am putea elibera dacă... Îmi 
pare rău, Hosper. Nu merge din cauza asta şi din cauza aia. Nu are 
sens sd facem vreo mişcare, înainte de a fi complet pregătiţi. 

Câte sarcini sunt înregistrate până acum? Nu-mi mai aduc aminte. 
Treizeci şi opt. Ajunge, închideți registrul! 

Cu cât se măreşte suprafața locuibilă? Până acum, cu treizeci la 
sută. Nu ajunge. Nu mai avem cherestea. Găsiţi niște copaci potriviţi 
pe râu în sus și coborăâţi-i încoace pe apd. Plute. Facem și nişte cup- 
toare pentru ars chirpici, şi fabricați cărămizi. Utilizaţi siliciu topit 
pentru izolați. 

Lodette, nu mai avem decât zdrențe pe noi. Cândva, țesăturile se 
făceau din fibre naturale, obținute din plante, prin putrezire, zdrobire, 
uscare la soare etc. Vreau să găsești ceva de genul ăsta. 

Minty, uite o fibră bună şi rezistentă. O roată de tors se folosește 
așa, o vârtelniță așa, şi un război de țesut funcționează în modul ăsta. 

Jesset, uite nişte pânză țesutd. Gândeşte-te la un soi de haine, care 
sd poată fi croite şi cusute în cel mult două ore. 

Bendle, țesăturile se pot impregna cu seva unor anumiți copaci, și, 
cu un tratament termic minim, devin mult mai rezistente şi chiar imper- 
meabile. În iarna asta o să avem nevoie de încălțăminte noud. 

Rothers, Jesset o să facă îmbrăcăminte. Am nevoie de ace de cusut 
şi de foarfeci. Uite niște schițe. 

Da, Bendle? Ah. Ei bine, ce zici de scoarță de copaci? Paraziţi 
animali? Orice se poate coase sau mula sau tdia în formă de încăl- 
țăminte. 

Da, Jesset? Vopsele? Bine, dar înainte de a le utiliza, verificați să 
nu existe cumva reacții alergice. 

Da, Minty? Ah, o moară hidraulică! Da, de ce nu? O să fac niște 
schiţe. Vei putea folosi o curea de transmisie făcută chiar din fibrele cu 
care lucrezi pentru acționarea războiului de țesut. 

Cel puţin de idei nu duceau lipsă... 


Propunere: să construim un batardou în jurul navei, să pompâm 
apa afară şi să tăiem coca cu reflectorul de la cuptorul solar, în focar 
sunt trei mii cinci sute de grade. S-ar putea să meargă, Aykin, dar mi-e 
teamă că nu vom avea timp vara asta. 

Propunere: rezervoare hidroponice în toate locuinţele, să avem 
hrană vegetală proaspătă tot timpul iernii. Ideea e bund, dar întreabă-l 
pe Bendle dacă ştie destule despre necesitățile florei indigene, pe Je- 
rode dacă suplimentul de nutriție merită efortul, şi pe Aldric dacă 
poate furniza destula lumină să întrețină creșterea algelor. De trei ori 
da, şi poți să te apuci de treabă fără să mai dai pe aici. 

Propunere: să ne strecurăm pe platou într-o noapte și să-i răpim 
pe Gomes şi pe acoliții lui. Ah, nu må mai plictisiți! 

Propunere: să aruncăm în aer nava cealaltă, pentru ca Gomes să 
nu mai aibă nici un motiv să-i asuprească pe muncitori. 4i înnebunit? 

Propunere: atunci găseşte tu o cale să-i ajutăm pe nenorociţii aia 
de pe platou! Promit. Da, da, o s-o facem, jur! 

Propunere: ridică-te din scaunul ăla şi hai să ne plimbăm, pentru 
că o să te îmbolnăveşti dacă nu faci şi câte o pauză. 


Lex se lăsă pe spate şi zâmbi privind în sus la Delvia. 

— E cea mai bună idee pe care am auzit-o în ultimele trei zile! 

Apoi continuă să o privească atent. Pusese pe ea una din „creaţiile 
dintr-o bucată produse de Jesset, o tunică fără mâneci până la jumăta- 
tea coapsei, cu buzunare mari şi folositoare, făcute prin întoarcerea în 
sus a materialului din partea din faţă. Iarna, la asta se va mai adăuga o 
pereche de pantaloni încheiaţi pe şold şi un palton. Cei mai mulţi îşi 
schimbaseră cu mare plăcere hainele uzate, deşi încă nu se aruncase 
nimic ce se mai putea dovedi cât de cât util. 

Avea părul decolorat de soare — aproape alb — şi era extrem de bron- 
zată, la fel ca toţi cei ce munceau în aer liber. Legătura dintre ei deve- 
nise repede cunoscută — era imposibil să se ascundă, şi nici nu vedeau 
de ce ar face-o — şi, deşi unii păreau puţin nedumeriţi, cei mai mulți 
trăseseră singura concluzie logică posibilă, anume că poate o judeca- 
seră greşit. Acum situaţia ei era mult mai bună şi scăpase de aerul de 
sălbăticiune hăituită de mai înainte. 

Lex îşi împinse scaunul în spate şi le spuse celor două femei care-i 
erau secretare că revine într-o jumătate de oră. Apoi o luă pe Delvia 
de braţ şi ieşiră. 

Pomiră spre râu. După ce merseră vreo sută de metri, Lex zise 
îngândurat: 

— Aidreptate, trag cam mult de mine. Dar ştii cee, de fapt, înfiorător? 

Ea scutură din cap. 

— Numărul de articole disparate de care avem nevoie. Săpun, che- 
restea, adezivi, cuie, ciocane, ace, mosoare pentru aţă, oale de gătit, 
cazmale şi lopeţi, prosoape, lenjerie de pat, pături, bandaje, încălţă- 
minte... Am calculat că, până la sfârşitul verii, va trebui să începem să 
fabricăm peste o mie de articole. 

— Ca să putem trăi confortabil, zise ea. 

— Ca să putem trăi pur şi simplu, o corectă el. Aici, unde nu do- 
reşte să trăiască nici unul dintre noi. Tăcu o clipă, după care schimbă 
brusc subiectul discuţiei: Naline a început să vorbească cu tine? Am 
auzit că e mult mai... calmă. 

— Da. Pare că şi-a dat seama ce prostie a făcut. Cred că o să se 
maturizeze repede şi, până la urmă, va deveni un om rezonabil. Aş 
dori să pot spune la fel şi despre Ornella. În cazul ei nu mai e nici o 
speranţă? 

Lex dădu necăjit din cap. 

— Doctorul zice că e peste posibilităţile noastre de aici. A ajuns să 
fure tot ce-i pică-n mână, pune toate lucrurile grămadă şi zice că vrea 
să facă o navă, să ne întoarcem acasă cu ea. Ezită un moment şi adăugă 
cu voce joasă: N-am dat niciodată ochii cu nebunia incurabilă până 
acum. E oribil. 

— Nici nu cred că mulţi oameni din ziua de azi au avut ocazia să 
vadă aşa ceva, zise Delvia. Dar cred că şi mai puţini oameni îşi dau 
seama ce înseamnă să faci — pornind aproape de la zero — tot ceea ce 
este necesar pentru viaţa de zi cu zi a unei comunităţi, chiar aşa re- 
strânsă cum este a noastră — practic un sat. Eu, una, nu făceam cu certi- 
tudine parte dintre ei. Dar, Lex... vreau să te întreb ceva... Nu ştiu... 
ori sunt eu foarte proastă ori întrebarea mea are, totuşi, un sens. Mă 
tot întreb şi mă minunez dacă n-am putea să lansăm o baliză subete- 
rică pe orbită. Cred că dacă am reuşi, atunci asta... Arătă spre mica 
aşezare pe care o lăsaseră în urmă. 

Lex se gândi o clipă apoi o întrebă: 

— Ai un ceas? 

- Da. Dar nu-l mai port pentru că... doar ştii! Nimeni nu mai 
poartă ceas aici. 

— Crezi că un aparat pentru comunicaţii subeterice e mai simplu? 

— Bineînţeles că nu! 

— Ei bine... În orice ceas modern, măsurarea timpului este asigu- 
rată cu ajutorul vibraţiei unui cristal de cuarț pe frecvenţa de rezonanţă, 
prelucrat în nişte toleranţe extrem de strânse, moleculare. Pentru a 
lu un asemenea cristal la durata zilei locale de aici am avea nevoie 

. şi începu să-şi îndoaie pe rând degetele: scule de tăiere cu ultra- 
pa pe care nu le avem; microscoape, pe care nu le avem; un inter- 
ferometru de suprafaţă, pe care nu-l avem; un calibru cu precizie de o 
miliardime de micron, pe care-l avem, a este îndoit; o incintă de lu- 
cru sub vid; un ceas etalon; aproximativ cinci ani de observaţii astro- 
nomice permanente, pentru a calibra ceasul etalon. Acum, pentru o 
sculă așchietoare cu ultrasunete ai nevoie de.. 

— Bine, bine, îmi ajunge! Zâmbind, Delvia î îşi astupase urechile cu 
mâinile. Dar uite ce e! Aparatura de comunicaţii subeterice o avem.. 
adică o aveam în navă. N-am putea s-o luăm şi să o lansăm pe orbită, 
cu o înregistrare şi un panou solar? 

— Ba da, am fost chiar pe punctul să ne apucăm de treabă, răspunse 
Lex. Aldric s-a gândit o vreme la asta, imediat după ce am sosit. Dar, 
din păcate... Se gândea să facem un lansator utilizând materiale din 
caseta de dezastru a navei, un fel de tun. Încărcăturile erau suficiente 
să putem pune cincizeci de kilograme pe orbită. Dar acceleraţia de la 
lansare ar fi fost atât de mare, încât orice sarcină utilă ar fi fost zdro- 
bită, făcută pifiie. 

— Atunci de ce n-am lăsat o baliză pe orbită, înainte de a asoliza? 
insistă Delvia. 

— Pentru că eram epuizați, morţi de foame şi pe jumătate sufocaţi 
când am ajuns, răspunse Lex răstit. Ai uitat? 

— Bineînţeles că nu, dar mă gândeam că tu... 

— Am încercat, zise Lex. Dar eram într-un asemenea hal, încât a 
trebuit să renunţ. lar dacă o să spui cuiva una ca asta să ştii... că n-o 
să-ţi mai spun o vorbă toată viața mea. 

Mărturisirea părea să fi pus un nor între ei. Ajunseseră pe malul 
râului şi priveau către uzina de sedimentare, ce începuse să prindă rapid 
contur. Îi puteau vedea pe oamenii lui Cheffy cum montează manual 
conductele din lemn şi, din când în când, îi auzeau cum strigă. 

Dar, brusc, ritmul muncii lor fu perturbat. Unul dintre paznicii care 
supravegheau râul spre amonte — şi de care Lex aproape că se strădu- 
ise să uite pentru că problema celuilalt grup ajunsese să fie obsedantă 
— cobora în fugă pe mal, dând din mâini şi strigând: 

— Vin oameni pe râu în jos! Vreo doisprezece. Am văzut un im- 
puls de armă. Alarmă! Alarmă! 

Lex inspiră adânc şi uită instantaneu de orice altă preocupare. În 
cele din urmă, erau forțați să acţioneze când încă nu erau complet 
pregătiţi. Era evident că Gomes nu mai putuse sta în expectativă. Nu-şi 
putea permite ca nişte fugari să dispară cu arme cu tot, pentru a doua 
oară! Deci era exact atacul pe care-l așteptase şi de care se temuse 
atât. 


EA 


Abia îşi mai amintea cum găsise timpul necesar să dea nişte 
dispoziţii atât de amănunțite. Dar reuşise să o facă, şi toate îi fuseseră 
duse la îndeplinire cu conştiinciozitate. În plus față de posturile de 
pază din copaci — de unde fusese descoperit grupul care se apropia — 
hotărâse să pregătească, pentru eventualii intruși, un fel de capcană de 
avertizare. La vreo doi kilometri în aval de posturile de pază, într-un 
loc unde paznicii vedeau ca-n palmă, se săpaseră peste douăzeci de 
găuri pe malul râului, amplasate în aşa fel încât oricine venea spre 
aşezare dinspre platou era imposibil să le evite, şi care fuseseră aco- 
perite cu folie neagră de plastic, folosită şi atât de uzată încât nu mai 
era bună decât de aruncat la gunoi. I se găsise însă această ultimă 
utilizare, iar locul acela arăta acum ca şi cum ar fi adăpostit un număr 
impresionant de carnivore subterane de care era plin malul râului. 

Cum Cardevant şi grupul pe care-l condusese el în timpul urmă- 
ririi descoperiseră pe propria lor piele cât de periculoşi erau monştrii 
subterani, Lex se gândise că oricine ar fi fost trimis de Gomes pe râu 
în jos va intra în panică la vederea unui „cuib” atât de mare. Şi, oricât 
de precaut s-ar fi apropiat oamenii lui Gomes până în acel punct, nu-şi 
vor ţine firea şi vor „arde” cu armele monştrii imaginari. Astfel încât, 
până să-şi dea ei seama că au în faţă o sperietoare, impulsurile armelor 
le vor trăda prezenţa. 

Capcana își făcuse perfect datoria. Avea marele avantaj că nu de- 
pindea nici de existenţa unui aparat de radio, ale cărui transmisii puteau 
fi interceptate şi de intruşi, nici de cea a unui telefon, pe care nu-l pu- 
teau instala, din cauză că nu dispuneau de cablul necesar. Şi, ca urmare, 
putuse s-o trimită pe Delvia la aşezare, să dea alarma, cu mult înainte 
ca grupul care se apropia venind de pe platou să poată auzi că se în- 
tâmplă ceva şi să ajungă aproape imediat la postul de pază de pe malul 
drept, pe când ceilalţi abia-şi dădeau seama că fuseseră traşi pe sfoară. 

La acel post de pază se găsea Elbing. Suferea dince în ce mai mult 
din cauza infirmităţii lui şi se oferise bucuros voluntar pentru a sta de 
pază, eliberând astfel de această grijă pe cineva care era în stare să 
facă o muncă mai utilă decât el. Pe când Lex se cățära lângă el, în 
cuşca adăpostului, făcută din crengi groase, care-și mai păstrau frun- 
zele pe ele, îi zâmbi în semn de salut. 

-Încă nu şi-au dat seama ce-i acolo, zise el. Vrei să arunci o 
privire? Se dădu la o parte din faţa telescopului navei, care fusese 
adus aici. 

Mulţumindu-i, Lex se aplecă spre ocular. Telescopul nu fusese 
conceput pentru a fi întrebuințat la distanţe atât de mici, așa că mărea 
atât de mult, încât abia putea vedea în întregime un om stând în pi- 
cioare. Dar acest dezavantaj era compensat din plin de faptul că se 
puteau distinge absolut toate detaliile, astfel încât feţele intruşilor îi 
apăreau ca şi cum s-ar fi aflat la doi paşi. 

— Gomes! exclamă el. Şi Probian! Poate că totuşi nu au de gând să 
ne atace. Poate că au ajuns la disperare şi au venit să poarte tratative. 

— Sper să ai dreptate, mormăi Elbing. Dar au toți arme, iar noi nu 
avem decât două. 

Adevărat, observă Lex. Oamenii lui Gomes încă mai stăteau gră- 
madă pe celălalt mal. Probian ridicase supărat o bucată de plastic 
zdrenţuită şi înjura modul în care fuseseră păcăliţi, în timp ce ceilalți 
vârau cu grijă bețe în gropi, încă neîncrezători. 

Erau unsprezece oameni cu toţii, îi numără el. Numărul era neo- 
bişnuit, dar asta însemna că pe platou nu mai rămăsese decât o singură 
armă. Pe cine oare lăsase Gomes la conducere în absenţa lui? După ce 
Hosper şi Jesset dezertaseră, probabil că-i era foarte greu să mai aibă 
încredere în cineva. Era şi Cardevant acolo? Lex privi fiecare figură 
pe rând şi văzu că nu era. Deci probabil că el rămăsese pe platou ca 
şef dacă nu cumva murise între timp, sau dacă nu era prea bolnav să 
mai poată umbla. 

— În primul moment, zise Elbing, am sperat că poate i-au gonit de 
pe platou şi vin încoace să ne ceară un fel de azil politic. Dar când am 
văzut că au toţi arme... Tu ce crezi, Lex? 

— Ei bine, am impresia că cea mai plauzibilă explicaţie ar fi că Go- 
mes începe să se simtă depăşit de evenimente. Dar dacă pe platou lu- 
crurile au început să meargă într-adevăr rău, probabil că-i e frică să-şi 
trimită vreunul dintre locotenenţi încoace — nici chiar pe Probian — de 
teamă să nu se trezească fără el. Probabil că e mai puţin îngrijorat la 
ideea că şi-a părăsit baza decât să-și permită să mai piardă fie şi un 
singur susținător. 

- Totuşi, de ce-o fi având nevoie în asemenea hal, încât s-a simţit 
obligat să vină personal până aici? 

— Ei... poate să fie vorba de o mulţime de lucruri... Mâncare, 
medicamente, date tehnice... Lex dădu din umeri. 

— Crezi ca o să încerce să ia ceea ce are nevoie ameninţându-ne 
cu arma-n mână? 

— Posibil. Dar, dacă ar mai avea ceva minte-n cap, n-ar trebui să 
facă asta. Ar putea susține că e pe punctul să-şi termine de reparat 
nava, sau fie şi numai să lanseze pe orbită o baliză subeterică, şi că are 
nevoie de ajutor să termine treaba. Şi va lăsa ca armele să vorbească 
prin simpla lor prezenţă. 

— Deci tu crezi că mai are vreo urmă de bun-simţ în el? Din ce-am 
auzit eu, nu pare deloc să mai fie-n toate minţile! 

— Dacă ar fi pur şi simplu nebun, probabil că până acum s-ar fi 
găsit vreunul dintre acoliţii lui să-i ia locul. Nu, cred că încă n-a luat-o 
razna, excepţie făcând obsesia lui de a-şi repara nava şi tendinţa spre 
brutalitate. Lex se îndepărtă de telescop. 

— Şi sunt convins că e aproape disperat. Nici nu poate fi altfel. În 
fine... Aş vrea ca grupul să ajungă la aşezare într-o stare cât mai 
proastă, pe punctul de a le ceda nervii. Sunt cu siguranţă şi obosiţi şi 
destul de bolnavi... Ai ceva pe aici cu care să-i „înviorezi” puţin? 

Elbing rânji, arătând spre o serie de corzi legate de una din crengi. 

— Avem vreo douăzeci sau treizeci legate prin tufişuri. Pot mişca 
oricând ramurile, să nu se vadă decât cu colțul ochiului. Dacă pun 
mâna pe arme şi trag, corzile or să fie retezate, or să se strângă ca un 
elastic, retrăgându-se către mine, şi ei tot n-o să poată afla ce a provo- 
cat mişcarea. 

— Perfect. Şi noi o să le pregătim un spectacol de întâmpinare. 
Vreau ca prima impresie pe care or să şi-o facă aici să-i copleşească, 
bine de tot. Încearcă să-i întârzii cât mai mult cu elasticele tale, bine? 
O să dureze ceva până organizăm noi totul. 

Se lăsă să alunece peste marginea cuştii și sări pe pământ. 


Gomes şi însoțitorii lui ajunseseră la uzina de sedimentare a apei, 
acum pustie. Se opriră să se sfătuiască, aruncând priviri nervoase în 
jur. Pe ultimii doi kilometri vegetaţia se mişcase aproape imperceptibil, 
dar continuu, pe lângă ei, parcă prinsese brusc viaţă. Se simțeau su- 
pravegheaţi. Şi, de fapt, chiar şi erau. Muncitorii lui Cheffy se ascun- 
seseră în apropiere şi erau cu ochii pe ei. 

Apoi, înaintând încă puţin, ajunseră într-un loc de unde puteau ve- 
dea aşezarea: clădiri solide de lemn, cu ferestrele acoperite de obloane, 
acum deschise pentru aerisire; fum ridicându-se vesel din coşurile de 
chirpici; zgomot de ciocane, de ferăstraie, de securi. Priviră spre locul 
de unde fuseseră doborâţi primii copaci, acum curăţat de buturugi şi 
plantat cu copaci-de-salată în rânduri drepte, ordonate. Văzură oameni 

sănătoşi, bine hrăniţi, îmbrăcaţi cu haine curate şi funcţionale ce păreau 
aproape noi şi-şi dădură seama că ei erau împuţiti, slabi şi plini de bube. 

Oamenii pe care-i vedeau nu părură să-i bage prea mult în seamă, 
le aruncau o privire şi-şi vedeau mai departe de treaba lor. „Intâm- 
plător” se distribuia mâncare pentru muncitori — porţii mari, mirosind 
apetisant în farfurii mari şi adânci, şi rații de apă din bidoane mari. 

Priviră câteva minute aşezarea din faţa lor, neştiind ce să facă. 
Apoi, din tufişurile de lângă ei, îşi făcură apariţia oamenii lui Cheffy şi 
intruşii se răsuciră spre aceştia, înjurând şi amenințându-i cu armele. 

Cheffy se apropie calm de Gomes şi-i zise: 

— Vă aşteptam. Haideţi cu noi, vă ducem la polymathul nostru. 

— Ce? Cuvântul plecase din gura lui Gomes ca şi cum i-ar fi smuls 
buzele. Aveţi voi un polymath aici? Asta n-o mai cred! Nimeni n-a... 

- Domnule căpitan! zise Probian aproape în şoaptă, punându-și 
mâna pe braţul lui Gomes. Făcu un semn către mica aşezare din faţa 
lor şi nu mai zise nimic. 

Privind atent la confuzia din mintea lui Gomes, oglindită aproape 
în amănunt de faţa lui bărboasă, Cheffy îi vorbi din nou: 

— Vă puteţi păstra armele. Ni s-a spus că nu vă simţiţi prea siguri 
fără ele. Dar n-o să aveţi nici un motiv să le folosiţi. Poftiți pe aici. 

Nu mai aşteptă să-i vadă cum reacționează, le întoarse spatele şi 
începu să coboare panta. O dată cu el se puseră în mişcare şi oamenii 
lui, înconjurându-i pe ai lui Gomes, ca şi cum aceştia ar fi fost o turmă 
de animale nemaiîntâlnite, pe care le duceau la paradă, să le vadă toată 
lumea. Oamenii care lucrau la clădirile în construcţie de la marginea 
aşezării se străduiau să întărească această impresie, improvizând, con- 
form ordinului lui Lex: „Faceţi-i să se simtă ca nişte barbari, exact 
asta sunt!” 

— Salut, Cheffy! strigă Zanice, strângând bucăţi de săpun din tăvile 
în care fuseseră preparate. Arată cam rău tipii ăştia, nu crezi? 

— Cam împutiţi! încuviinţă Cheffy. 

Gomes strânse din dinţi şi degetele i se încleştară pe patul armei. 

— Ăştia sunt indivizii? întrebă Minty strâmbând din nas, pe când 
împărțea supă caldă pe scara de la clădirea femeilor celibatare munci- 
torilor ce puneau pereţi despărțitori înăuntru. Am impresia că nu le-ar 
strica o masă bună... dar numai după o baie zdravănă, cu săpun mult. 

Unul dintre oamenii lui Gomes înghiţi în sec, atât de sonor, încât 
zgomotul răsună ca o împuşcătură şi-l făcu pe Probian să se răsucească 
pe călcâie spre el, privindu-l ca şi cum ar fi vrut să-l strângă de gât. 

O ţinură tot aşa pe tot drumul până la clădirea birourilor — nimic 
agresiv, doar nişte remarci personale, niciodată adresate direct străi- 
nilor, simple comentarii legate de faptul că erau murdari, că puţeau, 
că erau slabi-morţi, într-un cuvânt că arătau ca vai de lume — în timp 

ce oamenii lui Cheffy erau tot timpul cu ochii pe Gomes, să nu cumva 
să-şi piardă controlul. 

Dar acesta rezistă. Era însă la limită. Aşa cum sperase Lex, când 
străinii ajunseră în faţa clădirii unde-i aştepta el nu erau doar furioși. 
Erau pur şi simplu copleșiți. 

Din locul în care stăteau acum, puteau zări instalaţiile de pe plajă 
— boilerele, distileriile, cuptorul solar şi toate celelalte — şi puteau să-şi 
facă o idee completă de cât de multe se realizaseră aici, în timp ce ei 
se luptau nebuneşte să repare nava. 

Lex îi lăsă să aştepte în soare cam un minut. Apoi dădu la o parte 
perdeaua ce acoperea uşa şi ieși pe verandă. 

— Tu?! zise Gomes abia audibil. Tu eşti polymath? 

— In pregătire, îi răspunse Lex, privindu-l de sus şi până jos. 

De la prima privire observă ceva ce nu văzuse prin telescop: cea 
de-a douăsprezecea armă se găsea în vârful raniţei grosolane legată cu 
sfoară în spinarea lui Gomes. Deci ori dezertaseră din tabăra lor, ori 
născociseră o altă armă, cu care să-i ţină pe sclavi sub ascultare pe 
timpul absenței lor. Interesant! 

— Ei bine, ce vreți? E evident că aveţi nevoie de o baie bună, de 
mâncare şi de haine curate, continuă el, amuşinând aerul şi strâmbân- 
du-se exagerat. 

Gomes își înăbuşi o înjurătură şi zise supărat: 

— Ce drac de idee aţi avut să săpaţi gropile ălea pe malul râului? 

— Ce? Ah, gropile! Sunt sperietori pentru animalele care se dau la 
grădina noastră. Toate ierbivorele sunt îngrozite de monştrii ăia subte- 
rani. V-aţi speriat şi voi? Din cauza unuia din ăsta aţi mai pierdut un 
om pe drum? 

Gomes îl privi furios, fără a da vreun semn că avea de gând să-i 
răspundă. Dar unul dintre însoțitorii lui, pe care Lex îşi amintea că-l 
văzuse cu Cardevant, când fuseseră ei luaţi prizonieri la baraj, făcu un 
pas înainte şi-l întrebă nedumerit: 

— De unde ştii, cum ai aflat? 

— Tacă-ţi gura, Dockle! se răsti Gomes la el. Nu vorbeşte nimeni 
în afară de mine, ai înţeles? 

Cu o privire enigmatică pe faţă, încercând să sugereze că el însuşi 
pregătise capcana în care-şi găsise moartea cel de-al doisprezecelea 
om al lor, sau cel puţin că asistase la eveniment, Lex îi supraveghea 
atent fiecare reacţie. Era într-o situaţie extrem de delicată. Trebuia să 
le submineze însoțitorilor lui Gomes încrederea în şeful lor, şi totuşi 
nu putea împinge lucrurile până la a risca să se facă uz de arme. Chiar 
dacă acestea erau mai mult descărcate, aşa cum bănuia, tot mai puteau 
face mult rău, distrugând destule vieţi omenești şi clădiri ridicate cu 
multă trudă. 

— Nu tac deloc din gură! zise Dockle aproape isteric. Oamenii ăştia 
au un polymath cu ei, şi uită-te cum sunt! Sunt flămânzi, bolnavi, 
murdari cum suntem noi? Sunt...? 

— Am zis să taci din gură! Gomes îşi ridicase arma, şi mâna i se 
crispase pe patul ei. 

— Gomes, disputele voastre nu ne privesc şi nici nu ne interesează, 
zise Lex calm. Dacă ai ceva de spus, spune. Dar grăbeşte-te, am treabă, 
sunt foarte ocupat. 

— Ticălosule! izbucni Gomes. Dacă aş fi ştiut asta când erai în 
mâna mea, pe platou! 

— Dacă ai fi ştiut că sunt polymath? De ce să-ţi fi spus? Ai fi vrut 
să te ajut la proiectele tale absurde, să fiu de acord cu brutalitatea cu 
care-ţi tratezi tu sclavii? Nu, m-am hotărât să aştept până o să ajungi 
în halul în care ai ajuns acum. Să nu mai poţi controla lucrurile acolo 
sus, pe platou. Pentru că oamenii se întreabă cine o să mai fie în viaţă 
când or să sosească echipele de salvare, dacă or să sosească vreodată, 
presupunând că o să fii în stare să lansezi măcar o baliză subeterică pe 
orbită. Au ajuns să pice de-a-mpicioarelea în timp ce muncesc, de 
oboseală, din cauza malnutriţiei şi de boală. Ai venit aici să cerşeşti 
ajutor — hrană, medicamente, pături, orice — pentru că în fiecare şeară 
ţi-e frică să nu te trezeşti dimineaţa cu gâtul tăiat. 

Expresia de pe faţa lui Gomes îi confirma lui Lex că fiecare vorbă 
rostită de el era adevărată. Aşa cum le ceruse, oamenii se strânseseră 
în jurul grupului lui Gomes, şi acum vedeau şi auzeau tot ce era de 
văzut şi de auzit. O ocazie în plus de a-şi întări autoritatea. Nu în- 
drăznea să rateze nici una. 

— Sunt căpitanul acelei nave! urlă Gomes. Ştiu bine că poate fi 
reparată! 

— Eu nu prea cred! îl contrazise Lex cinic. 

— Tu nu eşti cosmonaut! Nu te pricepi... 

— Pe parcursul pregătirii de polymath înveţi o mulțime de lucruri, 
zise Lex categoric. Şi acum, ascultă-mă! Nu putem accepta propunerile 
tale. Însă vreau să te gândeşti la ce-ţi propunem noi. Suntem nerăbdă- 
tori să-i ajutăm pe tovarâşii noştri de naufragiu — fraza asta o rostise 
Arbogast, îşi reaminti el — dar resursele noastre sunt încă limitate şi este 
în joc şi propria noastră supravieţuire. Vom pune la dispoziţia supra- 
vieţuitorilor de pe platou hrană, îmbrăcăminte, locuinţe şi absolut tot 
ce e strict necesar. În schimb veţi preda armele acum, pe loc. lar tu, 
Gomes, tu, Probian şi o serie de alţi indivizi — se vor găsi probabil sute 
de martori care să-i numească — veţi fi judecaţi formal, conform Co- 
dului Galactic Unificat sub diverse acuzaţii: omor cu premeditare, 
utilizarea muncii sclavilor, violenţă faţă de persoane fizice, cruzime şi 
aplicare de pedepse ilegale, exercitarea ilegală de autoritate. Ei bine? 

— Ticălosule! zise Gomes aproape în şoaptă. Eşti...! 

Îşi ridicase arma și o îndreptase drept spre pieptul lui Lex. Din 
mulţime se ridică un murmur de teamă. 

— Condiţiile mele sunt astea, continua el: ori ne daţi ce vrem, ori 
te omor şi dau foc şi orăşelului vostru împuţit, în chip de rug funerar 
pentru tine. Noi avem arme. Douăsprezece. Voi nu aveţi decât două. 
Mișcaţi-vă! 


peace pure A 


Pentru tot restul vieţii, Lex îşi va aduce aminte de acel moment ca 
fiind clipa în care, pentru el, cunoaşterea despre sine se transformase în 
cunoaştere de sine. Îl presaseră toţi, din toate părțile, să facă ceva îm- 
potriva lui Gomes şi să-i elibereze pe ceilalți refugiaţi, fie conducând o 
armată a răzbunării, fie o grupă de comando. De fapt, de când se în- 
torsese de pe platou, nu trecuseră decât vreo douăzeci de zile. 

Şi totuşi lui i se părea că trecuseră ani, pentru că oamenii veneau 
la el cu tot soiul de propuneri, care de care mai fanteziste. Le respinsese 
pe toate, uneori arătându-le autorilor şi care sunt punctele slabe, alteori 
refuzând, pur şi simplu să discute, dacă era prea ocupat şi nu avea timp. 
Însă undeva, în subconștient, începuse să se simtă vinovat, ştiind că fie- 
care zi de întârziere însemna o altă viaţă sau alte vieţi pierdute datorită 
cruzimii lui Gomes. Dar a te năpusti împotriva unor nebuni bine înar- 
maţi însemna sinucidere curată, cel puţin pentru câţiva dintre atacatori. 

Însă acum, dintr-o dată, îşi dădea seama că avusese dreptate să 
stea în expectativă, nu numai din cauza pierderilor ci şi dintr-un alt 
motiv, mult mai subtil şi mai dificil de sesizat la prima vedere. 

Hotărârea lui în privinţa asta putea influenţa întreg viitorul pre- 
zenţei umane pe această planetă 

Nu se temea pentru propria lui viaţă, nici chiar acum, cu arma lui 
Gomes îndreptată spre el. Pe parcursul pregătirii lui ca polymath, viteza 
de reacţie îi fusese crescută mult, artificial, şi un bătrân bolnav, pe ju- 
mătate mort de foame, nu reprezenta un pericol pentru el. În zecimea de 
secundă de care avea nevoie Gomes ca să apese pe trăgaciul armei pen- 
tru a declanşa impulsul distrugător, putea să se ferească în lături şi apoi 
să sară la căpitan, să-i smulgă arma şi să-l facă prizonier, înainte ca vre- 
unul dintre însoțitorii acestuia să apuce să schiţeze cel mai mic gest. 

Dar obiectivul pregătirii de polymath nu era salvarea vieţii indivi- 
dului care beneficia de ea. 


VICTIMELE NOVEI: Polymathul 141 


Până acum reuşise să întocmească planuri pentru numeroase pro- 
iecte, unele intraseră în execuţie, altele îşi aşteptau rândul, astfel ca 
această mână de naufragiaţi să ajungă, în cele din urmă, să devină o so- 
cietate înfloritoare. Dar nici ăsta nu era obiectivul final al pregătirii lui. 
Fără să stea să cugete prea mult, presupusese că ăsta este. Dar greşise. 

Totuși, cum putea fi un om potrivit pentru a i se încredința soarta 
unei întregi planete, nouă-nouţă? Ce anume facultate putea îndreptăţi 
un om să-şi asume o asemenea responsabilitate? Nici reacţiile ultrara- 
pide, nici superioritatea fizică, nici cunoștințele enciclopedice. Oricine 
putea dispune de oricare dintre ele. Şi, în ceea ce priveşte cunoştinţele, 
existau biblioteci şi bazele de date ale calculatoarelor, înmagazinând 
mult mai mult decât orice creier omenesc. 

Nu. Facultatea care se cerea de la un astfel de om era capacitatea 
de a avea întotdeauna dreptate. i 

Întrebat care este rezultatul exact al operaţiei doi plus x, un om 
obișnuit răspundea că soluţia este nedeterminată. Polymathul era un 
om care dădea un răspuns clar la această întrebare. Şi corect. 

Fiind dată o planetă complet neexplorată şi o navă cosmică dete- 
riorată, polymathul zicea: „Domesticiţi planeta” Omul obişnuit zicea: 
„Reparaţi nava”. Planeta putea fi îmblânzită. Nava nu se mai putea 
repara. 

Fiind date două personalităţi puternice în conflict, astfel încât ajun- 
geau să pericliteze siguranţa refugiaților, polymathul zicea: „Asta e 
valoroasă, asta reprezintă un handicap” Omul obişnuit zicea: „Ar fi 
multe de spus în favoarea amândurura...” Personalitatea valoroasă lu- 
cra de parcă ar fi fost posedată. Cealaltă înnebunea și ajungea o povară 
pentru întreaga comunitate. 

Lex nu parcursese decât destul de puţin din pregătirea de poly- 
math. Dar ceea ce învățase îi fusese destul ca, asociat cu realitățile co- 
tidiene, să-l ducă la cristalizarea ideii de existenţă a acestei calităţi ca 
o necesitate indispensabilă pentru un conducător — realităţile cotidiene 
și confruntarea cu ceea ce se întâmplă atunci când omul aflat la con- 
ducere o ia razna. 

Deci, în cazul de faţă: fiind dat un nebun, care domina patru sute 
de oameni cu arma-n mână, omul obişnuit zicea: „Trebuie să-i elibe- 
răm pe oprimiaţi, chiar dacă o să moară câţiva dintre noi şi încă şi mai 
mulţi dintre ei”. Dar polymathul zicea: „Un om care poate greşi atât de 
grav se va spânzura cu mâna lui”. 

Şi în faţa lui se găsea acum un om care greşise atât de grav, încât 
consecinţele propriilor lui acţiuni îl împingeau inexorabil să-şi vâre 
singur gâtul în la. 

Calm, foarte încet, Lex începu să zâmbească. 

În primul moment ceilalţi crezuseră că e o prostie să-i spună lui 
Gomes că poate lua tot ce vrea. Apoi crezură că încearcă să câştige 
timp, astfel încât, din cauza oboselii și a încordării, ceilalţi să nu mai 
fie destul de atenţi la armele lor şi să poată fi atacați prin surprindere. 
Apoi, când realizară că nici una dintre aceste explicaţii nu corespunde 
realităţii, începură să se întrebe dacă nu cumva îi era frică. 

Îi îndeplineau dispoziţiile... dar începuseră să se întrebe. 

Frica de care dădeau continuu dovadă Gomes şi însoțitorii lui era 
de-a dreptul de compâtimit. Nu putuseră refuza o baie fierbinte cu 
săpun din belşug — un adevărat lux, de care ei nu mai avuseseră parte 
de luni de zile pe platou. Dar refuzaseră să intre în cabinele de baie. 
Ceruseră să le fie adusă apa afară, în căzi, astfel încât să se poată păzi 
reciproc. > 

Lex le spuse oamenilor să facă exact ce li se ceruse. 

Nu putuseră refuza o masă bună, dar refuzaseră ca mâncarea să le 
fie adusă gata preparată. Intraseră bănuitori în bucătării, verificaseră 
că reglajele sintetizatoarelor sunt normale, şi, când unul din băieţii din 
echipa lui Bendle aruncase nişte antialergen pe o salată de verdeţuri 
indigene, îl obligaseră să guste, ca să se convingă că nu le otrăvise 
mâncarea. 

Nu putuseră să refuze nişte injecții cu polivitamine, care să-i ajute 
să scape de dermatitele de care sufereau toţi (abia când se dezbrăca- 
seră să se spele văzuseră în ce hal erau, plini de pete şi de bube). Dar, 
şi aici, insistaseră ca Jerode să-şi injecteze personal prima doză. 

Însoţindu-i dintr-un loc într-altul, Lex nu îndrăznea să lase să i se 
vadă pe faţă că în adâncul lui jubila. Era îngrijorat ca nu cumva oa- 
menii să nu înţeleagă care-i erau adevăratele intenţii. Părea însă că reu- 
şise să câştige în suficientă măsură încrederea comunităţii şi nimeni 
nu îndrăzni să i se opună pe faţă. 

Hainele voastre sunt într-un hal fără hal. Vedeţi dacă vi se potri- 
vesc astea... Vă vin bine? Luaţi-le! 

Sacii voştri de dormit sunt sub orice critică, rupți și murdari. Noi 
ne-am făcut pături. Luaţi câteva. 

La întoarcere drumul o să fie greu. Noi avem destulă mâncare. 
Poftim! 


Reveniţi la „birouri, Gomes privea satisfăcut la cele ce-i fuseseră 
date. Încă mai ţinea arma în mână. Privind la Lex, începu să vorbească, 
gesticulând cu ea: 

— Cred că ar fi trebuit să aduc mai mulţi oameni cu mine, să pu- 
tem lua mai multă marfă cu noi! zise el pe un ton batjocoritor. În cele 
din urmă, se pare că e adevărat ce se spune, că o armă valorează în 
medie cât zece oameni, dacâ nu şi mai mult, cu puţin noroc. 

Scuipă cu dispreţ în praf şi continuă: 

— Deci tu eşti un polymath. Dar poţi să mori la fel ca orice alt om. 
Aşa că suntem egali. 

Lex era perfect conştient că mulţi, foarte mulţi ochi sunt aţintiți 
asupra lui. Toată lumea părăsise lucrul şi venise să asiste la groaznicul 
spectacol oferit de Gomes şi de oamenii lui, care se pregăteau să plece 
încărcaţi cu bunuri aparținând comunităţii. Spre regretul şi îngrijorarea 
lui, păreau să nu fie în stare să gândească dincolo de asta, nici măcar 
Jerode, Fritch, Aldric sau Cheffy nu-şi puneau întrebarea ce însemna 
în realitate această „pradă” pentru Gomes. 

Dar nu mai fu deloc surprins să vadă că Delvia, care stătea la um- 
bră lângă clădire, zâmbea ironic atunci când n-o privea nici unul din 
oamenii lui Gomes. 

— Nu mai avem nevoie decât de încă două lucruri, spuse Gomes. 
Doar două. Voi mai aveţi două arme energetice, Lex. După cum merg 
treburile acum, cred că nouă ne vor fi mult mai folositoare decât vouă. 
Daţi-le! 

— Nu! Nu, nu se poate! 

Din primul rând de privitori se desprinsese Hosper, oprindu-se în 
faţa lui Gomes, palid și cu pumnii strânși. 

— Tu! zise Gomes. După ce mi-ai făcut, ar trebui să folosesc arma 
asta pe tine! Îşi țuguie buzele. Dar de ce să irosesc o încărcătură? 

Şi, întorcând arma, îl lovi pe Hosper cu patul ei în plină faţă. 

Un țipăt, şi Jesset încercă să se repeadă după tatăl ei. Dacă ar fi 
ajuns la Gomes, probabil că i-ar fi scos ochii. Dar se găsi cineva să o 
prindă, să o ţină şi să o convingă să se calmeze. 

Delvia. 

Dacă s-ar face o evaluare a potenţialului de supravieţuire al tutu- 
ror celor prezenţi, se gândi Lex, probabil că Delvia ar fi cel mult pe 
locul doi, după el însuși. 

Gomes privi la Hosper, întins pe pământ în faţa lui, apoi la Jesset, 
care se zbâtea, ţinută bine de Delvia de mâini. 

— Dă-mi armele älea, spuse el, sau îi ard pe ăștia doi. 

— Dă-i drumu" urlă Jesset la el. Oricum, e o moarte mai ușoară 
decât ce le faci tu oamenilor de pe platou! 

— La cine sunt armele? spuse Lex calm. Aldric, la tine? Dă-i-le! 

— Mulţumesc, zise Gomes, pe cât de sarcastic era el în stare, şter- 
pându-şi sudoarea de pe faţă. Aveai gura foarte mare când am sosit, 
domnule polymath! Dar se pare că armele ăstea ţi-au băgat minţile în 
cap, nu-i așa? 

În tăcere, aruncându-i lui Lex o privire ca şi cum l-ar fi considerat 
un trădător, Aldric aşeză cele două arme peste unul din pachetele pre- 
gătite pentru oamenii lui Gomes. 

— În regulă, asta e aproape tot ce doream, spuse Gomes. Acum să 
lămurim un lucru. Să nu cumva să ne urmăriţi. Să nu încercaţi să ve- 
niți pe platou. Acum, că avem toate armele, ne putem permite să facem 
serios de pază. Şi, fiindcă am văzut că v-aţi gospodărit bine aici, văd 
că merită să ne întoarcem. Aşa că ne vom întoarce, cu arme şi cu tot 
ce trebuie, şi o să luăm tot ce vrem, când vrem. Data viitoare probabil 
că vom lua mai multe. Şi când o să ne punem nava pe orbită, s-ar 
putea să fim destul de amabili să spunem că mai sunt şi alți refugiaţi 
pe bulgărele ăsta mizerabil de noroi. Depinde de cât de frumos vă pur- 
taţi. S-a-nţeles? 

Chicoti bine dispus. În clipa aceea Hosper, care-şi revenise după 
lovitura primită, încercă să se arunce din nou asupra lui, să-l apuce de 
picioare. Dar Probian se mişcă mai repede. Piciorul lui îl izbi în plin, 
şi Hosper căzu din nou la pământ, ţinându-se cu mâinile de faţă şi 
gemând. 

— Mulţumesc, Probian, zise Gomes dând din cap. Văd că am reuşit 
să-l fac pe Hosper să capete o urmă de vlagă-n el, chiar dacă voi, 
ăştilalţi, nu sunteţi în stare decât să vă păziţi pielea şi să vă îngrijiţi de 
confortul vostru atât de drag. 

Se întoarse spre însoțitorii lui: 

— Gata, luaţi bagajele. Plecăm, trebuie să ne îndepărtăm înainte 
de a se înnopta. 

Se conformară toţi şi se apropiară de pachete — cu excepţia lui 
Dockle. Acesta rămăsese pe loc, ca împietrit. Era foarte tânăr, aproape 
un băieţandru, bronzat şi firav. Totuşi acum îl privea hotărât pe Gomes. 

— Asta te priveşte şi pe tine, Dockle, se răsti căpitanul. 

— Eu nu mai plec, zise băiatul. Nu sunt nebun. 

Deşi era foarte cald, atmosfera deveni brusc ca de gheaţă. Toate 
privirile se întoarseră spre Dockle. 

— Eu nu mai plec! repetă băiatul mai tare, cu voce răgușită, ca şi 
cum ar fi fost gata să izbucnească în lacrimi. Nu vreau să mă mai 
întorc în iadul ăla al vostru! N-o să reparaţi niciodată nava! Am mun- 
cit luni de zile pe lângă ea, şi n-am reuşit decât s-o ridicăm de la pământ, 
ca să vedem cât de rău e avariată. Chiar dacă o să lucrăm la ea tot res- 
tul verii, n-o s-o putem repara, şi dacă nu ne pregătim deloc pentru 
iarnă, o să murim toţi de frig. Eu nu mă mai întorc acolo! 

Se-simţea că mulțimea e cuprinsă de furie. Şi Lex ştia că furia 
asta e îndreptată împotriva lui. Cum mai putea el să împiedice un atac 
sinucigaș asupra grupului lui Gomes, după cele spuse de Dockle? De- 
şi, chiar şi acum, era convins că raţionamentul lui fusese corect. Şi că 
acest raționament evita tocmai ca opt sute de oameni, lipsiţi de orice 
armă, să fie masacrați de unsprezece indivizi cu arme energetice în 
mână. 

Şi atunci, exact când începuse să se îndoiască de capacitatea lui 
de a avea dreptate, pe care şi-o descoperise cu nici două ore în urmă, 
Gomes îl scoase din încurcâtură. 

— Ridică-ţi pachetul, Dockle, zise el cu voce joasă, amenințătoare. 
Pentru că, începând de azi, viaţa n-o să mai fie aşa veselă pe aici. 
Evident că e greu să repari o navă, fără dotările corespunzătoare. Dar 
se zice că un polymath poate ţine loc de aproape orice. 

Se răsuci pe călcâie şi-şi îndreptă, din nou, arma către Lex. 

— Tu! Vino aici! Eşti o marfă prea prețioasă să nu te luăm cu noi! 

De data asta mulţimea părea cuprinsă de disperare. Lex aşteptă o 
clipă, să fie linişte. Voia să vadă toată lumea şi să înțeleagă exact — toţi, 
cu excepţia lui Gomes şi a oamenilor lui — în ce mod înţelegea el să dea 
ascultare ordinului. 

— Foarte bine, zise el. Dacă eşti sigur că asta vrei... Dar să ştii că 
nu răspund de consecinţe. 

— Atunci nici eu nu răspund de viaţa ta! se răsti Gomes la el. O să 
ai tot timpul doi oameni înarmaţi lângă tine, să faci ce ţi se spune. Şi 
să ştii că pe platou nu mai sunt alţii d-alde Hosper. Am făcut cură- 
tenie serioasă. 

ÎI privi pe Dockle şi-i făcu un semn, smucindu-și capul. Reticent, 
dar incapabil să mai reziste ordinului, băiatul îşi ridică pachetul şi şi-l 
puse în spate. 

Probian avea o frânghie la el. În timp ce ceilalţi ţineau mulţimea 
la distanţă cu armele, o fixă pe încheieturile lui Lex, legându-i-le strâns 
la spate, după care luă capătul liber în mână, ca pe un fel de lesă. 

— Mişcă! ordonă scurt Gomes, şi adăugă imediat cu glas tare: 
Dacă încercaţi să ne opriţi, primul care o să aibă de suferit e Lex. 
Daţi-vă la o parte! Toţi! 


Neajutorată, mulțimea îi urmări până la ieşirea din aşezare, sperând 
tot timpul ca Lex să le facă un semn cât de mic, pe care l-ar fi urmat 
fără nici o ezitare, în ciuda amenințării armelor. Dar Lex mergea liniştit 
printre cei ce-l luaseră prizonier, fără să se uite înapoi. 

Strângându-și pumnii, pradă unui acces de furie neputincioasă, 
Fritch izbucni primul: 

— Ce l-o fi apucat? N-o să-l mai eliberăm în veci de acolo! Am 
impresia că şi-a pierdut minţile! 

— Ştie foarte bine ce face! îl contrazise Delvia, răsărind lângă el. 

— Cum poţi fi așa de sigură? se răsti Fritch la ca. 

— E doar un polymath! 

— Polymath sau ba, e foarte tânăr. Şi nu-și terminase pregătirea. 

— Exact, zise Rothers de la câţiva metri de ei. Mai mult, se pare că 
ţine prea mult la viaţa lui ca să mai fie în stare să opună vreo re- 
zistenţă, când vede o armă îndreptată spre el. 

— Cred că greşeşti, replică Cheffy. A văzut cu ochii lui cum se trä- 
seşte pe platou. Tu doar ai auzit — de la Hosper, Jesset şi ceilalți — şi 
ştii că e de preferat să mori, decât să cazi în mâinile lui Gomes. Eu 
cred că s-a gândit el la ceva! 

De undeva, din spatele mulţimii, Nanseltine își croia drum spre ei, 
împingând în stânga şi-n dreapta. De când fusese făcut de râs de Lex, 
nu prea se mai auzise de el. Dar acum, după maniera în care se mişca, 
părea că e gata să-și ia revanșa, mai ales în lipsa adversarului. 

— Bineînţeles că s-a gândit la ceva! exclamă el. Din păcate, nu cred 
că ne va fi nouă de vreun folos! Şi dacă Gomes reuşeşte totuşi să-şi 
repare nava, cu ajutorul lui Lex? O să decoleze bine mersi, cu Gomes 
şi echipajul lui, şi noi... 

Îşi termină vorbele cu un țipăt de durere, după care se trase înapoi 
câţiva paşi, ducându-şi mâna la obrazul care începuse deja să i se înro- 

şească. Lângă el stătea amenințătoare Delvia, cu mâna ridicată, gata 
să-i administreze şi a doua palmă: 

— Nu-l acuza pe Lex de una ca asta, doar pentru că exact de asta ai 
fi tu în stare! Şi nici altcineva să nu îndrăznească să o facă! Se răsuci 
pe călcâie, întorcându-se spre membrii comitetului de coordonare, care 
o înconjuraseră: Şi voi sunteţi practic la fel ca şi ăsta. I-aţi pus toată răs- 
punderea lui Lex în cârcă, şi acum, dacă face ceva mult mai inteligent 
decât puteţi voi pricepe, intraţi imediat în panică! 

O clipă se făcu linişte. Apoi Aldric îl întrebă pe Jerode: 

— Doctore, crezi că Delvia s-ar putea să aibă dreptate? 

— Nu ştiu, zise Jerode, trecându-şi mâna peste chelie. Dar trebuie 
să vă spun că mi se pare greu de crezut ca Lex să fi cedat aşa, pe toată 
linia, fără un motiv anume, bine întemeiat. Însă oricum, am impresia 
că a intrat într-un fel de joc disperat şi, sincer să fiu, n-am nici cea mai 
vagă idee ce are de gând să facă. 

— Eu vă pot arăta cel puţin un motiv foarte bine întemeiat pentru 
ca Lex să procedeze aşa cum a făcut-o, spuse Delvia. Să zicem că am 
fi încercat să-l atacăm pe Gomes şi pe oamenii lui. Ar fi omorât cinci- 
zeci dintre noi uşor şi, probabil, câţiva dintre ei ar fi scăpat bine-mersi. 
Ne-ar fi făcut praf echipamentul, ar fi dat foc la clădiri — acum am fi 
fost într-un bucluc de mai mare dragu'! Lui Lex îi pasă foarte mult de 
ce se întâmplă cu noi. Încă nu ştiaţi asta? Şi la fel de mult îi pasă şi de 
cei de sus, de pe platou! Nu vă vine să credeţi? Doar pentru că a refu- 
zat să discute nişte planuri făcute de unele capete de găină, care n-ar fi 
dus, oricum, la nici un rezultat? 

Captase atenţia întregii mulţimi. Continuă să vorbească furioasă, 
cu glas sonor: 

— Gomes zicea că a făcut curăţenie pe platou, că i-a eliminat pe 
toti trădătorii! Dar n-aţi văzut cu ochii voştri cum s-a purtat Dockle cu 
Gomes? Dacă oamenii lui îl urăsc pe Gomes în halul ăsta, ce-o să se 
întâmple când s-o întoarce cu „prada” pe care a luat-o de aici? Credeţi 
ca ăla are de gând s-o împartă cu toată lumea? Da? Or să-l urască toți 
chiar mai mult decât înainte! Şi cu Lex acolo, în mijlocul lor.. 

— Dar nu e decât el singur, spuse Fritch îngri jorat. 

— Lex nu e un om obişnuit, insistă Delvia. Baffin, nu v-a condus el 
încoace noaptea, pe toți, opt oameni dintre care unul rănit, cu oamenii 
lui Gomes după voi? 

— Aşa e, încuviință Baffin. Zicea că poate vedea pe întuneric. 

— Mi-a spus şi mie asta, întări Jerode. Este una din modificările lui 
de polymath. 

— Ei bine, atunci! Delvia se adresă mulţimii. Gomes nu trebuie să 
facă faţă unui om obişnuit, ca noi toţi. Are lângă el o adevărată bombă 
cu efect întârziat, pe punctul de a exploda! Şi habar n-are ce-l aşteaptă! 

Eu cred că, cel mult într-o săptămână, Lex o să pună lucrurile la punct 
pe platou. 

— Pledezi de minune cauza băiatului tău minune, Delvia, mormăi 
Fritch. Dar, așa cum zicea şi Gomes, Lex e o marfă mult prea prețioasă. 
Nu-l putem lăsa să se descurce de unul singur. 

— Eu zic că putem şi că exact asta ar trebui să facem, ripostă 
Delvia răstit. 

Jerode se gândi o clipă. Apoi se hotărî: 

— Mi-e teamă că Fritch are dreptate, zise el. Trebuie să trimitem o 
echipă după el. Ce-or să poată face oamenii ăștia fără nici o armă, nu 
ştiu, poate cel mult să încerce să-i surprindă pe ceilalţi în timp ce 
dorm. Dar cel puţin vom şti ce se întâmplă. Baffin, tu ai mai făcut 
drumul, de mai multe ori. Alege-ţi oamenii! 

Hosper, cu faţa plină de vânătăi, făcu imediat un pas înainte şi, du- 
pă el, Jesset. Fritch îi urmă imediat, apoi Aykin, Cheffy, Aldric şi alții. 

— Baffin, îl rugă Delvia, fă tot ce poţi, dar nu interveni cu nimic! 

El dădu din umeri, fără să-i răspundă. 


Le mai luă ceva timp până să se pregătească, aşa că echipa nu ple- 
că decât după-amiaza, târziu. Baffin porni imediat într-un ritm susținut. 
Trecură pe lângă posturile de pază, apoi pe lângă ingenioasa capcană a 
lui Lex, care-i forțase pe oamenii lui Gomes să-şi dezvăluie prezența. 

Puțin după aceea, Baffin scoase un strigăt şi arătă în față. 

— Ce e? întrebă Fritch. 

— Am văzut un impuls de armă, murmură Baffin. Mai repede! Hai! 

Cu gurile uscate de teamă, cu inimile bătând să le spargă pieptul 
şi cu plămânii în flăcări, se străduiau să ţină pasul cu el prin vegetația 
deasă care li se agăța de haine. Mai avură de mers încă aproape trei 
kilometri înainte de a găsi cadavrul. 

Dintr-un tufiș se zăreau două picioare ieşind prin frunzişul des. 
Picioare goale, pe care începuseră deja să umble diverse insecte. 

Îngroziţi, se opriră. Baffin dădu la o parte ramurile şi recunoscură 
imediat despre cine era vorba. 

— E băieţandrul, zise Fritch, înghițind în sec. 

Dockle fusese despicat de un impuls de armă, de la gât până-n 
talie. Fusese despuiat de tot ce purta, cu excepţia cămâșii zdrenţuite. Şi 
gura îi încremenise într-un strigăt mut de groază. 

— Să nu mai pierdem timpul! zise Hosper cu violenţă. Hai să pu- 
nem mâna pe ei, următorul probabil că va fi Lex! 

Dar Baffin continua să se uite la cadavru, încruntat şi gânditor. 

— M-aş... mira, spuse el în cele din urmă. Ştii, nu cred că o să fie 
chiar aşa. Încep să-mi dau seama ce voia, de fapt, să spună Delvia. 

Necazurile începuseră mult mai devreme decât îndrăznise Lex să 
spere. Imediat ce aşezarea pe care o părăsiseră se pierdu din vedere, 
oamenii lui Gomes se scindaseră în două grupuleţe distincte. Gomes, 
Probian şi majoritatea celorlalţi, avându-l la mijloc pe Lex, mergeau în 
frunte, Probian ţinând mai departe în mână frânghia-lesă. Dar Dockle 
şi alţi doi, cei mai tineri din grup, rămăseseră ceva mai în spate, vor- 
bind cu voce scăzută. 

Gomes se răstise de mai multe ori la ei, să ţină pasul şi să nu mai 
rămână în urmă. Totuşi Dockle rămânea din ce în ce mai mult în urmă, 
până când, într-un loc unde vegetaţia era deosebit de deasă, dispăru 
complet din vedere. 

Încă douăzeci de paşi, şi Gomes înţelese ce se întâmplă. Aruncă o 
privire înapoi, îşi dădu seama că Dockle dispăruse, se întoarse şi, cu o 
înjurătură, trecu pe lângă Lex, ridicându-și arma. Pachetul greu pe ca- 
re-l avea în spate se agăța de crengi, îndoindu-le, şi, după ce trecea el, 
acestea reveneau la poziţia iniţială, şuierând prin aer ca șfichiuri de bici. 

Nimeni n-a văzut ce s-a întâmplat, dar de auzit, au auzit toți: Go- 
mes strigă după Dockle, înjurându-l şi spunându-i să se întoarcă. Tâ- 
nărul îi răspunse urlând isteric, şi apoi se zări fulgerarea armei. 

O clipă după aceea, Gomes se întorsese lângă ei. 

— Duceţi-vă şi luaţi-i bagajele, le zise el, gâfâind, celor doi tineri 
care merseseră lângă Dockle. Daţi-i-le lui Lex să le care. Şi uitaţi-vă 
bine la Dockle. Asta o să vi se întâmple şi vouă, dacă o să faceţi ca el. 

Cei doi se supuseră, deşi arătau ca şi cum ar fi fost gata să vomite. 

Unul doborât, zece încă în picioare. Ar fi de dorit să mai dispară 
unul înainte de a se însera, calculă Lex, rece. Ar fi preferat ca Dockle 
să trăiască, pentru că avusese curajul să-l înfrunte pe Gomes nu o sin- 
gură dată, ci de două ori. Dar ştia destule despre situaţia de pe platou, 
ca să-şi închipuie ce trebuie să fi făcut Dockle, pentru ca Gomes să-l 
treacă printre apropiații lui. Totuşi, acum nu se gândea la răsplată şi la 
răzbunare. Viitorul omenirii pe această planetă era mult mai important. 

După această întâmplare, o bună bucată de vreme nimeni nu mai 
scoase o vorbă. Continuau să înainteze în tăcere. Drumul era mai ușor 
decât ultima dată când îl parcursese el. La venire, Gomes arsese mult 
din vegetaţie, şi aceasta nu avusese timp să crească la loc, deşi era atât 
de luxuriantă încât, în cel mult o săptămână, va fi refăcută. 

La o oră de mers de aşezarea lor trecură pe lângă resturile sfârte- 
cate ale unui monstru subpământean, probabil cel care le omorâse un 
om la venire. Erau uimitor de numeroşi. Probabil că, până la urmă, va 
fi nevoie să facă ceva pentru a-i feri pe oameni de ei, deşi nu se punea 
problema eliminării lor — funcţia lor ecologică era mai mult decât evi- 
dentă: împiedicau ierbivorele să se înmulțească prea mult şi să cople- 
şească vegetaţia. Următorul monstru nu era decât cu vreun kilometru 

mai sus. Auzul ultrasensibil al lui Lex identifică imediat o bolboroseală 
venind dinspre râu şi privi atent la oamenii din jur, încercând să-şi dea 
seama dacă aceştia ştiau ce înseamnă acel zgomot. După toate aparen- 
tele nu ştiau. Şi nu ştiau nici să se ghideze după inflorescenţele tufelor 
acelea verzi-albăstrii, aşa cum descoperiseră ei. La venire, probabil că 
reuşiseră să evite animalul fără să-și dea măcar seama de existenţa lui, 
ascuns cum era sub stratul de pseudomuşchi ce acoperea solul. Poate 
că avuseseră norocul să treacă pe lângă camivor imediat după ce 
acesta se hrânise şi nu-l mai interesa o nouă pradă. Dar acum...? 

Nu Gomes. Nu Probian, Fără să pară că face ceva deosebit, Lex 
păşea repede, dar cu atenţie, printre gurile animalului, şi, pentru că erau 
în linie cu el, Gomes şi Probian scăpară de pericol. Dar omul din spate- 
le lor păşi un pic alături, şi piciorul păru să-i dispară brusc într-o groapă. 

Izbucniră imediat ţipete, şi armele intrară în acţiune. Şi era absolut 
normal ca Lex să sară speriat într-o parte, ca toţi ceilalţi de altfel, şi 
sărind, să-l smucească pe Probian, care ţinea încă de frânghia cu care 
era legat el, astfel încât impulsul pornit din arma acestuia arse nu nu- 
mai monstruoasa gură neagră semănând cu un sac, ci şi piciorul şi 
pântecele omului prins în ea. 


Când începu să se lase întunericul şi se opriră, oamenii lui Gomes 
erau într-o stare aproape deplorabilă. Arseră vegetaţia cu armele pe o 
suprafaţă destul de mare, apoi făcură focul, nu atât din cauza frigului 
cât pentru protecţie. 

Bombănind, Probian îl legă pe Lex cu restul de frânghie, lăsându-i 
mâinile aşa cum erau, adică la spate. Nu i se dădu nimic de mâncare, 
doar o gură de apă, măsurată cu grijă. Ceilalţi mâncau fără să vor- 
bească, aruncându-şi din când în când priviri înspăimântate. Şi nimeni 
nu îndrăznea să se uite spre Gomes. 

Bine! 

Gomes stabili ordinea plantoanelor pentru paza lui Lex. În faţa lui, 
până-n zori, urmau să stea permanent câte doi oameni, cu armele în 
mâini. El — Gomes — nu făcea de pază, iar cei doi tineri, care mer- 
seseră o vreme cu Dockle, nu erau în acelaşi schimb. Ştiau de ce, şi ei, 
şi toţi ceilalţi. Şi mai bine! Cu cât le treceau prin cap mai multe gân- 
duri legate de ideea de a-l părăsi pe Gomes, cu atât mai bine. 

Lex observă atent care dintre paznicii săi vizitară tufişurile, să se 
uşureze înainte de a se culca. Unul n-o făcuse, ba chiar băuse îndelung 
din bidon înainte de a se arunca obosit sub pătură. 

Perfect. Era vorba de un om care va face de pază cu Probian, ime- 
diat după miezul nopţii. Lex se lăsă pe spate şi aţipi uşor. 

Aşa cum îşi închipuise el, cei doi oameni din primul schimb erau 
mult prea nerăbdători să se culce ca să-l lase pe omul lui să se uşureze, 

înainte de a-şi lua postul în primire. Din ce în ce mai presat, omul se 
foi neliniștit, cu arma în braţe, până când îi auzi sforăind şi pe cei doi 
pe care-i schimbase. Lex se prefăcea că doarme adânc. 

În sfârşit, omul păru să nu mai poată îndura chinul. Îi spuse ceva 
lui Probian, îi întinse arma şi dispăru din cercul de lumină al focului 
care încă mai ardea. 

La adăpostul întunericului, Lex îşi frecase fără nici un zgomot le- 
găturile, slăbindu-le. Acum, smuci o dată de ele şi se aruncă asupra lui 
Probian. Omul nu avu vreme să scoată nici măcar un sunet. Capul i se 
smuci scurt şi violent spre spate, după care se prăbuşi, inconştient, la 
pământ. 

Morala, se gândi Lex, în timp ce se strecura după cel de-al doilea 
paznic: o frânghie ordinară nu poate ţine prea mult în loc un polymath. 

Deși putea servi admirabil pe post de ştreang. 

Cel de-al doilea paznic, surprins de asaltul neaşteptat din spate, 
nu-i puse nici o problemă. Nu făcuse aproape nici un zgomot, şi ceilalți 
oameni din grup erau prea obosiţi să se trezească uşor. Şi continuară 
să doarmă liniștiți sub păturile lor, chiar şi atunci când Lex trecu de la 
unul la altul, luându-le toate armele, în afară de cea a lui Gomes, şi 
legându-le cu frânghia lui. 

Apoi dispăru în noapte, ca o fantomă. Auzise nişte zgomote, venind 
de undeva, din spate. Erau slabe, abia le sezizase. Probabil că Jerode 
sau altcineva trimisese o echipă de „salvare” după el. Trebuia să ajun- 
pă rapid la ei, să-i oprească înainte de a se apropia prea mult pentru 
a-i trezi pe Gomes şi pe ai lui, 


Atunci când descoperiră cel de-al doilea cadavru, în parte ars de 
armă şi în parte digerat de monstrul rănit, echipa lui Baffin era deja 
pregătită moral să accepte că Delvia avusese dreptate. Nu puteau să-şi 
imagineze cum de reuşea Lex să facă una ca asta, dar îşi dădeau seama 
că încearcă să-i demoralizeze pe cei care-l capturaseră, astfel încât, 
până la urmă, Gomes să piardă controlul. 

Văzuseră, pe înserat, cum ceilalți îşi pregătiseră locul de popas cu 
ajutorul armelor. Apoi cum aprinseseră focul, ale cărui flăcări se reflec- 
tau pe frunzele copacilor de lângă ei. Baffin se hotărâse să nu le urmeze 
exemplul ci să-şi continue drumul, cu mare atenţie, sperând să se 
poată apropia suficient de ceilalţi, ca să-i atace prin surprindere. 

Insă, pe când ei se strecurau cu greu prin noapte, în faţa lor răsări 
Lex, zâmbind larg şi ţinând la vedere armele pe care le capturase, şi 
care erau înşirate pe frânghia lui ca nişte peşti pe o aţă. 

Fuseseră atât de surprinşi încât, o clipă, au rămas fără grai. Fritch 
îşi reveni primul şi rupse tăcerea, murmurând cu sinceră admiraţie: 

— Eşti dracu' gol! Cum ai reuşit să faci așa ceva? 

Lex le povesti pe scurt ce se întâmplase, împărțindu-le armele pe 
când vorbea. Acum avea aproape fiecare om arma lui. 

— Nu le-ai luat pe toate? întrebă Baffin după ce le numără atent. 

— Nu, i-am lăsat una lui Gomes, răspunse Lex. Dintr-un motiv bine 
întemeiat, nu te nelinişti. Acum, ascultaţi-mă cu atenţie. Probabil că ce- 
lor de pe platou o să li se dărâme toată șandramaua, şi noi trebuie să fim 
pregătiţi să salvăm ce mai e de salvat din ruine. Vreau ca vreo câţiva să 
vină cu mine — Hosper, tu şi Jesset, pentru că ştiţi amplasamentele de 
pe platou, și tu, Aldric şi tu, Cheffy. Baffin, restul rămâneţi aici, pe loc, 
faceţi popas şi aşteptaţi. Imediat după ce-o să se face ziuă, or să-şi dea 
seama şi ăia ce s-a întâmplat. Gomes s-ar putea să-i termine, pentru că 
va fi nebun de furie. Dar, cel mai probabil, unii dintre ei vor scăpa, 

vor fugi şi o vor porni la vale. Aşteptaţi aici, până sosesc la voi. Când 
ajung, îi luaţi în primire şi îi duceţi la așezare, sub pază. Şi-i spuneţi 
lui Jerode să organizeze imediat o grupă de salvare mare, din care să 
facă parte obligatoriu toate asistentele medicale care nu sunt însărci- 
nate. Şi s-o pornească imediat ce e posibil spre platou, cu pături, haine, 
mâncare şi tot ce se poate căra în spinare. Când vor ajunge ei acolo, o 
să fie nevoie disperată de orice vor fi în stare să aducă. Şi să se pre- 
gătească să facă faţă la cel puţin două sute de bolnavi şi răniţi, şi să 
aibă în vedere că absolut toţi cei de pe platou sunt extenuați. 

Chicoti scurt şi trist: 

— Când a plecat spre coastă, situaţia lui Gomes probabil că era 
apropiată de dezastru total. Vă imaginaţi ce se va întâmpla, când se va 
întoarce cu o singură armă şi, aproape sigur, cu un singur însoțitor. 

Îi răspunseră zâmbetele celor cărora li se adresase. 

Făcu un semn cu capul spre oamenii pe care-i numise să-l înso- 
ţească, întorcându-se spre ei: 

— Veniţi după mine. Să nu faceți zgomot. Ne apropiem, să vedem 
ce se întâmplă când o să se trezească Gomes. 


Gomes se răsturnă pe spate, mormăind, deschise ochii, şi clipi des. 
O secundă după aceea era în picioare, cu arma în mână, urlând din toţi 
bojocii. Abia se crăpase de ziuă şi lumina era încă slabă, gri-apoasă. 
Probian zăcea întins pe spate, respirând zgomotos. Cel de-al doilea 
paznic nu se vedea nicăieri, iar ceilalţi şase oameni dormeau încă tun. 
Iar prizonierul, bineînţeles, dispăruse. 

De la două sute de metri, din vârful unui copac, Lex urmărea atent 
ce se întâmplă, mulțumit că modificările auzului și vederii îi dădeau 
posibilitatea să observe totul în detaliu. Pe parcursul ultimei ore liniştea 
fusese aproape mormântală. Acum, tăcerea dimineţii era întreruptă de 
glasurile furioase ale celor ce-l capturaseră cu o zi în urmă. Urlau toți 
o dată. Gomes îşi ieşise practic din minţi de furie. La început strigase 
că omul lipsă e un trădător, ca şi Dockle, apoi, când îl găsiseră zăcând, 
la rândul lui, pe jos, că şi el şi Probian erau nişte idioţi, lipsiţi de orice 
urmă de competenţă. 

Îl treziseră pe Probian aruncând apă pe el, dar omul era încă atât 
de zăpăcit, încât nu era în stare să le spună ce se întâmplase. Incoe- 
renţa lui îl făcu pe Gomes să explodeze. Se năpusti şi-l pocni în plină 
figură. Dar un altul sări la el, pe la spate, prinzându-l în braţe şi între- 
bându-l dacă avea de gând să-i trateze pe toți chiar ca pe nişte animale. 

Tovarăşii lui îi împărtăşeau părerea. Urlând isteric, Gomes îi ame- 
nință cu arma, numindu-i defetişti vânduți celor de pe coastă. Oamenii 
schimbară priviri speriate între ei. Unul singur trecu lângă Gomes, 
mai mult din pricina armei decât din convingere. 

Apoi Gomes încercă să-şi convingă oamenii să se întoarcă pe 
coastă şi să-l captureze din nou pe Lex, susținând că acesta, oricum, 
nu putea să fi ajuns prea departe. Nici nu ştie câtă dreptate are, îşi zise 
Lex zâmbind. Dar, pentru oamenii lui, ordinul se dovedi picătura ce 
umplu paharul. 

Se depărtară de el ca și cum ar fi intenţionat să-i dea ascultare şi 
începură să-şi strângă lucrurile. Apoi unul dintre ei, trecând pe lângă 
foc, apucă o creangă ce încă mai ardea şi o aruncă spre căpitan. Aproa- 
pe descărcată, arma acestuia nu mai era capabilă să emită decât o 
străfulgerare, care nu-i făcu nici un râu celui ce-l atacase, orbindu-l 
numai, pe moment. Însă ceilalți săriră la căpitan, doborându-l. 

Urmă o discuţie scurtă între ei. Nu mai aveau nici urmă de curaj. 
Erau bolnavi şi se săturaseră să-l mai tot slugărească pe Gomes, chiar 
şi cei care până acum îi îndepliniseră cu scrupulozitate ordinele. Acolo, 
pe coastă, era un polymath, şi, dacă scăpase de sub ochii unei perechi 
de oameni înarmaţi, în timp ce alţi şapte dormeau lângă ei, probabil 
că putea să facă orice, probabil că avea o capacitate fără nici o limită. 

Li lăsară pe Gomes, pe Probian şi pe paznicul pe care-l ştrangulase 
Lex să zacă acolo unde se găseau, şi luară arma descărcată cu ei. Apoi 
începură să coboare spre țărm, în şir indian. 

Perfect. 

Cei şase dezertori fuseseră de mult făcuţi prizonieri de grupul lui 
Baffin, când Gomes începu să-şi revină. Era o zi senină şi călduroasă. 
Omul se ridică, clătinându-se, în picioare, îşi dădu seama că acum nu 
mai avea decât doi însoțitori şi-i înjură pe oamenii care-l părăsiseră. 
Se duse împleticindu-se până la râu, îşi dădu cu apă pe faţă, apoi îl 
stropi şi pe Probian, care aproape că intrase în comă. 

Cu lovituri şi cu înjurături, îi făcu, în cele din urmă, şi pe ceilalţi 
doi să se pună pe picioare, îşi strânseră bruma de lucruri ce le mai lă- 
saseră dezertorii şi porniră pe râu în sus. 

Lex şi oamenii lui îi urmau, ascunzându-se cu grijă, ajungând doar 
rareori să-i vadă şi orientându-se, în majoritatea timpului, după zgomot. 

După-amiază, omul care fusese ştrangulat se prăbuşi şi, cu toate 
strigătele şi insultele lui Gomes, nu mai fu capabil să se ridice în pi- 
cioare. Gomes şi Probian îl abandonară, iar Lex îl desemnă pe Aldric 
să-l îmbărbăteze, să-i lase mâncare şi apă şi să-i spună că va fi cu 
siguranţă salvat de grupa ce urma să vină după ei. Dar că asta nu se va 
întâmpla decât mâine. 

Ajunseseră în porțiunea în care vegetaţia se închidea ca un tunel 
deasupra râului. Susţinuţi doar de disperare, Gomes şi Probian conti- 
nuau să înainteze, cu echipa lui Lex la câteva sute de metri în spatele 
lor. Când se lăsă noaptea, ajunseseră într-un loc pe care-l curăţiseră la 
venire. Erau atât de extenuaţi, încât nu mai erau în stare nici să bea, 

nici să mănânce. Se prăbuşiră pe jos şi adormiră pe loc. Tortura la ca- 
re-i supuneau pe cei doi începu să-i tulbure pe oamenii lui Lex. Chiar 
şi Jesset, care la început susţinuse cu ardoare că nimic nu era prea rău 
pentru asemenea diavoli cu chip de om, era acum tăcută, văzând în ce 
hal ajunseseră cei doi. 

Privind neîndurător spre luminişul în care dormeau aceştia, Lex le 
spuse tovarăşilor săi: 

— Dacă o să-i sculăm pe la miezul nopţii, putem ajunge pe platou 
exact când se crapă de ziuă. Hai să apucăm câteva ore de somn. O să-i 
duceţi foarte curând dorul, vă promit. 


În puterea nopții, se strecuraseră până la Gomes şi la Probian, tre- 
zindu-i cu lanternele în ochi. Erau mult prea slăbiţi să le mai opună 
vreo rezistenţă. Le dăduseră să mănânce, să bea, apoi îi legaseră şi o 
porniseră din nou la drum. Curând după aceea ajunseseră pe înălțimile 
stâncoase din apropierea platoului şi continuaseră să înainteze, căţă- 
rându-se la lumina stelelor, conduși de Lex, trăgând uneori prizonierii 
peste stânci ca pe nişte baloturi. Dar au reuşit să înainteze totuşi bine, 
aşa că în zori se găseau la intrarea pe platou, în apropierea barajului 
inutil și de tristă amintire al lui Gomes. Râul curgea liber şi destul de 
zgomotos ca să acopere câteva cuvinte rostite încet. 

— Eu mă ridic primul, şopti Lex. După aia împingeţi-i pe Gomes 
şi pe Probian şi urcați şi voi, cât de repede puteţi. 

Ceilalţi dădură din cap. Hosper o trase grijuliu pe Jesset spre el cu 
mâna dreaptă, şi cu cealaltă îşi scoase arma. 

— Şi nu folosiţi armele decât dacă nu mai aveţi încotro, ordonă Lex. 

Se căţără peste treapta de stâncă şi ajunse la același nivel cu bara- 
jul dărâmat. Se gândise că trecerea de aici era păzită şi avusese drep- 
tate. Pe când se întorcea să-l tragă pe Gomes lângă el, auzi respiraţia 
unui om, apoi cineva zise tare: 

— Hei, se pare că s-a întors domnul căpitan! 

Îşi făcu apariţia fasciculul unei lanterne — abia se distingea prin 
lumina crepusculului — ce se îndreptă spre Gomes şi spre Probian, care 
stăteau parcă ameţiţi pe marginea stâncii. O clipă după aceea apărură 
doi oameni, înarmaţi cu arcuri făcute din fâşii elastice de tablă. 

O chintesenţă a întregului fenomen ce avusese loc aici: atâta ener- 
gie şi ingeniozitate cheltuită pentru a face arme... 

Lex aşteptă o clipă, considerând că e mai bine să ajungă şi ceilalţi 
sus, lângă el, înainte de a întreprinde ceva. Dar greşi. Gomes îşi trecu 
limba peste buze şi strigă: 

— Inapoi! E o cursă! 

ÎI lovi în spatele genunchilor, făcându-l să cadă la pământ. Probian 
se năpustise înainte, încercând să scape. ÎI prinse de mână, îl răsuci şi-l 

aruncă şi pe el jos. Datorită acestor mișcări rapide, evită o săgeată cu 
vârf de metal, care pornise din arcul celui mai apropiat dintre paznici. 

Treburile nu mergeau aşa de simplu cum sperase Lex să meargă. 
Dar ar fi putut fi şi mai rău. 

Pe jumătate căţărat şi el peste treapta de stâncă, Cheffy ochea cu 
grijă şi era pe punctul de a trage în paznici. Lex îl lovi uşor, făcându-i 
semn să stea cuminte. 

— Ce dracu' e asta? zise el tare şi parcă ofensat, sperând că, dato- 
rită semiîntunericului, paznicii nu-şi vor da seama exact despre ce e 
vorba. Căpitanul a luat-o razna! L-a omorât pe Dockle! Și am mai şi 
pierdut... hei, da' veniţi o dată încoace, să-mi daţi o mână de ajutor! 

Aplecându-se, le şopti lui Hosper şi fiicei lui: 

— Voi rămâneţi un moment pe loc! Aldric, Cheffy, veniţi repede 
lângă mine, dar aveţi grijă să nu vă vadă ăştia prea bine la faţă! 

Nedumeriţi, cei doi paznici se apropiau, obişnuiţi să dea ascultare 
când li se vorbea pe un ton autoritar. Ca să nu-l recunoască, Lex se aple- 
case peste Gomes, murmurând ceva despre necazurile avute pe drum. 

Când ajunseră destul de aproape, le făcu vânt, dezechilibrându-i. 

Ca şi cum ar fi repetat îndelung o asemenea schemă, Aldric şi 
Cheffy îi mai împinseră şi ei, astfel încât să treacă peste marginea 
treptei săpate în stâncă şi, imediat după ce căzură, Hosper şi Jesset îi 
loviră, lasându-i inconştienți. 

— Nu aşa de tare! se răsti Lex la ei. Nu uitaţi că am venit să pu- 
nem capăt exact unor asemenea brutalităţi! 

Puțin ruşinaţi, cei doi îşi lăsară victimele întinse pe jos şi se urcară 
lângă ceilalţi. Îi legară fedeleş pe Gomes şi pe Probian, după care îi du- 
seră într-o crăpătură între stânci, unde nu puteau fi văzuţi de nimeni. 

Apoi, în şoaptă, Lex le spuse ce aveau de făcut: 

— Hosper, Jesset, voi cunoaşteţi locurile. Unul din voi merge cu 
Aldric, unul cu Cheffy. Imobilizaţi paznicii de la „cuiburile” unde 
dorm muncitorii. Nu trageţi decât dacă nu mai aveţi absolut nici-o altă 
soluţie. Paznicii de acolo s-ar putea să fie alarmaţi de zgomotul de 
aici, dar nu prea cred, a fost acoperit în mare parte de tumultul apei. 
Să nu vă apropiaţi de navă, o să am eu grijă de cei de acolo. Apoi îi 
eliberaţi pe muncitori, cât mai mulţi, imediat. Am înţeles că ne pu- 
tem bizui pe cei care sunt ţinuţi în lanţuri, nu-i așa, Hosper? 

Acesta îi răspunse, râzând amar: 

— După ce stai un timp pe aici, poţi uita până şi de existența cuvân- 
tului „încredere”! Dar singurii oameni care sunt de partea lui Gomes 
sunt acum baricadaţi în navă, încă mai dorm. 

— OK, zise Lex. Daţi-i drumul. Şi să nu faceţi prea mult zgomot. 

Nu era decât un fel de speranţă pioasă. Profitând de lumina încă 
slabă a crepusculului, Lex începu să înainteze către navă. Se mai avan- 

sase ceva cu ridicarea ei. Acum era aşezată pe patru grămezi de bolo- 
vani, învelişul nu mai atingea deloc solul, dar se vedea perfect cât era 
de crăpat. Chiar când ajunsese într-un loc de unde putea acoperi cu 
arma uşa principală a navei, folosită de echipaj, se auzi un țipăt, şi 
evenimentele se precipitară. 

Incepu să bată un clopot de alarmă. Uşa pe care o avea în faţă se 
deschise larg. Dinspre „cuiburi” se ridică o rumoare teribilă, şi peste 
platou începu să se reverse, ca un roi de viespi înfuriate, mulţime de 
bărbaţi şi femei, scheletici, cu încheieturile de la mâini şi de la picioare 
roase de cătuşele pe care le purtaseră. În uşa navei își făcu apariția 
Cardevant şi un alt bărbat, înarmat cu un arc. Amândoi aveau bice. 
Văzând muncitorii care se năpusteau spre ei, şovăiră o clipă, apoi fă- 
cură la unison un pas în față, ca şi cum ar fi fost hotărâți să se apere 
cu orice preţ. 

Lex ţinti cu grijă şi arse biciul din mâna lui Cardevant. Reglase 
atât de bine distanţa, încât impulsul abia dacă lăsă o urmă vizibilă pe 
învelișul navei, din spatele omului. 

Asta însă îi zdrobi moral brusc pe cei doi oameni. Îngroziţi, se 
aruncară înapoi în navă, la adăpost, şi trântiră uşa după ei. Splendid. 
Puteau rămâne să se coacă acolo cât doreau. 

Abia acum Lex se ridică în picioare, privind numai cu coada 
ochiului la navă, pentru orice eventualitate, şi se întoarse către munci- 
tori, băgându-şi arma în holsterul de la centură, în semn de pace. Dând 
din mâini, ca să atragă atenţia, strigă către mulţime: 

— Am venit să vă salvăm! Suntem de pe coastă! De-acum încolo 
sunteți liberi! S-a terminat! Vă aducem hrană, medicamente; haine! 
Gomes e prizonier! Nu mai aveţi de ce să vă fie frică! 

Clătinându-se, încă uimiţi, oamenii îl înconjuraseră şi-l priveau 
cu ochi lipsiţi de expresivitate. Unii se uitau la încheieturile mâinilor, 
parcă nevenindu-le să creadă că au scăpat de lanţuri. Nu erau puţini 
cei care plângeau. 

Tocmai credea că se poate relaxa puţin, că lucrurile vor intra 
acum rapid pe un făgaş normal, când, din spate, Lex auzi cel mai 
înfricoşător zgomot ce-i fusese dat să audă vreodată, mult mai oribil 
decât şuieratul vântului prin deschiderile navei lor. Era zeomotul făcut 
de motoarele cu fuziune ale navei, intrând în funcţiune. 

Nevenindu-i să creadă, deşi toți oamenii începuseră să ţipe, se 
întoarse. Ca să vadă cum nava începe să se înalțe încet de la sol. 


Părea că întreg universul devenise, dintr-o dată, ameninţător, plin 
de lumini care se roteau şi clipeau cu furie. Totuşi, încă mai era stăpân 
pe sine şi ştia ce avea de făcut. Începu să fugă, depărtându-se de navă 
şi strigând din toate puterile, pentru a se face auzit prin mugetul infer- 
nal al sistemului de propulsie: 

— La pământ! Jos! Inchideţi ochii! Deschideţi gura! 

Condiţionaţi de luni de ascultare oarbă, muncitorii auziră şi se lă- 
sară să cadă la pământ, ca grâul în faţa secerii. El continua să fugă şi-i 
văzu pe Hosper şi pe Cheffy ieşind dintr-un bordei, în urma ultimilor oa- 
meni eliberaţi din lanţuri. Furios, Hosper se pregătea să tragă în navă. 

— Hosper! NU! strigă Lex. 

Iar Cheffy îşi apucă imediat camaradul de mână. 

— Nu-i putem lăsa să scape! ţipă Hosper. 

— Crezi că vor putea? îi răspunse Lex urlând. La pământ! Se aruncă 
şi el pe solul stâncos şi-şi deschise larg gura, în timp ce zgomotul îi 
chinuia urechile. Acum nu mai vedea decât pietricelele şi praful din 
faţa lui. Zgomotul continua să crească în intensitate. 

Oare vor reuşi? Printr-o minune de necrezut, vor reuşi, oare? Simţi 
că pe faţă începe să-i curgă transpiraţia şi că are mâinile umede. Fie ca 
oamenii ăia să reuşească! Fie ca ei să ajungă pe orbită! Fie ca Gomes 
să fi avut dreptate! Fie ca el să fi greşit şi să-şi fi condamnat inutil ca- 
marazii la a crede că şederea lor pe această planetă e definitivă când, 
cu un pic de hotărâre, ar fi putut cere ajutor, şi acesta s-ar fi îndreptat 
imediat spre ei, cu viteză mai mare decât viteza luminii... 

Peisajul era acum inundat de o lumină a cărei strălucire era de ne- 
suportat. Lex vedea cum, în faţa lui, fiecare fir de nisip părea să arunce 
câte o umbră minusculă dar netă. Nu îndrăznea să se uite spre navă. 

Zgomotul începu să scadă. Peste ei trecu o rafală de vânt. Direcţia 
umbrelor se schimba rapid. Îşi acoperi ochii cu mâna, se rostogoli pe-o 

parte şi riscă să arunce o privire printre degete. Strălucind ca o stea, 
nava se înălța spre cer. Îşi dădu seama că şi alți oameni de lângă el 
priveau. Auzi pe cineva plângând, i se păru că e Jesset, apoi suspinele 
fetei fură acoperite de sute de gemete. 

Şi după aceea... 

Se ridică în genunchi şi privi fără să-şi mai ferească ochii. Nava 
era la o înălţime de doi kilometri... trei kilometri... continua să se 
înalțe şi să accelereze către albastrul cerului. Peste platou se aşternuse 
liniştea, abia se mai auzeau câteva gemete. Priveau acum toţi, cu 
emoție, dorindu-și din tot sufletul ca nava să se înalțe, voind să o vadă 
înălțându-se. Fără nici o reţinere, Lex îşi dorea acelaşi lucru. 

Ca purtată de speranţele lor, lumina continua. să se înalțe spre cer. 
O pată, un vârf de ac. Un fir de praf. 

Un... un vârf de ac? O... o pată? O mizerie! 

Părea că cerul albastru al dimineţii pedepsea îndrăzneala navei, 
aruncând-o înapoi, dar nu de unde plecase, ci undeva departe, în largul 
mării. lar nava cobora, ca un Lucifer alungat din ceruri. O strălucire 
formidabilă, un glob de flăcări, un bubuit înfundat, ca de tunet, şi marea 
se izbi multă vreme de ţărmuri, neliniştită. 

Având încă în ochi imaginea navei ce se înălța, Lex îşi dădu sea- 
ma, puţin câte puţin, că lovea în neșştire cu pumnii în pământ şi că 
suspina dureros, fără să plângă. 

Mai târziu, când veniră să-l întrebe ce să facă cu nenorociţii pe 
care-i eliberaseră, victime aproape dezumanizate ale tiraniei lui Gomes, 
nu răspunse nimic. Se ridică şi se duse să stea printre stânci, singur, cu 
capul aplecat. 

— Lex! Lex! 

Tresări şi îşi ridică ochii din pământ. Delvia se oprise în faţa lui, 
sfioasă, cu părul blond dat pe spate şi cu o armă în mână. ÎI privea 
tristă. Lex făcu un efort să revină la realitate, uimit că trecuse atât de 
mult timp de când stătea acolo. Se întoarse spre platou, aşteptându-se 
să-şi vadă tovarăşii — grupa de salvare — la lucru, dar nu era decât o 
mână de nou-veniţi, asaltaţi din toate părțile de epavele umane pe care 
le eliberaseră ei puţin mai înainte. 

— Asta-i tot ce-a trimis Jerode? întrebă el, sărind în picioare. 

— Nu, nu! ÎI apucase de braţ. Suntem cincizeci cu toţii! Dar, când 
am văzut că decolează nava, câţiva dintre noi s-au gândit că ar fi bine 
să o luăm înainte, să te ajutăm, dacă-ţi scăpaseră cumva lucrurile de 
sub control. Şi... 

— Ce e? 

— Voiam să ajung cât mai repede la tine, Lex. Îmi imaginez ce ai 
simţit... Nu aşa repede cum credea Gomes, dar în cinci sau zece ani 
poate că am fi putut repara nava, sau am fi putut face ceva cu ajutorul 


160 JOHN BRUNNER 


ei. Vorbea repede, ca şi cum s-ar fi temut să n-o întrerupă cumva: lar 
tâmpiţii äia au distrus până şi șansa asta infimă pe care o mai aveam și 
ti-au pus ţie în spinare definitiv toate necazurile unei planete întregi, 
nu-i aşa? 

Îi tremurau buzele şi avea lacrimi în ochi. 

— Dar o să reuşeşti, sunt sigură că vei reuși. O să ne înveţi cum să 
trăim pe planeta asta şi vom face copii, pe care-i vom învăţa tot ce 
ştim noi, şi vom găsi minereuri și o să ne facem unelte şi ne vom face 
ferme şi vom clădi oraşe, și într-o bună zi vom reuși să trimitem un 
mesaj către ceilalți oameni, să le spunem că suntem aici, iar când vor 
veni la noi şi ne vor vedea, vor spune că ești cel mai minunat om care 
a trăit vreodată, deoarece ţi-ai dat seama că nu trebuie ca istoria 
noastră pe această planetă să înceapă cu armate, războaie, omoruri... 

Vorbele i se pierdură printre suspine. 

Lex rămase o clipă nemișcat. Apoi o luă în braţe şi o sărută duios 
pe păr. 

— Nu trebuie să mă plâng, am măcar pe cineva care înţelege, mur- 
mură el. Dar ai uitat un lucru, care este, poate, cel mai important. Ai 
dreptate cu armata, cu războiul... dar, mai presus de orice, trebuie să 
nu ne mai amăgim cu speranţe deşarte. E mult mai rău decât să nu 
avem nici o speranţă. 

Simţea cum teroarea care îl stăpânise atât de mult timp dispare. 
Acum avea vocea calmă și hotărâtă. 

— Ştii ceva? Când Gomes a venit la noi, mi-am dat seama care este, 
în realitate, misiunea unui polymath. Trebuie să aibă dreptate. Totdea- 
una, fără nici o excepție. 

— E ceva teribil, şopti ea. 

— Da, aşa e. Şi mi-a fost atât de teamă că, de fapt, greşisem... Dar, 
cel puţiz, acum nu mai putem apuca decât într-o singură direcţie, aşa 
că n mai pot face nici o alegere greşită. Hai, Del. Să mergem şi să ne 
facem ordine în casă. Pe faţa lui mai stăruia o umbră, în ciuda veseliei 
din glas. 

Acum era ceva definitiv, fără nici o urmă de dubiu: casa lor. Tot ce 
aveau pe lume. Unde se vor naşte copiii lor şi unde vor fi ci îngropaţi. 

Dar până la urmă vom reuși să ne facem o lume bună! 

Nu avusese intenţia să rostească vorbele cu glas tare. Văzând-o pe 
Delvia zâmbind, îşi dădu seama că, totuşi, aşa făcuse. Şi, bineînţeles, 
vorbele rostite trebuiau să fie adevărate. În fond, un polymath trebuie 
să aibă totdeauna dreptate. 

O luă de braţ şi porniră împreună înainte. 


PAE UNATORIIDINCHRRIG 


Anul ăsta prima noapte cu lună plină din primăvară pica devreme. 
Prin trecătorile munţilor drumurile erau încă acoperite cu gheaţă. În 
timpul zilei, răsuflarea oamenilor şi a animalelor de povară continua să 
se învălătucească în nori de abur, în timp ce picioarele celor mai puţin 
norocoși amorțeau în cizme grosolane, umplute cu paie, din talpa că- 
rora răsăreau, de obicei, măcar câteva cuie, gata să-şi ia tributul în su- 
ferinţă, de regulă, în cele mai accidentate locuri de pe drum. Seara, când 
caravana se oprea, singura apă pe care o aveau la dispoziţie era zăpada, 
pe care o topeau tremurând de frig în jurul unor focuri plăpânde. 
Izvoarele de pe înălțimi erau încă îngheţate, şi pe drum nu se găsea alt 
combustibil în afară de cel pe care-l cărau cu ei. 

Dar, chiar dacă aveau promoroacă pe sprâncene, oamenii continuau 
să înainteze cu voinţă şi nu se plângeau de nimic. Se considerau de-a 
dreptul norocoşi să fie sub conducerea Neguţătorului Heron, stăpânul 
caravanei. Totdeauna, în nopţile aspre, cu vântul şuierând şi împrăştiind 
zăpadă îngheţată de pe vreun povârniş, cu lumina lunii dezvăluind un 
peisaj ca un schelet pictat în alb şi negru, ce părea că-i înconjoară ame- 
ninţător, se găsea câte o voce care să aducă vorba de pericolul pe care-l 
reprezentau bandiții, înfometați şi aflaţi acum, la sfârşitul iernii, într-o 
situaţie de-a dreptul disperată. Dar se găsea şi vocea care să se întrebe 
ce bandiți, slăbiţi de foame, ar fi atât de nebuni să atace un convoi pre- 
cum al lor: sute de animale de povară, o mie de oańeni şi, pe deasu- 
pra, garda înarmată a Neguţătorului Heron, de strajă în timpul nopţii! 

Dar vremea unor astfel de griji trecuse, în sfârşit, şi cei mai slabi de 
înger erau bucuroşi că avuseseră destul curaj să se aventureze în călă- 
torie. Pentru că a ajunge în oraşul Carrig înainte de vânătoarea-de-rege 
însemna, pentru fiecare, un câştig suplimentar serios, fiindcă venirea 
primăverii părea să dezgheţe baierile pungilor orăşenilor, la fel cum 
dezgheţa şi munţii ce le înconjurau oraşul. si 

Trecuseră graniţa şi se găseau deja pe domeniile oraşului Carrig. 
Se întâlniseră cu străjeri de iarnă, care coborau din forturile lor de pe 
înălțimi, ba făcuseră chiar şi câteva mici negustorii cu ţărani, care ple- 
caseră de la fermele lor acoperite cu troiene şi izolate tot timpul iernii, 
iar acum mergeau la oraș, să participe la petrecerile prilejuite de vână- 
toarea-de-rege. După drumurile stâncoase din munţi, cele de pe platou, 
late şi bine bătătorite, păreau adevărate şosele acoperite cu perne de 
puf, aşa că — simțindu-se în siguranţă şi datorită faptului că nimeni nu-şi 
amintea să fi auzit vreodată de bandiți care să îndrăznească să intre pe 
teritoriul Carrig-ului — neguţători, conductori de animale, pierde-vară 
şi soldaţi, deopotrivă, se simțeau relaxaţi şi, mărșăluind voioşi, îşi 
manifestau bucuria în hohotele de râs şi în cântecele ce păreau să 
înconjoare caravana ca într-o aură de bună-dispoziţie în această ultimă 
etapă a călătoriei. 

lar Neguţătorul Heron nu avea nici un motiv să simtă mai puţină 
mulțumire decât tovarăşii săi de drum. Era un bărbat corpolent, cu o 
figură jovială, mult mai afabil decât marea majoritate a celor care dis- 
puneau de o putere şi o influenţă comparabile cu ale lui. Datorită cara- 
vanelor — pornind totdeauna în cele mai profitabile direcţii comerciale, 
şi atât de bine organizate şi echipate, încât îi aduceau un profit net de 
cincizeci până la sută la sută din investiţie, în timp ce alţi stăpâni de 
caravane trebuiau să se mulțumească cu zece procente — renumele lui 
ajunsese să-i deschidă orice uşă, pe mai bine de jumătate de continent. 
Şi totuşi, chiar şi celor mai aprigi rivali ai săi, neplăcută le era îndemâ- 
narea lui în afaceri, nu omul în sine. Heron avea câte o casă şi câte o 
nevastă în fiecare dintre cele patru oraşe între care se deplasau, de obi- 
cei, caravanele sale, fără să se poată stabili în vreunul din locuri: era tot 
timpul pe drumuri, avea tot timpul nevoie să facă ceva. Iarna trecută 
şi-o petrecuse într-o călătorie spre Oceanul de Vest, în care se vărsa şi 
fluviul pe care era aşezat Carrig-ul, şi se întorsese cu mai puţin de o lună 
în urmă, când era practic imposibil — speraseră rivalii — să-şi pregătească 
o caravană spre Carrig. Însă, cum părea să nu fie nevoie decât să poc- 
nească din degete ca oamenii să vină alergând la chemarea lui, reuşise. 

Acum stătea în spinarea uriaşului său graat de călărie ca o 
întruchipare a voioşiei, cu borul pălăriei ridicat de pe ochi şi cu cele 
douăzeci de pliuri ale mantalei sale de drum căzând în jurul lui ca 
acoperișurile unei pagode. În timpul zilei regula era ca toată lumea să 
mănânce în mers, hrană rece rămasă de seara, când fiecare îşi pre- 
gătise câte o turtă într-o tigaie de aramă sau — cei mai săraci — pe pietre 
înroşite în foc. lar astăzi, deşi nu era încă vremea amiezii, şi Carrig-ul 
se vedea din ce în ce mai aproape, puterea obişnuinței îi făcea pe toți 
să respecte aceleași reguli, chiar dacă era ultima zi a călătoriei, și He- 
ron se conforma aceluiași imperativ, luând din mâinile servitorilor lui 

personali bucăți mari de turtă îndulcite cu sirop, pe care le mesteca în 
ritmul mişcărilor animalului de sub el. 

Privea gânditor turnurile ce străjuiau oraşul, întrebându-se ce-l mai 
aşteaptă aici anul ăsta. Când vizitase ultima dată oraşul, atmosfera îi 
păruse tensionată. E adevărat că, după apăsarea şi neplăcerile unei ierni 
aspre şi lungi, oamenii sunt parcă tentaţi să dea frâu liber sentimentelor 
şi, într-o asemenea situaţie, ura se poate întinde printre ei precum can- 
grena într-un picior degerat. Dar, pentru că tot își adusese aminte de 
degerături... 

Îşi scutură energic firimiturile de turtă din barbă şi-l chemă pe 
unul dintre oamenii lui de arme, poruncindu-i să aducă în capul coloa- 
nei un băiat, care avea degetele de la picioare degerate şi care trebuia 
să intre cât mai repede în oraş, ca să fie consultat de un doctor. 

Și fiindcă tot se gândea la suferințele provocate de frig, privi îna- 
poi, să vadă cum o duc cei doi bărbaţi din sud, cu care fusese în relaţii 
oarecum amicale în timpul călătoriei. Îi văzu, ca de obicei, la numai 
câţiva paşi în spatele lui. Era ceva absolut obişnuit ca oameni din sud 
să se alăture unei caravane pentru a ajunge la Carrig. Cel mai adesea 
era vorba de neguţători având cu ei vreo marfă nouă şi exotică, sau de 
meşteşugari, care auziseră că meseria lor era la mare preţ în oraşele 
din nord. Unii erau mercenari, alţii, puţini, erau fugari, având chiar 
sânge pe conştiinţă, condamnaţi la cinci sau zece ani de exil. Mai erau 
şi actori în căutare de auditoriu nou şi, mai ales vara, se mai găseau şi 
câţiva pelerini îndreptându-se spre sanctuarul nordic, deşi numărul lor 
părea să scadă în fiecare an. 

Cei doi oameni care călăreau în spatele lui nu păreau să aparţină 
nici uneia dintre aceste categorii, şi asta-l făcuse pe Heron să-i remarce 
imediat printre ceilalți din caravană. Manierele lor sofisticate — chiar 
arogante — îl făceau să creadă că originea lor socială era înaltă, impresie 
întărită şi de modul elevat, demonstrând o educaţie aleasă, în care-şi 
manifestau curiozitatea față de ţinuturile prin care treceau. Totuşi nu 
păreau să fie nişte oameni avuţi, bunurile lor se limitau la câte doi gra- 
ați de călărie de căciulă, pe care încălecau prin rotaţie, iar în spinarea 
celui care rămânea liber îşi punea, fiecare, tot bagajul pe care-l avea 
cu el. Şi nu aveau nici un servitor cu ei. Se numeau Belfeor şi Pargetty, 
dar, cum aceste patronimice erau printre cele mai comune în sud, nu-l 
puteau ajuta cu mai nimic pe Heron în dorinţa lui de a desluşi mai 
multe despre ei. În sinea lui era aproape convins că erau doi fii mai 
mici, renegaţi de nişte familii nobile, care aleseseră calea aventurii cu 
speranţa unei sorți mai bune decât cea care-i aştepta acasă. 

Cei doi îi stârniseră un interes cu totul deosebit pentru că seara, 
stând de vorbă în jurul focului, se dovediseră — atunci când terminau cu 
lamentările, inevitabile pentru unii din sud, legate de gerul aspru — de 

un scepticism şi de o inteligenţă raţională foarte rară printre oamenii 
locului, în general extrem de superstiţioşi, mergând până la a se îndoi de, 
dreptul divin al zeilor de a dispune de vieţile oamenilor conform bu- 
nului lor plac. Heron spera să nu le piardă urma o dată ajunşi în Carrig, 
pentru că dorea să le cunoască mai îndeaproape părerile despre lume 
în general. 


De la întemeiere, oraşul Carrig crescuse continuu, ca de la sine, 
aidoma unei păduri. Ţinutul din jur, aflat la poalele Colinelor Fume- 
gânde, al căror lanţ se întindea la nord, era deosebit de fertil, pentru 
că lava se transforma rapid într-un sol rodnic, dând hrană în surplus. 

Cu numai câţiva kilometri mai sus de oraş, un torent năvalnic, plin 
de cascade şi de vârtejuri, se preschimba într-un fluviu larg și calm — 
un drum de apă ce ducea direct spre ocean. Nimic mai firesc, deci, 
decât întemeierea unei aşezări în cel mai înalt punct navigabil. lar pe 
parcursul unei generaţii sau două conducătorii acesteia — descendenţi 
de plutaşi şi de marinari de apă dulce — se îmbogăţiseră rapid, datorită 
taxelor şi negoțului cu legume, peşte sărat şi carne în saramură. Şi, spre 
propriul lor folos, cheltuiseră o parte din profituri construind un port 
fluvial bun, având, la început, debarcadere de lemn, şi, mai apoi, che- 
iuri de piatră, şi angajaseră mercenari, pentru a-şi apăra depozitele de 
mărfuri de atacurile bandiţilor. 

Între timp oraşele din sud începuseră, la rândul lor, să devină 
prospere, iar grupurile răzlețe de aventurieri şi pelerini urmând calea de 
la sud la nord ce ducea, printr-o trecătoare din Colinele Fumegânde, 
spre sanctuarul nordic — aflat pe vremea aceea la mare cinste — se trans- 
formaseră în caravane impozante, de ordinul sutelor de oameni şi de 
animale, având puternice escorte înarmate ca apărare împotriva acelo- 
rași bandiți. Şi era absolut normal ca asemenea convoaie să se oprească 
la Carrig. lar pentru a-i încuraja, conducătorii oraşului construiseră un 
pod, scutindu-i astfel pe călători de neplăcerea de a traversa râul prin 
vad. În cele din urmă, Carrig-ul evoluase cu încă o treaptă, trecând 
din rolul de haltă de etapă în acela de cap de linie. Astfel încât acum 
numai o caravană din patru îşi continua drumul mai departe, spre nord, 
şi, chiar şi acestea, în scopuri strict religioase, după ce rămâneau fără 
nici un negustor, fără nici un meseria, fără nimeni altcineva în afară 
de pelerini şi de rarii paznici înarmaţi însoţind vreo ofrandă deosebit 
de prețioasă, a vreunui bogătaş din sud, care încă mai respecta credin- 
tele strămoşeşti. Dar sanctuarul nordic începuse să-şi piardă magnetis- 
mul pe care-l exercitase atâta vreme asupra oamenilor, iar religia lor 
iniţială începuse să fie înlocuită de culte noi. 

Carrig-ul era dominat de o înălțime stâncoasă, o ultimă rămăşiţă 
din roca dură prin care-şi croia drum râul de lângă oraș, cu puţin mai 

sus. Pe această adevărată acropolă fusese clădită o fortăreață şi un 
templu. Fortăreaţa era din piatră obişnuită, din partea locului, pe când 
templul fusese înălțat dintr-o piatră rozalie, ce fusese adusă pe râu în 
sus, în barje cu fundul plat. Însă cea mai mare parte dintre casele 
oraşului, ce se întindeau cam la întâmplare la poalele citadelei, erau 
construite din lemn. 

Tot din lemn era şi podul în faţa căruia caravana trebuia să se 
oprească, pentru a fi controlată de vameşi, care trebuiau în același 
timp să se asigure că nu se înghesuie lumea pe pod şi că acesta nu este 
traversat decât de cel mult doi graaţi o dată. În ciuda reparațiilor foarte 
îngrijite de la sfârşitul verii trecute, pe structura podului se vedeau din 
plin urmele înghețului din iarna ce tocmai se terminase, deoarece apa 
reuşise să se infiltreze în crăpăturile unora dintre piloni şi, îngheţând, 
despicase, în cele din urmă, trunchiurile groase cât omul pe toată 
lungimea lor. 

În capul procesiunii, Neguţătorul Heron trase de frâul graatului 
său. Răbdător, animalul cu cap mare se opri, mârâind şi mormăind, ca 
şi cum ar fi purtat o conversaţie fără sfârşit cu sine însuşi. Din cazarma 
gărzii, aflată pe celălalt mal al râului, ieşiră în fugă mai mulţi ofiţeri, 
pe care îi cunoștea. Unul dintre ei îl chemă pe gonaciul care adusese 
vestea sosirii caravanei pe teritoriul Carrig-ului, îi dădu liber, şi omul, 
salutând, se îndreptă mulțumit spre casă. 

Heron însă nu era la fel de mulțumit de situaţie. Doi câte doi, gra- 
aţilor le va lua o zi întreagă să treacă de cealaltă parte a podului, şi el 
personal nu simţea nici o plăcere să stea şi să se uite la asta, ba, mai 
mult, avea o sumedenie de motive să nu facă așa ceva. Dacă de doispre- 
zece ani tot venea aici de câte patru ori pe an, n-ar fi putut, oare, va- 
meşii să lămurească detaliile cu supraveghetorii lui şi nu cu el însuşi? 

Aplecându-se din şa, se adresă şefului acestora: 

— Cred că ştiţi că, dacă nu obţinem o audienţă la sir Bavis Knole 
înainte de apusul soarelui, vom fi obligaţi să aşteptăm toată săptămâna 
cât ţine vânătoarea-de-rege fără licenţă! Ne puteţi permite — mie şi 
celor aflaţi sub ocrotirea mea — să intrăm imediat în oraş? 

— Bineînţeles! îi răspunse ofiţerul. Vă rog, doar, să lăsaţi aici destui 
oameni, ca să poată manevra animalele după ce terminăm controlul 
vamal, şi cred că nu va mai fi nevoie de prezența dumneavoastră, 
domnule Neguţător! 

— Vă mulţumesc din suflet! îi răspunse Heron, scoțându-şi pălăria 
şi încercând să facă o plecăciune, mişcare aproape imposibilă datorită 
atât corpolenţei sale, cât şi faptului că se afla în şa. Cu un semn din cap, 
chemă la el unul dintre supraveghetori şi îi porunci ca ofiţerul atât de 
amabil să fie răsplătit cu un dar potrivit, apoi se întoarse spre Belfeor 
şi spre Pargetty. Cei mai mulți dintre oamenii din sud, care se alătura- 

seră caravanei, se înghesuiau deja cât mai aproape cu putinţă de pod, 
privind neliniştiţi soarele. 

— Din motive religioase, timp de o săptămână de la apusul soarelui 
din seara primei zile cu lună nouă din primăvară se întrerupe orice 
activitate a oficialităților, le explică Heron. Şi, fără să ne punem sub 
protecția autorităţilor, solicitând drepturi cetăţeneşti, nu ni se permite 
nici să facem negustorie, nici să vindem sau să cumpărăm ceva în lo- 
curile publice, nici să căutăm ceva de lucru. Și nici nu vom beneficia 
de protecţia poliţiei. Trebuie să ne grăbim să ajungem la fortăreață, să 
intrăm în audiență la regent, sir Bavis Knole. Se întrerupse un mo- 
ment, privind atent la feţele interlocutorilor săi, în aşteptarea unei 
reacţii, dar nu sesiză nimic de genul acesta. Așa că se hotărî să continue: 

— Ei bine, vă rog să mă credeţi pe cuvânt, a sta în Carrig fără să ai 
cetățenia poate fi extrem de neplăcut, fie că vrei sau nu să faci ceva 
anume. Dacă ţi se fură — să zicem — punga cu bani, poliţia nici nu se 
va uita la tine, darămite să te mai şi ajute cu ceva! 

Belfeor, brunet şi solid, schimbă o privire cu blondul Pargetty, to- 
varășul său, şi răspunse: 

— Atunci putem să mergem împreună cu dumneata, să obţinem 
această audienţă? 

— Exact asta voiam să vă propun şi eu, încuviinţă Heron, dând din 
cap. Ne întâlnim de cealaltă parte a râului. Graaţii de povară nu au 
voie să treacă decât câte doi o dată. 

Şi când se întâlniră — urmaţi de un întreg grup de alți oameni, care 
nu înțelegeau de ce ar trebui cei doi să se bucure de vreun privilegiu — 
Belfeor vorbi din nou: 

— Mai devreme ai pomenit ceva de religie, zise el. Heron sesiză că 
Pargetty îi aruncă prietenului său o privire neliniştită şi parcă preveni- 
toare, fără să-şi dea seama din ce cauză. Din câte am înţeles, această 
vânătoare-de-rege nu este mai degrabă o problemă de politică, prin 
care se decide, de fapt, cine va conduce oraşul? 

— În Carrig, astea două sunt uite-așa! Heron ridică mâna dreaptă, cu 
arătătorul şi mijlociul încrucişate. Obiceiurile de aici sunt tare ciudate. 

— În ceea ce mă priveşte, zise Belfeor dând din umeri, consider că 
nici o manifestare umană nu poate fi etichetată ca fiind ciudată. 

Heron se întoarse să-i arunce o privire mai atentă. Din partea unuia 
ce venea din sud, o asemenea afirmaţie era cu totul remarcabilă! Şi 
aproape de negândit din partea unui locuitor din Carrig. Nu mai avea 
nici un dubiu: merita din plin să cultive relaţia cu Belfeor şi cu tova- 
răşul său. Aşa că, pe un ton neutru, spuse: 

— In ceea ce mă priveşte, eu sunt un călător şi trebuie să mă port 
peste tot pe unde mă duc aşa cum se cere. Şi evident, mie personal mi 
se pare că atitudinea dumitale este cât se poate de corectă. 

Ajunseseră deja în orașul propriu-zis. Acesta nu era înconjurat de 
ziduri, pentru că în zilele de demult, când bandiții încă mai bântuiau 
prin partea locului, toată populaţia aşezării îşi găsea adăpost în fortă- 
reaţă, iar acum, când nici douăzeci de cetăţui nu i-ar fi cuprins pe toți, 
bandiții erau ţinuţi departe, la frontiere, la distanţă de o zi de marş. Se 
vedea clar că oamenii se pregătesc de sărbătoare. Pe uşile caselor şi 
ale prăvăliilor erau puse însemne ale clanurilor, iar la colţuri de stradă 
şi în vasta piaţă aflată aproape pe malul apei se întinseseră mese, la 
care se făceau pariuri. În spatele fiecărei asemenea mese erau table de 
lemn, pe care erau scrise cu cretă numele concurenţilor şi cotele lor 
curente. Anul ăsta, în fruntea tuturor listelor se afla acelaşi nume: Sa- 
ikmar, fiul lui Corrie, din Clanul Twywit. Heron, care venise doispre- 
zece ani consecutivi pe aici în timpul vânătorii-de-rege, nu mai văzuse 
niciodată o cotă atât de scăzută pentru un concurent şi o asemenea 
unanimitate. Într-adevăr, la unele mese, pentru a-i descuraja pe cei ce 
doreau să mizeze pe el, cota era de o mie la unu pentru Saikmar. 

— Pariază pe succesul concurenţilor? zise Belfeor, pe un ton mirat. 
Asta e ceva ce mă surprinde. 

— Ai putea zice că e chiar o lipsă de respect, încuviință Heron. Dar 
vedeţi, a existat un inter-regnum de optsprezece ani şi, conform legilor, 
în perioada asta oraşul a fost condus de Clanul Parradii care, datorită 
înrudirii lor prin totem cu regele, nu au dreptul să ia parte la vânătoare. 
Unii chiar susțin că pariurile au fost încurajate pentru a face să scadă 
statutul clanurilor competitorilor în ochii oamenilor de rând. 

— Ei bine, eu unul nu mi-aş risca vreun ban pariind pe rezultatul 
acestei întreceri, spuse Belfeor şi izbucni într-un hohot straniu de râs. 
Atent, Heron avu impresia că desluşeşte un fel de rânjet de încuviin- 
tare pe faţa lui Pargetty, dar poate că nu era decât o reacţie de dispreţ 
faţă de un obicei straniu, al unui ținut străin. 

La picioarele peretelui stâncos al citadelei trebuiau să descalece 
de pe animalele lor. Urmaţi de cei mai iuți dintre însoțitorii pedeștri ai 
caravanei, care probabil că-i mituiseră pe vameşi pentru a fi lăsaţi să 
treacă aşa de repede, porniră să urce panta abruptă a drumului ce 
ducea la fortăreaţa în care regentul Carrig-ului îşi ţinea ultima 
audienţă înainte să înceapă sărbătoarea vânătoarii-de-rege. 


Sir Bavis Knole i-ar fi aruncat cu mare plăcere pe toţi cei ce-l 
asediau, în această zi cu totul deosebită, cu fel de fel de probleme în cel 
mai mare şi cel mai adânc dintre vulcanii Colinelor Fumegânde. Asta 
fie şi numai pentru simplul motiv că a începe un an nou, având în spate 
probleme neterminate din cel precedent, aducea ghinion. lar el se sim- 
tea neputincios în faţa propriului său destin, care-i fusese, de fapt, trasat 
la un mod practic inexorabil, nu creat de el însuși, şi pe care simţea că 
nu îl poate modifica în nici un fel. Deoarece, deși fusese conducătorul 
Carrig-ului vreme de optsprezece ani, nu era, de fapt, rege. Nu era 
decât un regent. Regele dormea liniştit într-una din peşterile calde din 
munţi, unde aveau să-l caute mâine oamenii trimişi să-l trezească. 

De aceea, cu pântecele fremătându-i pe sub tunică precum supa 
dintr-un castron, când e agitată de lingura gospodinei, sir Bavis încerca 
să găsească soluţii tuturor problemelor ce-i erau prezentate, folosin- 
du-şi la maximum ultimele rezerve de răbdare de care mai dispunea. 

Avea în față şaisprezece ţărani care-şi părăsiseră fermele în grabă, 
datorită unei erupții neaşteptate, ce acoperise câmpurile fermelor lor 
cu un strat de cenușă şi de piatră ponce. Se simţea încă în hainele şi în 
trupurile lor nespălate mirosul de sulf, care părea să se impregneze în 
toţi cei ce locuiau pe aproape de Colinele Fumegânde şi pe care aceş- 
tia reuşiseră să îl aducă până în marea sală de audienţe. Erau nişte 
oameni simpli, fără educaţie, a căror singură virtute — dacă aşa putea fi 
numită — era încăpăţânarea împinsă dincolo de orice limită. Cazuri ca 
ale lor apăreau de cel puţin două sau trei ori pe an, unele familii reuși- 
seră chiar „performanța” de a fi alungate din casele lor şi de a-şi vedea 
toate bunurile înghiţite de lavă de zece ori în cel mult tot atâtea gene- 
raţii, şi, totuși, se întorceau totdeauna şi-şi reclădeau locuinţele la 
poalele înălțimilor, ca şi cum vaporii de sulf ar fi fost un drog, faţă de 
care deveniseră dependenţi. 

Sir Bavis oftă şi-şi stăpâni impulsul de a le recomanda cu căldură 
să se arunce într-un vulcan şi să-l lase pe el în pace. În această perioadă 
a anului se ţinea cont de cele mai mărunte semne cereşti, iar ajutorarea 
sărmanilor era considerată ca sursă de importante beneficii spirituale. 
Brusc, porunci să se păsească adăpost oamenilor, celor bolnavi sau 
răniţi să li se dea medicamente şi îngrijire, iar pentru cei valizi să se 
păsească de lucru. La auzul ultimelor lui cuvinte văzu neplăcerea înti- 
părindu-se pe feţele lor şi fu atât de dezgustat, încât abia dacă băgă de 
seamă când ieşiră din sală. 

După o asemenea întâmplare, era de-a dreptul o plăcere să-l vadă 
apărând în faţa lui pe Neguţătorul Heron, un bărbat care, deși îşi alesese 
ca ocupaţie vulgarul comerţ, era un om curat, educat şi inteligent, cu 
alte cuvinte un oaspete binevenit oriunde. Spre dezamăgirea funcțio- 
narilor săi, care încercau din răsputeri să grăbească mersul lucrurilor, 
Sir Bavis îi acordă lui Heron o întrevedere de douăzeci de minute, pe- 
trecute parte în conversaţie, parte în schimburi reciproce de daruri. 
Heron adusese mirodenii deosebite şi stofe fine, ba avea la el şi câteva 
săbii de fier, pe care dorea să le ofere în schimbul îngrijirii câtorva 
dintre graaţii săi, până ce aceştia vor făta, iarna viitoare. Graaţii erau 
animale originare din sud, şi planul era riscant, dar, după cum spunea 
Heron, dorea să încerce să-i aclimatizeze în nord, pentru ca prima lui 
caravană de primăvară să poată trece prin munţi spre Carrig mai uşor 
şi, poate, chiar mai devreme. 

Sir Bavis chicoti, încântat de idee, şi-i acordă imediat permisiunea 

să şi-o pună în practică. Era ca o glumă plăcută, venită la momentul 
oportun, şi-i mai schimbă puţin dispoziţia mohorâtă. Pentru că ideea 
lui Heron de a încerca să ajungă la Carrig încă şi mai devreme decât 
îi stătea în obicei avea şi ceva amuzant în ea, şi, pentru o clipă, în min- 
tea lui sir Bavis apăru imaginea corpolentului negustor, îngropat până 
la brâu în nămeţii de zăpadă, iar când fantasma se şterse, se găsi între- 
bându-se la ce i-ar folosi lui Heron să înfrunte asemenea greutăţi şi 
cum ar putea el obţine un profit de pe urma lor. 
“ La sfârșit, aşa cum cerea obiceiul, toţi călătorii sosiți din sud sub 
oblăduirea lui Heron jurară credință oraşului, pentru a primi astfel 
dreptul de cetăţenie temporară. Notarii scriseră numele tuturor celor de 
faţă, pe cât puteau mai bine, pe listele lor, după care înmânară fiecăruia 
dintre ei certificatele de porțelan, nişte plăcuţe albe, mari cât palma. 

Printre solicitanţi, sir Bavis remarcă imediat doi, care păreau deo- 
sebiţi de gloata obişnuită de meseriaşi, actori, negustori şi aventurieri. 
În loc să stea respectuos în picioare, în timp ce Heron vorbea, aceştia 
se aşezaseră lângă el şi, din faptul că neguţătorul nu avusese nici o 
obiecţie la acest gest, era clar că îi considera nişte oameni cu o oarecare 
poziţie socială. Nu le rostise numele, dar asta nu era nici surprinzător, 

nici o dovadă de impoliteţe: până când nu-și primeau certificatele de 
cetăţeni, nici unul dintre cei de faţă nu exista în mod oficial în Carrig. 
Sir Bavis ascultă atent când cei doi își rostiră numele în faţa notarilor 
şi se strădui să nu uite — nici el nu ştia de ce — că brunetul era Belfeor, 
iar cel blond Pargetty. 

Pe când îi privea cum se retrag, avu ciudata senzaţie că Belfeor nu 
se uită la el, ci mai degrabă în el, în căutarea unor secrete pe care sir Ba- 
vis ar fi preferat să le ştie doar ale lui. Ideea în sine era, bineînţeles, lip- 
sită de orice bază logică. Dar sentimentul nu era mai puţin neliniştitor. 

Marile uşi ale sălii de audienţe se închiseseră. Nu mai era nici o 
pricină de rezolvat, munca se terminase. Imediat apărură servitorii şi 
începură pregătirile pentru adunarea din seara aceea, trăgând băncile şi 
aşezându-le în grupuri, pentru fiecare dintre clanuri, apoi grăbindu-se să 
schimbe resturile de torţe rămase în suporturile lor de aramă din seara 
trecută cu făclii proaspete. Deşi scârțâitul băncilor pe dalele de piatră îl 
deranja şi-l făcea să se încrunte, sir Bavis nu se clintise din tronul lui. 

Mâine... 

Brusc, simţi o durere ascuţită în piept, o durere pe care nu o putea 
localiza exact, nu era nici la suprafaţă, ca după o lovitură, nici din in- 
terior, ca după o tăietură de sabie. Avea impresia că se scufundă cu totul 
în această durere. Îşi simți inima încetinindu-şi ritmul şi având ca o 
ezitare, apoi întreaga sală păru să se cufunde în întuneric. Ca un om 
care se luptă după o gură de aer atunci când simte că e pe punctul de a 
se îneca, tot aşa reuşi şi el să se agaţe cu disperare de viaţă, gemând și 
reuşind să-şi revină. 

Privi în jurul lui neliniştit. Nimeni nu părea să-i fi remarcat clipa 
de slăbiciune. Privit din exterior, sir Bavis părea la fel ca de obicei, 
ceva mai bătrân, bineînţeles, şi cu ceva mai multe riduri pe frunte, da- 
torate multelor sale griji, dar altfel un om tare ca stânca şi încă verde. 
Totuşi, o mână de zeu se ridicase, pătrunsese în trupul lui şi i se strân- 
sese în jurul inimii, avertizându-l. 

Sir Bavis Knole, şeful Clanului Parradil, domnise peste Carrig vre- 
me de optsprezece ani, pentru că în tot acest timp nimeni nu fusese în 
stare să-l doboare pe rege. Cu fiecare an ce trecea, regele devenea mai 
mare, mai puternic și mai viclean. Şi sir Bavis trebui să recunoască 
faptul că avusese vanitatea să creadă că acelaşi lucru se întâmplă şi cu el. 

Ce alt avertisment mai clar decât umbra morţii pe care tocmai o 
văzuse i-ar putea trimite zeii, pentru a-i atrage atenţia că greşise? 

Da, într-adevăr: judecase greşit şi făcuse greşeli şi râu. Avusese 
impresia că îşi asigurase acești optsprezece ani de supremație doar da- 
torită machiavelismului său, doar datorită eforturilor sale, când, de fapt, 
nu era decât o manifestare a voinţei zeilor. lar acum domnia lui luase 
sfârșit. Inutil să încerce să şi-o mai prelungească. 

O dată faptul admis, simţi cum durerea din piept i se potoleşte şi 
cum inima începe să-i bată în ritmul ei normal. Oh, un asemenea semn 
divin... era greu să nu-i pătrunzi înțelesul. Fie deci ca anul acesta vână- 
toarea-de-rege să nu fie tulburată de nici o influenţă a sărmanelor fur- 
nici omeneşti, chiar şi dacă se zice că, aproape sigur, Saikmar, din 
Clanul Twywit, va reuşi să-l omoare pe rege. Aşa să fie!. Fie ca voința 
zeilor să se arate şi ca mascarada să înceteze! 

Sir Bavis, cu capul limpede şi liniştit de hotărârea pe care o luase, 
se ridică de pe tron şi ieşi majestuos din sală. 


Heron călărea încet pe străzile aglomerate din vecinătatea pieţei, 
avându-i alături pe cei doi străini din sud. Pe feţele acestora se întipă- 
rise o expresie de dezgust, care nu corespundea deloc toleranţei față de 
orice manifestări umane mărturisită în vorbe de Belfeor. Îşi dorea să 
se lămurească mai serios în privinţa acestora doi, pentru că-l nedume- 
reau profund. Bineînţeles, se trăgeau din nişte ţinuturi prin care el nu 
prea trecea de obicei, în drumurile lui, dar, cu toate astea, era ceva în 
ei ce suna fals, nişte contradicții, ba chiar unele paradoxuri... 

Se decisese deja ce să facă, şi aștepta momentul potrivit să-şi 
pună intenţia în practică. 

Ajungând în piaţă, o aflară plină de graați şi de stăpânii lor, veniţi 
cu caravana. Oameni şi animale se amestecau de-a valma, şi, printre ei, 
supraveghetori îngrijoraţi şi neliniştiţi încercau să dea de urma merce- 
narilor ale căror contracte stipulau că trebuie să stea de pază la noapte 
lângă încărcăturile preţioase, şi care aveau tendinţa firească să se facă 
nevăzuţi spre cârciumile aflate în imediată apropiere. Proprietari de ha- 
nuri îşi urlau din toți bojogii ofertele, care erau acceptate parcă din zbor 
de oamenii care aveau mărfuri pe care intenționau să le vândă a doua zi, 
şi care doreau să locuiască pe cât de aproape cu putinţă de piaţă. Dar 
şi cei care nu aveau nimic de vânzare preferau să-şi găsească un cul- 
cuş cât mai în centrul oraşului, ca să nu fie obligaţi să meargă până la 
periferie peste noapte, aşa că se încinseseră câteva dispute serioase. 

Heron se dădu jos din şa şi intră în chiar inima zăpăcelii. Cu ges- 
turi bruște şi câteva sudălmi plasate la momentul oportun, reuşi să im- 
pună un pic de ordine, apoi se întoarse lângă Belfeor şi Pargetty, cu o 
mină satisfăcută. 

— Ei bine, domnilor! exclamă el. Ce aveţi de gând să faceţi acum? 

Belfeor dădu din umeri: 

— O să ne căutăm un loc unde să putem sta, răspunse el. 

— În apropierea pieţei nu mai aveţi deja nici o şansă, toate paturile 
sunt ocupate de oamenii din caravană. Şi, pe deasupra, aproape toată su- 
flarea din împrejurimi vine la oraş, să asiste la vânătoarea-de-rege. Aşa 
că, şi dacă veţi găsi cumva vreo cameră cât de cât decentă, un proprietar 

mai hrăpăreţ s-ar putea să insiste s-o împărţiţi cu vreo familie de țărani, 
încărcaţi cu fel de fel de bagaje, pe care nu vor să le piardă din ochi. 
Uite ce e: eu am aici o casă, mică dar confortabilă, şi, dacă puteţi dormi 
amândoi într-o singură cameră, mi-ar face plăcere să fiți oaspeții mei. 

O clipă avu impresia că Pargetty o să refuze, dar Belfeor zâmbi şi-i 
răspunse, înainte ca prietenul lui să aibă timp să scoată vreo vorbă. 

— Suntem mai mult decât bucuroşi să acceptăm invitaţia, zise el. 
Trebuie să-ţi spunem că ne-a făcut mare plăcere compania dumitale şi 
n-am dori să ne despărțim înainte de a fi obligaţi să o facem. Sper că 
asta este valabil şi pentru dumneata. 

— Dar... zise Pargetty. 

— Treburile noastre nu vor avea nimic de suferit din cauza asta, îl 
întrerupse Belfeor. La asta te pândeai? 

Pargetty dădu din cap, şi Heron îşi zise şi mai intrigat: Deci au, 
totuși, treabă aici! N-au pomenit nimic de asta până acum! 

Se întreba cam despre ce ar putea fi vorba. Cu siguranţă, nu de 
ceva obişnuit. 

— Ce se va întâmpla în seara asta, legat de vânătoarea-de-rege? îl 
întrebă Belfeor, trecând lângă Heron, după ce ieşiră din piață. 

— Ei, dacă îmi aduc bine aminte, când o să răsară luceafărul de 
seară, sir Bavis trebuie să declare deschisă vânătoarea-de-rege. Apoi 
va avea loc o adunare a tuturor clanurilor, şi fiecare dintre ele îşi va 
prezenta competitorul desemnat. Aceştia vor fi apoi consacrați şi vor 
trebui să stea de veghe toată noaptea, până în zori, în timp ce restul 
nobililor participă la o mare petrecere în fortăreață. Cel puţin aşa mi 
s-a spus că se desfăşoară lucrurile — vă daţi seama că totul are un 
caracter sacru, și nimeni dintre cei direct implicaţi nu este prea dornic 
să divulge asemenea chestiuni unui străin ca mine. Mâine vor trimite 
să-l trezească pe rege din cuibul lui, pe Colinele Fumegânde. Uneori 
poate dura o zi sau două până când găsesc peştera pe care acesta şi-a 
ales-o pentru hibernare, deşi, de obicei, aceasta este marcată cu un an 
înainte. lar apoi, în curenţii ascendenți de aer cald de deasupra vulca- 
nilor, concurenţii se luptă cu regele, până când îl doboară, sau până 
când doboară el toate planoarele. Se spune că unii concurenţi deosebit 
de buni au reușit să rămână în aer până la trei zile şi trei nopţi conse- 
cutiv, până când regele, obosit şi cu mişcările încetinite, a fost nimerit 
de o săgeată. Dar asta probabil că a fost cu o generaţie în urmă, sau 
poate chiar mai demult. 

— Şi ce onoruri îl aşteaptă pe cel ce reuşeşte să-l doboare pe rege? 
întrebă Belfeor. 

— Clanul său conduce oraşul, din acea zi până în prima zi cu lună 
nouă din primăvara următoare. 

— Aşa a devenit regent şi bătrânul la care am avut audienţă? 

— Ah, nu! Heron îşi ridică mâna. În prezent Carrig-ul este într-o 
perioadă de inter-regnum, şi puterea este preluată de Clanul Parradil, 
căruia, vă daţi seama, îi este interzis să-l omoare pe rege. Toate cele- 
lalte clanuri au acest drept, și mâine vor putea chiar să atace toţi o dată. 
Dacă ar fi fost altfel, dacă puterea ar fi fost în mâinile unui alt clan, 
atunci cel care l-a doborât pe rege anul trecut ar fi avut dreptul să atace 
primul, singur, având astfel şansa să-şi reînnoiască isprava. Ceea ce de 
obicei şi reuşeşte, pentru că regele mai bătrân, care a fost doborât îna- 
inte, are grijă să-şi alunge toți rivalii din preajmă, aşa că adesea un rege 
nou este tânăr şi nu prea experimentat. Dar acesta de acum, după ce a 
reuşit să supraviețuiască timp de optsprezece ani, este mai puternic 
decât oricare dintre predecesorii săi. 

— Dumneata l-ai văzut? se interesă Belfeor. 

— Numai de la o distanţă serioasă, răspunse Heron. În ce mă priveşte, 
nu m-aş apropia de bunăvoie de el la mai puţin de o zi de marş rapid. 


Nevasta lui Heron era o femeie din Carrig, iar gospodăria lui era 
condusă după obiceiurile locului, ceea ce pentru el însemna că, atât 
timp cât se găsea în oraş, era tratat ca un adevărat monarh. Şi să fi vrut 
n-ar fi putut s-o facă pe femeie să procedeze altfel, pentru că aşa ştia 
ea că „se cade” și nimic n-ar fi clintit-o din ale ei. Femeia avea patru 
copii, şi el era convins că nici unul nu era al lui, dar nu se plânsese 
vreodată de asta — o femeie stearpă era privită cu suspiciune de cei mai 
mulţi oameni din partea locului, iar el rar stătea în Carrig mai mult de 
două luni pe an. Şi, pe deasupra, era foarte plăcut ca, după un drum 
lung și greu prin munţii înghețaţi, să se lase în voia plăcerilor pe care 
această femeie — singura dintre cele patru neveste pe care le avea — 
ştia să i le ofere. 

Poruncise unor servitori să stea la dispoziţia lui Belfeor şi a lui 
Pargetty, considerând că acestora le va face plăcere să facă o baie fier- 
binte, un masaj, să se bărbierească şi să-şi schimbe hainele cu unele 
noi şi curate. De aceea, fu extrem de surprins să-i vadă pe acești ser- 
vitori revenind la el, în mai puţin de jumătate de oră. Îi întrebă imediat 
ce se întâmplase, aplecându-se î în faţă, ca să-i vadă mai bine prin norul 
de aburi ce se ridica din cada de lemn în care se afla, şi murmurând, 
în acelaşi timp, scuze faţă de nevasta care-i pieptăna părul. 

— Oaspeţii dumneavoastră, domnule, îi răspunse unul dintre servi- 
tori, ne-au spus că au mai întâi de gând să înalțe rugăciuni de mulţu- 
mire zeilor, pentru călătoria încheiată cu bine, în faţa unui altar por- 
tabil, pe care-l au la dânşii, şi ne-au poruncit să-i lăsăm singuri şi să 
nu-i deranjăm în timp ce fac asta. 

Heron simţi o furnicătură la ceafă. Îi reveniră fulgerător în minte 
discuţiile din jurul focului pe care le avusese cu cei doi cu numai 

câteva zile în urmă, când, atât Belfeor, cât şi Pargetty, îşi mărturisiseră 
remarcabilul lor scepticism, în privinţa zeilor şi a voinţei lor divine. 

— Asta nu se potriveşte deloc! murmură el şi ieşi din cadă atât de 
brusc, încât vărsă pe jos aproape o găleată de apă. La întrebările 
nevestei neliniştite, nu răspunse decât: 

— Dă-mi un prosop! 

Şi, înfăşurându-şi-l în jurul trupului, o porni în picioarele goale pe 
culoarul care lega apartamentul lui de partea casei în care se găsea ca- 
mera pe care le-o dăduse oaspeţilor. Cu toată corpolenţa lui, mergea 
fără să facă nici un zgomot, amintindu-și reflex fiecare scândură care 
scârţâia şi evitând să calce pe ele. 

Fără să-i ia în seamă pe cei câţiva dintre servitori care îl urmaseră 
— şi care cu mare greutate reuşeau să-şi ascundă amuzamentul — îşi 
apropie ochiul de o crăpătură fină din perete. Fereastra camerei dădea 
spre vest, aşa că, deşi soarele aproape apusese, şi obloanele erau aproa- 
pe închise, era încă destulă lumină ca să vadă ce făceau misterioşii lui 
oaspeți. Şi să vadă perfect „altarul” lor portabil. Pe care-l recunoscu 
imediat. Pentru că avea şi el unul identic. 

Era un comunicator subeteric. 

Se dădu un pas înapoi şi lateral, aşezându-se în faţa uşii. Le 
porunci scurt servitorilor să-l urmeze. Nu mai era timp pentru altele, 
trebuia să treacă la fapte, şi încă rapid. Se aruncă înainte. 

Zăvorul de lemn al uşii nu fusese gândit să reziste unei mase de 
aproape o sută cincizeci de kilograme, năpustindu-se cu hotărâre asu- 
pra acesteia. Se rupse, ușa se izbi de perete, iar Heron se trezi faţă în 
față cu cei doi „oameni din sud”, care-l priveau surprinşi. Din sud pe 
dracu?! Nici o mirare că nu reuşise să-i încadreze printre localnici. 
Pentru că nu erau de pe această planetă! 

Exceptând rapoartele sale trimestriale, Heron nu mai vorbise ga- 
lactica de când fusese trimis aici, la post. Dar era limba lui maternă, şi 
acum, de emoție şi de uimire, o folosi în mod reflex: 

— Gata! Închideţi imediat aparatul! Sunteţi amândoi arestaţi! 

Pargetty, care se găsea lângă aparat, părea absolut înmărmurit. 
Dar Belfeor, mişcându-se ca şi cum se așteptase exact la o asemenea 
întâmplare şi se pregătise de săptămâni pentru asta, apucă un alt 
obiect aflat pe masă, lângă comunicator. O armă energetică. Una 
veche, dar care funcţiona încă foarte bine. 

Impulsul orbitor îl täie pe Heron în două, lăsându-l mort pe loc. Ser- 
vitorii, crezând că străinul slobozise un fulger spre stăpânul lor, se răsu- 
ciră îngroziţi pe călcâie şi, ţipând, o luară la goană, să scape cu viaţă. 


Când sir Bavis îşi pierdu pentru a treia oară firea cu valeţii care — 
într-o încăpere micuță, cu pereți de piatră, aflată aproape în vârful tur- 
nului cel mare al fortăreței — îl îmbrăcau pentru ceremonie, își dădu 
seama că toată iritarea inutilă pe care o simţea şi pe care şi-o descărca 
asupra lor risca să-l întârzie şi să piardă, astfel, clipa răsăritului lucea- 
fărului de seară. Așa că reuși să se stăpânească cu un efort violent şi 
ceru să vină un muzicant, ca să-și mai potolească nervii încordaţi. 

Artistul apăru în scurt timp, se înclină zâmbind în faţa lui și-l 
întrebă ce ar fi dorit să asculte. 

— Cântă-mi Balada lui Red Sloin, îi porunci sir Bavis. 

Muzicantul se înclină din nou, se aşeză pe un scaun acoperit cu 
catifea roşie, îşi dădu pe spate părul lung şi negru şi mângâie corzile 
harpei. Apoi, cu voce sonoră de tenor, începu să cânte: 


Vă cânt despre onoare şi renume 
Ce mărird-al Carrig-ului nume 
Când prima oară Clanul Parradil... 


— Stai! exclamă sir Bavis, atât de brusc încât valeţii, deja speriaţi 
de izbucnirile sale de furie anterioare, săriră de lângă el. Nu varianta 
asta! Cânt-o pe cea veche! Până şi el îşi auzea încordarea din voce. 

Muzicantul era la fel de uimit ca toţi cei de faţă. Spuse nesigur: 

— Dar, sir, varianta veche este... 

— Ai uitat-o? îi täie sir Bavis vorba. 

— Eu sir? Artistul avea aerul că fusese insultat. Eu, care-mi amin- 
tesc până şi cântecele mamei mele, de pe vremea când abia începeam 
să merg? Voiam doar să spun... 

— Atunci, dacă o ştii pe cea veche, în numele tuturor zeilor, fă ce-ţi 
spun şi cânt-o! mugi sir Bavis la el. 

Pălind, muzicantul dădu din umeri şi începu din nou: 


Vă cânt un erou de renume, 
Red Sloin pe-adevăratu-i nume, 
Un străin, dar un bărbat puternic... 


Ascultând, sir Bavis simţi un fior de satisfacţie amară. Era ca şi 
cum, la modul simbolic, şi-ar fi încheiat socotelile cu zeii. Balada lui 
Red Sloin era atât de veche, încât nimeni nu-şi mai amintea când fu- 
sese compusă. Povestea despre primul inter-regnum care apăruse în 
Carrig. Pe vremea aceea erau nouă clanuri, nu opt ca acum, iar şeful 
celui de-al nouălea, Clanul Graat, era un intrigant şi un trădător notoriu, 
urât de toată lumea. Dar fiul său era cel mai bun pilot de planor din 
acele zile şi, pe măsură ce se apropia vânătoarea-de-rege, lumea era 
tot mai convinsă că el va fi cel ce va reuşi să-l doboare pe rege, şi 
astfel clanul său va lua puterea şi va vinde oraşul unui trib de bandiți, 
care-l asediaseră deja trei veri la rând. 

Dar, de undeva din sud, apăruse Red Sloin, un bărbat puternic, ce 
se adresase adunării care avea loc înainte de vânătoarea-de-rege. Deşi 
nu făcea parte din nici un clan, nici măcar nu se născuse în oraș, toți 
erau atât de disperaţi, încât ar fi fost în stare să se agaţe de cel mai 
firav fir de pai în căutarea salvării, aşa că adunarea încuviință ca el să 
participe împreună cu ceilalţi concurenţi la vânătoarea de a doua zi... 
chiar dacă nimeni nu-şi imagina că are vreo şansă să câştige. 

Dar omul îşi zdrobise planorul, intrând în gâtul regelui, şi căzuse 
împreună cu acesta în craterul unui vulcan, deschizând astfel calea spre 
putere şefului Clanului Parradil. Acesta luă conducerea orașului şi, îna- 
inte de orice, distruse Clanul Graat, măcelărindu-i pe adulţi şi împăr- 
ţindu-i pe copii între celelalte clanuri. După asta bandiții fuseseră 
alungaţi şi se instaurase pacea şi liniştea. 

Pe parcursul celor optsprezece ani de domnie ai lui sir Bavis, mu- 
zicanţii — poate dintr-o dorință exagerată de a-l flata — modificaseră 
balada, micşorând partea dedicată lui Red Sloin şi mărind-o pe cea a 
Clanului Parradil. Dar în această clipă lui sir Bavis i se părea imperios 
necesar ca lucrurile să revină în făgaşul lor iniţial şi ca vechea versiune 
originală să fie repusă în drepturi. 

Mintea continua să-i hoinărească, în timp ce valeţii, terminînd cu 
îmbrăcatul, începuseră să-i pieptene şi să-i aranjeze barba cu pastă de 
ulei şi cu negreală, pentru a ascunde vederii faptul că începuse să încă- 
runţească. Întorcându-se cu imaginaţia în timp, încerca să-şi închipuie 
cum o fi fost în vremurile de demult, pe timpul când oamenii abia în- 
väțau să adune numărul zilelor într-un an şi când fuseseră pentru întâia 
dată conştienţi de prima zi cu lună nouă din primăvară. Fără nici un 

dubiu, probabil că se strânseseră toți laolaltă și-l aleseseră pe cel mai 
potrivit să-l atace pe rege prin aclamații. Nu așa cum se întâmpla astăzi, 
când toate clanurile își petrecuseră toată iarna pregătindu-se pentru vâ- 
nătoare, supunându-şi reprezentanţii unor antrenamente necruțătoare, 
îmbunătăţindu-şi planoarele şi perfecţionându-și mai ales săgețile, fä- 
cându-le să zboare cât mai departe şi cât mai drept şi să se înfigă cât 
mai adânc, în aşa fel încât cu mult înainte de adunarea tradițională 
ştiau deja toţi, aproape cu certitudine, cine este destul de bine pregătit 
pentru a-l doborî pe rege. 

Totul degenerase într-un ceremonial. Totul se stilizase, se forma- 
lizase, devenise un fel de rutină rituală. Şi totuşi, chiar şi așa, ritualul 
închidea în el adevărul original, tot aşa cum o mică sămânță uscată 
închide în ea un copac falnic şi viguros... 

Muzicantul articula ultimele note ale cântecului, când uşa încă- 
perii se deschise şi intră grăbit Ambrus, unicul fiu al lui sir Bavis. 

— Respectele mele, tată, zise el, făcând o plecăciune formală şi 
continuând înainte ca tată! său să-i răspundă la salut: Aş vrea să știu 
dacă ceea ce trebuie făcut se va face acum, sau dimineaţă. 

— Ce? zise sir Bavis împietrit, privindu-l pe tânăr din cap până-n 
picioare. Se întrebase uneori, văzându-l pe acest fiu al său, brunet, de- 
şirat, cu gura încremenită într-o expresie veşnic posacă, având întipărită 
pe chip o mândrie deşartă şi nici urmă de subtilitate, dacă soția lui îi 
fusese totdeauna credincioasă. El personal, deși era considerat de cei- 
lalţi puternic precum unul din pilonii fortăreței şi tare ca o stâncă, nu 
folosise niciodată forța brută atunci când putuse dobori un obstacol 
săpându-l la rădăcină şi era un intrigant abil și răbdător, capabil să-şi 
calculeze mişcările pe ani de zile. 

Nu este mai puţin adevărat că asemenea calități numai cu greu se 
transmiteau de la o generaţie la alta. Poate că unul dintre strămoşii săi, 
sau ai soţiei sale, îl pricopsise pe Ambrus cu atâtea defecte. Dar asta 
era, şi băiatul trebuia să-şi poarte crucea. 

Neînţelegând reacția tatălui său, Ambrus îl privea nedumerit, hol- 
bându-se prosteşte. Insistă: 

— Ştii ce vreau să-ţi spun... ceea ce trebuie făcut! 

Înăbuşindu-şi un oftat de exasperare, sir Bavis se lăsă pe spate în 
fotoliul în care stătea şi întinse mai întâi un picior, apoi pe celălalt, 
pentru ca valeţii să-i poată lega şireturile ghetelor de ceremonie. În 
cele din urmă zise: 

— Ambrus, spune-mi te rog, cine cred oamenii că are cele mai 
mari şanse pentru mâine? 

Tânărul se lumină la faţă. În sfârşit începuse să înţeleagă. Totuşi 
sir Bavis se simţea obligat să-l îmboldească în continuare, deşi doar 
un tâmpit nu şi-ar fi dat seama că gura unui servitor poate fi deschisă 

cu mijloace care n-ar putea nici măcar clinti gura unui nobil, iar cei 
doi valeţi care-l serveau pe el acum erau tot servitori, în faţa cărora nu 
poţi pomeni de secrete de stat, nici dacă vorbeşti voalat despre ele. 

— Nu se vorbeşte în mod deosebit, continuă sir Bavis, de Saikmar, 
fiul lui Corrie, din Clanul Twywit? 

— Într-adevăr! confirmă Ambrus, mimând un fals entuziasm. Se 
spune că este cel mai bun din ultimii patruzeci de ani! Dincolo de cu- 
vintele rostite, se simţea şi ceea ce rămăsese numai gândit: Deși nici 
măcar asta nu-l poate ajuta să-şi schimbe soarta! 

— S-ar putea, deci, ca înainte de sfârşitul acestei săptămâni, mur- 
mură sir Bavis, clanul lui să domnească în această fortăreață. Vorbea 
calm, privindu-l atent pe Ambrus, ca să-și dea seama de reacţia lui. Şi 
o văzu imediat: o invidie oarbă. 

Şi, o clipă mai târziu, simți el însuşi o durere atât de acută în piept, 
încât fu obligat să închidă ochii. Un alt avertisment din partea zeilor, 
asta trebuie să fie, ca un pinten înfipt în coasta unui graat, care obligă 
animalul încăpățânat să meargă în direcţia în care acesta nu are nici 
un chef să se îndrepte. 

Subiectul real al ciudatei discuţii pe care o purta cu fiul său era un 
anume vas de porțelan care, bine astupat, se odihnea într-un scrin în- 
cuiat, aflat în camera de alături. Conţinea o fiertură specială de ierburi 
şi ciuperci, cu puternic efect somnifer. Douăzeci de picături puteau 
dobori şi cel mai solid bărbat din lume. De șaptesprezece ori până 
acum sir Bavis le trimisese celor mai valoroşi concurenţi câte o cupă 
cu vin, însoțită de urări de noroc... iar vinul era dres cu un pic de drog 
din acest vas. 

Însă anul acesta, ori de câte ori se gândea la așa ceva, mâna unui 
zeu se strângea cu cruzime în jurul inimii sale. 

Deschise ochii şi privi cu asprime la servitori. 

— Aţi terminat? îi întrebă el. 

Cei doi dădură din cap speriaţi. 

— Atunci plecaţi! 

Ascultară de poruncă, dispărând înfricoşaţi, ca nişte hoţi surprinşi 
asupra faptului. Rămase numai Ambrus. Ridicându-se în picioare, sir 
Bavis începu să se plimbe în sus şi-n jos prin încăpere, dorindu-și din 
tot sufletul să nu-şi fi fost făcut părtaş fiul la secretul lui. Când o făcuse, 
îşi zisese că venise timpul ca Ambrus să înveţe ce înseamnă strategia 
puterii şi conducerea statului, dar, de fapt, fusese o minciună. Abia acum 
îşi dădea seama care-i fusese adevăratul motiv: faptul că singurul 
lucru pe care fiul său era în stare să-l admire la un om mai în vârstă — 
indiferent că era sau nu tatăl lui — era o duplicitate mai mare şi o vi- 
clenie superioară celor la care avusese el personal timp să ajungă. 

Brusc, zise: 

— Lui Saikmar nu-i vom trimite nici o cupă cu vin! 

Ambrus făcu o jumătate de pas înainte, cu vorbele fierbând pe buze: 

— Dar, tată, dacă reuşeşte...! 

— Tăcere! Porunca îl opri pe Ambrus în mijlocul frazei, ca şi cum 
ar fi fost o lance. Sir Bavis continuă, alegându-și cu grijă vorbele: 

— Fiule, poate că te-am făcut să ai... o impresie cam uşuratică în 
privinţa puterii zeilor. Am fost tentat să... schimb ordinea lucrurilor, să 
le aranjez după dorinţa mea, nu după cea a zeilor. Cel puţin aşa credeam 
eu că fac. Dar acum îmi dau seama că totul n-a fost decât o iluzie, pen- 
tru că zeii își împlinesc totdeauna voia, iar oamenii nu sunt decât nişte 
simple instrumente în mâna lor. Clanul nostru a prosperat şi a stăpânit 
multă vreme, dar nu datorită deşteptăciunii mele, ci numai şi numai da- 
torită îndurării lor. Iar răbdarea şi îndurarea lor a ajuns acum la capăt. 

li venea foarte greu să descrie nişte sentimente mult mai adânci 
decât cuvintele, sentimentul de a vedea moartea cu ochii şi, dincolo 
de moarte, genunea fierbinte şi întunecată a Colinelor Fumegânde. Nu 
avea la-ndemână decât simple cuvinte. 

— Ambrus, supraviețuind timp de optsprezece ani, regele a ajuns 
neînchipuit de puternic. Poate că am ajutat şi eu cu ceva. Poate că 
fără... cupele de vin pe care le-am trimis în fiecare an concurenţilor, 
ar fi fost doborât până azi. Acum însă, a venit vremea să ne dăm la o 
parte. Trebuie să-i încredințăm destinul nostru și să nu ne bizuim decât 
pe puterea şi pe viclenia lui. 

Putea vedea furia şi revolta în ochii lui Ambrus, atât de intense, 
încât vorbele nu erau în stare să le exprime. În cele din urmă Ambrus 
reuşi să spună: 

— Dar ca puterea să fie luată de la Clanul Parradil de către acest 
efeminat Saikmar este... este de neimaginat! 

— Dacă aşa ne e scris, aşa să fie! răspunse hotărât tatăl său. 

— Dar nu trebuie să se întâmple una ca asta! Ambrus bătu din 
picior. Ah, de ce mi-a fost dat să mă nasc în Clanul Parradil, căruia 
nu-i este îngăduit să conducă decât atunci când alţii dau greş? 

— Eşti lacom! se răsti sir Bavis. Lacom de putere şi invidios! Mi-e 
ruşine de tine. Oare nu se roagă toţi oamenii, în clipa morţii, să le fie 
dat să se reîncarneze ca membri ai acestui clan, pe care tu-l dispreţu- 
ieşti atât? Oare nu suntem noi destul de onoraţi şi de respectaţi, pentru 
că avem pe totem cel mai nobil dintre animale? 

— Ah, ţie îţi convine să vorbeşti aşa! replică Ambrus. Dar cum crezi 
că mă simt eu, văzând că îmi este smulsă orice speranţă de a mă bucura, 
la rândul meu, de puterea pe care tu ai avut-o timp de optsprezece ani? 

— Prin felul în care vorbeşti şi te porți acum, nu dovedeşti decât 
că ai fi nepotrivit să te bucuri de cea mai mărunță urmă de autoritate 
asupra cuiva! 

Pentru o clipă, Ambrus rămase fără grai. Ochii i se îngustaseră. 
Aflându-se în faţa unei mese, îşi propti pumnul în ea şi se aplecă 
înainte. Şi zise: 

— Cum aş putea să-ţi dovedesc cât de mult te înșeli? Să-mi pregă- 
tesc, oare, planorul şi să pornesc mâine, împreună cu ceilalți, împotriva 
regelui? Pentru că prefer să-l dobor eu, cu mâna mea, decât acel... 
acel slăbănog de Saikmar! 

Furia şi groaza îl făcură pe sir Bavis să-şi recapete, într-o clipă, 
toată vigoarea lui obişnuită. Se îndreptă spre fiul său, îşi încleştă dege- 
tele pe urechea acestuia, ca şi cum ar fi fost nişte gheare de parradil, 
şi strânse şi răsuci, până când durerea îl făcu pe tânăr să se aplece din 
talie. Apoi — gest pe care nu-l mai făcuse de când Ambrus avea doi- 
sprezece ani — îl lovi de câteva ori, cu toată puterea, la spate. 

— Dispari! spuse el cu greutate, după ce-i administrase corecția 
Du-te şi-ţi purifică gura, înainte de a îndrăzni să vorbeşti din nou cu 
mine, sau cu oricine altcineva! Va trebui să ispășeşti pentru sacrilegiu! 

Furia lui Ambrus se transformase în frică, de parcă abia atunci şi-ar 
fi dat seama de enormitatea vorbelor sale, și nu îndrăzni să facă nici 
un gest împotriva tatălui său. Cu gura mișcându-i-se fără să scoată un 
sunet, se întoarse orbeşte spre uşă şi ieşi. Sir Bavis rămase singur, zgu- 
duit până în adâncul sufletului. Propriul său fiu să fie în stare să vor- 
bească de luptă împotriva regelui — el, un membru al clanului regelui! 
Cât mai era de aici până la a vorbi despre moartea unui văr... sau 
chiar a propriului său tată? 

În ciuda amorţelii datorate dezamăgiri, în mintea lui devenea din 
ce în ce mai clară o idee importantă: dacă Ambrus fusese în stare să 
ajungă la blasfemie, ce mai era pentru el neascultarea? Şi băiatul ştia 
de vasul de porțelan din camera de alături! 

Sir Bavis se strecură până în faţa uşii camerei cu pricina și privi 
spre ambele capete ale coridorului, ca un hoț în propria-i casă. Nu se 
vedea nimeni. Grăbit, alese cheile de care avea nevoie, din cele multe 
care-i atârnau la centură, intră în cameră şi deschise scrinul. Vasul de 
porțelan era acolo, neatins, din fericire, de anul trecut. ÎI luă şi se duse 
repede la cea mai apropiată fereastră. Afară tocmai trăgea un ropot de 
ploaie. Răsturnă conţinutul vasului în apa căzută din cer şi, pe măsură 
ce otrava se scurgea, se simţea din ce în ce mai liniştit. Intr-un gest de 
exaltare nestăpânită, aruncă vasul gol cât mai departe cu putinţă şi-l 
auzi spărgându-se de unul dintre acoperişurile fortăreței. 

Reveni în camera din care plecase cu doar câteva clipe înainte ca 
ajutorul său şef să vină şi să bată la uşă, cu sceptrul de ceremonie, pen- 
tru a-l vesti că soarele va apune în curând. Zâmbind mulţumit, sir Bavis 
îşi luă sceptrul din mâna omului şi apoi îl urmă pe scara abruptă, ce 
ducea la cea mai înaltă platformă a celui mai înalt turn de veghe al 

fortăreței. Undeva, departe, se auzea, confuz, zgomotul făcut de nobilii 
care veneau la adunarea ce va începe imediat după ritualul de la apusul 
soarelui. 

Ieşind pe platforma din vârful turnului, găsi totul în ordine ~- aju- 
toarele sale în robe de ceremonie, slujitori, înţelepţi şi propriile sale 
rude, care purtau cu mândrie pe veşminte simbolul clanului, silueta 
stilizată a parradilului înaripat, regele lor. Când trecu prin dreptul lor 
îi salută scurt, țeapăn. 

Ajunse, în sfârşit, lângă parapetul dinspre apus şi privi spre cele 
două ruguri din zare — soarele apunând și vulcanii Colinelor Fume- 
gânde. Discul solar începuse deja să dispară sub orizont şi abia se mai 
zărea prin aerul fierbinte şi tremurător de deasupra înălțimilor. Şi vân- 
tul probabil că bătea chiar din direcţia aia, pentru că simţea în nări... 

Nu. Mirosul de ars era de undeva de aproape. Privi în jos, spre 
oraș, şi văzu o coloană de fum, semn că o casă luase foc. Din fericire, 
era aproape de râu, așa că oamenii aveau destulă apă ca să apere clă- 
dirile învecinate. Cât despre casa în flăcări, era atât de mult fum şi 
atât de dens, încât era clar că nu mai putea fi salvată. 

Din curiozitate, chemă la el unul din slujitori, un tânăr ales tocmai 
pentru agerimea ochilor săi. 

— Uită-te acolo! îi spuse, arătând spre incendiu. Poţi să-mi spui a 
cui e casa care arde? 

Băiatul îi răspunse, ezitant: 

— S-ar putea să fie a Neguţătorului Heron. Dar e prea mult fum ca 
să pot fi sigur! 

Casa Neguţătorului Heron! Ce dezastru se abătuse oare pe capul 
lui, în chiar ziua întoarcerii sale la... 

Sir Bavis privi spre cer şi îşi dădu seama că, în timp ce el își în- 
dreptase atenţia spre oraş, luceafărul de seară răsănse, și acum strălu- 
cea precum un diamant pe cerul roşu-negru. Uită instantaneu de orice 
altceva, în afară de cuvintele rituale. Îşi ridică sceptrul de ceremonie 
şi-l îndreptă spre steaua de pe firmament: 

— Mâine legea îngăduie să fie doborât regele! 


Saikmar, fiul lui Corrie, mergea ca prin vis să-şi ocupe locul printre 
ceilalți membri ai Clanului Twywit, în sala de audienţe. În venele lui 
sângele vuia, ca apa unui torent de munte. Se simţea ca şi cum şi-ar fi 
privit propriile gesturi de la o oarecare distanţă, ca un beţiv căruia alco- 
olul îi retezase orice legătură între minte şi trup, fără însă a diminua 
capacitatea de percepţie a celei dintâi. Îşi dădea totuşi seama, chiar şi cu 
redusa lui experienţă în materie, că asemănarea cu beţia se oprea aici. 
Şi că, de fapt, starea lui putea fi catalogată mai degrabă drept extaz. 

Cei de pe lângă el — mama lui, unchiul lui, care-i fusese tutore de la 
moartea tatălui său, surorile lui, mătuşile, verii până la al treilea grad 
— toți erau mândri de el şi, pe măsură ce trecea pe lângă ei, spre locul 
lui din faţă, îl băteau pe umeri sau îi adresau vorbe de îmbărbătare. Dar 
el nu era deloc mândru de sine-însuşi. Extazul lui nu avea nici o legă- 
tură cu mândria. De fapt, el nici nu era cu totul prezent în sală. Parte 
din el era afară, departe, deasupra Colinelor Fumegânde, pilotându-şi 
planorul prin aerul turbulent — pierdut în mâine... 

Uriaşa sală de audienţe semicirculară era plină de banchete aşezate 
în grupuri separate, în formă de pană, lăţindu-se treptat, de la cele din 
primul rând, pe care abia se puteau înghesui trei oameni, până la cele 
de lângă perete, pe care puteau sta comod douăzeci de oameni. Ordinea 
în care se așezau clanurile se trăgea la sorți. Şi se nimerise ca în acest 
an Clanul Twywit să stea chiar în centru, astfel încât, ajungând la locul 
lui, Saikmar se trezi chiar în faţa tronului pe care urma să stea sir 
Bavis, prezidând adunarea. 

Era vag conștient că majoritatea privirilor erau îndreptate spre el, 
dar nu voia să le ia în seamă. Ochii care-l priveau puteau vedea un 
adolescent aproape tot atât de înalt ca un bărbat, ciudat de subțirel, şi 
cu toate oasele, chiar şi cele ale craniului, mici şi uşoare — oase de 

n-ar fi văzut în el un potenţial reprezentant al clanului său, pentru 
că-şi petrecea cea mai mare parte a timpului studiind, dansând, cântând 
şi urcându-se în copaci de unul singur, departe de vânzoleala copiilor 
de vârsta lui. Dar acum, la optsprezece ani, învățase să-și folosească şi 
să-şi exprime graţia de dansator prin intermediul unui planor, ale cărui 
comenzi știa să le mânuiască la fel de delicat ca pe un instrument mu- 
zical, şi aceste calităţi, împreună cu constituţia lui fizică şi cu reflexele 
extraordinar de rapide, îl făcuseră să fie considerat cel mai bun din 
generaţia lui. 

Şchiopătând uşor (amintire a unei căzături de pe un graat, în urma 
căreia rămăsese cu un picior mai scurt) unchiul lui, sir Malan Corrie, 
şeful clanului, veni să se aşeze lângă el, pe când mama lui lua loc de 
cealaltă parte. Mama lui avea o înfăţişare maiestuoasă şi, deşi îmbă- 
trânea, ştia să-şi menţină o ţinută de o prestanţă regală. 

Se auziră sunete de gong şi, o dată cu ultimele reverberaţii, în sală 
se aşternu liniştea. Uşile din spatele estradei se deschiseră şi îşi făcu 
apariţia sir Bavis, înconjurat de ajutoarele sale şi de slujitori, toţi îm- 
brăcaţi în splendide veşminte de ceremonie. Ochii lui Saikmar se piro- 
niră fascinaţi pe figura încadrată de o barbă neagră şi bogată. Să fie oare 
adevărat ce şoptesc bârfitorii, că acest nobil cap al celui mai nobil din- 
tre clanuri îi drogase an după an pe concurenţi, ca să fie sigur că regele 
nu va fi doborât? Ah, aşa ceva nu era de crezut! Vocea aceea sonoră, 
care rostea acum invocaţii adresate zeilor, suna aidoma unui clopot al 
sincerităţii, iar Saikmar o simţea vibrându-i până-n măduva oaselor... 

O dată invocaţiile terminate, se trecu la strigarea concurenţilor. 
Saikmar simţi cum inima începe să-i bată mai repede. Se răsuci să pri- 
vească spre primul dintre rivalii săi, care se ridică şi-şi spuse numele 
notarului, pentru a fi trecut pe listă. Evident, concurenţii fuseseră aleși 
cu săptămâni — unii chiar cu luni de zile — înainte. Dar, conform tradi- 
ţiei, notarul trebuia să-i audă rostindu-şi personal dorinţa de a se lupta 
cu regele şi să-i treacă pe lista de onoare. Pentru unii dintre ei, care dis- 
păreau în craterul vreunui vulcan, acel rând pe o bucată de pergament 
era unicul mormânt pe care aveau să-l aibă vreodată. 

În vremuri de demult, ziceau legendele, ritualul nu era aşa de rigid 
ca acum. Numărul concurenţilor nu se reducea la unul de clan, şi puteau 
să participe chiar oameni ce nu se născuseră în Carrig. Unul dintre aceş- 
tia fusese chiar Red Sloin, eroul faimoasei balade. Aşteptând să-i vină 
rândul, Saikmar parcă auzi aievea câteva din versurile cântecului. 

Apoi unchiul lui îi făcu semn să se ridice şi reveni, tresărind, la 
realitate. Încercând să-şi îngroaşe pe cât putea mai bine vocea — o 
avea încă foarte clară şi parcă prea subţire, doar o idee deosebită de 
cea a unui copil, şi fusese deseori tachinat din cauza asta — îşi rosti 
numele, clanul şi hotărârea de a lupta împotriva regelui. 

O clipă după aceea uitase iar de toate, nu mai avea în cap decât 
vedenii ale zborului şi ale vânătorii de mâine. Mâine... 

Nu reveni la realitate decât după ce ultimul dintre concurenţi își 
rostise numele, și atunci într-un mod ciudat şi cu totul neașteptat. Puțin 
mai devreme se auziseră uriaşele uşi din spatele sălii deschizându-se 
şi închizându-se la loc, dar nimeni nu se întorsese să vadă ce se întâm- 
plă, pentru că se gândiseră că trebuie să fie servitorii, veniți să aprindă 
făcliile, sau cu vreo altă treabă de genul ăsta. Dar acum, de undeva din 
întunecimea din spate, răsună o voce profundă, de bas: 

— Şi eu! Vreau şi eu să-l vânez pe regele vostru! 

Uimiţi — şi sir Bavis era, poate, cel mai uimit dintre toți cei de faţă 
— toți nobilii se întoarseră să vadă cine vorbise. leşind din obscuritate, 
acesta se dovedi a fi un bărbat de cel puţin treizeci de ani, poate chiar 
mai în vârstă, solid şi brunet. Era îmbrăcat în portul celor din sud, cu 
o cămaşă largă, strânsă în centură, şi cu pantaloni la fel de largi, care-i 
fluturau pe picioare. Cu mâinile înfipte-n brâu, înfrunta sfidător 
privirile ostile ale celor de faţă. 

După o clipă de linişte mormântală, indignarea împotriva intrusu- 
lui izbucni precum o viitură ce reuşeşte să rupă un zăgaz, iar sir Bavis 
se văzu obligat să poruncească purtătorului celui mai mare şi mai sonor 
gong să bată cu putere, de multe ori, în el, înainte de a putea domina, 
cât de cât, tumultul. Când se instaură o oarecare ordine în sală, strigă: 

— Arată-te şi spune-ţi numele! 

Cu figura lipsită de orice expresie, străinul înaintă pe culoarul de 
lângă Clanul Twywit, şi Saikmar, cu inima bătându-i puternic, se în- 
treba dacă presimţire e oare faptul că în cap continua să-i răsune insis- 
tent Balada lui Red Sloin. 

Sir Bavis, pe jumătate ridicat din tronul lui, îl privea cu ochi mari 
pe străinul ce înainta. 

— Dar... ai fost în audienţă după-masă, împreună cu Neguţătorul 
Heron... Te recunosc! Eşti omul din sud, te cheamă Belfeor! 

— Corect! răspunse sarcastic străinul. Dar vă rog, să nu-mi spuneţi 
că, din cauza asta, nu pot să-l vânez pe rege. Nici Red Sloin nu era din 
Carrig, şi nu vă cer altă favoare decât cea care i-a fost acordată şi lui! 


Ținând cont prin ce trecuse de când sosise în oraş, se gândea Belfeor 
cu o satisfacție amară, avea senzaţia că-şi făcuse o intrare cât se poate 
de impresionantă. Dintre toate ghinioanele cu putinţă, să dea tocmai 
peste cel mai mare, adică peste un agent galactic, ba să se mai şi trezeas- 
că în chiar casa acestuia! Şi când te gândeşti că pe toată planeta dacă 
sunt o duzină, deşi probabil că numărul lor nu e nici pe jumătate. 

Totuşi, până la urmă, lucrurile nu merseseră chiar prost de tot. Deși 
Pargetty fusese la început cuprins de panică, trebuise să fie de acord 

că, dacă Heron — sau cum l-o fi chemând în realitate — dăduse buzna 
peste ei, neavând pe el decât un prosop, ba mai mult, se pierduse 
într-atât cu firea încât să li se adreseze în galactică, probabil că nu 
avusese nici o bănuială că musafirii lui sunt de origine extraplanetară. 
Ceea ce însemna, în primul rând, că deghizarea lor fusese foarte reuşită. 
Şi, în plus, se putea deduce că, aproape sigur, nu reuşise să raporteze 
superiorilor lui despre prezenţa lor. Ceea ce însemna că nu era încă 
nimic pierdut. Cu condiţia să acţioneze rapid. 

Servitorii intraseră în panică doar datorită utilizării armei ener- 
getice. Dacă le mai dădeau câteva minute, furioşi din cauza morții stä- 
pânului lor, probabil că cei mai curajoşi ar fi revenit. Așa că înșfăcaseră 
comunicatorul şi-l puseseră la loc, în cutia lui de lemn, „altarul” care-l 
masca — o ascunzătoare cât se poate de normală, pentru că multe din 
cultele indigene venerau diverse relicve ancestrale, iar acoperămân- 
turile acestora erau protejate împotriva hoţilor de blesteme lungi şi 
amenințătoare — îşi strânseseră puţinele lucruri pe care le aveau cu ei şi 
care le erau absolut indispensabile şi părăsiseră în grabă camera. Pe 
când ieșeau, Belfeor mai trase două impulsuri spre trupul Neguţăto- 
rului Heron şi observă că podeaua de sub cadavru începuse să ardă. 

— O să dăm foc la casă! îi spuse el răstit lui Pargetty. Probabil că 
nimeni n-o să creadă povestea servitorilor, cel puţin până mâine lumea 
o să-i ia de nebuni, iar de mâine încolo, dacă ce mi-ai povestit tu se 
dovedeşte a fi adevărat, nu o să se mai poată atinge nimeni de noi. 

Pargetty, alb la faţă, dădu din cap şi-şi scoase propria-i armă de sub 
cămaşă. Ţintind spre celălalt capăt al culoarului pe care se aflau, incen- 
die şi acolo podeaua, cam în dreptul ușii de la apartamentul lui Heron. 
Pe când coborau scara exterioară, ca să ajungă în ograda din spate, îşi 
completară opera cu încă două impulsuri, trase la întâmplare prin fe- 
restre, şi văzură cum din acoperiş încep să se reverse vălătuci de fum. 

— Asta o să le dea suficient de furcă, spuse Belfeor cu răutate. 
Lemnul e uscat bine, în câteva clipe o să fie totul un adevărat rug. Şi 
acum, cred că e cazul să ne pierdem urma prin oraş. 

Se răsuciră pe călcâie şi începură să se depărteze cu paşi mari şi 
grăbiţi, mergând la întâmplare prin mulţimea de ulițe lăturalnice din 
apropiere. Atâta vreme cât putea vedea creasta citadelei stâncoase care 
domina Carrig-ul, nu exista nici un risc să se rătăcească. 

— Cât mai e până la adunarea aia din fortăreață? Pargetty răsufla 
greu, luptându-se să ţină pasul cu tovarășul său. 

— Începe imediat ce răsare luceafărul de seară, mi se pare că în 
sistemul ăsta sunt chiar doi. Afurisit să fie Heron că ne-a întrerupt! 
Voiam să-mi potrivesc ceasul după cel al navei! 

— Cam peste cât timp crezi că or să înceapă cei de sus să fie 
neliniştiţi? 

1 

— Cred că deja îşi fac fel de fel de probleme, fir-ar să fie! Primul 
lucru pe care-l ai de făcut este să cauţi un loc unde poţi instala comu- 
nicatorul, să iei legătura cu ei şi să le explici ce s-a întâmplat. Şi să-i 
linişteşti, să nu cumva să intre în panică. Accentuezi că Heron n-a 
avut nici o posibilitate să comunice ceva despre noi şi că nu există nici 
un motiv să nu continuăm conform planului. Probabil că Heron se 
folosea de călătoriile lui cu caravanele ca acoperire pentru un itinerar 
de patrulare regulată. Deci tu ai avut dreptate, nu există un agent 
permanent în Carrig. Şi, până o să ajungă cele întâmplate lui Heron la 
urechile unui alt agent de pe planetă, o să treacă luni de zile, în care 
avem suficient timp să ne fixăm aici. 

Pargetty dădu din cap, cu o oarecare ezitare. 

— Dar, parcă Heron trebuia să înainteze imediat un raport. Nu crezi 
că Patrula o să înceapă imediat investigaţii, dacă nu-l va primi? 

— Tu întrebi asta? ripostă Belfeor. Credeam că tu trebuie să răs- 
punzi la asemenea întrebări! Şi, înainte ca Pargetty, care începuse să 
se înroşească, să-i poată răspunde, continuă: Oricum, ăsta e un risc pe 
care trebuie să ni-l asumăm. Stai, cred că am mers destul împreună. O 
să mă întâlnesc cu tine la noapte, la... nu, n-o să ne putem întâlni. 
Dacă mă acceptă să concurez, așa cum presupun că vor face, cred că o 
să fiu obligat să trec prin toată parodia aia a lor, veghea de peste 
noapte şi tot restul. Deci, eşti pe cont propriu. Ne vedem după vână- 
toare. Vezi să nu faci tâmpenii! 

După aceea nu mai avusese nici o problemă, nici măcar să intre în 
fortăreață. Pentru asta se folosise de o poveste atât de stupidă, încât 
aproape că îi fusese ruşine să o rostească, deşi fusese asigurat, din surse 
de prima mână, că se va bucura de succes. Le arătase gardienilor o 
mică amuletă din sud şi le spusese că este aducătoare de noroc şi că 
vrea să i-o dea lui Saikmar. Probabil că toți pariaseră din gros pe el 
şi-i doreau tot norocul din lume, aşa că îl lăsaseră să treacă. 

Şi, dacă legenda despre Red Sloin se va dovedi la fel de eficace — 
cine-o fi fost şi Red Sloin ăsta — era sigur că-şi va putea duce la bun 
sfârşit jocul gigantic în care intrase. 


De când strigătele zguduiau sala, Saikmar îl privea nedumerit pe 
intrus. Părea bătrân. Cel puţin în calitate de concurent era bătrân. Şi 
solid bine, dacă nu chiar corpolent. Era greu să-ţi imaginezi un astfel 
de om pilotând un planor printre vârtejurile din Colinele Fumegânde. 
Dacă nu făcea exact ce făcuse şi Red Sloin în legendă — adică dacă nu-şi 
zdrobea planorul de gâtul regelui — cum putea spera un asemenea om 
să triumfe? Saikmar ştia foarte bine cât de mici erau propriile lui şanse 
de reuşită, chiar dacă avea avantajul reflexelor tinerești şi al anilor de 
antrenamente zilnice, întrerupte numai în cele mai aspre luni de iarnă. 

Totuşi, acest Belfeor nu avea aerul unui om dornic să moară. 

Era absurd, trase Saikmar concluzia. Trebuie să fii şi tânăr, şi foarte 
agil, ca să-l poţi dobori pe rege, chiar dacă aveai de-a face cu unul nou 
şi neexperimentat. Era un postulat, asupra căruia căzuseră de acord 
toate autorităţile în materie. Şi, în toată istoria oraşului, nici un concu- 
rent nu reușise să-l doboare pe rege mai mult de patru ani consecutiv. 
După douăzeci şi cinci de ani începeai deja să înțepeneşti, să devii 
prea lent pentru a face faţă furiei dezlănţuite a unui parradii mascul. 

Auzi o mişcare bruscă în spate. Se ridicase în picioare Luchan, re- 
prezentantul de anul trecut al clanului său — al cărui planor se prăbuşise 
după o lovitură de aripă primită de la rege şi care, în urma accidentului, 
rămăsese fără o mână şi fără un ochi — şi începuse să urle la sir Bavis: 

— E mâna ta aici! O intrigă de-a ta, ca să rămână puterea în mâi- 
nile Clanului Parradil! 

Imediat strigătele se înteţiră, şi Saikmar simţi zgomotul vocilor 
bătându-i în cap ca nişte lovituri de pumn. Dinspre celelalte clanuri 
începură să fie aruncate și alte acuzaţii, iar invectivele începuseră să 
zboare ca niște sulițe. În cele din urmă Saikmar nu mai putu rezista şi 
sări în picioare, urlând să se facă linişte. 

Deoarece el era concurentul cu cele mai mari şanse de reuşită, cei 
de faţă îi îngăduiră, ruşinaţi, să vorbească. Nu-şi pregătise deloc cuvin- 
tele, ele păreau să ţâşnească de-a dreptul din adâncul lui când strigă: 

— Nu mai are nici unul dintre voi nici un pic de judecată? L-aţi 
privit pe omul âsta, ce-şi zice Belfeor? V-aţi întrebat ce şanse are el în 
faţa regelui? Pretinde că astăzi vine pentru prima dată în oraşul nostru 
— indiferent cât de bun pilot de planor este, ce șanse are el, prin vârte- 
jurile din Colinele Fumegânde? 

Adevărul din vorbele lui îi izbi pe toţi. Văzu cum tot mai multe 
feţe devin gânditoare. 

— Luchan! Dacă ai fi în locul lui sir Bavis şi ai avea vreun plan 
murdar în minte, ţi-ai alege un asemenea om să-l trimiţi să lupte 
împotriva voinţei zeilor? Habar n-am ce-l face să vrea să ia parte la 
vânătoare, dar sunt convins că nu-şi dă seama la ce pericole se expune. 
Cred că riscă totul nebunește, doar din dorinţa de a obține puterea. Ei 
bine, fie! Dacă se crede Red Sloin, aşa să fie! Va dovedi mâine dacă 
este tot atât de curajos ca Red Sloin. Iar dacă nu, nu va avea parte decât 
de o moarte lipsită de orice demnitate. Eu spun că, dacă omul ăsta ţine 
cu tot dinadinsul ca regele să-i frângă gâtul, atunci e binevenit! 

Răsuflând greu, Saikmar se aşeză la locul lui, uimit şi el de cele ce 
le rostise. Mama lui se aplecă, şoptindu-i un compliment la ureche. Dă- 
du din cap neatent, așteptând să vadă ce-o să se mai întâmple acum. 

— Dar e împotriva obiceiurilor... se auzi o voce neliniştită, de 
undeva din stânga sălii. 

— Împotriva. obiceiurilor, poate. Sir Bavis părea să-și fi recăpătat 
aplombul şi vorbea cu autoritatea lui obişnuită: Dar nu împotriva legii. 
Cred că Saikmar, fiul lui Corrie, a vorbit bine. Şi declar înaintea tu- 
turor celor de faţă, şi mai ales pentru Luchan — a cărui limbă pare să 
fie mult mai slobodă decât când ne-am întâlnit ultima dată aici — că, 
înainte de seara asta, nu l-am mai văzut pe acest străin, Belfeor, decât 
o singură dată, azi, după-masă, când a venit să se pună sub protecţia 
autorităților orăşeneşti, împreună cu Neguţătorul Heron și ceilalţi oa- 
meni veniţi cu caravana acestuia. În afară de asta, nu știu absolut nimic 
despre acest om! 

In tot timpul dezbaterii Belfeor nu mai spusese nimic. Rămăsese 
în picioare, în aceeaşi atitudine sfidătoare, cu mâinile înfipte în centură. 
Acum vorbi din nou: 

— Deci sunt acceptat? 

— Eşti acceptat, împotriva voinţei mele, împotriva voinţei tuturor 
celor de faţă, doar pentru că legea nu interzice asta, îi spuse sir Bavis 
cu amărăciune. 

— În regulă! spuse Belfeor, întorcându-se rânjind spre nobilii din 
preajmă. Să ştiţi, prieteni, că nu sunt aici ca să-mi frângă gâtul regele 
vostru, cum a spus tânărul de mai înainte. Şi sper ca, într-o zi sau două, 
toate surâsurile astea dispreţuitoare cu care mă priviţi acum să dispară! 

Văzând siguranța de sine a omului, Saikmar avu ca o presimţire 
rea. Dar era ridicol să-ţi imaginezi că un asemenea om poate reuși! Şi 
totuși... atâta încredere nu se poate să nu aibă și o bază undeva. 

— Omul e cu siguranţă nebun, îi şopti unchiul său. Posibil, gândi 
Saikmar. Dar îi era teribil de teamă ca străinul să nu ştie ceva ce 
oamenii din Carrig nu cumva nu cunoşteau, şi ca acest secret să nu-l 
ducă la izbândă. 


Nu era numai un străin, mai era şi necredincios pe deasupra — zeii 
nu vor permite, cu siguranţă, ca un asemenea om să triumfe asupra 
regelui! Într-o capelă laterală întunecoasă a templului cel mare, la 
multe ore după ce fuseseră rostite, vorbele lui Belfeor încă mai răsunau 
în mintea lui Saikmar. Conform obiceiului, fiecare dintre concurenți 
trebuia să-şi petreacă noaptea stând de veghe, în capela în care se 
găsea simbolul clanului său şi statuile zeilor -săi protectori. Cum nu 
aparţinea nici unui clan, intrusul îi pusese pe preoți într-o mare dilemă 
în privinţa locului în care putea să stea de veghe. 

Şi, pe deasupra, Belfeor rostise, pe un ton voios, aşa cum nu tre- 
buie niciodată să vorbeşti, când te afli într-o incintă sacră: 

— Nu vă faceţi probleme pentru mine. E bun orice loc cât de cât 
confortabil, unde să pot trage un pui de somn, dacă o să simt nevoia. 

Lăsându-se pe spate în scaunul lui tare, dăltuit dintr-un singur 
bloc de stâncă, Saikmar privi gânditor spre statuile zeilor şi spre twy- 
witul care era simbolul clanului său. Dacă Belfeor va fi omorât în 
timpul vânătorii, asta va fi, evident, o răsplată meritată pentru impie- 
tatea de care dăduse dovadă până acum. Dar dacă supravieţuia, ba, 
mai rău, dacă cumva reușea asta în detrimentul regelui... 

Alungă cu hotărâre ideea asta absurdă din minte. Dar era conștient 
că admiterea întrusului între concurenţi pusese o responsabilitate aproape 
de neîndurat pe umerii lui. Citise asta în ochii tuturor, înaintea și în 
timpul consacrării ce precedase veghea: în ai mamei lui, în ai unchiului 
său, în ai preoţilor şi ai ajutoarelor lor... El era cel de care depindea 
soarta Carrig-ului în faţa amenințării reprezentate de intrusul străin. 

Ca să nu se mai gândească mereu la asta şi în speranţa că va găsi, 
astfel, o încurajare, începu să mediteze la natura twywitului, animalul 
care-i simboliza clanul. Era o sălbăticiune aproape tot atât de renumită 
ca şi parradilul: agilă, vicleană şi extrem de crudă. Avea aproape greu- 

tatea unui bărbat, iar picioarele din spate erau puternice şi musculoase 
și şi le folosea din plin, când se arunca asupra prăzii, sau când avea 
nevoie să sară peste vreun obstacol — un râu, de pildă — situaţie în care 
îşi lipea de piept labele din faţă, înarmate cu gheare. Dar mersul lui 
normal era pe toate cele patru labe, un fel de fugă ţopăită şi iute. Avea 
capul aplatizat în partea de sus, cu fălci scurte, înzestrate cu colți mari 
şi puternici, în partea de jos. Blana îi era deasă şi mătăsoasă, în nuanţe 
mergând de la bej-deschis pe cap, până la maroniu-roşcat pe pântece şi 
maro-negru pe spate. Şi nu avea coadă. 

Din alte puncte de vedere, era, însă, destul de nepotrivit ca simbol 
al unui clan: cu câțiva ani în urmă fuseseră decimaţi de o mare epidemie, 
şi acum doar cu greu mai vedeai câte unul prin ţinut, spre marea uşu- 
rare a fermierilor, care pierduseră multe vite, şi chiar copii, în fălcile 
lui, şi spre dezamăgirea celor care-l aveau ca simbol al clanului lor. 

Să fie oare bine să susţii că te înrudeşti — fie şi numai prin totem — 
cu un animal de pradă? Saikmar nu-şi mai pusese niciodată până acum 
o asemenea întrebare, dar acum, amintindu-și de copiii omorâţi de 
twywiţi, aceasta îi răsărise în minte aproape de la sine. Şi nu era deloc 
bine să te îndoieşti de înţelepciunea zeilor acum, când numai mâine 
atât viaţa lui, cât și viitorul orașului Carrig, depindeau de mila lor! 

Privi spre statuia lui Maige, zeiţa vitezei și a vântului, încercând 
să se concentreze asupra virtuților întruchipate de ea, dar mintea îi 
refuza asta, continuând să hoinărească împotriva voinţei lui. Cândva 
existase și un Clan Graat — era pomenit în Balada lui Red Sloin - şi, 
pentru prima dată, îl izbi o ciudăţenie: graatul era un animal de călărie 
şi povară, domesticit şi util, în timp ce twywitul, parradilul, coşivorul 
şi toate celelalte animale aflate pe totemurile clanurilor erau fiare 
sălbatice, cele mai multe extrem de crude. 

Să fi fost, oare, în zilele în care clanurile îşi aleseseră simbolurile, 
şi graaţii animale sălbatice? Era o idee cu totul nouă şi neliniștitoare, 
dar deloc lipsită de sens. 

Saikmar simţi că-l trece un fior — nu din cauza frigului, deşi, sub 
plafonul înalt al templului, la această oră târzie din noapte, era 
departe de a fi cald — ci datorită neaşteptatului rezultat spre care-l 
îndreptaseră introspecţiile sale. De obicei, nimeni pe lume nu se 
gândește la schimbări revoluţionare. Sigur, anumite schimbări se 
petrec tot timpul, dar, de obicei, sunt mărunte: o îmbunătăţire a 
profilului aripii de planor, sau a structurii ei, noutăţi importate din 
sud, modă schimbătoare în privinţa hainelor şi manierelor. Dar, de 
fapt, nu în privinţa lucrurilor cu adevărat importante. 

Totuşi, dacă te gândeşti că şi graatul ar fi putut fi, odată, un ani- 
mal sălbatic... Şi asta s-ar fi putut să fi fost pe vremea când pe locul 
Carrig-ului nu era nimic, nici măcar o cocioabă... 

Să presupunem că Belfeor îl doboară pe rege. Neavând clan, oare ce 
va face el, după aceea? Va alege să fie adoptat de unul dintre clanurile 
existente, sau va crea un clan nou, al său? Şi, dacă va alege această 
ultimă soluţie, ce animal își va alege drept simbol al clanului său? 

Supărat, Saikmar încercă din nou să-și stăpânească gândurile. Era 
ridicol să te aştepţi ca Belfeor să aibă succes. Mai bine să continue să 
se gândească la ideea, mult mai neliniștitoare, că, la un moment dat, în 
trecut, unele lucruri se schimbaseră brusc şi dramatic şi că era foarte 
posibil ca aşa ceva să se întâmple şi în viitor. Avusese totdeauna înclinații 
intelectuale, şi studiul îl atrăgea, aşa că ştia, aproape pe dinafară, cele 
mai multe poveşti și legende despre venirea omului pe lume. Diverse 
detalii variau de la una la alta, dar, în esenţă, toate susțineau acelaşi lu- . 
cru. Cândva, spuneau poveştile, omul fusese aidoma zeilor şi trăia într-o 
lume mult mai bună decât asta, de acum. Dar devenise arogant. Văzând 
asta, zeii suflaseră în soare, astfel că acesta începuse să ardă de o sută 
de ori mai tare ca de obicei, ca un cuptor atunci când sufli aer cu foa- 
lele în el. Şi cei mai mulţi dintre acei oameni aroganţi fuseseră nimiciţi. 
Doar puţini — şi aceia numai datorită îndurării divine — reuşiseră să 
scape de furia dezlănțuită a soarelui. Aceştia reuşiseră să fugă cu o 
corabie peste un ocean extrem de întins — înţelepţii spuneau că e vor- 
ba de Oceanul de Vest — şi o bună bucată de vreme fuseseră obligaţi să 
trăiască într-un loc ca și pustiu. lar când avuseseră voie să se mute iar 
în ţinuturi mai ospitaliere, fuseseră preveniţi să nu cumva să uite su- 
ferințele prin care trecuseră. Căci, dacă vor mai îndrăzni să-i insulte 
vreodată pe zei, vor fi distruşi până la unul, o dată pentru totdeauna. 

Mai departe, legendele ziceau că obiceiul vânătorii-de-rege fusese 
stabilit chiar de către zei, pentru ca în fiecare an omul să-şi aducă aminte 
că este o ființă fragilă și imperfectă, din moment ce o creatură precum 
parradilul — care, totuşi, nu era decât un animal — era destul de puternică 
pentru a-l omori şi destul de viclean pentru a scăpa din toate cursele și 
capcanele pe care i le întindea. Dar aici puteai argumenta că sunt destule 
ţinuturi în care acest obicei nu există şi să susţii că vânătoarea-de-rege 
fusese inventată chiar de oamenii din partea locului, pentru a fi siguri 
că numai cei mai isteţi şi cei mai puternici dintre ei ajung să ia pute- 
rea în Carrig, conferind astfel clanului conducător acele calităţi fizice 
şi comportamentale care erau admirate mai mult la parradili. Dar, ajuns 
în acest punct, orice raţionament începea să interfereez şi să se piardă în 
teologie, iar teologia era domeniul exclusiv al Clanului Parradil. Saik- 
mar avea puţine cunoștințe în materie. 

Dar, oricum ai fi privit problema, un lucru era sigur: acesta era 
obiceiul în Carrig şi, în numele acestui obicei, mureau oameni în fiecare 
an. Şi nu era deloc potrivit ca un străin, lipsit de orice urmă de respect, 
să intre cu picioarele lui murdare pe acest tărâm sacru, aşa cum încerca 

să facă Belfeor. Saikmar se întoarse spre cealaltă statuie ce flanca twy- 
witul, cea a lui Oric, zeul tuturor lucrurilor ascuţite — colţi, gheare, să- 
geţi, sulițe — şi-l imploră să tocească vârful armelor lui Belfeor, așa ca 
să nu mai poată străpunge nimic în acea zi. 


O dată cu zorile, pe străzi răsunară gonguri, vestind plecarea patru- 
lei care, într-un fel, avea o misiune poate chiar mai periculoasă decât 
concureriții înşişi, deoarece oamenii aceia trebuiau să scotocească prin 
peșterile de pe înălțimile vulcanice, pentru a-l trezi pe rege din somnul 
lui de peste iarnă. În peşterile calde iernau foarte mulți parradili, nu 
numai regele şi exista riscul să nimerească peste vreo femelă cu pui, 
care nu hibernase peste iarnă, şi care i-ar fi atacat imediat ce i-ar fi 
văzut. Regele însă era încă moale şi leneş și, imediat după ce se trezea, 
prima lui grijă era să se înfrupte din proviziile pe care şi le strânsese 
astă toamnă, şi abia după aceea se arăta la lumină, astfel încât le lăsa 
destul timp oamenilor să se poată retrage în siguranță. 

Când sunetul gongurilor se pierdu în depărtare, preoţii veniră să-i 
ia pe concurenţi şi să-i ducă în templu, unde, în numele lor, urmau să 
se facă sacrificii pe altarul cel mare. După aceea, până când se trezea 
regele, fiecare era liber să-şi petreacă timpul după voie. Cei care nu 
erau prea nervoşi puteau încerca chiar să doarmă, pentru a-și reface 
forţele după noaptea de veghe, lungă și obositoare. Şi, spre marea lui 
surprindere, exact asta făcu Saikmar: dormi toată dimineaţa pe o 
grămadă de mantale, în timp ce servitorii lui îi verificau planorul, 
schimbând bucăţile de kautsuk elastic cu care se lansau săgețile şi 
încercând fiecare centimetru al corzilor comenzilor, pentru a fi siguri 
că sunt în bună stare şi nu se vor rupe cumva în aer. 

Nu mai ştia ce se întâmplase cu Belfeor. Când se trezi şi întrebă de 
el, își dădu seama că nimănui nu-i prea păsa de soarta acestuia. 

Fiecare clan avea propriu-i loc de lansare a planoarelor. Cel al Cla- 
nului Twywit era cel mai apropiat de oraş, aşa că grupul care-l însoțea 
pe Saikmar putea pleca aproape cu o oră mai târziu decât toate celelalte, 
fără a risca să-și diminueze şansele de reuşită. Când ajunseră la platoul 
acoperit cu iarbă, aflat între colinele vulcanice, era aproape amiază. 
Priviră spre înălțimi, în căutarea vreunui semn de viaţă. Saikmar cunoş- 
tea locurile astea mai bine decât curtea casei în care locuia, pentru că 
zburase peste şi printre cratere de sute de ori, şi fiecare dintre vulcani îi 
devenise ca un fel de prieten personal, unul era oricând gata să-i dea o 
mână de ajutor cu un curent ascendent, altul, când avea nevoie, îl adă- 
postea în spatele unui nor de fum negru... Şi totuşi, în timp ce servitorii 
fixau planorul pe rampa de lansare, îşi dădu seama că tremură. 

— Emoţionat? îl întrebă Luchan. Ca fost reprezentant al clanului, 
avea dreptul să fie prezent la locul de lansare, deși Saikmar ar fi preferat 

să nu-l știe acolo — braţul lui lipsă şi ochiul închis pentru totdeauna îţi 
arătau într-un mod prea brutal ce era în stare să-i facă regele-parradil 
unui concurent prea îndrăzneţ. 

— Puțin, recunoscu Saikmar. 

— Sper că nu ai consumat nimic venit din partea lui sir Bavis, mur- 
mură Luchan. Nici o cupă de vin, nici altceva! 

Saikmar scutură din cap: 

— Nu mi-a trimis nimeni nimic, spuse el. Mai vorbise cu Luchan 
despre asta, despre acuzaţia scandaloasă că sir Bavis ar fi avut obiceiul 
să-i drogheze pe concurenţi. 

Luchan dădu din umeri și zâmbi trist. 

— Eu am făcut-o! Şi cred că n-am făcut bine... Dar, din moment ce 
ție nu ţi-a trimis nimic, şi mie îmi lipseşte orice probă pentru a-mi 
susţine acuzaţia, în afară de faptul că ştiu că după ce-am băut cupa de 
vin trimisă de el parcă nu mai eram eu însumi, hai, mai bine, să nu mai 
vorbim de aşa ceva într-o zi ca asta. La ce te gândeai adineauri? 

— La străin, la Belfeor, răspunse Saikmar. Imi dă o senzaţie ciu- 
dată... parcă amenințătoare. 

Luchan îl apucă de umăr cu mâna sănătoasă: 

— Azi nu trebuie să fii îngrijorat decât de rege, prietene, nu de un 
străin nebun şi arogant! M-am interesat pe la oameni, nimeni nu ştie 
ce s-a întâmplat cu el de când a plecat de la templu. Nimeni nu l-a 
văzut venind încoace cu vreun planor, nimeni nu are habar dacă şi-a 
instalat pe undeva vreo rampă de lansare, sau dacă are vreun servitor 
să-l ajute... Credinţa mea e că şi-a schimbat hotărârea, că a renunţat și 
că nu va mai îndrăzni să-şi arate vreodată faţa prin Carrig! 

Saikmar tocmai se pregătea să răspundă că nu e de acord cu cele . 
spuse de Luchan, când pândarul cu ochi ageri, de la marginea platoului, 
scoase un strigăt ascuţit: 

— Flutură steagul galben! L-au găsit pe rege! 

Imediat se dezlănţui o activitate febrilă. Unchiul său sări să-l îm- 
brățişeze pe Saikmar şi să-i ureze noroc. Servitorii stăteau pregătiţi 
lângă greutăţile şi scripeţii lor, în timp ce el se înghesuia în cabina fra- 
gilă a planorului, îşi lega de trup corzile de siguranţă şi-și aşeza la-nde- 
mână cuțitul, pentru a le putea tăia rapid, la nevoie. Apucă manşa și o 
puse în poziţia de decolare, împingând-o mult în față, pentru a intra în 
picaj imediat ce depăşea platoul, înainte de a se înălța cu ajutorul cu- 
rentului cald ascendent creat de cel mai apropiat dintre cratere. Apoi 
toţi începură să aştepte, o aşteptare care păru că ţine o veșnicie. 

— Vine! strigă, în sfârşit, pândarul, iar servitorii dădură drumul 
greutăților. 

În clipa următoare, ochii tuturor erau aţintiți spre rege, dar Saik- 
mar nu îndrăznea încă să-și întoarcă privirile într-acolo. Era prea preo- 

cupat să-şi stăpânească planorul prin sumedenia de curenţi înşelători 
dintre cratere şi să caute curentul ascendent ce urma să-l poarte într-o 
poziţie sigură, la peste trei sute de metri deasupra regelui. Când dădu, 
în sfârşit, de el, îşi permise să privească. Şi simţi că i se taie răsuflarea. 
Indiferent de câte ori zboară cineva deasupra Colinelor Fumegânde, 
cugetă el, nimic nu se poate compara cu senzaţia pe care o ai când îm- 
parți prima dată văzduhul cu regele-parradil. 

Acesta tocmai sărise leneş în aer. Era clar din ce peşteră ieşise — 
coada lui ţeapănă era îndreptată drept spre ea, ca o săgeată indicatoare. 
Regele, colorat în negru și în albastru şi în auriu, strălucea în lumina 
soarelui. Sub pielea netedă, muşchii aripilor se mişcau ca valurile unei 
mări de ulei. Nimeni nu-şi aducea aminte să fi auzit de un rege care 
supravieţuise atât de mult. Şi nimeni nu-şi amintea să fi auzit de unul 
care ajunsese atât de... mare! 

Văzându-i dimensiunile, Saikmar fu atât de uluit, încât planorul 
aproape că-i intră în vrie. Până astăzi nu mai zburase niciodată lângă 
rege, îl privise numai de la sol, studiindu-i obiceiurile. Corpul parradilu- 
lui, de la umeri la rădăcina cozii, era de cinci ori mai lung decât înăl- 
ţimea unui om, având forma unei chile de corabie în partea de dede- 
subt, plat şi lat deasupra. Coada şi gâtul dublau lungimea trupului. Iar 
în vârful gâtului curbat se înălța capul bătrân şi înţelept, în formă de 
ciocan, care se răsucea, privind spre adversarii ce se înălţau în aer, pen- 
tru că acum decolaseră toate planoarele. Parcă sfidător, regele îşi des- 
chise fălcile enorme într-un căscat roşu-sângeriu, apoi se lăsă pe aripa 
stângă — avea pe puţin douăzeci de metri acum, că era complet întinsă! 
— și ţâşni în sus, împins de curentul ascendent creat de un vulcan. 

Inainte ca Saikmar să-şi dea seama ce se întâmplă, regele ajunsese 
la aceeaşi înălţime cu el şi continua să se înalțe. 

Unii ziceau că parradilii copiaseră tehnica asta de la oameni și de 
la planoarele lor. Saikmar credea că afirmaţia e prostie curată, susținând 
că nici o creatură zburătoare, care-şi face cuibul pe Colinele Fume- 
gânde, nu poate să nu descopere secretele aerului prin care zboară. Şi 
totuşi, privind eleganța cu care regele se înălța în aerul fierbinte, 
înţelese de ce unii oameni puteau avea impresia că este vorba de o 
dibăcie învățată, aşa cum învaţă şi oamenii. 

Regele părea să fie încă mahmur, pentru că nu făcu decât să arunce 
o privire către planorul lui Saikmar, apoi se avântă într-un picaj, dând 
din aripi, ca să scuture din ele amorţeala iernii. Liniștit, pentru că dorea 
să mai aştepte puţin înainte de a întreprinde primul său atac, Saikmar 
se hotărî să continue să ia înălţime, şi, în timpul ăsta, să vadă unde 
erau ceilalți concurenţi. 

Le recunoscu planoarele destul de uşor. Fiecare clan avea culorile 
lui, şi aparatele erau vopsite corespunzător. Al lui era decorat în ma- 

ro-negru deasupra şi maro-roşcat dedesubt. Celelalte erau vopsite în 
roşu aprins, în verde, dungate sau în pătrăţele... 

Dar nici un planor nu trebuia să fie alb. 

Îşi dădu seama chiar în clipa în care-l văzu decolând — chiar dacă 
mintea i se revolta în faţa informaţiei transmise de ochi. Nici un planor 
nu putea urca așa — la mai bine de un kilometru de cel mai apropiat 
curent ascendent! Şi totuşi era acolo, căţărându-se în cer cu un duduit 
asurzitor şi... 

A avut impresia că timpul se opreşte în loc. Trecură multe minute 
până reveni la realitate şi se trezi că-şi manevrează planorul cu mişcări 
mecanice, spiralând spre terenul de aterizare, cu săgețile la locul lor, 
neatinse. Pentru că pe cer nu mai era nici o ţintă în care să le tragă. 

Asistase, neputincios, la cea mai teribilă catastrofă care se abă- 
tuse vreodată asupra oamenilor şi asupra oraşului lor, iar amintirea 
acestei întâmplări nu-i va ieși din cap până la sfârşitul zilelor pe care 
le avea de trăit. Planorul care n-ar fi trebuit să fie acolo, cel alb, se 
înălţase cu insolenţă să-l înfrunte pe rege şi scuipase ceva ce, cu tot 
cerul senin, păru ca un fulger. Peste o clipă regele — el care până atunci 
fusese numai majestate, înţelepciune şi ameninţare întruchipate — nu 
mai era decât o biată epavă, rostogolindu-se prin aer, fără o aripă, spre 
craterul vulcanului de sub el. 

lar Belfeor, străinul insolent, intrusul din sud, lipsit de orice 
respect față de zei, devenise conducătorul legiuit al Carrig-ului. 


Era cel mai ridicat salariu cunoscut pe parcursul întregii istorii, şi 
plata se făcea în ani de viaţă. Dar, pentru că remuneraţia era atât de 
ridicată, condiţiile erau foarte stricte. În alte domenii ale serviciilor 
publice proporţia câştigului era de patru la unu, sau şase la unu, sau 
chiar şapte la unu. Raportul ajungea la zece la unu doar în cazul Corpu- 
lui Galactic. Mai direct spus, pentru fiecare an lucrat în cadrul Corpului, 
ți se garantau zece ani de viață suplimentară, în condiţii de sănătate 
perfectă şi de vigoare tinerească. 

Dacă supravieţuiai până când venea momentul revendicării plăţii. 

Şi dacă aveai ce face cu anii ăştia în plus. 

Şi, mai presus de orice, dacă reuşeai să te integrezi în cadrul Cor- 
pului și să faci faţă. Durata minimă a contractului de angajare era de 
zece ani, şi, dacă te retrăgeai sau dacă erai dat afară înainte de termen, 
îţi pierdeai orice drept, pentru totdeauna. Nimeni nu-ţi mai oferea o a 
doua șansă de a te încadra într-un serviciu unde salariul era plătit în 
tratamente de longevitate. 

Singură în anticamera biroului comandantului, Maddalena Santos 
se gândea la exact aceste detalii şi, brusc, simţi că i se face frică. Avea 
douăzeci și cinci de ani. Abia începuse să realizeze ce înseamnă viața 
— ce putea însemna o viață de om. Şi era înspăimântată că, din neatenţie, 
găsise cea mai bună soluţie să-și arunce orice şansă pe Apa Sâmbetei. 

Sub cupola bazei — aflată pe o planetă lipsită de atmosferă, ca toate 
bazele Corpului, pentru ca navele hiperfotonice să poată ieși din sub- 
spaţiu cât mai aproape de suprafaţa ei — nu era niciodată frig, dar Mad- 
dalena simţi că o trece un fior. Existau puţine motive pentru o convo- 
care la biroul comandantului, şi, practic, toate erau de rău augur. Mai 
ales că tocmai asolizase o navă revenită după o lungă misiune de patru- 
lare la frontieră, care era programată să se îndrepte spre Pământ, pentru 
schimbarea echipajului şi pentru reparaţii. Acesta era modul în care corp- 

menii erau daţi afară: erau trimiși pe Pământ sau pe planeta lor de origi- 
ne. Deşi, în aceste zile, doar puţini erau cei de pe Pământ care se înrolau. 

Și asta se încadra perfect în necazul ei. 

şi încleştă convulsiv mâinile pe braţele fotoliului în care stătea, 
şi buzele i se mișcară în tăcere. Rostite cu voce tare, cuvintele ar fi 
sunat cât se poate de potrivit cu momentul: 

— N-am avut intenţia să mă port în halul ăsta! 

Poate că nu... Dar oamenii au cam prea des obiceiul să facă lu- 
cruri pe care nu au nici o intenţie să le facă. 

Rememorându-şi amintirile, îşi dăduse seama că, atunci când so- 
sise aici, proaspătă absolventă a celei mai renumite universităţi de pe 
Pământ, mândră ca tot spaţiul de diplomele şi de calificativele ei, tre- 
buie să le fi părut acelor corpmeni, mai în vârstă şi mai experimentați, 
cu care începuse să lucreze, extrem de arogantă și plină de tupeu. Își 
dădea seama că în prezenţa lor nu avea senzaţia că se află în faţa unor 
corpmeni autentici. Realitatea era departe de idealurile romantice. Şi 
atunci, inconştient, începuse să-şi trateze colegii de parcă ar fi fost nişte 
colonişti ignoranţi, care trebuiau să fie epataţi de sofisticatul produs al 
Pământului însuşi, reprezentat de persoana ei. 

Era, doar, evident că maniera pământeană era cea mai bună, în ori- 
ce privinţă. lar Maddalena era absolut la curent cu această manieră de a 
gândi. Şi, din cauza asta, era superioară tuturor. Fără urmă de dubiu! 

A durat aproape un an până când şi-a dat seama cât de neplăcut le 
era colegilor să lucreze cu ea. În cazul unora, sentimentul era chiar mai 
apropiat de ură decât de o simplă şi benignă neplăcere. Şi încă şase luni 
— adică până acum — ca să afle cauzele. Şi abia ajunsese să-și dea 
seama de cele întâmplate. Şi începuse să-i fie rușine de comportamen- 
tul ei, să se crispeze doar amintindu-și de vocea ei ridicată, în sute de 
momente diferite, mereu plângându-se de câte ceva: 

— Aici nu e nimic distractiv de făcut! Nu te poţi gândi tot timpul 
numai la muncă! Pe Pământ nu m-am simţit niciodată plictisită, găseşti 
totdeauna ceva de făcut, ceva drăguţ, ceva nostim și distractiv! 

Sau, dacă subiectul nu era monotonia vieţii, atunci era mâncarea, 
sau locuinţele standardizate, sau mirosul curentului de aer de la vreun 
ventilator, sau incompetenţa manifestată de cineva, în vreo problemă 
care nu o privea câtuşi de puţin pe ea... sau orice altceva la-ndemână. 

În fiecare perete al anticamerei se găsea câte un multipanou. 
Atinse comenzile celui mai apropiat de ea şi îl fixă pe oglindă. Îşi 
simţea faţa arzând. Şi, privindu-şi imaginea reflectată, văzu că roşise, 
de jenă în faţa prostiei de care dăduse dovadă. Nu cu multă vreme în 
urmă s-ar fi simţit îngrozită până şi la ideea de a roşi din cauza cuiva. 
Dar acum era convinsă că ăsta e un semn bun. Ca un fel de febră, care 
demonstra că organismul ei începuse să se apere împotriva bolii. 

Pe când se privea, îşi dădu seama de încă ceva: poate că acorda 
prea mare importanţă acestui trup şi acestei feţe. Aici, la o bază a Cor- 
pului, la mai bine de doi paraseci de cea mai apropiată planetă civili- 
zată, un trup nu era privit decât ca un vehicul, capabil să transporte o 
minte din loc în loc. Importantă era totdeauna mintea. Prima, ultima şi 
singura armă de care dispunea omul în faţa universului. Şi ea-şi dorea 
— simţea nevoia — să ajungă să-şi perceapă cât mai curând frumuseţea 
ca pe un dar al naturii, nu ca pe un scop în sine. 

Chiar dacă... era vorba de un dar ceva mai substanţial. Îşi întoarse 
puţin capul într-o parte. Roșeaţa din obraji se dusese, şi tenul îi reve- 
nise la normal: imaculat, puţin bronzat, cu o uşoară tentă de măsliniu, 
care venea parcă de dedesubt. Ochii îi erau mari şi negri, cu gene lungi, 
naturale. Părul bogat şi negru era tuns scurt (și la asta protestase și se 
plânsese în stânga şi-n dreapta!) deoarece, dacă are lungime mai mare 
de doi centimetri și jumătate, se poate prinde în garnitura de etanşare 
a căştii costumului spaţial, atunci când e nevoie să te echipezi rapid, 
în caz de pericol, sau dacă se dă vreo alarmă. Dar asta nu făcea decât 
să accentueze ovalul aproape perfect al capului. Un cunoscut de pe vre- 
mea facultăţii, student la arte antice preatomice, îi spusese că parcă ar 
fi fost sculptat de Brâncuşi. Umerii îi erau ușor lăsaţi, talia subțire, iar 
picioarele erau cu centimetri buni mai lungi decât ar fi trebuit să fie, 
respectând proporţia normală în raport cu trunchiul, dându-i un aer de 
înălțime şi de fragilitate. 

Îşi dădu, brusc, seama că se săturase până peste cap și de aparenţa 
aceea de fragilitate. Probabil că, de fapt, nu era decât o autosugestie — 
excepţionalul produs al Pământului, prea fin pentru a-şi freca coatele 
laolaltă cu coloniştii ăştia grosieri! 

Și, mulţumită acestei autosugestii idioate, avea toate şansele să-şi 
fi aruncat deja pe Apa Sâmbetei mult-doritul secol de viaţă suplimentară 

Din peretele de lângă ea se auzi o voce impersonală: 

— Practicant Santos, poftiți în biroul domnului comandant! 

Reflex, seridică în picioare. Se gândi: Practicant! Şi asta o irita pro- 
fund. Se aşteptase să fie confirmată în grad de locotenent — aşa cum se 
întâmpla în covârşitoarea majoritate a cazurilor — după un an. Şi, când 
evenimentul nu avusese loc, începuse să se plângă în faţa oricui o 
asculta, zicând că asta nu e din cauză că nu face faţă muncii ce i se 
încredinţase, ci pentru că oamenilor nu le place de ea. Nu credea în cele 
spuse. Vorbea doar ca să se afle în treabă. 

Dar s-a întâmplat să dea peste cineva care şi-a pierdut în cele din 
urmă stăpânirea de sine, care i-a răspuns că are perfectă dreptate, şi 
abia atunci, îngrozită, şi-a dat seama că a fi o prezență plăcută făcea 
parte din munca ei, ba, mai mult, că acestei sarcini de serviciu nu-i 
făcuse deloc faţă. Şi, din acel moment, începuse adevărata ei educație. 

Dar, aproape sigur, acest moment, de acum, va însemna sfârşitul 
procesului. 

Pătrunse pe ușa de la biroul comandantului pe cât de elegant era 
în stare, dar, când raportă, simţi că vocea îi tremură uşor. Comandantul 
Brzeska păru să nu observe asta şi îi spuse pe un ton perfect neutru să 
ia loc. Se execută, gândindu-se: Nu e singur, mă întreb dacă ăsta e un 
semn bun Sau rău! 

Il cunoştea pe bărbatul care stătea lângă comandant, e drept, doar 
din vedere. Era un bărbat cu o figură parcă veşnic obosită, cu părul 
încărunţit prematur, fapt care probabil se întâmplase în timpul vreunei 
misiuni de patrulare, când nu avusese la-ndemână tratamente de longe- 
vitate. Nava lui asolizase ieri. Când își dădu seama de primejdia impli- 
cită pe care o reprezenta prezenţa acestui om, simţi că toate speranţele ei 
s-au spulberat. 

Totuşi... să fie oare în stare Brzeska să-i comunice că o dă afară, 
în prezenţă unui străin? 

Nu vorbea nimeni, doar comandantul de patrulă se uita la ea din 
cap până-n picioare. Avea o privire neplăcut de pătrunzătoare, ca şi 
cum ar fi fost în stare să-i evalueze toate posibilităţile doar pe calea 
asta. În cele din urmă se întoarse către comandant şi îşi ridică întrebă- 
tor o sprânceană. Brzeska dădu din cap şi începu să vorbească. 

— Practicant Santos, dânsul este maior de patrulă Langenschmidt. 

Maddalena reuși cu greu să-şi aştearnă un zâmbet forțat pe figură 
şi aşteptă să audă ce urmează. Comandantul părea să aibă dificultăţi în 
privinţa alegerii cuvintelor. Trecu, poate, mai bine de o jumătate de 
minut, înainte ca el să continue: 

— Ei, bine, Santos! O să-ţi spun tot ce am de spus în prezenţa dom- 
nului maior Langenschmidt, pentru că este cinstit şi necesar ca el să 
audă totul. Cred că nu e nici o noutate dacă-ţi spun că eşti cea mai de- 
testată persoană care a pus vreodată piciorul în această bază, atât sub 
comanda mea, cât şi a oricui altcuiva. Îţi dai seama de asta? 

Adunându-și tot curajul de care mai dispunea, Maddalena răs- 
punse aproape şoptit: 

— Mi-am dat seama, nu cu mult timp în urmă. Şi mi-am dat toată 
silința, încercând să corectez acest fapt. 

— Sunt bucuros să te aud vorbind astfel, continuă Brzeska cu sar- 
casm. Deşi, până acum, n-am remarcat să fi avut prea mult succes. De 
fapt... te rog să citeşti asta. 

Apucă un raport din faţa lui, de pe birou, şi i-l întinse. Ea îl luă şi 
începu să-l citească, de parcă era în transă: 

„Atât datorită incapacității congenitale de a colabora cu corpmenii 
mai experimentați, cât şi datorită prejudecăţilor adânc înrădăcinate, 
practicant Santos pare absolut necorespunzătoare ca ofițer de carieră." 

Continuă să privească cuvintele scrise pe hârtie mult timp după ce 
acestea îi fugiseră din faţa ochilor, dispărând ca într-un fel de ceaţă. 

-În regulă, acum dă-mi-l înapoi, zise Brzeska, luându-i hârtiile 
din mână şi mototolindu-le. După care le aruncă în coşul de gunoi, 
unde dispărură imediat, transformate într-un norişor de fum, şi se lăsă 
pe spate în scaun. 

— Ala era raportul pe care voiam să-l trimit pe Pă:nânt, cu nava 
domnului maior, și pe tine cu el o dată. Îţi dai seama care ar fi fost 
consecinţele? 

Trebuie să mă şi torturezi? Dar Maddalena avea gura prea uscată 
ca să poată scoate vreo vorbă, așa că se mulţumi să dea din cap. 

— Hrmhiîi! Dar se întâmplă că dispui de un atu important, în situaţia 
de faţă. Conform dosarului dumitale, pe care l-am studiat destul de des 
— de fiecare dată când mă întrebam cum dracu’ ai fost selecționată 
pentru angajare la noi şi, cred că-ţi dai seama, asta s-a întâmplat foarte 
des! — ai o aptitudine deosebită pentru limbile străine, corect? Şi, în 
timpul facultăţii, principala dumitale activitate secundară a fost arta 
dramatică în contact direct cu publicul, actoria, cum era numită, da? 

Maddalena dădu din nou din cap. 

— De altfel, am senzaţia că jumătate din problemele dumitale, zise 
Brzeska oftând, se datorează faptului că dramatizezi, că te imaginezi 
jucând un rol, în loc să iei realitatea aşa cum e şi să-i faci faţă direct. 
Ei bine, datorită lipsei acute de personal operativ de la ora actuală, ai 
şansa să verifici dacă aceste capacităţi de care dispui te îndreptăţesc 
să beneficiezi, în totalitate, de statutul pe care se pare că-l consideri al 
dumitale de drept. Se întoarse spre Langenschmidt: Gus, spune-i despre 
ce e vorba! 

Uşor ezitant, maiorul începu să vorbească. 

— Cred că eşti la curent cu principala sarcină a Patrulei în acest 
sector, zise el. 

Crezi că sunt absolut imbecilă”? Vorbele îşi croiau drum furioase , 
către buze, dar, cu un efort serios, Maddalena reuşi să şi le-nghită. Şi 
să răspundă cuminte, ca o şcolăriţă: 

— Căutaţi planete pe care s-au stabilit refugiaţi de pe Zarathustră, 
le ţineţi pe cele deja descoperite sub supraveghere, introduceți şi retra- 
geţi agenţi, pe acele planete care sunt încă izolate de restul comuni- 
tăţii galactice. 

— Perfect. Ei bine, de aproape doi ani nu am mai primit nimic de la 
unul dintre cei mai valoroşi agenţi planetari ai noştri. Conform zvonu- 
rilor, care ne-au fost transmise de alţi agenţi, omul nostru a murit, dar 
nimeni nu ştie exact în ce fel. În general totul nu ar fi decât o treabă 
de rutină — este vorba de o planetă înapoiată din cele mai multe puncte 
de vedere, şi, în asemenea condiţii, nu au loc schimbări dramatice de la 

o generaţie la alta. Dar, într-unul din oraşele aflate pe teritoriul supra- 
vegheat de fostul nostru agent, se întâmplă nişte lucruri foarte ciudate. 
S-ar putea să fie vorba de o descoperire tehnică excepțională, ducând 
la un salt cultural deosebit, sau poate a avut loc o revoluţie, sau puterea 
a fost luată de un cuceritor. Nu ştim despre ce e vorba. Tot ce-am aflat 
este, în cel mai bun caz, la a treia mână, deformat de transmisia orală 
şi de exagerările inerente într-un nonsens absolut. Pentru a crea o aco- 
perire solidă unui agent permanent, care să acţioneze în aceeaşi zonă, 
vom avea nevoie de cel puţin un an, dacă nu chiar doi, şi asta s-ar 
putea dovedi un interval periculos de lung. l-am înaintat domnului 
comandant o propunere de acţiune imediată, şi dânsul a fost de acord 
să trecem la fapte. 

— Şi uite-aşa se face Santos că, dumneata fiind singurul membru 
al personalului operativ de care mă pot dispensa, chiar cu plăcere, ai de 
ales. Considerând că sufletul dumitale gingaş a fost destul și profund 
ofensat că are obligaţia de a tolera prezenţa pădurarilor ăştia înapoiaţi 
care bântuie pe aici, dacă refuzi această misiune n-ar fi decât o dovadă 
de consecvență. În fond, pe planeta de care vorbim oamenii nu sunt 
numai neciopliţi, ci de-a dreptul nespălaţi, nu numai nesofisticaţi, ci 
de-a dreptul inculți. 

Sub avalanşa vorbelor sarcastice ale comandantului, Maddalena în- 
cepu să tremure. Era obligată să-şi utilizeze toată voinţa ca să-şi păs- 
treze cât de cât stăpânirea de sine, zicându-şi că, după felul în care se 
comportase de când sosise aici, merită din plin să i se vorbească astfel. 

— Evident, continuă Brzeska, dacă refuzi, voi reface raportul pe 
care l-am aruncat, exact în termenii pe care i-ai citit. Și te trimit pa- 
chet, cu raport cu tot, pe Pământ. Şi rămâi fără plata aceea de un secol. 

— Definitiv, spuse Maddalena. Nu avusese intenţia să scoată vreo 
vorbă. 

— Definitiv, confirmă Brzeska. 

În timp ce-l asculta pe comandant, Langenschmidt arăta din ce în 
ce mai îngrijorat. Acum interveni, pe un ton nesigur: 

— Pavel, ai utilizat nişte termeni destul de tari la adresa practican- 
tului Santos. Te cunosc destul de bine şi sunt convins că motivele 
pentru care ai făcut asta sunt cât se poate de întemeiate. Dar, dacă aşa 
stau lucrurile, poate că ideea în sine nu poate fi pusă în practică. Într-un 
loc ca ăla, un — hm — agent neadecvat ne-ar face mai rău chiar decât 
absenţa unui agent. 

Maddalena trase adânc aer în piept. 

— Domnule maior, spuse ea, acum un an şi jumătate, când am sosit 
aici, nu eram decât un fel de păpușă, mică şi proastă. Credeam că, 
fiind născută pe Pământ, mi se cuvine totul şi ştiu orice, despre orice 
subiect. Acum mi-am dat seama care e realitatea — complet. Şi aş dori 


204 JOHN BRUNNER 


să profit de orice posibilitate, pentru a încerca să-mi răscumpăr prostia 
de care am dat dovadă. Nu pot face mai mult decât să-mi utilizez la 
maximum toate posibilităţile de care dispun, dar cred că oamenii aceia, 
care m-au găsit aptă pentru Corpul Galactic, nu s-au înșelat în totali- 
tate. Sunt hotărâtă să aflu dacă există ceva bun şi util în mine şi sunt 
gata să accept orice misiune mi s-ar încredința, indiferent cât de 
dificilă, în spaţiu, pe o planetă, oriunde. 

— Sper că-ţi dai seama, murmură Langenschmidt privind nu la ea, 
ci în jos, spre mâinile lui mari şi osoase, că este posibil să pierzi nu 
numai secolul dumitale de viaţă suplimentară, ci chiar şi restul duratei 
dumitale naturale de viaţă, da? Pe Planetele de Refugiu Zarathustra 
viaţa e foarte aspră! 

— Dacă refuz această misiune, nu credeţi că va trebui să suport pe 
tot restul duratei mele naturale o senzaţie oribilă, de ruşine de mine 
însămi? lar asta este o eventualitate care nu mă tentează chiar deloc! 

Brzeska fornăi scurt şi înăbușit în scaunul lui. 

— Santos, iar dramatizezi, oftă el. Pe vremea când arta dramatică 
era încă practicată de actori profesionişti, exista o legendă, despre un 
actor tânăr şi necunoscut, care devenea faimos peste noapte, pentru că 
vedeta din rolul principal se îmbolnăvea, şi el, sau ea, trebuia să-i ia 
locul. Trebuie să înţelegi că misiunea ta nu are nimic măreț în ea, că 
nu te aşteaptă nici un fel de glorie la capătul ei. Eşti, pur și simplu, pe 
post de dop. Te trimitem acolo ca să astupi o gaură. Trebuie să te duci 
într-un anume loc, să afli ce se-ntâmplă acolo, și nimic altceva. lar 
când vei părăsi planeta, vom fi cu atât mai mulţumiţi cu cât vom ști că 
de existenţa ta au aflat cât mai puţini oameni. N-o să devii vedetă şi 
n-o să ai parte de urmă de glorie. Clar? 

— Am înţeles, răspunse Maddalena pe un ton înţepat. 

— Bine. Nu mai rămîne decât să şi dovedeşti că așa e. În regulă, 
Gus — de acum o las pe mâna ta. 

Langenschmidt se ridică în picioare. 

— Urmează-mă, Santos, spuse el. Incepem imediat. 


Gus Langenschmidt era convins că, într-un fel, el se afla într-o 
poziţie mai bună decât comandantul Brzeska, sau decât orice alt ofiţer 
legat de o bază planetară a Corpului. De exemplu, la o bază îţi dădeai 
repede seama că rareori existau mai mult de jumătate din oameni că- 
rora să le pese cu adevărat de munca lor, să fie pasionaţi de ceea ce fă- 
ceau. Restul nu făceau decât să-şi îndeplinească conştiincios obligaţiile 
de serviciu, adunând grijulii câte zece ani de viață pentru fiecare an al 
contractului de muncă, și atât. Pe când, la bordul unei nave a patrulei, 
munca era făcută din pasiune, de toți oamenii echipajului. Era obliga- 
toriu. Dacă ar fi fost altfel, ar fi înnebunit, pur şi simplu, cu mult înainte 
de a ajunge să îndeplinească şi un singur angajament pe zece ani. 

Şi mai avea un avantaj faţă de comandant: misiunile îl făceau să 
meargă dintr-un loc într-altul. Pe parcursul unui singur tur de patrulare 
punea, de obicei, piciorul pe cel puţin zece sau douăsprezece planete 
diferite — evident, în condiţii de conspirativitate absolută — în timp ce 
Brzeska rămânea pironit sub cupola acestui dom. 

Dar, dintr-un anume punct de vedere, fundamental, comandantul 
beneficia de o situaţie mult mai bună. Dacă s-ar fi întâmplat să ia ceva o 
întorsătură într-adevăr proastă, ar fi fost angajată sine die responsabili- 
tatea lui Brzeska, în calitate de ofițer comandant al acestui sector galac- 
tic. Dar greșeala i-ar fi aparţinut, nominal, lui Gus Langenschmidt. 

O condusese pe Maddalena în biroul care-i fusese repartizat pe 
perioada cât urma să rămână la bază şi tocmai se lăsa într-un fotoliu. 

— la loc, zise el, făcând un semn cu mâna, fără a indica ceva anu- 
me. Ea se execută nervoasă, iar el o privi din nou, scrutător. 

Era departe de a fi de acord cu modul de gândire al lui Brzeska. 
Pe scurt, comandantul îi spusese ceva de genul: 

„Să fii sigur că nu pe ea aş alege-o pentru o misiune ca a ta, dacă 
aş avea, într-adevăr, posibilitatea unei alegeri. Dar, dacă este îndru- 

mată cum trebuie, cred că va face faţă. Fata a descoperit de curând cât 
de importantă este opinia celorlalţi colegi despre ea, o chestie pentru 
care nu şi-a închipuit vreodată până acum că va trebui să-și dea vreo 
osteneală, să o cultive. Când a venit aici, credea că trebuie s-o privim 
toţi extaziaţi, doar pentru că e frumoasă şi pentru că e originară de pe 
Pământ. Ne-am dat toată osteneala să-i facem praf şi pulbere ideea 
asta, şi acum încearcă să-şi reclădească toată structura internă de res- 
pect faţă de sine pe niște baze solid fundamentate şi valabile. Aşa că 
este în căutarea unei provocări. Poate că misiunea ta este cu o treaptă, 
sau poate chiar două, mai dură decât ce aveam eu în cap să-i ofer în 
sensul ăsta, dar, cel puţin, sunt sigur că este în formă din punct de 
vedere psihic şi că va aborda orice va face cu hotărâre. 

Ei bine, te poți face frate şi cu dracu’ până treci de lac... 

Incepu să vorbească, surprins să-şi dea seama că vocea îi era 
aspră și guturală: 

— Care e părerea ta despra munca îndeplinită de patrulă? Despre 
agenţii noştri planetari şi despre tot ce se întâmplă, legat de munca 
noastră, în ungherul ăsta de galaxie, uitat de lume? 

Luată prin surprindere, ea tresări şi începu: 

— Ei bine... cred că... 

— Te rog, să mă scuteşti de citatele de manual de la cursurile de 
pregătire, pe care încerci să ţi le aminteşti. Ce obişnuiai să spui despre 
munca noastră? 

Maddalena își muşcă buza, dar îşi săltă capul și-l privi drept în ochi. 

— La început, imediat după ce venisem, spuneam că nu înţeleg de 
ce trebuie să ne irosim o grămadă de timp valoros, pentru a suprave- 
ghea treburile unor degeneraţi, care se bălăcesc în nămol, ca porcii. 
Nu mai cred că o asemenea concepţie este valabilă. Dar nici nu am 
avut timp să-mi formez o alta, care s-o înlocuiască. 

— Pare un răspuns cinstit, dădu Langenschmidt din cap. Nu dorea 
să se vadă că era mult mai mulțumit de sinceritatea ei decât se aștep- 
tase să fie. Deci, din punctul ăsta de vedere, suntem chit. Tu nu-ţi poți 
da seama ce-i împinge pe nişte oameni ca mine să facă ceea ce fac, iar 
eu nu-mi pot da seama cum pot crede nişte oameni ca tine că fac, 
într-adevăr, ceva. Am văzut că te uitai nedumerită la părul meu cărunt 
— nu, nu încerca să negi. Ridicase mâna, oprindu-i vorbele înainte de a 
fi rostite. Ţi se citea pe faţă exact ce pândeai: „Dacă e destul de în 
vârstă să fi ajuns să încărunţească, înseamnă că a adunat la activ multe 
secole de viaţă — de ce nu s-o retrage?” Ei bine, trebuie să recunosc, 
sunt înrolat de ceva vreme, dar nu mă retrag, pentru că nu-mi imaginez 
o utilizare mai bună pentru secolele mele de viață suplimentară decât 
tot munca pe care o fac acum. OK! Am impresia că, deşi în căpşorul ăla 
frumos al tău sunt multe noţiuni teoretice legate de activitatea Patrulei, 

nu reuşeşti să stabilești o legătură directă între acestea şi realitate. Așa 
că o să începem pregătirea de la zero, şi, dacă te simţi tentată să-ţi 
pierzi interesul pe parcurs, pentru că ai mai auzit vorbele mele pe 
undeva, să nu cumva să îndrăznești să faci asta. Eu nu-ţi spun poveşti 
teoretice, eu am văzut tot, cu ochii mei, am pipăit şi am mirosit lucru- 
rile de care vorbesc, şi, ceea ce-ţi spun acum, s-ar putea să-ţi salveze 
chiar viaţa într-o bună zi. 

Intinse mîna, apăsă pe un buton, şi biroul se cufundă în întuneric. 
Pe unul din pereţi prinse să strălucească o hartă stereoscopică a secto- 
rului galactic în care se găseau. Luând în mână un indicator luminos, 
Langenschmidt începu să arate cu el pe hartă, în timp ce vorbea. 

— Sistemul ăsta are o planetă locuită. Şi Ala. Şi ăla. Toate cele şase 
din nucleul de acolo. Alte două de după ele, şi, suntem aproape siguri, 
şi alte câteva mai îndepărtate. Cel puţin, ultima dată când le-am vizitat, 
erau încă locuite, dar, pe unele planete, populaţia se lupta cu nişte con- 
diţii aşa de vitrege, încât nu puteam risca să plasăm vreun agent per- 
manent printre supraviețuitori. Aşa că, la ora actuală, s-ar putea ca una 
sau două dintre ele deja să nu mai fie locuite de fiinţe umane, datorită 
vreunei epidemii, mai ales. Misiunile mele de patrulare n-au ajuns atât 
de departe până acum. 

— Cred că nu ţi-a scăpat motivul pentru care sunt grupate aceste 
planete locuite în zona asta, la.o asemenea distanță de cea mai apro- 
piată planetă civilizată, ce zici? 

Maddalena își aminti că va trebui să suporte încă al dracului de mul- 
te împunsături de aici încolo, aşa că răspunse cât mai calm cu putinţă: 

— Zarathustra. 

— Exact. Acum şapte secole şi jumătate, covârşitoarea majoritate a 
navelor cu refugiaţi de pe Zarathustra s-a îndreptat în direcţia acestor 
sisteme solare — nave pline cu oameni smulși de pe planeta lor natală 
când cerul acesteia era în flăcări și când mările şi oceanele începuseră, 
practic, să fiarbă, din cauza novei. În panica. lor, oamenii fuseseră mul- 
țumiţi să-şi scape pielea. Aşa că au ajuns — aceia care au mai apucat 
să ajungă în vreun loc — doar cu ceea ce aveau pe ei. A fost o realizare 
fantastică faptul în sine, că au reuşit să evacueze atât de mulți oameni: 
aproximativ două milioane şi un sfert de suflete, îmbarcaţi în vreo trei 
mii de nave. O bună bucată de vreme am fost convinşi că nu a supra- 
vieţuit decât mâna de oameni care au reușit să ajungă pe Alfa Baucis, 
pe partea dinspre Sol a Zarathustrei. Descendenții celorlalţi supravie- 
țuitori nu au reuşit să reia legătura cu noi decât cu o sută douăzeci de 
ani în urmă, şi abia atunci am aflat cât de multe alte nave reușiseră să 
ajungă pe planete locuibile. 

— Până atunci, evident, dezvoltarea acestor societăţi fusese în voia 
soarţii. Poate că, în cazul tău, ideea nu este încă valabilă — înțeleg că 

eşti foarte tânără — dar, pentru majoritatea oamenilor, în subconştientul 
cărora s-a înrădăcinat adânc existenţa tratamentelor de longevitate, un 
secol de viaţă nu este un interval prea lung. Măsurat în generaţii — o 
noţiune mai apropiată de modul de gândire al oamenilor — un secol 
înseamnă patru până la şase asemenea unități. Dar treizeci de generații 
este un interval de timp suficient de lung pentru ca galactica să evolueze 
pe aceste planete izolate mai întâi în dialecte, apoi în limbi distincte, 
astfel încât un individ din nord ajunge să nu se mai poată înțelege cu 
cel din sud. Asta e unul dintre aspectele care nu e niciodată îndeajuns 
subliniat în amfiteatrele alea confortabile de pe Pământ, unde se ţin 
cursurile de pregătire: ce groaznică prăpastie poate interveni în comu- 
nicare, datorită unei limbi lipsite de unitate! 

— Şi încă ceva ce nu e explicat, de obicei, cum trebuie. Când eşti 
obosit şi bolnav — din cauza unui microb local extrem de neplăcut — 
şi, pe deasupra, şi flămând ca toți dracii, pentru că sulița ţi s-a rupt în 
animalul pe care încercai să-l vânezi, când focul ţi-e stins de la ruperea 
de nori de marţea trecută, aşa că, şi dacă ai fi doborât animalul cu pri- 
cina, tot n-ai fi avut la ce să-l gătești, atunci dai dracului toate poveştile 
lui tata-mare despre zboruri între stele şi despre oraşe cu milioane de 
oameni și nu le mai consideri decât halucinaţii senile ale unui bătrân 
nebun. Nu te mai preocupă decât probleme practice, stringente pentru 
supravieţuire. Nici nu-ți mai dai măcar osteneala să citeşti, pentru că 
ţi se pare mai folositor să exersezi trageri cu arcul şi cu săgețile decât 
să-ți pierzi timpul cu asta. Cât despre scris — cui să-i serii? Dacă urli 
un pic mai tare, te faci auzit de toată suflarea umană de pe planetă! 

— Ca urmare, atunci când am început să cercetăm planetele pe care 
se găseau refugiaţi de pe Zarathustra, am găsit unele pe care oamenii 
nu mai erau decât nişte sălbatici — mai ales datorită bolilor provocate de 
deficienţe nutriţionaie în timpul copilăriei. Dar pe alte planete începu- 
seră, deja, să se dezvolte nişte civilizații extrem de promițătoare. Evi- 
dent, nu din punct de vedere tehnologic, nici nu se poate pune problema. 
Chiar dacă într-un grup de refugiaţi se găseau specialiștii necesari, e o 
cale foarte lungă de la vâna de minereu de fier la oţelul aliat de înaltă 
rezistenţă. Şi încă şi mai lungă de la zăcământul de oxid de uraniu la 
reactorul atomic! 

— Ei bine, printre altele, Patrula are sarcina să supravegheze aceste 
planete. Una din lecţiile pe care omenirea nu le-a învățat decât cu 
foarte mare greutate este aceea că nu ştim, şi nici nu vom şti vreodată, 
totul. Mai mult, în opinia anumitor oameni, societatea galactică pare 
să fi intrat într-o epocă de stagnare apatică, şi oamenii nu mai au nici 
o motivaţie să caute direcţii noi de dezvoltare. Şi, din câte am aflat 
până acum, nu este imposibil ca societatea de pe vreuna dintre aceste 
planete să descopere ceva ce nouă ne-a scăpat — să perfecţioneze mai 

mult decât noi ştiinţele umaniste, de exemplu, sau să dezvolte biochi- 
mia la un nivel similar celui la care noi am adus electronica. Aşa că 
nu am interferat deloc în dezvoltarea acestor lumi, nici nu ne-am făcut 
cunoscută prezenţa, n-am făcut nimic altceva decât să observăm. 

Maddalena simți undeva, în adâncuri, cum drăcuşorul din ea se 
revoltă. Până acum Langenschmidt nu-i spusese nimic ce nu auzise 
deja, în perioada de pregătire pe care o parcursese înainte de a veni 
aici. Şi totuşi... într-un fel era o mare diferenţă. Vorbele nu veneau 
din partea unui conferenţiar complet detaşat de fapte, ci de la un om 
care era suficient de pasionat de subiect, încât să-i dedice viața sa 
suplimentară, pe care şi-o câștigase muncind din greu. Aşa că se forță 
să continue să-l asculte cu atenție. 

— Observarea şi supravegherea este, însă, imperativă. Din două 
motive. In primul rând pentru că aceste civilizaţii ne relevă niște nou- 
tăți absolute în sociologia evoluţiei umane. Studiind, timp de un secol, 
planetele pe care s-au stabilit refugiații de pe Zarathustra, am aflat mult 
mai multe despre modul în care marile invenţii, sau descoperirile epocale 
pot afecta o civilizație, decât am fost în stare să deducem după un mi- 
leniu de analiză atentă a istoriei terestre. Al doilea motiv este că oame- 
nii Corpului şi ai Patrulei nu sunt singurii interesaţi de aceste planete. 

— Planeta Sclavilor, rosti Maddalena. 

— Exact. Planeta Sclavilor. Asta ţi-a spus-o cineva, sau ai dedus-o 
de una singură? 

— Cred că mi-a spus cineva, murmură ea. 

— Nu mai fă mutra asta spășită. Important e faptul că ţi-ai adus 
aminte de asta în contextul potrivit. Bine! Evident, Planeta Sclavilor 
nu era una dintre planetele colonizate în panică de zarathustrani. Lo- 
cuitorii ei erau răpiți sistematic de pe planetele lor natale şi obligaţi să 
se stabilească pe această planetă, cândva nelocuită, pentru a constitui 
o forță de muncă ieftină, destinată exploatării resurselor fantastice de 
metale ușoare de la faţa locului. Iar schema a funcţionat timp de două 
sute doisprezece ani, până când s-a format Patrula şi am aflat 'ce se 
întâmplă acolo. 

Langenschmidt se foi în scaun, încercând să se aşeze cât mai 
confortabil. 

— În ciuda faptului că se ştie că Patrula stă de veghe, există perma- 
nent riscul ca un grup, de pe vreo planetă civilizată, să încerce să bene- 
ficieze de posibilitatea de a domina o populaţie superstiţioasă și înapo- 
iată cultural, de pe o planetă bogată şi aproape virgină, în scopul obţi- 
nerii unor profituri, evident, enorme. Tentaţia e mare, şi, în cazul de 
care ne ocupăm acum, acest risc este deosebit de acut. Dacă așa stau 
lucrurile, intrușii nu se vor putea mişca după bunul plac prea mult timp. 
În fond, planeta în cauză este pe itinerarul meu de patrulare și mai am 

încă cinci agenţi acolo. În cel mult zece ani am pune mâna pe ei. Dar, 
cum majoritatea cultelor şi legendelor locale au la bază ideea zborului 
interstelar, simpla cunoaştere a faptului că există oameni dincolo de 
cerul planetei ar fi aproape o catastrofă. În unele societăţi, în care reve- 
nirea la barbarism n-a fost niciodată completă — şi cea la care mă refer 
se găseşte exact într-o astfel de situație — mentalitatea oamenilor nu 
este afectată foarte tare de superstiţiile locale. Dar apariția unor intruși 
din spaţiu ar putea dezlănțui un val de isterie religioasă fără precedent, 
care ptobabil că le-ar marca şi încetini profund evoluţia socială. 

— Uite, ăsta e sistemul despre care vorbesc. Își mişcă indicatorul, 
fixându-i fasciculul strălucitor pe un sistem solar aflat la circa douăzeci 
şi cinci de paraseci de bază. PRZ — Planctă de Refugiu Zarathustra — 
numărul paisprezece. Populaţia totală — localizată pe un continent și pe 
insulele mai mari din imediata vecinătate a acestuia — depăşeşte cu 
puţin două milioane de suflete. Pe planetă n-a asolizat decât o singură 
navă, cu opt sute de refugiaţi la bord. Climatul este foarte favorabil. 
Şi este o planetă de clasă A, pe care fiinţele umane pot consuma fără 
probleme o serie de plante şi animale indigene. Cel mai mare oraş de 
pe planetă se numeşte Carrig şi este situat la intersecţia principalei căi 
comerciale nord-sud cu un râu navigabil, care face legătura cu Oceanul 
de Vest. Carrig-ul are șaptesprezece mii de locuitori şi domină un 
teritoriu suficient de mare ca să poată fi categorisit drept oraș-stat sau, 
dacă vrei, drept un mic stat naţional. Acolo a murit agentul nostru, sau 
a fost omorât, încă nu avem idee ce s-a întâmplat. Din nefericire, nu 
mai înaintase un raport de destul de multă vreme, deoarece era deghizat 
ca stăpân de caravane și nu putea utiliza comunicatorul subeteric în 
timpul călătoriilor decât cu mare dificultate. 

— Carrig-ul — cel puţin aşa susțin socio-geografii noştri — are o 
asemenea poziţie, încât este, practic, condamnat să devină capitala în- 
tregului continent, atunci când comunicațiile vor evolua suficient, pen- 
tru a permite extinderea guvernării spre coaste, în toate direcţiile. Până 
atunci, vor trece probabil printr-o serie de războaie, dar, cu puţin noroc, 
poate vor scăpa de ele înainte de a inventa alte arme, în afară de 
arcuri şi catapulte. Deși, din nefericire, locuitorii din Carrig dispun 
deja de planoare extrem de manevrabile, pe care le construiesc dintr-un 
lemn ușor — ceva asemănător bambusului, doar că mai rezistent — peste 
care întind piei de animale bine tăbăcite, și, dacă îi dă cuiva prin cap 
să arunce din ele lichide incendiare, sau să tragă cu săgeți otrăvite... 
Scuză-mă, m-am depărtat de subiect. Dar vreau să-ți descriu cât mai 
bine realitatea de la faţa locului. Unde rămăsesem? 

— Vorbeai despre poziţia orașului Carrig, îndrăzni Maddalena. 

- Aşa e. Şi mia voiam să adaug că pe Paisprezece au avut loc nişte 
fenomene orogenetice destul de târzii. Deriva continentală este încă se- 

rioasă şi, la nord, nu departe de Carrig, există un sistem extrem de 
complex de falii geologice, cu o activitate vulcanică corespunzătoare. 

— Şi întreaga zonă colcăie de elemente grele. Pe scurt, geologia 
are pur şi simplu grijă ca, atunci când oamenii locului vor reinventa 
tehnologia nucleară, Carrig-ul să dispună de cea mai mare rezervă de 
combustibil atomic de pe întreaga planetă, chiar sub nas. 

— Planeta Sclavilor? zise iar Maddalena. 

— Ei bine, pentru o bandă de aventurieri ar fi tentant, nu crezi? Şi, 
dacă se hotărăsc să treacă la fapte, ar dispune și de toată forța de muncă 
de care ar avea nevoie. 

Maddalena ezită. 

— Dar există vreo dovadă că cineva încearcă să...? 

— Absolut nici una. Nu voiam decât să-ți arăt de ce considerăm 
zona asta ca deosebit de sensibilă şi de ce avem nevoie urgent de pre- 
zenţa unui agent acolo. În materie de informaţii sigure nu dispunem 
de prea multe date. Ştim că în Carrig societatea este organizată într-un 
sistem de clanuri — şapte clanuri egale şi rivale, plus unul nominal neu- 
tru şi deasupra intereselor politice, un fel de ordin preoţesc. Succesi- 
unea la conducere este stabilită printr-o competiţie anuală, un duel 
aerian fantastic între oameni pilotând planoarele de care am pomenit 
mai înainte şi un animal înaripat, numit parradil, care este sacru și care 
simbolizează calităţile regalității. Clanul câştigătorului ia puterea și, ca 
să zic aşa, formează cabinetul, pe durata anului care urmează, preluând 
atât administraţia cât şi strângerea impozitelor. Teoretic, oricine poate 
lupta împotriva regelui-părradil, cu condiţia respectării unor anumite 
formalităţi, dar, de o bună bucată de vreme, participarea a fost restrânsă 
la câte un reprezentant din partea fiecărui clan. 

— Însă, conform unor rapoarte pe care le considerăm sigure, recent, 
la acest ritual, a participat un intrus şi a câștigat. Poveştile spun că, 
pentru asta, a utilizat un fulger! Slee, agentul nostru cel mai apropiat 
de Carrig, are impresia că s-ar putea ca cineva să fi inventat praful de 
puşcă, deoarece în regiunea vulcanică sunt multe zăcăminte de sulf, 
iar guano-ul de parradil este foarte bogat în nitrați de sodiu și de 
potasiu — exact substanţele de care ai nevoie pentru a fabrica nişte 
explozivi simpli. lar dacă acea persoană și-a imaginat cumva şi vreun 
procedeu de a face nişte bombe, sau, şi mai rău, rachete, intrusul s-ar 
putea hotărî să lanseze Carrig-ul într-o serie de războaie de cucerire. 

— Şi vrei ca eu să mă duc acolo și să aflu despre ce e vorba în 
realitate? 

— Exact, spuse Langenschmidt. Şi îţi doresc mult noroc. Dar te 
rog să mă crezi pe cuvânt, norocul, oricât de mult, n-o să-ţi fie nici pe 
departe suficient! 


Faptul că, timp de douăzeci şi cinci de ani, eşti un anume gen de om 
nu poate fi schimbat peste noapte, oricât de mult ţi-ai dori asta. Așa că, 
pe parcursul pregătirii intensive la care era supusă, în vederea misiunii 
ei pe PRZ 14, Maddalena dădu de multe ori frâu liber vechilor ei.ne- 
mulțumiri și firii ei rebele. În cele din urmă, reuşi să-l facă până și pe 
Gus Langenschmidt să se piardă cu firea şi s-o întrebe răstit: 

- În fond, ce dracu” te-a îndemnat să te înrolezi în Corp? 

— Plata! ripostă ea, 

— Şi la ce dracu’ o să foloseşti un secol de viaţă suplimentară, dacă 
nu ești în stare să utilizezi cum trebuie nici măcar ce ai de la natură? 

Insulta directă o potoli. Şi, după un timp, reuși să-şi ceară chiar 
scuze, iar lucrurile începură să meargă mult mai bine. Dar era clar că 
o reformă totală a caracterului ei urma să-i ia mult timp şi că nu era 
deloc o problemă simplă. 

Ceea ce o ajuta cel mai mult în timpul pregătirii era faptul că, în 
ciuda firii aparent posace și a sarcasmului, Gus Langenschmidt se dove- 
dea mai aproape de ideea preconcepută asupra corpmanului ideal, pe 
care și-o formase ea pe Pământ decât oricare din cei cu care lucrase 
până acum, de un an și jumătate, de când fusese trimisă la post. În sub- 
conştient ajunsese să fie convinsă că munca administrativă, pe care o 
efectuase ea de când sosise la bază, este unica misiune avută vreodată 
de Corp. Şi descoperi, oarecum rușşinată, că Langenschmidt este, vir- 
tual, un polymath, capabil să redea oricând din memorie frânturi de fraze 
în limbile vorbite pe Paisprezece, reguli privind relaţiile reciproce ale 
acestora, atât între ele cât şi în raport cu limba-mamă din care evolua- 
seră, etimologii în raport cu galactica şi cu Irani, cea de-a doua limbă 
vorbită pe Zarathustra înainte de catastrofă... După cum spusese el în- 
suși, nu fusese pe Paisprezece decât de trei ori. De două ori dusese co- 
municatoare unor agenți, care și le distruseseră pe ale lor. Iar o dată în- 

soţise un student la analiză sociologică, ce dorea mai multe detalii des- 
pre ritualurile religioase decât îi putea furniza agentul rezident, care nu 
era specialist în materie. Cu toate astea, probabil că ştia mai multe 
despre Paisprezece decât cei mai bine informaţi băştinași de pe planetă. 

Maddalena era foarte mândră de abilitatea ei lingvistică şi se consi- 
dera cel puţin dotată în materie de etimologie. Dar diferenţa între a ana- 
liza o limbă pe hârtie şi a învăţa să vorbeşti trei limbi străine — fiecare 
cu patru sau cinci dialecte locale — suficient de bine ca să poţi fi luat 
drept băştinaș, oricare dintre ele ai folosi-o, i se părea enormă. 

Situaţia devenise şi mai proastă după ce se îmbarcase la bordul 
crucișătorului lui Langenschmidt, pentru călătoria până pe Paisprezece. 
Jumătate din echipaj trebuia să fie schimbat şi să intre într-un lung con- 
cediu de refacere. Şi, de data asta, deşi nici unul dintre ei nu era născut 
pe Pământ, aleseseră ca nava să fie reparată şi reechipată pe Pământ şi 
ca ei să-şi petreacă concediul acolo. Zece ani în Patrulă îi uzase până 
la limita suportabilului, şi acum permisia le fusese amânată, ca să o 
ducă pe ea pe Paisprezece. Nimeni nu-și rostea gândurile cu voce tare, 
dar acestea erau atât de evidente, încât parcă se materializau, plutind, 
în atmosfera navei: Ar fi bine să-ţi dai toată silința în misiunea asta, 
să merite într-adevăr osteneala pe care ne-o dăm cu tine... 

Privit din exterior, echipajul o trata ca pe absolut orice alt agent 
care era dus la destinaţia sa, cu o politeţe fără cusur, dar, din cauza 
asta, îi era încă şi mai greu să îndure situaţia. 

Din fericire, era obligată să-și petreacă cea mai mare parte a călăto- 
rie recapitulând cunoștințele asupra tipurilor de societăţi de pe planetă 
şi perfecţionându-şi conversaţia în diversele limbi vorbite acolo. lar 
asta o ferea, în mare măsură, de obligaţia de a purta discuţii politi- 
coase cu echipajul, pe care simţea că aproape nu le-ar fi putut tolera. 

Petrecea ore în șir rulând, în mod deosebit, benzile dezinhibatorii 
pregătite de psihologii de la bază. Când venise momentul să detalieze 
motivele implicite care făcuseră ca pentru această misiune să fie aleasă 
o femeie, Langenschmidt fusese brutal de direct, şi cât se poate de ex- 
plicit. Îi spusese că, la fel cu multe alte culturi de același nivel, Carrig-ul 
era dominat de bărbaţi, femeile aflându-se într-o poziţie socială secun- 
dară. Totuşi o femeie are întotdeauna la dispoziţie o armă cu ajutorul 
căreia poate domina un bărbat: trupul ei. De aceea era recomandabil ca, 
pentru a-și asigura o poziţie cât mai sigură, o dată sosită în Carrig, să 
devină urgent amanta uneia din notabilităţile locale, de preferat un şef 
de clan. Așa că trebuia să se elibereze rapid de dezgustul ei instinctiv 
faţă de reprezentanţii masculini ai populaţiei de pe Paisprezece, să nu-i 
mai privească drept barbari. Erau nespălaţi, adevărat. Erau barbari, ia- 
răşi adevărat. Deci, pentru a se putea împăca cu soarta asta, era nevoie 
de o restructurare profundă a prejudecăţilor în personalitatea ei. 

N-a descoperit cât de adânc înrădăcinate erau aceste prejudecăţi 
decât după ce i s-a spus care urma să-i fie acoperirea. Faptul că, din 
punct de vedere rațional, era evident că aceasta o punea într-o poziţie 
atât convenabilă cât și sigură, se izbise permanent de platoşa ideilor ei 
preconcepute. Şi chiar și acum, când nava se apropia de destinaţie, avea 
încă destule dificultăţi în a-şi accepta rolul. 

Acoperirea fusese sugerată de agentul planetar staționat cel mai 
aproape de Carrig, Slee, a cărui proprie acoperire era meseria ce, local, 
era numită „manager de hetaire, dar pe care o „exprimare mai verde ar 
fi categorisit-o, fără ezitare, drept „proxenet”. În teritoriile de la sud de 
Carrig se dezvoltase un sistem al femeilor de consumaţie, ce părea o 
încrucişare între sistemul japonez al gheișelor şi sistemul amantelor 
oficiale din Grecia antică: curtezane de înaltă clasă, instruite atât în do- 
meniul muzicii, al dansului și al conversaţiei, cât şi în arta practicării 
amorului, erau parte integrantă din viaţa oricărui om bogat. lar cei care 
nu-şi puteau permite serviciile permanente ale unei hetaire erau deser- 
viţi de „manageri” având încheiate contracte cu mai multe fete. Această 
profesie — de altfel perfect respectabilă şi către care părinţii erau încân- 
taţi să își îndrume fiicele, în special datorită educaţiei, altfel inaccesi- 
bilă, de care aveau posibilitatea să beneficieze — se impunea pregnant 
pentru necesitățile misiunii ei. Fetele lui Slee erau deja, fără să ştie, o 
sursă permanentă de informaţii pentru el, permițându-i să fie la curent 
cu noutăţile şi cu bârfele de pe aproape tot continentul. De altfel, puţi- 
nele informaţii despre evenimentele din Carrig fuseseră furnizate chiar 
de el, prin intermediul fetelor. 

Destul de recent, raportase Slee, apăruse și în Carrig moda închiri- 
erii hetairelor. Ce putea fi fi, deci, mai normal decât să o trimită pe Mad- 
dalena la Carrig, în calitate de angajată a sa, însărcinată cu „testarea 
pieţei”, în vederea deschiderii unei filiale a întreprinderii sale? În plus, 
între Carrig şi teritoriile din sud comunicațiile erau destul de reduse, 
aşa că ar fi putut pune, fără nici o problemă, toate eventualele stângăcii 
de limbă şi de maniere pe seama originii ei; presupusă din sud. . 

Până la urmă fusese şi ea obligata să se încline în faţa logicii şi 
avantajelor oferite de acest plan. Dar, pentru a fi în stare să îl și accepte, 
era obligată să ruleze de câteva ori pe zi benzile pregătite de psihologi. 


Singura mea mulțumire adevărată, îşi zicea Maddalena, stând în 
faţa oglinzii din cabina ei şi verificându-și costumaţia pe care urma s-o 
poarte, este că mi-a crescut părul. l se injectaseră trichogibereline în pie- 
lea scalpului şi, de când plecaseră de la bază, părul îi ajunsese aproape 
la umeri, aşa cum era obişnuită să-l poarte. Acum îl avea strâns şi aco- 
perit cu un fel de năframă din dantelă albă. Trupul îi era prins într-un 
corsaj din aceeaşi dantelă alba, la care se adăuga o pereche de chiloţi din 

dantelă roşie — o lenjerie surprinzător de plăcută la atingere. Pe deasupra 
avea o tunică şi pantaloni largi, negre şi brodate cu galben şi verde, îm- 
preună cu un fel de capă galbenă, cu un motiv verde, brodat. Pentru 
mers pe stradă, sau în călătorii, avea o manta foarte largă ale cărei poale 
puteau fi ridicate cu niște şireturi în locurile noroioase, cu o glugă ce o 
apăra de ploaie. În picioare avea papuci roşii, şi, pentru exterior, un 
fel de galoși enormi, din lemn şi piele, căptuşiţi cu un soi de buret. 

Pregătirea garderobei o făcuse pentru prima dată să-și dea seama — 
så simtă — de enormele resurse ale Corpului. Mai întâi fusese propune- 
rea lui Slee, transmisă prin comunicator, de a se deghiza în hetairă și de 
a poza în „funcţionară” a lui. Propunerea fusese aprobată. Apoi se luase 
legătura cu biblioteca. În mai puţin de zece minute Langenschmidt avea 
în mână o bandă cu eticheta: „ZRP 14 — Teritorii Colonizate Sudice — 
Costumaţie feminină Grup 3: Grupuri Sociale Nemeşteşugărești”. 

Iar o oră mai târziu îi fuseseră deja aduse hainele propriu-zise, care 
i se potriviseră perfect, fără cea mai mică modificare, de la prima probă. 

Se depârtă de oglindă şi începu să-şi verifice şi restul bagajului. 
Un cufăr din lemn autentic, de pe Paisprezece — evident, materialul era 
sintetic, dar specificaţiile de fibră fuseseră preluate de pe o altă bandă 
din bibliotecă, pe care erau stocate informaţii referitoare la esenţele 
lemnoase utilizate pentru lucrări artistice în lemn, astfel încât, excep- 
tând analize chimice avansate, putea fi confundat cu un produs local. 
În cufăr se mai găseau încă cinci sau șase costume similare cu cel pe 
care îl purta, cosmetice, un comunicator subeteric ascuns sub fundul 
dublu şi o cutie cu unguente preparate din plante. 

Plus un instrument muzical asemănător unui nai culcat, pus în func- 
ţiune de un burduf ca de cimpoi. O altă bandă le furnizase nu numai 
schiţele instrumentului și instrucţiunile de utilizare, ci şi treizeci de 
melodii populare interpretate cu ajutorul lui şi versurile unei duzini de 
cântece tradiționale, toate foarte lungi, cu care însă nu avusese nici o 
problemă, memorându-le în timpul somnului, sub hipnoză. 

Plus o pensulă, un calup de cerneală şi un caieţel de hârtie aspră, 
deoarece, ca hetairă, trebuia să compună catrene flatante pentru clienţi. 

Plus o cutie decorată cu intarsii — foarte bine încuiată — şi cu ideo- 
grame religioase pe capac, invocând o soartă groaznică asupra oricui ar 
fi îndrăznit s-o deschidă fără a i se permite deoarece, așa cum decla- 
rau ostentativ inscripţiile, conţinea moaştele strămoșilor ei — în fapt 
adăpostind o armă energetică foarte bine încărcată care, în caz că cineva 
ar fi forţat, totuşi, încuietoarea, s-ar fi topit pe loc şi s-ar fi transformat 
într-o masă amorfă de metal amestecat cu plastic. 

Apucă instrumentul — se numea „piap'r” ceea ce, în traducere, în- 
semna pur și simplu „piper”, după lemnul din care era făcut — şi-i umflă 
burduful. Începu să cânte o melodie scurtă și tristă. Dar pe la jumătate 

trebui să se oprească, pentru că începuse să tremure aşa de tare, încât 
nu-şi mai putea controla mișcările. 

Era îngrozitor de speriată. 

Ei bine, doar de asta existau pe lume tranchilizantele. Dar de în- 
cordare nu va scăpa, va rămâne în adâncul ei, dacă nu acută, măcar 
mascată, până când va ajunge pe planetă şi se va convinge că tot 
scenariul, și, mai ales, identitatea ei se dovedeau fără reproș în faţa 
cercetărilor localnicilor. Se luaseră toate măsurile de prevedere posi- 
bile, se mersese până acolo încât se analizase şi comportamentul și 
antecedentele fiecăruia dintre clanurile din Carrig, pentru a se stabili 
care dintre ele era înclinat spre idei progresiste şi, prin urmare, mai 
susceptibil să adopte obiceiul din sud, de închiriere a hetairelor. © ~. 

Şi totuşi, ori de câte ori îşi repeta toate astea, ca să-şi facă mai mult 
curaj, nu putea scăpa de o apăsătoare senzaţie de dezastru iminent. 


ză Yå- 


Gândurile deprimante i-au fost întrerupte de un apel al lui Langen- 
schmidt, care-i cerea să vină pe puntea de comandă a crucișătorului, 
spre care o porni imediat, chiar în costumul în care era îmbrăcată. Când 
intră, maiorul îşi ridică ochii de pe o bandă care tocmai sosise și dădu 
din cap aprobator, dar, totuşi, parcă absent, preocupat de altceva. 

— Din câte îmi pot eu da seama, arăţi perfect intrată în rol, spuse 
el. Te descurci foarte bine chiar şi cu mersul, e perfect. Ei bine. iar- 
tă-mă că te-am deranjat chiar înainte de asolizare, dar am primit comu- 
nicarea asta de la Slee şi cred că ar fi bine să o auzi şi tu. 

Introduse caseta în fanta unui lector. Imediat pe ecranul acestuia 
apăru Slee, cu o înfăţişare extrem de exotică în costumul lui, aproape 
la fel de împopoţonat ca şi cel purtat de Maddalena. Spre deosebire de 
Heron, având o locuinţă stabilă, își putea permite să menţină şi o le- 
gătură video, nu numai audio. Şi părea neliniștit. 

— Gus, am veşti noi și îngrijorătoare. După cum știi, am încercat 
să aflu cât mai multe în legătură cu moartea lui Heron. Casa lui a ars din 
temelii, ceea ce a fost un adevărat noroc, fiindcă astfel a fost distrus şi 
comunicatorul, dar şi un ghinion teribil, pentru că a dispărut orice urmă, 
orice dovadă palpabilă, ori în foc, ori atunci când a fost curăţat locul. 
Aşa că nu ne putem bizui decât pe relatările servitorilor lui, iar aceştia 
sunt înfiorător de speriaţi de ceea ce s-a întâmplat Și Carrig-ul estc, 
oricum, prea departe, astfel că la mine nu ajung decât zvonuri. 

— Dar s-a auzit ceva, strâns legat de străinul ăla, Belfeor, care a 
devenit conducătorul Carrig-ului. Îți aduci aminte, se zicea că l-a dobo- 
rât pe regele-parradil cu ajutorul unui fulger, şi eu am interpretat asta 
ca fiind un fel de rachetă primitivă, propulsată cu praf de puşcă. 

— Ei bine, după spusele unui fost servitor al lui Heron, eliberat re- 
cent din balamuc, unde a fost închis după moartea stăpânului său fiindcă 

nimeni nu-l mai credea întreg la minte, Belfeor e cel care l-a omorât, ba 
mai mult, a făcut-o folosind tot un fulger. Se poate presupune că Heron 
a aflat ceva despre el, şi, pentru a-l împiedica să intervină, Belfeor a pus 
o mină, sau ceva de genul ăsta, în casa lui Heron, aruncându-l în aer 
cu totul. Nu văd nici o altă explicaţie plauzibilă. E al dracului de greu 
să separi faptele reale din fantasmagoriile poveştilor ăstora, chiar dacă 
eşti familiarizat cu modul de gândire al localnicilor. Trebuie să plasăm 
urgent un agent în Carrig, să vedem ce e adevărat şi ce nu din toate 
astea. Incerc să găsesc un pretext să mă duc acolo chiar eu — poate c-o 
să plec spre nord cu o caravană de pelerini, deşi asta i-ar nedumeri 
profund pe toţi prietenii mei, care mă ştiu drep sceptic incurabil. Mi-aș 
fi dorit din tot sufletul ca nivelul de civilizație să fie ceva mai ridicat 
şi ca oamenii ăştia să fi inventat, deja, noțiunea de turism! 

Langenschmidt opri lectorul. Privi la Maddalena. 

— Se pare că e mare nevoie de tine acolo jos, murmură el. Eşti 
gata? Revenim în curând în spaţiul normal, acum efectuăm manevrele 
necesare pentru a intra pe orbită pe partea întunecată a planetei. 

Maddalena încuviinţă, dând din cap. lar avea gura prea uscată ca 
să poată scoate vreo vorbă. 

— Atunci pune-ţi costumul și du-ţi bagajele în navetă. Vin şi eu, în 
cel mult un minut. 

— O să mă duci chiar tu jos? 

— Am făcut-o de multe ori, mormăi Langenschmidt. Hai, şterge-o! 


Aşezată în spatele lui în naveta prelungă, semănând cu un ac, ce 
urma să-i coboare neobservaţi pe suprafaţa planetei, Maddalena se foia, 
încercând să-şi aranjeze cât mai bine ciudatele-i veşminte în interiorul 
costumului spaţial și asculta discuţia dintre Langenschmidt și pilotul 
crucișătorului, care parcurgeau checklist-ul obligatoriu înainte de orice 
lansare. Era interzis personalului să utilizeze navetele de asolizare fără 
costumele spaţiale — era prea riscant. 

O dată verificarea terminată, pilotul trecu echipajul în starea de 
alarmă ce preceda orice revenire în spaţiul fizic real şi amândoi se 
încordară, în aşteptarea acelei combinaţii speciale de fior-convulsie, 
care însoțea totdeauna revenirea la viteze sub-luminice. O clipă mai 
târziu se auzi din nou vocea pilotului, pe jumătate gâtuită de uluire: 

— Pe toți...! O navă pe orbita! 

Maddalena simţi că îngheaţă. Langenschmidt se răsti în microfon: 

— O navă? Ce fel de...? 

Nu reuşi să mai continue. Se auzi o bubuitură formidabilă, urmata 
de un scrâşnet metalic, şi, înainte de a leşina, Maddalena mai apucă să 
se gândească doar că, probabil, va muri. 


Saikmar, fiul lui Corrie, refugiat fără un ban în buzunar, o porni pe’ 
coridorul lung şi bântuit de curent al sanctuarului, spre uşa deformată, 
prin care vântul sufla deja cu putere, vuind uneori. Păşea hotărât, deşi 
era foarte atent, să nu fie cumva atacat prin surprindere. ` 

Apropiindu-se de ieşire, calea îi fu tăiată de bătrâna preoteasă Ny- 
loo şi de însoţitoarea ei permanentă, o fetiţă de vreo şapte sau opt ani 
— unul dintre acei copii născuţi de o femeie venită în pelerinaj şi lăsat 
la sanctuar, ca ofrandă. Copila avea ochii rotunzi şi mari, plini de un 
fel de înţelepciune, mai degrabă prematură decât precoce. Saikmar se 
simţea întotdeauna neliniștit în prezenţa unor astfel de copii. 

Bătrâna preoteasă i se adresă în dialectul antic, cu accent ciudat, 
pe care-l vorbeau toţi preoţii, şi pe care abia de curând reuşise și el 
să-l înţeleagă cum trebuie: 

— Vrei să ieși afară, Saikmar, fiul lui Corrie? Afară s-a făcut deja 
foarte frig. Nu peste multă vreme va trebui să construim zidul de ză- 
padă la ușă, ca să ne apărăm de frig peste iarnă. 

Saikmar depăşise de mult stadiul în care se adresa slujitorilor 
sanctuarului cu deferenţă. Așa că îi răspunse pe un ton aspru: 

— Şi ce-ţi pasă ţie, dacă o să îngheţ cumva acolo? N-o să aveţi o 
gură mai puţin de hrănit peste iarnă? 

Nyloo îl privea ţintă. Era foarte, foarte bătrână. Pielea de pe cra- 
niul ei, aproape chel, părea uscată şi gata să crape la orice mișcare, ca 
un pergament de proastă calitate. Zise: 

— Pui prea tare la inimă învinuirile oamenilor de aici. Nici eu, nici 
vreun alt preot sau preoteasă, nu te acuzăm a fi cauza faptului că, peste 
vară, n-am primit nici un fel de tain. De mai multe generaţii detât î îşi 
poate cineva aduce aminte, ne slujim semenii, dând adăpost şi azil 
celor fugari în faţa nedreptăţii şi tiraniei, cum eşti şi tu, sperând, doar, 
că vom primi, în fiecare vară, din ţinuturile mai fertile, suficiente bu- 

cate ca să avem cu ce ne umple pântecele în timpul lungii nopţi din 
iarnă. Anul ăsta n-a venit nimic din Carrig... totuși, cum poate fi una 
ca asta considerată vina unui fugar? Dădu din umeri şi continuă: Cei 
bătrâni și cei slabi, care şi-au trăit viaţa, vor trebui să se resemneze, 
pentru ca cei tineri şi puternici să poată vedea o nouă vară. 

— Ai de gând să mori în iarna asta, bunicuţo? întrebă fetiţa, pri- 
vind în sus, spre bătrână, cu ochii ei mari. 

Saikmar profită de întrerupere, își înfăşură mantaua pe el, îşi băgă 
capul între umeri, ca atunci când te arunci asupra unui adversar, și ieși 
grăbit în aerul înghețat al după-amiezei. 

Cu răsuflarea tăiată din când în când de rafale de vânt, care-i arun- 
cau în faţă zăpadă îngheţată, spulberată de pe lespezi, începu să se ca- 
ţăre pe stâncile colţuroase ce înconjurau sanctuarul. Luase obiceiul să se 
urce în fiecare zi pe versanţii abrupți și plini de peșteri din împrejurimi, 
până când ajungea pe vreo creastă care domina cu înălțimea ei cupola 
strălucitoare ca argintul a sanctuarului, ca să poată vedea peste aceasta 
şi dincolo de peisajul din imediata apropiere — se mai vedeau încă stânci 
reuşind să străpungă stratul de zăpadă, dar în curând totul va fi alb, 
oriunde te-ai fi uitat — și să privească țintă, încremenit de durere, spre 
sud, spre Carrig-ul pe care probabil că nu-l va mai revedea niciodată. 

Privind, îşi amintea. Își amintea cum Belfeor, cu blestemaţii lui ci- 
raci — oameni care pretindeau că se trag din sud, dar unii dintre ei nici 
măcar nu erau în stare să vorbească vreo limbă de acolo — cu femeile 
lor, la fel de rele şi de arogante ca bărbaţii, avuseseră pretenţia de a fi 
recunoscuţi drept un nou clan și de a domni peste Carrig. Cum li s-a 
opus, la început, rezistenţă, dar cum ei au reușit să reprime, în cele din 
urmă, orice împotrivire, folosindu-și din plin puterile magice pe care 
le aveau. Cum îi puseseră pe oameni să facă nişte munci nemaiauzite, 
pe Colinele Fumegânde, forțându-i permanent, cu multă cruzime şi 
omorând mulţi dintre ei. Cum își pierduse, în cele din urmă, și sir Bavis 
Knole minţile, de durere că trebuia să admită că Belfeor luase domnia 
respectând legea, şi, după ce Ambrus, fiul lui, intrase în cârdăşie cu 
Belfeor și cu clanul lui blestemat, se aruncase din turnul cel mare al 
fortăreței şi-şi găsise moartea zdrobit pe stâncile citadelei... 

Simţi cum îl trece un fior şi îşi strânse mantaua mai tare pe trup, 
rămânând în vârful stâncii pe care se cățărase. Cerul, deşi era doar du- 
pă-amiază, era întunecat, în acest anotimp. În curând se va lăsa întune- 
ricul, vor intra în noaptea lungă, ce dura jumătate de an. Trecuse deja 
printr-o asemenea noapte, şi nu-şi putuse imagina una ca asta, până 
când nu văzuse totul cu ochii lui, până când nu simţise totul pe pro- 
pria-i piele. Întunericul! Singurătatea! Afară urletul vântului, înăuntru 
incantaţiile preoţilor, înălţând rugi pentru ca soarele să răsară din nou, 
aducând vara. 

Va mai fi în stare să îndure încă o asemenea iarnă? Nu era prima 
dată când se gândea să urmeze exemplul lui sir Bavis. O săritură cu 
capul înainte, din vârful stâncii pe care stătea, i-ar fi frânt, cu siguranţă, 
oricărui om oasele, i-ar fi crăpat capul şi i-ar fi eliberat astfel spiritul 
de suferință. Dar își izgoni hotărât asemenea idee din minte. Dacă ar 
fi fost de datoria lui să-şi caute moartea, şi-ar fi putut-o găsi deja de 
multă vreme, acasă, la Carrig, atunci când cei care i se opuseseră cu 
hotărâre lui Belfeor fuseseră trecuţi prin sabie. 

Dar atunci toţi îl sfătuiseră — mama lui, unchiul lui, verii, toţi, în- 
tr-un singur glas — să fugă la sanctuarul din nord, înainte de a fi înhă- 
tat de oamenii lui Belfeor, să-şi salveze viaţa şi să aştepte, până când 
va fi posibil să lupte. Sanctuarul acorda azil fugarilor din vremuri 
imemoriale. Drept răsplată, oraşele care se bucurau de acest privilegiu 
trimiteau, în fiecare vară, prin intermediul pelerinilor, butoaie cu pește 
uscat, legume sărate şi carne uscată la soare şi afumată. Fără acest 
supliment de hrană la slabele recolte pe care preoţii sanctuarului 1e 
obțineau pe pământurile lor sărace, în timpul verii scurte, cei de aici 
erau condamnaţi să piară de foame în timpul iernii. 

Vara trecută, deși mai puţini ca niciodată, tot mai ajunseseră aici o 
mână de pelerini, pe care-i întrebase de vești de acasă. Toate ştirile 
erau rele, dar, cel puţin, erau o legătură cu căminul lui. Dar în vara asta, 
care tocmai se sfârșea... nimic. Nici măcar o singură caravană nu mai 
trecuse spre nord, dincolo de Carrig. 

Saikmar privi în jos, spre picioare. Buzele i se încordară atunci 
când simţi că-i revine tentaţia sinuciderii. Avea în faţă o prăpastie de 
cel putin douăzeci de metri, cu fundul plin de sfărâmături ascuţite de 
stânci. Un singur pas l-ar elibera de soarta asta nemiloasă. Mai bine 
aşa, evident, decât să ajungă ca ceilalţi refugiați pe care-i găsise la 
sanctuar, cerşetori mizerabili, târându-se umili pe culoare, fără mân- 
drie, fără speranță. Acela nu era un sfârşit demn de Saikmar, fiul lui 
Corrie! Un nobil trebuie să înfrunte moartea cu curaj, înainte ca po- 
vara sorții să-i încovoaie spatele. 

Ah, da! Mai bine tăcerea şi întunericul şi aşteptarea îndelungă 
dinaintea unei reîncarnări, decât încă o iarnă sub privirile acuzatoare 
ale preoţilor şi ale preoteselor şi ale copiilor aceia teribil de înţelepţi, 
cu care-şi împart misterele. Un singur pas.. 

Îşi îndreptă umerii şi îşi dădu capul pe spate, să arunce o ultimă pri- 
vire lumii, dar, pe cerul întunecat, văzu o minune! Pentru prima oară în 
viața lui era sigur, fără nici o îndoială, că zeii îi trimiseseră lui, personal, 
un semn. 

Acolo, rotindu-se încet în lumina de amurg, dar imposibil de con- 
fundat, mai ales de un om care-şi petrecuse ani buni studiind obiceiurile 
speciei, era o creatură de care nimeni nu mai auzise până atunci să fi 

ajuns atât de departe, în nord. Strălucind splendid — bleumarin, verde şi 
galben — în lumina soarelui apunând, plana un tânăr parradil mascul! 

Tremurând — de data asta de emoție, nu din cauza frigului, de care 
uitase — Saikmar îl văzu intrând în picaj, apropiindu-se de versantul 
plin de caverne, aterizând pe o lespede, strângându-și aripile şi dispă- 
rând în peştera din faţa lui. 


În dimineaţa următoare — abia închisese ochii din cauza nerăhdării 
— Saikmar părăsi din nou sanctuarul. Din clipa în care zărise parradilul, 
ştiuse ce are de făcut: se va duce la el şi se va lăsa în voia sorții şi a 
zeilor. Ce era parradilul în pustietatea asta, dacă nu tot un fugar? Dacă 
ajunsese atât de departe, spre nord, înseamnă că sacrilegiul lui Belfeor 
atinsese nişte culmi de neimaginat — probabil că vânase şi izgonise toți 
parradilii de pe Colinele Fumegânde! 

Creatura ar fi putut, desigur, să-l omoare, să-l arunce din gura peş- 
terii şi să-şi găsească astfel moartea pe stânci. Dar ce conta? Mai bine 
așa decât sinuciderea, ar fi avut şansa unei reîncarnări mai bune. Pe de 
altă parte, s-ar putea ca animalul să fie deja amorţit de frig, gata să 
intre în hibernare, în care caz probabil că nici n-o să-l bage în seamă. 
Dar, cel puţin, îi putea saluta sosirea şi-i putea aduce o ofrandă. 

Când începu să se caţăre pe versantul stâncos, spre peștera parra- 
dilului, parcă delira. Nici nu era de mirare. După o noapte de nesomn şi 
de frământare, nici măcar nu mâncase. Nici aseară, nici de dimineaţă. 
Toată mâncarea pe care o primise — o mână de grăunţe şi fructe uscate 
— era într-o pungă atârnată la centură, ofrandă pentru parradil. 

Urcușul până la peşteră era foarte dificil. Parradilul nu avea nici o 
problemă: putea ajunge oriunde avea destul loc să-şi ţină aripile întinse, 
până când găsea un punct de sprijin pentru picioare. Dar Saikmar tre- 
buia să se cațăre pe lespezi acoperite cu gheaţă — uneori trebuia chiar 
să-şi sape o adâncitură cu cuțitul, ca să se poată prinde cu mâinile de ce- . 
va — iar vântul puternic i se învârteja în mantaua pe care i-o putea um- 
fla oricând, ca pe o pânză de corabie, smulgându-l de pe peretele abrupt. 
În multe din peșterile pe lângă care trecuse văzu că gerul din noaptea 
trecută aşternuse un strat gros de gheaţă. Cum o putea un parradil, 
obişnuit cu peşterile calde din Colinele Fumegânde, să îndure iarna de 
aici? Până-n primăvară nu va mai fi decât un cadavru neînsuflețit! 

Era hotărât să facă tot ce era posibil să ajute creatura să trăiască, 
riscându-şi, la nevoie, propria lui viață. Cochetase, la un moment dat, 
cu ideea de a-i spune preotesei care era responsabilă cu cămara că avea 
de gând să se sinucidă, și că voia ca ea să-i dea parradilului raţia pe 
care ar fi consumat-o el, pe timpul iernii. Dar renunţase. Probabil ca 
femeia i-ar fi râs în nas. Pentru oamenii de aici nu era vorba decât de 
o sălbăticiune din sud. Nu exista nici un loc aparte pentru parradil în 

cultul practicat la sanctuar. Ba mai mult... Simţi că se înfioară când 
îşi dădu seama de asta. S-ar putea să se hotărască să încerce să vâneze 
parradilul, să-i omoare şi să-i păstreze carnea în gerul iernii — un su- 
pliment valoros de hrană pentru o cămară aproape goală. 

Nu, mai bine să nu pomenească nimănui de asta. 

Îi veni o altă idee: să-i aducă mâncarea lui aici, cât de mult timp 
o putea. Dar asta însemna încă o săptămână, cel mult zece zile, după 
care ușa sanctuarului urma să fie închisă cu zidul de zăpadă şi nimeni 
nu va mai ieși afară, până la primăvară. lar după două sau trei zile, în 
care nu va mânca nimic, el, Saikmar, va fi, oricum, mult prea slăbit, 
ca să poată să mai urce stâncile şi să-i aducă mâncarea. 

Ce să facă? 

In sfârşit ajunsese la lespedea pe care se lăsase parradilul, fără 
gheaţă pe ea, aflată în faţa unei peşteri joase, unde trebui să se aplece, 
ca să poată intra. Se găsi imediat într-o penumbră adâncă, deşi tot ver- 
santul pe care urcase era luminat din plin de soarele reflectat de zăpadă, 
aşa că trebui să se oprească, așteptând ca ochii să i se adapteze la în- 
tuneric, înainte de a distinge ceva. Adulmecă aerul şi îşi dădu imediat 
seama că se găseşte în peştera pe care o căuta. Mai simţise și înainte 
miros de parradil, nu era cu totul neplăcut, aducea pe departe cu răşinile 
pe care le ardeau preoţii în templul cel mare, de acasă. 

Deschise punga și îşi puse câteva grăunţe și fructe în palmă. Apoi, 
cu mâna întinsă înainte, începu să înainteze în peşteră 

Făcuse deja cinci pași înainte de a-şi da seama că e goală. 

Împietrit, lăsă mâncarea să-i cadă din palmă. Dar mirosul de par- 
radil era de neconfundat! Pe toți zeii, unde s-o fi dus creatura? 

În primul moment avusese impresia că, într-o zonă ceva mai întu- 
necată din fundul peşterii, e gura unui tunel care ducea mai departe, în 
stâncă. Dar nu era nimic de genul ăsta. Ciocăni disperat toţi pereții 
peşterii. Peste tot stâncă solidă. Parradilul plecase, cu siguranță 

După exaltarea de până atunci, dezamăgirea fu aşa de profundă, în- 
cât aproape că începu să plângă. Pe jumătate orbit de lacrimi, se împle- 
tici spre gura peşterii, cu capul ţinut în mâini. Era aşa de necăjit, încât 
nici nu auzi bătaia aripilor parradilului şi nu-l simţi apropiindu-se, 
până ce curentul de aer stârnit de acesta nu-l izbi în plină faţă. 

Îşi luă alarmat mâinile de la ochi, dar nu mai avu timp să facă nici 
o mişcare, creatura era deja acolo, lângă el, pe aceeaşi lespede, dând 
arar din aripile pe jumătate strânse, ca să-și menţină echilibrul. ÎI pri- 
vea bănuitor, cu capul ridicat, ținând în gură ceva ce i se părea familiar 
la vedere. O bucată de stofă! O bucată de stofă groasă, de felul celor 
tesute de oamenii din ţinutul de la est de Carrig, din păr de graat! 

La ce i-o fi folosind, oare, unui parradil o bucată de stofă? Răs- 
punsul la întrebarea asta putea să mai aștepte, problema urgentă era 

dacă animalul îl va ataca sau nu. În fond, de generaţii în șir, oamenii îi 
omorâseră strămoşii, în cursul vânătorii rituale anuale. 

Dar poate că — ideea asta însă îi venise lui Saikmar doar mult mai 
târziu — parradilii nici nu făcuseră vreodată vreo legătură între oameni 
şi planoarele lor, poate că le considerau pe acestea din urmă tot fiinţe 
vii, ca ei înşişi. Oricum, celui pe care îl privea nu-i trebui mai mult de 
câteva secunde ca să-şi dea seama că Saikmar nu reprezintă un pe- 
ricol. Deşi nu avea mai mult de patru sau cinci ani şi deci nu putea fi 
considerat matur decât peste încă doi sau trei ani, era deja mai mare 
ca un om, mai greu şi cu mult mai puternic. 

Dădu drumul bucății de stofă pe care o ţinea în gură şi începu să o 
împingă cu botul spre peșteră. Abia atunci observă Saikmar că ţinea în 
gheare ghemotoace mari de păr de graat, care foşneau când se mișca, 
de parcă ar fi fost un om umblând cu niște papuci prea mari pentru el. 
După ce băgă stofa în peșteră, lăsă să-i cadă şi părul din gheare şi 
începu să împingă totul spre fundul peşterii. 

Sd-și facă, oare, un cuib pentru iarnă...? 

Saikmar nu-şi putea imagina nici o altă explicaţie. Dar nimeni nu 
mai auzise de un parradil care să-şi facă cuib! 

Continuând să împingă bucata de stofă pe podeaua peşterii, parra- 
dilul dădu peste grăunţele şi peste fructele pe care le lăsase Saikmar 
să cadă. Limba lui trecu umedă peste piatră și le înghiţi pe loc. În- 
curajat şi.amintindu-și că parradilii sunt niște mâncăi fantastici, pentru 
că zborul le cerea un consum de energie foarte mare, Saikmar mai 
scoase o porţie din pungă şi i-o întinse, cu mâinile tremurând. Parra- 
dilul o privi bănuitor, apoi, convins că era la fel cu cea pe care tocmai 
o îngurgitase, deschise gura. Saikmar își întoarse palma şi lăsă bucăţe- 
lele să cadă în gura sângerie. 

Parradilul fornăi mulțumit şi mirosi punga. O apucă şi o întoarse 
cu fundul în sus. Tot conţinutul acesteia nici măcar nu-i umplu bine 
gura. Părând oarecum dezamăgit, mai şterse o dată punga cu limba, să 
fie sigur că nu i-a scăpat nici o firimitură, lăsând o dâră umedă pe ea, 
apoi trecu pe lângă el şi ieşi pe lespedea din faţa peşterii. Îl văzu luân- 
du-şi zborul şi pornind-o repede spre sud. 

Saikmar începu să râdă. Râse până când simţi că-l dor-coastele şi că 
aerul rece îi irită dureros gâtul, se opri o clipă, apoi începu iar să râdă. 


Întorcându-se în ziua următoare, îşi dădu seama că parradilul um- 
pluse pe jumătate peştera cu felurite materiale uscate şi călduroase — 
bucăţi de stofă, păr de graat, ierburi uscate, chiar şi piei întregi de ani- 
male, pregătite pentru tăbăcit. Din tot amalgamul ăsta se ițea, de-a drep- 
tul caraghios, capul creaturii, care mârâia ameninţător, arătându-şi colții. 
Dar asta nu dură decât o clipă, apoi, recunoscându-l, se linişti imediat. 

Saikmar îi oferi iar mâncare, dar fu refuzat, şi creatura parcă voia 
să-i explice că mâncase bine, pentru că-și deschise gura şi-i suflă în 
faţă, făcându-l să simtă izul de carne crudă din răsuflarea lui. 

Aşa că rămase încă puţin lângă parradil, să-i ţină de urât. Era sin- 
gura lui legătură cu căminul pe care-l părăsise. Şi, între timp, dacă tot 
fusese refuzat, mâncă ce adusese în pungă. 

În zilele următoare, întâlnirile astea păreau să se transforme într-un 
fel de obicei, până în ziua în care oamenii începură să construiască zi- 
dul de zăpadă, pregătindu-se să închidă uşa sanctuarului. În acea ultimă 
zi se stârnise un viscol puternic o dată cu zorile şi ţinuse până la amiază, 
încât Saikmar fusese înspăimântat la ideea că nu va mai putea ajunge 
să-şi ia adio de la prietenul lui înaripat, pentru că zilele erau foarte 
scurte. lar drumul era atât de dificil, încât nici nu te puteai gândi să 
cobori de la peşteră pe întuneric. 

Aşa că plecă grăbit, imediat ce se opri ninsoarea. 

Parradilul, care de acum era deja obişnuit cu prezenţa lui, îl salută 
cu un mormăit, chiar în clipa în care-şi vâra capul în peşteră. Şi, pe 
când el intra, păşind cu atenţie, pentru că înăuntru era destul de întu- 
neric, se răsuci în cuibul lui mare și călduros şi îşi ridică o aripă, astfel 
ca Saikmar să poată vedea ce era ascuns acolo. 

O fiinţă omenească, dormind.. 


- 


După aceea, Maddalena şi-a dat seama că fusese conștientă în tim- 
pul dezastrului, mult mai mult decât îşi închipuise în primul moment. 
Când îşi revenise şi se trezise pe trei sferturi îngropată într-un nămete 
de zăpadă, nu-şi mai amintea, practic, nimic, era doar mirată că e încă 
în viaţă. Dar asta se datora șocului şi vitezei cu care se succedaseră 
evenimentele. Puțin mai târziu, în minte începuseră să i se lege imagini 
disparate, ca de vis, şi în curând era deja în stare să reconstituie ce şi 
cum se întâmplase. 

Fusese mai întâi strigătul pilotului, auzindu-l cum anunță uimit pre- 
zenţa unei alte nave pe orbită, în jurul lui Paisprezece şi răspunsul neter- 
minat al lui Gus Langenschmidt. Şi, imediat după aceea, bubuitura. 
Probabil că pe nava străină se sesizase apariția de paraziți în comuni- 
catoarele spaţiale şi, bânuind că se apropie un crucișător al Patrulei, 
erau deja pregătiţi, în stare de alarmă. Şi imediat ce temerile le fuseseră 
confirmate, întâmpinaseră nava nou-sosită cu un proiectil bine țintit. 
Putea să fi fost vorba de un proiectil-rachetă, construit special în acest 
scop, dar putea să fi fost şi o simplă bucată de metal, propulsată de un 
motor rachetă. Își aducea aminte că auzise cândva — nu mai ţinea exact 
minte cu ce ocazie — că un motor rachetă, propulsând o tonă de metal 
solid, putea străpunge blindajul de protecţie antimeteoritică al oricărei 
nave inferioare celor de clasă Sirius, iar un crucișător al Patrulei dacă 
era pe jumătatea unei asemenea nave. Un asemenea proiectil, lovindu-l 
cu o viteză de trei până la cinci sute de kilometri pe secundă, îi putea 
deschide coca la fel cum deschide o gospodină o păstaie de fasole. 

Apoi îşi aminti şi imagini, ca nişte instantanee, de mai târziu, din 
navetă. Gus Langenschmidt luptându-se din greu cu comenzile, pentru 
a o desprinde de nava-mamă. O a doua bubuitură asurzitoare. Şocul re- 
simţit când, privind spre spatele cabinei, văzuse o gaură în cocă, ale că- 
rei margini se înroşeau, iar metalul topit începea să curgă în picături stră- 

lucitoare, pe măsură ce intrau în atmosfera rarefiată a planetei. Apoi din 
nou Langenschmidt, dându-i ordine insistente, pe care ea le executa 
mecanic, deşi abia îl auzea prin urletul curentului de aer ce pătrundea 
prin spărtură. Convingerea că sare spre moarte sigură când, după ce Lan- 
genschmidt reuşise să reducă suficient viteza, se strecurase prin gaură şi 
se aruncase cu capul înainte în noaptea tot atât de neagră ca şi spaţiul 
cosmic, având impresia că stelele sunt jos și solul înzăpezit deasupra 
capului. Reflexul condiţionat care o făcuse să acţioneze maneta de acti- 
vare a frânelor aerodinamice, şi apoi să lovească butonul de pornire al 

micului altimetru-calculator, care controla jeturile reactive. Combusti- 
bilul de frânare terminându-se cam la şase metri de sol, din fericire 
deasupra nămetelui de zăpadă, în care se prăbuşise fără să se rănească. 

Zăcea acolo de aproape o oră, incapabilă de vreo mişcare, până 
când, cu toată izolaţia costumului, simţi că încep să-i amorțească de- 
getele de la mâini şi de la picioare. Avusese nevoie de timpul ăsta ca să 
revină la realitate, mai întâi să își dea seama că e încă în viaţă, apoi să 
se convingă că avea sens să se ridice şi să se pună în mişcare, chiar 
dacă era singură, pe o planetă necunoscută, fără alte resurse materiale 
decât cele pe care le avea asupra ei, plus inteligenţa. 

Nu-şi putea închipui ce se alesese din Langenschmidt. La început, 
nici măcar nu-şi mai amintise dacă mai văzuse naveta, după ce se pa- 
rașutase. Cel mai probabil, se zdrobise de sol. Poate că Langenschmidt 
reuşise să sară şi el cu paraşuta, înainte de a fi prea târziu. Poate că nu 
o făcuse. Cu siguranţă, cu viteza pe care o aveau în momentul în care 
sărise ea, el se depărtase cu multe sute de kilometri, chiar dacă o ur- 
mase imediat. Era sigură că ea sărise... şi atât. 

Frigul şi disperarea parcă îi blocau mintea. Trebui să se lupte multă 
vreme până când reuși să rezolve simpla problemă pusă de nevoia de a 
se smulge din zăpada în care căzuse şi în care era îngropată până la 
umeri. În cele din urmă îşi dădu seama că, adoptând mișcări ca de îno- 
tător, reuşea să înainteze fără să se mai scufunde în zăpadă şi, după vreo 
sută de metri, ajunse pe stâncă solidă. Privi în jur. Greu de imaginat că 
trăia vreo fiinţă umană pe planeta asta. Nu vedea decât pustiu dezolant. 

Simţea că aproape o cuprinde isteria pe când îşi încorda din răspu- 
teri privirea, căutând în obscuritate o cât de mică urmă de speranţă de 
care să se agaţe. Bruma de lumină pe care o vedea era de la lună și de 
la un grup destul de dens de stele, care se vedeau printr-o spărtură în 
norii ce acopereau cerul. De asemenea, undeva, în depărtare, se vedea 
o lumină difuză, reflectată de nori, în direcţia în care privea ea. Pro- 
babil o auroră boreală. 

Disperarea i se mai potoli puţin când îşi dădu seama că, văzând 
stelele, avea măcar posibilitatea să mai restrângă necunoscutul care o 
înconjura, de exemplu să afle încotro e nordul. Pe parcursul instruirii 

văzuse multe fotografii ale firmamentului. Era, oare, vreuna din conste- 
laţiile distincte pe care le memorase, în acel mic petic de cer senin? 

Un moment lung, se temuse că erau, totuşi, prea puţine stele, ca să 
fie convinsă că nu greşea. Apoi, cu un fior, se simţi, dintr-o dată, uşu- 
rată. Vedea două din cele trei stele care alcătuiau Triunghiul Nordului 
pe firmamentul acestei planete — nişte stele absolut de neconfundat, 
pentru că, exact la jumătate, între ele, strălucind palid, se găsea un nor 
globular — o combinaţie unică pe cerul acestei emisfere. 

Aşa, măcar putea cala girocompasul costumului. Bâjbâind cu mâna 
înmănuşată, găsi clema care-l ţinea blocat când nu era utilizat, o eliberă 
şi auzi imediat zumzetul slab care dovedea că aparatul intrase în funcți- 
une. Era acţionat de energia calorică degajată de organism, în interiorul 
costumului, şi nu mai avea nevoie de nici un fel de reglaje ulterioare. 

Era clar că singurul lucru pe care-l avea de făcut era să o ia spre 
sud, fără să ţină cont de imensitatea acestui deşert îngheţat. Nava cu 
care ajunseseră aici refugiații de pe Zarathustra asolizase în regiunea 
arctică, faptul fusese stabilit cu certitudine. Relicva devenise punctul 
central al unui cult mistic. Când descendenţii refugiaților începuseră 
să migreze, singura direcţie logică pe care o puteau urma era spre sud, 
spre pământuri mai fertile. Deci, dacă se afla de aceeași parte a polului 
şi mergea în aceeaşi direcţie, exista o probabilitate rezonabilă să dea, 
în nu prea mult timp, peste vreo aşezare. 

Oricum, nu avea nici un rost să stea pe loc. Se gândise la un mo- 
ment dat să aştepte să se facă ziuă, dar își adusese aminte că era câtre 
sfârșitul verii în emisfera nordică şi nu ştia exact dacă, la această lati- 
tudine, nu începuse deja noaptea polară. Şi dacă nu avea de așteptat 
aproape şase luni până în clipa în care va vedea lumina soarelui. 

Îşi aminti să comute alimentarea cu aer de la rezerva costumului 
la aer filtrat din exterior. Îşi blestemă părul, care crescuse parcă prea 
lung şi, după ce scăpase din năframa de dantelă în care fusese prins, îi 
intra tot timpul în gură, apoi se puse în mişcare. 

La început se agățase de ideea a-şi îndeplini misiunea, pentru a-și 
dovedi că începe să pună în aplicare hotărârea de a deveni un alt om. 
Nu avea nici un dubiu că se trezise azvârlită în mijlocul unei crize, 
mult mai acută decât cele mai negre presupuneri ale lui Slee, o criză 
în care era implicată şi o navă spaţială neidentificată, staționând pe o 
orbită care ar fi trebuit să fie pustie, și al cărei echipaj fusese atât de 
îngrozit la apariţia Patrulei, încât trăsese fără nici o somaţie. Pentru 
ea, asta însemna că are în faţă un caz de cel puţin aceleaşi dimensiuni 
cu Planeta Sclavilor. Încerca să-şi imagineze cum va reuşi să-i învingă 
pe conspiratori cu mâinile goale, cum va fi decorată şi promovată și.. 

Dar gerul şi efortul considerabil reclamat de mersul prin zapada 
proaspătă, dar densă, o făceau să vadă toate aceste fantezii ca pe nişte 

posibilități tot mai puţin credibile. Aşa că, în cele din urmă, renunță cu 
totul la ele, în favoarea unei preocupări mult mai stringente: ce să facă 
atunci când va reuși să ajungă într-o zonă locuită. Va trebui să se dez- 
brace şi să distrugă costumul, fiindcă era prea ciudat şi avea o aparatură 
prea sofisticată pentru a fi văzută de băştinaşi. Şi mai trebuia să inven- 
teze şi o poveste convingătoare despre prezenţa ei acolo... Ce anume? 
Ar fi putut spune că a fost răpită de bandiți? Pe Paisprezece existau, în- 
tr-adevăr, bandiți, din cauza lor stăpânii de caravane, ca Heron, aveau 

nevoie de gărzi înarmate puternice, care să le apere. Dar, oare, sălăş- 
luiau ei atât de departe, în nord? Probabil că nu, nu prea vedea nimic 
de jefuit prin preajmă. De fapt, nu vedea nimic prin preajmă. Punct. 

Trebuie så md gândesc la o minciună mai bună... 

Incetul cu încetul, pe măsură ce era tot mai obosită din cauza mer- 
sului, simţea cum i se lenevesc şi gândurile, şi mintea. Se ridicase un 
vânt aspru, bătându-i din faţă, care-i îngreuia şi mai mult înaintarea. 
La fiecare câteva clipe, de cască i se lipea zăpadă spulberată, orbind-o, 
până când o ştergea cu mâneca. Casca avea un ştergător mecanic, dar 
acesta fusese proiectat să şteargă doar finul praf spaţial, nu fulgii lipi- 
cioşi de zăpadă şi, oricum, mişcarea lui ar fi avut un puternic efect hip- 
notic ce, combinat cu slăbiciunea, ar fi scos-o urgent din funcţiune. 

Mergea de mult timp şi era atât de obosită, încât tot ce-şi dorea era 
să se arunce pe pământ şi să doarmă. Singurul lucru care o împiedica să 
facă asta era faptul că ar fi trebuit să se oprească şi să ia o hotărâre, și-i 
era mai simplu să nu ia nici o hotărâre. Îşi dădu seama că jumătate din 
cer devine ceva mai luminoasă, în timp ce jumătate rămâne, mai de- 
parte, întunecată. Un timp fu complet nedumerită de asta. In cele din 
urmă își dădu seama că soarele răsărise de undeva din stânga ei, dar, 
din partea cealaltă, continuau să înainteze armate de nori negri. Vântul 
devenise şi mai violent, avea parcă senzaţia că merge pe loc pe o bandă 
rulantă ergonometrică, incapabilă să înainteze. 

Călcă pe o bucată de gheaţă şi căzu cu capul înainte. Inspiră brusc, 
icnind şi, o dată cu aerul, simţi cum îi intră în gură şi o şuviţă de păr. 

Asta a fost picătura care a revărsat paharul. Orice încercare de a 
se stăpâni era inutilă, așa că, timp de câteva minute, nu făcu decât să 
plângă şi să blesteme şi să înjure — Corpul, pentru că o momise cu pro- 
misiunea unei vieți prelungite, pe Brzeska, pentru că nu o trimisese pa- 
chet pe Pământ, şi, mai ales, pe Langenschmidt, pentru că nu zdrobise 
naveta de sol, ca să termine amândoi cu toate necazurile. Urmară apoi 
porţii bine împlinite la adresa echipajului misterioasei nave de pe or- 
bită, care trăsese asupra crucișătorului, şi, mai ales, la adresa ei însăşi, 
pentru că era o proastă lipsită de voință. 

În timp ce-şi revenea din criza de isterie, constatând că, paradoxal, 
plânsul şi urletele îi făcuseră bine, calmând-o şi limpezindu-i mintea, 

furtuna se năpusti din nou asupra ei. Se ridică cu greu în picioare, sim- 
tind că o doare totul, fără excepţie, din cap până-n vârful degetelor. 
Dacă rămânea pe loc, viscolul ar fi acoperit-o şi ar fi murit, sigur. 

Înaintarea îi era mai dificilă ca niciodată până atunci, dar în curând 
îşi dădu seama că asta nu e numai din cauză că se lupta cu vântul care 
continua să-i bată din faţă. Urca o pantă abruptă, şi ultimii metri, până 
pe culme, păreau imposibil de parcurs. 

Începu să vorbească de una singură. Își spunea: „Din vârf o să văd 
un sat. O să văd oameni. O să văd măcar fumul ridicându-se dintr-un 
coş de casă. Poate că o să vină cineva să mă întâmpine şi să mă ajute 
pentru restul drumului. Poate... 

Privi în sus, şi atenţia îi fu atrasă de o mişcare. O clipă, înainte să o 
orbească o nouă rafală de vânt şi de zăpadă spulberată, văzu limpede ceva 
monstruos de mare şi înaripat, planând în cercuri, deasupra ei. Aşteptând. 

În romanele istorice pe care le citise, se vorbea uneori de vulturi, 
care se apropiau de călătorul pe moarte, rătăcit în vreun deşert de pe Pă- 
mânt. Şi văzuse filme, în care-ţi puteai da seama de direcţia în care îna- 
intează un rechin-lup, pe mările puţin adânci de pe Cyclops, după cârdul 
de şorecari Jackson adunaţi deasupra lui, care se hrăneau cu resturi 
rămase de la ucigaș. Acum cele două imagini i se contopiră în minte. 
Creatura aia! Aia de sus! Aşteptând până ce se va prăbuşi, apoi... 

Reuși să ajungă, suspinând, pe creastă. 

Când își şterse cât de cât zăpada de pe vizor, îşi dădu seama că prin- 
tre nori se strecurau câteva raze de soare. Şi că se afla într-unul dintre 
colţurile unui masiv stâncos ca un patrulater, mult mai înalt şi mai 
abrupt în colţul spre care trebuia să o pornească. Versantul pe care-l 
vedea era plin de pete negre, parcă ar fi fost guri de peşteri. Dar o rază 
de soare căzu drept pe o cupolă strălucitoare, pe care zăpada nu reuşise 
să se prindă, fiind spulberată de vântul care continua să bată cu putere. 
Nu ştia decât un singur material care putea avea o astfel de strălucire 
— aliajul de crom, gros de zece centimetri, al cocii unei nave spaţiale! 

Văzând-o, îşi pierdu complet capul. Şi se trezi strigând: 

— Gus! Gus! şi făcu încă un pas. 

Dar nu mai era nimic solid sub piciorul ei, doar aer. 


Jumătate alunecând, jumătate rostogolindu-se, parcurse aproape 
zece metri. Părul îi intrase din nou în gură, obligând-o să scuipe şi să 
se scuture, ca să poată să respire. lar când se rostogoli încă o dată, 
ajungând cu faţa în sus şi cu privirea spre cer, văzu că sălbăticiunea 
aceea înaripată se năpusteşte asupra ei, cu gura roşip deschisă, cu 
ghearele de la picioare pregătite de atac. 

Zburătoarea fu asupra ei în momentul în care se scufunda, com- 
plet neajutorată, într-o grămadă de zăpadă viscolită, prinzînd-o cu bra- 

tele date în lături, strigând inutil după ajutor. Îşi simţi mâinile prinse 
într-o strânsoare ca de cleşte, apoi fu smulsă de pe sol. Îşi dădu imediat 
seama că e inutil să se zbată — monstrul era fantastic de puternic şi, 

oricât de violent se răsucea ea, îşi continua imperturbabil zborul, spre 
versantul stâncos pe care-l văzuse în față. 

O pusese jos pe o lespede, în faţa unei peșteri, cu atâta blândeţe, 
încât era uluită. Apoi se proțăpise ferm pe picioare, cu aripile deschise, 
şi începuse să-i facă vânt cu botul lui bont. 

Vrând-nevrând, intră în peşteră. 

Acolo se trezi lângă un soi de cuib, impregnat de mirosul proprie- 
tarului, al cărui iz reuşise să pătrundă chiar şi prin filtrele costumului. 
Se opri, aşteptându-se ca sălbăticiunea să o atace în orice clipă. 

In loc de aşa ceva, creatura trecu pe lângă ea şi se îngropă în cuib. 
După ce se aşeză cât mai comod, îşi desfăcu pe jumătate una din aripile 
enorme, o trecu pe deasupra capului ei, şi apoi o trase puternic, deze- 
chilibrând-o şi obligând-o să se lungească alături, în cuib. 

Se simţi tremurând câteva clipe. Apoi o cuprinse oboseala, toro- 
pind-o, şi uită de situaţia ei run nu mai ştiu decât că-i e cald şi 
bine, că nu mai e afară, în vânt.. 

Gus n-a pomenit de așa ceva, când mi-a vorbit de Paisprezece... 

Asta i-a fost ultimul gând. Tar când, după multe ore de somn, se 
trezi, văzu un tânăr, care o privea ţintă din gura peşterii, cu gura des- 
chisă de uimire, 


De când sosise la sanctuar, Saikmar încercase permanent să se 
poarte cât mai demn, ca un om aparţinând clanului care, acum, ar fi 
trebuit să domnească peste Carrig, dacă drepturile sale n-ar fi fost 
uzurpate cu neruşinare. Făcuse permanent eforturi să adopte maniere 
de om matur, avându-i drept model pe unchiul său, sir Malan, şi pe 
defunctul sir Bavis. 

Dar emoția produsă de sosirea parradilului, şi apoi de faptul că se 
împrietenise cu el, înlăturase crusta aceasta forțată, dând la vedere ade- 
vărata lui fire. Pentru că, în fond, abia dacă putea fi considerat un tinerel 
care, pe deasupra, se mai găsea şi într-o situaţie deosebit de dificilă, 
singur şi fără nici un pricten, într-un ţinut deosebit de inospitalier. 

De aceea, emoția îl făcu să icnească nu tocmai bărbăteşte, când fata 
ce se adăpostea sub aripa parradilului se trezi cu o tresărire, ridicân- 
du-se în picioare. 

În primul moment crezuse că e moartă și că parradilul îi arată 
trupul acela ca un avertisment, sau doar dorind să-i transmită astfel că 
este aprovizionat cu mâncare. Veşmântul cu care era îmbrăcată — ţesă- 
tura aceea cu strălucire metalică mată şi casca sau coiful pe care-l avea 
pe cap — o făcea să semene atât de mult cu un cadavru, cel puţin în 
mintea lui. Şi adevărul e că nu-şi dăduse seama că e vorba de o fată, 
până ce nu o auzise vorbind, atât de puţin i se putea distinge figura. 

Avea vocea răguşită, dar plăcută. La început rostise ceva într-o 
limbă pe care el n-o înţelegea, apoi se clătinase, ca și cum ar fi fost ame- 
tit, dar îşi revenise repede şi i se adresase în limba vorbită în Carrig. 

— Cine eşti tu? Şi cum se numeşte creatura asta, care m-a adus 
aici, în peşteră? 

Încordându-și privirea, Saikmar făcea în continuare eforturi să-i 
distingă trăsăturile prin ciudata membrană transparentă care-i închidea 
partea din față a căştii — tot fără succes. Îi răspunse politicos: 


232 JOHN BRUNNER 


— Sunt Saikmar, fiul lui Corrie, din Clanul Twywit, din Carrig, am 
fugit de acasă, şi acum am cerut azil aici, la sanctuar. Iar creatura cu 
care împarţi cuibul este un animal nobil, un parradil. 

Ea dădu încet din cap, gânditoare. Lângă ea, parradilul, cu aripa 
încă ridicată, îşi roti capul pe gâtul lui flexibil şi o adulmecă. Apoi 
privi din nou către Saikmar, parcă întrebător. 

— Şi tu? o întrebă acesta. 

Fata scutură din cap, neajutorată. 

— Eu... eu?... 

— Ce ţi s-a întâmplat? Cum ai ajuns aici? 

— Nu... nu-mi aduc bine aminte. Am leşinat. 

Saikmar continuă s-o privească, minunându-se. Ce bine ar fi fost 
dacă parradilul ar fi putul vorbi, se gândea el. Şi care era înţelesul aces- 
tei întâmplări? Era clar că parradilul o adusese aici pe fată, fiindcă toată 
ziua viscolul fusese prea aspru ca vreun om să rişte să se caţăre pe ca- 
lea pe care o urmase el venind încoace, iar acesta era singurul mod de 
a ajunge aici, ca pedestru. Insă, pentru asta, trebuia să vezi bine unde 
puneai mâinile, şi mai ales picioarele. Dar, dacă o salvase din nămeţi, 
atunci se puneau imediat alte întrebări. Ce făcea ea aici, hoinărind de 
una singură? De ce era îmbrăcată atât de ciudat? S-o fi adus parradilul 
tocmai de departe, din sud, de pe unde se ducea să-și strângă materialele 
pentru cuib? Nu mai auzise niciodată de aşa ceva. Parradilii fuseseră 
învinuiți, nu o dată, că fură copii şi mânji de graat, dar, de obicei, ase- 
menea poveşti erau localizate „într-o altă ţară” şi, oricum, una ca asta 
nu se putea asemăna cu transportul unui adult, la asemenea distanţă... 

Urletul vântului pe care-l auzea în spate îl făcu să-şi aducă aminte 
că, în curând, se va lăsa întunericul şi nu mai îndrăzni să piardă timpul 
cu alte întrebări. 

— Trebuie să te conduc imediat la sanctuar, spuse el. Acolo o să 
găseşti hrană şi un adăpost cald. Poţi să mergi? 

Ea se ridicase cu grijă, mai întâi în genunchi, apoi în picioare. Era 
aproape tot atât de înaltă ca Saikmar. După ce-și mişcase niţel toate 
încheieturile şi se întinsese puţin, îi răspunse: 

— Mă simt foarte slăbită, dar odihna mi-a făcut bine. Cred că o să 
fie totul în regulă. Mai e furtună afară? 

— A nins mult ceva mai devreme, dar acum e senin. Totuşi, trebuie 
să plecăm foarte repede. O să se lase noaptea, foarte curând. 

Mişcându-se cu grijă, ea ieşi din cuib, de lângă parradil, şi o 
porni spre gura peşterii. Privind în jos, arătă către cupola strălucitoare 
a sanctuarului. 

— Acolo trebuie să ajungem? 

— Da, încuviinţă Saikmar. Drumul este foarte greu şi trebuie să 
pornim imediat, altfel nu mai ajungem. Azi se construieşte zidul de 

zăpadă la uşa sanctuarului, şi intrarea se închide peste iarnă. O să te 
conduc şi o să-ţi arăt unde să te sprijini şi de ce să te agăţi. 

Fata nu-i răspunse nimic, ci continuă să privească versantul 
abrupt. Saikmar n-o putea învinui că ezită. Furtuna acoperise stâncile 
cu un strat gros de zăpadă şi, în lumina care scădea rapid, abia dacă 
puteai vedea lespezile şi crăpăturile. 

Se gândea ce încurajări să găsească pentru a o convinge, sau dacă 
trebuie, într-adevăr, să o ducă la sanctuar. Nu cumva o fi un emisar al 
zeilor? Auzi brusc un mormăit şi un foşnet în spatele lui şi parradilul 
ieşi din cuib. Veni lângă ei, pe lespedea de la intrare, şi umărul lui 
enorm îl înghesui zdravăn pe Saikmar. 

Puteai să juri care e înţelesul gesturilor făcute de el cu capul, îm- 
pungând aerul spre sanctuar: Acolo vreţi să ajungeţi...? 

Brusc, parradilul păru să-și piardă răbdarea. Îşi deschise aripile 
şi-şi luă zborul cu zgomot ca de tunet. Nedumerit, dezechilibrat, pe 
punctul să cadă de pe lespede, Saikmar se sprijini cu spatele de stâncă. 
Bătând aerul ca un înotător apa, parradilul se apropie la trei metri de 
peretele stâncos, apoi se năpusti la el, cu aripile-i mişcându-se ca nişte 
frâne aerodinamice, şi-şi încleștă ghearele pe braţele lui. 

Apoi se trezi purtat ca o păpuşă peste abisul de dedesubt. 

Zborul a fost atât de scurt, încât, de uimire, nici măcar nu avusese 
timp să ţipe. Pe când trăgea aer în piept, ca să strige, se trezi depus cu 
grijă pe un platou, nu departe de sanctuar, iar parradilul se înălță din 
nou, pregătindu-se să o aducă şi pe fată. Stând încă într-un genunchi 
în zăpadă, Saikmar privi scena cu uimire amestecată cu admiraţie. 
Pentru că aveai nevoie de ceva curaj ca să faci ce făcea fata — să mergi 
până la limita extremă a lespezii, să te întorci cu spatele și să te laşi 
prinsă de ghearele puternice. 

Încă o clipă şi era şi ea aşezată cu grijă alături de el. Abia mişcân- 
du-şi aripile, parradilul plană o clipă deasupra lor, să se convingă că 
totul este în regulă, apoi se înălţă brusc, stârnind un nor de zăpadă, 
spre cuibul lui cald, din peşteră. 

Saikmar simţea un nod în gât. Îşi mişca frenetic mâna spre silueta 
parradilului ce se estompa din ce în ce, de parcă şi-ar fi luat la reve- 
dere de la un bun şi drag prieten. Apoi se stăpâni şi, conștient că zidul 
de zăpadă de la uşa sanctuarului era, probabil, pe terminate, o ajută pe 
fată să se ridice şi, fără să scoată o vorbă, o porniră spre adăpost. 


Zidul de zăpadă de la intrare era aproape terminat. Pregătirea bul- 
gărilor enormi, bine bătătoriţi, care formau partea principală a peretelui, 
era una din sarcinile care cădeau în seama refugiaților. Crăpăturile şi 
golurile erau astupate, după aceea, tot cu zăpadă, astfel încât, în final, 
construcţia devenea un bloc masiv, perfect rezistent la vânt. 

Pe când Saikmar se apropia cu fata, lucrătorii se opriseră să-i pri- 
vească. Erau o adunătură de oameni înrăiţi de suferință, cei mai mulţi 
slabi, cu feţe supte şi priviri sălbatice, care, pe moment, sufereau destul 
de tare din cauza mâinilor, aproape degerate în zăpada cu care lucra- 
seră, şi din cauza vântului, care le înroşise nasurile şi obrajii. Doar 
puţini aveau haine potrivite pentru o astfel de vreme. Câţiva dintre noro- 
coşi, care aveau câte o pătură, şi-o înfăşuraseră pe trup, ca pe un poncho. 

Saikmar ştia că ar fi trebuit să ia şi el parte la munca asta, deşi ni- 
meni nu-i spusese direct aşa ceva, şi simţi că-l cuprinde neliniştea, vä- 
zându-l printre lucrători pe un individ numit Graddo, un fel de condu- 
cător autodesemnat al refugiaților, care-l detesta din toată inima pe 
Saikmar, pentru că, spunea el, purtarea tânărului aducea mai degrabă 
cu cea a unei femei, nu cu a unui bărbat. Dar, oricum, nu putea face 
nimic altceva decât să înfrunte cu curaj situaţia creată. Luându-și 
tovarăşa de braţ, o porni spre deschiderea încă neastupată din zid, pre- 
gătindu-se să intre în sanctuar. 

Dintr-un motiv oarecare, banda de nemulţumiţi nu făcea decât să 
mormăie, aşa că... 

Şi aproape că dădu buzna peste motivul acestei atitudini a oameni- 
lor. Sub arcada metalică de la intrare, cu figura calmă şi ţeapănă de par- 
că ar fi fost ea însăşi un sloi de gheaţă, stătea bătrâna preoteasă Nyloo. 

— Altă gură de hrănit peste iarnă, tu, cel bun la nimic? zise ea, 
după ce-i privise şi pe Saikmar, şi pe fată, din cap până-n picioare. 

— Femeia asta cere şi ea azil aici, răspunse Saikmar răstit. Nu avea 
nici cea mai vagă idee dacă asta fusese, într-adevăr, intenţia fetei, dar, 
în pustietatea arctică, nu putea avea altă soluţie. 

— Aşa deci... Ochii lui Nyloo păreau că ard pe faţa îmbătrânită. 
Este o femeie? O femeie în came şi oase? Ha! Cred mai degrabă că, 
înspăimântat la gândul că o să tremuri de frig de unul singur în noaptea 
lungă care ne aşteaptă, ai invocat un spirit, ca să-ţi încălzească aşter- 
nutul. Nu e adevărat? 

— Nu ştiu nimic despre invocaţii, spuse Saikmar, simțind că, în 
ciuda gerului, faţa începe să-i ardă. Magia e treaba ta, nu a mea! 

— Adevărat! răspunse Nyloo pe un ton aspru. Dar e păcat... mare 
păcat. Pentru că, fără invocaţii, de unde oare o să luăm mâncare, 
pentru a hrăni încă o gură iarna asta? Asta aş vrea să-mi spui tu! 

— Sunt şaptezeci de refugiaţi aici, replică Saikmar. Ce mai con- 
tează o gură în plus? 

— Contează! ripostă Nyloo. 

Simţind că dacă îşi exprimau resentimentele vor beneficia, de data 
asta, de aprobare oficială, ceilalţi refugiaţi îşi lăsaseră treaba baltă şi se 
înghesuiau ameninţători în jurul lui Saikmar. În primul rând, în afară 
de Graddo, îi recunoscu pe încă doi bărbaţi înrăiţi de viaţă, taţii unor 

copii care erau crescuţi la sanctuar. Ca şi progeniturile pelerinilor, erau 
iniţiaţi în misterele cultului, fiind destinaţi a împrospâta rândurile preo- 
țimii, dar, în timp ce pelerinii îşi ofereau de bunăvoie copiii, refugiații 
aveau obligaţia de a face asta — chestiune fundamental diferită, deci. 

Saikmar simţi cum, din cauza încordării, stomacul i se face ghem, 
devenind tare ca piatra. 

— Şi femeia asta! se răsti Graddo, împingând-o în umăr atât de tare, 
încât o văzu clătinându-se, deşi până acum ea nu scosese o vorbă. De 
unde vine? Dintr-un oraş care şi-a căpătat drept de azil pentru cetă- 
țenii lui, aşa cum au făcut-o oraşele noastre, trimițând caravane cu 
provizii aici? 

— Bine zis! strigă un alt om de lângă el, urmat imediat de un cor 
de aprobări ale celorlalți. Cercul se strânse și mai mult în jurul lui 
Saikmar şi al fetei. 

— Într-adevăr, bine grăit, încuviinţă şi Nyloo. Saikmar, femeia asta 
— dacă este, într-adevăr, femeie, şi nu un spirit, ceea ce ar fi de 
preferat, pentru că spiritele nu se hrănesc cu mâncare, ca noi — de ce 
nu-şi susține singură drepturile? 

— Sunt dintr-un oraş din sud, Dayomar, zise fata cu voce tare, ridi- 
cându-şi capul şi privind-o pe Nyloo drept în faţă. 

— Dayomar? repetă refugiatul care pusese întrebarea. Părea deza- 
măgit. Ce părere ai dumneata, preoteasă? 

— Da, oamenii din Dayomar au drept de azil aici, încuviință mor- 
măind Nyloo. Şi l-au menţinut tot timpul deși, pînă acum, nimeni de 
acolo nu a ajuns să ceară aşa ceva. 

Saikmar simţi că speranţele îi renasc şi interveni imediat: 

— Atunci dă-ne voie să trecem, bătrâno! 

— Nu aşa de repede! se împotrivi Graddo. Era clar că profita de 
ocazie să-l sâcâie cât mai mult pe Saikmar, poate spera chiar să obțină 
ceva mai mult din treaba asta, poate chiar să-l gonească de la sanc- 
tuar. Ea doar zice că e din Dayomar. Am fost şi eu odată în oraşul ăla, 
înainte ca nedrepții mei acuzatori să mă oblige să fug aici. Şi n-am 
văzut nici urmă de veșmânt ca al ei pe acolo! 

— Şi te aştepţi să umble cineva prin zăpadă şi prin frig, îmbrăcat 
la fel ca pe plajele însorite din sud? se răsti Saikmar la el. Dar argu- 
mentul trecu neobservat. Frica de foamete domina minţile refugiaților. 
Şi, datorită încurajării tacite a lui Nyloo, atitudinea lor era din ce în ce 
mai agresivă. 

Începură să urle: 

— Daţi-o afară! Daţi-i afară pe amândoi! El nu e-n stare nici mă- 
car să dea o mână de ajutor la treabă! 

Nyloo îşi ridică mâna şi le porunci aspru să tacă. lar când se 
aşternu liniştea, o întrebă din nou pe fată? 

— Cum ai ajuns aici, tocmai de la Dayomar? 

— Nu... nu ştiu exact cum s-a întâmplat, spuse ea, după o clipă de 
gândire. 

— Am găsit-o într-o peşteră de pe versantul ăla stâncos, exclamă 
Saikmar. Cea în care şi-a făcut cuibul parradilul... probabil că el a 
adus-o acolo, ca să-i fie cald. 

Vocile se ridicară din nou, puse pe ceartă. 

— Prostii! Parradili aici, atât de departe în nord? N-au ajuns nici- 
odată până aici! Şi, pe deasupra, cine a mai pomenit parradil care să-și 
facă cuib? Parradilii nu-şi fac niciodată cuib! E din Carrig, dar nu ştie 
nici măcar care sunt obiceiurile parradililor... Ştiam eu că e prost, da 
nu-mi închipuiam că poate fi atât de prost! 

Saikmar îşi încleştă pumnii, întorcându-se spre ei, simțind cum îi 
fierb vorbele pe buze. Dar, înainte să poată rosti ceva, Nyloo îi veni, 
neaşteptat, în ajutor. 

— Voi, ăştia! N-aveţi nici măcar mintea şi ochii copiilor voştri! Este 
un parradil pe aici, de-o vreme... mie mi-au spus-o imediat copiii. În 
vocea ei se simţea o urmă de îndoială. 

— Saikmar! continuă ea. Zici că ai găsit-o pe femeia asta în peş- 
tera parradilului, nevătămată? 

— Aşa este! 

— Eşti în stare să juri? Să juri pe zeii clanului tău din Carrig, pe 
parradil şi pe twywit? 

— Bucuros! 

Nedumeriţi, simțind că victoria le scapă, refugiații se bâţâiau de 
pe un picior pe celălalt. Nyloo, cu degetul ei osos, îi făcu semn fetei 
să se apropie. Şi când aceasta, timidă, o făcu, îi pipăi intrigată și în- 
cruntată îmbrăcămintea. Îni cele din urmă spuse: 

— E un semn, o minune. Până când o să vedem ce înseamnă, trebuie 
să te primim în sanctuar. Dar te previn! Vocea preotesei devenise so- 
noră: Dacă se dovedeşte că ne-ai minţit — dacă tu, Saikmar, ai jurat 
strâmb — o să spargem zidul ăsta şi o să vă alungăm pe amândoi din- 
colo de el, să muriţi în pustietatea iernii! 

Se dădu în lături şi făcu un semn smucit cu capul ei aproape chel: 

— Intră! 


Maddalena fusese slăbită nu numai din cauza oboselii şi a lipsei 
de hrană cât, mai ales, din cauza disperării. Când adormise în cuibul 
parradilului — numai din cauza oboselii — din orice punct de vedere ar 
fi privit situaţia în care se găsea, orice speranţă părea să fie pierdută. 
Deşi îşi găsise un adăpost în faţa furtunii, siguranţa ei era, în cel mai 
bun caz, temporară. Când se va trezi, poate că sălbăticiunea aceea va 
fi flămândă şi o va ataca, sau poate avea de gând să o ţină prizonieră, 
în vederea cine ştie cărui scop al ei... 

Dar, în situaţii extreme, disperate, cea mai mică speranţă are ace- 
laşi efect pe care-l are o licărire de lumină într-o cameră cufundată în 
întuneric: oricât de firavă ar fi licărirea aceea de lumină, încăperea nu 
mai e complet obscură. Şi, oricât de firavă ar fi fost speranţa de care 
se agăţase, a fost suficientă pentru a o readuce pe Maddalena pe linia 
de plutire, pentru a o face să fie din nou în stare să se gândească la 
salvarea ei. 

Până acum nu avusese, evident, nici o posibilitate de a acţiona, se 
mărginise să accepte pasiv ceva făcut în numele ei şi să tragă cele mai 
mari foloase cu putinţă din asta. Totuşi, era clar că tânărul acesta înalt, 
care o găsise în peştera parradilului era dornic să se împrietenească cu 
ea. Dovadă că fusese în stare să se certe cu femeia aceea bătrână şi nu 
prea binevoitoare, care încercase să-i împiedice să intre împreună în 
sanctuar. Şi ce noroc avusese că Dayomar-ul era printre orașele care 
îşi asiguraseră dreptul de azil — ea nu rostise numele ăsta decât pentru 
că acolo se afla baza lui Slee! Spera să nu se mai afle vreodată la 
asemenea strâmtoare, cât va mai rămâne pe planeta asta! 

Cât despre locul în care fusese primită, îşi dăduse deja seama că, 
atunci când văzuse cupola argintie de pe înălţime şi strigase numele lui 
Langenschmidt, avusese şi nu avusese dreptate. Avusese dreptate în 
sensul că forma pe care o zărise era coca unei nave spaţiale. Nu avu- 

sese dreptate atunci când crezuse că e vorba de naveta de asolizare din 
care sărise ea cu parașuta. Indiferent de felul în care numeau bâăștinaşii 
locul — îi spuneau „sanctuar” sau ceva de genul „loc sigur de adăpost” 
— ea ştia că are în faţă nava spaţială cu care sosiseră cei opt sute de re- 
fugiaţi de pe Zarathustra şi care, aşa cum i se spusese în timpul pregă- 
tirii, era acum un fel de altar al unui cult mistic. 

Din cele văzute pe când Saikmar o îndemna să intre şi apoi să se 
grăbească pe culoare, conducând-o spre adăpostul lui, îşi putea da sea- 
ma că nava se deteriorase rău la aterizare. Uşa prin care intraseră era, 
după toate aparențele, o deschidere de acces a uneia dintre navetele de 
salvare, şi, datorită şocului de la asolizare ori după aceea, datorită gre- 
utăţii enorme a structurii, era prea deformată pentru a mai putea fi în- 
chisă cu panoul ei etanş. De aceea, era nevoie să fie astupată cu zidul 
de zăpadă. Înăuntru, plasticul durabil care acoperea metalul, protejân- 
du-l împotriva coroziunii, fusese uzat de apăsarea nenumăraților paşi 
omeneşti, şi, din loc în loc, podeaua era acoperită cu pete de rugină. 
Înainte de a ajunge la o a doua uşă, care încă mai funcţiona, văzu că toţi 
pereţii erau acoperiţi cu gheaţă, în unele locuri chiar destul de groasă. 
Dincolo de a doua uşă o izbi o căldură fetidă, simbol al oricărui adăpost 
de ființe umane, care nu dispune de instalaţii sanitare adecvate. Mi- 
rosul era atât de greu, încât Maddalena simți că o trec fiori. 

Saikmar o îndemnă să meargă mai repede. La o intersecţie de cu- 
loare dădură peste nişte copii — cam de cinci ani toţi — care se jucau cu 
nişte bucăţi de material elastic, tăiat în formă de cuburi. Le aruncau în 
pereţii metalici, apoi se străduiau să le prindă, în ciuda faptului că aces- 
tea săreau în cele mai neaşteptate direcţii. Dar, văzând-o pe străină, 
uitară de orice joacă, oprindu-se să o privească cu ochii mari şi gura 
căscată, pe când Saikmar o conducea pe lângă ei şi o luă la stânga. 

Zona pe care o parcurgeau părea să fi avut foarte mult de suferit 
la asolizare. Se vedeau peste tot găuri şi crăpături, astupate cu fel de 
fel de deşeuri, peste care fusese întins un strat de material plastic. 
Cum pe culoar uşile — mai bine zis cadrele de uşi — se succedau la 
intervale regulate, de circa cinci metri, Maddalena presupunea că se 
aflau în zona cabinelor echipajului. Panourile glisante fuseseră fie tă- 
iate, fie deschise cu forța în ghidajele lor deformate, unde ruginiseră 
rapid, astfel încât acum deschiderile respective erau acoperite cu îm- 
pletituri de nuiele, sau cu draperii din piei de animale. 

' În spatele unora din perdele se auzeau oameni mişcându-se, şi ea 
îşi imagină cu uşurinţă câţi ochi o cercetau, prin mici găuri invizibile. 

Saikmar se opri, în sfârşit, în faţa unei uşi, închisă cu ceva mai 
multă grijă decât celelalte. Deschiderea era acoperită de o foaie de 
metal lungă de vreo doi metri, ce părea să fi fost blatul unui pat, fixată 
la locul ei cu ajutorul unei bare de bronz, găurită la ambele capete, ca 

să intre pe nişte ştifturi ieşind din perete. În mijlocul barei trona un 
lacăt rudimentar, enorm, cântărind pe puţin un kilogram, pe care Saik- 
mar, după ce alesese cheia potrivită din legătura pe care o avea la 
centură, îl descuie, dădu tot dispozitivul la o parte, apoi se dădu în 
lături şi o invită să intre. 

Ea se conformă. Se găsea într-o cabină cu patru paturi — unul din 
ele fusese tăiat, aşa cum presupusese, iar tăblia lui era acum pe post de 
uşă. Probabil că Saikmar îşi dăduse atâta osteneală pentru că avea cu el 
mai multe bunuri decât ceilalţi refugiaţi şi mai valoroase. Toate cele trei 
paturi ce se mai aflau încă la locul lor erau pline cu haine, cu pături, 
cu nişte cărţi enorme, scrise de mână, din care văzuse şi ea câteva 
exemplare, în timpul pregătirii, cu diverse obiecte metalice — probabil 
o armură — şi cu o serie de alte lucruri despre care nu ştia nimic. 

Dezordinea îi aminti dureros că ea-şi abandonase tot bagajul în na- 
vetă, aşa că acum era, în mare parte, în voia sorții. Nu avea nici o po- 
sibilitate să-şi semnaleze prezenţa la bază, nu avea nici un fel de medi- 
camente — şi asta, pe o planetă atât de înapoiată, putea fi cea mai peri- 
culoasă lipsă — şi nici o altă haină, în afara celor cu care era îmbrăcată. 
Şi, pe deasupra, era cât se poate de clar că sosirea ei aici nu e deloc 
binevenită, din cauza proviziilor extrem de reduse. lar în timpul iernii 
şi nopţii polare era evident că nu pot sosi provizii proaspete, de nicăieri. 

Dar avusese mare noroc să scape cu viaţă şi să ajungă până aici. 
Şi poate că norocul n-o va părăsi nici de aici înainte. Ba, dacă se gân- 
dea mai bine, nici n-o părăsise. Realizând asta, îşi privi atentă costumul 
spaţial. Nava de pe orbită, care trăsese asupra crucişătorului Patrulei, 
demonstra clar că Paisprezece fusese descoperită de un grup de intruşi 
dintr-un alt sistem solar, care acum îi exploata bogăţiile, sau oamenii, 
sau și una şi alta. lar asta însemna că „fulgerul” cu care fusese ucis Ne- 
guţătorul Heron şi regele-parradil nu avea nici o legătură cu praful de 
puşcă, aşa cum presupunea Slee — nu era vorba decât de o armă energe- 
tică cinstită, mânuită de un intrus din afara planetei. De aceea fusese ta- 
re speriată să nu cumva să-i recunoască cineva veşmântul drept costum 
spaţial şi să o considere automat făcând parte din tabăra duşmanilor. 

Dar se pare că intruşii nu doreau să producă prea multă dezordine, 
şi de aceea îşi ascunseseră originea extraplanetară, învățaseră limba 
locului şi adoptaseră costume indigene. Dacă moartea lui Heron nu 
era o simplă coincidenţă, își dăduseră deja seama că pierderea unui 
agent galactic va fi urmată de o anchetă şi probabil că doreau să treacă, 
pe cât posibil, neobservaţi. 

Iar până acum se dovediseră foarte isteţi. Durase destul până când 
să ajungă vreo ştire la o bază a Corpului, şi încă şi mai mult până ce fu- 
sese trimis un agent să verifice la faţa locului. Și, doborând crucișătorul 
imediat ce revenise în spaţiul real, îşi asiguraseră un respiro de încă un 

an sau doi, dacă ea, sau Langenschmidt, nu ajungea la cineva care avea 
un comunicator subeteric. Dispariţia fără urmă a unui crucişător nu 
era un fapt absolut neobişnuit. De trei sau patru ori într-un secol se 
mai întâmplau asemenea accidente, şi, de obicei, nu era niciodată 
disponibilă o altă navă, care să cerceteze imediat cauzele catastrofei. 

Asta era, de altfel, unul dintre motivele pentru care Corpul plătea 
salarii așa de mari. 

Până când va fi trimisă o altă navă spre Paisprezece, intruşii aveau 
la dispoziţie destul timp, pentru a se înrădăcina aici destul de serios, 
ca să poată da cu tifla Corpului. Deoarece în legătură cu Planetele de 
Refugiu Zarathustra existau două opinii. Una era cea promovată de 
Corp şi pe care i-o expusese Langenschmidt: aceste planete izolate 
trebuiau să se dezvolte fără nici o constrângere din exterior, fără nici o 
ingerinţă din partea unor culturi mai avansate. lar cealaltă era diame- 
tral opusă, susținând că aceste planete trebuie deschise imediat pentru 
trafic şi comerţ, astfel încât locuitorii lor să poată beneficia de cunoş- 
tinţele civilizației galactice. 

Dacă intruşii se înrădăcinau suficient de adânc, Corpul s-ar fi vä- 
zut cu mâinile legate, pentru că ar fi fost imposibil să-i scoată de 
acolo fără a folosi forţa pe faţă, iar asta ar fi fost în totală contradicţie 
cu propria lor politică, de noningerinţă. Și, dacă se apela la o autori- 
tate încă şi mai înaltă în ierarhia galactică, nu s-ar fi ajuns la o decizie 
decât în... Chiar, cât ar fi durat? Zece ani? Guvernarea unei federaţii 
de două sute șaizeci de planete locuite este un proces lent, teribil de lent! 

Iar atunci decizia, indiferent care ar fi fost, nu mai avea nici o 
importanţă. Pentru că răul ar fi fost, deja, ireparabil. 

Maddalena se simţea în parte îngrozită, în parte exaltată. Ajun- 
sese să fie atât de detestată la bază mai ales pentru că bodogănea tot 
timpul că treburile acelea mărunte, de rutină, care i se încredințau, erau 
nesemnificative pentru capacitatea ei. Avea o părere foarte bună despre 
ea însăşi. Dar aici se trezise pe cap cu o sarcină atât de copleșitoare, 
încât avea uneori impresia că trebuie să lupte de una singură contra 
întregului univers. Dar reuşita depindea în totalitate de ea. 

Sau mai exact spus: depinde în totalitate de ea dacă reuşeşte, sau 
nu, să supravieţuiască acestei misiuni, sau nu! 

In cabină, nu era altă mobilă decât paturile. Cândva fuseseră şi nişte 
instalaţii sanitare, dar probabil că nu mai funcționau de când nava se 
zdrobise de sol. Saikmar goli unul din paturi, puse o pătură pe tăblia 
metalică şi-i făcu semn să se așeze. Ce s-o fi întâmplat cu saltelele de 
pe paturi? Ah, copiii... Din ele erau făcute cuburile cu care se jucau. 

Se așeză pe pat şi îşi scoase cu grijă casca, bucuroasă să-şi poată 
aranja, în sfârşit, părul încâlcit. Saikmar privea atent la fiecare mişcare 
pe care o făcea, dar în ochii lui nu se citea nici ostilitate, nici suspici- 

une, doar curiozitate. Atunci când îi spusese că este din Carrig, Mad- 

dalena nu se gândise că, dacă şi-ar fi dat seama că ea e de undeva, din 

spaţiu, şi dacă ar fi ştiut că uzurpatorii din orașul lui sunt tot din 

spaţiu, probabil că tânărul n-ar fi fost nici pe departe aşa de prietenos. 
Aşteptă răbdătoare să zică el, primul, ceva. 


Saikmar nu ştia ce să facă. Până când Nyloo nu acceptase ideea 
că sosirea fetei este o minune, nu crezuse asta decât pe jumătate. În- 
tr-adevăr, considerase venirea parradilului ca pe un semn al zeilor 
către el, dar, în fond, în acel moment fusese suficient de deprimat ca 
să se gândească la sinucidere. Insă mai târziu, gândindu-se mai bine, 
găsise o explicaţie mult mai raţională şi mai verosimilă pentru această 
„minun€”, anume că Belfeor şi clanul lui comiseseră încă o blasfemie, 
gonind parradilii din Colinele Fumegânde. 

Dar asta era o problemă în care părerea unei preotese avea multă 
greutate. Şi, cu cât se gândea mai mult la ea, cu atât i se părea mai pla- 
uzibil că se află la limita supranaturalului. Misterul prezenţei ei aici, 
felul în care-i coborâse parradilul de pe stâncă pe amândoi — nimeni 
nu mai auzise vreodată de una ca asta — totul părea strâns întrepătruns, 
şi mintea lui părea să fie din ce în ce mai mult atrasă de ipoteza unei 
intervenţii divine. Şi hainele astea, atât de ciudate, cu care era îmbră- 
cată fata, mai alea casca aia tare, cu partea din faţă transparentă... 

Pe care acum tocmai şi-o scotea, dând la iveală o faţă cât se poate 
de umană şi deosebit de frumoasă. 

Saikmar inspiră adânc, hotărât să pună întrebări direct la obiect. 

— Eşti fiinţă omenească? Sau vii din partea zeilor? 

Fata nu-i răspunse imediat, se gândi o clipă, apoi zise: 

— Sunt ființă umană. Dar mi s-au întâmplat nişte lucruri tare ciudate. 

Asta era evident. El insistă: 

— Ai zis că eşti din Dayomar. Cum te cheamă? 

— Melisma, fiica lui Yull şi a lui Mazia, dar ei au murit. Şi făcu un 
semn, așa cum făceau cei din sud, atunci când pomeneau de morţii 
lor. Până aici, toate bune. 

— Atunci cum ai ajuns până aici, tocmai din sud? 

Încă o scurtă tăcere înainte de a-i răspunde. Se întreba dacă se 
gândeşte să-i spună o minciună, sau dacă nu cumva nici ei nu-i venea 
să creadă întâmplările prin care trecuse. Vorbele ei îl convinseră că a 
doua presupunere era cea adevărată: 

— Nu-mi amintesc foarte exact. Poate că m-a adus parradilul... 
Mie aşa mi se pare. 

Deci, fie că era ființă umană, sau nu, prezenţa ei aici se datora, 
incontestabil, unui miracol. Era evident că n-ar fi putut ajunge atât de 
departe, în nord, hoinărind de una singură, la întâmplare. În timpul 

verii, la sanctuar nu venise nici o caravană. Nu putea s-o fi adus altci- 
neva în afară de parradil. : 

Simți un fior puternic, din cap până-n picioare, şi închise, o clipă, 
ochii, încercând să se stăpânească. Deci zeii nu-l uitaseră! Asta era o 
minune de netăgăduit, adresată lui personal, şi dacă Nyloo va încerca 
să-i descopere un alt înțeles, o să-i ia pur şi simplu capul bătrân de pe 
umeri, chit că era preoteasă! 

— Locul ăsta... spuse fata gânditoare, privind în jur. Aici e 
sanctuarul nordic? 

~ Da. 

— lar tu cred că spuneai că ai cerut azil aici. De ce? Ce te-a gonit 
de acasă? 

— Mă trag dintr-o familie nobilă din Carrig, spuse Saikmar, cu 
amărăciune în glas. Acolo, după cum probabil ştii, în fiecare an vână- 
toarea-de-rege stabilește cine va urma la conducere. Eu, care ar fi 
trebuit să-l dobor pe rege în numele Clanului Twywit, am fost depo- 
sedat de drepturile mele de nişte străini, veniţi din sud, posesori de 
puteri stranii. Dacă n-aş fi fugit, acuma aș fi fost probabil mort, pentru 
că străinii ăia, cu care s-au înhăitat şi o serie de trădători din oraş — 
între ei şi Ambrus, fiul lui Knole, fie-i numele în veci blestemat! — 
i-au ars pe toți cei care li s-au împotrivit, cu fulgerele lor. 

Fata îl asculta din ce în ce mai uimită. Apoi exclamă: 

— Dar asta înseamnă că eşti chiar acel Saikmar care... 

Chiar atunci tăblia de la uşă fu împinsă cu putere şi căzu în lături. 
lar în cabină intră Graddo, în spatele căruia se puteau vedea o mulţime 
de refugiaţi, cei mai mulți bărbaţi, care lucraseră la zidul de zăpadă, 
dar şi câteva femei printre ei. 

— Am venit să vă spun că sunteţi nişte tâlhari mincinoşi, zise 
Graddo scurt, care, chiar dacă aţi reuşit să păcăliţi o femeie bătrână cu 
vorbăria voastră despre minuni, pe noi nu ne-aţi dus. Avem puțină 
mâncare, pentru că probabil că oraşul tău, Carrig, a oprit toate cara- 
vanele de astă vară şi-au ţinut totul acolo, numai pentru ei. Ne-am 
gândit cu toţii, şi asta-i singura explicaţie că n-am primit nimic. Şi 
atunci am hotărât să vă gonim din sanctuar, să vă duceţi la Carrig, 
dacă o să reuşiţi! 

Zâmbi cu răutate, pe când ceilalţi îi aprobau vorbele, strigând. 
Saikmar văzu cu teamă că erau câțiva înarmaţi cu bâte şi cu cuțite, și 
că feţele tuturor erau pline de ură. 


Pentru o clipă se lăsă o tăcere grea, tensionată, ca o frânghie vi- 
brând, înainte de a se rupe. Saikmar căută din ochi sabia, pe care nu în- 
drăznise să şi-o ia cu el, când o pornise spre adăpostul parradilului. Era 
atât de departe, încât putea să nici nu considere că o avea, atârnată pe 
peretele cel mai îndepărtat de el. Probabil că Graddo ar fi fost peste 
el, mult înainte să apuce să o ia de acolo. În cabină nu puteau intra 
mai mult de doi sau trei atacanţi, dar el se îndoia că avea suficientă 
forță să se împotrivească, fie şi dacă erau cel mult doi. Totuşi, cu sau 
fără sabie, se hotări el, trebuie să încerce. 

— Mişcă! se răsti în cele din urmă Graddo, pierzându-și răbdarea. 

— Graddo! strigă cineva de dincolo de ușă. Împinge-i până la noi. 
Dacă nu vor să plece de bunăvoie, o să-i dăm afară cu forța! 

— Aşa o să fac! 

Şi, trecând la fapte, făcu o jumătate de pas spre Saikmar, încercând 
să-l apuce de braţ. Saikmar nu văzu bine ce se întâmplă în clipa aceea. 
Se pregătea să se aplece, ca să se strecoare pe sub mâinile lui Graddo şi 
să încerce, după aceea, să-l arunce la pământ, când Graddo îi dispăru 
brusc din faţa ochilor. Când se dumiri, îl văzu întins pe spate, cu mul- 
tă uimire întipărită pe faţă, având-o deasupra pe fată, pe Melisma. 

— Am impresia că fac pe nebunii, zise unul din refugiații de la uşă, 
un bărbat cu o bâtă în mână pe care nici lunile de austeritate nu reuși- 
seră să-l facă să pară prea slab. Omul păşi înăuntru, pe când Graddo în- 
cerca să se pună pe picioare, înjurând. Saikmar consideră că, pe mo- 
ment, fata aceea extraordinară se poate descurca foarte bine singură cu 
Graddo şi, pe când noul intrat se pregătea să se arunce asupra lui, se în- 
cordă, concentrându-se, gata să pună în joc toată agilitatea şi rapidi- 
tatea în mişcări pe care şi le dezvoltase, încă din copilărie, ca dansator. 

Iar când noul atacator încercă să-l lovească, nu mai era nici el în 
locul în care așteptase lovitura. Sărise înapoi, suficient de departe ca, 

propulsat de propria-i mişcare, cel care-l atacase să-şi prindă glezna 
de a lui Graddo, doborându-l din nou pe acesta din urmă. Urmă o bu- 
buitură teribilă, în clipa în care cei doi se izbiră de peretele de metal, 
ce făcu să răsune toată cabina. 

Înainte ca omul cu bâta să se poată ridica, Saikmar, dându-și seama 
că vremea cavalerismului trecuse, se aruncă asupra lui şi-l pocni, din 
nou, cu capul de perete. Apoi, mulțumit că, măcar pentru un timp, omul 
era ameţit, se răsuci pentru a-l întâmpina pe un altul, care apăruse prin 
uşă. Fentând, se prefăcu a se arunca direct peste el. Dar în ultima clipă 
se trase în lături. Omul se lăsă păcălit, se poticni, şi pumnul lui Saik- 
mar îl prinse în spatele urechii, spre ceafă. Aşa că, vrând-nevrând, 
continuă să înainteze, prinzându-se de fată ca să nu cadă. 

Dar aceasta îl apucă repede cu o mână de încheietură, ţinându-l 
strâns. lar cu cealaltă îl apăsă scurt, undeva pe omoplat. Omul urlă ca 
un animal înjunghiat! Apoi căzu, gemând, pe unul dintre paturi. Şi când 
încercă să-şi mişte braţul lovit, urlă din nou, de durere. 

O aşa femeie, se gândi Saikmar cu admiraţie, ţi-o poți imagina 
foarte bine simțindu-se ca acasă în vizuina unui parradil. 

Dar se pare că Graddo nu-şi încasase porţia. Încerca din nou să se 
ridice în picioare. Pierzându-şi răbdarea, Melisma făcu un pas spre el 
şi-l atinse cu cizma exact în plexul solar. Nu I-a lovit, propriu-zis, a fost 
mai degrabă o mişcare de împingere, puternică. Dar bărbatul se încovo- 
iase, tuşind de durere, strângându-și pântecele cu amândouă mâinile. 

Fata ridică repede bâta abandonată de omul cu umărul dizlocat, 
iar Saikmar profită de pauză şi se repezi să-şi scoată sabia din teaca 
ei. Gâfâind, se lipiră umăr lângă umăr în mijlocul camerei, gata să-i 
înfrunte pe cei de la uşă. 

Dar entuziasmul acestora părea să se fi răcit binișor. Nimeni nu se 
mai arăta dornic să urmeze exemplul lui Graddo. În plus, din cauza 
celor trei bărbaţi deja intinşi pe podea, şi să fi vrut, era greu să păşeşti 
fără să calci pe vreunul din ei. 

— Scuzele mele, Melisma, zise Saikmar încet, din colţul gurii. Deşi 
acum probabil că o să-i învingem, corbii ăştia cu două picioare or să 
stea tot timpul la pândă, încercând să se răzbune, așa c-o să avem o 
iarnă mizerabilă. 

— Cred că mai degrabă eu trebuie să-mi cer scuze, răspunse ea la 
fel de încet. Dacă n-aş fi apărut şi eu aici, la sanctuar, probabil că 
lucrurile n-ar fi mers atât de departe. 

— Ei, până la urmă tot aici s-ar fi ajuns, oftă Saikmar. Nu era 
decât o problemă de timp. 

Sesizând o mişcare printre refugiaţi, se încordă imediat, crezând că 
aceştia îşi fac curaj să se năpustească din nou, dar, uimit, îi văzu întor- 
cându-şi capetele şi privind undeva, în lungul coridorului. Brusc răsună 

o voce poruncitoare, şi mulțimea începu să se dea la o parte, făcându-i 
loc lui Nyloo. Ba unii dintre refugiaţi avură bunul-simţ să arate chiar 
că sunt ruşinaţi de cele făcute, în timp ce alţii mormâăiau supăraţi. 

Ajungând în dreptul uşii, preoteasa aruncă o privire înăuntru şi în- 
cepu să dea încet din cap, înțelegând perfect ce se întâmplase. Lângă 
ea, ţinând-o strâns de mână, era fetiţa aceea cu figură de bătrân înţe- 
lept, tovarăşa ei permanentă. De alfel, ea o chemase pe Nyloo acolo. 
Şi ei i se adresă mai întâi bătrâna preoteasă: 

— Zici că Graddo i-a convins pe ceilalți să facă una ca asta? 

Fetiţa dădu din cap, privind-o țintă. 

— Graddo! rosti preoteasa pe un ton teribil de aspru şi de rece, de 
parcă ar fi vorbit un ghețar. Încă încovoiat din cauza durerii, omul își 
ridică înspăimântat privirea spre ea. 

— Ai comis o blasfemie, continuă Nyloo. Sanctuarul refuză să te 
mai adăpostească. Vei fi alungat în întunecimea iernii, şi, de aici 
înainte, numele tău va fi blestemat. 

Graddo se făcu alb ca varul şi încremeni. Când auziră groaznica 
sentinţă cei din spatele lui Nyloo, cineva oftă. Saikmar se relaxă şi-şi 
şterse transpirația de pe frunte. Ei bine, asta era o adevărată uşurare! 

Dar simţi cum îl cuprinde din nou neliniştea când, la numai o 
clipă, o auzi pe Melisma întrebând: 

— Ce-o să se întâmple cu el? 

Nyloo o privi scurt. 

— Tu ce crezi c-o să se întâmple? O să-l gonim din sanctuar şi va 
trăi, sau va muri, după cum va fi voia zeilor. 

— Să nu faceţi asta din cauza mea, zise Melisma. Nu din cauza mea! 

— O facem pentru că a profanat sanctuarul, nu pentru că v-a atacat 
pe voi, răspunse scurt Nyloo. Nimeni nu poate judeca cine are şi cine 
n-are dreptul să se adăpostească aici! Nimeni în afară de preoți! Doar 
noi avem acest drept. Graddo! Asta e ultima dată când numele tău va 
fi rostit în acest loc. Fii blestemat! Pleacă! 

Şi scuipă pe podea, în faţa ei, apoi puse piciorul pe pata umedă, 
răsucindu-l de mai multe ori. 

Graddo se ridică în picioare, cu gesturi ca de maşinărie stricată. 
Împleticindu-se, traversă cabina spre ușă. Restul refugiaților se dădură 
în lături, de parcă ar fi văzut o stafie. Aruncând o ultimă privire în în- 
căpere, Nyloo şi fetița o porniră după el, apoi dispărură şi ceilalţi doi, 
care îi atacaseră, tremurând de spaimă şi de uşurare, că numai Graddo 
fusese pedepsit şi că nu fuseseră alungaţi şi ei. 

Melisma vru să iasă şi ea, dar Saikmar o prinse de braţ. 

— Exact asta voiau şi ei să ne facă! De ce să te împotriveşti sorții? 

Umerii i se lăsară în jos, dar nu răspunse nimic. După încă vreo 
câteva secunde, în care păru să-și revină şi să-şi recapete stăpânirea de 

sine, se întoarse cu spatele la uşă, depărtându-se de ea. El ridică tabla 
de pe jos şi o fixă bine la locul ei şi, când se uită din nou spre ea, o 
văzu dezbrăcându-şi ciudatul veşmânt pe care-l purta pe deasupra hai- 
nelor. O privi surprins, dându-și seama că e suplă ca o dansatoare şi că 
este îmbrăcată extrem de elegant. 

Dar nu mai apucă să-şi rostească în vorbe admiraţia, deoarece 
chiar atunci se auzi un gong sonor, reverberând prin pereții metalici, 
urmat imediat de zgomotul unor picioare de copii, alergând pe cori- 
doare. Ea-l privi nedumerită, lăsând să cadă veșmântul greu pe cel 
mai apropiat pat. 

— Ce-a fost asta? 

— Semnalul pentru masă. Ţi-e foame? 

Ea dădu din cap. 

— Atunci, hai să mergem. 


Maddalena-Melisma încerca să nu ia în seamă privirile duşmă- 
noase ale celor ce stăteau la coadă în faţa uşii prin care se răspândea 
miros de mâncare caldă şi gustoasă. Acum însă mormăiau mai ales 
femeile, văzând-o îmbrăcată atât de elegant, atât de sănătoasă şi de 
frumoasă. Femeile refugiaților, deşi în cea mai mare parte destul de 
tinere, erau îmbătrânite prematur, de griji şi de lipsuri. Doi sau trei 
tineri o priveau destul de insistent, până când Saikmar făcu un pas 
spre ei, şi atunci îşi întoarseră grăbiţi privirile în altă parte. 

— Poţi să-mi spui ce au păţit oamenii ăştia, de sunt aici? îl întrebă 
Maddalena cu voce joasă. La fel de încet, astfel încât era obligată să-i 
privească atentă buzele, ca să înţeleagă ce spune, Saikmar îi răspunse: 

— Ca şi mine, oamenii ăştia şi-au reclamat dreptul de a-și găsi adă- 
post aici, pentru a scăpa de vreo acuzaţie nedreaptă, de vreo pedeapsă 
din cauza unor datorii, sau pentru că au fost exilați din oraşele lor şi 
nu ştiu nici o meserie, cu care să se poată întreține într-o ţară străină. 

— Şi de ce sunt aşa de... înrâiţi? 

— Pentru că nu mai au nici o speranţă, nici un viitor. Nu se mai pot 
aştepta nici măcar să fie onoraţi cum se cuvine de copiii lor, pentru că 
preotesele îi învaţă, încetul cu încetul, pe cei mici să uite de părinţii lor, 
şi după aceea îi iniţiază în misterele sanctuarului. Copiii sunt singurii 
care pot fi recrutaţi ca preoţi, pentru a asigura astfel continuitatea cul- 
tului. Preotesele trebuie să fie şi să rămână virgine, iar preoţii... hm... 
nu mai au echipamentul necesar pentru a face copii. 

Probabil că uimirea se citea cu uşurinţă pe faţa ei. Dar chiar atunci 
coada începuse să înainteze, şi Saikmar îi făcu semn să se mişte şi ea. 

— O să înţelegi despre ce e vorba când intrăm în sală, adăugă el. 

Şi, într-adevăr, a înţeles. Încăperea era plină de aburi şi lumi- 
nată mult mai slab decât în rest, dar îşi dădu imediat seama că era vorba 

chiar de cantina navei. Dincolo de o tejghea de metal, ciupită de rugină, 
se aflau nişte personaje grase, îmbrăcate în robe, care turnau în game- 
lele întinse de refugiaţi nişte fiertură, lângă care adăugau câte o bucată 
de pâine uscată şi câte o felie de peşte, pe care se vedeau din abundență 
granule strălucitoare de sare. Personajele acestea se răsteau din când 
în când supărate la copiii care se foiau, plictisiţi de aşteptare, şi, când 
vorbeau, glasul le suna ciudat, extrem de ascuţit şi parcă pus pe harță. 

Preoții care nu mai au echipamentul... 

Răsucind în cap situaţia asta complet nefirească, găsi aproape ime- 
diat o explicaţie a barbarului obicei. Pe vremea când refugiații părăsi- 
seră Zarathustra, era încă interzis membrilor echipajelor de pe navele 
spaţiale — bărbaţi şi femei deopotrivă — să dea naștere unor copii. Încă 
nu fuseseră puse la punct metode eficiente de a ecrana radiaţiile, aşa că 
singura modalitate legală prin care aceşti oameni puteau avea copii era 
să recurgă la o bancă genetică, în care să depună ovule și spermatozo- 
izi, înainte de intrarea în serviciu activ. lar aici probabil că vreun tiran 
local mărunt, care nu avea nici cea mai vagă idee de motivele care 
stăteau la baza interdicţiei, o instituţionalizase, utilizând mijloacele 
rudimentare pe care le avea la-ndemână. Un proces de gândire similar, 
de altfel, cu acela prin care nava avariată fusese transformată într-un 
sanctuar inviolabil. Pentru nişte oameni pe care această navă îi salvase 
de furia unei stele, devenită novă aproape peste noapte, distanţa psiho- 
logică dintre navd-egal-salvare şi navd-egal-siguranță fusese, pro- 
babil, foarte mică şi uşor de parcurs. 

Privind prin cantină, pe când coada continua să înainteze destul 
de neregulat, realiză că, în loc să se aşeze la mese, refugiații părăseau 
încăperea imediat ce îşi primeau mâncarea, probabil pentru a se în- 
toarce în camerele lor. De ce nu mai erau mese? Ah... tejgheaua nu 
mai era la locul ei. Fusese împinsă spre intrare, şi astfel spaţiul rămas 
devenise insuficient pentru ca oamenii să mai mănânce acolo. 

Dincolo de preoţii care serveau mâncarea se găseau nişte oale 
mari, enorme, care fierbeau bolborosind. Prin aburul ce se ridica din 
ele, Maddalena abia că putea zări pereţii şi plafonul — table îndoite, 
crăpate şi, pe deasupra, găurite din loc în loc. lar prin găuri treceau 
ţevi care se pierdeau în întunecimea de dincolo de foile de metal. 

Implicaţiile acestei descoperiri o preocupau cu atâta intensitate, 
încât rămăsese pe loc, ca împietrită, şi numai un ghiont uşor al lui Sa- 
ikmar o făcu să-şi dea seama că era rândul ei să-şi ia o gamelă şi să o 
întindă, pentru a-i fi umplută. Mulţumind în grabă, îl întrebă: 

P — Dincolo de pereții ăia... oare ce-o fi acolo? 

Saikmar ridică din umeri. 

— Presupun că e vorba de ceva magic, legat de misterele sanctua- 
rului. Şi despre astea nu ştiu absolut nimic. 

— Totdeauna e aşa de cald aici? 

— Oh, da! chiar şi în toiul iernii, şi se găseşte tot timpul o fiertură, 
sau un borş, sau măcar niște tchai, ca să-ți poţi potoli golul din stomac. 

Tchai-ul, îşi reaminti ea cele învăţate în timpul pregătirii, era o 
infuzie, preparată din nişte frunze uscate, ce conţineau un stimulent, 
oarecum asemănător cu coca, dar cu efect mult mai slab. Tot atunci 
aflase şi cum se prepară băutura — apă în clocot, peste care se aruncă 
ceva frunze — era una din îndatoririle căreia trebuia să-i facă față în 
rol de hetairă, așa cum se presupusese că va acţiona. 

Aşadar acolo, în întuneric, încă se mai găseşte o sursă de energie! 
Evident, nu era vorba de generatoarele principale ale navei — acestea 
fuseseră distruse “cu certitudine la aterizare, de asta îşi putea uşor da 
seama, din ceea ce văzuse până acum. Ba, chiar, era aproape o minune 
că aceste generatoare nu explodaseră, distrugând astfel complet nava. 
Probabil că supraviețuitorii reuşiseră să improvizeze ceva în loc, să 
poată să treacă de prima iamă pe care o petrecuseră aici. Orice ar fi 
fost acel ceva, important era că încă mai funcţiona. 

Era clar că trebuia să cerceteze şi să afle despre ce era vorba, la 
prima ocazie ce i se va ivi. 


În urmase pe Saikmar în cabină, să mănânce. Mâncarea avea un 
gust ciudat, dar era fierbinte, iar pâinea aceea uscată era foarte săţioasă. 
Dar peştele uscat, deşi era sărat bine de tot, era fad şi, după ce gustase 
puţin, renunţase să încerce să înghită restul bucății. 

— Spune-mi, te rog, zise ea, în timp ce ştergea cu o bucată de 
pâine ultimele picături de mâncare, ce-a vrut să spună Graddo... 

Saikmar îşi aruncă mâinile în sus, îngrozit. 

— Să nu mai rosteşti niciodată numele ăsta! şopti el. E blestemat! 

— Oh, pentru. ..! Îşi reveni rapid. Nu-şi putea permite să încalce atât 
de flagrant obiceiurile localnicilor. Docilă, îşi reformulă întrebarea: 

— Ce-a vrut să spună omul acela care ne-a atacat, când a acuzat 
oraşul tău că a oprit caravanele şi că a reţinut proviziile? 

Saikmar îi spuse despre ce e vorba, recunoscând că, din câte ştia el, 
învinuirea era cât se poate de întemeiată, dar insistând asupra unui alt 
aspect care era, cu certitudine, tot atât de real: că nu era tocmai corect 
să fie considerat oraşul lui, sau oricare dintre clanurile din Carrig, ca 
fiind responsabil de-una ca asta. Dacă era cineva vinovat, atunci era 
vorba numai de Belfeor şi de ai lui, o hoardă de bandiți apăruţi ca prin 
minune — probabil dintr-o ascunzătoare de prin munţi — pentru a sprijini 
cu arme ciudate şi teribile dreptul şefului lor la conducerea orașului. 

O dată ajuns aici, continuă cu o tiradă plină de amărăciune la adre- 
sa lui Belfeor, pe care Maddalena o ascultă cu mare atenţie, reținând 
informaţiile demne de interes. Se simţea şi dezamăgită, şi îngrozită: 


VICTIMELE NOVEI: Răzbunătorii din Carrig 249 


îngrozită deoarece era clar că oamenii din Carrig fuseseră obişnuiţi cu 
o viaţă îndestulată şi sigură, cu schimbări care se produceau lent, dacă 
se produceau, şi, într-o asemenea societate, își făcuse apariţia un indi- 
vid necruţător, care poate că produsese deja un rău ireparabil; şi deza- 
măgită, deoarece Saikmar nu-i putea spune nimic nou, tot ce ştia el se 
întâmplase cu mai bine de un an în urmă, şi, din datele pe care le avea 
la dispoziţie, nu-şi putea da încă seama dacă are de-a face cu o bandă 
de aventurieri dornici să se joace un timp de-a despoții, sau dacă era 
vorba de un grup bine organizat, hotărât să se înstăpânească în Carrig 
şi să profite de bogatele lui resurse. 

Totuşi, nu avea sens să se plângă de soarta ei. Avusese destul noroc 
să dea peste Saikmar, şi nu peste Graddo, atunci când sosise aici, şi o 
asemenea diferență nu era de neglijat. Dar se întreba tot timpul cum 
va fi în stare să supravieţuiască peste iarnă, fără ca moralul să i se 
prăbușească complet, ştiind că, pe măsură ce trece timpul, pumnul lui 
Belfeor se strânge tot mai tare în jurul victimelor lui. 


Timpul trecea. Impunându-şi ferm să nu se frământe fără rost, Mad- 
dalena începu să descopere realităţile micii societăţi închise şi izolate 
în mijlocul căreia nimerise. Încă nu putea spune dacă cele ce se petre- 
ceau se datorau iernii care se apropia, sau dacă la fel fusese şi anul 
trecut. Dar cea mai mare parte a refugiaților păreau să fi intrat într-un 
fel de hibernare, erau treji, dar atât de lipsiţi de vitalitate, că ţi se păreau 
tot timpul apatici. De două ori pe zi bubuitul marelui gong anunţa dis- 
tribuirea mâncării, şi, în privinţa celor mai mulți dintre oameni, acesta 
era singurul eveniment demn de a fi luat în seamă. Chiar şi copiii — de 
obicei foarte jucăuşi la patru sau cinci ani — păreau să fie lipsiţi de vla- 
gă, ca şi cum vitalitatea le-ar fi fost sistematic suptă de cineva, astfel 
încât, când ajungeau la vârsta de opt sau nouă ani, deveneau un fel de 
caricaturi, de parodii ale preoților. lar unii dintre ei, ca fetiţa ce o înso- 
tea permanent pe Nyloo, puteau fi consideraţi de-a dreptul bătrâni. 

La puţin timp după a doua masă a fiecărei zile, lumina în sanctuar 
începea să se diminueze, scăzând până la un fel de clar-obscur. lar la 
două treimi din intervalul care despărțea ultima masă de prima a zilei 
următoare, intensitatea lummoasă revenea la normal. Ea era atât de 
obişnuită cu iluminatul artificial, încât prezența luminii nu-i dovedea 
decât că există o sursă de energie care funcționează, şi atât, dar Saikmar 
îi atrase atenţia asupra ei, adăugând că este un exemplu, care demon- 
strează că misterele sanctuarului trebuie luate, într-adevăr, în serios. 

Ei bine, dacă numai aşa era posibil să convingi nişte oameni să se 
îngrijească de niște aparate timp de peste şapte secole... 

In ciuda nerăbdării ei, se reţinea şi își impunea o maximă prudenţă 
în comportament, reamintindu-şi mereu că aici, la sanctuar, ea nu era 
decât o persoană tolerată. Restul refugiaților încă mai mormăiau ori de 
câte ori apărea la cantină, și încă nu aveau certitudinea că jurământul 
lui Saikmar fusese destul pentru a o determina pe Nyloo să îi permită 

să stea. Aşa că, până când nu era absolut sigură că nu va fi prinsă, nu 
îndrăznea să se aventureze în nici o acţiune riscantă, cum ar fi fost să 
se strecoare în cantină şi să arunce o privire dincolo de pereţii găuriţi. 
Iar între timp, trebuia să se mulţumească exclusiv cu compania 
lui Saikmar. La început ideea asta o cam îngrijorase, dar, după o zi sau 
două, începuse să-i facă plăcere. Tânărul era departe de ceea ce-și 
închipuise ea, atunci când se gândea la barbarii pe care-i va întâlni aici. 
Era de o politeţe fără cusur, permanent atent și curtenitor, niciodată în- 
cercând să-i impună ceva, totdeauna departe de aroganţa dominatoare 
cu care profesorii ei încercaseră să o facă să creadă că va fi tratată. Nu 
a durat prea mult timp să-şi da seama că asta se datora faptului că 
Saikmar avea, faţă de ea, un sentiment aproape de adoraţie. Băiatul nu 
era prea sofisticat, personalitatea lui nu strălucea prin complexitate, 
singurul lucru adânc înrădăcinat în conştientul sau subconştientul lui 
erau superstiţiile, şi, mai presus de orice, cele referitoare la parradili. 
Dacă şi ceilalţi refugiaţi o respectau, sau dacă izgonirea lui Graddo 
îi înfricoşase destul ca să-i facă să gândească ceva mai raţional, încă nu 
avea de unde să știe, cele câteva încercări de a intra în vorbă cu unii 
din ei se soldaseră cu un fiasco total. Cândva considerase că atmosfera 
unei baze a Corpului e apăsătoare, dar aici era de-a dreptul groaznic 
După spusele lui Saikmar, nimeni în sanctuar nu avea destulă minte şi 
imaginaţie pentru a inventa ceva care să facă timpul să treacă mai 
uşor. O dată zidul de zăpadă ridicat la uşă, nu mai rămânea practic ni- 
mic de făcut, toată lumea dormita tot timpul, mormăia sau se certa. Şi, 
de multe ori, zgomotul unei bătăi, deşi spărgea urechile tuturor refugia- 
ţilor, era o adevărată binefacere, care mai puncta monotonia cotidiană. 
Obişnuit el însuşi de acasă cu o viaţă activă, Saikmar se străduia să 
facă trecerea timpului cât mai plăcută pentru Maddalena, pe cât de plă- 
cută îi stătea în putință. Imediat ce aflase că ştie să citească — o însuşire 
deosebit de rară, își dădu ea seama, printre femeile din Carrig — scoase, 
dintr-un scrin încuiat, cele câteva cărți pe care reuşise să le ia cu el. 
Dar, deşi enorme ca dimensiuni, paginile acoperite cu scris de mână ale 
tuturor acestora, luate împreună, nu conțineau nici măcar cantitatea de 
informaţie înmagazinată curent pe o singură rolă de bandă, aşa că, în 
câteva ore, ajunsese să le ştie pe dinafară întregul conţinut. Două din 
ele conţineau poezii, împreună cu indicaţii pentru acompaniament de 
harfă adecvat; alte două erau nişte cronici ale oraşului Carrig; iar ul- 
tima era un fel de breviar al practicilor religioase din zona Carrig-ului, 
care, cu ajutorul unui calendar extrem de complicat, indica datele di- 
verselor sărbători, cum era, de exemplu, chiar vânătoarea-de-rege. 
Chiar şi pregătirea sumară de care avusese ea parte la bază îi fur- 
nizase incomparabil mai multe date — și mai amănunțite — decât aceste 
cărţi scrise la faţa locului. 

Alarmată de propria ei stare de slăbiciune şi dându-și seama cât 
de uşor ar putea ajunge să clacheze, dacă era obligată să rămână aici 
luni de zile, până la sfârșitul iernii, Maddalena încerca tot timpul să 
găsească o cale de salvare. Însă cu cât se gândea mai mult la asta, cu 
atât ajungea să i se pară până și ideea în sine absurdă. În ciuda feluri- 
telor aparate încorporate în costumul ei spaţial, acestea fuseseră proiec- 
tate, în primul rând, pentru a asigura supraviețuirea omului în spaţiu, 
sau pe asteroizii lipsiţi de atmosferă. Busola era, practic, o excepţie de 
la regula asta, ba chiar putea fi considerată un exces de zel. Dar era 
singura excepţie. Evident, în sanctuar nu părea să fie lipsă de apă — 
era, poate, unul din puţinele lucruri ce existau din abundență — dar, 
chiar dacă ar fi reuşit să o descompună prin electroliză și să comprime 
hidrogenul astfel obținut în nişte rezervoare, numai greutatea acestora 
ar fi fost o sarcină mult prea mare pentru tracțiunea dezvoltată de mi- 
cile motoare-rachetă cu care era dotat costumul, deoarece acestea nu 
fuseseră gândite decât pentru a stabiliza şi a încetini căderea ocupan- 
tului costumului, nu pentru a-l ridica de la sol şi, cu atât mai puţin, 
pentru a-l purta peste munţi şi văi. Tehnologia de producere a pastilelor 
de hidrogen condensat fusese dezvoltată încă înainte de explozia de 
novă a Zarathustrei, dar nu ştia dacă aceasta le era cunoscută şi zara- 
thustranilor. Şi, chiar şi dacă printr-o minune ar fi găsit aşa ceva în 
vreun ungher uitat, nu ar fi fost în nici un caz în stare să transfere 
pastilele respective în magazia costumului. Pentru că imediat ce ar fi 
fost scoase din capsulele hipermagnetice în care erau păstrate de obi- 
cei, imediat ce erau scoase din câmpul energetic, acestea ar fi suferit o 
expansiune fantastică — factorul de condensare/expansiune uzual era 
de circa opt mii — şi, pentru a le condensa la loc, ar fi avut nevoie de 
toată energia generată de un reactor cu fuziune, nu chiar micuţ. 

Dar, fiindcă veni vorba de reactoare cu fuziune... 

Mereu ajungea la aceeaşi concluzie: trebuie să se strecoare în zona 
rezervată preoţilor, dincolo de cantină, și să afle ce maşinării erau încă 
în funcţiune acolo. Dar nu îndrăznea să aducă o asemenea idee în dis- 
cuţie în faţa lui Saikmar. Pentru el, asemenea probleme ţineau de magie 
şi fusese obişnuit, de mic, să se ţină cât mai departe de ele. Cât despre 
speranţa ca vreunul dintre preoţi sau vreo preoteasă să-i spună ceva de 
bunăvoie, era de-a dreptul ridicol. Aceştia îşi păzeau secretele cu mai 
multă înverșunare decât şi-ar fi păzit propria lor viaţă. 

Aşa că şi-a întocmit planul cu multă grijă. Mai întâi l-a convins 
pe Saikmar să o conducă peste tot prin sanctuar, pe unde aveau acces 
refugiații, estimând astfel că zona respectivă reprezintă cam o treime 
din volumul iniţial al navei. O altă treime — poate chiar mai puţin — era 
destinată personalului, adică preoţilor. Aici erau educați copiii recrutaţi 
cu sau fără voia părinţilor; se studiau scrieri antice, ale căror litere nu 

mai erau înţelese de nimeni, dar cărora li se atribuiau înţelesuri sim- 
bolice, legate de experienţa vieţii şi a mediului înconjurător, şi se cele- 
brau ritualurile religioase obligatorii. Cultul sanctuarului nu era centrat 
pe un zeu anume, află Maddalena. Termenul de „zei”, împământenit pe 

întreaga planetă, se referea, de fapt, la o serie de concepte filozofice 
abstracte: creaţie, viteză, originea furtunilor, căldură, lumină. Nu exista 
ideea că ar trebui îmblânziţi, trebuiau doar ascultați şi respectaţi, pentru 
că aceasta era natura întregului univers. Şi se pare că, cu cât se înde- 
părtau de locul în care asolizaseră strămoşii lor, cu atât uitau mai re- 
pede localnicii de pe Paisprezece şi tradiţiile moştenite, astfel încât, la 
ora actuală, orice legătură între acest cult şi, să zicem, religia din Car- 
rig era, practic, aproape imposibil de recunoscut. 

Cât priveşte ultima treime a navei, aceasta ori fusese distrusă com- 
plet la asolizare, ori fusese atât de deteriorată încât acum, după sute 
de ierni, era de neutilizat. 

De aceea, resursele pe care le bănuia şi pe care spera să le 
găsească, trebuiau căutate undeva la limita zonei ocupate de preoți. 


Deși Saikmar dormea de obicei adânc, somnul îi era uneori agitat 
de vise, în care — cum îi spusese chiar el — retrăia amintiri despre ceea 
ce-l văzuse făcând pe Belfeor. Cel mai adesea visa scena în care-i fusese 
uzurpat dreptul legitim de a-l dobori pe rege. În concordanţă cu rolul de 
femeie superstițioasă din sud, pe care-l juca, auzind de puterea pe care 
o avea uzurpatorul, anume de a arunca fulgere, Maddalena făcuse ges- 
turile cu semnificaţii religioase şi scosese exclamaţiile reclamate de 
situaţie, şi, în parte, nu era vorba de actorie. Pentru că-şi putea imagina 
uşor impactul pe care-l poate avea o armă energetică asupra unor 
fiinţe ignorante şi complet nepregătite să-i facă faţă. 

După un astfel de vis — observase Maddalena cu multă atenţie — de 
obicei Saikmar cădea într-un somn adânc, din care nu-l mai putea trezi 
aproape nici un zgomot. În consecință, la câteva zile de la sosire, aş- 
teptă liniştită în lumina ca de amurg din cabină, până când îl auzi fră- 
mântându-se în ghearele coşmarului, apoi încă puţin, până când respi- 
rația tânărului deveni din nou regulată şi adâncă. După care se răsuci 
în aşternut, până când dădu de lanterna de pe casca costumului, și o 
deşurubă fără nici un zgomot din locaşul ei. Lanterna putea funcţiona 
luni de zile fără ca bateriile să fie reîncărcate, iar fasciculul luminos 
putea fi îngustat până la diametrul unui creion — un accesoriu ideal pen- 
tru plimbarea nu tocmai ortodoxă pe care se pregătea să o întreprindă. 

Era dificil să ieşi din cabină fără să faci nici un zgomot, datorită 
foii de tablă de la uşă. Dar reuși să rezolve problema, culcând tăblia 
metalică pe o pătură întinsă pe jos, şi se strecură pe coridor. Undeva 
se auzea un copil, plângând supărat, dar în rest domnea liniştea. Pro- 

babil că aproape toţi refugiații dormeau: visele erau singura evadare 
din realitate pe care o aveau la-ndemână. 

Nevăzând şi neauzind pe nimeni, Maddalena î începu să înainteze 
pe drumul arhicunoscut ce ducea la cantină. În apropierea acesteia încă 
mai stăruia în aer miros de mâncare şi, simţindu-l, se trezi brusc cu gura 
plină de salivă, fapt ce-i reaminti că şi pentru ea, ca şi pentru toți cei- 
laiți refugiaţi, rațiile asigurau eventual supraviețuirea şi că, în marea 
majoritate a timpului, senzaţia ce le domina existența era cea de foa- 
me. Aici aerul era mai cald decât în cabina din care tocmai ieşise 

Uşa cantinei era una din puţinele care încă mai funcționau. Era — 
normal — închisă ba, mai mult, părea să fie încuiată pe dinăuntru. Pen- 
tru că, oricât de tare smucea ea de panoul glisant, acesta nu putea fi 
clintit din loc. Dar se așteptase la una ca asta, aşa că venise pregătită. 
Structura metalică a navei era atât de deformată, încât orice ușă care 
încă mai funcţiona juca teribil în ghidajele ei, pe când cele ce nu mai 
funcționau erau înțepenite definitiv în ele. Îndreptând fasciculul lumi- 
nos al lanternei spre uşă, îşi dădu imediat seama că presupunerea ei fu- 
sese corectă. Între panoul glisant şi perete se căsca o fantă destul de lar- 
gă, prin care trecea uşor cuțitul de la costum, pe care-l luase cu ea. 

Şi, după cinci minute de moşmondeală, reuşi să apese zăvorul la- 
cătului în lăcaşul lui, să deschidă şi să intre. 

Ascultă atent o clipă, dacă nu cumva se auzea vreun sforăit sau 
vreo respiraţie, trădând prezenţa unui paznic de noapte în această încă- 
pere caldă, apoi începu să înainteze în linişte, trecând dincolo de tej- 
ghea. Aruncă o privire la oalele în care se pregăteau supele sau fierturile 
ce constituiau felul principal de mâncare al refugiaților. Pe moment 
erau reci, dar modul în care erau încălzite era cât se poate de clar: erau 
conectate la un sistem de ţevi — corodate ca vai de lume! — etanşate la 
îmbinări cu acelaşi material care fusese folosit şi pentru a astupa cră- 
păturile din pereţii exteriori, prin care trecea abur încins. Şi toate ţevile 
dispăreau prin nişte găuri în peretele din spatele încăperii. Examinând 
cu atenţie aceste găuri, îşi dădu seama că fuseseră făcute de mult, pro- 
babil imediat după ce asolizase nava: pentru a le feri de rugină, toate 
marginile metalice fuseseră acoperite cu material plastic. lar cu vremea 
acest material îmbătrânise şi nu mai rămăseseră din el decât porțiuni 
mici, negre şi sfărâmicioase. 

Deci undeva, dincolo... 

Indreptă fasciculul lanternei spre cea mai mare dintre găuri, destul 
de mare să se poată strecura prin ea, şi văzu că de cealaltă parte a 
peretelui se află un compartiment conţinând fe! de fel de maşinării. Şi, 
brusc, se hotări să se strecoare dincolo. 

Se asigură încă o dată că nu doarme nimeni acolo — ţinând cont de 
spaima superstiţioasă pe care o arătau refugiații faţă de misterele preoți- 


VICTIMELE NOVEI: Răzbunătorii din Carrig 255 


lor o asemenea măsură de prevedere era inutilă, dar nu se ştie niciodată 
— apoi se târî cu multă grijă pe lângă ţevi şi trecu în cealaltă încăpere. 

Când reuşi să privească ceva mai bine echipamentul aflat acolo, 
se simţi brusc alarmată. Toate instalaţiile păreau să emane un aer de 
improvizație împinsă până la extrem, aproape de neimaginat. Reuşi să 
se calmeze, gândindu-se că dacă totul a funcţionat atâtea secole, n-o 
să explodeze chiat atunci, cât timp era ea acolo, şi, dacă se întâmpla 
una ca asta, tot nu putea face nimic. După care începu să examineze 
amănunțit tot ce se afla în încăpere, la lumina lanternei, având grijă să 
nu atingă nimic. 

Probabil că cei ce ocupaseră iniţial nava adunaseră aici toate apa- 
ratele pe care reuşiseră să le salveze şi care le puteau face existența 
ceva mai suportabilă. In centru se găsea un reactor de fuziune — un 
model depăşit, de cel puţin patru ori mai voluminos decât modelele 
actuale de aceeaşi putere. De la reactor pornea o ţeavă groasă, care 
ieşea afară — acolo se punea zăpada ce era topită, rezultând astfel apă cu 
o compoziţie destul de apropiată de apa pură, filtrată. O cantitate mică 
de apă era descompusă prin electroliză, şi astfel se obținea hidrogenul 
cu ajutorul căruia funcţiona reactorul, iar restul era transformată în 
abur supraîncălzit, cu ajutorul căruia era încălzit sanctuarul şi care 
punea în funcţiune un mic turbo-generator, care producea energia elec- 
trică necesară pentru iluminat. Sistemul de încălzire al oalelor pentru 
gătit era alimentat cu abur printr-un robinet, care acum era închis şi 
strâns bine. 

Până aici, totul clar! Mai era ceva interesant de văzut? Lărgi fas- 
ciculul lanternei şi-l mișcă la întâmplare în jur. Şi, o clipă după aceea, 
crezu că o să leşine — aparatele aflate în funcţiune nu erau singurele 
din încăpere. Lângă perete, acoperite de un strat gros de praf, de parcă 
nu mai fuseseră atinse de secole, se găseau şi alte aparate. lar ea 
recunoscuse aproape instantaneu unul dintre ele. 

Îşi reveni repede, dar încă mai tremura de emoție, pe când ştergea 
praful de pe el şi deschidea capacele de vizitare deoarece, din câte îşi 
dădea ea seama, aparatul era în perfectă stare de funcționare. Cu 
condiţia să-l poată conecta la rețea... 

Căută din priviri un cablu de alimentare şi găsi un colac de vreo 
şapte metri, aruncat în spatele unei alte mașini, care nu merita să fie 
examinată, pentru că mare parte din componentele ei fuseseră demon- 
tate, pentru a fi, probabil, folosite ca piese de schimb, şi, oricum, habar 
n-avea despre ce aparat e vorba. Găsi o priză liberă chiar pe panoul 
turbo-generatorului, se încruntă o clipă realizând cât de vechi era acel 
model, potrivi ştecherul cum trebuie şi-l împinse la locul lui. 

Inspirând adânc, apăsă un buton de lângă placa prin care descope- 
rirea ei putea fi identificată drept un sintetizator nutriţional Tip 4, con- 

struit pe Zarathustra, cu aproape o mie de ani în urmă. Containerele 
etanşe cu elemente trasoare erau mai mult de trei sferturi pline, doar 
cele cu fosfor, calciu şi fier erau parcă un pic mai goale, dar aveau 
destul peşte uscat şi carne sărată... Simţea cum gândurile i se încăle- 
cau unul peste celălalt în cap, din ce în ce mai repede, parcă imposibil 
de strunit, în timp ce maşinăria din faţa ei intră în funcţiune şi, şuie- 
rând uşor, începu să absoarbă din aer bioxid de carbon, azot şi hidrogen, 
cu alte cuvinte cele patru elemente absolut indispensabile existenţei 
vieţii. Pe care apoi le combina într-un mod pe care ea nu-l înţelesese 
decât destul de vag, deşi în cadrul cursurilor de pregătire, după ce 
fusese admisă în Corp, învățase și cum se pot repara aceste aparate — 
uneori singurul obiect care se interpune între un astronaut izolat în 
spaţiu şi moarte. 

Fiind atât de veche, maşina funcţiona zgomotos, dar nu-i mai 
păsa de asta. Când auzi cum se deschide smucit o uşă, undeva de cea- 
laltă parte a reactorului, mai întâi deschise containerul de ieşire al 
aparatului şi abia după aceea se întoarse, să vadă cine intrase. Era 
Nyloo, cu fața palidă de furie şi cu o torță fumegândă în mână. Era 
evident că secretul măririi intensității luminii se pierduse şi nu mai era 
în funcţiune decât timer-ul care controla ciclul zi-noapte. 

Dar, înaintând spre Maddalena să vadă ce vrea ea să-i arate, simţi 
cum furia o părăsește, şi vorbele de mânie ce-i stăteau pe buze răma- 
seră nerostite: avea în faţă o turtă umedă, suculentă, de culoare maro- 
nie, cam la fel de consistentă ca şi pâinea proaspătă, care — dacă maşina 
funcționase cum trebuie — conţinea proteine, grăsimi, zaharuri şi o 
serie întreagă de vitamine. 

După o lungă clipă de uimire, încă nevenindu-i să-şi creadă ochi- 
lor, Nyloo îşi lăsă trupul bătrân să cadă în genunchi, apoi îşi aplecă 
fruntea, până când atinse podeaua. 


După aceea, singura problemă fusese să născocească la iuţeală o 
minciună suficient de convingătoare, cu care să poată explica cum de 
reuşise ea să pună în funcţiune maşinăria, ce nu mai fusese atinsă de 
secole. Avea impresia că fiecare preot şi fiecare preoteasă erau specia- 
lizaţi într-un anumit domeniu de activitate necesar funcţionării sanctua- 
rului, iar în timp aceste specializări deveniseră atât de stricte şi de în- 
guste încât, în multe cazuri, o serie întreagă de cunoştinţe dispăruseră 
o dată cu cel ce le deţinea — datorită unei îmbolnăviri subite, sau vre- 
unui accident fatal — înainte ca un copil să poată fi iniţiat în acel 
domeniu anume al misterelor. 

Din fericire, Nyloo nu se arătase prea insistentă în această 
privinţă. Era atât de copleşită de emoție, încât se năpusti imediat spre 
camerele celorlalţi preoţi, să-i trezească şi să vadă şi ei, cu ochii lor, 
minunea. Şi, înainte ca aceştia, împreună cu o serie de refugiaţi, care 
fuseseră treziţi de larmă, să-şi revină din uimirea ce-i cuprinsese, 
Maddalena avu destul timp să se gândească la o poveste plauzibilă. Le 
spuse că, pe vremea când era copil, găsise în casa bunicii ei nişte do- 
cumente străvechi, care aveau şi nişte imagini, iar bunica îi povestise 
o serie de legende "de familic, referitor la conţinutul acestora. În conti- 
nuare, nu fusese obligată să dea prea multe detalii. Toată lumea era 
prea ocupată să guste din turta de sintetizator, iar Nyloo nu contenea 
să-şi preamărească înţelepciunea de care dăduse dovadă, atunci când o 
primise pe Maddalena în sanctuar. 

— Semnele s-au adeverit! striga bătrâna, emoţionată, la fiecare câ- 
teva cuvinte. 

Doar Maddalena îşi dădea seama că maşina nu reprezenta decât o 
soluţie temporară în privinţa hranei. Cu peste o sută de guri de hrănit, 
containerele cu elemente-trasoare se vor goli destul de repede, şi, într-o 
lume atât de înapoiată, cum le puteai, oare, umple la loc? Unde puteai 

oare găsi, de exemplu, cobaltul pur de care aveai nevoie pentru a 
produce ocianamina de cobalt — vitamina B12? Nu îndrăznea să vor- 
bească despre aşa ceva, să arate că ştie prea multe amănunte în legătură 
cu modul în care funcţionează maşina, dar era hotărâtă să găsească un 
moment favorabil şi să o prevină pe Nyloo că nu trebuie să se bizuie 
doar pe asta când e vorba de hrană şi de provizii. Din fericire, una din 
comenzile ce controlau gustul era puţin dereglată, şi turtele — având, 
în mod normal, un gust delicios, în stare să stimuleze apetitul unor 
oameni ajunşi apatici de disperare — erau fade, aducând cu nişte 
cartofi nesăraţi. 

Dar pentru refugiaţi descoperirea era o adevărată mană cerească. 
Câţiva dintre copii nu ştiuseră, până în seara aceea, ce înseamnă să mă- 
nânci pe săturate şi, pentru prima dată în viaţă, dormiră fără să plângă 
de foame. Tensiunea indusă de spectrul foametei dispăru, oamenii zâm- 
beau mai des, și feţele morocănoase şi încordate se vedeau din ce în ce 
mai rar. Şi, mai presus de toate, preoțimea o privea pe salvatoarea lor 
cu un deosebit respect. Îi dăduseră imediat o cabină în care să stea sin- 
gură şi, o dată cu asta, o droaie de bucăţi de pânză şi de stofă, ba chiar 
şi diverse mobile, din propriile lor încăperi. Cât despre refugiaţi, ostili- 
tatea lor în ceea ce o priveşte dispăruse cu desăvârșire. Când Madda- 
lena venea la cantină să-și ia mâncarea, toată lumea se dădea la o 
parte şi aştepta până când era ea servită, iar dacă se întâmpla să o întâl- 
nească cineva pe vreun culoar, persoana respectivă se înclina adânc în 
faţa ei, de parcă s-ar fi aflat în faţa unui nobil din naştere. 

Toate astea erau însă departe de camaraderia de care avea ea ne- 
voie şi după care ajunsese să tânjească aproape cu disperare. Şi singurul 
om de acolo pe care-l putea considera prieten, Saikmar, părea să fie şi 
singurul nemulţumit de noul curs al evenimentelor. Timp de câteva zile 
o evitase complet, mergând până acolo încât venea la cantină în ultimul 
moment, ca să fie sigur că nu se întâlneşte cumva cu ea. Maddalena, 
dezamăgită de purtarea lui, ajunsese la concluzia că singura soluţie este 
să-l abordeze direct şi să-l întrebe deschis ce se întâmplase cu el. 

Îi plăcea de el mult mai mult decât își imaginase vreodată că va 
ajunge să-i placă de cineva, născut pe această planetă înapoiată. Era, 
evident, un om inteligent, şi avea o educaţie foarte aleasă, cel puţin în 
conformitate cu nivelul normal din Carrig. Dacă era superstiţios, doar 
cu greu puteai considera asta ca fiind vina lui. Însă, ceea ce era de cea 
mai mare importanţă, era un om civilizat pur şi simplu prin firea lui, cu 
un foarte puternic simţ al responsabilităţii, şi fără nici măcar o urmă 
din aroganţa care, după cum își imaginase ea, ar fi trebuit să-i caracte- 
rizeze pe majoritatea barbarilor nobili de acolo. Din lungile lor discuţii, 
putuse să-şi dea seama că era, de departe, mult mai preocupat de soarta 
pe care trebuiau să o îndure oamenii din Carrig sub aspra cârmuire a 

uzurpatorului, decât de faptul că pierduse ocazia de a câştiga puterea în 
numele propriului său clan. Dacă ar fi fost învins cinstit, în timpul vâ- 
nătorii-de-rege, ar fi fost dezamăgit, dar s-ar fi resemnat şi ar fi respec- 
tat voința manifestă a zeilor. Însă acţiunile lui Belfeor aprinseseră în el 
o furie şi o ură cumplite care, într-o bună zi, atunci când va sosi mo- 
mentul potrivit, vor exploda cu siguranță, cu o violenţă devastatoare. 

După patru zile de răceală mai mult decât evidentă din partea lui, 
Maddalena nu mai rezistă. Într-un impuls de moment, aruncă bucata de 
stofă pe care o avea în poală şi din care, ajutându-se cu o foarfecă enor- 
mă şi cu un ac de alamă coclit, încerca să-şi croiască nişte haine noi, 
şi o porni grăbită pe coridoarele ce duceau spre cabina lui Saikmar. 

Cu pumnul strâns, gata să bată în peretele de lângă ușă, avu o ezi- 
tare. Şi dacă — în ciuda tuturor bunelor ei intenţii — reuşise să-l jig- 
nească cumva, fără să-şi dea seama, pe Saikmar, iar acesta ajunsese să 
o deteste, la fel cum se întâmplase şi cu colegii ei de la bază, din cauza 
lamentărilor ei continue? Deşi nu-şi putea, în nici un chip, da seama ce 
anume din comportamentul ei ar fi putut fi considerat jignitor de Saik- 
mar, trebuia, totuşi, să ţină cont de faptul că gândirea unor oameni de 
pe o planetă atât de înapoiată, cum era aceasta, nu funcţiona în mani- 
era pe care ea o considera normală. 

Cu un an în urmă, chiar cu o lună în urmă, ideea de a-şi cere scu- 
ze în faţa unui barbar i s-ar fi părut de-a dreptul de neconceput. Dar 
acum era hotărâtă ca, la nevoie, să se şi umilească în fața tânărului. 
Avea nevoie de un prieten mai presus de orice altceva, şi, în afară de 
Saikmar, nimeni nu putea juca un asemenea rol. 

Bătu, îl auzi ridicându-se — după zgomotul mișcărilor avea impre- 
sia că e nemulțumit că e deranjat — şi îndepărtând tăblia metalică de la 
uşă. În clipa în care dădu cu ochii de ea, înlemni. Dar îşi reveni 
repede şi, cu multă demnitate, o întrebă: 

— Cu ce vă pot fi de folos, Melisma? 

Utilizase cel mai formal mod de adresare, cel folosit doar în pre- 
zenţa unor rude foarte în vârstă, a unor persoane de origine extrem de 
nobilă sau atunci când se înfăţişau rugăminţi înşişi zeilor. Dar tonul 
era lipsit de orice urmă de politeţe, şi vocea era tăioasă, ca o lovitură 
de bici. Maddalena se înroşi toată. Reuşind, cu eforturi, să-şi păstreze 
vocea cât de cât calmă, întrebă, la rândul ei: 

— Pot să intru? 

El se dădu în lături şi făcu un gest, invitând-o să intre, deşi — evi- 
dent — dorea să fie clar că făcea asta împotriva voinţei lui. Înăuntru nu 
era nimic schimbat. Mai mult, Maddalena avea impresia că, de când 
se mutase în cabina ei, cele mai multe din lucruri nici nu fuseseră 
atinse, ceea ce însemna că Saikmar stătuse, mai tot timpul, întins, 
probabil privi d în gol. 

Rămase în picioare, nesigură, aşteptându-l să închidă uşa. Când ter- 
mină cu asta, se întoarse cu faţa spre ea şi, pentru o clipă, masca de 
indiferenţă ce o avea întipărită pe figură păru să fie îndepărtată. Iar în 
ochii lui mari şi negri se putea citi cea mai adâncă disperare. 

Nu durase decât o clipă, dar, pentru ea, fusese destul ca să-i piară 
din cap orice alte gânduri, în afară de milă şi de recunoştinţă. O fi fiind 
el barbar, dar, mai presus de orice, era o fiinţă umană, care, pe deasu- 
pra, o mai şi ajutase, riscându-şi propria-i viaţă, şi care acum era pradă 
celei mai negre disperări din cauza ei! 

Înainte de a realiza exact ce face, îşi ridică mâinile şi-l luă în braţe. 
Şi, aproape imediat, îi simţi trupul scuturat de suspine adânci, şi obra- 
zul lipit de al ei fu plin de lacrimi. 

Scoţând sunete guturale, îl duse spre patul de pe care se ridicase, 
făcu loc să încapă amândoi, apoi îl forță să se întindă lângă ea. Şi, mân- 
gâindu-l pe păr, îi sărută lacrimile de pe faţă, aşteptând să se liniştească. 

În scurt timp el î îşi reveni destul ca să-şi poată da seama ce se 
întâmplase şi se înroşi imediat, ruşinat de halul — inadmisibil pentru un 
nobil din Carrig — în care-şi pierduse stăpânirea de sine, dar, înainte ca 
el să apuce să spună ceva, Maddalena îl opri. 

— Oh, Saikmar, mi-a fost aşa de teamă că eşti supărat pe mine! De 
ce mă eviţi, de atâta timp? 

Cum el nu răspundea, continuă: 

— Nu cumva crezi şi tu, ca toată prostimea de aici, că sunt o ființă 
supranaturală, şi nu o simplă fată, în carne şi oase? Uite, atinge-mă, nu 
sunt ființă omenească? Îi luase palma şi i-o apăsa pe obrazul ei. 

Aproape inaudibil, Saikmar spuse. 

— Nu, eu am fost un prost. Am fost de-a dreptul copilăros! N-ar fi 
trebuit să fiu mulţumit că toţi cei care m-au învinuit că te-am adus aici, 
că am mai adus aici încă o gură în plus, au ajuns să mă binecuvânteze, 
mângâindu-şi pântecele pline şi înclinându-se adânc în fața mea, când 
mă văd!? Iarna asta o să am o viaţă mult mai liniştită decât acum un an! 

— Dar searbădă! ripostă Maddalena. Decât să n-am un prieten lân- 
gă mine, aş fi preferat să mor în zăpadă şi să nu fiu obligată să trăiesc 
zi de zi numai cu gânduri triste, de când mă trezesc până când adorm 
la loc. Ei vorbesc numai de semne, de minuni, şi consideră venirea mea 
aici ca un adevărat miracol! Dar eu nu ştiu nimic despre miracole şi 
nici nu-mi pasă de ele! Nu ştiu decât că am ajuns într-un ţinut străin şi 
înfricoşător, şi singurul om care a fost prietenos cu mine a început să 
fugă, să se ascundă de mine! De ce, Saikmar, de ce!? 

Saikmar ezită. În cele din urmă, zise: 

— Dar nu sunt eu singurul om de aici. 

— Dar nimeni altcineva nu mă tratează ca pe o femeie în care şi 
oase! Tuturor le e frică de mine, nu îndrăznesc nici să-mi vorbească — 

şi refugiații, şi preoțimea — de parcă aş fi... ei bine! un fel de idol tre- 
zit la viaţă de zei! Îşi încleştă degetele pe mâna lui şi strânse, aproape 
violent: Dar nu sunt un idol, Saikmar, sunt om ca toţi oamenii! 

— Da, bineînţeles că aşa e, încuviinţă el. Şi totuşi... Nu, ar fi o 
prostie să mă gândesc la aşa ceva! 

Brusc, înţelese ce se întâmplase. Şi îl privi tristă, cu ochii mari: 

— Oh, nu...! şopti ea. Cum de nu m-am gândit la una ca asta? Tu 
chiar sperai că sunt o fiinţă supraomenească, nu-i aşa? Pentru că m-ai 
găsit în cuibul parradilului, iar în Carrig parradilul este un animal 
sacru! Sperai să fiu un mesager al zeilor, venit aici anume ca să te ajut 
să te întorci acasă! 

Saikmar nu spuse nimic o bucată bună de vreme, apoi dădu încet 
din cap. 

Maddalena era uluită. Avusese tot timpul în faţa ochilor motivul 
răcelii manifestate de el, şi nu-l sesizase. Era absolut normal ca Saik- 
mar să considere tot ce era legat de parradili — simbolul regalității în 
Carrig — ca privindu-l personal, şi, atunci când bănuielile lui, cum că 
sosirea ei era un semn divin, fuseseră confirmate de Nyloo, probabil că 
speranţele de a-şi îndeplini, în cele din urmă, ambițiile i se înălțaseră 
până la cer. Iar când, după aceea, bătrâna preoteasă declarase sus şi 
tare că fusese anume trimisă, ca să-i salveze de foamete pe loialii 
adepţi ai cultului practicat la sanctuar, probabil că suferise o lovitură 
cumplită, cel puţin din punct de vedere psihologic. 

Vorbind mai mult în vânt, încercă să-i sugereze că, dacă prezenţa 
ei nu s-ar fi dovedit atât de providenţială, poate că ura celorlalţi refu- 
giaţi faţă de el ar fi atins, în cele din urmă, punctul culminant şi, ca 
urmare, el ar fi fost fie atacat brutal, fie chiar izgonit din sanctuar, şi 
atunci, cum oare şi-ar mai fi putut el salva orașul? Dar argumentul nu 
era plauzibil nici măcar pentru ea. Deoarece era convinsă că nu el era 
singura speranță a Carrig-ului şi, după toate aparențele, nici el nu 
credea aşa ceva. Ideea asta nu fusese decât un pretext, ca să aibă un 
motiv cât de cât întemeiat pentru a continua să trăiască. 

Poate că în vreo câteva zile, se gândi ea, după ce o să se mai poto- 
lească şi o să fie în stare să se gândească mai limpede la cele întâm- 
plate, o să aibă din nou nevoie de prezenţa ei. Şi, cum tot se simţea 
practic de prisos, după încă vreo câteva minute plecă, dar, în loc să se 
întoarcă în cabina ei, o porni la întâmplare pe coridoare, mergând dusă 
pe gânduri, abia băgând de seamă unde se găsea sau cu cine se întâlnea. 

În cele din urmă ajunse la intrarea principală, acolo unde zidul de 
zăpadă despărţea sanctuarul de întunericul şi de rigorile iernii nopții 
arctice, şi unde copiii care erau pregătiţi de preoţi trebuiau să petreacă 
o oră sau două în fiecare zi, stând singuri, ca să înveţe să se stăpânească 
şi să se concentreze. Înainte de a-şi da seama cât de disciplinaţi erau 

aceşti copii, Maddalena încercase să stea de vorbă de câteva ori cu ei, 
cât timp se găseau acolo, însă se izbise de o tăcere ca de piatră. Dar 
Saikmar îi explicase despre ce era vorba, aşa că, de data asta, deşi se 
oprise, aruncă doar o privire, să vadă ce copil era de veghe acolo. 

Era însoţitoarea lui Nyloo, fetiţa aceea cu ochi de înţelept, pe care 
aflase că o cheamă Pettajem — „Mica Bijuterie”. Pettajem era de obicei 
foarte stăpână pe sine, mai ales pentru vârsta ei, dar acum Maddalena 
văzu, uimită, că fetiţa plângea, deşi făcea eforturi să-şi stăpânească 
lacrimile, sau măcar să şi le înghită, atunci când părea să nu le mai 
poată controla aproape deloc. 

Maddalena uită pe loc de răceala cu care o întâmpinaseră ceilalți 
copii, când li se adresase cât timp erau de veghe, şi fugi spre ea. 

— Pettajem! Ce s-a întâmplat? 

Gura fetiţei se mişca fără să scoată vreun sunet, îşi ridică ochii 
mari către ea, dar tot fără să vorbească. Maddalena oftă. Probabil că 
ar fi fost mai bine să nu intervină deloc, îşi zise ea, şi tocmai se pregă- 
tea să plece de acolo, când auzi un zgomot ciudat, ca un râcâit. Părea 
să vină de dincolo de zidul de zăpadă, şi singura presupunere logică 
era că cineva, de afară, încerca să-şi croiască drum şi să intre. 

Maddalena se uită din nou la Pettajem. Dacă vreo sălbăticiune 
încerca să ajungă la ei, oare nu trebuia făcut ceva? li zise: 

— Te-ai speriat de zgomotul ăsta? 

O ezitare, apoi fetiţa dădu din cap. 

— L-ai spus lui Nyloo despre asta? 

Copila ieşi din tăcerea încăpăţânată ce şi-o impunea şi-i răspunse, 
printre lacrimi: 

— D... da! Spune că este făcut de cel-ce-a-fost-blestemat, care 
încearcă să se întoarcă aici! 

Maddalena mormăi nemulțumită. Graddo era probabil mort de 
mult, cât despre stafii, nu se va preface a crede în aşa ceva nici de dragul 
tuturor sanctuarelor de pe Paisprezece! Dincolo de zid se găsea „ceva”, 
se poate de real şi de alarmant, care râcâia în peretele de zăpadă, după 
cum îşi putea da ea seama, din ce în ce mai tare şi mai aproape. cât 

— Aici, în nord, există şi animale sălbatice mari? o întrebă pe Pet- 
tajem. Fetiţa scutură din cap. 

— În ţinutul ăsta nu poate trăi nimic mai mare ca un quet, şi, în 
timpul iernii, qugţii dorm! 

Indiferent ce-o fi și quetul Asta... 

Dar, brusc, îi veni o altă idee. N-ar fi putut fi omenească fiinţa ce 
producea zgomotele acelea? Mai exact, n-ar fi putut fi Gus Langen- 
schmidt care, supraviețuind ca prin minune prăbuşirii navetei, reuşise 
să-şi croiască drum până aici? Fu atât de copleşită la acest gând, încât 
se apropie de zid şi — fără să ţină seama de strigătul de groază al lui 

Pettajem — bătu de trei ori în suprafaţa tare. Zăpada fusese bătătorită 
bine atunci când fusese ridicat zidul, aşa că nu înăbuşea sunetele. 

Și imediat îi răspunseră tot trei bătăi. Fără nici un motiv rațional, 
.. trase concluzia că presupunerea ei era adevărată şi se răsti la Pettajem: 

— Du-te şi zi-i lui Nyloo că nu o stafie încearcă să intre peste noi! 

După care, fără să se uite dacă fetiţa o ascultase sau nu, îşi scoase 
cuțitul — pe care acum îl avea tot timpul asupra ei, pentru orice even- 
tualitate — şi începu să scoată bucăţi mari de zăpadă din perete. Urlând 
terorizată, Pettajem dispăru în fugă. 

Săpătorul necunoscut, aflat de cealaltă parte a zidului, muncise cu 
sârg, pentru că, în numai câteva clipe, reuşi să străpungă ceea ce mai 
rămăsese din zid, făcând o gaură prin care se năpusti pe loc vântul pu- 
ternic de afară, orbind-o câteva secunde. Gâfâind din cauza aerului rece 
care-i irita gâtul şi aproape că-i tăia respiraţia, sări într-o parte. În jurul 
găurii începură să se desprindă bucăţi mari de zăpadă îngheţată, cântă- 
rind mai mult de zece kilograme, deoarece intrusul continua să-şi cro- 
iască viguros drum spre interior. 

Maddalena se şterse la ochi şi privi din nou spre spărtura ce se 
lărgea, apoi, după o ezitare de o clipă, pentru că nu-i venea să creadă 
ce vedea, izbucni în râs. Încă mai râdea când apărură primii oameni 
pe culoar şi se îndreptară în grabă spre ea — Nyloo, alţi preoţi şi câțiva 
refugiaţi, alarmaţi de strigătele de ajutor ale lui Pettajem, ba chiar şi 
Saikmar se trezise din letargia lui. 

Şi chiar lui i se adresă Maddalena: 

— Ţi-a sosit semnul tău, cel care ţi-e destinat ţie, şi numai ţie! 
Uite-l! 

Saikmar dădu din cap şi zâmbi, parcă împotriva voinţei lui. Şi nici 
nu puteai fi serios dacă priveai la intrus — chiar dacă era masiv bine — 
atât de nenorocit părea să fie: avea pielea acoperită cu promoroacă, 
gâtul căzut, iar umerii, care începuseră să se arate prin spărtură, îi 
tremurau de frig. 

Era prietenul lor, parradilul. 


Au fost mai puţine proteste la primirea parradilului decât atunci 
când sosise Maddalena. Pe de-o parte refugiații își aduceau bine aminte 
ce păţise Graddo, și, pe de altă parte, de când intrase în funcţiune sinte- 
tizatorul nutriţional, nimeni nu se mai putea plânge de lipsă de mâncare. 
Dar, mai presus de toate, şi preoţii şi refugiații erau zguduiţi profund de 
succesiunea rapidă de evenimente miraculoase — pentru ei — şi se resem- 
naseră să le accepte, pur şi simplu, ca atare. Şi, cu siguranţă, purtarea 
prietenoasă a parradilului — despre care cei mai mulţi ştiau că e o săl- 
băticiune periculoasă — și afecțiunea cu care îl tratau Maddalena și 
Saikmar, îi făcea să creadă că la mijloc sunt vrăji puternice. 

Saikmar care, ca orice potenţial concurent la vânătoarea-de-rege, 
studiase în detaliu obiceiurile parradililor, spusese imediat că acesta nu 
putuse rezista frigului, cu tot cuibul — alt lucru fără precedent — pe 
care şi-l făcuse, iar Maddalena îl descususe în amănunt, încercând să 
afle cât mai multe despre specia în sine. Iar Saikmar, a cărui deprimare 
părea deja uitată, îi răspunse cu multă solicitudine. Evident, spusele lui 
nu aveau caracter științific şi nici nu erau organizate ca atare. Dar toate 
afirmaţiile lui se bazau pe observaţii directe de lungă durată, şi cuno- 
ştinţele ei de biologie şi ecologie, chiar dacă erau sumare, îi îngăduiră 
să obţină în final o imagine destul de completă asupra creaturii. 

Era uşor de bănuit — ajungea să-i priveşti — că parradilii aveau un 
metabolism foarte activ. Cantitatea de energie pe care o cheltuia un ani- 
mal ce atingea la maturitate o anvergură a aripilor de circa patruzeci de 
metri, şi care reușea, totuşi, să decoleze dintr-o singură săritură, de pe 
loc, fără nici un alt elan, şi să parcurgă după aceea în zbor o mie cinci 
sute de kilometri, fără nici o oprire, depășea, evident, orice imaginaţie. 
Deci, logic, parradilii mâncau des şi foarte mult. O dată cu venirea ier- 
nii, deşi erau omnivori, nu mai găseau destulă hrană, decât cu mare gre- 
utate, şi organismul lor nu mai putea funcţiona cu maximă eficienţă. 

Ca urmare — cel puţin cei din varietatea care trăia în preajma Car- 
rig-ului — hibernau timp de patru sau cinci luni, cu excepția mamelor 
cu pui. Acestea trebuiau să rămână treze, pentru a-şi apăra progenitu- 
rile, şi de aceea îşi aprovizionau cât mai bine cuibul cu hrană, pe care 
o consumau însă cu multă grijă, mai ales când vreun necaz le forța 
să-şi utilizeze firavele resurse de energie din trup. 

Dar un asemenea animal nu putea sta amorţit şi nemișcat multă 
vreme fără a suferi nişte traumatisme ireversibile, la fel ca şi oamenii 
în situaţii similare. De aceea, parradilii trăiau, de obicei, în zona ecua- 
torială. Însă acolo se găseau destule carnivore pentru care nimic nu 
era mai gustos decât un pui de parradil. Din cauza asta rasa căreia îi 
aparţinea parradilul-rege din Carrig luase obiceiul să-și facă cuibul pe 
timpul iernii în Colinele Fumegânde, unde solul era totdeauna cald. In 
acest fel se puneau şi la adăpost de geruri şi de degerături şi reuşeau 
să micşoreze cantitatea de hrană de care ar fi avut nevoie, pentru a-şi 
menţine temperatura corpului la valoarea ei normală. 

— Am fost foarte mirat, zise Saikmar, când am văzut că parradilul 
ăsta şi-a făcut cuib! Privea la Maddalena, stând lângă parradil şi mân- 
gâindu-l, absent, pe cap. Creaturii păreg să-i placă. Dar ea pili brusc. 

— Ți-e cumva rău? o întrebă el imediat. 

— N... nu, deloc, se forță Maddalena să răspundă. Dar înca o dată, 
în scurtul interval de când sosise pe această planetă, îi venea să-şi tragă 
palme de una singură, pentru că nu sesizase ceva ce era evident. Saik- 
mar mai pomenise şi cu alte ocazii de cuibul parradilului, insistând că 
era vorba de un unicat, însă ea nu fusese atentă decât pe jumătate, 
fusese totdeauna preocupată de altceva, poate şi din cauză că însuşi 
Saikmar, când relata despre acei oameni ce credeau că parradilii învă- 
ţaseră să utilizeze curenţii ascendenți de deasupra vulcanilor de la 

„piloții planoarelor cu care se luptau, susținea că o asemenea idee era 
prostie curată. Pentru că era cât se poate de raţional ca o făptură zbu- 
rătoare, trăind în acel ţinut, să descopere totul de una singură. 

Totuşi, să născoceşti ideea de cuib şi să-l şi faci...! Dacă creatura 
asta din faţa ei reuşise să-şi dea seama de una singură că, în acest climat 
aspru, avea nevoie de o izolaţie pentru a se proteja împotriva pierderii 
de căldură, atunci specia avea cel mai înalt grad de inteligenţă întâlnit 
vreodată până acum la o făptură neomenească! d 

Îşi recăpătă, dintr-o dată, stăpânirea de sine şi începu să dea or- 
dine, ascultate mai ales pentru că toţi cei de faţă erau încă atât de uimiţi 
de venirea parradilului, încât nu mai avea nimeni puterea să le conteste. 
Va fi destul timp, mai încolo, pentru teste şi răspunsuri la fel de fel de 
întrebări. Pe moment, creatura trebuia adăpostită undeva. 

Chemă la ea trei oameni, care avuseseră iniţiativa să repare zidul 
de la intrare fără să le-o ceară nimeni — împinseseră la loc blocurile de 

zăpadă căzute şi turnaseră apă deasupra, ca să astupe crăpăturile. Cu 
ajutorul lor găsi o cabină goală, lângă cantină, care, pe când nava era 
încă în funcţiune, fusese probabil magazie de alimente, dar care acum 
nu mai era folosită, fiindcă unul din pereţi era spre exterior şi era crăpat. 
Porunci să se aducă un panou de nuiele care să fie presat în crăpătură 
şi acoperit cu materialul acela ca o rășină, utilizat pentru etanşare, şi îi 
explică unui preot cum să tragă o ţeavă nouă de la reactorul cu fuzi- 
une până aici, prin care să circule abur. Omul avu ceva obiecţii, dar 
ea-și impuse rapid punctul de vedere. După care aruncară pe podea o 
grămadă de zdrenţe şi o saltea ce scăpase să fie tăiată de copii, apărută 
de undeva, dintr-un ungher uitat, ca să aibă pe ce se întinde parradilul. 
Acesta părea, de altfel, foarte mulţumit de tot aranjamentul. 

— Parradilii sunt animale foarte curate, o preveni Saikmar. Nu-şi 
murdăresc niciodată cuiburile, trebuie să avem grijă şi de asta. 

Sesizând ideea, Maddalena fu năpădită de o senzaţie ciudată, de 
parcă trăia un moment ireal. Totuşi spuse fără ezitare: 

— Atunci, hai să vedem dacă ăsta, de aici, nu e cumva în stare să 
folosească instalaţii sanitare de-ale noastre! 

Maddalena credea că Nyloo era prea bătrână şi că văzuse prea 
multe în viaţa ei ca să o mai zdruncine ceva. Dar, când parradilul dădu 
de înţeles că pricepuse despre ce e vorba, ba chiar şi exemplifică — 
totul nu durase mai mult de un minut — bătrâna preoteasă rămase ca 
prostită în colţul ei, repetând în neştire aceleaşi cuvinte: 

— Minune după minune, bolborosea ea. Am ajuns s-o văd şi pe asta! 


Saikmar, încă palid la faţă de emoție, cu ochii mari şi strălucitori, 
scutura mereu din cap, nevenindu-i să creadă. lar când o privea pe Mad- 
dalena, expresia era amestecată, jumătate frică, jumătate adoraţie. 

— Dar cum poate un parradil să facă una ca asta? izbucni el. A în- 
vățat să se poarte în numai câteva ore! Acum, chiar şi copiii se pot 
apropia de el şi-l pot mângâia pe picioare! Astea să fie acele sălbă- 
ticiuni mândre, pe care le vânăm noi în aer, de cine ştie câtă vreme? 

Maddalena se lăsă pe spate, pe patul din cabina lui, în care dormise 
în primele zile după ce sosise, şi îi răspunse calm: 

— Spune-mi, Saikmar, oamenii de la voi au vânat vreodată parra- 
dilii pentru că sunt carnivori, sau pentru că atacă oameni? 

Saikmar se aşeză şi el şi dădu din umeri. y 

— Asta... niciodată! Cel puțin nu în Carrig. Twywiţii — animalul de 
pe totemul clanului meu — da, sunt vânaţi pentru asta, fiindcă omoară 
mânji de graaţi, ba uneori chiar şi copii sau ţărănci bătrâne. Pentru noi, 
parradilul e altceva. Vânătoarea-de-rege e o ceremonie rituală. Noi 
respectăm parradilii şi-i admirăm, chiar dacă încercăm să-i doborâm. 
Pentru noi el e o întruchipare a nobleții! Şi, cred că tocmai acest res- 

pect ne-a dat nouă, în Carrig, ideea vânătorii-de-rege, când îl înfruntă 
cei mai buni şi mai nobili dintre tinerii noştri. 

Asta, cugetă Maddalena, este un exemplu de analiză socială ex- 
trem de precisă, pentru cineva care nu are o privire de ansamblu, deta- 
şată, asupra întregii probleme. Dar îi spuse: 

— Saikmar, nu cunosc oraşul tău, nu ştiu mare lucru despre el. Tu 
vrei să spui că, la voi, parradilii nu sunt doborâţi pentru că ar fi o 
ameninţare pentru oameni, ci deoarece, printr-o asociere magică, se 
consideră că noblețea lui trece asupra celui ce reuşeşte să-l doboare? 

Saikmar ezită un moment. În cele din urmă răspunse: 

— Da. Da. Cred că ăsta e adevărul. Deşi, în Carrig, magia şi religia 
sunt prerogative absolute ale Clanului Parradil, cum aici ţin exclusiv 
de preoţime, aşa că nu prea mă pricep la aşa ceva. 

— Dar sunt, într-adevăr, parradilii o ameninţare pentru oameni? 

— Ei bine, rasa de parradili care-şi fac cuiburile în Colinele Fu- 
megânde, este cea având cea mai mare talie dintre toate cele cunoscute. 
Se crede că spre vest, dincolo de ocean, mai există multe alte rase, un- 
deva, într-un ţinut în care încă n-a călcat picior de om — sau, după cum 
spun legendele, poate că e vorba de ţinutul din care zeii i-au izgonit 
pe oameni din cauza aroganţei lor. Şi pescarii care navighează pe mă- 
rile din vest povestesc, uneori, de parradili care se năpustesc asupra 
bărcilor lor, de care au reuşit să scape numai pentru că a existat în 
echipaj câte un arcaş foarte bun, care a reuşit să doboare creatura. 
Odată am văzut chiar o piele a unuia din ăsta. Are aceeaşi formă cu al 
nostru, dar culorile sunt diferite. Şi mai există şi rasele din sud, care 
nu vin decât rareori în Colinele Fumegânde, pentru că regele îşi apără 
cu grijă drepturile lui şi alungă orice intrus. Sau, mai bine spus.. 

Încleştă pumnii, înghiţi greu nodul ce i se pusese în gât, şi continuă: 

— Mai exact, era. Pe bătrânul rege, doborât de Belfeor, îl ştiu de 
când m-am născut. Şi nu-mi pot imagina un altul în locul lui. Te rog 
să mă scuzi. Începusem să-ţi răspund. Da, despre parradilii din sud s-a 
auzit destul de des.că atacă graaţi, şi câţiva au răpit şi nişte copii. În 
sud nu sunt consideraţi ca fiind sacri... dar sunt convins că asta nu € 
ceva nou pentru tine. În jurul Dayomar-ului nu sunt parradili? 

Să fi fost? Maddalena habar n-avea. Aşa că nu răspunse direct: 

— Normal că am văzut parradili, dar pe noi nu ne interesează cre- 
aturile astea într-un mod mai deosebit. 

— Da, normal. Spre uşurarea ei, tânărul nu era într-o dispoziţie bă- 
nuitoare, era prea emoţionat. Însă am auzit că în sud sunt vânaţi serios, 
unora chiar le place carnea lor... e adevărat? 

— Dar... da! Maddalena rostise afirmaţia absolut la întâmplare. Dar 
subiectul o interesa, dorea să afle cât mai multe amănunte. I se părea 
că se apropie de ceva important. Încruntându-se uşor, continuă: 

— Dacă am fost atentă la ce-ai spus tu, parradilii de la voi sunt cea 
mai mare rasă, deci şi cei care mănâncă cel mai mult. Nu cumva îi 
jefuiesc pe fermierii voştri? 

— Niciodată. Saikmar o privea clipind des. La fiecare fermă se gă- 
seşte un petic de pământ unde pot veni parradilii, şi unde nimeni nu-i 
tulbură. Şi atunci când se taie vreun animal, se pune ceva de-o parte şi 
pentru ei. lar la vămuirea caravanelor, a douăzecea parte din carnea şi 
peştele uscat pe care îl transportă este percepută ca taxă, şi mâncarea 
este dusă pe Colinele Fumegânde, pentru parradili. E un obicei stră- 
vechi, iar parradilii sunt foarte mulțumiți, cel puţin eu aşa cred. 

— Nu se plânge nimeni, niciodată, că le dă prea mult? Nici în anii 
cu recolte mai proaste? insistă Maddalena. Undeva, într-un ungher al 
minţii ei, începuse să se ivească o idee extraordinară, pe care încerca 
s-o conştientizeze. Şi-i era teamă că va dispărea înainte de a fi clară. 

— Ei, oamenii mai mârâie, zise Saikmar, ridicând din umeri. Dar 
nu cred că ar fi vreodată în stare chiar să nu le dea porția lor. Nu-i mai 
bine așa decât ca în sud, unde parradilii sunt obligaţi să fure ce pot, 
fără să mai ceară voie de la nimeni? 

— Se pare că oamenii şi parradilii au reuşit să ajungă la o înțelegere 
reciproc avantajoasă, zise Maddalena. Şi-n clipa aia ideea ce o chinuia 
deveni limpede ca lumina zilei! Aproape că sări în sus de emoție. 

— Saikmar! Există vreun motiv pentru care oamenii şi parradilii 
n-ar putea depăși această toleranță reciprocă, devenind aliați? 

— Ce!? 

— Pe mine, parradilul m-a ajutat... Îşi reveni rapid. Nu povestise că 
o scosese din nămeţii de zăpadă, ci că, prin inspiraţie divină, o adusese 
până aici tocmai din sud, şi nu-şi dorea să cerceteze cineva prea atent 
chestia asta. Aşa că încercă să repare ce-i scăpase pe negândite: 

— Te-a ajutat şi pe tine şi pe mine, ne-a ajutat pe amândoi, atunci, 
când ne-a coborât de la cuib până aici, la sanctuar. Și, în schimb, acum 
îl ajutăm noi, dându-i un adăpost cald şi hrană. Este, evident,:o creatură 
capabilă să înţeleagă multe, şi să nutrească sentimente puternice, mer- 
gând până la recunoştinţă. De ce n-am încerca să-l îmblânzim de tot, 
în aşa fel încât, la primăvară, să ne ducă pe amândoi pînă la Carrig? 

Saikmar închise ochii şi se foi niţel în patul lui. Ideea unei schim- 
bări atât de mari depășea capacitatea lui de înţelegere. Zise moale: 

— Nu! 

— De ce nu? insistă Maddalena. 

— Nu! Parradilul este un animal nobil... să transformi un rege 
într-un fel de graat zburător ar fi ceva nedemn... 

Restul vorbelor îi muriră pe buze. 

Graat...? Îi veniră în cap, ca de la sine, versurile Baladei lui Red 
Sloin, îşi aduse aminte şi de cugetările lui, din noaptea de veghe de 

dinaintea fatalei vânători-de-rege, în urma căreia Belfeor ajunsese 
cârmuitor în Carrig. Conform baladei, existase, cândva, și un alt clan, 
Clanul Graat. Se gândise atunci că, din moment ce toate animalele de 
pe totemurile clanurilor sunt fiare sălbatice, probabil că odinioară fu- 
seseră şi graaţii tot sălbatici, înainte de a deveni animale de povară. 

Deci o schimbare de acest gen nu era, cel puţin, fără un precedent. 
Totuşi, nu putea scăpa de sentimentul că aşa ceva ar fi degradant pen- 
tru parradil. Și se exprimă ca atare. 

— Dar nu degradează nenorocitul de Belfeor parradilii în fiece cli- 
pă? ripostă Maddalena. N-ai spus tu că parradilul nostru a fost obligat 
să vină atât de departe, în nord, pentru că, probabil, oamenii lui Bel- 
feor i-au izgonit pe toţi cei care sălăşluiau pe Colinele Fumegânde? 

Saikmar dădu din cap, şi gura i se mişcă uşor, fără o vorbă. Mad- 
dalena își dădu seama că atinsese o coardă sensibilă, aşa că insistă: 

— Atunci de ce n-ar lupta oameni şi parradili împreună, pentru a-şi 
recâștiga drepturile pierdute? 

Saikmar oftă. După o clipă de gândire, spuse: 

— Dacă aşa pui problema, pare rezonabil. Şi totuşi... cum? Ce poate 
face un bărbat refugiat, şi un parradil în aceeaşi situaţie, pentru a-l 
răsturna pe Belfeor, pe tovarășii lui şi pe toți oamenii lipsiţi de onoare 
din Carrig care au urmat exemplul lui Ambrus şi i s-au alăturat? 

Excelentă întrebare! Ca să ascundă că încă nu se gândise aşa de 
departe, Maddalena ripostă tot cu o întrebare: 

— Există vreo şansă să mai găsim şi alţi parradili prin apropiere? 
Cam cât de mulţi trăiau pe Colinele Fumegânde? 

— Puţini. Totdeauna erau puţini. Deși în alte părţi parradilii se în- 
mulţesc rapid, cei de lângă Carrig năşteau mare parte din pui morţi, 
nu se ştie de ce. De aceea, unii ajunseseră să susţină că şi parradilii au 
fost blestemaţi de zei, dar una ca asta n-am putut-o crede niciodată. 

Pentru Maddalena, cauza era evidentă: nivelul ridicat de radiaţii 
din zona Colinelor Fumegânde, datorat zăcămintelor de elemente grele 
care, fără nici o îndoială, erau şi atracţia lui Belfeor. Probabil că intrase 
în funcţiune un mecanism de selecţie naturală, care favoriza doar apa- 
riția unor indivizi excepțional de rezistenți. Poate că şi parradilul cu 
care se împrieteniseră ei era unic — un mutant de o inteligenţă excep- 
ţională, care apare doar o dată la un milion de indivizi. Şi, până la 
proba contrarie, asta era ipoteza de la care trebuia să plece. Se gândi 
concentrată un timp, cântărind diverse eventualităţi şi, dintr-o dată, se 
pocni cu palma pe genunchi. Într-o clipă totul era, iarăşi, clar! 

— Ascultă, Saikmar! zise ea pe un ton febril. Cred că ştiu cum te 
poate ajuta un parradil să-ţi recâştigi drepturile în Carrig! 


În Dayomar, orașul din sud, venirea iernii nu aducea viscole şi ză- 
pezi, ca în Carrig, ci o succesiune oribilă de ploaie, burniţă și cețuri. 
Dacă nu cădea zăpadă — rareori apa căzută din cer putea fi numită 
lapoviţă, şi atunci numai exagerând niţel — şi străzile murdare nu erau 
acoperite de mantia albă a acesteia, însă noroiul devenea şi mai adânc, 
iar oamenii extrem de morocănoși. 

Agentul Galactic Slee avea baza în Dayomar de la începutul misi- 
unii sale, cu aproape opt ani în urmă. Sperase să se poată adapta atât la 
clima locului, cât și la restul ambientului, totuşi încă mai cădea victimă 
puternicei depresiuni de iarnă pe care o resimţise când văzuse pentru 
prima dată norii ploioşi atingând, aproape, acoperişurile caselor, şi 
zidurile acestora confundându-se cu valurile neîntrerupte de ceaţă. 

Exceptând asta, se adaptase însă foarte bine rolului pe care-l juca, 
şi numai rareori îl apuca dorul să viseze cu ochii deschişi la lumile ci- 
vilizate pe care, temporar, le părăsise. Se bucura de tot luxul şi con- 
fortul pe care i-l putea oferi civilizația locului... şi, în fond, misiunea 
lui doar n-o să dureze o veșnicie. 

Dar, recent, existenţa lui confortabilă, fără prea multe probleme, 
ba, se putea spune, chiar confortabilă, fusese zguduită de o serie de 
evenimente din exterior, pe care nu le putea controla. Spre nord, şi mai 
ales în Carrig, lucrurile luaseră o turnură proastă, iar el nu avea nici 
urmă de informaţii demne de încredere, pe care să poată pune bază, şi 
nici nu va obţine aşa ceva până la sfârșitul iernii, când se topeau zăpe- 
zile în trecătorile munţilor, şi caravanele îşi puteau croi din nou drum 
spre acel oraş. Dacă va mai fi vreo caravană în vara viitoare. De când 
ajunsese la cârmuire acest misterios Belfeor, negustor după negustor, 
care de obicei făceau afaceri foarte profitabile cu oraşul din nord, se 
întorcea acasă roşu de furie, din cauza aroganţei cu care fuseseră 
trataţi de noii cârmuitori, şi jura să nu mai calce pe acolo. 

Şi, pe deasupra, mai era şi problema ridicată de dispariția crucişă- 
torului ce trebuia să-i aducă agentul temporar, pe Maddalena Santos. 
Nu era imposibil ca o navă să dispară fără urmă — un pilot prea îndrăz- 
neţ putea uşor face greşeala să iasă din hiperspaţiu în atmosfera unei 
planete, şi, într-o asemenea situaţie, supraîncălzirea urmată de explozie 
erau, practic, de neevitat — dar'aceea fusese nava lui Gus Langen- 
schmidt, şi Gus pur şi simplu nu permitea apariţia unor astfel de erori! 

Se putea să fi fost, totuşi, un accident. Până la proba contrarie, 
dispariţia trebuia să fie considerată un accident. Ideea că localnicii ar 
fi putut detecta nava pe orbită, ba mai mult, s-o și doboare, era de-a 
dreptul absurdă, nici măcar enunţul nu putea fi luat în considerare. 
Dar, indiferent ce se întâmplase, el rămăsese fără ajutorul pe care-l 
solicitase şi de care avea mare nevoie. În privinţa asta comandantul 
Brzeska îşi exprimase regretele, dar fusese cât se poate de ferm: nu 
mai putea detaşa pe nimeni din personalul subordonat, pentru că nu mai 
avea pe cine. Se întâmplase ca Maddalena Santos să fie disponibilă 
doar pentru că fusese pe punctul să o dea afară şi s-o trimită acasă, pe 
Pământ, şi acum nu era lipsit numai de serviciile ei, ci şi de cele ale 
unui întreg, echipaj de crucișător, care dispăruse în cursul misiunii în- 
credinţate, inclusiv cel mai experimentat maior de Patrulă aflat în sub- 
ordinea sa. Până nu va găsi cu cine să-l înlocuiască pe Langenschmidt 
— itinerarul de patrulare al acestuia acoperea douăsprezece sisteme 
planetare — până nu va sosi un alt crucişător de pe Pământ, Slee trebuia 
să se descurce cu resursele pe care le avea la faţa locului. 

Atâta că el nu avea nici urmă de resurse. 

Pe parcursul verii trecute, tabloul evenimentelor din Carrig se în- 
tregise cu ştiri ce-i ajunseseră la urechi din toate părţile. Uzurpatorul 
Belfeor şi banda lui de bandiți — oamenii ziceau că se poartă mai de- 
grabă ca nişte bandiți decât ca nişte oameni cumsecade, şi se ştia că în 
câmpiile din est sălăşluiau încă destule bande de nomazi — dădea toată 
rânduiala oraşului peste cap. S-a auzit că oamenii din Carrig erau obli- 
gaţi să muncească la nişte săpături pe Colinele Fumegânde, iar asta se 
încadra perfect în teoria lui Slee referitoare la descoperirea prafului de 
puşcă. Deci, într-un an, cel mult doi, erau de aşteptat războaie de agre- 
siune din partea Carrig-ului, împotriva oraşelor-stat cu care se învecina 
şi, foarte probabil, acesta îşi va stabili, astfel, supremaţia asupra între- 
gii zone vestice a continentului. Idee nu tocmai plăcută pentru Slee, 
deoarece una era să admiţi — conform extrapolărilor experților — şan- 
sele de realizare, la o dată neprecizată, a unei asemenea eventualităţi, 
şi cu totul altceva să te trezeşti în linia-ntâi a frontului de luptă. 

Mai mult, dacă Belfeor îi asuprea pe oameni în halul în care se 
zvonea că o face, exista riscul ca vreunul dintre ei să-şi ia lumea-n cap, 
să fugă şi să vândă secretul fabricării explozivelor rivalilor acestuia, 

ceea ce ar face ca războaiele ce erau de aşteptat să devină mult mai 
sângeroase şi mult mai puţin decisive. 

În concluzie, perspectivele de viitor erau chiar mai întunecate 
decât ziua asta mohorâtă de iarnă în acest oraş deprimant. 

În momentul în care — pentru a nu ştiu câta oară — Slee evalua 
situaţia, întorcând-o pe toate feţele, era după-amiază şi mergea cu greu 
pe o stradă largă, dar plină de gropi şi de noroi, întorcându-se de la o 
întâlnire de afaceri cu un negustor bogat, care dorea să cumpere con- 
tractul uneia din cele mai bune hetaire ale lui şi să o aşeze la casa ei. 
Negocierile fuseseră îndelungate, dar fără nici o finalitate. Din pricina 
asta, în drum spre casă, privind atent pe unde păşeşte cu pantofii cu 
talpă masivă de lemn, înaltă de vreo cincisprezece centimetri, Slee nu 
era într-o dispoziţie prea bună. Trebuia să fie mereu atent, pentru că 
tălpile acelea nu degeaba erau așa de înalte, uneori bălțile erau atât 
de adânci şi de înșelătoare, încât noroiul putea trece pe deasupra. 
Lângă el mergea un servitor ce ţinea băţul unui fel de acoperiş 
portabil, folosit pe post de umbrelă. Fiind un simplu servitor, omul nu 
purta pantofi, şi picioarele i se afundau adânc în noroi, la fiecare pas. 

Tocmai treceau prin dreptul porticului de la intrarea unei case, 
când se auzi o voce rostind: 

— Slee! 

Uimit, tresări şi se răsuci în loc. Din întunecimea porticului sări un 
cerşetor nenorocit — imagine absolut normală în Dayomar — îmbrăcat 
în zdrenţe murdare, ude şi mânjite de noroi, dar a cărui dantură albă şi 
strălucitoare era dezvelită de un zâmbet larg. Scoţând la iveală vasul 
în care aduna, de obicei, banii, cerşetorul începu să se încline şi să ţo- 
păie, scoțând strigăte oarecum melodioase şi vorbind cu înflorituri, aşa 
cum procedau toţi cerşetorii. 

— Nobil şi preafericit domn, norocul ce-mi surâde astăzi este aido- 
ma soarelui răsărit la miezul nopţii, care înlătură o mare întunecime! 
Domnia voastră îşi aduce, fără îndoială, aminte — pentru că memoria vă 
este, ca şi alte calităţi, minunată şi perfectă — că sora acestui umil cer- 
şetor, Melisma, fiica lui Yull şi Mazia, a fost în serviciul dumneavoas- 
trä. Va binevoi, oare, domnia voastră să-i fie milă de un om care nu 
este prea prosper în meseria de cerşetor, dar care ar învăţa bucuros o 
meserie şi ar sluji cu credinţă în gospodăria unui stăpân generos? 

Unui dintre servitorii din spatele lui Slee vru să se repeadă şi să-l 
dea la o parte, dar stăpânul lui îl opri cu un gest scurt: 

— Zici că eşti frate cu Melisma? spuse el. Atunci urmează-ne, o să 
găsesc ceva de făcut pentru tine... poate la bucătărie. 

— Domnia voastră sunteţi cel mai bun dintre oamenii ce au văzut 
vreodată lumina soarelui! strigă cerşetorul şi trecu în coada alaiului, 
țopăind de bucurie, ca un dansator în extaz. 

— Da’ ce dracu” cauţi tu pe străzile Dayomar-ului, deghizat în cer- 
şetor? întrebă Slee, lăsându-se pe un scaun moale şi confortabil. Vor- 
beşte liniştit, să n-ai nici o teamă că te-ar putea auzi cineva. Asta e 
apartamentul meu personal, şi toţi servitorii ştiu că, dacă se învârt pe 
aici, riscă să fie biciuiţi, aşa că se ţin departe. 

— Hmm! mârâi Langenschmidt prin aburul ce se ridica din cana 
de tchay din faţă. Se pare că te-ai adaptat chiar prea bine la obiceiurile 
locului! În fine, n-are importanţă. Ei bine, mi-a fost al dracului de greu 
să ajung până aici, mi-a luat peste două luni şi, de multe ori, n-am fost 
sigur c-o să reuşesc. Însă, înainte de orice altceva, ştii că pe orbită, în 
jurul acestei planete, se află o navă, şi probabil că nu e singura? 

Slee tresări, aplecându-se în faţă. 

— Da, e adevărat. În momentul în care crucișătorul meu a ieşit din 
subspaţiu, ne-au doborât... asta dacă erai cumva îngrijorat de soarta 
noastră. Din fericire, eu eram deja în naveta de asolizare, pregătin- 
du-mă să o aduc aici, jos, pe Maddalena Santos, şi am reuşit să mă 
desprind înainte să explodeze crucișătorul. Aia au tras a doua oară şi 
mi-au avariat naveta — probabil că şi-au închipuit că nu o mai pot con- 
trola — dar am reuşit să intru în picaj în atmosferă, cu ampenajul încins 
la roşu, încât cred că arăta ca şi cum am fi luat foc. Oricum, ăia n-au 
mai tras încă o dată. Maddalena a sărit cu parașuta undeva, în regiunea 
Arcticii. Poate că a reuşit să ajungă în vreun sat, dar, chiar dacă a scă- 
pat întreagă, o să fie blocată pentru tot restul iernii, din cauza zăpezilor. 
Dar mi-e teamă că n-a reuşit să găsească adăpost, regiunea aceea este 
foarte puţin populată. Nu ştiu ce impresie ţi-ai făcut tu despre fată din 
cele spuse de Pavel Brzeska, dar, sub masca aia a ei, cred că se as- 
cundea un potenţial agent al Corpului extrem de competent. 

— În fine... Eu am abandonat naveta deasupra Oceanului de Vest, 
am sărit cu parașuta în momentul în care am ajuns la coastă. Din feri- 
cire era noapte, aşa că naveta a fost, probabil, luată drept un meteorit. 
Eu am şterpelit nişte haine de prin partea locului, mi-am distrus costu- 
mul şi am pornit-o cerşind spre Dayomar, să iau legătura cu tine. Am 
ajuns aici azi dimineaţă. Pe drum, am fost o dată în puşcărie, o dată 
biciuit şi dat afară dintr-un oraş, am fost de câteva ori bolnav şi, cum 
nu aveam medicamente la mine... acum am ajuns, sunt flămând şi 
obosit mort. Scuză-mă. Divaghez. Îţi mulțumesc că te-ai prins aşa de 
repede când ţi-am vorbit pe stradă. 

— A, simplu! Doar mi-ai spus „Slee”, nu-i aşa? Şi nimeni din 
Dayomar nu mă cunoaşte sub acest nume. Dar nava aia de pe orbită, 
care v-a doborât! Asta înseamnă... 

= Asta înseamnă că s-a ales praful de toate teoriile alea isteţe ale 
tale, cu inventarea prafului de puşcă. Belfeor-cel-ce-aruncă-fulgere e 

un individ din afara planetei, având în mână o armă energetică! Şi, 
mai mult decât probabil, avem pe cap un caz gen Planeta Sclavilor, în 
care, de data asta, e implicată populaţia Carrig-ului, obligată să exploa- 
teze zăcămintele de materiale radioactive din Colinele Fumegânde, în 
folosul intrușilor. Corect? 

Slee se ridică repede în picioare, 

— Comunicatorul! rosti el. 

Pe planeta fără atmosferă unde se găsea baza Corpului era noapte, 
dar comandantul Brzeska, cu ochii cârpiţi de somn, răspunse imediat. 
Fu mai mult decât încântat şi bucuros văzându-l pe Langenschmidt viu 
şi nevătămat, dar abia începu maiorul să vorbească, și luă o mină gravă. 


După ce ascultase povestea lui Langenschmidt, la care Slee adău- 
gase câteva detalii, aparent nesemnificative, dar care dădeau dimen- 
siuni noi problemei, o dată ce era clar că Belfeor este un intrus de pe 
altă planetă, Brzeska dădu din cap gânditor. 

— Cu o asemenea bază, putem trece imediat la acţiune, zise el. Nici 
nu se mai pune problema dacă este sau nu o ilegalitate. O dată ce au 
atacat și au doborât un crucişător de Patrulă, s-au ars. Gus, o să trans- 
mit, evident, toate informaţiile la calculatoare, imediat, dar până 
atunci... n-ai nici o bănuială de unde au răsărit ăştia? 

— Cel mai probabil de pe o planetă care duce mare lipsă de ele- 
mente radioactive, şi care nu este suficient de bogată pentru a trece la 
tehnologia de fuziune. Ceva gen Cyclops, de exemplu. 

— O să verific, zise Brzeska, dând din cap. Dacă tu ai dat peste o 
navă pe orbită, sunt şanse mari să mai aibă una, probabil că fac cu 
schimbul, transportând minereul. O să verific toate înregistrările zbo- 
rurilor subspaţiale, să vedem dacă nu putem stabili o direcţie exactă. 
Va mai lua ceva timp până să le stabilim, fără nici un dubiu, originea, 
dar, din acest moment, problema o să capete prioritate maximă, cinci 
stele. Slee, au avut un an şi jumătate să se înrădăcineze acolo... Cât 
de rău crezi că au reuşit să dea peste cap cultura locală? 

Slee se aplecă spre aparat. 

— Ei bine, ultimele ştiri care au ajuns la mine — evident, înainte de 
sosirea lui Gus — datează de dinainte de căderea zăpezii şi blocarea 
trecătorilor. Până atunci cred că au fost destul de precauţi. Probabil că 
au recurs în egală măsură şi la mită, şi la forță. Dar, când şi-au dat 
seama că au atacat o navă a Patrulei, s-ar putea să fi dat dracului orice 
prevedere şi să se fi hotărât să extragă şi să transporte cât mai mult 
minereu cu putinţă, indiferent de brutalitatea necesară pentru asta. 

— Cu alte cuvinte, vrei să spui că s-ar putea să fi avut o reacţie 
exagerată, pentru că sunt sub presiune. Foarte probabil. În care caz 
zona aia cred că e pur şi simplu împânzită de înregistrări de zboruri 

subeterice. În regulă, dacă nu intervine nimic neprevăzut şi mai acut 
decât asta, pun în mişcare toată maşinăria noastră. Aşa că ar fi bine să 
vă gândiţi la o cale de a-l da pe Belfeor afară de pe planetă, cu cât mai 
puţine suferințe pentru localnici. N-o să fie simplu, dar trebuie să evi- 
tăm cu orice preț o desfășurare spectaculoasă de forțe... Gus, tu cum 
te simţi? Vrei să trimit să fii adus încoace? 

Langenschmidt scutură obosit din cap. 

— Echipajul meu s-a dus, spuse el după o scurtă pauză. Nu mă mai 
simt în stare să-mi reiau itinerarul de patrulare cu un nou echipaj — 
parcă mi s-ar rupe sufletul. O să rămân aici. Sunt convins că Slee o să 
aibă nevoie de ajutor. Şi, după ce o să se termine afacerea asta a 
Carrig-ului, probabil că o să trec în rezervă. Doar ştii bine că am 
depăşit demult limita maxim admisă. 

— Cum vrei, zise Brzeska pe un ton neutru. Şi... mult noroc acolo! 


Trecură douăzeci şi şapte de zile, lungi cât o eternitate, înainte să-i 
cheme din nou, dar, când o făcu, veştile erau excelente. 

— Ai fost inspirat, Gus, bănuiala ta e întemeiată! exclamă el. Tipii 
sunt de pe Cyclops. E o planetă de jefuitori, exact genul de civilizaţie 
care se poate preta la asemenea fapte. De un an şi jumătate, cineva a 
început să pună pe piaţă minerale radioactive, răspândind zvonul că au 
dat o lovitură într-un sistem planetar nelocuit. Au fost scoase la vânzare 
până acum șase încărcături întregi. Pare că indivizii sunt foarte domici 
să ţină preţul cât mai ridicat, şi de aceea nu dau la iveală decât câte 
puţin. Dar au făcut atâtea zboruri de pe Paisprezece, încât au bătătorit 
practic şosele prin continuumul subspaţial. Numai în ultimele două 
săptămâni am detectat două zboruri. De aici se deduce că au un depozit 
pe undeva, pe aproape de Cyclops. Poate că au chiar de gând să o 
şteargă de acolo în curând şi doresc să utilizeze ascunzătoarea ca pe o 
puşculiţă, din care să ia ori de câte ori au nevoie de bani. 

— Cine sunt ei, de fapt? întrebă Langenschmidt. Există vreo perso- 
nalitate — hm — intangibilă în spatele lor? 

— Bună întrebare, încuviință Brzeska dând din cap. Cum stau tre- 
burile pe Cyclops, nu m-ar surprinde să aibă vreo legătură la nivel 
guvernamental. Din fericire, din cele aflate până acum, par să nu fie de- 
cât o simplă bandă de aventurieri, pe cont propriu. Cam o sută cu toții. 

— Se potriveşte cu informaţiile noastre, confirmă Slee. Ai vreo idee 
cum au aflat despre planeta asta? Din câte ştiu eu, noi nu prea avem 
obiceiul să facem publicitate în legătură cu resursele PRZ-urilor. 

— Nu suntem tocmai siguri, dar suntem pe urmele unui fost prac- 
ticant din Corp, numit Meard, care a dispărut cam în perioada aceea. 
Nu este înregistrat ca decedat, nici n-a emigrat, dar nu l-a mai văzut 
nimeni de aproape doi ani, iar cei care l-au văzut ultima dată, confirmă 


276 JOHN BRUNNER 


că era însoţit de un individ având semnalmentele lui Belfeor. Brzeska 
aruncă o privire pe notele din faţa lui. Ah! Uite şi răspunsul la una din 
probabilele voastre întrebări. Aveţi idee cum scot ei minereurile de pe 
planetă? 

— Ne-am contrazis destul pe tema asta până acum, încuviinţă Slee. 
Greu de crezut că ar avea îndrăzneala să utilizeze o navă spaţială pe 
faţă, la sol. Nu cumva utilizează planoarele acelea din Carrig? 

— Într-adevăr, aşa e. Avem un satelit de supraveghere foarte bine 
ecranat, deasupra Marelui Deşert de Est. Minereul vine în planoare, 
prevăzute cu un fel de motoare-rachetă rudimentare, şi, când localnicii 
s-au depărtat destul, asolizează o navetă, încarcă totul şi urcă pe orbită. 
Comandantul se lăsă pe spate. Ei, acum e rândul vostru. Cum o să-l 
putem da pe Belfeor afară, fără ca localnicii să-şi dea seama că există 
o ingerinţă din exteriorul planetei? 

— Singura idee valabilă pînă acum este că oamenii din Carrig 
trebuie să aibă impresia că forțele naturii — cu alte cuvinte zeii — sunt 
împotriva lui Belfeor. Evident că, şi dacă n-ar exista, putem crea 
nelinişte în oraş, dar eu unul fac pariu că asta există deja. Şi după 
aia... Ei bine, în Colinele Fumegânde există nişte vulcani sănătoşi şi 
bine crescuţi. 


a a aa 


Încă furios din cauza disprețului pe care-l citise în ochii celor cu 
care vorbise cu numai câteva minute înainte, Ambrus — care nu se mai 
putea recomanda drept „fiul lui Knole”, deoarece îşi dezonorase clanul 
— intră în apartamentul regentului Carrig-ului, aflat la parterul marelui 
turn de veghe care domina fortăreaţa. Cândva intra şi ieşea de aici după 
voie, ca un stăpân... dar se terminase. Nu fusese oare tatăl său cârmu- 
itorul orașului? Acum trebuia să se furişeze, aşteptându-se în orice cli- 
pă ca o voce poruncitoare să-l întrebe ce căuta acolo. 

Rușinea îl ardea ca un cuţit răsucit în pântece. 

Regreta pe zi ce trece decizia lui. Când îşi legase soarta de riou-ve- 
niţi, se crezuse mai deştept şi mai clarvăzător decât covârşitoarea 
majoritate a rudelor şi concetăţenilor lui. Oare nu făceau Belfeor şi 
tovarăşii săi minuni peste minuni, şi-n stânga şi-n dreapta, cu aceeaşi 
uşurinţă cu care o torţă arunca scântei? Şi armele lor miraculoase! Şi 
maşinăriile uimitoare pe care le construiseră pe Colinele Fumegânde! 
Fusese atât de sigur că avea dreptate încât, chiar şi când tatăl său îşi 
aflase moartea, aruncându-se de pe platforma turnului, nu se simţise 
vinovat cu nimic, nu simţise decât milă în faţa principiilor rigide ale 
unui om bătrân, incapabil să se adapteze la schimbările lumii. 

Însă acum... 

Până acum o oră sau două încă mai sperase, aşteptându-se ca 
nou-veniţii să-şi dea seama ce mare sacrificiu făcuse el, să-l primească 
din tot sufletul în mijlocul lor şi să-l acopere cu daruri, pentru a-i tenta 
şi pe alţii să-i urmeze exemplul. Dar, în loc de aşa ceva, toţi acei 
intruși, până la ultimul bărbat şi până la ultima femeie, ceea ce era 
chiar şi mai rău — nici un nobil din Carrig nu era obişnuit să fie 
dominat de o femeie! — îl dispreţuiau, îi porunceau să nu le mai stea în 
cale şi, în cele din urmă, ajunseseră să-l ignore de tot. Aşa că era 
îngrozitor de singur. Şi nici nu-şi va mai găsi vreodată vreun prieten 

Până acum o oră sau două încă mai sperase, atunci când fusese 
anunţat că o serie de nobili din fostul său clan, Clanul Parradil, doresc 
să stea de vorbă cu el. Se gândise că poate doreau să-şi mai înmoaie 
asprimea cu care îl tratau, să-i arate milă şi să-l primească la loc, în 
rândurile lor. Câtuşi de puţin. Deşi i se adresaseră cu o politeţe rigidă 
şi fără cusur, respectul pe care i-l arătau era plin de sarcasm, iar în 
ochii lor se citea dezaprobarea. Nu i-ar fi adresat nici măcar o vorbă, 
dacă n-ar fi fost mânaţi din urmă de nevoie. 

— Anul acesta, zisese sir Gurton Knole, cel care preluase șefia cla- 
nului după moartea tatălui său, prima lună nouă din primăvară cade 
târziu. Sir Gurton era unchiul lui Ambrus, fratele mai mic al defunctului 
sir Bavis, şi, cândva, între ei existase o prietenie plină de afecţiune. 

Dar'se terminase şi asta. lar acum omul care-i vorbea era rece ca 
un sloi de gheaţă. 

Ambrus, prudent, dăduse din cap. Nu dăduse prea mare atenţie 
educaţiei preoțești specifică exclusiv clanului său, dar și ultimul dintre 
tărani ştia că prima lună nouă din primăvară cădea târziu, devreme sau 
la mijloc, conform unui ciclu trienal. 

— Avem un nou cârmuitor, continuase sir Gurton, cu o figură acră. 
Anul trecut pregătirile pentru vânătoarea-de-rege s-au desfăşurat nor- 
mal, dar el, fără să-şi mai dea măcar osteneala să urce într-un planor, l-a 
doborât pe rege cu fulgerele lui direct de pe pământ. Toată întrecerea a 
fost o bătaie de joc. Totuşi, într-un fel, formalităţile au fost respectate. 

Ambrus îşi aducea şi el aminte foarte bine de ruşinoasa ceremonie. 
Încă mai era convins că procedase cu multă isteţime ŞI râsese de mor- 
măielile oamenilor. Dar anul ăsta nu mai era deloc sigur pe el. 

— Până acum, reluase sir Gurton, am încercat de mai multe ori să 
aflăm intenţiile lui Belfeor în legătură cu vânătoarea-de-rege, dar n-am 
primit nici un răspuns. A poruncit ca toţi posibilii concurenţi să lucreze 
pe Colinele Fumegânde şi să lase baltă zborurile de antrenament cu 
planorul — mulţi dintre ei ar fi-făcut, oricum, exact aşa, crezând că, la 
fel ca anul trecut, Belfeor va sta frumos pe pământ şi-l va doborî pe 
rege fără nici un efort. Oamenii zic — și, Ambrus, este o problemă pe 
care trebuie să o subliniez, pentru că, deşi tu ne-ai dezonorat, ai fost 
născut în Clanul Parradil, şi nimeni nu se poate sustrage obligaţiilor 
datorate naşterii sale — că Belfeor îşi bate joc de zei, la fel cum făceau 
şi strămoşii noştri, înainte de Marea Pedeapsă în urma căreia am fost 
alungaţi şi forțați să trăim aici. Şi mai spun — iar eu nu pot decât să îi 
aprob — că dacă o va ţine tot aşa, zeii se vor înfuria şi vor face din nou 
soarele să ardă, în aşa fel încât, de data asta, vor arde toți oamenii din 
lume, fără picior de supravieţuitor. 

Auzind vorbele acelea teribile, rostite pe un ton atât de grav, Am- 
brus se alarmase. 

— Cu ce vă pot ajuta eu? întrebase el. 

— Du-te la Belfeor. Întreabă-l ce pregătiri s-au făcut anul ăsta pen- 
tru vânătoarea-de-rege. La întrebările noastre n-a catadicsit să răs- 
pundă, dar poate că ție... nemulţumirea lui sir Gurton răzbătea clar în 
vocea sa... poate că tu vei reuşi să vorbeşti cu el. 

Acesta fusese mesajul pe care Ambrus se trezise că este obligat 
să-l transmită. 


Primăvara promitea să fie neobişnuit de caldă. Zăpada se topise 
deja pe tot teritoriul Carrig-ului, și primele caravane sosiseră din sud 
cu două săptămâni înainte de data la care soseau în mod normal — nu 
erau nici pe jumătate aşa de mari ca acelea pe care le conducea 
Neguţătorul Heron, dar el murise, fusese prima victimă a rapacității 
lui Belfeor. Totuşi, nu din cauza căldurii se trezi Ambrus transpirând, 
în timp ce bătea în peretele de lângă uşa care dădea în biroul personal 
al regentului. Cândva, acolo lucra propriul lui tată. 

Nu auzea nici o voce dincolo de ușă, dar trebui să mai bată o 
dată, mult mai tare, înainte ca Belfeor să-l invite, cu un mormăit acru, 
să intre. 

Înăuntru, în afară de Belfeor, mai erau Pargetty, bărbatul blond şi 
nervos care îl însoțise din primele zile de când sosise aici, şi o femeie, 
Yanna, cu o gură roşie, strălucitoare şi cu ochii ca două fărâme de pia- 
tră, care-i condusese pe ceilalţi tovarăşi ai lui Belfeor, atunci când veni- 
seră din presupusul lor sălaş de bandiți din munţi şi se instalaseră în 
Carrig. Pe masa la care stăteau se găseau o serie de documente şi avu 
impresia că-i întrerupsese dintr-o discuţie importantă, legată de ele. 

-Ce mai este? se răsti Belfeor. Sper să fie ceva important... 
nu-mi place să fim întrerupți tot timpul! 

Ambrus îşi îndreptă umerii, încercând să imite demnitatea răposa- 
tului său tată, şi-l privi pe uzurpator drept în ochi. 

— Vin în calitate de trimis al fostului meu clan, Clanul Parradil, 
spuse el. Am fost însărcinat să aflu ce pregătiri aţi făcut pentru vână- 
toarea-de-rege, ca să respectaţi legea şi obiceiurile. 

— Pleacă de aici şi nu mă mai plictisi cu asemenea prostii, mormăi 
Belfeor şi se întoarse cu spatele la Ambrus. 

Nervos, ca de obicei, Pargetty îşi drese vocea si spuse. 

— Ah... Belfeor, ştii... asta nu cred că e prea bine. Dincolo de 
respectarea tradiţiilor locului, cred că ar trebui să... Vocea i se stinse. 

— Anul ăsta n-o să fie nici o vânătoare-de-rege, spus . Belfeor. 

Ambrus făcu un pas spre el, nevenindu-i să-și creadă urechilor. 

— Cum!? izbucni el. 

— Exact cum ai auzit, i-o reteză Belfeor. Ce tot pierdem timpul cu 
vânătoarea asta? Şi, oricum, parradilii ne deranjau la muncă, aşa că astă 

toamnă i-am gonit pe toți, până la unul, de pe coline, ori i-am omorât, 
ori şi-au făcut bagajele. Șterge-o şi nu-mi mai pomeni de superstiţiile 
astea prosteşti. 

— Atenţie! strigă Yanna alarmată. Belfeor se răsuci în scaun, la 
timp ca să-l vadă pe Ambrus, cu fața schimonosită de furie şi de te- 
roare, pregătindu-se să-l apuce de gât. Sări în picioare şi-şi smulse 
arma energetică de la centură. 

— Afară! strigă el. Dacă nu vrei să te prăjesc, cum i-am prăjit şi pe 
iubiții tăi parradili. 

Distrus, Ambrus se răsuci pe călcâie şi se târî cu greu afară din 
încăpere. 


Tot restul zilei gândurile îi fuseseră dominate de panică. Ce-o să 
se aleagă de Carrig, dacă ritualul legiuit nu va mai fi respectat? El nu 
era un om foarte inteligent — durase multă vreme până să-şi dea seama 
de asta, dar acum trebuia să recunoască şi faptul că tatăl lui avusese 
dreptate, când îi spusese că nu e bun de regent. Nici măcar propria lui 
viaţă nu şi-o putea conduce cum trebuie, darămite soarta întregii 
populaţii a oraşului! Şi tatăl lui mai avusese dreptate și când zisese că 
nici un om nu se poate rupe de îndatoririle impuse de zei — nu asta era 
cauza propriei lui decăderi, faptul că părăsise clanul în sânul căruia 
zeii îi hărăziseră să se nască? 

La fel, existau îndatoriri ale întregului oraș, iar dintre acestea pri- 
ma, cea mai importantă, era vânătoarea-de-rege. A le neglija, însemna 
să-i înfrunţi pe zei. Şi toată lumea ştia ce păţiseră, cândva, oamenii, 
din cauza aroganţei lor. 

Răzbunarea zeilor poate că nu se va arăta pe loc, dar va veni cu 
siguranţă. lar el, care îl ajutase şi îl ascultase pe Belfeor... cum mai 
putea el să spere că va scăpa de mânia zeilor? 

Inainte de venirea serii se hotărâse ce avea de făcut. Sosiseră deja 
în Carrig, pentru sărbătoare, nu numai oamenii din cele două mici 
caravane, ci şi o mulțime de ţărani din satele învecinate. Aceştia erau 
oameni simpli, fără şcoală, care nu ştiau să se descurce tocmai bine cu 
calendarul. Pentru e1, sosirea primăverii însemna că venise şi vremea 
vânătorii-de-rege, şi, în anii când prima lună nouă cădea târziu, 
începeau să sosească cu o săptămână sau două mai devreme şi, după 
asprimea iernii, erau bucuroşi să aştepte sărbătoarea lenevind prin oraş. 
Fuseseră mai puţin afectați decât orăşenii de apariţia lui Belfeor, în 
primul rând pentru că acesta îi lăsase mai mult în pace, deoarece de ei 
depindea aprovizionarea orașului cu hrană, ei erau cei ce arau, semă- 
nau şi apoi strângeau recolta. Aşa că, exceptând faptul că fuseseră 
obligaţi să furnizeze cu regularitate un contingent de lucrători pentru 
minele lui Belfeor — iar pentru asta nu făcuseră decât să mormăie, aşa 

cum ar fi mormăit şi în cazul unui nou impozit — practic nu remarca- 
seră în mod deosebit apariţia uzurpatorului. Pentru că erau obișnuiți să 
facă ce le cereau cârmuitorii Carrig-ului. Deoarece aceşti cârmuitori 
le ocroteau vieţile, în fața atacurilor bandiţilor; soldaţii din Carrig pu- 
teau fi chemaţi să vâneze acele fiare sălbatice care le amenințau tur- 
mele şi copiii; iar dacă se întâmpla ca ogoarele să le fie distruse de vreo 
erupție vulcanică, tot cârmuitorii din Carrig le dădeau un acoperiş sub 
care să se adăpostească. Aşa că, de ce să pună ei la îndoială înţelep- 
ciunea acestui ultim conducător al oraşului? 

Dar vestea că Belfeor refuza să ţină vânătoarea-de-rege, ba chiar 
că mersese până acolo încât izgonise tofi parradilii de pe Colinele Fu- 
megânde, ei bine! asta îi va stârni bine de tot, era absolut convins! 

Aşa că în seara aceea făcu ceva ce nu mai îndrăznise să facă de 
multe luni: se aventură în oraş de unul singur. Era obligat să meargă 
singur. Unul câte unul, toți servitorii săi personali îl părăsiseră, mai ales 
de când tatăl său se sinucisese, astfel încât singurele porunci pe care le 
mai putea da el erau numai în numele lui Belfeor, şi acestea nu erau as- 
cultate decât dacă erau însoţite şi de ameninţarea unei arme energetice. 

Ah, pe toți zeii! Cât de mult se schimbase Carig-ul! 

Dar pe el încă nu-l uitaseră oamenii, aşa cum sperase el să se 
întâmple. ÎI ştiau chiar şi copiii de pe străzi, care fugeau după el, stri- 
gându-i numele şi aruncând cu bulgări de noroi. Abia mersese un pic 
mai mult de un kilometru când îşi dădu seama că scopul pe care şi-l 
propusese nu putea fi atins ba, dacă persista în ideea lui, putea să fie 
surprins pe vreo alee mai dosnică şi omorât în bătaie. Se întoarse să 
fugă de un grup de copii, care începuseră să arunce în el nu numai cu 
noroi, Ci şi cu pietre şi, orbit de nişte mizerie care-l lovise drept în 
faţă, se izbi în plin de un om, care tocmai ieşise dintr-o tavernă. 

— Uşurel! zise străinul, ţinându-l să nu cadă. Apoi se răsti la copii, 
spunându-le să se ducă acasă. 

— Dar ăsta-i Ambrus, trădătorul! urlă cel mai răsărit dintre copii. 

Străinul îşi luă mâna de pe braţul lui Ambrus şi-l apucă pe băiat 
de ureche. 

— Ai auzit vreodată vorba aia: „Cine zice ăla este?” Şterge-o de 
aici şi du-te acasă, înainte să-mi scot sabia şi să-ţi măsor spinarea cu 
latul ei! 

Ștergându-şi murdăria ce-i intrase în ochi, Ambrus văzu că salva- 
torul său era un om solid, puternic, cu toate că avea părul alb şi fața 
plină de riduri. Deşi printre copii se numărau şi câţiva adolescenţi, deşi 
erau douăzeci la unu, aceştia ezitară o clipă, apoi se întoarseră şi înce- 
pură să se îndepărteze. Până ajunseră la colţul străzii, se tot uitară îna- 
poi, dar străinul continua să-i privească sfidător şi, în cele din urmă, 
se făcură nevăzuţi. 

— Nici nu știu cum să vă mulţumesc, sir! spuse Ambrus umil. Şi 
totuşi, nu copiii sunt adevărații vinovaţi de asta. Sunt absolut convins 
că părinţii i-au învățat să mă numească trădător. Vorbele erau tare 
amare, dar trebuia să le rostească. 

— Deci dumneata eşti Ambrus? zise omul cu părul cărunt. Da, am 
auzit şi eu vorbindu-se multe pe seama dumitale. Dar a numi pe 
cineva „trădător” este cam tare, chiar dacă nu ştiu prea multe despre 
cauza care a dus la asta, deoarece sunt venit de curând în acest oraş, 
cu una dintre caravane. Când e vorba de trădare, eu, unul, vreau să am 
în faţa ochilor dovezi serioase, înainte de a mă alătura mulțimii şi a 
începe să arunc cu pietre. Da, serioase! Totuși, spune-mi, te rog, dacă 
ştiai că concitadinii dumitale te tratează cu atâta asprime, ce te-a făcut 
să te arăţi printre ei, de unul singur? Nu faci parte dintr-o familie 
nobilă? Nu ai servitori şi oameni de arme care să te apere? 

Mirat să găsească atâta înțelegere şi compasiune din partea unui 
om pe care nu-l mai văzuse în viaţa lui, Ambrus îi explică despre ce 
era vorba. i 

— Nu se mai ţine vânătoarea-de-rege? omul cărunt părea nedume- 
rit, dar Ambrus avu impresia că deslușeşte şi o inexplicabilă urmă de 
mulțumire în tonul lui. De ce ar fi putut fi mulțumit un asemenea om 
de o atare veste? După purtare şi îmbrăcăminte, Ambrus avea impresia 
că este un negustor prosper, iar noutatea ar fi trebuit mai degrabă să-l 
supere, pentru că pierdea ocazia unui câştig serios. Dar nu era momen- 
tul speculațiilor pe tema asta. Salvatorul lui dorea să se întoarcă în 
taverna din care tocmai ieşise şi insista ca Ambrus să vină cu el. 

Ambrus încercă să se împotrivească, zicând că dacă se aventu- 
rează într-o tavernă, sigur se va găsi vreun necioplit care să se ia de el. 
Dar celălalt nu vru să audă de așa ceva şi-i înlătură scurt obiecțiile: 

— Nu, aici nu va face nimeni aşa ceva! Cei mai mulţi dintre prie- 
tenti mei, care au venit cu aceeaşi caravană, sunt aici. Şi, dacă va fi 
nevoie, te vom apăra cu toţii. Hai, intră! 

Și-l trase pe Ambrus înăuntru. 

Și, o dată intraţi, făcu exact ce promisese. Deşi câţiva clienţi înce- 
puseră să strige când l-au recunoscut pe noul-venit şi săriseră ca arşi, 
gata să se năpustească asupra lui, la un semn al bărbatului cărunt fie- 
care din ei se trezi cu câte doi oponenți în faţă, fapt care îi potoli repede 
de tot. Ambrus se întreba cine mai era şi acest om, pe care abia-l cunos- 
cuse, de sar atâţia oameni să-i asculte ordinele, fără nici o discuţie. 

— Acolo sus, pe masă! porunci omul, făcându-i semn cu mâna. 
Spune-le şi celor de faţă ceea ce mi-ai spus mie! 

Bâlbâindu-se, dar hotărât să facă faţă cu îndrăzneală situaţiei, 
Ambrus se conformă. Nu încercă să ascundă de fel faptul că, la început, 
i se alăturase lui Belfeor, dar susţinu că în nici un caz nu avea de gând 

să comită un sacrilegiu. Spuse că el considerase de la sine înțeles că 
uzurpatorul, care luase puterea legal, doborându-l pe rege, va continua 
să respecte vechile lor obiceiuri. Dar acum, când aflase că acesta alun- 
gase parradilii de pe Colinele Fumegânde, se căia pentru ce făcuse şi nu 
voia să mai aibă cu nimic de-a face nici cu Belfeor, nici cu banda lui. 

Când tăcu, urmă un moment de linişte solemnă. Care fu întrerupt 
de omul cu păr cărunt, care bătu din palme, zicând că ascultaseră cu 
toții recunoaşterea cinstită a unei greşeli. Peste tot în tavernă oamenii 
dădeau din cap a aprobare, chiar dacă încă reticenţi, iar câţiva începură 
să blesteme, chemând mânia tuturor zeilor asupra capului lui Belfeor, 
ceea ce stârni ştrigăte de aprobare. Cărora, pentru a-şi dovedi sinceri- 
tatea spuselor, li se alătură şi Ambrus, cu fervoare. 

— Bravo! zise omul acela cărunt. Dar mi-e teamă că povestea asta 
nu se termină aici pentru dumneata, prietene Ambrus! Ai fost prea 
adânc vârât în mizerie, pentru a te putea spăla așa de uşor pe mâini. În- 
să toată această implicare a dumitale poate că ar putea fi întoarsă spre 
propriu-ţi folos. Hai să ne sfătuim şi să vedem cum ai putea exploata 
mai bine încrederea pe care Belfeor încă o mai are în dumneata. 

Nedumerit, Ambrus îl întrebă: 

— Sir, spuneaţi că sunteţi străin de acest oraş... Ce vă face să fiți 
atât de interesat de problemele noastre? 

— Sunt un om care urăşte nedreptatea, oriunde o întâlneşte, îi răs- 
punse omul. Stai jos, să bem un pahar şi să vedeam ce ar fi de făcut. 


a 


— Dacă nu te dădeai la timp la o parte, spuse Yanna, jur că barbarul 
ăla te-ar fi strâns de gât! 

— Ambrus?! Belfeor se lăsă pe spate în scaun. Ambrus nu e decât 
un laş, mic şi prost. Nu seamănă nici pe departe cu tatăl lui, care era 
regent pe vremea când Pargetty şi cu mine am sosit aici. Bătrânul sir 
Bavis Knole avea destulă vână-n el să mai dea şi la alţii! Se spuneau 
fel de fel de murdärii despre el, mai ales că ar fi măsluit vânătoa- 
rea-de-repe ca să rămână la putere timp de optsprezece ani, dar nimeni 
nu a îndrăznit vreodată să-i spună „laş” sau, dacă a făcut-o cineva, n-a 
mai apucat s-o repete. A încercat chiar să-mi poruncească și mie — 
mie! Bineînţeles, când şi-a dat seama că amenințările lui cu mânia 
divină mă lasă rece, s-a aruncat din turn, dar vi-l puteţi imagina pe 
Ambrus dând dovadă chiar şi de acest curaj deplasat? 

— Cred că eşti pe punctul să ne bagi într-un necaz de toată fru- 
museţea! spuse Pargetty, uşor ezitant. 

— Necaz? îl îngână Belfeor sarcastic. Ce necaz? Totul merge ca pe 
roate! Extragem destul minereu pentru a... 

— Nu despre minereu vorbeam eu, îl întrerupse Pargetty. Poţi să 
râzi tu cât vrei de amenințarea cu mânia divină, dar pentru oamenii 
ăştia e o realitate cu care s-au născut. Şi, aşa cum sunt concepute 
superstiţiile locale... 

Belfeor fornăi nemulțumit: 

— Tu şi ideile afurisitului ăluia de Corp al tău! Acum o să-mi spui 
cu câtă grijă se fereşte Corpul să intervină pe aceste planete barbare. 

Parpetty se înroşi. Spuse parcă apărându-se: 

— Doar ştii cum m-a tratat Corpul! Şi asta doar pentru că m-am 
ridicat şi am spus ce credeam eu despre atitudinea lor față de PRZ-uri, 
despre faptul că lăsau zeci de planete locuibile la cheremul unor barbari 
ce se târăsc în mocirlă. Dar există o idee universal valabilă, anume că 

nu trebuie să cauţi necazurile cu tot dinadinsul, nu crezi? Eşti foarte 
nerăbdător să mă asculţi când îți vorbesc despre resursele necartogra- 
fiate ale acestei planete, dar când încerc să-ţi atrag atenţia cum să te 
porţi cu oamenii de aici, mă scuipi drept între ochi! 

Vocea i se ridicase şi sfârşi de vorbit aproape strigând. Uimit de 
această ieşire a lui Pargetty, atât de diferit în mod normal, Belfeor 
dădu din umeri: 

— OK, spune ce ai de spus şi despre oameni! 

Pargetty inspiră adânc. 

— Uite ce e! Chiar dacă datorită Corpului oamenii ăştia au fost rupți 
de restul civilizaţiei galactice şi au ajuns într-un asemenea hal încât 
numai cu greu mai pot fi consideraţi fiinţe umane, asta nu înseamnă 
că nu au şi ei propriile lor speranţe, credințe, ambiţii şi aspirații, şi de 
astea trebuie ținut cont. 

— Ia te uită unde-mi era predicatorul! zise Belfeor ironic. N-am ştiut 
nicicând că eşti atât de preocupat de soarta sălbaticilor ăstora, Meard! 

— Nu rosti numele ăsta pe această planetă! izbucni Yanna. Era 
ei să devină nervoasă. Privi în jur, ca şi cum s-ar fi aşteptat să 
vadă pe cineva care trăsese cu urechea. rândul 

— Tu stai deoparte, se răsti Beifeor la ea. Prietenul nostru 
Pargetty tocmai şi-a început conferinţa asupra localnicilor. Să-l lăsăm 
să termine... până acum n-au fost decât vorbe goale şi ar fi bine să nu 
o ţină tot așa, dacă nu vrea să mă facă să-mi pierd timpul de pomană. 

— Gândeşte-te la situaţia în care ne găsim aici! exclamă Pargetty. 
Suntem doar o sută doi oameni, într-un oraş cu șaptesprezece mii de 
cetăţeni. Deja mulți dintre ţăranii din împrejurimi au venit în oraş, pen- 
tru sărbătoare, satele sunt aproape pustii. Cum vor reacţiona toți oame- 
nii ăştia, dacă vor afla că nu se mai ţine vânătoarea-de-rege? Suntem 
depăşiţi numeric în proporție de cel puţin o sută şaptezeci la unu! Şi 
ce-o să zică oamenii veniţi cu caravanele? Vor fi, fără nici o îndoială, 
furioşi şi nemulţumiţi, ei sunt atrași încoace tocmai de vânătoa- 
rea-de-rege şi nu vor accepta să fie lipsiţi de dreptul lor de a face 
negoţ. Te-ai gândit măcar un singur moment la toate astea, Belfeor? 

Plictisit, Belfeor îşi scoase cu un gest neglijent arma energetică, 
cu care îl amenințase mai înainte pe Ambrus. 

— Una d-asta are destulă energie în acumulator pentru a frige o 
sută şaptezeci de oameni, spuse el. Asta dacă stau liniștiți cât timp e 
nevoie, şi nu intră-n panică şi nu o iau la fugă, cum au făcut până acum! 
Fir-ar să fie, Pargetty, ce te-a apucat de ţi-ai schimbat în halul ăsta 
părerile? Minţeai atunci când mi-ai zis că, dacă devin stăpânul legitim 
al Carrig-ului, pot să fac ce vreau, fără să întâmpin nici o opoziţie? 

— N-ai ascultat cu atenţie chiar nimic din cele ce ţi-am spus eu? se 
zborşi Pargetty. Ai devenit „regentul” Carrig-ului, nu „stăpânul” lui! În 

faţa localnicilor, conducătorii acestui oraş nu sunt decât viceregi, gu- 
vernând în numele zeilor şi, pentru a dovedi că zeii sunt încă de acord 
ca ei să rămână la conducere, trebuie să îndeplinească diverse ritualuri 
şi acţiuni simbolice, cum ar fi şi doborârea parradilului. Ei cred că exis- 
tenţa lor se încadrează într-un complex universal de forțe divine, care 
trebuie respectate de conducătorii lor așa cum le respectă şi ei. 

Belfeor îl privi cu răceală. 

- Ha! Ăsta nu prea e cântecul pe care-l cântai pe vremea când 
pregăteam operaţia de aici, n-ai impresia? Insistai că planul e ireproşa- 
bil, că e imposibil să ratăm. Şi insistai că localnicii vor asculta orbește, 
de oricine se conformează mascaradei ăleia de la început, ca treburile 
să pară că respectă legea! 

Pargetty se lăsă pe spătarul scaunului 

— Credeam că e de la sine înţeles pentru oricine că nu poţi încerca 
să schimbi peste noapte superstiţiile unei mase de oameni, replică el. 
Tu nu eşti în stare să înţelegi chiar nimic, când e vorba de nişte men- 
talităţi primitive? 

Yanna spuse încet: 

— Belfeor, cred că Pargetty are dreptate în privinţa asta. Ar trebui 
să faci cum zice el, In fond, până acum, a avut dreptate pe toată linia! 

Belfeor îşi trânti palma deschisă pe masa din faţa lui. 

— Acum o să mă ascultați voi pe mine! Pargetty, mă întrebai dacă 
m-am gândit vreo clipă la situaţia în care ne găsim. Pot să-ţi pun şi eu 
aceeași întrebare. Ai uitat că dobitocii ăia de la bordul lui Rechin-lup 
au doborât o navă? Nu ştim ce navă era — a intrat în atmosferă şi a ars 
— dar ce ar fi putut fi, dacă nu un crucişător de Patrulă, venit aici să 
schimbe vreun agent, sau poate chiar să aducă pe cineva în locul lui 
Heron? Bineînţeles, putem să ne bazăm un timp pe faptul că resursele 
Corpului sunt suprasolicitate, așa că nu vor putea dispune de o navă pe 
care să o trimită imediat aici, pentru cercetări, dar, mai devreme sau 
mai târziu, tot o vor face. 

— inainte de a se întâmpla una ca asta, vreau — vrei, vrem cu toții — 
să strângem destule materiale radioactive, ca să putem să trăim în lux 
şi bunăstare pentru tot restul zilelor noastre. Doar ăsta e scopul întregii 
noastre operaţii, nu? Ba mai mult, avem nevoie de destul de mulţi bani 
pentru a ne putea finanța, la nevoie, dacă va trebui să facem faţă şi 
vreunui proces, în cazul în care vreo gură mare începe să latre ce nu 
trebuie, sau dacă descoperă cineva unde anume am dat noi lovitura. Şi 
toate astea înseamnă că trebuie să-i mânăm serios de la spate pe lo- 
calnici şi să menţinem producţia minelor cât mai ridicată. Până acum, 
abia dacă suntem chit: cumpărarea celei de-a doua nave ne-a epuizat 
tot profitul pe care l-am obținut anul trecut... te-ai gândit până acum 
la asta? Când o s-o ştergem de aici, cu un depozit plin de materiale 

grele la dispoziţie, din care ne putem alimenta buzunarele ori de câte 
ori este nevoie, putem râde în nasul oricui încearcă să ne ia la întrebări! 
Putem zice absolut orice vrem despre locul în care am găsit minereul. 
Putem trăi pe picior mare și, cu puţin noroc, vom fi în stare să ne 
permitem chiar şi tratamente de longevitate. Doar asta-ți doreai, nu? 
Ţi-ai ratat şansa de a câştiga un secol în plus de viaţă atunci când ai 
fost respins din Corp, şi asta e singura ta ocazie de a-ţi lua revanşa! 
Aşa că, pentru numele galaxiei, de ce vrei să ne pierdem timpul cu nişte 
superstiții prosteşti, când tot ce avem de făcut este să săpăm şi să trans- 
portăm, să săpăm şi să transportăm, folosind fiecare minut pe care-l 
avem la dispoziție? 

— A organiza vânătoarea-de-rege pentru a-i linişti pe băștinași nu 
e o pierdere de timp! ripostă Pargetty. E... e pur şi simplu o asigurare! 

— Atunci du-te şi organizeaz-o tu! In halul în care eşti, nici nu-mi 
poţi fi util pentru altceva. Du-te şi pune în scenă comedia asta pentru 
localnici... tot nu eşti bun la altceva. Deşi n-am nici cea mai vagă idee 
unde o să găseşti vreun parradil pentru vânătoarea asta. l-am gonit pe 
toți de pe coline. Ţi-am spus asta. 

— Ar fi trebuit să-l întrebi şi pe Pargetty înainte de a face asta, zise 
Yanna. Dar de ce ai făcut-o? 

— Erau o adevărată pacoste! răspunse Belfeor. Prospectorii se îm- 
piedicau de ei peste tot — aproape nu era o peşteră în care să nu dai de 
ei — şi, mai mult, pur şi simplu îi sărăceau pe fermieri, mâncau cam o 
cincime din recoltă. Cred că ar fi mai potrivit să-i cheme paraziți, nu 
parradili! 

Pargetty era palid la faţă, de parcă ar fi fost bolnav. 

— Oh... probabil că ne-am dus pe copcă, spuse el, ridicându-se în 
picioare. Ai spulberat practic cea mai sensibilă dintre tradiţiile locului, 
ca ultimul dobitoc. Mă duc la sir Gurton Knole, să pregătesc vânătoa- 
rea-de-rege. Poate o să mai obținem ceva timp. Dar nu pot promite 
nimic. Sunt aproape sigur că, datorită tâmpeniei şi incompetenţei tale, 
o să ne trezim cu o revoltă pe cap! 

Belfeor era atât de surprins de vehemenţa lui Pargetty — de obicei 
un om absolut inofensiv — încât rămase cu gura căscată şi nu apucă să 
mai scoată vreo vorbă înainte ca acesta să iasă din încăpere, trântind 
uşa după el. 


— Veşti bune, spuse Gus Langenschmidt în comunicator. 

— Atunci spune-mi-le, îl invită Brzeska. 

— Vorbesc dintr-o tavernă din Carrig, pe care practic am rechizi- 
ţionat-o. Slee ne-a aranjat să ajungem aici cu o caravană de la Dayomar. 
Modul în care a organizat acoperirea pentru şaizeci de oameni, într-un 
interval atât de scurt, a fost un adevărat model de eficienţă şi cred că îi 

datorăm o menţiune de merit la dosar pentru asta. Am călătorit ca sol- 
daţi, angajaţi în paza unei caravane. Slee a lansat un zvon insistent, 
despre existenţa unor bandiți foarte agresivi în zona Dayomar-ului, şi 
în câteva zile s-a instaurat panica, în așa fel încât nici un stăpân de 
caravană nu se mai putea gândi să pornească la drum fără escortă. Şi, 
după aceea, am putut imediat să ne angajăm. 

— Am ajuns aici acum douăzeci de zile. Am avut noroc şi că anul 
ăsta prima lună nouă din primăvară cade târziu, așa că am putut să ne 
punem foarte bine la curent cu situaţia actuală. Nu ştiu dacă Belfeor 
îşi dă seama, dar stă pe un butoi de pulbere, gata să explodeze. Deşi, 
dacă unul dintre consilierii lui a fost practicant de Corp, ar fi trebuit să 
o ştie al dracului de bine. A încălcat obiceiurile locului atât de flagrant, 
încât până şi oportuniştii de aici, care i se alăturaseră, au început să-l 
părăsească. Acum câteva seri, ieşind din tavernă, am dat peste Ambrus, 
pe care-l băteau nişte copii cu pietre. Ştii despre cine e vorba? 

Brzeska dădu din cap. 

„ Fiul renegat al fostului regent, corect? 

— El. Ei bine, tocmai auzise chiar din gura lui Belfeor că anul ăsta 
vânătoarea-de-rege nu se va mai ţine şi era speriat de moarte, atât de 
speriat încât se hotărâse să iasă de unul singur în oraş, riscându-şi viața, 
ca să le spună şi oamenilor vestea asta. Aşa că l-am adus înăuntru, 
l-am suit pe o masă şi m-am îngrijit ca absolut toţi cei de față să audă 
tot ce avea el de spus. 

— Este exact ce ne trebuia nouă. Acum tot oraşul este în fierbere. 
Toţi aşteaptă să vină luna nouă. Apoi, dacă Belfeor n-o să proclame 
vânătoarea-de-rege deschisă, aşa cum a spus Ambrus, o să se arunce 
asupra lui şi o să-l facă bucăţi, cu toate armele lui energetice. O să fie 
o poveste cam sângeroasă, dar aşa, orice intervenţie a noastră o să fie 
redusă la minimum. 

— E posibil ca Belfeor să-şi fi dat seama care e reacţia oamenilor 
şi să se fi răzgândit... nu ştiu. Oricum, cu o zi sau două în urmă sir 
Gurton Bavis, actualul şef al Clanului Parradil, a primit ordinul să or- 
ganizeze, totuși, vânătoarea. Dar e deja prea târziu. N-o să fie decât o 
farsă, şi toată lumea e perfect conştientă de asta. De obicei, cei mai 
buni piloţi de planoare din toate clanurile se pregătesc luni în şir, îna- 
inte de a îndrăzni să atace parradilul şi să-l doboare cu săgețile alea ale 
lor, mari şi ascuţite. Săgeţile se trag dintr-un fel de arcuri, cu ajutorul 
unor fâşii elastice, făcute din seva uscată a unui copac din partea locu- 
lui, numit Kautschook. Când ai timp, studiază niţel etimologia cuvân- 
tului... e interesant. 

— După cele întâmplate anul trecut, când Belfeor nici măcar nu s-a 
urcat într-un planor, s-a suit, pur şi simplu, pe o colină şi, plictisit, a 
doborât cu arma lui energetică un parradil, tinerii şi-au pierdut, evi- 

dent, orice urmă de entuziasm. În loc să-și mai piardă timpul cu antre- 
namentele, preferă să comploteze împotriva lui Belfeor... asta însă 
numai în timpul liber, când nu sunt obligați să lucreze în minele din 
Colinele Fumegânde. Din câte ştiu eu, există deja o mişcare clandestină 
de rezistenţă, în afară de ceea ce încercăm noi să stârnim la suprafaţă. 
De fapt, sunt convins că nici n-ar fi posibil să nu existe aşa ceva. 

— Şi, fiindcă am pomenit de mine, trebuie să-ţi spun că am reuşit 
să plasez doi agenţi acolo, şi aşa am aflat că nu este absolut nici un 
dubiu în privinţa intenţiilor intrușilor. Au mori de măcinat minereul, 
băi de sedimentare, fel de fel de echipamente de prospectare şi de pro- 
ducţie, totul importat ilegal. Rafinează minereul până la o puritate de 
optzeci şi opt la sută, apoi îl transportă cu planoarele la locul de care 
vorbeai tu. Mă întreb dacă aţi aflat ceva despre ascunzătoarea lor. 
Trebuie să fie undeva, destul de aproape de Cyclops, probabil chiar în 
acel sistem solar — dacă au o centură de asteroizi, ăla ar fi locul ideal 
— şi, la ora asta, cred că e destul de plină ca să poată da semnal pe un 
detector de masă. Producţia este de aproximativ cinci tone pe zi, şi asta 
nu-i chiar nimic. 

-O să ne îngrijim şi de asta, răspunse Brzeska. Imediat ce voi 
putea detaşa un crucișător, îl voi trimite să cerceteze sistemul Cyclops. 
Cum spuneai şi tu, depozitul ăla trebuie că e burduşit bine la ora asta. 

— Excelent! 

— Şi cum staţi cu... hm... intervenţia divind? 

— Totul e sub control, zise Langenschmidt. De aceea i-am infiltrat 
pe cei doi agenţi în mină. Probabil că jumătate din Carrig o să se 
năruiască din cauza erupţiilor, dar Belfeor n-o să se numere printre 
supraviețuitori. 


Indiferent cu cât de multă insistenţă este repetată o dezminţire, 
aceasta nu poate niciodată egala impactul pe care-l are asupra oame- 
nilor afirmaţia care a generat respectiva dezminţire. În timpul zilelor 
care au urmat, Gus Langenschmidt urmări, cu satisfacţie, cât de ade- 
vărat se dovedea acest străvechi percept aici, în Carrig. 

O dată ce povestea lui Ambrus, cum că vânătoarea-de-rege nu va 
mai avea loc anul acesta, începuse să se răspândească, Belfeor putea fi 
sigur că până şi cei care speraseră cuminţi, până în ultima clipă, să-l 
vadă revenind la îndatoririle obişnuite de regent, renunţaseră la idee, 
convinşi că ceremonia organizată în acest an va fi mai rău decât o pa- 
rodie. Deoarece era clar că uzurpatorul acţiona astfel din cauza unei 
presiuni externe, nu din respectul pe care, în mod normal, l-ar fi datorat 
zeilor. Şi, în consecință, până şi cel mai ignorant și cel mai docil dintre 
țăranii prezenţi în oraş, așteptând sărbătoarea, ajunsese să fie convins 
că individul nu mai merită să fie conducătorul legiuit al Carrig-ului, 
că nu este decât un tiran, un blasfemiator care trebuie înlăturat cu orice 
preţ. Bineînţeles că şi orășenii avuseseră la dispoziţie doi ani bătuţi pe 
muchie pentru a ajunge la aceeași concluzie şi, în fiecare casă, în fie- 
care tavernă, în fiecare han, toată lumea nu mai închina nici un pahar 
decât pentru căderea cât mai grabnică a lui Belfeor. 

Cei sosiți în ultima vreme, care erau nerăbdători să parieze pe 
concurenţi, descoperiră că nu au nici pe cine, nici unde să parieze. Pe 
toate uşile caselor şi prăvăliilor se vedeau însemnele clanurilor, ale tu- 
turor, cu excepţia clanului invadatorilor, care uitaseră de mult de tote- 
mul pe care Pargetty îi sfătuise să îl adopte. Cei cu un pic mai mult 
curaj vopsiseră ghirlandele pe care le atârnaseră la ferestre în negru, 
ca un simbol de doliu pentru necazurile orașului... dar problema nu se 
mai limita numai la doliu, ci şi la murmurele de nemulţumire care se 
auzeau pe zi ce trece mai tare. 

Printre oameni se răspândea o obidă tot mai înverşunată, încât 
parcă simţeai până şi temeliile oraşului vibrând de o mânie surdă. 

Şi, ca în orice situaţie similară, apărură o serie de alţi factori meniţi 
să întărească sentimentul, deja general acceptat, că zeii erau profund 
nemulţumiţi. Datorită condiţiilor de mediu — în imediata apropiere a 
zăcămintelor de materiale radioactive din regiunea vulcanică — nivelul 
normal de radiaţii în Carrig era cu zece sau douăsprezece procente 
mai ridicat decât media la nivel planetar. Dar localnicii se adaptaseră 
şi, chiar dacă avorturile spontane erau mai frecvente decât în sud, abia 
dacă-şi mai dădeau seama de asta. 

În familiile ţăranilor care-şi aveau gospodăriile pe Colinele Fu- 
megânde, numărul copiilor născuţi morţi sau cu malformații congeni- 
tale era, totuşi, neobişnuit de mare. Dar ţăranii se obişnuiseră şi cu asta 
şi, de obicei, îşi îngropau resemnaţi cam fiecare al doilea sau al treilea 
copil înainte de a împlini vârsta de un an, ba chiar fără prea mare 
supărare, pentru că gospodăriile lor nici nu puteau hrăni nişte familii 
prea numeroase. Mai mult, era fapt cunoscut şi recunoscut că în tinu- 
turile calde din sud, numărul copiilor morţi la o vârstă foarte mică, din 
cauza feluritelor boii şi epidemii, era cel puţin la fel de mare. 

Deşi majoritatea lor se resemnaseră în fața sorții, existaseră totdea- 
una un număr de tinere familii de ţărani, e drept, foarte mic, ce se stră- 
mutau la oraş, în speranţa de a aduce pe lume nişte copii sănătoşi. Însă 
acum, oamenii fiind obligaţi să muncească în minele lui Belfeor, fără 
urmă de protecţie împotriva radiaţiilor, începuseră şi familiile din oraş 
să piardă tot mai mulţi nou-născuţi şi, imediat ce Langenschmidt lansă 
că ar fi vorba de un blestem al zeilor, acesta se răspândi în tot 
ţinutul cu iuţeala fulgerului. zvonul 

Satisfăcut, Gus căuta şi alte căi de a accentua în minţile oamenilor 
ideea de origine diavolească a prezenţei lui Belfeor. Şi îşi reaminti 
imediat că oamenii din Carrig erau foarte sensibili la semne din partea 
zeilor. Şi, evident, ar fi fost foarte util dacă s-ar fi ivit ceva de genul 
ăsta, poate chiar şi câteva minuni moderate, la momentul oportun... 


În stânca de la picioarele citadelei pe care se găseau templul şi 
fortăreaţa era săpată o veche statuie a zeului Larso-Veng, stăpânul noro- 
cului, ce se bucura de multă consideraţie din partea localnicilor. După 
ce încheiau un contract sau o înţelegere oarecare, oamenii aveau obi- 
ceiul să vină mai întâi la statuie, să-i mângâie obrazul vesel şi bucălat, 
şi numai după aceea să se apuce de treabă. Chiar şi străinii sosiți cu 
caravanele procedau, de multe ori, la fel, şi nici un marinar nu şi-ar fi 
pornit barca pe râu în jos, fără să facă o vizită la statuie. 

Într-o dimineaţă, imediat după ce Langenschmidt ajunsese la con- 
cluzia că sosise şi vremea minunilor, stăpânul unei bărci, care venise 

la Carrig special pentru vânătoarea-de-rege şi care se hotărâse, în cele 
din urmă, să nu mai rămână, din moment ce totul n-o să fie decât o farsă 
jalnică, venise, morocânos, să mângâie statuia. Îşi întinse mâna câtre 
fața de piatră, pe care secolele de mângâieri o șlefuiseră de semăna la 
atingere cu mătasea, şi, spre surprinderea lui, o simți umedă. 

Exclamând surprins, omul privi mai îndeaproape şi văzu că din 
ochii zeului curgeau lacrimi. 


În aceeași seară, în piață, un graat fu apucat de streche. Animalul 
stătea liniştit, cu o încărcătură de pânză în spinare, în timp ce stăpânul 
lui discuta preţul unui balot de postav cu un confrate de-al său, așezat 
la o tarabă, şi arăta destul de docil ca un soldat din garda unei caravane 
să se apropie de el şi să-l mângâie, ca şi cum ar fi vrut să-l cumpere. 
Dar în clipa următoare se ridicase pe picioarele de dinapoi, zbierând 
ca apucat şi lovind în toate părţile, încât a fost nevoie de şase oameni 
cu frânghii ca să-l stăpânească, înainte de a fi omorât. 

Furios, stăpânul animalului încuviinţă pe deplin spusele soldatu- 
lui, când încercară împreună să-şi dea seama de ce o luase acesta, 
brusc, razna: Carrig-ul ajunsese să aducă tuturor numai ghinion. Nu 
începuse până şi zeul norocului să plângă, văzând halul în care 
ajunsese orașul? 


Ducându-se la puţul care nu seca niciodată, din curtea din spate a 
casei de la oraş a Clanului Twywit, unde familia revenea totdeauna 
înaintea sărbătorii de primăvară, o bucătăreasă brunetă lăsă găleata să 
cadă în apa aflată şapte metri mai jos, dar... o scoase plină cu sânge! 
O scăpă din mână şi începu să urle înspăimântată, în timp ce o droaie 
de servitori şi de oameni aflaţi în preajmă se adunau alergând în jurul 
ei, să vadă ce se întâmplase. Se priviră unul pe altul cu gura căscată, 
căzând rapid de acord că atâtea minuni, într-un timp atât de scurt, nu 
puteau avea decât un singur înţeles. 

Şi, ca unul, îşi întoarseră toţi privirile spre marele turn de veghe 
al fortăreței. Acolo era Belfeor.. . 

Unul din servitori fu trimis la sir Malam Corrie, pentru ca acesta să 
afle noutatea şi să-şi dea, la rândul său, seama cât de gravă era situaţia. 


Când povestea minunilor pe care le pusese la cale revenise, cu 
înflorituri, la taverna în care-şi stabilise cartierul general, Langen- 
schmidt constată mirat şi încântat cât de mult se îmbunătăţise mate- 
rialul brut, pus în circulaţie de el, prin transmisie orală. De exemplu, 
acum se povestea că fântâna din casa Clanului Twywit — în care oa- 
menii lui aruncaseră, pur şi simplu, nişte colorant inofensiv — nu numai 
că era plină cu sânge, dar şi că se descoperiseră în ea o mulţime de 

trupuri ciopârțite, ale unor oameni omorâţi de tovarăşii lui Belfeor, 
peste iarnă, şi aruncate acolo. Se găseau şi oameni în stare să jure că 
graatul apucat de streche din piaţă, înainte de a fi omorât, urlase cu 
glas omenesc blesteme la adresa lui Belfeor. Iar zeul norocului nu 
numai că plângea — îi băgaseră în ochi nişte pungi de plastic pline cu 
apă, bine ascunse — ci îşi schimbase complet expresia feţei, arătând 
lumii o figură tristă, nu faţa zâmbitoare pe care i-o ştiau ei. 

Lui Langenschmidt i se părea că e pe calea cea bună. Aşa că îşi 
strânse câţiva colegi şi începură să se gândească la o serie nouă de 
minuni, care să fie văzute de cât mai multi cetăţeni integri, demni de 
toată încrederea concitadinilor lor. Avea senzaţia că o să fie ca şi cum 
ar fi turnat gaz peste un foc de lemne uscate ca iasca. 

Două zile mai târziu, în ziua de dinaintea nopții cu lună nouă, lu- 
crătorii din mine se revoltaseră. Înainte ca ordinea să fie restabilită cu 
ajutorul armelor energetice, unul dintre supraveghetori fusese aruncat 
într-o moară de zdrobit minereu. Şi, chiar sub ameninţarea armelor, 
oamenii nu se potoliseră până când nu apăruse însuşi Belfeor şi nu le 
promisese solemn că vânătoarea-de-rege va avea loc şi că vor fi toți 
liberi să ia parte la sărbătoare. Dar, conform celor spuse de cei doi 
agenţi ai lui Langenschmidt infiltraţi la mină, Belfeor părea supărat 
foc, şi ţipase tot timpul la oamenii lui, făcându-i cum îi venea la gură. 

Iar în seara acelei zile se auzise că trimisese după sir Gurton Bavis, 
probabil ca să discute despre ritual, dar, în acel moment, Gus Langen- 
schmidt îşi jucase deja asul de atu: le ordonase tuturor celor şaizeci de 
oameni pe care-i avea la dispoziţie să pornească prin oraș şi să spună 
tuturor un singur lucru, anume că Belfeor gonise toți parradilii de pe 
Colinele Fumegânde. Aşa că, ce rege mai era de vânat anul ăsta? 

După care stătuse cuminte, frecându-şi palmele şi așteptând ca 
uzurpatorul să pice în groapa pe care şi-o săpase, practic, de unul singur. 


Anul trecut Ambrus se simţise încă destul de sigur pe el, pentru a 
putea sta calm pe această platformă, fără să-şi facă probleme că tatăl 
său păşise în moarte dintr-un punct aflat la nici trei metri de locul în 
care stătea el. 

Dar anul acesta... 

Încercă să evite privirea lui sir Gurton, unchiul lui, care stătea 
alături de Belfeor, în ţinută de ceremonie, şi să-şi concentreze atenţia 
asupra soarelui care apunea în spatele Colinelor Fumegânde. Era o 
seară frumoasă şi senină, pe cer nu se zăreau decât câţiva nori, tiviţi 
cu roz de lumina roşiatică. 

Dar a privi spre Colinele Fumegânde era totuna cu a privi la lu- 
crarea lui Belfeor. Pentru că peste tot nu mai vedeai decât maşini, duse 
până acolo cu preţul a nenumărate vieţi omeneşti: macarale, funiculare, 

ascensoare de mină şi fel de fel de alte echipamente necesare mineri- 
tului. Schimbând tabăra, Ambrus, spre deosebire de majoritatea bărba- 
ţilor din Carrig, scăpase de obligaţia de a munci în mină, însă auzise 
destule poveşti despre felul în care mergeau lucrurile acolo, iar acum, 
amintindu-şi de cele auzite, simţea că i se întoarce stomacul pe dos. 

Împotriva voinţei lui, privirea i se fixă asupra lui Belfeor şi fu 
mulțumit să vadă că omul îşi pierduse complet siguranţa de sine. Era 
întunecat la faţă, se simţea că abia-şi mai stăpâneşte furia şi transpira 
abundent. Lângă el, Pargetty încerca să-l potolească, şoptindu-i ceva, 
dar asta părea să-l irite şi mai rău. In cele din urmă izbucni: 

— Cât timp o să mai stăm aici ca nişte momâi? 

Pargetty înmărmuri. Sir Gurton, cu ochii arzând, se întoarse numai 
pe jumătate spre cel ce vorbise, răspunzându-i răstit: 

— Până când va apărea luceafărul de seară! 

— Ce... ce mascaradă! Belfeor îşi scoase o batistă din buzunar și se 
şterse pe frunte. Prostie, pierdere de timp... Ei, ce să-i faci? Presupun 
că e obligatorie... Pargetty încercă din nou să-l facă să tacă din gură, 
dar nu reuşi. 

— Şi ce-o să fie dacă n-o să găsiţi nici un parradil să-l omor, ha? 
întrebă el. Ce zice ritualul ăla tâmpit al vostru, în cazul ăsta? 

Sir Gurton nici măcar nu-i răspunse. Dar Ambrus îşi încleştă pum- 
nii. Cum de fusese atât de orb încât să se alăture acestui barbar necredin- 
cios? Simţea cum i se înroşesc obrajii de ruşine. Ca să se depărteze de 
omul faţă de care nu mai simţea decât cea mai adâncă repulsie, se dădu 
un pas înapoi, şi sabia care-i atârna la şold zăngăni din cauza mişcării. 

Din depărtare se auzea zgomotul făcut de nobilii care se adunau 
pentru ceremonie. De obicei se auzeau strigăte voioase, se simţea emo- 
ţia tuturor, ca înaintea oricărei mari sărbători. Acum însă nu se auzea 
decât zgomotul paşilor şi, din când în când, câte o uşă trântită. Sluji- 
torii, ajutoarele, înţelepţii, aliniaţi pe platformă conform obiceiului, îşi 
schimbau nerăbdători greutatea de pe un picior pe altul. Ambrus se 
întreba dacă l-ar fi primit printre ei. Deoarece, dezonorându-şi clanul, 
legal nici măcar nu avea dreptul să participe la ceremonie. Cel mai 
probabil era că-l băgau atât de puţin în seamă, încât nici nu le păsa 
dacă el era sau nu de faţă. 

— Cred că se vede luceafărul de seară, șopti slujitorul cu ochii cei 
mai ageri, privind concentrat către cer. Se întinsese după sceptrul lui 
sir Gurton, pentru a-l îndrepta în direcţia stelei, în cazul în care ochii 
nu i-ar fi îngăduit bătrânului să o zărească. 

Dar, chiar în clipa aceea, de pe coline se ridică ceva întunecat, ce 
începu să dea din aripi prin fumul ce ieşea din vulcani. Toţi cei aflați 
pe platformă exclamară într-un singur glas: 

— Regele! Regele! 

— Da, dar parcă e ceva ciudat cu el! zise Ambrus emoţionat. 
Uitaţi-vă! Duce ceva în gheare! 

Sir Gurton, privi în direcţia în care-i arătau ceilalţi, ezită, apoi zise: 

— Poate să vadă cineva despre ce e vorba? 

— Cred, rosti tânărul slujitor cu ochi ageri — şi înghiţi în sec, cu 
greutate, înainte de a continua — cred că e un om. Atârnă sub trupul 
parradilului, într-un fel de harnaşament! 

Se priviră un timp unii pe alţii, nevenindu-le să creadă. Era ceva 
atât de ieşit din comun, încât până şi sir Gurton uită să pronunţe cuvin- 
tele rituale, prin care anunţa deschiderea vânătorii-de-rege. Cuprins de 
nerăbdare în ultimul hal, Belfeor sparse, în cele din urmă, tăcerea: 

- Ei bine, ce importanţă are asta? mugi el. Ala e un parradil... nu 
asta vă doreaţi? 

Nu-l băgă nimeni în seamă. Parradilul îşi continua zborul şi se 
apropia din ce în ce mai mult, bătând, din când în când, din aripi, 
pentru a se menţine pe o direcţie care-l aducea drept spre fortăreață. 
Acum era clar că vederea ascuţită a tânărului slujitor nu se înşelase 
nici de data asta. Sub pântecele parradilului atârna, într-adevăr, un 
bărbat, stând într-un fel de leagăn făcut din nişte corzi solide. 

— Ah, m-am săturat de prostia asta! rosti brusc Belfeor. Ala e un 
parradil, voi m-aţi bătut la cap până mi s-a acrit să omor un parradil, 
şi pentru mine n-are nici o importanţă dacă-l omor acum, sau altă dată. 
Aşa că o să termin treaba pe loc, chiar acum! 

Şi îşi scoase arma energetică din holsterul de la centură. 

În clipe care urmară, Ambrus nu făcu nici o mişcare în mod con- 
ştient. Părea că se află sub stăpânirea unei forţe exterioare lui, o forţă 
izvorând din secole de tradiţie, sau chiar mai profundă, avându-și 
originea direct în legea divină. Braţul drept îi ţâşni în jos. Palma i se 
încleştă cu putere pe mânerul sabiei de ceremonie. O scoase din teacă. 

Şi lama şuieră sălbatic prin aer. 

Îl surprinse pe uzurpator chiar în clipa în care-şi îndrepta, atent, 
arma către parradil, despicându-i capul din creştet până la bărbie. 
Sabia se înţepenise în oasele sfărâmate şi, când Belfeor căzu, se smulse 
din mâna lui Ambrus. 

Pargetty ţipă ca o femeie şi încercă disperat să-şi scoată propria-i 
armă. Dar Ambrus urlă la el — nimeni nu apucase să facă nici o mişcare 

„— apoi se năpusti asupra lui. ÎI izbi cu umărul drept în piept, apoi, din 
cauza avântului, se loviră amândoi de parapet, trecură peste el şi dis- 
părură în gol. 

Când ţipetele amuţiră, sir Gurton făcu un semn simbolic cu mâna 
lui dreaptă. 

— Şi-a spălat păcatele, spuse el grav. Acum sufletul tatălui său 
poate renaşte în pace. 

Ca şi cum li s-ar fi luat o povară enormă din spinare, toţi cei aflaţi 
pe platformă îşi îndreptară umerii şi începură să zâmbească. Numai 
tânărul slujitor, îngrozit la vederea cadavrului lui Belfeor, se întorsese 
spre zid şi vomita icnind. 

— Se pune următoarea problemă, spuse sir Gurton peste o clipă: ce 
e de făcut cu tovarăşii acestui... acestui hoit păgân? În câteva clipe 
oamenii se vor duce să vadă ce a căzut din turn. Şi îl vor găsi pe Par- 
getty mort, cu Ambrus lângă el. În plus, obligaţia mea e să declar des- 
chisă vânătoarea-de-rege. Din moment ce parradilul care se apropie de 
noi e mascul, în lipsă de rivali, acesta va fi noul rege. Iar mâine... 

Fu întrerupt de slujitorul cu ochi ageri. Revenindu-şi, tânărul se 
întorsese la locul lui, dar acum striga, dând din mâini: 

— Priviţi! Uitaţi-vă cine atârnă sub parradil! Este Saikmar, fiul lui 
Corrie, sunt în stare să jur! 

Din ce în ce mai uimiţi, priviră în tăcere spre parradilul care con- 
tinua să se apropie de turn. Iar omul aflat sub el era, într-adevăr, Saik- 
mar. Nu era çu putinţă să te înşeli privind silueta aceea cu oase pre- 
lungi, fața aceea ascuţită — acum pe jumătate ascunsă de o barbă de om 
în toată firea — şi ţinuta aceea atât de maiestuoasă, amintind atât de 
mult de tatăl lui. Parradilul îşi încetini zborul şi începu să se rotească, 
bătând încet aerul cu aripile, astfel încât Saikmar să poată să vor- 
bească cu ei. 

— Aţi proclamat vânătoarea-de-rege deschisă? strigă el. Nimeni nu 
se așteptase la o asemenea întrebare. Şi lui sir Gurton îi luă ceva timp 
până să găsească un răspuns. Înaintă pe platformă spre parapet şi stri- 
pă, la rândul lui, că încă nu o făcuseră. 

— Atunci nici să n-o mai faceţi! răspunse Saikmar. Noi, cei din 
Carrig, nu-l vom mai doborî niciodată pe regele-parradil. De aici 
înainte, suntem prieteni şi aliaţi, cu el şi cu cei asemenea lui! Nu 
această nobilă creatură m-a adus pe mine înapoi, pentru a-l detrona pe 
uzurpator? Sunaţi semnalul revoltei! 

Şi, ca şi cum i-ar fi aşteptat vorbele, în clipa aceea de pe Colinele 
Fumegânde se auzi un bubuit prelung. 


Sa 


Mai târziu, s-a putut stabili cu precizie că nici măcar un singur lo- 
cuitor din Carrig n-a pierit datorită erupţiilor. Aproape toţi ţăranii de la 
fermele apropiate erau plecaţi la oraș, la sărbătoare. Nenorocoşii pe 
care căzuseră sorții să rămână acasă şi să păzească gospodăriile de fiare 
sălbatice o luaseră la fugă imediat ce-au simţit că le tremură pământul 
sub picioare și, ghinioniştii, s-au ales doar cu vreo câteva entorse şi 
ceva arsuri uşoare, din cauza cenușii calde care zbura prin aer. Cât des- 
pre lucrătorii de la mine, supraveghetorii lui Belfeor se resemnaseră şi 
le dăduseră tuturor voie să meargă în oraş, conştienţi că, dacă n-ar fi 
făcut-o, oamenii s-ar fi revoltat. În schimb ei rămăseseră pe loc, să 
pregătească un nou transport de minereu radioactiv. 

Şi au murit toţi, până la unul. 

Cei doi agenţi ai lui Langenschmidt, dând dovadă de isteţime şi 
arătându-se pricepuţi — fără exagerare, ca să nu bată la ochi — fuseseră 
numiţi şefi de echipe, şi, dacă treaba mergea, oamenii lui Belfeor nu-i 
controlau decât din când în când. Asta le permisese să şterpelească su- 
ficient uraniu aproape pur pentru a construi o mică bombă cu fisiune, o 
improvizație extrem de primitivă, dar adecvată scopului. O puseseră în- 
tr-o peşteră de pe versantul unui vulcan deosebit de activ, unde fusese 
un cuib de parradil, într-un loc în care căldura rocii arăta că există o 
vână de lavă aproape de suprafaţă. Şi, înainte de a pleca în oraş cu res- 
tul muncitorilor, o amorsaseră, apoi se rugaseră cu fervoare să funcţio- 
neze. Probabil că nu mai existase o asemenea bombă în întreaga istorie, 
până şi pulberea neagră care trebuia s-o detoneze, lipind cele două bu- 
câţi de uraniu unul de celălalt, fusese fabricată tot la faţa locului, din 
sulf, cărbune pisat şi azotat de potasiu extras din excremente de parradil. 

Dar a funcţionat perfect. 

Cea mai mare parte a suflului s-a consumat în gol, aruncând pietre 
prin gura peşterii ca mitraliile dintr-un tun. Dar explozia a avut 

destulă putere şi a deschis şi vâna de lavă aflată dincolo de peretele de 
stâncă. Aşa că vulcanul a bolborosit zgomotos şi a început să reverse 
mase enorme de rocă topită peste marginile craterului, spre poale. 

În scurt timp căldura lavei a plastifiat rocile peste care trecea. Iar 
presiunea enormă a lavei din craterele învecinate a umflat, mai întâi, 
rocile, ajunse moi ca lutul, apoi şi-a croit drum spre suprafaţă, mărind 
şi mai mult cantitatea de lavă deversată. 

Şi pământul a început să se scuture. 

La nord de Carrig, în munţi, zăpezile încă se mai topeau, așa că 
râurile şi pâraiele erau umflate. În albia unuia dintre râuri au alunecat 
o sută de mii de tone de stâncă, blocându-i cursul şi făcându-l să se 
reverse peste un fel de fagure de piatră ponce, aflat la baza unuia dintre 
cei mai mari vulcani din regiune. Gazele şuierau prin porii pietrei, în 
timp ce aceasta se răcea. Dar apa acoperi totul, pătrunse până la o 
adâncime de peste o sută de metri şi, abia atunci, întâlni un strat de ma- 
terie incandescentă care o transformă instantaneu în aburi și explodă. 

Colinele Fumegânde se scuturară ca un uriaş trezit din somn și, o 
dată cu ele, toată planeta fu cuprinsă de un fior. 


După ce Saikmar le spusese ce avea de spus, nobilii din Clanul 
Parradil adunaţi pe platforma turnului nu mai pierdură nici o clipă. Sir 
Gurton smulse sabia lui Ambrus din craniul lui Belfeor, izbi neînde- 
mânatic de câteva ori în gâtul cadavrului, desprinzând capul de trup, 
apoi înfipse sângerosul trofeu în vârful sceptrului său de ceremonie, ca 
pe un stindard de revoltă, şi o porni în grabă spre marea sală de audi- 
enţe, unde erau adunaţi membrii de frunte ai clanurilor. 

Când îşi făcu apariţia, păşind solemn, pe estrada pe care se afla 
tronul, fu întâmpinat cu urale de triumf. Şi, câteva clipe mai târziu, 
bărbaţii şi femeile, care veniseră atât de morocănoşi la ceremonie, se 
năpusteau cu strigăte de bucurie pe poteca abruptă ce ducea spre oraş. 

Vreo douăzeci de tineri — care în mod normal ar fi trebuit să fie 
printre concurenți la vânătoarea-de-rege — năvaăliră în apartamentul lui 
Belfeor unde, de obicei, se învârteau cinci sau şase dintre oamenii aces- 
tuia, şi-i luară, pe cei mai mulţi, complet prin surprindere. Doi dintre 
tineri îşi găsiră sfârşitul, arşi de o armă energetică, dar şi ucigaşul se 
alese cu o lovitură de sabie în plină faţă şi fu doborât în câteva clipe. 

Apoi, cântând un străvechi cântec de biruinţă, tinerii le legară mai 
întâi prizonierilor mâinile la spate, după care le legară şi picioarele, însă 
destul de larg, ca să poată merge, dar să nu cumva să poată fugi, şi-i mâ- 
nară după cei care o porniseră mai înainte spre oraş, să ridice populaţia. 

Străzile roiau deja de oameni turbaţi de furie, ce se îndreptau spre 
piaţă, şi care urlau fantastica veste că Saikmar, fiul lui Corrie, se întor- 
sese purtat de un parradil, spre a elibera orașul. Celor mai mulţi nici nu 

le venea să creadă, până când nu ajungeau în piaţă, unde vedeau că Sa- 
ikmar €, într-adevăr, acolo, suit pe un fel de estradă înaltă, improvizată 
din tarabe şi, alături de el, ca un înger care se odihnea, era şi parradilul. 

Însoțitori ai hui Belfeor fuseseră prinşi şi de alţi oameni, în afară 
de grupul de tineri din fortăreață, şi aceştia nu fuseseră prea blânzi. 
Unul câte unul, îşi croiau cu greu drum prin mulţime, purtând în braţe 
trupuri neînsufleţite şi însângerate, în uralele concetăţenilor lor, până ce 
ajungeau la picioarele estradei, unde aruncau cadavrele la picioarele lui 
Saikmar, ca o ofrandă închinată unui Zeu. În curând în faţa acestuia se 
strânsese o grămadă de mai bine de douăzeci de trupuri lipsite de viaţă. 

Saikmar, cu ochii arzând, îi întâmpina strigându-le încuraţări şi 
aprobări, deşi nu se putea face auzit prin zgomotul aplauzelor mulți- 
mii. De undeva din partea din spate a pieţei, cocoțat confortabil pe 
acoperişul unui portic de lemn, Langenschmidt urmărea calm specta- 
colul. În sfârșit, se terminase! Şi avea impresia că rezultatul ar fi fost 
același, cu sau fără intervenţia lui. Ce lovitură de maestru dăduse tâ- 
nărul ăsta cu parradilul lui îmblânzit, care-l adusese în zbor înapoi, în 
oraş! Numai asta şi era destul ca toţi oamenii de rând să-l considere 
un adevărat făcător de minuni! 

Şi, conform zvonurilor, Belfeor era deja mort... da, uite şi dovada: 
sir Gurton arătă mulţimii capul uzurpatorului, înfipt în vârful sceptrului 
său, apoi i-l întinse cu totul lui Saikmar, în timp ce din craniu înce- 
pură să curgă bucăți de creier... 

Reflex, Langenschmidt închise ochii: parradilul își întinsese gâtul 
şi mirosea sângele de pe sceptru, iar el avusese impresia că într-o 
clipă va înghiţi acel jalnic gunoi uman, şi nu voia să vadă una ca asta. 

Dar parradilul î îşi întoarse capul — parcă strâmbând din nas — şi-l 
împinse uşor în umăr pe Saikmar. Înţelegându-i i gestul, tânărul izbucni 
în râs, îi înapoie sceptrul lui sir Gurton şi strigă ceva la oamenii de 
jos. Imediat aceştia începură să-i dea de pe tarabe legume, bucăţi de 
carne sărată, şiraguri de peşte uscat şi calupuri din acea materie li- 
picioasă care, în Carrig, ţinea loc de zahăr. Apucând câte ceva din 
toate, Saikmar începu să hrănească parradilul cu propriile lui mâini. 

Langenschmidt se așteptase ca uralele să se întețească. Departe de 
asta: se lăsă o tăcere aproape mormântală, oamenii priveau uluiţi, neve- 
nindu-le să-și creadă ochilor! Bineînţeles... un parradil îmblânzit era 
un fapt fără precedent, şi localnicii îl priveau ca pe ceva supranatural. 

Profitând de linişte, Saikmar porni din nou să strige, în timp ce con- 
tinua să ducă bucăţi de hrană spre botul roşu-sângeriu al parradilului: 

— Belfeor, tiranul, a gonit toţi parradilii de pe Colinele Fumegânde, 
ceea ce e blasfemie! I-a minţit pe conducătorii legiuiţi ai Carrig-ului, 
ceea ce e sperjur! Eu şi acest parradil, împreună, ne-am întors spre a ne 
cere înapoi drepturile noastre legitime, şi ne-am ajutat până am reuşit. 

— De aceea poruncesc ca, de azi înainte, nici un om să nu mai 
îndrăznească a omori vreun parradil! 

Se auzi un murmur de dezamăgire şi de dezaprobare de la cei mai 
conservatori dintre cei prezenţi, dar, simțind că Saikmar încă nu ter- 
minase ce avea de spus, ceilalţi îi obligară să tacă. 

— Oare îşi omoară vreun om cel mai bun prieten? strigă Saikmar. 
Noi aveam obiceiul de a-l doborî pe regele-parradil pentru ca noblețea 
şi măreţia lui să treacă asupra celui ce era în stare de o asemenea 
faptă. A trecut această nobleţe și asupra lui Belfeor? Nu! El era un 
mârlan păgân şi, chiar dacă ar fi omorât toţi parradilii din lume, nu 
s-ar fi lipit urmă de nobleţe de el! 

Se auziră murmure de încuviinţare, întrerupte scurt de un mormâăit 
venind dinspre Colinele Fumegânde, și oamenii priviră neliniştiţi spre 
ele. Langenschmidt își luă ochii de la tânărul vorbitor şi se uită să 
vadă dacă drumul pe care îşi propusese să dispară mai era încă liber. 

— in nord, la sanctuar, acolo unde am primit azil, acest parradil a 
căutat adăpost sub acelaşi acoperiş! Vă spun că ăsta e un semn de la 
zei, pentru mine şi pentru Carrig. Acum, pentru a ne arăta cât de mare 
este mânia zeilor, Colinele Fumegânde au început să erupă. Până ce 
pământul nu se va răci, parradilii nu vor mai avea unde să se 
adăpostească. Dar eu vă cer să le dăm adăpost aici, în oraşul nostru, 
pe care ei ne-au ajutat să ni-l recâştigăm! Fie ca, de acum încolo, 
oamenii şi parradilii să fie cei mai buni prieteni! 

Pe cer păru să treacă ceva imens şi strălucitor, apoi se auzi un 
zgomot, de parcă un uriaş ar fi bătut din palme. Saikmar nu dădu nici 
o atenţie faptului, dar parradilul se opri din mâncat şi îşi înălță capul. 
In aer se simţea din ce în ce mai tare miros înţepător de sulf. 

Langenschmidt se pregăti să coboare de unde se cățărase. Dacă se 
producea un cutremur serios, n-avea chef să fie prins în îmbulzeală 
dacă mulţimea intra în panică, mai ales că se lăsase şi întunericul. 

— Pe viitor, continuă Saikmar, n-o să mai ţinem sărbătoarea din 
primăvară pentru a-l doborî pe rege, ci pentru a-i arăta prietenia noas- 
tră. Timp de o săptămână întreagă, planoare şi parradili vor zbura cu 
bucurie împreună, peste Colinele Fumegânde, în pace şi prietenie! 

Auzind că sărbătoarea se va ţine mai departe, mulțimea se înse- 
nină şi o voce începu să-i implore pe zei, să-l binecuvânteze pe Saik- 
mar. Pe când vocea îşi continua invocaţiile, cutremurul la care se aş- 
tepta Langenschmidt scutură ușor oraşul, şi porticul pe care stătea se 
înclină, scârțâind. Sări jos şi se depărtă în grabă. Dacă urma ceva mai 
serios, era de preferat în afara oraşului, de cealaltă parte a râului. 

În timp ce fugea spre pod, se produse un alt şoc, mult mai puter- 
nic. Nu era nimeni în apropierea lui. Chiar şi ofiţerii de la vamă se 
alăturaseră oamenilor din piaţă. 

Privind peste umăr, văzu că al doilea şoc avariase tumul de veghe 
din vârful fortăreței. In parapetul acestuia apăruse o crăpătură, din care 
zburaseră câteva pietre. Probabil că o să fie mizerie mare în Carrig, mai 
ales dacă se prăbuşea vreo casă şi lua foc, dar, la ora asta, practic toată 
suflarea se găsea în piaţă, iar aceasta era destul de aproape de râu 
pentru ca oamenii să-și poată uşor găsi adăpost în faţa flăcărilor. Spera 
ca nici unul dintre agenţii săi să nu fie prins pe picior greşit, pentru că 
fusese prea ocupat toată ziua şi nu mai reuşise să țină legătura cu ei. 

Nu-i plăcea ce făcuse, dar era obligatoriu ca erupțiile să fie destul 
de violente. Nu atât pentru a-i convinge pe oamenii din Carrig de mânia 
zeilor lor, cât pentru a distruge cât mai temeinic echipamentul minier 
adus aici de Belfeor, în aşa fel încât să nu mai poată fi reparat cumva. 

Se opri lângă cazarma vameşilor — acum pustie — ca să mai arunce 
o privire spre oraş şi, uimit, auzi o voce de femeie rostindu-i încet nu- 
mele — numele lui adevărat, nu cel pe care-l luase când sosise în Carrig. 
Se răsuci pe călcâie şi văzu venind spre el, din dreptul unei uşi, o silu- 
etă pe care o recunoscu instantaneu, deşi nu sperase s-o mai vadă 
vreodată. Era Maddalena Santos, murdară, cu hainele rupte, cu părul 
ciufulit, cu picioarele goale, dar cu ochii strălucind ca două stele. 

Rămase o clipă împietrit, apoi se repezi la ea şi o luă în braţe. 

— Maddalena! exclamă el. Ce mama galaxiei: faci tu aici? 

— Am venit cu parradilul, zise ea, zâmbind larg. Cred că a mers 
totul bine, altfel n-ai fi plecat înainte să se termine distracţia. 

— Să meargă? repetă Langenschmidt nedumerit. 

— Da! Sosirea lui Saikmar n-a declanșat o revoltă împotriva lui 
Belfeor, aşa cum speram noi? 

Langenschmidt o privi, nevenindu-i să creadă. 

— Parradilul ăla îmblânzit, a fost ideea ta? 

— Oh, n-a frebuit, propriu-zis, să-l îmblânzim. Dacă ăla e un exem- 
plar tipic, se poate spune că parradilii sunt cea mai inteligentă specie 
pe care am întâlnit-o până acum, destul de inteligenţi ca să poată dis- 
tinge fiinţele umane una de alta şi ca să-şi dea seama care e prietenoasă 
şi care nu. Dar... da! a fost ideea mea că, dacă Saikmar se întoarce în 
Carrig zburând cu un parradil, s-ar putea să reuşească să-l detroneze 
pe uzurpator. A mers? 

— Dacă aş fi ştiut că eşti în viaţă şi pui la cale una ca asta... Lan- 
genschmidt oftă. De câte necazuri şi neplăceri aş fi scăpat! Da, bineîn- 
teles că a mers! Am văzut cu ochii mei capul lui Belfeor înfipt într-o 
prăjină, acum câteva minute şi... Nu contează, îți povestesc mai târziu. 
Ultimul lucru pe care mi-l doresc în clipa asta e să ne mai prindă încă 
un cutremur pe aici. Hai să trecem podul cât mai e întreg! 


— Ei bine, acum tabloul e complet, spuse comandantul Brzeska. 
Shimazi a fost ultimul agent care s-a retras din Carrig, a sosit ieri cu o 
caravană la Dayomar. Ne-a raportat imediat, folosind comunicatorul 
lui Slee. Zicea că erupțiile şi-au atins scopul în totalitate — puţurile 
minelor s-au prăbuşit, practic tot echipamentul minier s-a topit sau a 
fost făcut praf, şi totul a fost acoperit cu un strat de câţiva metri de 
cenușă vulcanică şi de piatră ponce. Un râuleţ şi-a schimbat cursul şi 
vreo cinci sau şase sute de țărani au rămas fără case, dar se pare că 
singurii oameni care au pierit în timpul erupţiilor au fost tehnicienii lui 
Belfeor, care rămăseseră în mină şi lucrau. 

— Ce s-a întâmplat cu restul lucrurilor care le aveau la ei? întrebă 
Langenschmidt. Trebue să fi fost şi vreo sută de arme energetice. 

— Ăsta e unul dintre lucrurile de care s-a îngrijit Shimazi, răspunse 
Brzeska, ridicând din umeri. A şoptit insistent în dreptul unor urechi 
sensibile că tot ce aparținea lui Belfeor şi oamenilor lui este blestemat, 
aşa că Saikmar a dat un decret, poruncind ca toate lucrurile acestora 
să fie strânse, apoi le-a aruncat în craterul unui vulcan. 

Langenschmidt mormăi satisfăcut şi se aşeză mai comod. 

— Presupun că oraşul a avut destul de suferit, nu-i aşa? Când am 
plecat eu, chiar şi turnul ăla zdravăn al fortăreței părea cam şubrezit. 

— Da, mai ales că au fost şi multe incendii, care au mărit pagubele. 
Dar, cum folosesc atât de mult lemnul la construcţii, oamenii sunt 
obişnuiţi cu asta. Din fericire pentru ei, acum e vară şi, deşi se pare că 
au rămas vreo opt mii de oameni fără adăpost, au destule corturi din 
piei de graat ca să nu doarmă sub cerul liber. Shimazi spunea că au 
început să construiască colibe, ca să aibă unde sta la iarnă şi că, după 
părerea lui, toamna viitoare oraşul o să arate absolut normal. 

— Saikmar a reușit să facă asta? întrebă Maddalena, care stătea 
lângă Langenschmidt. 

— În cea mai mare parte. El şi clanul ăla al lui, care pare să aibă o 
întreagă serie de oameni extrem de capabili, controlau perfect situaţia 
când a plecat Shimazi. A fost ideea lui să se rechiziţioneze toate pieile 
disponibile şi să se facă corturi pentru cei rămaşi fără adăpost, şi tot el a 
organizat imediat aprovizionarea cu hrană şi cu apă potabilă. Cred c-o 
să facă treabă bună în continuare. De început, sigur a început-o bine! 

— Cu restul bandei lui Belfeor ce s-a întâmplat? se interesă Lan- 
genschmidt. Am văzut vreo douăzeci morţi şi aruncați în piaţă, dar mai 
erau câţiva în viaţă, legaţi, au ajuns acolo mânaţi de la spate, cu biciul. 

— Supraviețuitorii au fost trataţi... hm... la fel ca şi armele ener- 
getice. Brzeska înghiţi cu greutate nodul care i se pusese în gât. Au 
fost urcați în planoare şi aruncaţi într-un vulcan. Shimazi a văzut doi 
dintre ei executaţi în felul ăsta. Cred că e o pedeapsă tradiţională pentru 
indivizii care profanează templul sau imaginea zeilor. 

Langenschmidt aprobă, dând din cap. 

— Poate că m-a molipsit şi pe mine mentalitatea barbară, dar să 
ştii că nu-mi pare deloc rău după ticăloşii ăia, și-au meritat din plin 
soarta, fie şi numai pentru felul în care s-au purtat cu lucrătorii din 
mină... Ce aţi transmis guvernului de pe Cyclops? 

— Că un număr de cetăţeni de-ai lor — care nu au putut fi identificați 
în totalitate — au fost complici sau au contribuit direct la doborârea unui 
crucişător de Patrulă. Asta le-a închis gura definitiv. Indiferent care e 
părerea lor despre faptul că PRZ-urile sunt ţinute în izolare, asta nu 
poate fi o scuză pentru asasinarea în masă a echipajului tău. Şi când 
ne-au întrebat dacă le vom preda criminalii, pentru a fi pedepsiţi chiar 
de autorităţile planetare, le-am răspuns că aceştia, după ce au asolizat 
ilegal pe Paisprezece, au încălcat obiceiuri din partea locului şi că au 
fost judecaţi sumar şi executaţi de localnici. De fapt, chiar le-am spus 
că au fost aruncaţi în craterele vulcanilor, pentru că sperăm că aşa 
vom descuraja orice încercare a cuiva de a repeta povestea asta. Nu se 
ştie cu câţi oameni de pe Cyclops a luat legătura Meard şi le-a vorbit 
de zăcămintele de pe Paisprezece, înainte de a ajunge la Belfeor, aşa 
că am lăsat să se înţeleagă că băștinaşii s-au descurcat singuri în fața 
bandei lui Belfeor, fără urmă de ajutor din partea noastră. 

— Shimazi a pomenit ceva de parradil? întrebă Maddalena. Ştiţi, 
mă atașasem foarte tare de animalul acela! 

— Oh, da! Spunea că, spre marea dezamăgire a şefului Clanului 
Parradil, care dorea să fie tratat ca un fel de relicvă sacră, a ajuns să fie 
îndrăgit de toată populaţia oraşului. Hoinăreşte pe oriunde are chef, 
toată lumea îl mângâie şi-i dă să mănânce, ba chiar câţiva copii mai 
curajoşi l-au convins să-i poarte câte o tură în zbor. Părinţii lor sunt 
îngroziţi, dar, până acum, toți s-au întors teferi şi nevătămaţi. 

Ea ezită o clipă, apoi, luându-și inima în dinţi, spuse: 

— Hm... domnule comandant, iertaţi-mă că-mi permit... pot spera 
că următorul raport în privinţa mea va fi ceva mai... favorabil? 

— Poţi. De fapt, am înaintat deja toate hârtiile necesare pentru a te 
confirma în Corp, cu grad de locotenent. Ai făcut o treabă extraordi- 
nară, în nişte condiţii excepțional de dificile. 

— Felicitări, spuse Langenschmidt sec. Maddalena simţi că se în- 
roşeşte toată. 

— Acum, continuă Brzeska, mi-e clar că aptitudinile dumitale nu 
se împacă cu munca administrativă. Dacă te interesează, aş vrea să te 
propun pentru un post de agent planetar. Evident, durata misiunii va fi 
de minimum douăzeci de ani, aşa că te rog să te mai gândeşti şi să-mi 
dai un răspuns într-o săptămână sau două. 

Maddalena îşi muşcă buza. 

— Mi s-ar permite să mă ofer pentru postul din Carrig? întrebă ea. 

— Nu ţi s-ar permite în nici un caz, spuse ferm Brzeska. Motivul e 
foarte simplu: deşi trebuie să recunosc că, în condiţiile date, tot ce ai 
făcut acolo era absolut necesar, nu pot să nu observ şi că ai produs ceva 
senzaţie, şi la sanctuar, şi în Carrig. Ca urmare, nu ne putem permite să 
te trimitem tot acolo, unde te cunosc atâţia oameni, pentru că prezenţa 
ta a avut un impact prea mare asupra lor. Ar fi trebuit să-ţi dai singură 
seama de asta, de fapt sunt surprins că ai pus o asemenea întrebare, 
când ştiai prea bine care va fi răspunsul. 

Ea dădu din umeri. 

— Vechiul păcat... dramatizam, din nou, recunoscu ea. Mă între- 
bam, cred, cum mi-ar fi stat în calitate de Doamna Melinda. 

— Consoarta lui Saikmar? Brzeska chicoti scurt. Înseamnă că bä- 
iatul ăsta te-a impresionat serios... tot atât cât l-ai impresionat şi tu pe 
el. Ştiai că, după cutremur, a trimis patruzeci de heralzi să te caute? 

— Păi cred că... nu prea m-am dus la întâlnire. Se aştepta să mă 
găsească acolo unde ne lăsase parradilul, după ce am venit de la sanc- 
tuar. Nici nu vă puteţi imagina cât de puternice sunt creaturile astea! În 
cea mai lungă etapă a călătoriei — prima — a zburat fără nici o oprire 
trei sute de kilometri, cu noi cu tot... Ei, asta e! Bietul Saikmar! 

— in locul tău n-aş fi prea tristă, zise Brzeska cu o urmă de ironie 
în glas. Din câte cunosc eu culturile astea primitive, e aproape sigur 
că ai fost deja imortalizată într-o baladă interminabilă de-a lor. Şi, 
crede-mă, toată lumea e mai fericită aşa. 

Se ridica de pe scaunul lui. 

— Să-mi spui ce hotărâre ai luat în legătură cu postul de agent 
planetar, bine? adăugă el, întinzându-i mâna. 

— Cred că o să accept misiunea, răspunse ea. 

— Şi tu, Gus? Ai de gând să treci în rezervă? 

Langenschmidt scutură din cap. 

— M-am răzgândit, spuse el. Ce dracu” să fac eu șaptezeci de ani 
de aici înainte? Se ridică şi el şi o privi atent pe Maddalena: S-a în- 
tâmplat ceva? 

— Nu, nimic... Părea uimită. Doar că mă surprinde sasiu dau 
seama că acum ştiu de ce pot spune oamenii asemenea vorbe. Probabil 
că m-am schimbat al dracului de mult şi eu. 

Ridică din umeri şi ieși. Langenschmidt se opri o clipă înainte de 
a o urma şi zise cu voce joasă: 

— Pavel, când îmi stabileşti noul itinerar de patrulare, vrei să ai 
grijă să o incluzi şi pe puştoaica asta? Cred că într-o bună zi o să facă 
nişte isprăvi formidabile şi mi-ar plăcea să fiu şi eu atunci pe aproape. 


Saikmar urca încet, cu grijă, treptele scării înguste ce ducea la plat- 
forma turnului de veghe, pentru că, după cutremure, unele pietre se 
cam clătinau. Dulgherii şi zidarii făcuseră ceva reparaţii, dar, când 
dăduse cu ochii de ei şi văzuse ce fac, îi trimisese urgent să lucreze la 
colibe. Asta era problema urgentă. Cât priveşte turnul, dacă nu exista 
pericolul să le cadă oamenilor în cap, putea să mai aștepte. 

Ajungând în capul scării, ieși pe platformă şi se îndreptă spre pa- 
rapet. Cu mâna streaşină la ochi se uită spre coline, încordându-și 
privirile, să vadă dacă nu se zăreşte ceva mare, fâlfâind din aripi. 

Nici urmă. 

Îşi trânti supărat pumnul î în palmă. Ce s-o fi întâmplat cu parra- 
dilul? Nu-l mai văzuse nimeni de zile-ntregi! Îi treceau prin cap fel de 
fel de bănuieli alarmante... probabil vreun idiot — ştia, doar, cât de prie- 
tenos şi de încrezător ajunsese parradilul în ultima vreme — îi dăduse să 
mănânce ceva ce nu-i priise, așa că acum zăcea pe undeva bolnav, poate 
chiar mort... Dacă făcuse cineva aşa ceva, îşi promise Saikmar, va 
avea el grijă ca acelei persoane să-i pară foarte, foarte rău pentru asta! 

Brusc, supărarea se schimbă în bucurie. Uite-l! tocmai apărusc în 
zare şi, pe toţi zeii, nu era doar un parradil, era o gașcă întreagă... patru, 
cinci... opt... unsprezece! De ce-şi făcuse griji? Nu era de aşteptat ca 
parradilul să se simtă cam singur şi să plece să-şi aducă niște prieteni? 

Acum, bineînţeles, vor fi obligaţi să le dea nume şi să-i înveţe să 
răspundă la ele. Pentru prietenul şi salvatorul lui — şi al Carrig-ului 
acesta se impunea de la sine. Acel parradil se va numi Sloin! 

Chicotind ușurat, aşteptă până când stolul de creaturi uriașe, dar 
grațioase, se apropie şi acestea începură să se învârtă în cerc în jurul 
turnului, pe când conducătorul lor — proaspăt-botezatul Sloin - veni să 
se aşcze pe parapet, făcând mândru semn cu o aripă către tovarăşii lui. 
Saikmar îl mângâie cu afecţiune pe capul mare şi blând. Apoi încercă 
să-i ademenească şi pe ceilalți să coboare şi să se aşeze lânpă el, dar 
aceştia erau încă prea sperioşi. 

Sloin făcu un gest de parcă ar fi dat di ` eri. Apoi îşi luă zborul, 
bătând aerul cu atâta putere, încât aproape că-l aruncă pe Saikmar pe 
podea, intră în grupul care continua să se rotească şi se apropie de o 
femelă tânără şi drăguță, evident perechea lui. Îmboldind-o şi mârâind 
la ea, o obligă să se apropie destul ca Saikmar să o poată mângâia şi 
pe ea pe cap, dar nu reuşi s-o convingă să se aşeze pe platformă. 

— Ei, deocamdată asta e! păru el să spună, apoi, după ce mai dădu 
o dată din cap către Saikmar, își conduse supușii în picaj spre piaţă, să 
primească de mâncare. 

Saikmar îi privi cu invidie, în timp ce se depărtau. Noul rege-par- 
radil îşi găsise şi supuşi, avea şi o consoartă alături şi, fără nici o în- 
doială, în scurt timp, parradilii vor fi la fel de mulţi ca înainte să-i 
gonească Belfeor. Pe când el... 

— Oh, Melisma! gemu el, cu glas tare. Nu era nici urmă de ea, 
femeia pe care sperase să și-o facă mireasă şi egala lui la cârmuirea 
acestui mare oraş! Uneori se gândea că, la fel de misterios cum îi 
apăruse în cale, departe, în nord, în cuibul parradilului, tot aşa de 
misterios şi dispăruse, atunci când parradilul îi adusese în sud. Dar 
asta nu era o consolare. Să fi fost ea, într-adevăr, ființă omenească? Îi 
dăduse multe şi minunate dovezi ale feminităţii ei omeneşti, dar asta 
tot nu însemna că n-ar fi putut să fie creaţia unui zeu prietenos... 

Îi veni o idee. Chiar dacă Melisma dispăruse, nu trebuia să fie şi 
uitată. Cel puţin nu atâta timp cât el putea face ceva în privința asta.. 

Se întoarse şi începu să coboare grăbit treptele scării. Când ajunse 
înapoi, în apartamentul regentului, dădu o poruncă primului servitor 
care-i ieşi în cale, apoi se aşeză, așteptând să-i fie îndeplinită. 

Nu trecură decât câteva minute şi îşi făcu apariția muzicantul, 
care se înclină în faţa lui cu mult respect. 

— Ce ar dori Saikmar să i se cânte? întrebă el. 

— Nu vreau să-mi cânţi nimic. Nu încă. Vreau să faci o baladă nouă. 
Se va numi Balada Doamnei Melisma, şi îţi voi spune eu ce anume va 
cuprinde. Sunt nişte întâmplări stranii şi minunate, şi le vei încifra în 
versuri aidoma de stranii şi de minunate, să se potrivească. Ai înţeles? 

Muzicantul se aşeză pe scaunul lui tapisat cu catifea roşie. 

— Ascult şi mă supun, zise el. O să-mi dau toată silinţa. 

— Trebuie să înceapă cu sosirea lui Belfeor, începu Saikmar să 
povestească, lăsându-și în palmă bărbia ascuţită. Când el a uzurpat 
puterea, zeii s-au mâniat foarte tare, şi iată ce au pus la cale... 


De) URII) pla CYCLOPS 


Cerul părea să răsune de reverberaţiile luminii albe şi extrem de 
puternice a soarelui, ca şi cum ar fi fost interiorul unei uriaşe tobe 
albastre. Faţa oceanului era încrețită de un vânt tot atât de fierbinte ca 
răsuflarea unui furnal, iar unduirile apei spărgeau imaginea soarelui 
într-un şuvoi orbitor de mici bucățele de diamant. Iritat din cauza trans- 
piraţiei, încordat până la.durere, Justin Kolb se vedea obligat să-și ţină 
ochii strânși chiar și în spatele vizorului integral ce-i acoperea faţa, 
deoarece capacitatea de răspuns proporțional a sticlei polarizate era 
depăşită net dacă-şi întorcea capul direct spre strălucirea apei, iar el 
s-ar fi trezit în beznă, datorită opacizării complete a vizorului. 

Şi — parcă pentru a-l înnebuni de-a binelea — primele fâlfăiri de 
aripi le-a zărit exact în direcţia soarelui. 

Sperase ca la vederea şorecarilor Jackson tensiunea fără motiv de 
care se simţea cuprins să se cristalizeze în impulsul acela atât de fami- 
liar, ce-i reunea mintea şi trupul într-un singur tot extrem de eficient — 
persoană şi armă în egală măsură — despre care era mândru să afirme 
că este el însuşi, Justin Kolb, în formă operativă maximă. Încercase 
însă de atâta timp şi de atâtea ori să plece de unul singur la vânătoare, 
ca acum — singura plăcere de pe vremuri ce-i mai rămăsese — încât 
tensiunea datorată îndelungilor aşteptări reuşise să-i alunge plăcerea 
cu care anticipa orice vânătoare. 

Doar pând ce-o să dau cu ochii de șorecari, încercase el să se 
amăgească pe sine. Și atunci... 

Dar dăduse — în sfârșit — cu ochii de şorecari, când era pe jumătate 
convins că e prea departe spre nord chiar şi pentru anotimpul ăsta — 
miezul verii trecuse de două zile — şi clipa de exaltare fusese exact atât, 
o clipă. Acum se simţea din nou cuprins de starea de încordare care-l 
înnebunise şi ieri, și cu o zi mai înainte. Conștientiza acut căldura 
sufocantă, strălucirea orbitoare a soarelui, picăturile iritante de transpi- 

raţie şi crampele musculare datorate efortului de a menţine hidrogliso- 
rul stabil pe direcţie, în ciuda unduirii valurilor. Îşi simţea mâinile lu- 
necoase pe comenzi şi avea impresia că tunul pentru harpoane ocupă 
de două ori mai mult loc pe punte decât de obicei. $ 

Închise ochii pentru o clipă, dorindu-și din străfundul sufletului să 
poată da timpul înapoi şi să fie din nou apt să se întoarcă în spațiu. l 

Din păcate, Cyclops era o planetă relativ săracă. Nu putea susține 
material călătoriile spaţiale de lux. Acolo, în spațiu, omul trebuia să 
fie productiv — lucrând în exploatări miniere pe asteroizi, reparând un 
releu pentru captarea energiei solare — să facă ceva contra-cronometru, 
o treabă oarecare, necesitând concentrare absolută, ca de maşină. 

Ce dracu mai sunt eu acum? Un gigolo. 

Gândul îi trecu prin minte fără să lase resentimente. Fie că gândul 
acela exprima sau nu un adevăr, realitatea prezentă îi permitea să-și 
satisfacă setea de distracţie și nevoia de exaltare. Pe orice altă cale ar 
fi apucat în viaţă, ar fi fost obligat ca în timpul acestei veri splendide să 
trudească din greu, într-un oraş, la o fermă sau în vreun port pescăresc 
împuţit, înnebunit de avalanșa continuă de cereri din partea oamenilor 
din jurul lui, de nevoia de a economisi câteva amărâte de credite, de 
găurile din tălpile pantofilor sau din acoperișul de deasupra capului. 

Chiar și îndlțimea sa atotputernică e de preferat unei asemenea 
scârboșenii de viață... 

Clipi. Fâlfâirile acelea de aripi apăruseră din nou, şi de data asta 
ca să rămână în vedere, nu să dispară în tremurul aerului înfierbântat 
sau în pâcla strălucitoare dinspre orizont. Simţi cum pulsul i se acce- 
lerează, pe măsură ce-i număra: cinci, şase... opt... zece... cel puţin o 
duzină, posibil chiar mai mulţi. 

Pentru numele Cosmosului, dar dsta e un gigant! 

O clipă se simţi cuprins de o spaimă ce nu-l caracteriza câtuşi de 
puţin. Se îndreptase deliberat spre această zonă situată la extremitatea 
nordică a regiunii în care erau răspândiţi rechinii-lup, deoarece acele 
exemplare ce reușesc să-şi croiască o cărare de sânge până aici — la mai 
bine de o sută cincizeci de kilometri de caldele şi joasele ape ecuato- 
riale care sunt habitatul lor normal — nu pot fi, cu certitudine, decât 
cele mai mari şi mai feroce specimene, iar el simţea că — după înde- 
lunga aşteptare de care avusese parte la Frecity — doar capturarea unui 
adevărat monstru l-ar putea satisface. 

Dar să vezi mai bine de o duzină de șorecari în zbor planat era un 
adevărat şoc. x 

Era — probabil — priveliștea ce caracteriza aproape emblematic pla- 
neta Cyclops: şorecari Jackson, iuți şi cu gheare ascuţite, cu aripi ca de 
oţel, planând pe urmele unui rechin-lup, care ucidea din pură plăcere 
sălbatică şi nu de foame, astfel încât până şi monstruoasele apetituri 

ale păsărilor erau cu uşurinţă saturate de măruntaiele victimelor sfâr- 
tecate. În această perioadă a anului, în apropierea ecuatorului, nu era 
nevoie decât să-ţi arunci privirea pe deasupra mării şi puteai zări până 
la cinci sau şase pâlcuri de mâncători de stârvuri urmându-i pe uci- 
gaşii însetaţi de sânge, pentru că oceanul clocotea de viață. 

Totuşi, rar zăreai mai mult de şase şorecari deasupra unui rechin-lup. 
Câte doi sau câte trei se săturau și se depărtau bătând greoi din aripi, 
pe când alţii le luau locul, astfel că în aer numărul lor era aproape 
constant. Şi existau niște motive bine întemeiate pentru care acei 
rechini-lup ce hoinăreau aşa de departe în nord nu erau urmaţi, de 
regulă, decât de cel mult doi sau trei şorecari: mai întâi că în apa 
mării se găseau mai puţine victime şi deci şi stârvuri erau mai puţine; 
şi, în al doilea rând, pentru că în această perioadă păsările încă îşi mai 
hrăneau puii în cuib şi nu se puteau depărta prea mult de locurile lor 
de cuibărit — vastele aglomerări de ierburi de mare ca niște plute, ce 
nu apăreau decât într-o centură îngustă, imediat lângă ecuator. 

Cu toate astea, nu putea nega realitatea ce o avea în faţa ochilor: 
un rechin-lup atât de mare, atât de iute şi atât de feroce încât — la mai 
bine de o sută cincizeci de kilometri de casă — era încă în stare să ucidă 
în cantităţi destrul de mari pentru a înclina balanţa din puţina minte a 
şorecarilor de partea lăcomiei, în detrimentul grijii faţă de progenituri. 

Kolb îşi strânse buzele şi împinse tunul pentru harpoane mai în faţă, 
apropiindu-l de poziţia de tragere. Oare va fi suficient un singur pro- 
iectil? N-ar fi bine să tragă mai întâi un harpon liber, fără saulă de 
fixare, ca să-l mai slăbească pe ucigaş, înainte de a risca să tragă un 
harpon legat de hidroglisor, având de înfruntat astfel pericolul de a fi 
tras la fund cu totul? Fiara asta enormă din faţa lui mai fusese atacată 
înainte şi scăpase — şi dacă da, de câte ori? Cu cât o făcuse de mai multe 
ori, cu atât va sesiza mai uşor apropierea hidroglisorului și cu atât va fi 
mai înclinat să-l atace imediat, chiar dacă avea altă pradă la-ndemână. 

Cântărea toate astea cu o jumătate de minte, în timp ce cealaltă 
jumătate era preocupată de trecerea în revistă a zonei geografice în 
care se găsea. 

Se afla în emisfera marină a planetei Cyclops, dacă diferenţierea 
asta avea vreo semnificaţie. Mările planetei erau foarte puţin adânci, 
deoarece satelitul ei natural era de dimensiuni mici şi nu era capabil 
să genereze mişcări de maree puternice nici în crusta planetei, nici în 
apa oceanelor; chiar dacă acestea existau, se datorau mai degrabă in- 
fluenţei gravitaționale a soarelui. 

Adâncimea redusă a mărilor, combinată cu o valoare a volumului 
total de apă, apropiată de media admisă pentru planetele de clasă A, 
(acele planete pe care oamenii pot supravieţui fără costum de protec- 
ţie, pot mânca o parte din speciile vegetale și cel puţin câteva animale 

locale) avea drept consecință faptul că uscatul nu era prea întins, iar 

pe Cyclops era şi divizat în secțiuni destul de mici. În emisfera opusă 
celei în care se găsea el acum se aflau câteva insule destul de mari, ba 
chiar şi un pseudocontinent, format dintr-o serie de insule legate între 
ele prin istmuri. Dar emisfera aceasta abia dacă era locuită, şi singura 
insulă ceva mai mare pe o rază de sute de kilometri în jurul lui nici 

măcar nu era pământ cyclopean, ci era o bază de recreere şi reparaţii a 

Corpului Galactic, având drepturi de extrateritorialitate. 

Ceva pescuit; ceva recuperări de deşeuri; câteva ferme de terra- 
formare, pe nişte insule suficient de izolate ca să merite să fie men- 
ţinute ca unități ecologic-pure din punct de vedere uman, fără riscuri 
mari de contaminare din partea faunei şi florei cyclopeene de pe 
insulele învecinate — cam la atât se reducea prezenţa umană în această 
emisferă, în afară de centralele de captare a energiei mareelor şi a 
celei solare, care însă funcționau cu un personal redus la minimum. 

Kolb se simţi ezitând. Şi izbucni într-un hohot strident de râs. Să 
fie oare posibil ca riscul de a muri singur, departe de orice ajutor, să-l 
împiedice să vâneze acest rechin-lup, ce promitea să doboare toate 
recordurile? Dacă se întâmpla una ca asta, simţea că nu va mai fi în 
stare să-și privească vreodată faţa în oglindă! 

Mai ales fiindcă acolo sus, în spaţiu, dăduse ochii cu moartea nu la 
sute, ci la sute de mii de kilometri de cea mai apropiată ființă umană. 

Pentru o clipă îşi simţi mintea ca întunecată. Nu-i plăcea niciodată 
să-şi aducă aminte de împrejurările ce-i întrerupseseră cariera de om 
al spaţiului cosmic şi-i legaseră existenţa de suprafaţa planetară, 
impiedicându-l astfel să combine pasiunea lui pentru pericol cu o 
muncă utilă. Vânătoarea asta de unul singur nu avea nimic util în ea 
pentru altcineva în afară de el însuşi. Oamenii împărțeau planeta 
Cyclops cu rechinii-lup de destul de multă vreme ca să ştie deja cu 
precizie limita dincolo de care înmulţirea acestora putea să le dea 
bătăi de cap, şi, la nevoie, exemplarele excedentare erau sacrificate 
eficient şi cu precizie, de echipe specializate, acţionând din aer. 

De fapt, cugetă Kolb morocănos, cred că sunt al dracului de puţine 
lucruri utile pentru cineva, în tot ce am făcut cu viața mea în ultima 
vreme. Şi cele mai puţine se referă chiar la propria-mi persoană... 

Încet, pe măsură ce aripile acelea ce fâlfâinde se apropiau, urmând 
o linie ce trecea cam la şapte-opt kilometri de el şi care, prelungită, ar 
fi trecut prin imediata apropiere a insulei pe care se afla baza de repa- 
raţii a Corpului Galactic, se simţi cuprins de un fel de exaltare estom- 
pată. Putea deja vedea că şorecarii erau atât de sătui, încât nu se mai 
aruncau decât de formă spre victimele rechinului-lup şi totuşi — ca şi 
cum ar fi admirat frenezia ucigașă a fiarei — nici unul nu dădea vreun 
semn că ar avea de gând să o pornească-n zbor spre sud, spre cuiburi. 

O să doboare toate recordurile. Încă n-am auzit de un asemenea 
gigant! 

Dădu de-o parte harponul fără saulă pe care mâinile lui îl apuca- 
seră reflex, pentru a-l folosi ca prim proiectil. Cu degetele la fel de 
sigure ca ale unui chirurg ce operează, încărcă un harpon legat și îm- 
pinse tunul în poziţie de tragere. 

Apoi mâna lui stângă se încleştă pe levierele comenzilor şi, fără 
urmă de ezitare, mări regimul reactorului. 

Hidroglisorul ţâșni înainte, ridicându-se pe aripile subacvatice cu 
un fel de urlet strident, care ar fi putut speria un rechin-lup aflat la o 
distanță chiar de două ori mai mare decât cel din faţa lui. În aceeași cli- 
pă şorecarii ce se roteau deasupra regurgitară ultimele bucăţi de hrană 
înghiţite şi se ridicară la mai bine de treizeci de metri înălţime, în si- 
guranţă. Kolb le auzea cu greu ţipetele speriate peste zgomotul făcut 
de reactorul ambarcaţiunii — parcă erau nechezături de cai speriaţi. 

Află imediat răspunsul la una din întrebările pe care şi le pusese 
mai înainte: rechinul-lup mai fusese atacat şi de alţii, destul de des ca 
să cunoască bine pericolul ce-l reprezintă un hidroglisor pentru el. Așa 
că lăsă baltă laborioasa îndeletnicire de a trasa o linie de distrugere pe 
fața paşnicului ocean şi se răsuci în apă, pentru a înfrunta fragila am- 
barcaţiune. Își cobori coada, își întinse înotătoarele şi capul i se ridică 
la suprafaţă. 

Kolb simţi că siguranţa de sine i se clatină în asemenea hal, încât 
se văzu obligat să se agaţe cu disperare de hotărârea aceea încă neros- 
tită: nu contează câtuşi de puţin dacă mor sau nu! Pentru că să te 
gândeşti la ceva ca fiind enorm și să vezi cât este acel er $ 
douä lucruri complet diferite. 

Deci cât era de mare? Şaptesprezece metri dintr-o extremitate în 
cealaltă a celor două înotătoare ce oscilau în apă ca o manta, cu un trup 
perfect profilat, adăpostind muşchii puternici ce acționau acele înotă- 
toare. Cea mai mică zvâcnire a acelor muşchi, chiar şi o simplă tresă- 
rire, punea în mișcare corpul fiarei cu viteza unei torpile, permițându-i 
să se năpustească asupra oricărei ființe ce se mișca în apele cyclopeene. 
Iar fălcile — prin care putea trece un om în picioare, când erau deschise 
— înfigeau şiruri dese de colţi ascuţiţi în şi prin victimă. Muşcătura 
ucidea, şi ucigaşul uita de victimă. Vara nu era niciodată flămând. 
Înghiţea ce-i rămânea în gură, şi asta-i ajungea până ce — câteva 
minute după aceea — făcea o nouă victimă. 

Kolb făcu să amuţească zumzetul clopotelor de alarmă ce-i răsu- 
nau în cap şi orientă tunul drept spre mijlocul gurii enorme, menţi- 
nându-i linia de ochire atât de stabil, de parcă era pe un afet de stâncă. 

Dar chiar atunci, pe când distanţa față de fiară se reducea de la 
două sute la o sută cincizeci de metri, se auzi boom-ul. 

Care făcu hidroglisorul să tremure. Şi care sperie rechinul-lup, 
făcându-l să tresară. Era zgomotul produs de o navă spaţială a Corpului 
Galactic ce frâna la intrarea în atmosferă, pregătindu-se să asolizeze 
la baza de reparaţii. 

Cu un gest reflex, pe care nici măcar pericolul de moarte pe care-l 
înfrunta nu-l putea face să şi-l controleze, fostul cosmonaut Justin 
Kolb privi în sus, iar strălucirea soarelui lovi în plin în vizorul lui, 
supraîncărcând sticla, care se opaciză complet, încât se trezi în beznă. 
Scoase un strigăt și mâna i se strânse spasmodic pe trăgaciul tunului. 
Harponul șuieră, trecând pe lângă ţintă, și rechinul-lup se năpusti 
asupra ambarcațiunii. 


Pam a 


Pe parcursul zborului, Maddalena Santos stătuse cea mai mare 
parte din timp privind în gol, sucind şi răsucind în cap decizia cu care 
se confrunta acum: să rămână în continuare — sau nu — în Patrulă. 

La bord se mai găseau încă trei pasageri — personal de pe o bază 
lipsită de atmosferă a Corpului situată încă şi mai departe spre hmi- 
tele de explorare ale Galaxiei, în permisie locală și foarte entuziasmați 
din pricina asta. Doi dintre ei erau bărbaţi. Iar faptul că aceşti bărbaţi 
nu priviseră spre ea decât o singură dată îi spunea multe de efectul pe 
care-l avuseseră ultimii douăzeci de ani asupra înfățișării ei. 

Una era să ştie că avea asigurate încă două secole de viață de 
acum înainte. Şi alta era să-şi dea seama — chiar de la prima vizită în 
lumea civilizată, după atâta amar de vreme — de cât de adânc o mar- 
case impactul celor două decenii petrecute pe o planetă barbară. 

Longevitatea ei era asigurată în conformitate cu standardele de 
plată practicate de Corpul Galactic: într-o Galaxie în care planetele 
mai vechi erau atât de bogate încât efectiv nu avea nici o importanţă 
dacă un anume individ muncea sau nu, era nevoie fie de o înclinaţie 
cu totul deosebită — şi absolut accidentală — fie de o momeală extrem 
de tentantă pentru a se asigura înrolarea numărului de voluntari necesar 
serviciilor guvernamentale. 

Deși, doar cu greu poți numi asta guvern, îşi zise Maddalena. Sea- 
mână, mai degrabă, cu a mâna o turmă. Una foarte leneşă, pe deasupra. 

Proporția plăţii în alte ramuri ale serviciilor guvernamentale era 
mai scăzută; doar Corpul plătea în raport de zece la unu, în acea mo- 
nedă unică numită viață. 

Ea servise timp de douăzeci de ani ca agent planetar, trăind printre 
barbari împuţiţi, ce se bâlăceau în nămolul lipsei de civilizaţie, dar 
acum era îndreptăţită să reclame — dacă dorea, putea face asta oricând, 
chiar şi pe loc — cele două secole garantate de viaţă confortabilă, de 

om sănătos, pe care le putea trăi oriunde dorea. Putea chiar să se în- 
toarcă pe Pământ, pentru că acolo se născuse. 

Privea melancolică prin hublou la negura cosmică, punctată din loc 
în loc de strălucirea stelelor, întrebându-se ce se mai întâmplase pe 
planeta ei natală de când plecase. 

Pe vremea aia era atât de optimistă... La începutul carierei, când 
avusese atâtea dificultăţi de adaptare la munca în cadrul Corpului şi se 
descurca atât de prost, încât riscase să nu fie nici măcar avansată de la 
gradul de practicant la cel de locotenent — şi astfel să piardă pentru 
totdeauna şansa de a fi plătită în tratamente de longevitate — reuşise 
să-şi salveze situaţia, ba chiar şi să se bucure de o oarecare notorietate 
la scară locală, datorită unei lovituri reuşite, pe care o dăduse pe una 
din acele planete barbare: una din izolatele Planete de Refugiu Zara- 
thustra, unde îşi găsiseră adăpost şi reuşiseră să supravieţuiască fugari 
din fața iadului dezlănțuit de nova zarathustrană, cu mai bine de şapte 
secole în urmă. 

Dar când i se oferise un post ca agent planetar, să urmărească şi să 
supervizeze progresele acestor izolate şi strâmtorate grupuri umane, 
cum nu i se permisese să se reîntoarcă pe planeta pe care prezenţa ei 
stârnise atâta vâlvă, alesese practic la întâmplare dintre cele patru sau 
cinci locuri care erau vacante la momentul respectiv. 

Şi, la foarte puţin timp după ce fusese trimisă la post — unde durata 
minimă de şedere era de douăzeci de.ani — a înţeles că alesese prost. 

La început părea că lucrurile vor începe să se mişte pe planeta aia 
pe care şi-o alesese — o tranziţie de la stadiul de țărani bălăcindu-se în 
mizerie, în care ajunseseră mulţi dintre urmaşii refugiaților, la un stadiu 
de civilizaţie incipientă şi expansivă, cu ceva industrializare și multă, 
multă interferenţă între diverse grupuri culturale: un material fascinant 
de studiat la faţa locului. 

Dar toată acea dezvoltare depindea exclusiv de capacitatea de su- 
pravieţuire a unui geniu organizatoric, ce moştenise conducerea unui 
oraş-stat aflat într-o poziţie strategică de primă mână. Şi, la o lună de 
la sosirea ei, unul dintre geloşii rivali ai acestuia îl asasinase, preluând 
puterea şi condamnând planeta la cel puţin încă o generaţie de stagnare. 

Ei îi era cu desăvârşire interzis să intervină. Şi, obligată să stea 
neajutorată, privind intens cum nu se întâmplă absolut nimic, se plic- 
tisise într-un asemenea hal, încât îi era şi frică să se gândească la 
perioada respectivă. 

Dar acum, în sfârșit, venise şi vremea pentru permisie şi pentru 
detașarea într-un alt post. „Moartea” ei fusese aranjată cu grijă; succe- 
sorul ei fusese instruit în detaliu, iar acum se afla la bordul unei nave 
a Patrulei, ce-l va depune pe suprafaţa planetei în cel mai strict secret, 
urmând ca el să-şi ia în primire rolul ce-i fusese pregătit în societatea. 

locală... iar ea era în drum spre Cyclops, o planetă despre care nici 
măcar nu-şi imaginase că o va vizita vreodată. i 

Cu toate astea îi picase bine acel ordin — fără nici o motivaţie-— 
prin care i se cerea să vină aici înainte de a pleca în permisie. Întârzi- 
erea îi punea la dispoziție ceva mai mult timp pentru a putea ajunge la 
o hotărâre în problema care o frământa, decizie pe care o tot amânase, 
mereu: să rămână în Corpul Galactic, să-şi ceară transferul într-un 
post unde plata era mai scăzută, sau să-şi dea demisia? 

Se gândi cu invidie la Gus Langenschmidt, maiorul de Patrulă în 
al cărui itinerar era inclusă şi planeta pe care se afla ea detaşată, în 
perioada de început a misiunii. Imbătrânea, încărunţea, începuse chiar 
să se şi îngrașe când îl văzuse ultima dată, totuşi, fiindcă nu-şi putea 
imagina cărui scop să dedice lunga viaţă pe care o avea în faţă, conti- 
nuase să rămână în serviciu activ mult după ce depăşise limita de vârstă 
ce-i permitea să obțină o plată în raport de zece la unu. Creditul maxim 
admis era de cinci secole. Adică cincizeci de ani de serviciu în Patrulă. 

Mai mult decât toți anii pe care i-am trâit eu de când m-am născut, 
cugetă Maddalena. Ce-o mai fi făcând Gus? Pe unde o mai fi? Îmi era 
mult mai ușor să îndur şederea aceea când ştiam ca o să-l pot vedea 
de două sau de trei ori pe an, dar, până la urmă, când a atins limita de 
vârstă, l-au retras din serviciu activ şi l-au trimis sd facă altceva, iar 
de succesorul lui nu mi-a plăcut nici pe departe la fel de mult. 

Prin comunicatoare se anunţa că urmează asolizarea. Aerul începu 
să se scurgă pe coca navei, făcând-o să duruie de parcă peste ea ar fi 
trecut în marş o mulţime invizibilă de picioare omeneşti. Maddalena 
se lăsă pe spate şi închise ochii, începând din nou lupta cu problema 
care o chinuia. Abia dacă băgă de seamă că asolizaseră, deşi tovarăşii 
ei de călătorie începuseră să discute voioşi, glumind şi schimbând in- 
formaţii despre Cyclops. O lume foarte aspră, după cum ziceau ei. 

$ Lume aspră, planetă aspră! îi îngână Maddalena în gând. Încal- 
zitorii ăştia de scaune cu capul în nori ar trebui să meargă puțin în 
locul dla de unde vin eu! 

Şi totuşi... 

Mintea ei păru să se întoarcă într-o clipă cu douăzeci de ani în 
urmă. „O lume rapace...” așa i se spusese despre planetă, când aflase 
pentru prima data că în spatele acelei ingerinţe în dezvoltarea unei 
PRZ — la dejucarea căreia contribuise şi ea cu o improvizație inspirată 
— se găsea un grup de cyclopeeni. 

Dar, de fapt, oare ce-or vrea cei de aici de la ea? Pentru numele 
Galaxiei, de ce sosise mesajul ăla lipsit de orice explicaţie la baza 
Corpului — unde ea se chinuia să-şi dea seama dacă are chef să se 
întoarcă pe Pământ pe durata de un an a permisiei — ordonând să fie 
trimisă pe Cyclops cu primul zbor? 

Răspunsul la această întrebare se arătă chiar în clipa în care pano- 
urile de acces se deschideau spre terenul de asolizare — de fapt ponton, 
dacă e să fim corecţi. Deoarece — suprafaţa planetei Cyclops fiind în 
mare parte acoperită de apă, iar cea a uscatului fiind redusă — navele 
spaţiale erau parcate pe pontoane, nu pe solul preţios. Din locul în care 
încă mai stătea ea — deşi era cât se poate de nerăbdătoare să afle ce şi 
cum, iar ceilalţi pasageri se ridicaseră în picioare, așteptând surescitaţi 
permisiunea de a părăsi nava — se vedeau mai bine de o duzină de nave 
parcate, siluete contorsionate de macarale, coci de nave în curs de 
dezmembrare, şine de poduri rulante — un desen abstract, pictat cu 
metal strălucitor pe fundalul de un albastru orbitor al cerului. 

Nu se așteptase ca lumina să fie atât de puternică. Steaua primară 
a planetei de pe care venea ea era mai rece decât Soarele Pământului, 
dar primara cyclopeană era mai albă și mai fierbinte. 

Prin deschiderea de acces, încă înainte ca platforma mobilă să fie 
fixată în poziţie, se săltă cu dexteritate un bărbat în uniformă de vară, 
cu păr tuns scurt, trădând faptul că zbura frecvent în spaţiu, unde părul 
lung era interzis, deoarece putea duce la accidente de etanşare a căştii. 
Omul privi cu ochii mijiţi spre cabina pasagerilor, aflată în penumbră. 

— Locotenent-major Santos? rosti el. 

Maddalena tresări şi se ridică în picioare. 

— Domnul comandant al bazei vă aşteaptă, continuă omul. Sunteţi 
amabilă să mă urmaţi? 

Ceilalţi pasageri schimbau între ei priviri contrariate, pline de re- 
sentimente. Mai ales ale femeii, care era evident că avusese permanent 
la-ndemână tratamente cosmetice moderne, ce făcuseră ca vârsta ei să 
fie imposibil de bănuit, pe când Maddalena fusese obligată să îmbătrâ- 
nească natural douăzeci de ani, petrecuţi în locul acela unde singurele 
cosmeticale posibile nu erau decât nişte paste primitive şi pudre chioare. 

Fără o vorbă, Maddalena se conformă instrucţiunilor, parcă apa- 
tică. Dar în clipa în care ajunse în dreptul deschiderii de acces și văzu 
cine o aşteaptă jos, în carlinga deschisă a unui glisor de teren, uită de 
tot, cuprinsă de un val de bucurie sinceră. 

— Gus! strigă ea, zburând pe pasarelă, sărind treptele câte trei o 
dată şi încolăcindu-i gâtul cu braţele. 

— Uşurel, fetiță, uşurel! îi zise el, desprinzându-se din îmbrăţişare. 
Trebuie să menţin nişte aparenţe de comportament autoritar până și în 
fundătura asta, chiar dacă nu-mi place. Ia să te văd cum arăţi. A trecut 
ceva vreme. 

Maddalena se retrase un pas şi-l studie atent pe vechiul ei prieten. 

— Tu arăţi mult mai bine decât mine, zise ea cu o urmă de invidie 
în glas. Şi într-adevăr, aşa era: părul încărunţit îi fusese tratat, fața îi 
fusese netezită şi ridurile şterse, talia îi fusese ajustată, căpătând o alură 

tinerească. În uniforma imaculată de comandant, arăta exact ca una 
din figurile de reclamă de pe posterele folosite de Corpul Galactic, 
pentru recrutări. 

— Trebuie să menţin nişte aparanţe, la fel cum şi tu ai fost obligată 
să o faci, mormăi el. Hai, suie, te duc la Cartierul meu General, să bem 
ceva răcoritor. Bagajele tale o să fie aduse tot acolo. Nu am deseori 
ocazia să mă folosesc de funcția mea pentru propria-mi plăcere, dar 
de data asta am făcut-o din plin, aşa că vei beneficia de cel mai bun 
tratament pe care e în stare să-l ofere planeta asta. 

— Plăcere? spuse Maddalena, relaxându-se cu un oftat pe capito- 
najul moale al scaunului rezervat pasagerului. Vrei să zici că m-ai 
adus încoace, pe sus, doar pentru plăcerea ta? 

Langenschmidt, pe când punea glisorul în mişcare, ocolind cu grijă 
nava ce tocmai asolizase — învelișul de metal al pontonului vibra sub ei 
de parcă intrase în rezonanţă — îi aruncă o privire scurtă, nedumerită: 

— Nu ţi s-a spus de ce ai fost trimisă aici? Mă aşteptam să faci un 
scandal monstruos că ţi se amână permisia pe care ai aşteptat-o de 
douăzeci de ani! 

— Nu, pur şi simplu am executat ordinul. Maddalena își îngustase 
ochii din cauza luminii putemice a soarelui şi acum îşi plimba pri- 
virea peste navele spaţiale parcate în ordine desăvârşită. 

— Hm! Am impresia că te-ai schimbat ceva de când nu ne-am mai 
văzut, spuse Langenschmidt. Îţi stătea în obicei să ai nişte izbucniri 
teribile. Ei bine, eu... Ei bine! Își trecu mâna peste gulerul jachetei 
uniformei: Cred că e cazul să-ţi explic despre ce e vorba, nu? Evident, 
e ceva legat de PRZ-uri. S-au stârnit din nou proteste serioase îm- 
potriva principiului de noningerinţă — mişcarea. plutea în aer de mult, 
încă de pe vremea când am fost eu retras din serviciul activ şi trecut la 
comandă aici — iar comanda asta mi-a fost încredinţată tocmai mie 
exact pentru motivul că în centrul acestei noi mişcări se găseşte pla- 
neta Cyclops. 

Maddalena, care abia dacă era atentă la ce spunea el, scoase un 
fel de mormăit care, dacă voiai, putea fi interpretat ca un semn de in- 
teres pentru discuţie. 

Langenschmidt continuă: 

— De fapt, asta se datorează în parte şi micii noastre afaceri din 
Carrig. Deşi nu s-a plâns niciodată deschis în legătură cu asta, mândria 
guvernului cyclopean a fost grav rănită de faptul că mai bine de o sută 
de cyclopeeni au fost aruncaţi în craterele vulcanilor de nişte barbari 
împuţiţi şi murdari, iar noi nu am intervenit cu nimic să oprim asta, în 
virtutea principiului de noningerinţă în dezvoltarea unei PRZ. Îţi ia 
ani de zile să stârnești ceva valuri când ai de-a face cu două sute şi mai 
bine — două sute șaizeci, nu? — de planete care au un cuvânt de spus în 

conducerea Corpului Galactic, dar o personalitate hotărâtă poate pune, 
în cele din urmă, lucrurile în mişcare. Iar aici, pe Cyclops, avem de-a 
face exact cu o asemenea personalitate, extrem de hotărâtă. Doamna 
Alura Quist. Despre care — dacă guvernul de aici nu ar fi considerat în 
mod oficial ca fiind un guvern reprezentativ — aş zice mai degrabă că 
este un fel de dictator. O persoană — hm! — extrem de greu de oprit. 

— Cyelopeenilor nu le place deloc să ştie baza asta a noastră aici, 
dar nu prea au încotro, pentru că nu şi-ar putea echilibra bugetul pla- 
netar fără chiria pe care o încasează de la noi. Aşa că, dacă nu ne pot 
da afară de pe planetă, nu au decât un singur mod în care se pot lua de 
noi, pentru afacerea din Carrig. Să atace mult-preţuitul nostru principiu 
de noningerinţă. lar în acest scop Quist a organizat o mare conferință 
pentru dezbaterea subiectului — care se desfășoară exact în perioada 
asta — cu delegaţi de pe fel de fel de planete, inclusiv de pe Pământ, şi, 
sincer să fiu, sunt îngrozit când văd ce nume influente a reuşit să an- 
treneze în treaba asta. 

— Problema e în grădina mea, Maddalena, şi sunt teribil de îngri- 
jorat din cauza asta. Am fost pus comandant aici tocmai pentru a bloca 
toate mişcările doamnei Quist, dar am impresia că nu fac față. Când 
am auzit că misiunea ta a luat sfârșit, mi-am zis: „Pe tot Cosmosul! 
Ea-i de pe Pământ — şi corpmanii de origine pământeană sunt rari pe 
aici — ba, pe deasupra, a mai fost şi agent planetar, așa că dispune de 
mărturii direct de la sursă”. Şi din cauza asta — și dintr-o serie de alte 
motive — am sperat că poate vei fi în stare să-mi impulsionezi niţel 
mintea asta bătrână şi ramolită şi să mă inspiri cumva, să pot s-o opresc 
pe doamna Quist din ale ei. 

Maddalena tresări şi-şi întoarse spre el capul cu forme sculpturale. 
Vechea ei aparenţă de fragilitate se estompase mult, remarcă Langen- 
schmidt, iar ea părea mai dură și mult mai puţin feminină. 

— Gus, după ce am stat douăzeci de ani şi m-am uitat la o gaşcă 
de refugiaţi de pe Zarathustra cum se zbat să ajungă nicăieri, mi-e tea- 
mă că sunt eu însămi aproape convinsă că e o adevărată crimă să-i 
lăsăm să-şi bată joc de ei înşişi. Imi pare rău că te dezamăgesc — au 
trecut doar câteva minute de când ne-am revăzut pentru prima oară 
după ani de zile — dar ăsta e modul în care gândesc la ora actuală şi, 
dacă vrei să-i convingi pe delegaţii de la conferința asta că noninge- 
rinţa este un principiu corect, poţi să te antrenezi încercând să mă 
convingi mai întâi pe mine! 


Bracy Dyge începu să caute pentru a treia oară printre tranzistoa- 
rele ce zăceau pe fundul cutiei cu mărunțișuri, sperând, împotriva ori- 
cărei raţiuni, că defecțiunea locatorului său de pești se va remedia de 
la sine. Se afla la patru zile de drum de port, în traulerul leneş şi vechi 
ce constituia singurul mijloc de subzistență al întregii lui familii, iar el 
era căpitan şi unic membru al echipajului. Era deja de trei zile în zona 
de pescuit, dar abia noaptea trecută îşi dăduse seama că nu reușea să 
localizeze nici un banc de peşte-de-untură nu din cauză că aceştia 
dispăruseră brusc, ci pentru că locatorul era defect. 

Dintr-un motiv oarecare, ce depășea net priceperea lui în materie 
de tehnică, locatorul refuza să semnalizeze orice altceva în afară de 
fundul mării. Cu o precizie înnebunitoare, trasa pe micul său ecran 
circular contururile tuturor pietrelor şi denivelărilor aflate la o sută de 
metri sub chilă, dar nu era în stare să sesizeze nici măcar enorma gă- 
leată de plastic remorcată de trauler pe post de ancoră plutitoare. 

Tranzistoarele erau scumpe şi-ţi era imposibil să spui despre vre- 
unul că este bun sau nu doar privindu-l. Ca urmare, nici el nu ştia dacă 
cele pe care la recuperase în diverse ocazii, aruncându-le în cutia cu 
mărunţişuri, erau mai bune sau mai proaste decât cele montate în lo- 
cator. Singura soluție era să încerce toate combinaţiile posibile, până 
la ultima, și, cum în locator erau folosite şaisprezece tranzistoare, iar 
în cutia cu piese se aflau încă șapte, treaba era de durată, nu glumă. 

Dar, cel puţin, mai scăpa de o serie de piese care nu erau bune de 
nimic. Două din tranzistoarele din cutie scoseseră complet din funcţi- 
une locatorul, şi băiatul le aruncase urgent peste bord. 

Soarele ardea cu putere, iar marea era perfect calmă. Traulerul — 
hodorogit şi cu vopseaua descojită — era singurul semn de viaţă cât ve- 
dea cu ochii. El stătea pe puntea din spate, cu picioarele încrucişate sub 
el, la umbra unui acoperiș de plastic, folosind capacul frontal al locato- 

rului ca tavă de lucru, în care punea piesele demontate. Era un băiat 
subţirel, chiar foarte slab, şi pielea lui bronzată — destul de închisă la 
culoare de la natură — bătea bine spre culoarea ciocolatei. Părul îi atâr- 
na pe umeri în cozi groase, iar în urechea stângă avea un inel strălucitor 
care, chiar dacă era de crom, era uşor corodat de apa de mare. Oricine 
avea ceva cunoştinţe în materie de cultură cyclopeană l-ar fi catego- 
risit instantaneu, fără ca măcar să se mai uite la pânza — cândva albă — 
ce o avea înfășurată peste şolduri şi la sandalele elastice din picioarele 
lui: un băiat de pescar dintr-unul din porturile emisferei marine, cel 
mai probabil Gratignol, căruia nu-i mergea prea bine anul ăsta. 

Absolut corect. Bracy descoperi cu neplăcere că încă un tranzistor 
nu era bun de nimic și-l trimise peste bord, după ceilalţi doi. 

Cel puţin, încerca el să se îmbărbăteze, nu se va întoarce acasă 
până ce nu va epuiza toate posibilităţile de a se descurca de unul 
singur. Dar chiar și atunci... 

Stomacul îi ghiorăi sonor şi simţi că i se-ntunecă mintea la ideea 
de a se întoarce acasă cu cala goală. Era de preferat să meargă la în- 
tâmplare, până ce plasele lui vor prinde totuşi ceva, la noroc, să aibă 
familia ce să mănânce, chiar dacă nu va nimeri peste peşte-de-untură. 
In zona asta, peştele-de-untură era. singura specie vandabilă, dar peşte 
comestibil se găsea din belşug, oricine putea prinde după pofta inimii 
dacă-şi dădea osteneala să arunce în apă o undiţă cu o momeală în 
cârlig. Însă peştii-de-untură trăiau în bancuri mari, de opt până la zece 
mii de exemplare, şi, fiind concentrați, puteai hoinări liniştit pe mare 
săptămâni în şir fără să dai de vreunul, dacă nu aveai un locator. 

Dacă el ar fi făcut parte dintr-o altă familie...! Dacă ar fi fost unul 
din băieţii Agmess, de exemplu — șase fraţi, doi dintre ei având sufi- 
ciente cunoştinţe tehnice nu numai pentru a repara singuri echipamen- 
tul electronic, ci pentru a face acelaşi lucru şi pentru alte familii de 
pescari, ba chiar fiind în stare să construiască aparate noi... Dar res- 
pectivii îşi ţineau cunoștințele acumulate cu greu sub șapte lacăte, ca 
orice marfă prețioasă. Aşa că el, când va ajunge acasă, va fi obligat să 
plătească pentru a fi ajutat — pe ei sau pe altcineva — şi, după o ieşire 
lipsită de roade, cum ar fi putut s-o facă? Bărcile familiei Agmess 
aveau şi aparate de radio, şi, dacă aveau probleme pe mare, puteau cere 
imediat ajutor, pe când el era singur-cuc, răspunzător de soarta bărcii 
ăsteia, cu care trebuia să asigure existenţa celor patru surori, a bunicii 
şi a fratelui său mai mic, în vârstă de opt ani. 

El însuşi nu avea decât şaptesprezece ani. Şi fusese obligat să-și 
asume sarcina de a asigura existenţa familiei cu un an și jumătate în 
urmă, din iarna în care se înecaseră părinţii lui, într-o furtună năpras- 
nică, datorită scufundării unei bărci de salvare lansate pentru a scăpa 
de la moarte un nerod blestemat. 

Tot așa ar trebui să zic şi despre mine, îşi zise Bracy morocănos. 
Părinţii mei ar fi groaznic de ruşinaţi, dacă m-ar vedea acum! 

Se opri o clipă din munca aceea plictisitoare şi aruncă o privire 
peste suprafaţa mării, fără să se aştepte să vadă altceva în afară de apă 
şi cer. Dar inima îi tresări, pulsul i se acceleră şi aproape că răstumă 
piesele din tava improvizată ce şi-o pusese în poală. 

Şorecari Jackson! Atât de departe spre nord... asta nu putea în- 
semna decât un singur lucru: un rechin-lup! 

Cu mişcari frenetice strânse repede piesele demontate din locator, 
le băgă într-o pungă — să fie sigur că sunt toate la un loc — și se ridică 
în picioare. Mai exista o cale să găseşti peşte-de-untură, în afară de 
utilizarea. echipamentelor electronice: să te ţii pe urmele unui re- 
chin-lup, aidoma şorecarilor, până când te ducea la unul din marile 
bancuri. Fiara aceea lacomă era în stare să simtă curenţii bogaţi în 
substanţe nutritive din apa mării, ca orice peşte, iar bancurile pe care 
le căuta Bracy se deplasau exact de-a lungul acestor curenți. 

Bineînţeles, nu de-a lungul tuturor curenților de genul ăsta dădeai 
peste bancuri de peşte-de-ulei — erau prea mulţi. Dar era măcar o idee. 

Ezită o clipă, strângându-și ochii din cauza strălucirii soarelui, şi-şi 
ridică talpa unui picior ca să se scarpine pe gamba celuilalt, cum făcea 
totdeauna când se concentra asupra unei probleme importante. Şi erau 
câţiva factori ce trebuiau cântăriţi atent, înainte de a lua o hotărâre. 
Mai întâi faptul că — dacă fusese în stare să țină atâţia şorecari după el 
— rechinul-lup din fața lui era probabil un monstru. În al doilea rând, 
faptul că el era plecat deja de patru zile din port, iar un rechin-lup, 
dacă găsea suficientă pradă, era în stare să ardă gazul într-o zonă 
anume chiar şi o săptămână, înainte de a se pune în mișcare spre ecu- 
ator. Şi în al treilea rând faptul că auzise că un rechin-lup te poate 
pilota spre bancurile de peşte-de-ulei, dar nu cunoscuse pe nimeni care 
să fi făcut vreodată una ca asta — acum, că toți pescarii din Gratignol 
îşi puteau permite să aibă locatoare, era un risc inutil. 

Şi, în ultimul rând — dar nu cel de pe urmă — trebuia să ţină cont 
şi de faptul că, dacă un rechin-lup atât de mare se hotăra să atace 
traulerul, probabil că-l va scufunda fără prea mari eforturi. 

Bracy trase adânc aer în piept. Ajunsese la concluzia că era într-o 
situație care reclama măsuri disperate pentru a o depăşi. Aşa că se 
duse să vadă dacă era într-adevăr echipat pentru o asemenea treabă. 

Proviziile nu erau o problemă — doar apa — şi, dacă vremea nu se 
strica, putea să se folosească liniştit de pânzele solare. Nici cu energia 
nu stătea rău — în timpul zilei capta suficientă ca să pună în mişcare 
barca în ritm de melc, iar noaptea îşi putea permite să consume niţel 
din rezerva din acumulatoare. Deci putea risca să se ţină vreo două 
zile după rechinul-lup. 

Cât priveşte apărarea — în caz că fiara devenea obraznică — asta 
era cu totul altceva. Singurele arme de care dispunea erau două căngi 
pescăreşti, destul de corodate de apă, pentru că nu erau tocmai noi — 
una dintre ele arăta chiar prost de tot, probabil că o să se rupă în 
curând — şi năvodul, care nu putea fi folosit la altceva decât la tras 
peştele în cală. A 

Ia Stai! li venise o idee. În dulapul cu echipament de salvare avea 
cel puţin şase rachete de semnalizare, iar — pe o planetă cu distanţe atât 
de mari între centrele populate — asemenea dispozitive erau proiectate 
să ajungă la înălțimi stratosferice, pentru a fi, într-adevăr, utile. Cân- 
tăreau peste treizeci de kilograme fiecare şi se amorsau automat, în 
contact cu apa de mare, la intervale de o oră din momentul în care 
barca de salvare era lansată la apă. 

Îi trebuiră cincisprezece minute pentru ca — transpirând şi înjurând 
— să reuşească să care două dintre ele la provă, să le fixeze pe balus- 
tradă şi să aşeze lângă ele o găleată plină cu apă de mare, pentru a avea 
cu ce să le pună în funcţiune. Cu un pic de noroc, și dacă era atent, 
putea servi chiar și unui monstru de rechin-lup o masă greu de digerat. 

După aceea — simțind totuşi că-l cam ia cu frig, în ciuda zăpușelii 
— alimentă reactoarele şi traulerul porni în direcţia rechinului-lup. 

Era cam la un kilometru şi jumătate de el când văzu hidroglisorul. 

Parcă se materializase din neant. Ambarcaţiunea era aşa de joasă, 
încât până şi unduirile ușoare ale apei erau suficiente s-o ascundă vede- 
rii, aşa că n-o zărise decât când s-a ridicat pe aripile subacvatice, arun- 
când un evantai de spumă la provă. Şi parcă nici nu era o ambarcaţiune 
— o platformă cu o protuberanţă în faţă şi un om lungit pe ea, cu fața 
acoperită de un vizor integral, protejându-l de lumina puternică. 

Bracy înghiţi nodul ce i se pusese în gât. Vânează, oare, fiara...? 
Da! Omul stătea exact în spatele unui tun pentru harpoane şi o rază de 
soare căzu chiar pe ghearele proiectilului, făcându-le să lucească tare. 

Tot atunci zări şi rechinul-lup, şi-şi dori fierbinte să nu se fi apro- 
piat de fiara aceea gigantică, mai mare decât cele mai negre imagini 
de coşmar ce-i trecuseră prin minte — avea anvergura înotătoarelor 
mai mare decât lungimea traulerului său. 

Tabloul înfruntării dintre omul din hidroglisor şi ucigașul acvatic 
— năpustindu-se unul spre celălalt — dură destul pentru a i se întipări în 
minte pentru totdeauna. Dar din înaltul cerului detună boom-ul sonic, 
şi tabloul pe care-l privea — şi care nu durase mai mult de o secundă — 
păru să se dizolve într-un haos de stropi de apă amestecați cu spumă şi 
în ţipetele şorecarilor înspăimântați, care, după ce vomitaseră la iuţeală 
hrana pe jumătate digerată din stomacuri, se ridicaseră la înălțime. 

Hidroglisorul dispăru la fel de brusc cum apăruse, în vârtejul pro- 
dus de rechinul-lup, şi în aer se înălţară zeci de fragmente de ambar- 

caţiune, unele căzând în apă la mai bine de treizeci de metri. Cât despre 
omul din ea — pe moment Bracy nu zărea nici urmă. Asta se datora în 
primul rând faptului că nu mai avea timp să se uite după el. Oprise 
alimentarea cu energie din pânzele solare şi trecuse pe acumulatoare — 
nu spera să poată fugi de monstrul acela, dar cel puţin putea încerca 
să-i evite atacurile, dacă-şi calcula bine momentul manevrelor. 

Băiatul aştepta, încordat. Va ignora monstrul prezenţa traulerului, 
sau...? Nu, nu avea parte de norocul ăsta. După ce se rotise leneş în 
cerc, fiara se ridicase din nou deasupra apei, privind peste fața mării. 

Nu era doar un monstru, mai era şi tâlhar bătrân, pe deasupra. 
Fiindcă imediat ce zări traulerul se năpusti spre el. 

Bracy se trezi urlând din toţi bojocii — habar n-avea ce spune, dar 
probabil că înjura și blestema. Mânat doar de nebunia clipei, alinie la 
nimereală traulerul pe direcţia rechinului-lup, turnă repede apă de mare 
peste declanşatoarele celor două rachete şi se aruncă sub punte, spe- 
rând să fie apărat astfel de suflul lor. 

O bătaie de inimă, două, trei... timpul trecea intolerabil de încet, 
parcă aştepta de ceasuri întregi. 

În sfârşit! Parcă explodase universul! - 

Se adună încă ameţit, având impresia că trupul pe care-l punea în 
mișcare nu era al lui, şi-şi săltă capul deasupra punţii. Două din 
pânzele solare erau sfâşiate, iar acoperişul de plastic sub care se adă- 
postise mai devreme dispăruse; pe joş se vedeau urme de arsuri, iar 
peamul de la cabina cârmei era spart. 

Dar la douăzeci de metri în fața provei avusese loc o altă calami- 
tate, una ce-l satisfăcea deplin. Era convins de asta chiar înainte de a 
se uita peste copastie, pentru că şorecarii — care nu se prea sinchiseau 
din stârvul cui se înfruptă — coborâseră deja, să înlocuiască mâncarea 
pe care o regurgitaseră mai înainte, când se speriaseră. 

Trupul enorm al rechinului-lup era aproape sfârtecat în două, și 
viaţa se scurgea din el o dată cu ultimele picături de sânge pe care 
inima monstrului le pompa în ocean. 

Simţindu-se încă lipsit de vlagă, Bracy se prinse cu mâinile de 
balustradă — dar şi le retrase imediat, cu o mişcare zvâcnită. Şina 
metalică era încă fierbinte din cauza jetului rachetelor. O adevărată 
minune că n-am dat foc bărcii, se gândi el, într-o doară. 

Privea apatic spre apă. Pierduse două pânze solare, fusese obligat 
să-l facă bucăţi pe ipoteticul lui pilot spre bancurile de peşte-de-un- 
tură — totul fără a câştiga ceva. 

Se încordă dintr-o dată. Oare ce era acolo, în apă? Ceva ce se zvâr- 
colea, ca şi cum ar fi fluturat o mând? 

Omul din hidroglisor! Încă mai trăia, probabil că se agăţase de o 
bucată din ambarcaţiune, ba chiar mai avea putere să şi strige după 

ajutor, deși Bracy abia dacă-l auzea, asurzit de zgomotul făcut de ra- 
chete şi de ţipetele şorecarilor. 

Cu un efort fantastic reuși să pună traulerul în mișcare şi să-l 
tragă lângă omul din apă. Când a ajuns lângă el, acesta era prea slăbit 
să se poată urca singur pe punte, aşa că Bracy l-a tras din apă apucân- 
du-l de perechea de bretele ce i se încrucișau pe spate. Şi nici nu era 
de mirare că omul era slăbit: când l-a scos din apă a văzut că-şi pier- 
duse un picior, de la genunchi în jos, în colții rechinului-lup. 

— Nu fi îngrijorat, îi şopti omul, văzându-l pe Bracy că se holbează 
îngrozit la rana lui. Costumul... o să oprească... hemoragia. 

Ce costum? Bracy privi mai atent. Pielea omului era acoperită cu 
un fel de film transparent, parcă de plastic, ce se contracta singur, for- 
mând un fel de garou în jurul membrului amputat. Carnea se albise 
deja, iar sângerarea aproape se oprise, nu mai era decât o uşoară 
scurgere la nivelul capilarelor. 

Ei bine, cu asta s-a rezolvat, îşi zise Bracy încă năuc, pornind-o 
spre dulap, să ia încă o rachetă — de data asta ca să strige după ajutor, 
de oriunde s-o putea. 


ia 


Chiar şi pe o planetă mai săracă, precum Cyclops, Corpul Galactic 
se bucura de tot ce era mai bun. Era o necesitate obiectivă, pentru a 
compensa măcar în parte sarcinile enorme cărora trebuia să le facă faţă 
personalul. Însă era şi un handicap serios, la fel ca și sistemul de plată 
bazat pe tratamente de longevitate, născând invidie şi atrăgând spre 
comisiile de selecţie pentru admiterea în Corp mulţimi de candidați 
lipsiţi până şi de aptifudini elementare pentru o asemenea muncă. 

Tipic pentru luxul Corpului era locuinţa lui Langenschmidt, un- 
de-şi avea şi Cartierul General — o vilă situată în cel mai înalt punct al 
insulei pe care le-o închiriase guvernul cyclopean. Comandantul nu era 
obligat să fie tot timpul prezent în şantierul de reparaţii și să fie în 
permanent contact fizic cu activităţile pe care le conducea — pentru 
asta exista o reţea electronică de comunicaţii — așa că omul care-şi 
desfășurase până atunci cea mai mare parte din activitate în ronduri 
singuratice de Patrulă, ce duraseră uneori şi zece ani, prefera să ducă 
o viaţă retrasă, în liniştea locuinţei lui. - 

Dezamăgirea pe care i-o produseseră vorbele neașteptate cu care-i 
răspunsese Maddalena imediat după ce sosise îl redusese la tăcere, şi 
nu mai scosese o vorbă până ajunseseră în camera principală a vilei — 
o încăpere lungă, răcoroasă, cu plafon jos — prin ferestrele căreia li se 
desfăşura la picioare, ca o hartă, panorama întregii insule şi a pontoa- 
nelor de pe ţărmuri. lar atunci, după ce adusese câte un pahar de bău- 
tură răcoritoare, se lăsase într-un fotoliu confortabil şi privise atent la 
femeia din fața lui, pe care, în subconştientul lui, cu o oră în urmă, o 
mai vedea ca fiind încă acel agent de înlocuire cu minte înfierbântată 
de pe vremea afacerii din Carrig, de acum douăzeci de ani. 

Ajunsese să se obişnuiască cu schimbările pe care revenirea la o 
viață confortabilă şi civilizată le produseseră asupra lui însuşi — înlătu- 
rarea efectelor îmbătrânirii, de exemplu. Înfăţişarea pe care o afişa 

Maddalena la vârsta naturală de patruzeci și cinci de ani fusese un ade- 
vărat şoc pentru el. Osatura ei era încă delicată, capul îi era încă mode- 
lat cu fineţe, ca o sculptură abstractă, ochii tot îi mai străluceau ca două 
pietre prețioase de ambele părți ale nasului regal şi ascuţit, simbol al 
curiozităţii ei înnăscute. Dar tenul şi pielea i se aspriseră, la fel şi mâi- 
nile, iar din ţinuta ei, ca şi din glas, se degaja un fel de aură de epuizare. 

Încercând să risipească răceala ce părea să se instaleze între ei, i 
se adresă cu o falsă voioşie în glas: 

— Ei, Maddalena! Ce-ai mai făcut tu de când nu ne-am mai văzut? 
Cum ţi-a mai mers? 

— Prost. 

Nici nu atinsese paharul din faţă, deși luase dintr-o cupă un aperi- 
tiv — o bilă uscată şi pufoasă, pe care o învârtea absentă între degete. 

— Poate-ţi aminteşti — deşi știu că, pentru tine, asta n-a fost decât 
o simplă înregistrare de jurnal — că Marele Şef Cashus a fost asasinat 
la scurtă vreme după ce mi-am luat eu postul în primire, şi o dată cu el 
s-a dus şi orice speranţă de progres. Așa că... 

Strivi aperitivul între degete, făcându-l zob, şi se grăbi să scuture 
pulberea şi firimiturile în farfurioară. 

— Aşa că am petrecut al dracului de multă vreme observând atent 
cum nu se întâmplă nimic. Dar tu? 

— Ah... Eu am fost obligat să învăţ o meserie cu totul nouă pentru 
mine și am descoperit că nu sunt prea capabil în materie. Cred că s-ar 
putea numi diplomaţie contemporană. Nu pot să spun că am fost 
obligat să văd cum nu se întâmplă nimic, dar, la scară galactică, lu- 
crurile se pun în mişcare aşa de greu, încât, până la urmă, nimic este o 
primă aproximaţie destul de bună. Langenschmidt ezită o clipă: As- 
cultă Maddalena, adineauri vorbeai serios, sau erai dominată de o obo- 
seală de moment, cum se întâmplă după orice drum? 

— Oboseala asta a mea se acumulează de multă, foarte multă 
vreme. Gustă, în sfârșit, din băutură, fără să facă nici o remarcă în 
privinţa ei, continuând: Şi... da, vorbeam serios. 

— Ai revenit la ideile tale de demult, pe care mi-am dat atâta 
osteneală să ţi le scot din cap — împreună cu Pavel Brzeska — înainte 
de a pleca spre Carrig? 

— Nu. Alea erau idei preconcepute, de puştoiacă tâmpită. A trecut 
multă vreme de atunci, Gus, chiar şi pentru un corpman şi... presupun 
că şi eu m-am schimbat mult. 

— Ei, uite ce-i! Langenschmidt se aplecase în faţă: Tu ai fost pe 
Treisprezece, care abia dacă poate fi considerată planetă de clasă A, 
iar refugiații trebuie să facă faţă unor condiţii climatice extreme, „după 
ce au pornit de la cea mai proastă bază cu putință, adică fără nici un 
conducător cu pregătire superioară. Înţeleg foarte bine că viaţa unei 

asemenea comunităţi primitive de ţărani poate doborî moralul oricărui 
observator. Dar, înainte să treci de cealaltă parte a baricadei în privinţa 
noningerinţei, gândeşte-te la Paisprezece şi la Carrig — ar trebui să vezi 
ce spun ultimele rapoarte de acolo, fiindcă veni vorba. Gândeşte-te la 
Şapte, unde se dezvoltă tehnici biologice şi genetice absolut noi, sau 
la Optsprezece, unde au avut loc nişte schimbări de limbaj care, în 
final, vor influenţa și vor modifica radical comunicările interumane. 

— Gândeşte-te și la Cinci, ripostă Maddalena. Dacă nu reuşesc să 
rezolve problema paraliziei cerebrale, comunicarea între supraviețui- 
tori se va reduce la grohăituri ca de maimuțe. 

Câteva minute domni tăcerea. Deprimat, Langenschmidt îşi rodea 
buza de jos şi se uita fix la Maddalena, întrebându-se ce să mai spună. 

Problema în sine era recurentă și fusese dezbătută permanent, de 
un secol și jumătate. Rădăcinile ei erau însă localizate mult mai departe 
în timp, mai exact cu şapte sute șaptezeci de ani în urmă, când steaua 
primară a planetei ce se numea Zarathustra se transformase în novă. 
Timp de şase sute treizeci de ani se crezuse că nu scăpaseră de pe pla- 
netă decât o mână de refugiaţi, care ajunseseră pe Alfa Baucis, pe par- 
tea dinspre Soare a novei. Apoi, ca din senin, se recepţionaseră semnale 
radio din direcţie opusă. Erau rodul muncii pline de abnegaţie a multor 
generaţii de refugiaţi — şi de urmaşi ai acestora — care avusese ca punct 
de pornire doar ceea ce se recuperase dintr-o singură navă spaţială şi 
culminase cu transformarea unui întreg asteroid — orientat astfel încât 
să se comporte ca o antenă parabolică — într-o staţie de emisie radio 
de mare putere, alimentată cu energie solară, ale cărei mesaje se târau 
spre civilizaţia-mamă doar cu viteza luminii. 

Semnalele veneau de pe planeta lui Lex, cunoscută ca PRZ Unu: 
prima Planetă de Refugiu Zarathustra care fusese localizată și cu care 
lumea civilizată reluase contactul. Acum făcea şi ea parte din uniunea 
galactică, fiind privită ca o planetă civilizată. 

De la ei se aflase că de pe partea întunecată a planetei — Zarathus- 
tra se afla în cadranul îndepărtat al orbitei — reuşiseră să decoleze peste 
trei mii de nave, în care se îmbarcaseră cam două milioane şi un sfert 
de oameni. lar Patrula, care fusese înfiinţată cu două secole înainte, pri- 
mise sarcina să depisteze restul supravieţuitorilor, dacă mai existau. 

Şi se descoperiseră douăzeci şi una de planete pe care ajunseseră 
refugiaţi. Iar pe unele aceştia nu numai că reuşiseră să supravieţuiască, 
dar, în perioada în care fuseseră izolaţi de restul civilizaţiei, reuşiseră 
să dezvolte culturi respectabile şi cât se poate de interesante. Pe pu- 
ţine planete tehnologia — în înţelesul clasic al cuvântului — depăşise 
nivele rudimentare de dezvoltare, dar existau alte realizări — de genul 
celor menţionate de Langenschmidt pentru Maddalena — ce promiteau 
să deschidă căi noi pentru evoluţia culturală şi ştiinţifică a umanităţii. 

După discuţii îndelungi, pe parcursul cărora se aduseseră o mul- 
time de argumente, şi subiective, şi obiective, se formulase principiul 
noningerinţei şi se trecuse la aplicarea lui. Dacă PRZ-urile nu reușeau 
să ia contact cu lumea civilizată prin forțe proprii, evoluţia lor va fi lä- 
sată să-şi urmeze cursul natural, fără nici o ingerinţă din exterior. Exis- 
tau multe motive ce susțineau o asemenea hotărâre. Pe unele planete 
avuseseră loc schimbări în evoluţia indivizilor, datorită condiţiilor de 
mediu. Pe toate se produsese o ruptură culturală serioasă, pe care seco- 
lele de înmulţire naturală — patru sau cinci generaţii pe secol — nu făcu- 
seră decât să o accentueze. Dar cel mai important era faptul că civili- 
zaţia galactică părea să-și încetinească ritmul de dezvoltare, ca și cum 
distanţa între stele ar fi impus — în afara barierei fizice — şi o barieră la 
nivel psihologic, împiedicând sau încetinind dramatic schimburile de 
idei între culturile planetare. Ca urmare, interesul pentru cercetarea ști- 
inţifică era în scădere, ca şi inventivitatea oamenilor, pentru că n-avea 
nici un rost să te chinui să găseşti soluţia unei anumite probleme când 
— pe oricare din cele două sute şaizeci de planete locuite de ființe uma- 
ne — era posibil ca altcineva să fi rezolvat deja problema respectivă. 

Aşa că se sugerase că PRZ-urile — lăsate în pace — poate că vor 
reuși să redescopere motivațiile fundamentale ale curiozității umane, 
antrenând astfel totalitatea rasei după ele. 

Deoarece avusese loc un intens proces de uniformizare al nivelelor 
culturale. Planete ca Pământul încă mai «erau privite ca exemple, dar 
de răspândit nu se răspândeau decât schimbări superficiale, ce ţineau 
de modă, nu şi cele profunde, ce stăteau la baza acestora. Ca urmare, 
la ora actuală lucrurile erau cam la fel peste tot, şi starea lor generală 
nu era cu mult altfel de cea de pe vremurile când se înființase Patrula. 
Planetele mai înapoiate se zbăteau să atingă nivelul mediu de dezvol- 
tare — unele chiar reuşeau — dar planetele cu dezvoltare deasupra me- 
diei erau tot placide și lipsite de iniţiativă. 

Maddalena se foi în fotoliul ei şi-şi ridică ochii spre faţa întinerită 
a vechiului ei prieten. 

— De data asta cine conduce campania? Presupun că tot PRZ Unu, 
ca de obicei. 

Langenschmidt se repezi să-i răspundă: 

— Nu, şi asta e deosebit de interesant. Moda era ca Unu să urle în 
stânga şi-n dreapta cât sunt de revoltați de modul șocant în care sunt 
trataţi cei asemenea lor, ce sunt lăsaţi să putrezească în mizerie, în loc 
să fie salvaţi şi readuşi la sânul civilizaţiei-mamă. Dar tradiția asta s-a 
cam stins în ultima vreme, cred că din cauză că abia de curând Unu a 
reuşit să se integreze complet în civilizaţia galactică, şi şi-au dat şi ei 
seama ce schimbări adânci produsese perioada de izolare în cultura 
lor. La ora actuală purtătorii de cuvânt de pe Unu îşi ţin gura bine în- 

chisă, aşa că avem chiar speranţe că, în cele din urmă, vor adera chiar 
şi ei la principiul de noningerință. 

— Dar, în locul lor, toba e bătută de Cyclops — părerea mea e că asta 
se datorează exclusiv afacerii noastre din Carrig — şi o droaie de minţi 
caritabile, dar înguste, s-au alăturat campaniei cyclopeenilor, inclusiv 
— şi mai ales — de pe Pământ. Ceea ce nu reuşesc indivizii ăştia să pri- 
ceapă este — zic eu — faptul că luxul de tip Pământ nu constituie mode- 
lul perfect de viață umană. Vor să impună acest standard peste tot, 
fără să ia în consideraţie că acei cărora vor să-l impună sunt atașați de 
cultura lor actuală sau că aceste culturi sunt productive, creative. 

— Treisprezece nu e, sigur, în categoria asta, murmură Maddalena. 

Langenschmidt nu-i răspunse. Îşi întorsese privirile spre fereastră 
şi făcuse ochii mari, văzând o serie de scântei strălucitoare, ce arătau 
ca nişte paiete cusute pe albastrul cerului. 

— Hei! exclamă el. Asta-i o rachetă de semnalizare. Cred că de la 
vreun pescar cu probleme. Trebuie să-i dădăcim mereu pe localnici — 
ori câte un pescar care pleacă pe mare cu echipament neadecvat, ori 
câte un playboy din protipendadă ieşit la vânătoare de rechini-lup, pe 
care-l lasă nervii în momentul crucial. Dar nu-i chiar rău, mai între- 
rupe monotonia. 

Se îndreptă spre un panou de comunicator — integrat cu discreție 
în mobilierul extrem de funcţional al încăperii — şi întrebă: 

— Se ocupă cineva să vadă ce-i cu racheta aia de semnalizare? 

Tăcere. Apoi se auzi o voce impersonală, vorbind pe un ton iritat: 

— Mă scuzaţi, domnule comandant, ce aţi spus? după care continuă 
imediat, ca și cum ar fi reauzit întrebarea în minte: Ah! Racheta! Da, 
o să trimit imediat pe cineva să-l ia pe flăcău şi să-l aducă la țărm. 

— Perfect. Langenschmidt îşi îndreptă imediat atenţia înapoi, spre 
Maddalena: 

— Ştii, am senzaţia că înainte de a încheia discuţia asta și de a 
ajunge la vreo concluzie, cred că ar fi bine să-ţi dau ocazia să vezi mai 
îndeaproape civilizaţia galactică — stil Cyclops — ca să-ţi aduci aminte 
ce deşertăciune este asta în realitate. Şi putem lua situaţia creată la ora 
actuală drept exemplu edificator. Este vorba mai întâi de această doam- 
nă Quist, care conduce totul în maniera în care ţi-am spus. Este cu 
siguranță o femeie foarte capabilă şi neînduplecată. Dar a-şi limita 
eforturile la planeta Cyclops — care este atât de săracă încât energia e 
produsă încă în reactoare cu fisiune, nu cu fuziune — o nemulţumeşte 
profund. Şi nici nu înţelege de ce personalul Corpului e plătit în trata- 
mente de longevitate, pe când ea îmbătrâneşte şi e obligată să-și cum- 
pere tocmai de pe Pământ tratamentele cosmetice de care are nevoie. 
De altfel, am impresia că o parte din ostilitatea ei se datorează exact ge- 
loziei. Iar o femeie speriată la gândul că-şi pierde înfăţişarea din tine- 

reţe e un caz tare trist. Are un amant oficial — unul dintre cei mai chipeşi 
bărbaţi pe care i-am văzut vreodată — un fel de erou planetar, un fost 
cosmonaut, rămas invalid în urma unei răni căpătată în nişte circum- 
stanţe pe care nu le cunosc, dar despre care am auzit că au fost meritorii. 
ÎI tratează ca... ca pe un animal micuţ, ca pe o mascotă. ÎI arată peste 
tot: uitaţi-l, faimosul Justin Kolb, amantul meu. Mă urmăreşti? 

Maddalena dădu în tăcere din cap. Auzise toate astea — cu ex- 
cepția poveştii despre Kolb — încă de pe vremea afacerii Carrig, când 
un grup de cyclopeeni întreprinzători aflaseră de la un practicant de 
Corp concediat poziţia planetei PRZ numărul Paisprezece şi faptul că 
pe aceasta se găseau depozite importante de minereuri radioactive. 
Cyclopeenii deschiseseră o mină — folosind ca mână de lucru localnici, 
față de care se purtau ca şi cum ar fi fost sclavi — şi o ţinuseră în func- 
ţiune o perioadă destul de lungă, până când Patrula reuşise să le disloce 
întreprinderea. De atunci, guvernul cyclopean își afişase în fiecare oca- 
zie durerea pe care o resimţise aflând că o ceată de barbari de pe o PRZ 
aruncaseră în craterul unui vulcan oameni aşa-zis civilizați — pedeapsa 
tradițională pentru crimele pe care aceştia le comiseseră, în raport cu 
etica şi religia locală. 

— Sincer să fiu, impresia mea este că pe doamna Quist nici măcar 
n-o interesează PRZ-urile ca atare, continuă Langenschmidt. Ea nu 
vrea decât să facă mizerii Corpului Galactic, datorită unei gelozii per- 
sonale, profitând de fondul de ostilitate creat aici în privința noastră, 
datorită episodului de pe Paisprezece. Dacă ar fi să abandonăm 
noningerința din motive bine întemeiate, solide, raționale... asta aş 
putea s-o înghit — poate că m-aş îneca un pic, dar aş înghiţi-o. Dar să 
accept aşa ceva pentru o asemenea... 

Vocea aceea impersonală se auzi din nou din comunicator: 

— Domnule comandant? 

— Da? Langenschmidt se răsuci pe jumătate în fotoliu. 

— Racheta de semnalizare. M-am gândit că vă interesează să ştiţi 
ce-i cu ea. 

— Nu în mod deosebit, dar spune-mi. 

— Am găsit un pescar din Gratignol — mai degrabă un băiat, care 
nu are mai mult de şaptesprezece ani, din câte mi s-a spus. A avut 
necazuri cu un rechin-lup, vânat de o persoană — hm — o persoană cu o 
oarecare notorietate. Băiatul a pescuit numita persoană din apă inte- 
gral, exceptând un picior. Din fericire, numitul purta un costum medi- 
cinal, care a oprit hemoragia, astfel încât, deşi e inconștient, nu e mort. 
Dar cred că v-ar interesa să ştiţi despre cine e vorba. 

~ Ei bine, spune o dată, mormăi Langenschmidt. 

— Este vorba de Justin Kolb, spuse vocea. 


Alura Quist era foarte mulţumită de turnura evenimentelor. Nici 
imaginea pe care o privea în poli-oglinda la care se aranja pentru ban- 
chetul oficial, programat să înceapă la apusul soarelui, nu-i putea risipi 
satisfacția încrâncenată pe care o resimțea gândindu-se la delegaţiile 
sosite de pe alte planete. 

Bineînţeles, cele de pe planetele bogate — Pământul, de exemplu — 
aveau o atitudine oarecum condescendentă faţă de posibilitățile cyclo- 
peenilor — chiar dacă le fusese oferit tot ce exista mai bun aici — dar, 
cum mobilul tuturor erau intenţiile caritabile declarate în sprijinul celor 
lipsiţi de privilegii, de pe PRZ-uri, toţi se purtau cât se poate de frumos şi 
nu se înregistrase nici o plângere. Iar ferocitatea de care dădea dovadă 
reprezentantul lui PRZ Unu — Omar Haust, un bătrân, dar care ştia să 
se exprime cu multă vehemenţă — contrabalansa pe puţin lipsa de 
curaj a unei duzini dintre colegii mai slabi de înger. Pentru că el încă 
mai era adeptul unor idei pe care majoritatea oamenilor de pe planeta 
lui le abandonaseră, chiar dacă făcuseră asta cu multă reticenţă. 

Banchetul urma să fie magnific. Mâncărurile şi băuturile erau atât 
de scumpe, încât vor trebui să fie tratate ca un articol separat al buge- 
tului planetar pe anul în curs, dar nu conta, pentru că o majorare cu unu 
la sută a chiriei pentru baza Corpului Galactic va acoperi toate cheltu- 
ielile, cu prisosință. După banchet vor urma discursuri, evident — era 
ciudat cum tradiţia continua să dăinuie în anumite zone ale activităţii 
umane generaţie după generaţie — dar se simţea în stare să îndure până 
şi asta. În vederea reușitei planului la care muncise atâta amar de ani, 
o să îndure şi cele două sau trei ore de vorbărie chioară. 

— Noi, cyclopeenii, rosti ea spre oglindă, privind cu atenţie cum i 
se mişcau muşchii gâtului, pe măsură ce pronunţa cuvintele, nu facem 
parte dintre cele mai prospere naţiuni ale galaxici. Totuși nu ne mani- 
festăm egoist în privinţa puţinului de care dispunem. Dimpotrivă, am 

împărți din inimă acest puțin cu cei mai săraci ca noi. În vremurile 
pre-galactice — spun istoricii — era o fabulă despre un câine care-și 
făcuse culcușul în locul de hrană al unui animal de povară, obligân- 
du-l pe acesta, în cele din urmă, să moară de foame. 

Făcu o pauză, în primul rând pentru că nu era sigură că această 
referință literară este adecvată — deși cel ce-i compusese discursul 
înlăturase cuvintele complet ieşite din uz, precum „iesle” sau „bou” — 
şi, în al doilea rând, pentru ca să se privească din nou în oglindă. 

Avea silueta încă suplă, pentru că — nervoasă şi energică — pe mă- 
sură ce trecea timpul, avea tendința să devină mai degrabă uscată, 
osoasă, decât să se îngraşe. Părul ei, blond, cu o nuanţă caldă, era coa- 
fat impecabil şi-i încadra fața cu trăsături puternice, pe care ochii — 
albaştri şi strălucitori — păreau două safire. Toaleta pe care o purta 
fusese croită pe Pământ — demodată, evident, în ochii celor originari 
de pe planeta-mamă — şi-i venea atât de bine, încât putea să treacă 
ușor cu vederea o asemenea opinie minoritară. 

Oare cât o să dureze totul? Gura ei păru să se răsucească într-un 
zâmbet ranchiunos, care-i distruse instantaneu drăgălăşenia figurii, 
gândindu-se la cei asemenea lui Gus Langenschmidt. După cincizeci 
de ani în Patrulă, supraveghind barbarii de pe PRZ-uri, avea asigurată 
supraviețuirea — beneficiind de o sănătate perfectă şi de o tinereţe între- 
ţinută artificial — până în vremuri în care existenţa ei se va reduce la 
note de subsol, în manuale de istorie locală. 

Acest fapt cu greu putea fi schimbat. Dar scopul căruia el şi cei 
asemenea lui îşi dedicaseră viaţa putea fi golit de conţinut. 

Mda... discursul ei era destul de bun. Așa că renunţă să se mai 
frământe în privinţa lui, adresându-se servitoarei ce-i făcea pedichiura 
şi abordând astfel un alt subiect care o îngrijora mult în ultima vreme: 

— Vrei să-l anunţi pe Justin Kolb că vreau să vorbesc cu el înainte 
de banchet? 

— Va fi şi dânsul prezent, stăpână? replică fata. 

Quist tresări. | se păruse, sau în vocea aceea reţinută se ghicea o 
urmă de ironie? Nu era nici urmă de aşa ceva în ochii negri care 
priveau drept în ai ei, aşa că se relaxă. 

— Cum adică? Bineînţeles că va fi şi el prezent. De ce nu? 

— Stăpână, am înţeles de la valetul dânsului că acum o jumătate de 
oră încă nu se întorsese. 

— Să se întoarcă? Nedumerită, Quist privi în jos, spre fată. În ulti- 
mele două zile, de când sosiseră delegaţiile din afara planetei, abia 
dacă găsise vreo clipă în care să se mai gândească la amantul ei. Parcă 
auzise vag că el plecase undeva, dar considerase de la sine înţeles că 
se va întoarce la timp pentru a-şi îndeplini funcția oficială la eveni- 
mentul major de astă-seară. 

Puse în funcțiune comunicatorul demodat încorporat în toaleta ei 
şi începu să vorbească: 

— Justin Kolb încă nu a revenit? 

— Sunt valetul său, stăpână, îi răspunse o voce suavă. Nu, dânsul 
încă nu a revenit. 

— Dar unde este? A transmis vreun mesaj? 

— Nici un mesaj, stăpână. Dacă doriţi, voi încerca să iau legătura 
cu dânsul. 

— Ştii unde se află? Quist îşi dădu seama că întrebarea risca să-i 
deterioreze imaginea în faţa servitorilor, dar, o dată rostite, cuvintele 
nu mai puteau fi retrase. 

— Doar aproximativ, stăpână. S-a dus la vânătoare de rechini-lup, 
undeva la limita nordică a zonei de răspândire a acestora. 

Timpul părea să se fi oprit în loc. În cele din urmă reuşi să șop- 
tească, cu voce răguşită: 

— la legătura cu el şi află... află când se întoarce. 

Şi când o să vind acasă, continuă ea în gând, o sd-i dau o asemenea 
lecţie, încât nu va mai avea niciodată îndrăzneala să-mi încalce ordi- 
nele de a fi într-un anume loc într-un anumit moment, ca astă-seară. 

De fapt, poate că sosise chiar vremea să se dispenseze de serviciile 
lui Justin Kolb — să-l trimită în rândul anonimilor oameni de rând, 
obligat să muncească din răsputeri pentru a-şi câştiga o existență mi- 
zerabilă, aşa cum ar fi ajuns oricum — dacă n-ar fi fost ea — după ce 
piciorul îi fusese amputat. Economia cyclopeană nu-și putea îngădui 
luxul de a întreţine invalizi neproductivi. 

Tocmai făcea nişte modificări în aşezarea participanţilor la ban- 
chet când comunicatorul emise semnalul de apel. Oare era Justin? În- 
chise o clipă ochii, întrebându-se cum va fi în stare să se debaraseze de 
acest bărbat, al cărui spirit doar pe jumătate îmblânzit reprezenta una 
din cele mai mari provocări din întreaga ei viaţă. 

— Stăpână, tot eu vă deranjez, se auzi vocea valetului. Îmi pare rău, 
dar am veşti proaste. 

Ea nu se simţea în stare să vorbească, aşa că aşteptă. Fata termi- 
nase cu pedichiura și-și strângea instrumentele, pregătindu-se să plece. 

— Justin Kolb este în spital, la baza Corpului Galactic. A fost 
atacat de rechinul-lup pe care-l vâna, şi a fost salvat de un pescar. 
Mi-au spus că va supravieţui, dar... Valetul ezita. 

— Continuă, zise ea pe un ton lipsit de orice expresie. Apăruse un 
alt servitor, însărcinat cu pantofii, care îngenunchease la picioarele ei. 

— Şi-a pierdut piciorul drept, de la genunchi în jos. 

Oare nebunul ăla chiar dorea să fie invalid? Întrebarea îi trecu în 
goană prin minte, pentru a fi înlocuită de un val incontrolabil de milă 
şi de compasiune. Dacă n-ar fi fost banchetul, ar fi sărit chiar în clipa 

aceea şi ar fi pornit-o-n goană drept spre spital, spre patul lui de su- 
ferinţă, să-i ţină mâinile într-ale ei şi să-l îmbărbăteze. 

Of, Justin! De unde-şi trage focul dragostea asta a ta pentru 
pericol? Într-o zi asta o să te omoare, și-n ziua aia eu o să md simt 
instantaneu bătrână... 

Când vorbi, o făcu pe un ton hotărât: 

— Fă-mi legătura cu el. Imediat! 

— O să încerc, stăpână, se auzi glasul plin de îndoială al valetului, 
după care comunicatorul amuţi. 

Reproşurile pe care avusese de gând să le reverse asupra amantu- 
lui ei se evaporaseră la aflarea veştii despre nenorocirea lui. Îl vedea în 
minte cum se întoarce acasă şi cum îi oferă trofeul, sfidător — pentru 
că ştia că ea se înfurie când el îşi pune viaţa în pericol — şi totuşi sfios, 
ca un adolescent ce vrea să obţină prețuirea unei fete. Avusese intenţia 
să se întoarcă la vreme pentru a participa la banchet, să-i ofere trofeul 
acela drept ofrandă, iar ea s-ar fi simţit supărată şi încântată în acelaşi 
timp, ştiind că un asemenea bărbat este amantul ei. 

Comunicatorul intră din nou în funcţiune. 

— Alura Quist? se auzi o voce pe care ea o recunoscu imediat. 

— Comandant Langenschmidt, zise ea rece. Nu am cerut să vor- 
besc cu dumneata. 

— Nu, dar am crezut că e de preferat să vorbiţi cu mine, decât să 
nu vorbiţi cu nimeni. Justin Kolb este deocamdată inconştient, şi va 
mai dura o vreme — cel puţin două ore — până ce-şi va reveni. A fost 
extrem de şocat de accidentul prin care a trecut. Dar doctorii mi-au 
spus că mâine sau poimâine îl puteţi lua de la noi. 

Ea se încordă toată. 

— Cu piciorul restaurat? 

Urmă o clipă de tăcere adâncă. Apoi Langenschmidt chicoti, forțat: 

— Mi-e teamă că nu. Unii oameni au idei oarecum exagerate în pri- 
vinţa posibilităţilor medicinei. Regenerarea membrelor umane, practic 
peste noapte... mi-e teamă că asta trece până şi de capacităţile noastre. 

Nici nu se așteptase la alt răspuns, dar nu se putuse stăpâni să nu 
întrebe — cuvintele parcă se smulseseră singure din ea, mânate de ge- 
lozia ce o resimțea față de corpmanii plătiţi cu tinereţe şi cu sănătate. 

Oricum, nu avea importanţă. Justin îşi mai pierduse o dată acel 
picior, nu numai de ia genunchi în jos, ci aproape tot, până la coapsă, 
din cauza cangrenei de spaţiu. 

— Vă mulţumesc pentru amabilitatea de a mă pune la curent, spuse 
ea, fără urmă de căldură în glas. Evident, aş fi apreciat mult mai mult 
ca asta să se fi produs mai devreme. 

— Am fost convins că sunteți preocupată de cu totul alte probleme, 
ripostă Langenschmidt calm. 

Cu un rânjet tăcut, ce o făcu să se bucure că pe Cyclops legăturile 
prin comunicator erau limitate la sonor, fără componentă video, Quist 
se forță să-şi păstreze calmul. Şi adăugă: 

— Dimineaţă voi trimite mijloace de transport adecvate, să-l aduc 
acasă. Credeţi că este acceptabil? 

— Cred că da, dar să trimiteţi şi un doctor. Langenschmidt vorbise 
pe un ton parcă un pic surprins, ca şi cum s-ar fi aşteptat ca ea să insiste, 
rugându-l ca piciorul lui Kolb să fie restaurat în spitalul Corpului. 

— Evident, răspunse Quist, oprind comunicatorul. 

Aşteptă o clipă, apoi îl puse din nou în funcţiune, ordonând: 

— Găsiţi-l pe doctorul Aleazar Rimerley. Urgent! 


Când se făcu legătura, doctorul Rimerley admira priveliştea oferită 
de apusul soarelui. Era unul dintre cei mai bogaţi oameni de pe Cy- 
clops, iar casa lui ocupa practic toată suprafaţa şi o parte din subsolul 
unei întregi insule, având circumferința de aproape doi kilometri. Lo- 
cuinţa propriu-zisă era clădită chiar pe ţărmul oceanului, aşa că, dacă 
avea chef — aşa cum se întâmpla acum — putea sta la unul din etajele 
superioare, ca să privească spre cer, sau, în caz contrar, se putea deplasa 
la unul din etajele aflate sub nivelul apei, să se bucure de tumultuoasa 
panoramă a florei şi faunei oceanului în plină vară. f 

Ştirea că este căutat i-a adus-o şeful servitorilor săi personali. Își 
frecă bărbia, mirat. Avusese şi el de gând să ia legătura cu Quist, dar 
încă nu sosise momentul, deşi era convins că vor încheia afacerea pe 
care o avea el în cap, o dată ce simple tratamente cosmetice nu vor 
mai reuși să stăvilească ravagiile făcute de trecerea timpului asupra ei. 
Dar chiar şi aşa, din moment ce ea era cea care-l căuta, putea foarte 
bine să-i vorbească şi acum. 

Pe față i se așternu un zâmbet reflex, profesional, chiar dacă ea 
nu-l putea vedea, şi rosti cu multă căldură în glas: 

— Draga mea Alura Quist! Ce onoare să-ţi pot vorbi, după atâta 
vreme! 

Ea sări repede peste formalisme, intrând direct în subiect: 

— Doctore, am încă o problemă pe care vreau s-o rezolvi. Din câte 
ştiu eu, eşti singurul om de pe Cyclops în stare de asta. 

-O să fac tot ce-mi stă în putință, încuviință Rimerley, 
reprimându-și un zâmbet mult mai sincer decât cel iniţial. 

— Justin Kolb, şi-a pierdut din nou piciorul. La o vânătoare de 
rechini-lup. 

Rimerley clipi. Se aşteptase la cu totul altceva, ceva ce ţinea de 
Alura Quist însăşi. Aşa că vorbele ei îl prinseseră complet nepregătit. 

— O să-l aduc la dumneata mâine dimineaţă. Contez că o să-i faci 
O regenerare la fel de îngrijită ca data trecută. 

— Ah... o clipă, zise Rimerley stânjenit. Asta nu e genul de proble- 
mă ce poate fi rezolvată în numai câteva ore. Undeva, în minte, înce- 
puse deja să facă o serie de calcule: atât pentru a localiza materialul, 
atât pentru a asigura neutralizarea imunologică a ţesuturilor, atât pentru 
a aduce totul aici... Mă îndoiesc că se va putea rezolva mai devreme 
de două săptămâni, în cel mai bun caz. 

— Două săptămâni! 

— Asta e doar o primă estimare. Evident, s-ar putea... 

— Atunci mai bine îl las acolo unde e acum. O să fie oricum mai 
bine îngrijit decât în spitalele noastre de mâna a doua. 

Rimerley simţi un fior pe şira spinării. Şi, vorbind dintr-o dată 
mult mai încet decât normal, abia reuşi să articuleze: 

— Ah... dar unde este acum? 

— La spitalul Corpului Galactic. A fost dus acolo după ce l-a 
salvat un pescar. 

Tăcere mormântală. 

— Doctore Rimerley? întrebă în cele din urmă Quist, pe un ton 
alarmat. 

Dar ea nu era nici pe jumătate atât de alarmată pe cât era Rimerley 
însuşi. Acesta abia dacă mai era în stare să vorbească. 

— Dacă... hm... dacă mă gândesc mai bine, poate că ar fi de prefe- 
rat să-l aduceţi aici. Imediat, cu cât mai repede, cu atât mai bine. Dădu 
pe gât dintr-o înghiţitură băutura pe care o mai avea în pahar — îna- 
intea convorbirii sorbea din el liniştit, relaxându-se înainte de cină. Da, 
sigur, în nici un caz mai târziu de mâine dimineaţă. Sub nici o formă. 

Când întrerupse legătura, sudoarea curgea șiroaie pe doctorul 
Rimeriey. 


a 


Soraya lucra ca de obicei la stația de apă şi — tot ca de obicei — se 
ciondănea cu Firdausi în legătură cu căsătoria lor-— o bătea la cap de când 
ieşise din pubertate — când auzi pe cineva strigându-i frenetic numele. 

Îi făcu semn lui Firdausi să tacă din gură şi privi încordată prin 
pânzele de abur de deasupra cazanului principal, încercând să vadă 
cine o căuta. Era o voce de copil, dar atât de răgușită din cauza agi- 
taţiei, încât nu recunoștea despre cine e vorba. 

Staţia de apă era alcătuită din trei părţi distincte. Mai întâi fântâna 
cu cupe, care ridica apa din bazinul natural de colectare: recipiente 
fixate de un lanţ trecut peste două roţi mari de lemn, pus în funcțiune 
de un yorb ce părea foarte mulțumit să se învârtă toată ziua în cerc şi 
să-şi primească seara hrana, ca răsplată pentru osteneala lui. Cupele 
fântânii vărsau apa în cazanul principal, sub care ardea tot timpul un 
foc puternic, ce făcea să se ridice bule de vapori în lichidul dinăuntrul 
lui. Deşi apa părea perfect limpede şi curată, în timp ce fierbea se 
forma un fel de spumă, iar Soraya şi Firdausi se îndeletniceau tocmai 
cu îndepărtarea acesteia, folosind un fel de linguri mari, de lemn. 

După aceea apa era trecută, puţin câte puțin, în rezervorul de rä- 
cire — o construcţie cilindrică subţire, din pietre legate cu ciment natu- 
ral — de unde cei din sat o puteau lua în găleți, pentru a o folosi acasă. 

— Poţi să vezi cine este? întrebă Soraya. 

Firdausi coborî de pe scara pe care era cocoțat, ca să ajungă sub 
norul de abur ce-i înconjura, şi-i spuse: 

— Pare să fie cel mai mic dintre vecinii tăi — copilul Hakim. 

— Oh, nu! Soraya își înghiţi nodul ce i se pusese în gât şi sări jos, 
flexându-şi uşor picioarele lungi. Ochii lui Firdausi o priveau înfome- 
taţi. Era de departe cea mai frumoasă din fetele nemăritate din sat: ochi 
migdalaţi, piele măslinie, păr negru, lung şi picioare suple şi graţioase. 
Îşi dorea cu o intensitate aproape dureroasă ca părinţii lui să nu mai 

fie preocupaţi de probleme atât de lumești precum zestrea şi să-i dea 
voie să se însoare cu ea. Era convins că i-ar fi fost o soție excelentă... 

— Copile Hakim! strigă ea, lăsându-se în genunchi şi prinzându-l 
în braţe pe băiatul care se repezise la ea, plângând. Ce s-a întâmplat? 

Printre suspine de frică şi de oboseală, copilul reuşi, până la urmă, 
să-i spună despre ce e vorba: mama lui Soraya se îmbolnăvise din nou. 

— Tu du-te direct acasă, îi zise Firdausi. Eu îl aduc pe Marouz la voi. 

Ea-i aruncă un zâmbet recunoscător şi o luă la fugă spre sat. 

Acesta era format din două rânduri de case cu pereți din împleti- 
tură de nuiele umplută cu lut, aşezate faţă în față, depărtate bine una 
de alta, înconjurate de grădini mari pentru legume şi de ţarcuri pentru 
animale. Din ţarcuri o priveau yorbi dinţoşi, pe când ea trecea în goană 
pe lângă ei, cu picioarele pleoscăind prin băltoacele rămase în urma 
ploii din noaptea trecută, şi care era pe punctul să înceapă să cadă din 
nou, în orice clipă. Casa ei era a cincea de pe partea stângă. Trânti 
poarta de lemn de la stradă şi intră în casă tot fugind. 

Sora mai mare a lui Hakim, Yana, era aplecată peste patul în care 
zăcea umbra scuturată de tremurături a unei femei ce părea bătrână. În 
realitate, mama lui Soraya nu avea decât treizeci şi şapte de ani, dar în 
mediul aspru în care trăiau ei speranţa de viață a oamenilor scăzuse cu 
iuțeala cu care cade o noapte la tropice. 

Totuşi în cazul ei nu era vorba numai de îmbătrânire — în fond, asta 
era ceva firesc, şi nimeni nu scăpa de ea. Era ceva ce se manifesta la 
întâmplare, dar mult mai periculos decât bătrâneţea. Şi care avea şi o 
denumire: friguri. Dar faptul că boala avea un nume nu ajuta la nimic. 
Era nevoie şi de un tratament pentru asta. 

Înnebunită de disperare, Soraya privi scurt la Yana. 

— E așa de multă vreme? 

„_— Am găsit-o întâmplător, zăcea pe podea, îi răspunse cealaltă fată 
cu voce scăzută. Uite, are rochia pârlită... a fost un noroc formidabil 
că am aruncat o privire aici, altfel ar fi ars de vie. 

Soraya simţi că o trec fiori. 

— Când? E mult de atunci? 

— Cât i-a trebuit lui Hakim să ajungă la tine, zise Yana, dând din 
umgri. L-am trimis acolo imediat. 

Soraya prinse mâna mamei ei într-a ei, simțind tremurul incontro- 
labil ce scutura trupul slăbit al acesteia, pe când mintea i se revolta 
neputincioasă împotriva capriciilor sorții. 

— Să mă duc după Marouz? întrebă Yana. 

— Mulţumesc, nu-i nevoie. Firdausi era cu mine la staţie şi s-a dus 
el. Deși nu ajută la nimic, adăugă Soraya cu amărăciune în glas. 

— Nu trebuie să vorbeşti aşa. E cel mai înţelept dintre noi, şi cel 
mai bătrân din sat! Yana părea îngrozită. 

— La ce-i foloseşte înțelepciunea, dacă nu poate face nimic practic? 
Ne spune să fim copii ascultători şi părinți iubitori, şi noi ne dăm toată 
silinţa, dar mama mea, care e cea mai cumsecade dintre femei, are fri- 
guri. Soraya îşi ridică o mână şi-şi şterse lacrimile. 

— Ssst! A sosit, murmură Yana, şi se întoarse să se încline, pe când 
Marouz îşi lăsa capul cărunt, cu barbă albă, ca să poată intra în încăpere. 

— Fie ca onoarea şi profitul să binecuvânteze această casă, zise 
magul dintr-o singură suflare, pe când se îndrepta şchiopătând spre 
scaunul pe care Yana îl adusese lângă pat. Hmm! Soraya, mama ta a 
băut cumva apă nefiartă? 

— Crezi că aş fi lăsat-o să facă aşa ceva? Soraya sărise în picioare, 
uluită. Eu, care lucrez acolo unde lucrez? Drept cine mă iei? 

— Soraya, nu-i bine, zise Firdausi încet. Intrase imediat după Ma- 
rouz şi-l ţinea pe copilul Hakim de mână. 

— Nu-mi pasă! În ochii lui Soraya se adunau din nou lacrimi. Nu-mi 
pasă! Mama mea zace acolo, bolnavă de moarte, şi el nu se poate gândi 
decât că s-ar fi putut să bea apă nefiartă! Şi, oricum, ce are asta de-a 
face cu boala mamii? Tatăl meu a lucrat la staţia de apă înaintea mea, 
şi nici el n-a lăsat-o să facă una ca asta — şi totuşi mama are fiiguri! 
Ce legătură poate avea apa cu asta? 

Figura lui Maruoz păru să împietrească. 

— Inţelepciunea celor din vechime ne învaţă că... începu el. 

— Şi ne foloseşte asta teribil de mult! izbucni Soraya. Dar la ulti- 
mele cuvinte se prăbuşi în genunchi în faţa bătrânului, cu umerii scu- 
turaţi de suspine. 

— Uşor, uşor, zise Marouz, bătând-o calm cu palma pe creştet. Ase- 
menea întâmplări ne sunt trimise ca să ne încerce, fiica mea. Noi facem 
ce şi cât putem, dar suntem departe de a înțelege toate misterele vieții. 
Când o să fii tot atât de bătrână ca şi mine — ceea ce-ţi doresc din 
toată inima — o să înveţi şi ce înseamnă răbdarea în fața inevitabilului. 

— Îmi pare rău de ce-am spus, zise Soraya. Dar îmi iubesc mama, 
şi ea a făcut atâtea pentru mine... Nu poate fi ajutată în nici un fel? 

— Eu i-aş putea oferi mângâiere spirituală, dar o ştiu pe mama ta ca 
pe o femeie cumsecade, cu suflet nobil, care nu are nevoie de sfaturile 
mele. Marouz îşi scutură cu regret barba albă. Singurul sfat pe care 
l-aş putea da este pentru tine. Şi tu ştii despre ce e vorba, pentru că 
ţi-am mai spus asta. 

— Am insistat şi eu, interveni Firdausi. Dar ea nici nu vrea să audă. 

— S-o iau pe mama din casa ei, şi s-o trimit cine ştie unde? ex- 
clamă Soraya. Mi se pare ceva atât de... aşa de lipsit de suflet! 

— Ei, ei, fiica mea, încercă Marouz s-o îmblânzească. Toţi urâm 
ceea ce facem împinși de nevoie, dar asta nu ajută la nimic. Primitorii 
de Bolnavi sunt oameni buni, plini de înţelepciune din vechime şi de 

bune intenţii. Nu-i mai bine s-o ştii pe mama ta în siguranță, decât să 
zacă aici, tremurând până la moarte, în patul ăsta îngust şi tare? 

După întrebarea asta directă se aşternu tăcerea, pînă ce Marouz 
începu să se foiască: 

— Ei bine, mai mult decât am făcut nici nu pot face, zise el, întin- 
zându-se spre Yana, să o apuce de braţ ca să se poată ridica de pe scaun. 
Să te hotărăşti repede, Soraya, am auzit că în câteva zile Primitorii 
ajung în zona noastră, şi n-o să se mai întoarcă decât peste multe luni. 

leşi şontâcăind, şi — reflex — toţi cei aflaţi în încăpere rostiră în 
urma lui urări de bine, în forma rezervată exclusiv persoanelor având 
o vârstă foarte înaintată: 

— Fie să te bucuri de sănătate până în mormânt. 

Firdausi o privi fix pe Yana, iar ea înțelese ce voia el. Traversă po- 
deaua murdară, îl luă de mână pe fratele ei şi spuse cu glas tensionat: 

— Ei bine, cred că am destulă treabă şi acasă. Şi, oricum, cred că 
voi vă doriţi mai degrabă să fiţi singuri. 

Când ea dispăru, Firdausi îşi trecu braţul pe după umerii lui Soraya: 

— Draga mea, de ce te torturezi atâta — şi pe tine şi pe mama ta? 

Ea se scutură din strânsoarea lui şi se aşeză pe scaunul de pe care 
se ridicase Marouz, privind la maică-sa, cu unghiile înfipte adânc în 
carnea palmelor, ca şi cum ar fi vrut să împărtășească suferinţa mamei 
ei, provocându-şi durere de una singură. 

— Chiar s-o vând ca pe un yorb? se răsti ea. Ştii şi tu la fel ca şi 
mine că, dacă n-ar fi vorba de plată, n-am lăsa nici măcar un singur 
ins din satul ăsta în grija Primitorilor! În oraşe, unde nu te învaţă ni- 
meni ce-i dragostea faţă de părinţi, poate că obiceiul ăsta se potri- 
veşte, dar pe mine mă dezgustă. ` 

— Poți face mai mult decât Primitorii pentru ea? ripostă Firdausi. 

— Dar ei ce pot face? întrebă Soraya. Nimeni nu-mi poate spune 
nimic despre asta! Ce se întâmplă cu cei ce ajung la mila lor? 

— Ar trebui să-l întrebi pe Marouz. 

— L-am întrebat, când mi-a sugerat prima dată chestia asta. Dar nu 
mi-a spus decât că el nu are nici un dubiu — „nici un dubiu”, auzi — că 
soarta lor e mai bună decât cea pe care le-o oferim noi, ignoranţii. 

— Nu crezi că, decât asta, aproape orice poate fi considerat mai 
bun? insistă Firdausi. Să zaci neajutorat în pat, printre oameni la fel 
de neajutoraţi ca şi tine? 

Se lăsă în genunchi şi continuă: 

— Te admir că doreşti s-o ţii pe mama ta cu tine, crede-mă! Dar 
uită-te la ea, ştii bine că nu poți face nimic s-o ajuţi... cum poţi s-o 
condamni să sufere în continuare, cine ştie câtă vreme? Uite ce-i, de 
ce nu o întrebi şi pe ea, când o să fie din nou în stare să vorbească? 

Soraya era foarte palidă la față când murmură: 

— Am întrebat-o. 

— Şi ce-a spus? insistă Firdausi. 

— Că plata — dacă Primitorii acceptă s-o ia la ei — o să fie zestrea 
mea şi că aşa aş putea să mă mărit cu tine şi să moştenesc şi casa. 
Rostea vorbele ca şi cum fiecare dintre ele i-ar fi lăsat un gust extrem 
de neplăcut în gură. 

— Dar în cazul ăsta...! Firdausi se lăsă pe călcâie: Dacă asta e 
chiar dorinţa ei, ce te mai reține? 

— S-ar putea să n-o mai accepte, şopti Soraya. Doar nu iau pe 
oricine, nu? 

— Dar tot e o şansă, nu crezi? Pe când dacă rămâne aici ce-o aş- 
teaptă, în afară de o moarte lentă, extrem de neplăcută? 

Soraya întârzie clipe lungi cu răspunsul. În cele din urmă zise: 

— Firdausi, ţie nu-ți pasă de altceva decât să mă ştii pe mine liberă, 
să mă mărit cu tine. Presupune că spun că dacă — dacă — o duc pe mama 
la Primitori, asta nu înseamnă că am de gând să mă şi mărit cu tine. 

Fu rândul lui Firdausi să ezite. 

— Cred, zise el încet, că felul în care o ţii pe mama ta aici, să 
sufere inutil, e de natură să mă facă să nu mai ţin atât de mult să-mi 
fii nevastă. 

Ea tresări ca şi cum ar fi pălmuit-o, şi în ochi i se iviră iar lacrimi. 
Sesizând că se află într-o situaţie avantajoasă, Firdausi continuă: 

— Toată povestea asta are-n ea ceva egoist. Mi-ai spus care sunt 
propriile ei dorinţe, totuşi tu te împotriveşti mai departe. Dacă asta nu 
ţine de ceva legat de firea ta, de voinţa ta, atunci nu ştiu ce să mai zic. 

Ea-şi muşcă buza de jos, încercând s-o facă să nu-i mai tremure, 
dar nu fu în stare să vorbească decât într-un târziu. lar vorbele ei 
cădeau de parcă erau de plumb: 

— Foarte bine. Du-te la Marouz şi află unde şi când trebuie să so- 
sească Primitorii. O să împrumut un yorb şi o căruţă, să o duc acolo. 

Pe faţa lui Firdausi se vedea clar că jubilează, deşi glasul lui era 
destul de sobru când zise: 

— Cred că ăsta e, într-adevăr, cel mai bun lucru pe care-l ai de făcut. 

Se răsuci pe călcâie şi plecă. 

Deci tot o s-o fac, pând la urmă, îşi zise Soraya în gând. Dar n-o 
să mă mărit, nici cu tine, nici cu altcineva din satul ăsta nenorocit. 
Dacă or s-o primească, o să ard casa şi plata pentru ea o s-o folosesc 
ca să dispar undeva, unde să-mi pot ascunde rușinea. 

Se întoarse brusc spre căldarea cu apă şi începu să se spele pe 
mâini, îndelung, ca şi cum s-ar fi străduit să scape de o mizerie 
invizibilă. 


Maddalena şi Langenschmidt luau masa de seară împreună, la res- 
taurantul principal al bazei. Sub influența chiar și a unei aproximaţii a 
luxului civilizaţiei, de care nu se bucurase atâta vreme — ultima bază a 
Corpului la care fusese era la fel de spartană ca toate celelalte baze 
îndepărtate, aflate pe planete lipsite de atmosferă — aerul apatic, de 
epuizare, al Maddalenei începuse să dispară. Muzica, mâncarea, vinul 
— toate o făceau să se deschidă ca o floare la atingerea luminii soarelui, 
aşa că încă înainte să-şi aleagă vreun tratament cosmetic, începeau să 
se zărească urme din firea fetei impetuoase pe care o cunoscuse 
cândva Langenschmidt. 

Din nefericire, acum era rândul lui să fie preocupat şi să rămână 
clipe în şir cu privirea aţintită în gol. Trecu ceva vreme până când 
Maddalena sesiză asta — trăncânise mai tot timpul despre întâmplările 
prin care trecuse pe PRZ Treisprezece — dar când o făcu, îi zise ime- 
diat, cu intenţia să-l tachineze. 

— Ei, Gus! Aşa ai tu obiceiul să tratezi un musafir? Mi-am ima- 
ginat că, de când eşti aici, ai mai învățat câte ceva despre etichetă şi 
comportament în societate! 

— Hm? Revenise la realitate tresărind. Oh, te rog să mă ierți. Sim- 
ţeam că mă sâcâie ceva, şi abia acum mi-am dat seama despre ce e 
vorba. Te rog să'mă scuzi câteva minute. Trebuie să verific. 

Maddalena îl privi ţintă. Brusc, se aplecă înainte şi-şi puse mâna 
pe mâna lui: 

— Iartă-mă, Gus. N-am avut intenţia să mă port aşa la prima noastră 
întâlnire după atâţia ani. Ai multe probleme pe cap, şi n-ar fi trebuit să 
uit de ele aşa cum am făcut-o. 

— Nu, asta n-are nimic de-a face cu tine, nu direct. Cel puţin nu 
cred că are. Eşti amabilă să mă scuzi puţin? 

— E ceva ce nu mi-e permis să ştiu, sau pot să vin cu tine? 

— Dacă vrei să vii, cu plăcere. Nu mă duc departe. Mai întâi la un 
comunicator, apoi la spital, dacă bănuielile mele sunt întemeiate. 

— Ceva legat de individul ăla, Justin Kolb? 

— Chiar foarte mult. 

Ea-şi împinse scaunul înapoi şi se ridică. 

Reţeaua de comunicatoare lega toate punctele de pe insulă precum 
nervii unui organism viu, astfel încât nimeni având o funcţie-cheie nu 
se putea găsi — şi dacă ar fi vrut — la prea mare distanţă de un aseme- 
nea aparat, în eventualitatea extrem de puţin probabilă a unei stări de 
alarmă. Aici, se gândea Maddalena, pe când studia profilul plin de forță 
al lui Langenschmidt, reliefat puternic pe peretele cabinei comunica- 
torului din restaurant, stările de alarmă sunt chiar şi mai puțin comune 
decât la cele mai multe din bazele Corpului. Omul ăsta trebuie să fie 
un comandant de primă mână: grijuliu, răbdător, cu vederi largi... 

Dar fusese şi ofiţer de Patrulă de primă mână, şi probabil că ar fi 
fost la fel şi în calitate de agent planetar — de altfel şi acţionase într-o 
atare postură pe vremea crizei din Carrig şi dovedise de ce e în stare. 

Ofită imperceptibil, invidioasă pe puterea lui de adaptare şi pe pasi- 
unea cu care se dăruia. Prin comparaţie cu el, ea se simţea extrem de 
puţin maleabilă, slabă şi plină de sine însăşi. 

Pe ecran apăru semnalul ce arăta că se făcuse legătura cu baza de 
date a calculatorului principal al bazei — pe Cyclops, în afară de gu- 
vern, doar Corpul utiliza în mod curent circuite de comunicaţii video. 

— Justin Kolb, cyclopean, rosti rar Langenschmidt. Cauzele care 
au dus la retragerea lui din activitatea spaţială cyclopeană, vă rog. 

Ultimele cuvinte o făcură pe Maddalena să zâmbească. Imaginea- 
ză-ţi, să spui „vă rog” unei maşini! Dar, după o clipă, nu i se mai păru 
chiar atât de nostim... doar caracteristic omului care le pronunţase. 

— Selectaţi prezentare audio sau video, ceru maşina, iar el alese 
prezentarea audio, gândindu-se că va fi mai uşor de urmărit pentru Mad- 
dalena, care putea doar cu greu să privească în cabină din afara ei. 

Maşina rosti o serie de date în conformitate cu un calendar cu care 
nu era familiarizată, apoi continuă: 

— Kolb, Justin. Inginer, specialist în exploatări miniere pe asteroizi, 
cosmonaut. Secund pe nava minieră Sigma. I s-a decernat Medalia 
planetei Cyclops pentru eroism, în urma distrugerii accidentale a navei 
Sigma, soldată cu moartea căpitanului şi a cincisprezece membri ai 
echipajului. A suferit o cangrenă de spaţiu la piciorul drept, afectat pâ- 
nă la jumătatea coapsei, având ca urmare retragerea permanentă de la 
misiuni în spaţiu. Detalii? 

Tonul interogativ pe care fusese rostit ultimul cuvânt e o adevărată 
minune în materie de rafinament ingineresc, dacă stai să te gândeşti 
atent, îşi zicea Maddalena, absentă. Ce urmărea oare Gus? 

— Cine i-a făcut regenerarea piciorului? întrebă Langenschmidt. 

— Nu dispunem de informaţii specifice, răspunse maşina. 

— Fire-ar să fie! Hm... ce doctor a răspuns de cazul său şi de 
recuperarea sa finală? 

— Doctor Aleazar Rimerley, răspunse maşina. 

— M-am gândit eu, murmură Langenschmidt şi dădu să se întoarcă. 
Ezită, dar în cele din urmă rosti încă o întrebare: 

— Ce facilități există pe Cyclops pentru regenerări majore de 
membre umane? 

— Spitalul de la baza Corpului Galactic este complet echipat pentru 
regenerări de membre. 

— Alte facilități nu mai există? 

— Nu dispunem de informaţii specifice, răspunse maşina, după o 
scurtă pauză. 

— Ex-tra-or-di-nar de interesant, zise Langenschmidt şi închise 
comunicatorul. Hai! adăugă el spre Maddalena. Mergem la spital. Ai 
înţeles câte ceva? 

— Piciorul drept... ambele dăţi... adică inclusiv astăzi? 

— Nu eşti chiar proastă, nu? zise Langenschmidt cu afecţiune în 
glas, trecându-şi mâna pe sub brațul ei, pentru a o conduce pe coridoare. 

— Ştii, cred că până la urmă tot te bucuri că ne-am întâlnit, chiar 
dacă ţi-am spus ce ţi-am spus mai devreme, murmură ea după ce fă- 
cuseră câţiva paşi. 

— Hm? Ah, da, bineînţeles că mă bucur! 

— Şi chiar ai mai învăţat câte ceva despre comportamentul în so- 
cietate, adăugă ea răstit, eliberându-şi braţul. 


El părea încă nedumerit de ultimele ei cuvinte când au ajuns la 
spital şi s-au oprit în faţa unui bărbat înalt, cu barbă, îmbrăcat cu o 
uniformă albă, autosterilizantă, care-şi pierdea vremea cu o problemă 
de şah în faţă. 

— Dânsul este doctorul Anstey Nole, medicul nostru şef, zise Lan- 
genschmidt către Maddalena ca într-o doară. Doctore! Referitor la 
Justin Kolb. Cum se simte? 

— Pe cât de bine te poţi aştepta să se simtă, ţinând cont că şi-a pier- 
dut o jumătate din gambă şi laba piciorului, că a suportat garoul auto- 
mat pe care-l aplică un costum medicinal pentru o durată mare de timp, 
țesuturile fiind astfel complet lipsite de sânge, şi că s-a speriat de 
aproape că şi-a pierdut minţile, din cauza rechinului-lup. Ca să nu mai 
vorbim că era cât pe ce să fie făcut bucăţi când puştiul ăla de pescar a 
dat drumul la rachetele lui. 

— Ce? Am văzut chiar eu una din rachete... mi s-a părut că func- 
ționează perfect. Langenschmidt clipea nedumerit. 

— A! nu e vorba de cea pe care a folosit-o să ceară ajutor. Nu vi s-a ` 
raportat cum s-a descurcat cu rechinul-lup? A fixat două din artificiile 
astea afurisite şi mari pe puntea prova a traulerului şi le-a dat drumul 
direct, de la doi paşi. Cred că l-a făcut scobitori pe nefericitul ăla de re- 
chin-lup. Un puşti teribil de isteţ, v-o spun eu. E şi el aici, îl tratăm de 
malnutriție, de lupus incipient şi pentru câteva arsuri minore, pe care 
le-a suferit când a dat drumul la rachete. Şi-a pierdut jumătate din păr. 

— Lupus? zise Maddalena contrariată. 

— Strict medical este incorect, vă asigur, dar ăsta este termenul pe 
care-l folosim aici. O boală de piele foarte răspândită printre pescari, 
datorată supraexpunerii la radiaţia solară şi unor iritante secretate de 
peșştii-de-untură în zona cozii. Viaţa pe o planetă ca asta se poate 
dovedi, uneori, o afacere destul de neplăcută. Vă rog să mă scuzaţi că 
am adus subiectul în discuţie. Nole părea foarte stânjenit. 

— Nu-i nevoie să-mi povesteşti mie despre aşa ceva, se repezi Mad- 
dalena. Tocmai mi-am terminat o misiune de douăzeci de ani pe o PRZ. 

Auzind-o, Nole părea încă şi mai stânjenit şi schimbă în grabă su- 
biectul discuţiei. 

— Adevărul e că aveam de gând să-l trimit pe puşti la dumnea- 
voastră imediat ce-şi revine, domnule comandant. Se numeşte Bracy 
Dyge. Şi îşi doreşte foarte mult să fie primit în Corp. Sincer să fiu, pri- 
ma dată când l-am auzit am râs. Dar după ce m-am gândit mai bine, 
mi-am zis: la dracu” nu se poate spune despre el că nu are iniţiativă! 

— Orice mal de apă de pe planeta asta colcăie de puşti care-și 
închipuie că vor să intre în Corp, spuse Langenschmidt pe un ton cinic. 
Sunt surprins de reacția dumitale, doctore. N-au în minte decât plata. 

— Băiatul ăsta n-are habar de plată, ripostă doctorul. Cel puţin din 
câte mi-am dat eu seama. 

— Ce? Bineînţeles că are habar! Oricine... 

Nole îl întrerupse cu fermitate: 

— Nu, cât am stat de vorbă cu el nici măcar n-a pomenit despre 
asta. Nu vrea decât să fie în stare să-şi întrețină familia — amândoi 
părinţii lui au murit — miai bine decât o poate face alergând după coada 
peştilor-de-untură. Fiindcă veni vorba, locatorul lui de bancuri de 
peşti era defect şi... am cerut să fie reparat la noi, la ateliere. Sper că 
nu aveţi obiecţii. Mi s-a părut că măcar atât putem... 

— La dracu”, n-am venit aici să vorbim despre acest... acest Bracy 
Dyge! exclamă Langenschmidt. Am venit să vorbim despre Kolb. Mai 
exact, despre piciorul lui Kolb. 

Nole dădu din umeri. 

— Cred că v-am spus tot ce se poate spune. 

— Eroare. Nici măcar n-ai început. Nici măcar n-ai pomenit că 
şi-a mai pierdut o dată piciorul ăla. 

Era rândul lui Nole să fie uluit: 

— Nu mi-a pomenit nimeni de una ca asta! Sunteţi sigur? Când 
l-am examinat, mai devreme, mi s-a părut că este un picior absolut 
natural — cât i-a mai rămas din el, cel puţin. 

— Doar nu te aşteptai să arate ca unul fals, nu? Numele de doctor 
Aleazar Rimerley îţi zice ceva? 

— Nu, nu cred. Să presupun că e vorba de un tăietor de oase din 
partea locului? 

— Poţi să-i zici şi aşa. Cel mai renumit doctor de pe Cyclops... i-a 
folosit şi Quist serviciile, cel puţin o dată. Crezi că ar fi fost în stare să 
regenereze piciorul lui Kolb? 

Nole îşi strânse buzele şi pe chip îi apăru o expresie de neîncredere. 

— Nu-i chiar imposibil. Regenerarea unui picior... mda, cu un 
calculator de jumătate de mega-brain poţi face o treabă frumoasă de la 
genunchi î în jos. Nu-i de neconceput, dar nu ştiam că cyclopeenii şi-au 
permis să cumpere calculatoare medicale de asemenea capacitate. 

— Nu e vorba de o regenerare doar de la genunchi în jos. Asta a 
fost de la jumătatea coapsei. 

— Atunci nu pot crede așa ceva, zise Nole. E nevoie de un me- 
ga-brain, dar chiar şi aşa treaba s-ar putea să nu-ţi iasă ca la carte. 
Privi spre Maddalena parcă cctându-şi scuze şi continuă: E vorba de 
încheietura genunchiului, mai ales de membranele sinoviale. Extrem 
de dificil de programat cum trebuie. 

— Şi atunci ce mai stai aici? îl întrebă Langenschmidt pe un ton 
insinuant. Justin Kolb are doi genunchi perfect funcționali, sau nu? 

Nole scoase o exclamaţie — ceva greu de definit — şi se răsuci iute 
pe călcâie. 

Maddalena se aşezase pe colțul mesei la care stătuse Nole cu 
şahul în faţă şi-l privea ţintă pe Langenschmidt, 

— Nu prea înţeleg exact ce semnificaţie au toate astea, zise ea în 
cele din urmă. Sunt destule locuri unde se practică în mod curent re- 
generarea, şi, dacă acest domn Justin Kolb este — hm — amantul oficial 
al lui Alura Quist, crezi că nu l-ar fi putut trimite la tratament pe o 
planetă mai avansată? 

— Dacă aşa ar sta lucrurile, în baza de date ar fi existat măcar o 
referinţă în acest sens. Langenschmidt începu să se plimbe prin încă- 
pere. Dar nu există nici una. Am primit un răspuns fără echivoc atunci 
când am întrebat cine a răspuns de recuperarea finală a lui Kolb — a 
fost pronunţat numele unui doctor cyclopean, probabil foarte bun în 
sfera lui limitată de activitate, dar care pur şi simplu nu poate avea 
acces la calculatoare medicale de capacitatea necesară pentru regene- 
rări la o asemenea scară. 

Maddalena păli. 

— Dar la ce alt tratament ar fi putut recurge? Kolb şi-a recăpătat 
piciorul, nu? Lui Nole i-o fi scăpat faptul că piciorul respectiv e rege- 
nerat, dar, dacă avea în față o proteză, ar fi observat imediat. 

— Exact, murmură Langenschmidt, după care amuţi. 


Au avut de aşteptat douăzeci de minute — timp în care nu au mai 
scos o vorbă — până ce a revenit Nole, alb la faţă ca un mort. 

— Nici nu ştiu cum pot să vă spun mai bine asta, domnule coman- 
dant, începu el, şi nici nu-mi dau seama cum de mi-a scăpat... 

— Lasă scuzele. Ce-ai aflat acum, că te-ai uitat ca lumea la el? 

— Piciorul ăla nu e al lui. Dar nu este vorba de regenerare — în ase- 
menea situaţii țesuturile nu diferă structural de cele proprii. Nole îşi 
pieptăna barba cu degetele-i agitate. Aşa că nu mai rămâne decât o sin- 
gură posibilitate. Este vorba de o grefă. Una de o calitate excepțională, 
ba mai mult, a fost selectată cu deosebită grijă, ca să facă pereche per- 
fect cu piciorul stâng. Evident, când mi-am dat seama de asta, am pre- 
levat imediat un eșantion de ţesut, am făcut o analiză a structurii ge- 
netice şi am obținut un rezultat extrem de alarmant. 

Figura lui Langenschmidt era absolut calmă, de parcă ar fi ştiut 
dinainte tot ce le spunea Nole acum. Se mărgini să spună: 

— Continuă, te rog. 

— Ei bine, e greu să fii absolut sigur, dar, ţinând cont de tot ce-am 
văzut până acum, cât şi de analize, aş îndrăzni să afirm că piciorul ăla 
nu numai că nu e al lui, dar nu e nici măcar de origine cyclopeană. În 
orice caz, structura genetică rezultată la analiză n-a fost niciodată 
înregistrată pe Cyclops. 

— Poţi să-mi spui de unde provine? insistă Langenschmidt. 

— Am programat calculatorul să caute, dar s-ar putea să nu obți- 
nem un rezultat definitoriu. Nole îşi pieptănă iar barba cu mâna. Dom- 
nule comandant, ăsta e cel mai fantastic lucru de care am auzit 
vreodată! 


Ecranul comunicatorului subspaţial se aprinsese. Afacerea era cât 
se poate de profitabilă și, cu timpul, cei doi parteneri ajunseseră să-și 
permită rafinamente de genul comunicaţiilor interstelare cu bandă vi- 
deo. Pe ecran apăruse o figură de bărbat, marcată de o cruzime extra- 
ordinară, aducând bine cu un şorecar Jackson. Era îmbrăcat cu venerata 
robă a Primitorilor de Bolnavi, cu gluga dată pe spate. Părul începuse 
să-i încărunţească, dar era încă bogat, iar cutele ce-i brăzdau faţa tră- 
dau mai degrabă o concentrare intensă decât o vârstă înaintată. 

Acesta era Lors Heimdall, omul de care depindea în totalitate 
doctorul Rimerley. 

— Ce este? mormăi el, scrutând din priviri imaginea doctorului de 
pe ecranul său. Undeva în spatele lui, vag, se putea zări un pic din 
interiorul încăperii în care se găsea, având pe un perete un cuier plin 
de robe ce atârnau ca nişte lilieci morţi şi un video-player la care rula 
o casetă cu o dramă muzicală. 

Dacă nu-și dă seama cât de gravă e criza actuală de pe fața mea, 
se gândi Rimerley, înseamnă cd am trecut de punctul maxim al șocului. 

Într-adevăr, se şi simţea cu mult mai bine decât atunci când luase 
sfârşit convorbirea cu Quist. În afară de faptul că mai dăduse pe gât 
încă un pahar cu băutură, îşi mai făcuse şi o injecție, cu un amestec de 
tranchilizante și stimulente cerebrale pe care-l utiliza de obicei doar 
atunci când se pregătea pentru o operaţie dificilă. Dar şi problema pe 
care o avea de rezolvat se putea dovedi o operaţie extrem de dificilă... 

— Două lucruri, zise el răspicat. Mai întâi, iartă-mă că te-am 
deranjat, dar, când o să-ţi spun despre ce e vorba, o să înţelegi și tu că 
era urgent. Te-am întrerupt de la ceva? 

— Nu, aici e dimineaţa devreme, zorile n-au răsărit decât de o ju- 
mătate de oră. Încă nu suntem gata de plecare. Heimdall era nerăbdător, 
fără nici o îndoială, dar tonul lui rămăsese aparent tot afabil. 

— Unde eşti la ora actuală? 

— Lucrăm la sud de Capul Idiotului, spre Colinele Taberei. Trebuie 
să înţeleg că a apărut vreo comandă specială? 

Rimerley dădu din cap. 

— Una dublă. În primul rând, ce-ai zice de încă o favoare pentru 
bunul tău prieten Justin Kolb? 

— Iar? zise Heimdall acru. Ticălosul ăla are parte de cam prea 
multe amputări în viaţa aia a lui. E drept, dacă n-ar fi fost el şi in- 
competenţa lui, nici eu n-aş avea situaţia pe care o am în prezent, dar 
am reglat o dată conturile cu el, şi aş prefera să nu-i mai aud numele. 
Pe tot Cosmosul, nici măcar nu putea fi considerat o capacitate printre 
cosmonauţi — dacă era de nivel mediu, un fel de cap înfierbântat cu un 
soi de farmec dubios — şi au făcut din el un erou planetar. Mai bine zis 
Quist a făcut asta. Heimdall mârâi furios: OK, despre ce e vorba? 

Rimerley îşi şterse de pe faţă un firicel de sudoare care-l irita. 

— Zăpuşeală mare aici, suntem în plină vară, murmură el ca expli- 
caţie pentru Heimdall. Ei bine, dobitocul ăla şi-a pierdut din nou 
piciorul. De data asta l-a lăsat în colții unui rechin-lup. Același picior. 

— Şi — fără nici o îndoială — Quist vrea să-şi vadă maimuța favorită 
vindecată de urgenţă, încuviință Heimdall ironic. Deci comanda tre- 
buie livrată şi repede, ca tipa să-şi păstreze încrederea în noi, până în 
ziua când o s-o avem chiar pe ea de clientă, cu cea mai importantă 
comandă a noastră. Avem fişa cu specificaţiile individului la dosar, 
aşa că o să fie destul de simplu. Altceva? 

— Nu-i chiar aşa, murmură Rimerley. Vreau să spun că, din punctul 
tău de vedere, ai dreptate. Dar întâlnirea idiotului ăla cu rechinul-lup a 
avut şi implicaţii neprevăzute. A fost salvat de un dobitoc de pescar şi 
a ajuns la spitalul de la baza Corpului Galactic, presupun că ăla era 
cel mai apropiat punct din care au putut primi ajutor. 

Faţa lui Heimdall se întunecă precum cerul înaintea furtunii. 

— În cazul ästa plecăm de aici imediat! Înainte ca oala să dea-n 
clocot, vreau să fiu pe o planetă sigură, la o distanţă bună de locul ăsta, 
cu numele şi trasoarele de identitate schimbate. 

— Stai! interveni Rimerley cât se poate de calm. Încă nu e cazul, 
încă mai putem menţine totul sub control. I-am zis lui Quist să-şi aducă 
prietenul aici cel târziu până mâine. Sunt şanse foarte mari ca nimeni 
de acolo să nu fi aflat despre evenimentele scandaloase ale vieții mon- 
dene de la noi şi să nu cunoască povestea lui Kolb... în fond, între 
corpmani și cyclopeeni contactele sunt reduse la minimum, după cum 
ştii şi tu. 

— Dar nu sunt inexistente, şi asta e mai mult decât riscul pe care 
mi-l pot eu asuma, mormăi Heimdall. Chiar crezi că n-o să-i verifice 
nimeni structura genetică a grefei? 

— De ce-ar face-o? ripostă Rimerley. Dacă nu ştiu povestea lui 
Kolb, vor presupune că este piciorul lui, de la mama-natură — sper 
că-ţi aduci aminte că face perfect pereche cu celălalt şi, cu ochiul 
liber, nu se observă nici o diferenţă între ele. Nu ţi-am dat atât de 
furcă până am găsit-o şi nu ţi-am respins atâtea exemplare înainte de 
ăsta pe care i l-am grefat? 

Heimdall dădu din cap, dar arăta tot neliniştit. Rimerley continuă: 

— Chiar şi dacă îi ştie cineva povestea, îl vor lua drept un picior re- 
generat. În fond, e amantul lui Quist, aşa că se va presupune că-și putea 
permite o călătorie pe o planetă unde să poată beneficia de asemenea 
tratamente. Nu vor efectua o analiză a structurii genetice decât doar 
dacă au de gând să-i regenereze piciorul. 

— Şi sunt şanse să n-o facă? zise Heimdall cu îndoială în glas. 
Nu-i nici un secret că Quist nu-i iubeşte deloc şi că i-ar plăcea tare 
mult să-i dea afară urgent de pe insula aia, dacă şi-ar putea permite 
asta. Poate că se vor gândi că reparându-l pe Kolb o pot îmblânzi niţel 
şi pe ea. Un fel de mită. 

— Dacă astea le-ar fi fost intenţiile, spuse Rimerley cu o încredere 
exagerată în glas, atunci ea nu s-ar fi oferit, din proprie iniţiativă, să-l 
aducă aici mâine dimineaţă, nu crezi? De atunci, tipa nici măcar nu 
s-a mai deranjat să ia vreodată legătura cu mine. 

— Mda, cred că ai dreptate, recunoscu Heimdall. 

— Şi, pe deasupra, urmă Rimerley apropiindu-se de ecran, noi sun- 
tem cei care o să-i oferim mită lui Quist. O mită de o asemenea natură, 
încât nu va fi în stare să o refuze, chiar dacă pentru asta va avea de 
plătit un preţ ce ne va fi nouă extrem de util, cum ar fi — să zicem — să 
ordone Corpului să-şi abandoneze imediat baza asta de pe Cyclops. 
Asta le va da mult de furcă şi vor fi atât de ocupați, încât nu le va mai 
da mâna să se mai gândească şi la piciorul lui Justin Kolb! 

În ochii lui Heimdall se aprinse o scurtă scânteie. 

— Dacă eşti în stare să aranjezi o asemenea diversiune ca să înde- 
părtezi furtuna asta, zise el, eşti mult mai deștept decât mi-am închi- 
puit eu. Cum ai de gând să faci una ca asta? 

— Uite cum, spuse Rimerley şi începu să-i explice. 


Dineul se terminase destul de repede, dar discursurile păreau să 
dureze o veşnicie. Alura Quist renunţase să mai asculte cuvintele vor- 
bitorilor de mai bine de un sfert de oră şi se adâncise în gândurile ei. 

Din când în când privirile i se roteau spre locul din stânga ei, 
ocupat de reprezentantul senior al delegaților de pe Pământ, care ar fi 
trebuit să fie ocupat de Justin, ca de obicei. 

Ma simt oribil de bătrână, îşi zicea ea. lar dacă-şi dă cineva oste- 
neala să mă privească mai îndeaproape, mai mult ca sigur că şi arăt 

îmbătrânită. Şi când o să mor, ce-o sd mai rămână după mine, în afară 
de lespedea de deasupra mormântului și câteva date din cariera mea, 
despre care nici măcar cyclopeenii nu vor învăța în şcoală? 

Chiar şi planul ăsta atât de muncit, de a răsturna principiul de 
noningerinţă al Corpului, îi lăsa acum un gust amar în gură, pe când 
îl contempla pe bărbatul aflat la dreapta ei: Omar Haust, de pe PRZ 
Unu, căruia i se făcuse onoarea de a fi așezat lângă ea pentru că era 
singurul dintre cei de faţă ai cărui strămoşi avuseseră de îndurat exis- 
tenţă oribilă a refugiaților. 

Şi care acum se manifesta oribil, la rândul lui. 

Mai ales că băuse prea mult. La începutul serii afişase un aer as- 
cetic, ce se potrivea perfect cu figura lui, aducând cu a unui sfânt din 
vechime: mustaţa căruntă se reliefa puternic pe faţa-i smeadă, iar părul 
alb îi înconjura creștetul chel ca un halou. Dar băuse tot timpul serios, 
iar apoi, la ultimele feluri servite, renunțase complet la folosirea tacâ- 
murilor, insistând să mănânce cu mâna, într-un gest de solidarizare 
simbolică cu cei de pe PRZ-uri, cărora li se refuzau binefacerile civili- 
zaţiei. În două rânduri, din mâna unsuroasă, murdărită de grăsimea din 
mâncare, îi scăpaseră bucăţi mari, ce căzuseră pleoscăind în farfurie 
şi-i stropiseră pe toţi cei aflaţi în apropierea lui, inclusiv pe Alura 
Quist, a cărei mult-iubită rochie făcută pe Pământ era acum plină de 
pete întunecate. Iar în ultimele minute, de când vorbea delegatul senior 
de pe Pământ, murmurase continuu insulte la adresa acesteia, în limba 
lui maternă — un dialect evoluat din galactică, dar care era încă sufi- 
cient de apropiat de aceasta pentru ca Quist, aflată chiar lângă el, să 
poată deduce ceea ce nu înţelegea decât pe jumătate. 

Dar, de când se adâncise în gânduri, nu-l mai băgase în seamă pe 
bătrân, preocupată de grijile ei personale. 

Se smulse brusc din vârtejul de autocompătimire şi optimism în 
care se afundase — şi în care Justin Kolb apărea frecvent — când își dădu 
seama că răbdarea bătrânului era la capăt. Se ridicase în picioare, poc- 
nind în masă cu paharul, şi, la fiecare lovitură, stropi de lichid săreau 
până departe, în toate părțile. Delegata care avea cuvântul se între- 
rupse stupefiată, iar Haust începu să urle, cu accentul său înfiorător: 

— Mi-e greață! Îmi vine să vomit! Atâtea discuţii despre fraţii şi su- 
rorile de pe planetele cu refugiaţi, pe care ne e interzis să-i eliberăm şi 
să-i aducem înapoi, la sânul civilizaţiei — şi cine s-a găsit să rostească 
toate platitudinile astea? Hm? Cine spune toate aceste nimicuri pioase? 

Agasaţi, mesenii își luară privirea de la el, căutând din ochi un 
spectacol mai puţin stânjenitor decât bătrânul beat, căruia îi curgea 
saliva din gură, pe bărbie. 

— Vă spun eu! mugi acesta în continuare. O gaşcă de mincinoşi, 
murdari şi ipocriţi! Asta sunteţi cu toţii! Uitaţi-vă la voi. Aruncă paha- 

rul din mână spre vorbitoarea de pe Pământ — o femeie extrem de ma- 
nierată, în vârstă de nouăzeci sau o sută de ani, cu o carieră politică 
plină de distincție pe planeta ei natală — dar, din fericire, proiectilul 
trecu departe de ţintă. 

— Uită-te la tine! repetă Haust. Şi la pernele de grăsime pământea- 
nă pe care le ai pe burtă! Şi voi, restul! Sunteţi la fel! Cât despre ține... 

Se răsuci spre Quist, care păru să se scufunde în scaunul ei. Alar- 
maţi, cheinerii şi servitorii se apropiară imediat de Haust, având totuşi 
încă dubii dacă să pună mâna pe el imediat, sau să aştepte până ce o 
va lovi efectiv pe stăpâna lor. Dar ea era de-a dreptul înmărmurită, şi 
nu le făcea nici un semn din care să-şi poată da seama dacă să 
intervină pe loc sau nu. 

— Tu eşti chiar mai rea decât ăşștilalţi! continuă bătrânul. Cine 
subgu... subju..."ă pe ăi de pe PRZ-uri? Împuţitul ăla de Corp Ga- 
lactic, chiar ăla, şi lacheii lor nenorociţi din Patrulă! Şi cine le închi- 
riază lor o bază chiar aici, pe Cycloş... Şyclops... pe planeta asta mi- 
zerabilă, oricum s-o numi ea! — ăstui Corp de trei ori afurisit? Da, tu o 
faci! Aaah! Mai daţi-mi de băut, să mi se ducă scârba pe care o simt 
când vă văd pe toţi. 

Se năpusti spre cel mai apropiat pahar, care se întâmplă să fie al 
lui Quist, îl apucă, dar, pe când încerca să-l ducă la buze, îl scăpă din 
mână, îşi pierdu echilibrul şi se prăbuşi pe podea. 


— Sunt convins, spuse următorul vorbitor, că ar trebui să privim şi 
ca pe o lecţie ceea ce prea mulţi dintre noi au considerat a fi doar un 
spectacol indecent. Era un bărbat zvelt, de pe planetele gemene din 
sistemul Alfa și Beta Globulae, care, fiind binecuvântate cu puţine 
probleme interne, aveau mult exces de energie pe care-l foloseau 
amestecându-se în problemele celor din alte sisteme. 

— Cele auzite mai înainte, continuă el, ar trebui să ne aducă aminte 
că bunele noastre intenţii nu se referă la nişte abstracţiuni, ci la fiinţe 
umane, cu o anumită capacitate de a îndura suferinţa şi care suferă, în- 
tr-adevăr, mult mai mult decât noi, copii fericiţi ai Fortunei, de pe pla- 
nete civilizate, fericite şi bogate. Într-adevăr, î îmi pot imagina fără prea 
mare greutate de ce se poate simţi Omar Haust jignit de prezenţa bazei 
Corpului Galactic de pe această planetă — a cărei ospitalitate este evi- 
dentă, şi a cărei simpatie, la nivel guvernamental, față de cauza noastră 
nu poate fi pusă la îndoială, dar ale cărei acţiuni, referitoare la anumite 
aspecte ale atitudinii politice, pot genera îndoieli în privinţa hotărârii 
cu care sprijină această cauză. 

Asta, îşi dădu seama Quist cu o strângere de inimă, reclamă un 
răspuns. Şi va fi inutil să mărturisească, pur şi simplu, adevărul — că 
fără venitul rezultat din închirierea insulei, toți delegaţii ăştia n-ar fi 

aici, că acest venit era exact factorul care făcea ca Cyclops să poată 
întreţine o flotă interstelară — chiar dacă mică — şi multe altele. 

Se ridică şi privi în jur. Putea să utilizeze foarte bine prima parte 
a discursului compus pentru această ocazie, se hotări ea, după care în- 
cepu să vorbească. Cel care compusese discursul făcuse treabă bună, şi, 
în curând, toţi delegaţii o ascultau cu atenţie, aprobând-o, cu excepția 
bărbatului din Alfa Globulae. 

În final, i se adresă chiar lui, cu un aer aproape de disperare: 

— Trebuie, desigur, să reamintim că, în perioada în care a fost sem- 
nat tratatul dintre guvernul meu — al nostru — şi Corpul Galactic, nu 
fusese încă descoperită nici o PRZ. Departe de mine să neg munca ex- 
trem de utilă pe care o îndeplineşte Corpul, în calitatea sa de echi- 
valent al unei forțe de poliție la nivel interstelar. Mi se pare însă că 
şi-au depășit atribuţiile doar când au intrat în zona de structurare a 
politicii pe care o aplică. 

Capete mişcându-se aprobator, de sus în jos. 

— Însă oricum, vă suntem recunoscători pentru sugestia făcută. Voi 
dispune să fie analizată şi, dacă va rezulta că acționând în modul 
propus de dumneavoastră se vor mări efectiv șansele de a înlătura 
opoziţia Corpului, vom face imediat o declaraţie oficială în acest sens. 

Aplauze. Alura Quist se aşeză, dorindu-și din toată inima ca 
Justin să fi fost şi el de faţă, să împartă împreună clipa aceasta de 
mândrie şi de glorie, chiar dacă ştia prea bine că totul era forţat. 

Doar cerurile ar mai putea ajuta Cyclops, dacă ar fi să pun în 
practică promisiunea asta absurdă, îşi zise ea amar, pe când se 
întorcea să zâmbească spre acei dintre delegaţi care continuau să-i 
adreseze complimente. 


Nole dispăruse din nou, tot foarte agitat, să vadă dacă ieşiseră 
ceva rezultate de la calculator, în legătură cu structura genetică depis- 
tată în piciorul grefat al lui Kolb. 

În biroul unde Maddalena şi Langenschmidt rămăseseră să-l aştep- 
te era liniște deplină. În spital nu se auzea decât un murmur estompat, 
de mașinării în funcțiune, care-ţi dădea aceeași senzaţie de muncă efi- 
cientă pe care o aveai ascultând zgomotul dintr-o fabrică cu grad înalt 
de automatizare. În fond, nici nu era surprinzător, pentru că aici se asi- 
gurau reparaţiile şi întreţinerea extrem de complexului mecanism care 
este trupul uman. De dincolo de pereții albi, răzbăteau până la ei şi 
unele zgomote din atelierele de reparaţii ale bazei: lovituri în tablele 
cocilor de nave și sunetul ușor deranjant al sistemelor de propulsie 
aflate în probe. 

Maddalena se uită câteva minute la luna în al doilea pătrar — mică, 
şi de dimensiuni aparente parcă și mai reduse, datorită distanței mari 
faţă de Cyclops — înainte de a spune ceva. 

— Sunt teribil de multe lucruri în legătură cu situaţia de aici pe care 
nu lesînţeleg, Gus. Poate că ar fi bine să mă pui la curent. 

— Hm? Langenschmidt tresărise, smucindu-şi capul spre spate. Oh! 
Da, scuză-mă, încă mi-a mai rămas în cap presupunerea — falsă — că ai 
fost informată înainte de a fi trimisă aici, pe Cyclops. Dar din moment 
ce n-ai fost, presupun că nu ştii mai nimic despre planeta asta. În fond, 
nici nu cred că numele ei a fost vreodată cap de afiş în buletinele de 
ştiri galactice. 

— Ultima dată — şi prima — când i-am acordat o oarecare atenţie a 
fost acum douăzeci de ani. Şi, de atunci, probabil că s-au produs 
destule schimbări. 

— Şi da, şi nu. Langenschmidt se cocoțase pe colțul mesei din ca- 
meră, dar, cum începuse să nu se mai simtă bine stând acolo, se în- 

dreptă spre un fotoliu şi se lăsă să cadă-n el, cu o mină absentă, după 
care continuă: Äää... dispoziţia cyclopeenilor — media generală a atitu- 
dinilor umane, la scară planetară — este constantă pe perioade foarte 
lungi şi aici, ca peste tot. Cum te-am auzit că o califici tu? 

— Rapace? 

— Exact. Hmmm... De unde dracu' să încep? Langenschmidt se 
frecă obosit pe faţă. Clar, de la începutul începuturilor, cred că e cel 
mai bine. Deci trebuie să încep prin a-ţi spune că fondarea planetei nu 
este supervizată. 

Maddalena tresări. 

— Este încă? Imi imaginez că asta poate explica multe ciudăţenii. 

— Sunt convins că da. Dintre cele două sute șaizeci de planete civi- 
lizate existente până acum, peste două sute s-au conformat metodei 
standard oficiale — explorare, colonizare selectivă sub conducerea unui 
polymath pregătit intensiv pentru dezvoltarea acelei planete şi numai 
a aceleia şi, în final, deschiderea planetei pentru emigrare. Cyclops e 
una din cele circa cincizeci care nu s-au conformat acestei metode. 
Este o ramificaţie secundară a colonizării planetei Dagon. Îţi spune 
ceva numele ăsta? 

— Bineînţeles că da. Maddalena ezită o clipă, apoi chicoti nervos: 
Dragul meu Gus! Cât de puţin te-ai schimbat! Ai aceeaşi manieră de 
lector ca pe vremea când mă pregăteai pentru misiunea de pe PRZ 
Paisprezece: eşti foarte atent şi parcă te aştepţi în fiecare clipă ca 
sărmana de mine — fetiță înfumurată de pe Pământ, cu capul în nori — 
să-ți demonstrez o ignoranță de o profunzime incomensurabilă. 

— Te rog să mă scuzi. Langenschmidt îi zâmbi crispat: Deci consi- 
derăm că restul a fost studiat. Pe Dagon s-a făcut una din rarele greşeli 
în alegerea polymathului — a fost selecționat un om care nu a putut face 
faţă tensiunii meseriei lui. A avut divergențe extrem de serioase cu unul 
din managerii lui continentali, care, în cele din urmă, n-a mai putut 
suporta şi a considerat că se poate descurca mult mai bine de unul sin- 
gur, pe o altă planetă. A părăsit Dagon împreună cu aproximativ patru 
mii de susţinători ai lui şi au trecut... la desțelenirea planetei ăsteia — 
cred că e cel mai adecvat termen. 

— La început probabil că dificultăţile au fost aproape la fel de mari 
ca pe PRZ Unu, sau pe alte PRZ-uri, ceva mai primitoare. Şi natural, 
din moment ce toţi cei ajunşi aici şi-au dorit în primul rând eliberarea 
de sub tendinţele autoritare ale unui polymath ratat, primul șef — mana- 
gerul continental — a insistat să se formeze o structură guvernamentală 
reprezentativă, și ideea a supravieţuit, dar doar ca o formalitate, la ni- 
velul necesar pentru ca Cyclops să poată fi considerată planetă civili- 
zată în raport cu standardele galactice. lar legislaţia lor este pusă în 
concordanţă cu Codul Galactic Unificat. Cel puţin teoretic. 

— În realitate, dat fiind că au pornit cu un asemenea handicap, toate 
problemele astea au fost considerate ca fiind prea formale şi au cam 
fost date la o parte, iar dezvoltarea lor s-a produs având la bază o filo- 
zofie de genul „ce-am în mână, pot băga în gură ”, de care n-au reuşit 
să scape nici până acum. Cyclops este una dintre puţinele planete civi- 
lizate unde cruzimea îți poate aduce putere. Alura Quist, care este şeful 
de facto al guvernului de destul de multă vreme, nu are nici o califi- 
care deosebită pentru această funcţie, în afară de cea mai sinceră şi 
pură iubire de autoritate. Îi place atât de mult să dea ordine şi să-i fie 
ascultate, încât depăşeşte în privinţa asta cu acel procent imposibil de 
exprimat în cifre — dar semnificativ — pe oricine altcineva de aici. 

— Dacă vrei o comparaţie care să te lămurească mai bine... ei bine, 
cred că nu poate fi decât din perioada pre-galactică. Primul secol al 
erei atomice. Zona de pe Pământ ca Spania şi unele țări din America 
Latină și din Asia de Sud. Care erau prea sărace pentru ca economia să 
poată tolera financiar o structură guvernamentală eficientă din punct de 
vedere administrativ, şi unde totul era dominat de o pătură subțire de 
indivizi foarte bogaţi. Jumătate din populaţie este sub limita sărăciei, 
o treime este analfabetă, un sfert suferă de diverse boli, dar câțiva — 
unul din douăzeci? — reuşesc să dobândească oarecari succese perso- 
nale, uzând de înşelătorie. 

— Nu știam că ai studiat istoria Pământului aşa de atent, zise Mad- 
dalena după o clipă de tăcere. 

— Adevărul e că nici n-am făcut-o, dar am avut nevoie de lămuriri 
în privinţa atmosferei de pe planeta asta, şi socio-psihologii noştri 
mi-au dat exemplele pe care le-am pomenit adineauri. 

— Ce produce economia? Şi ce populaţie are acum planeta? 

— Nu dispun nici până acum de sisteme eficiente de recenzare a po- 
pulaţiei — e prea scump pentru ei — dar estimările noastre se situează 
între şapte şi opt sute de milioane de oameni. Trebuie să ţii cont că spe- 
ranţa medie de viață este scăzută: un copil din opt moare până la vârsta 
de un an. Cât despre economie: este autosuficientă din punct de vedere 
al hranei, al asigurării locuinţelor — climatul din zona ecuatorială este 
avantajos, doar nişte anotimpuri ploioase blânde, fără ierni propriu-zise 
— şi al câtorva produse de bază, cum ar fi textilele... Şi este o planetă 
sigură, de clasă A, altfel primii colonişti nici n-ar fi putut supravieţui. 

— Principalul — şi practic unicul — produs de export este untura de 
peşte, care este folosită ca sursă de proteine pentru sinteze ulterioare 
sau sub formă naturală, ca supliment în alimentaţie, pe câteva din pla- 
netele mai sărace în vitamine aflate în apropiere; şi ceva materii prime 
din centura de asteroizi. Au pe acolo câţiva bolovani de minereu sufi- 
cient de pur ca să merite să fie exportat la mare distanţă. Dar marja de 
siguranţă este extrem de redusă şi sunt două produse de export invizi- 

bile ce sunt cruciale — pentru ei, existenţa lor constituie exact diferența 
dintre „a face faţă” şi „înfometare”. 

— Unul dintre aceste produse este o flotă comercială mică, alcă- 
tuită din vreo sută de nave interstelare. Iar celălalt este... tot ce-i aici. 
Langenschmidt făcu un gest ca şi cum ar fi vrut să cuprindă toate 
împrejurimile: Cyclops are o poziţie foarte convenabilă în raport cu 
bazele avansate din. acest sector, şi noi am închiriat insula asta la 
scurtă vreme după înfiinţarea Corpului. 

— Deşi sunt prinși în marasmul lor economic, cyclopeenilor nu le 
place deloc să ne ştie aici. Nu e o vorbă din bătrâni care spune că să- 
racilor nu le place să ştie poliţia pe aproape? Dar noi stăm bine aici, și 
ei nu-şi pot permite să scape de noi. 

Comunicatorul din încăpere emise un semnal de apel, apoi se auzi 
vocea nervoasă a lui Nole: 

— Domnule comandant, puteţi veni până în sala calculatoarelor? 
Am obținut nişte rezultate care mi se par absurde și cred că ar fi bine 
să le vedeţi şi dumneavoastră. 

— Venim imediat! zise Langenschmidt repede şi se ridică. 


Bracy Dyge îşi trecu foarte atent picioarele peste marginea patului. 
Era mult mai depărtat de podea decât se aşteptase el. Şi, pe deasupra, 
nu se apropia nici pe departe de obiectul care, în mintea lui, purta nu- 
mele de pat — de fapt era o instalaţie terapeutică sofisticată, care parcă 
emana o aură amenințătoare — iar el ar fi preferat să se știe lungit pe 
grămada de piei de peşte umflate, pe care dormea acasă, la mai puțin 
de zece centimetri de podea. 

I se spusese să stea întins şi să doarmă, dar nu fusese în stare. 
După ce o viaţă întreagă — chiar scurtă — organismul lui fusese obișnuit 
să supravieţuiască la limita înfometării, injecţiile cu substanţe nutritive 
şi regenerante care i se făcuseră avuseseră asupra lui efectul unui sti- 
mulent extrem de puternic — o problemă de care doctorii ar fi trebuit 
să ţină seama, dar nu o avuseseră în vedere, deoarece erau obişnuiţi 
să-şi dozeze tratamentele în raport cu pacienţii mult mai sănătoși și 
mai bine hrăniţi pe care-i tratau în mod normal. 

Pe scurt, băiatul se simţea în formă maximă. Arsurile pe care i le 
produseseră rachetele fuseseră acoperite cu ceva ce înlăturase durerea 
şi, deşi își pierduse jumătate din părul împletit în cozi şi câţiva centi- 
metri buni de piele, nu simţea în zona rănii decât o senzaţie plăcută, 
răcoroasă, care nu-l deranja cu nimic. Deci nimic nu-l distrăgea de la 
gândul ce-i domina mintea — faptul că fusese adus pe legendara Insulă 
a Corpului, pe care accesul localnicilor era strict interzis. 

Mâine o să ceară să fie lăsat să plece — era datoria lui faţă de fa- 
milie să se întoarcă pe mare şi să-şi termine treaba pe care o începuse. 

Se aventurase să-i pomenească doctorului de visul lui — să fie primit 
în Corp — dar ceva în râsul pe care-l primise în loc de răspuns îl con- 
vinsese că ideea era ridicolă. Cei de la bază îi promiseseră că o să-i 
repare locatorul, şi va trebui să se mulțumească doar cu asta drept 
răsplată pentru că-l salvase pe vânătorul ăla de rechini-lup. 

Dacă măcar ar fi fost un corpman...! Dar era prostie curată să-ţi 
doreşti să schimbi trecutul. 

Poate că va reuși să obțină şi nişte pânze solare noi, să le înlocu- 
iască pe cele distruse de rachete... Oricum, mâine va trebui să plece... 
iar a sta lungit în pat, treaz, fără să profite de ocazie ca să arunce o 
privire în bârlogul Corpului, era mai mult decât putea îndura el. 

Se furişă spre uşă şi începu să moşmondească la clanță. Se dovedi 
extrem de simplu — apăsă pe o umflătură din mijloc și panoul din fața 
lui alunecă în locașul din perete, dezvăluindu-i în fața ochilor un 
coridor pustiu. 

Ascultă atent dacă se aud pași sau fâşâit de roți — cum auzise mai 
devreme, când fusese adus aici — apoi se strecură pe culoar și o luă pe 
după primul colț care-i ieşi în cale. 

În partea asta, coridorul arăta complet altfel. În locul ușilor pe 
care abia dacă le zăreai în pereţi, apăruseră nişte ferestre mari. Care 
nu dădeau în afară, ca toate ferestrele pe care le văzuse el până atunci, 
ci dezvăluiau privirii interiorul încăperilor ce mărgineau culoarul. 

Se strecură cu grijă până în dreptul celei mai apropiate și se uită 
înăuntru. La prima vedere nu era decât un talmeş-balmeş de echipa- 
mente, care parcă aducea cu interiorul locatorului pe care-l demontase 
de dimineață. Încercă să-şi dea seama de funcţiile îndeplinite de 
aparatele pe care le vedea, dar nu reuși. Apoi ceva se mişcă parcă de 
la sine — un braţ strălucitor, care se cuplă undeva — şi, speriat de 
mişcare, o luă din loc, trecând la următoarea fereastră. 

Aici era mult mai interesant. În încăpere era o femeie goală puşcă. 

Era înaltă şi foarte frumoasă, chiar dacă pielea ei era mai închisă la 
culoare decât a lui — semn care, conform prejudecăţilor din mintea lui 
Bracy, dovedea că face parte din clasa de jos, fiind prea săracă pentru 
a-şi permite să stea la umbră cât timp soarele ardea cu putere. Zăcea 
lată pe un cărucior rulant, iar încăperea era plină până la refuz cu fel 
de fel de aparate care se mişcau încet, încet, îndeplinind nişte operaţii 
de neînțeles. Ochii lui se plimbau peste curbele voluptuoase ale trupului 
dezgolit: braţul stâng e aici, peste sân, braţul drept... unde o fi? 

Cu un şoc brusc, îşi dădu seama că braţul drept al femeii se afla 
între fălcile unui aparat, care parcă îl înghițea, puţin câte puţin, la fel 
cum își înghițea nefericita pradă şi mreana, cu gura ei absorbantă. 

Aşa cum păţiseră şi alți copii de pe Cyclops, fusese şi el amenin- 
tat că „o să te ia Corpul”, când nu era cuminte. Şi, văzând ce se în- 

tâmplă în camera aceea — din neştiinţă credea că este vorba de cine 
ştie ce tortură îngrozitoare — nervii lui cedară instantaneu, iar el 
scoase un țipăt de groază. 

— Ce-a fost asta? se auzi o voce, depărtată dar distinctă, şi el îşi 
dădu dintr-o dată seama că fusese atât de fascinat de cele văzute în 
camera aceea, încât nu auzise paşii care se apropiau. Icnind, se răsuci 
pe călcâie şi dădu cu ochii de un bărbat şi de o femeie, care tocmai 
ajunseseră la intersecţia de coridoare din spatele lui. 

— Cine...? zise bărbatul. Hei, tu! 

Bracy îşi luă călcâiele la spinare, fugind la întâmplare pe coridoa- 
rele cu pereţi albi. În spatele lui veneau cei doi urmăritori, strigând, 
dar viteza lui superioară — substanțial îmbunătăţită, datorită groazei 
ce-l cuprinsese — îi permise să se piardă de ei. Ajuns în dreptul deschi- 
derii unui tub larg, întunecat ca un tunel, se aruncă prin ea cu capul 
înainte, sperând să-şi găsească un adăpost. 


— Trebuie să fie băiatul — pescarul care l-a salvat pe Kolb, zise 
Langenschmidt. Nu-i nimeni altcineva în spital cu o coafură ca aia. Şi 
habar n-am unde dracu” a reuşit să dispară. Dar un lucru e sigur — se 
îndreaptă spre camera de control general şi trebuie să-l dăm afară de 
acolo iute de tot, înainte să facă vreo boroboaţă. Vezi vreun 
comunicator pe undeva? Indiferent ce are Nole să ne arate, poate să 
mai aştepte. 


Aversa de peste noapte transformase drumul într-o mocirlă plină 
de noroi. Răbdătorul şi extrem de puternicul yorb se poticnise de multe 
ori, fiindcă copitele lui mari alunecau în noroiul clisos, când se opintea 
din greu, încercând să tragă căruţa încărcată peste hopurile mai seri- 
oase. Dar, de fiecare dată, Firdausi sărea jos fără să sufle o vorbă, rupea 
crengi din tufişurile de pe marginea drumului şi le arunca în faţa roţilor. 

Tot stând cu hăţurile umede şi alunecoase în mână, Soraya se 
simţi cuprinsă de o adâncă recunoştinţă faţă de băiat şi, mai ales, pen- 
tru tăcerea pe care o păstra acesta. Aproape că era pe punctul să se 
răzgândească în privinţa hotărârii de a părăsi definitiv satul dacă Pri- 
mitorii de Bolnavi o acceptau pe mama ei. Poate că Firdausi în- 
tr-adevăr se gândea la ea şi îi voia binele din adâncul sufletului... 

Bătrîna ei mamă zăcea pe grămada de piei moi cu care era par- 
dosită căruţa. Din când în când mâinile îi tresăreau în somn. Mai bine 
că doarme, se gândi Soraya. Deşi avusese o lungă perioadă de lucidi- 
tate după ultimul atac — aproape mortal — de friguri, boala o slăbise în- 
tr-atât încât abia dacă mai era în stare să facă o duzină de paşi fără să se 
aşeze sau să leşine, iar pielea îi stătea ca atârnată pe oasele descărnate. 

Repetase mereu că e cât se poate de mulțumită că Soraya o să în- 
cerce s-o încredinţeze Primitorilor, spunând că fusese „prea multă vreme 
o povară inutilă pe capul ei. Dar era oare asta o opinie raţională, sau O 
consecinţă a slăbiciunii cauzate de boală? Pentru că, după atâtea cri- 
ze, oricine ajungea să-şi dorească să termine odată cu tot şi cu toate. 

— Nu mai avem mult, zise Firdausi în şoaptă. Încă o colină şi o să 
dăm de drum bun şi uscat. 

Ea încuviință dând din cap, dar de fapt abia dacă-l auzise. 

Deasupra lor, cerul era gri; copacii, cu frunzele lor ciudate, ce se- 
mănau cu părul, erau gri-verzui, iaf apa ploii se mai scurgea încă din 
ei. Un decor care se potrivea perfect cu starea ei sufletească. 

Și dacă totuși n-or s-o ia? Dacă or să-mi spună că e prea târziu — 
că, dacă o aduceam acum o lună, ar fi putut s-o ajute, dar că acum e 
prea târziu? Nu mi-aş ierta niciodată una ca asta. Niciodată! 

Yorbul trecu, în cele din urmă, căruţa peste creasta ultimei coline 
înainte de capătul drumului lor şi, aşa cum spusese Firdausi, au dat 
peste drum bun, tare, bine bătut şi acoperit cu un strat de pietriş. În 
faţa lor se zărea orașul, mult mai mare decât satul în care locuiau ei. 
Trebuie să fie aproape o mie de case, îşi zise Soraya. 

Erau greu de crezut legendele din bătrâni — că oamenii se numărau 
cândva cu milioanele și că, pe deasupra, călătoreau și printre stele... 

Un pic mai departe se întâlniră cu un fermier, care mâna un yorb 
gras ce trăgea o căruţă plină cu rădăcini, care-i salută politicos. Când 
i-au explicat scopul călătoriei lor, omul le zise, arătând spre oraş: 

— Primitorii încă n-au ajuns, dar cred că sunt aşteptaţi din clipă-n 
clipă. Toţi cei din familia mea sunt cât se poate de sănătoşi anul ăsta, 
așa că problema nu m-a interesat. Duceţi-vă în piaţă, o să găsiţi strânşi 
acolo şi alţi oameni necăjiţi ca voi. 

— Multe mulţumiri, îi spuse Firdausi, îndemnând yorbul să por- 
nească mai departe. 


Buzele lui Lors Heimdall se crispară când au apărut primele semne 
că se apropiau de oraş — mirosul era cât se poate de neplăcut. 

Ce prostie pe capul oamenilor ăstora! Murdăria, boala, lipsa ori- 
cărei igiene! Cum ar fi putut asemenea fiinţe să fie considerate oameni, 
când trăiau ca animalele? Dacă asta era adevărata „stare naturală” a fi- 
inţei umane, din care numai un îndelungat proces de evoluţie tehnolo- 
gică o ridicase până la strălucirea și curăţenia orașelor civilizaţiei ga- 
lactice, atunci era de mirare că acest progres avusese totuşi loc. 

Pe planeta asta, omenirea părea să fie lipsită de orice sistem raţio- 
nal de organizare, făcând tot ce ţinea de sănătate numai în virtutea unui 
soi de pseudosuperstiţii rudimentare, cărora nu le căutau — şi nici nu 
le-ar fi găsit — nici un înţeles. Fierberea apei de băut, de exemplu — 
norul de aburi ce plutea deasupra staţiei de apă a localnicilor se putea 
vedea până şi din locul în care ajunseseră ei. Probabil că ăsta era un 
fel de diktat impus de unul din refugiații ce ajunseseră iniţial pe planetă 
şi care-şi păstrase capul, în ciuda deznădejdii de care fuseseră cuprinși 
majoritatea celor ce scăpaseră de dezastru. Şi ar fi avut o anume utili- 
tate, dar numai în contextul unui cod adecvat de igienă. Dar așa, în 
lipsa unei scurgeri decente, nu era decât un ritual stupid. 

Totuşi, câteva tradiţii incidentale ale culturii locale se dovedeau 
avantajoase pentru ei, cum era această instituţie a Primitorilor de Bol- 
navi. Probabil că totul pornise din nevoia unei carantine, a unei izolări 
a bolnavilor pe care mijloacele medicale extrem de sărace ale refugia- 

ţilor nu-i puteau ajuta să se vindece. Probabil că se sperase că măcar 
câţiva dintre ei vor reuși să-și revină pe cale naturală, dar, ca minimă 
precauţie, fuseseră scoşi din comunitate şi izolaţi în locuri speciale. 

Sistemul fusese aproape abandonat, pentru că acei ce lucrau în 
zonele de carantină fuseseră, la rândul lor, decimaţi în repetate rânduri 
de bolile luate de la cei pe care încercau să îi ajute. Dar Heimdall și 
oamenii lui reactivaseră acest sistem, găsind că este o acoperire exce- 
lentă pentru adevărata lor muncă. 

Şi, dacă s-ar fi întâmplat vreodată să iasă la iveală ce se petrecea 
de fapt aici, şansele ca ei să aibă parte de o pedeapsă rapidă, în urma 
unei judecăţi sumare, erau extrem de reduse. Cele mai multe din plane- 
tele civilizate recunoșteau dreptul la euthanasie al suferinzilor de boli in- 
curabile, şi, în cazul în care aprinsa dezbatere în jurul principiului de 
non-ingerinţă era ţinută în continuare în fierbere, Corpul nu va avea, 
în nici un caz, îndrăzneala să treacă la represalii brutale şi imediate. 

Gândurije astea îl reconfortau pe Heimdall şi avea mare nevoie de 
aşa ceva. Pentru că, deşi părea hotărât şi neînduplecat, i se întâmpla şi 
lui — ca oricărui om — să i se facă frică, iar ceea ce-i spusese Rimerley 
putea fi considerat, în cel mai bun caz, extrem de alarmant. 

Spera că trucul acela ingenios, al doctorului, va reuși, dând bătăi 
de cap serioase Corpului și distrăgându-le atenţia de ia mica lor afacere. 

Grupul de oameni care-l însoțeau, călărind toți pe yorbi, ca şi el — 
pe planetă nu se cunoşteau alte mijloace de transport, în afară de căruţe 
— îl urmă pe panta colinei în jos, spre oraş. În urma lor venea căruța, 
acoperită cu un coviltir de țesătură aspră, întins pe stâlpi groşi de 
lemn, în care se aflau bine-păzitele secrete ale muncii lor. Un grup de 
notabilități locale îi aştepta la intrarea în oraş şi, după un schimb de 
saluturi într-o atmosferă gravă, porniră cu toţii spre piaţă. 

Va trebui să intensificăm propaganda în zona asta, îşi zise Heim- 
dall în gând, pe măsură ce trecea cu privirea peste oribila mulţime de 
trupuri suferinde ce candidau la obţinerea bunăvoinţei Primitorilor. 
Trebuie să le băgăm bine în cap că un ticălos bătrân, sau un copil 
subnutrit, Sunt cazuri fără speranță, și că noi putem „oferi ajutor” mai 
degrabă unui tânăr abia ieșit din adolescență, rănit, chiar grav, dar så- 
nătos tun în rest. 

Dintr-o dată, chiar când era pe punctul să se întoarcă, o văzu pe 
fata ce stătea cu prietenul ei — ultima căruţă sosită, în capătul șirului, 
la marginea pieţei. Îşi simţi inima tresărindu-i în piept. La prima 
vedere, părea să fie exact ceea ce-i ceruse Rimerley, aşa că se întoarse 
fără să-i mai dea vreo atenţie suplimentară. Bineînţeles, va fi nevoie 
de o examinare mult mai profundă şi mai detaliată, dar şansele păreau 
atât de mari, încât se trezi zâmbind într-o manieră deloc potrivită cu 
poza sobră pe care o afişa de obicei în public. 

Soraya aştepta nervoasă ca Primitorii să vadă bolnavii. Firdausi ar 
fi dorit s-o ţină de mână, dar ea nu suporta altă atingere decât a mamei 
ei. Bătrâna se trezise şi tot încerca să-şi ridice capul, dar nu reușea. 

Primitorii ajunseră în sfârşit şi la căruţa lor, salutară și priviră 
gravi la trupul epuizat de pe grămada de piei. 

— E mama voastră? îi întrebă conducătorul Primitorilor. 

— Numai a mea, răspunse Soraya. Acest... hm... tânăr nu e decât 
un prieten care mă ajută. 

— Înţeleg. Primitorul dădu din cap. Avea o faţă aproape sinistră — 
nas mare, coroiat şi crud, gură subțire şi dreaptă — încât Soraya reuşea 
doar cu greu să admită ceea ce-i spusese Marouz: că erau oameni 
cumsecade, plini de înțelepciune din bătrâni şi de bune intenţii. 

— Vino cu mine, te rog, zise brusc omul, gesticulând spre Soraya 
să se dea jos din căruță. Ea se conformă, tremurând un pic, şi fu mi- 
rată când Primitorul o porni cu paşi mari spre căruţa lor. 

Urmându-l, ea încerca să-i explice că mama ei are nevoie de 
ajutor, nu ea. Omul îi ignoră vorbele şi nu spuse nimic până ce ajun- 
seră la căruţă. Acolo o ajută să se suie, ţinând în lături pânza care 
închidea coviltirul în spate. 

Dincolo de pânză se afla o mică incintă, cu o masă plină de fel de 
fel de ciudăţenii: mici tuburi de sticlă, mici bucățele pătrate de faianță 
albă, din care unele erau pătate cu sânge, borcane şi recipienţi cu lichi- 
de colorate. Şi două scaune, unul spre ea şi unul de partea cealaltă. 

Din spatele pânzei ce separa incinta de partea din faţă a căruţei 
apăru un bărbat îmbrăcat în roba Primitorilor, cu gluga dată pe spate. 
Îi spuse să stea jos, luă dintr-o cutie de pe masă un ac ascuţit şi i-l 
înfipse fără nici un avertisment în buricul degetului mare. 

Ea ţipă speriată, iar Primitorul care o adusese murmură mecanic 
câteva cuvinte de îmbărbătare. 

Urmă un ritual ciudat: sângele ce-i curgea din deget fu supt într-un 
tub subţire de sticlă, o picătură fu întinsă pe pătrate de faianţă albă, iar 
restul fu pus într-un lichid colorat. Apoi omul îi mai luă puţin sânge — 
pe care-l stoarse, strângând-o tare de deget — şi dispăru spre faţa căru- 
tei. Imediat se auziră o serie de sunete de neînțeles — bâzâit ca de insec- 
te, zgomot de vase lovite unul de altul, cuvinte murmurate în şoaptă. 

Omul cu gluga dată pe spate se întoarse și dădu grav din cap spre 
cel care rămăsese alături de Soraya. Adusese cu el un alt ac, pe care 
i-l băgă în carnea antebraţului, tot fără să o prevină. 

Cu o privire rugătoare, Soraya cerea fără cuvinte o explicaţie. 

— Pentru mama ta nu se mai poate face nimic, zise omul care o 
adusese. Am tot repetat că pe oamenii în vârstă nu prea-i putem ajuta. 
Pentru că boala trebuie învinsă mai ales de bolnav. De aceea, cel mai 
bine îi putem ajuta pe cei care au tinereţea şi vigoarea de partea lor. 

Soraya avea deja ochii roşii, injectaţi de sânge. 

— Dar tu te poţi considera norocoasă, continuă Primitorul. 

— Ce? Privi în sus, la el, printre lacrimi. 

— Eşti destul de tânără să poți fi ajutată, şi cum stadiul bo... 

— Ce? Soraya sări în picioare. Nu sunt bolnavă. Eu... eu... 

Șuieratul din urechi se transformă în dangăt de clopote. Pereții de 
pânză care o înconjurau, Primitorul înalt, înveşmântat în negru... totul 
părea să se învârtă în jurul ei ca apa într-un vârtej. 

Soraya se prăbuși. 


Firdausi era extrem de neliniștit când îl văzu pe Primitor întor- 
cându-se singur de la căruță. Se uită la mama fetei şi văzu că era iar în 
comă. Dar unde era Soraya? 

— Am veşti şi bune şi rele pentru tine, tinere, îi spuse Primitorul, 
apropiindu-se. 

— Nu... nu înţeleg, bolborosi Firdausi. 

— Prietena ta a ajuns la noi exact la timp şi o acceptăm. 

— Dar...! Îşi simţea mintea paralizată şi căuta o cheie pentru acest 
mister pe fața Primitorului. 

— Eşti îndreptăţit să încasezi plata pe care o dăm noi de obicei? 
zise omul în robă neagră, ridicând la vedere o pungă grea, ce se legăna, 
şi în care nu se putea afla decât o cantitate serioasă din metalul care 
servea ca monedă de schimb aici. 

In capul zăpăcit al lui Firdausi lăcomia se lupta cu nedumerirea. 
Punga părea grea, foarte grea — probabil că era acolo cam zestrea unei 
fete bogate. Spuse mai mult de formă: 

— Şi cu mama ei cum e? 

— E bătrână, nu mai putem face nimic pentru ea. 

Urmă o clipă de tăcere. Apoi băiatul zise, oarecum hotărât: 

— Dar Soraya e sănătoasă, nu are nimic. 

— Aşa crezi? Vino cu mine! 

Năucit, îl urmă pe Primitor până în cealaltă parte a pieţei, ajun- 
gând în spatele căruţei acoperite. Şi acolo o văzu pe Soraya cărată spre 
o targă pusă pe sol. Era imposibil să te înșeli asupra tremurăturilor 
ce-i scuturau trupul tânăr şi zvelt. 

Friguri. Boala ucigătoare o măcina şi pe ea, la fel ca pe mama ei. 

— Dacă rămâne în grija noastră, mai sunt speranţe pentru ea, 
spunea Primitorul. Şi, dacă ţii la ea, nu ar trebui să te împotriveşti. 

Firdausi nu-l mai asculta. Abia dacă simţi cum şiretul pungii ace- 
leia grele îi este petrecut printre degetele inerte. P 

Dar, cum după toate aparențele era singura consolare ce-i mai 
rămânea, în cele din urmă degetele i se strânseră şi apucă punga. 


Lămpile de avertizare pâlpâiau, iar soneriile ţârâiau — discret şi 
insistent — în tot spitalul, când Nole sosi în fugă lângă Maddalena și 
Langenschmidt, în faţa intrării în sala principală de control. 

— Am alertat toţi oamenii de care am putut să dau, zise el gâfâind. 
Nu prea mulţi, evident — în mod normal nu avem tură de noapte aici. 
Iar situaţia asta nu e de genul celor pentru care avem pregătite planuri 
de acţiune. Ce s-a întâmplat exact? 

Langenschmidt îi povesti cum dăduseră peste Bracy, în drum spre 
sala calculatoarelor, şi Nole dădu grav din cap. 

— Cred că se uita în una din sălile de regenerare — probabil că în 
ultima. Acolo e o femeie care şi-a pierdut mâna dreaptă — un accident 
la docul principal de reparaţii, săptămâna trecută. Totuşi nu înţeleg sub 
nici o formă ce căuta băiatul ăla afară din camera lui. Când am fost 
mai devreme la el — vizita de seară — părea foarte obosit şi cuminte. 

— Eu aş risca o presupunere, zise Maddalena acru. N-a vrut să 
rateze ocazia asta unică să arunce o privire prin împrejurimi. 

— Asta nu mai contează, interveni Langenschmidt. Important este 
că a intrat în tunelul ăsta, care duce într-un loc în care ne poate în- 
curca borcanele al dracului de rău. 

— Unde duce tunelul? întrebă Maddalena. 

— Dar nu ţi-am spus? Acolo, jos, e centrala electrică a spitalului, 
toate comenzile echipamentelor automate, şi fel de fel de stocuri — apă 
activată, oxigen, substanţe nutritive şi pentru regenerarea artificială a 
ţesuturilor — toată bucătăria noastră. 

— Atunci de ce mama galaxiei lăsaţi tunelul ăsta aşa, deschis? ex- 
clamă Maddalena mirată. 

— Pentru că, în mod normal, în zona asta nu pot avea acces decât 
corpmani, cărora nici prin gând nu le-ar trece să se ascundă undeva, 
mormăi Langenschmidt. O să fiu obligat să-ţi tăbăcesc niţel pielea, 

Nole, cred că-ţi dai seama de asta, nu? Să-l laşi pe băiatul ăla aşa, într-o 
cameră neîncuiată...! 

— Da dar... Nole îşi dădu seama de inutilitatea scuzelor şi renunță 
să mai spună ceva. 

Începuseră să li se alăture bărbaţi şi femei, sosind din toate direc- 
tiile. Unul sau doi purtau uniforme albe, autosterilizante, la fel cu Nole, 
dar majoritatea erau îmbrăcaţi așa cum se găseau în clipa în care fuse- 
seră scoşi din locuinţele lor sau din zonele de recreere. 

Langenschmidt îi informă scurt asupra situaţiei curente, şi-i văzu 
schimbând priviri înciudate. 

— Există vreun risc să producă pagube în mod intenţionat? întrebă 
unul din primii sosiți. 

— Nu, dar probabil că a intrat în panică. A luat-o la fugă imediat 
ce ne-a zărit. Aveţi vreo sugestie? 

Urmă o clipă de tăcere. Apoi vorbi o femeie ceva mai în vârstă, 
care după toate aparențele venea direct din una din camerele de terapie 
solară, fiindcă nu avea pe ea decât o rochie subțire, scurtă, de muselină: 

— Să nu se ducă după el mai mult de doi oameni, echipați cu 
aparate de respirat autonome. Şi să se folosească un anestezic gazos — 
e mai simplu decât să încercăm să-l facem să judece raţional. 

— În regulă, zise Langenschmidt, Hai să... 

— O clipă, interveni Nole. Ce facem cu radiaţiile? 

— Ce? Langenschmidt clipea nedumerit. Nu suntem pe fuziune? 
De unde radiaţii? 

— Am două cazuri care au nevoie de tratament cu izotopi radio- 
activi. Așa că se produce iod 131 şi potasiu 40. Nu spun că așa va face, 
dar băiatul s-ar putea apropia prea tare de sursa de bombardament. 

— De-a dreptul minunat, zise Langenschmidt amar. Deci nu ne du- 
cem să-l căutăm arătând ca niște monştri, suntem obligaţi să ne punem 
costume blindate și să arătăm ca nişte ciborgi, ca să fie tacâmul com- 
plet. Ei bine, dacă tot e s-o facem, s-o facem măcar rapid. Voluntari? 

— Eu, murmură Nole. E vina mea. 


Bracy Dyge abia dacă mai era în stare să gândească. Efectul groa- 
zei iraționale fusese amplificat de multe ori în mintea lui de impactul 
combinat al medicamentelor şi al consumului violent de energie dato- 
rat fugii disperate pe coridoare. Şi să se trezească dintr-o dată doar 
printre mașinării — parcă fără număr, peste tot, de la podea până-n ta- 
van — care ar fi putut să-l devoreze în orice clipă, cum o devorau pe fe- 
meia aceea dezbrăcată, de dincolo de fereastra prin care privise — era 
mult mai mult decât putea tolera firava urmă de autocontrol ce o mai 
avea când ajunsese aici. Gemea şi gâfâia, sucindu-se în toate părţile, că- 
utând un colţişor în care să se adăpostească, să se simtă în siguranță. 

Când ajunsese aici fusese întuneric, dar undeva intrase în funcţi- 
une un releu, şi acum toată sala aceea enormă era luminată ca ziua, o 
lumină care părea să vină de peste tot. Chiar nu era nici un colţişor 
mai întunecat, în care să se ascundă? 

Diverse mişcări pe care le sesiza cu coada ochiului îl îngrozeau, 
lămpi de semnalizare ce intrau în funcţiune îl făceau să sară în sus. 
Chiar şi mirosul intens de ozon — indicând puterea enormă cu care 
erau alimentate aparatele acelea — era înspăimântător pentru unul ca 
el, care nu mai intrase niciodată într-o centrală electrică funcționând 
pe baza reacției de fuziune nucleară. 

Gâfâind după aer, se opri cu picioarele pe un panou strălucitor, în- 
castrat în podea, pe care-l simţea cald sub tălpile goale, şi chiar în clipa 
aceea auzi un zgomot în spatele lui. Îşi smuci capul într-acolo şi văzu 
două siluete albe, masive — parcă ar fi adus a ființe umane, dacă n-ar 
fi fost de-a dreptul diforme — având asupra lor ceva ce mintea lui în- 
spăimântată crezu că sunt puşti. Ţipă disperat şi se năpusti orbește 
înainte, la întâmplare, începând un joc mortal de-a prinselea, de-a 
lungul şi de-a latul sălii aceleia enorme. 

Nu trecu mult până să observe — cu ultimele fărâme de rațiune — 
că exista un loc de care urmăritorii lui se fereau să se apropie. Îi văzuse 
de două ori îndepărtându-se grăbiţi de o maşinărie mare şi neagră, al 
cărei corp principal era un tub gros de metal, cu diametrul cam cât lun- 
gimea brațului său, alimentată prin nişte cabluri foarte groase, ce şerpu- 
iau pe podea. De ce evitau să se apropie de ea nu ştia, dar de îndată ce 
avu posibilitatea, se aruncă spre zona aceea şi intră sub mașină. 

Din nefericire pentru el, cei ce-l îngrijiseră nu-şi dăduseră ostenea- 
la să-i scoată inelul de crom din ureche, se mulțumiseră să i-l sterilize- 
ze şi atât. Aşa că, intrând în câmpul electric ce înconjura maşina, meta- 
lul a început să se încălzească. A fost o adevărată fericire că cyclope- 
enii nu erau atât de înapoiaţi încât să mai folosească încă plombe den- 
tare metalice, pentru că efectul ar fi fost de-a dreptul agonizant. Așa, 
avu doar senzaţia că lobul urechii îi fusese prins cu un cleşte înroşit în 
foc, urlă şi ţâşni fără să vrea de acolo, încercând să ajungă la uşă. 

Și aşa au reușit să pună mâna pe el, gazându-l, dar nu înainte de a 
încasa o doză de radiaţii suficient de mare ca să-i distrugă şi părul 
care-i mai rămăsese în cap. 


— Am pus mâna pe el, zise Nole ca să se afle-n treabă, pe când 
trupul inert al băiatului era pus pe un cărucior rulant, spre a fi dus în 
rezerva lui. Dar o să fie bolnav cel puţin o săptămână de aici încolo. 

— je idiot, Nole, zise Langenschmidt pe un ton lipsit de orice ex- 
presie. Ásta nu e decât începutul necazurilor noastre. Ce facem cu fa- 
milia lui, care zicea că-l aşteaptă la Gratignol? Acum trebuie să le 

trimitem ceva, un soi de ajutor, și, dacă nu nimerim totul exact la fix, 
la miligram, o să ne trezim cu jumătate din pescarii săraci de pe pla- 
netă pe cap, cerșindu-ne la uşă să le dăm și lor la fel... La dracu, 
asta-i problema mea, dar poate aștepta foarte bine până mâine. Acum 
sunt mort de oboseală. Am avut destul de multe pe cap în ultima 
vreme, şi să umblu aiurea, rezolvând stări de alarmă, nu-i cea mai 
potrivită metodă de a-mi recupera restanțele în materie de somn! 

Nole ezită. 

— Ah... nu mai vreţi să vedeţi rezultatele despre Kolb? 

Parcă asta se întâmplase anul trecut şi nu trecuse doar o oră de 
când o porniseră spre sala calculatoarelor, să vadă rezultatele alea 
ciudate. Langenschmidt îşi trecu o mână nesigură prin păr. 

— OK, mai bine să le văd. Deşi nu prea are rost, pentru că, până di- 
mineaţă, tot nu pot face nimic. Şi chiar şi atunci... oh, mă clatin! Hai 
repede, altfel mă vezi întinzându-mă pe jos și adormind pe loc, liniștit. 

Pe când îl urma împreună cu Nole pe culoar, Maddalena se trezi 
regretând până și ideea că enunţase o opinie contrară cu a lui, când 
Langenschmidt îi vorbise despre controversa legată de PRZ-uri. Plă- 
cerea resimţită de el revăzând-o fusese o mască extrem de eficientă și 
nu reuşise să realizeze cât era el tracasat de problema asta. Dar acum 
își dădea seama că dacă pe el îl afecta atât de adânc, nu avea nici un 
drept să judece situaţia de ansamblu pe baza propriei ei experienţe — 
oribilă şi descurajantă, dar limitată la o singură PRZ, pe care şi-o 
alesese ea singură, de bunăvoie şi nesilită de nimeni. 

— Uitaţi rezultatele, zise Nole cu un fel de nervozitate amestecată 
cu nerăbdare, poate și din cauză că încerca să ascundă cât era de stân- 
jenit că-i dăduse băiatului — Dyge — posibilitatea să iasă din cameră și 
să producă atâta tevatură. 

— Vedeţi, continuă el, sunt trei secțiuni. Mai întâi am cerut o iden- 
tificare pe plan local — adică am căutat o posibilă origine pe Cyclops. 

— Şi ai obţinut probabilitate zero? Sprâncenele lui Langenschmidt 
se încruntaseră și parcă îşi mai revenise puţin din oboseală. 

— Exact. Structura genetică în cauză nu este cyclopeană, putem 
considera asta ca fiind o certitudine. Celălalt picior al lui Kolb, din 
care am prelevat eșantionul martor, are o structură genetică extrem de 
răspâadită pe plan local, absolut comună. 

— Ei, în baza de date există o listă a acelor planete — opt sau zece 
cu totul, cred — pe care grefarea de organe este încă o practică medica- 
lä acceptată. Unele culturi consideră perfect onorabilă ideea să permiți 
ca părţi din trupul tău să fie folosite în continuare, după moarte. Dar 
nici una nu se găsește la o distanţă mai mică de treizeci de paraseci. 

— Însă, oricum, am obţinut încă o dată probabilitate zero. Așa că 
am cerut identificare la scara întregii galaxii, și am obţinut un nonsens! 

Făcu un gest nerăbdător spre foile de imprimantă, şi Langen- 
schmidt citi totul foarte încet, cu atenţie. 

— Cât de multe? Vreo nouăzeci şi ceva de planete? mormăi el. 

— Nouăzeci şi două — dar uitaţi-vă la probabilităţi, fir-ar ele să 
fie! Cea mai ridicată valoare — care nu trece însă de pragul de corelare 
— corespunde Pământului. Şi, de pe Pământ, cine vă puteţi imagina că 
i-ar fi donat lui Kolb un picior, pentru grefare? 

— Tu ce zici, Maddalena? întrebă Langenschmidt. 

— Dacă lucrurile nu s-au schimbat dincolo de orice închipuire, zise 
Maddalena încet, nici un individ născut pe Pământ n-ar lua vreodată 
în consideraţie nici măcar ideea donării vreunei părți din corpul său, 
după moarte. 

— Dar asta nu e tot, se repezi Nole. După cum vedeţi, calculatorul 
a avut ceva de lucru când a completat lista asta. Factorii de corelare au 
valori extrem de mici. lar direcţia în care varianţa este maximă este 
de-a dreptul ridicolă. Pot să tipăresc imediat toate datele, dacă doriţi, 
dar abundă în detalii tehnice. 

— Te credem pe cuvânt, zise Langenschmidt. Dar te rog să fii ceva 
mai clar, bine? 

— Da... hm... s-ar putea spune că direcția anomaliilor parcă se 
îndepărtează de rasa umană. 4 

Se lăsă liniştea, iar uimirea parcă plutea în aer. Maddalena sparse 
în cele din urmă tăcerea: 

— N-ar putea fi vorba de o proteză sintetică? N-am auzit niciodată 
de aşa ceva, dar mi se pare o posibilitate destul de rezonabilă. 

Nole dădu din cap, impresionat: 

— Vă referiţi la un membru sintetizat în conformitate cu niște 
specificaţii aproximative, în loc să fie regenerat, pentru a fi identic cu 
perechea lui? Ar putea fi, nu zic nu. 

— Dar, după ştiinţa ta, a fost dezvoltată undeva o asemenea teh- 
nică? întrebă Langenschmidt. 

— Nu... Dar, cu blocajul intervenit în ultima vreme în comunica- 
ţiile cu caracter ştiinţific, asta nu e deloc concludent. Dacă vreţi, pot 
să mă interesez în privința asta și să vă dau datele până dimineaţă. 

— Aşa să faci, zise Langenschmidt oftând. În clipa asta vreau să 
consider că ziua mea de lucru s-a încheiat. Maddalena, te rog să mă 
ierți că ţi-am stricat chiar prima seară petrecută aici, pentru că am 
într-adevăr intenția să te simţi bine cât stai cu noi. 

— Ce? Ah! Era clar că Maddalena nu fusese atentă la ce-i spusese 
el. N-are nici o importanţă, Gus. Dar, înainte de a pleca, pot să verific 
ideea care mi-a venit acum o clipă? 

— De ce nu? 

Maddalena îşi mută privirea spre Nole. 

— Poţi să delimitezi o zonă anume de pe Pământ ca loc de origine? 
Cu alte cuvinte, poţi determina zona pentru care probabilitatea de 
proveniență e maximă? 

— Populaţia Pământului e amestecată bine de tot, zise Nole, pri- 
vind-o fix. Şi, la urma urmei, acolo poți găsi absolut toate tipurile de 
structuri genetice existente în galaxie, cu excepţia câtorva mutații de 
dată recentă. 

— Da, chiar şi eu am sânge destul de amestecat, încuviință Mad- 
dalena nerăbdătoare. Iberic, amerindian, şi cine mai știe de care. Dar 
vrei, te rog, să încerci? 

Nole dădu din umeri şi începu să bată la tastele terminalului. 

— Probabilitatea e tot sub limita acceptabilă, îi anunţă el. Cea mai 
probabilă zonă este — oare cum s-o pronunţa? Să fie Iran? 

— Gus, zise Maddalena abia audibil, pe Zarathustra se vorbea o a 
doua limbă, nu-i așa? 

— Bineînţeles! Vorbeşti de douăzeci de ani un afurisit de amestec 
de irani şi de galactică... 

Langenschmidt se întrerupse şi se făcu alb ca varul la faţă. 

— Domnule Nole, continuă Maddalena, în operaţiile de căutare ai 
avut în vedere tipurile de structuri genetice existente şi pe planetele 
civilizate şi pe cele din afara civilizaţiei? Pun pariu că nu! Şi adăugă 
uşor ironică: Mă refer la PRZ-uri, bineînţeles. 

Nole icni sugrumat, și începu să bată cu furie în taste. Aproape 
instantaneu imprimanta dădu la iveală o nouă filă cu rezultate. 

— Probabilitate şaptezeci la sută, plus-minus doi la sută, anunţă el. 
Nu, mi-e teamă că nu aveţi dreptate, ceea ce, în cazul ăsta, e o adevă- 
rată fericire. Probabilitatea trebuie să depăşească valoarea de optzeci 
la sută pentru a putea fi luată în consideraţie. 

— Chiar dacă se dovedeşte că avem de-a face cu PRZ numărul 
Douăzeci şi doi? întrebă Maddalena pe un ton insinuant. 

Se aşternu o tăcere mormântală. Apoi Langenschmidt își pocni 
palmele una de alta și izbucni: 

— Maddalena, cum m-aş fi descurcat eu fără tine, de data asta? 
Nole, unde dracu” e cel mai apropiat comunicator? Maddalena, eşti un 
geniu — fir-ai tu să fii! 


Nole o privea cu ochii mari, având încă un aer ușor nedumerit, în 
timp ce Langenschmidt aştepta stabilirea legăturii prin comunicator. 

— Numărul... Douăzeci şi doi, zise el, ca şi cum ar fi cântărit afir- 
maţia ei, căutându-i niște înţelesuri ascunse. Mă scuzaţi, dar nu sunt 
sigur că am înţeles ce vreţi să spuneţi cu asta. 

— Ei, haide! îl lu Maddalena la rost. Dacă nu erai atât de îngri- 
jorat de ameninţarea lui Gus, că o să-ţi tăbăcească pielea, din cauză că 
l-ai lăsat pe băiatul ăla să umble hai-hui prin spital, cred că ţi-ai fi dat 
seama de tot înaintea mea. Piciorul âla al lui Kolb nu e regenerat, şi 
nu e nici originalul. Deci trebuie să fie ori o grefă, ori o proteză sin- 
tetică. Mi-ai spus că dumneata n-ai auzit să se fi dezvoltat undeva 
ultima tehnică medicală, chiar dacă este perfect fezabilă. Deci aproape 
sigur că avem de-a face cu o grefă. 

— Ai mai spus — tot dumneata, repet — că n-ai auzit să se găsească 
pe vreo planetă din apropiere materiale de grefă disponibile. Mai mult, 
calculatorul practic elimină orice şansă în privinţa asta, deoarece struc- 
tura genetică a piciorului nu apare pe nici o planetă din apropiere, nici 
pe Cyclops. Dar rezultatele obţinute sugerează că originea suşei gene- 
tice ancestrale s-ar putea să fie în vechea zonă iraniană a Pământului. 

-La data la care s-a produs nova zarathustrană, cam zece-doi- 
sprezece la sută din populaţie era de origine predominant iraniană — 
destul pentru a se menţine o limbă minoritară proprie, cu toată presiu- 
nea exercitată de galactică, şi să se dezvolte un dialect cu puternice 
influenţe de irani. Maddalena se opri o clipă, să-şi tragă sufletul, apoi 
continuă: Te rog să mă opreşti dacă-ţi spun lucruri deja cunoscute. 

Nole scutură repede din cap. 

— Sunt cam inocent în materie, cu toate că cel puţin jumătate din 
pacienţii veniţi aici pentru controale majore au fost pe PRZ-uri. N-am 
studiat niciodată cu atenţie evenimentele care au dus la situaţia actuală. 


374 JOHN BRUNNER 


— Ar fi trebuit s-o faci, zise Maddalena sarcastică. PR Z-urile sunt 
cel mai important factor singular din această zonă a galaxiei. Dar 
n-are nici o importanţă, asta o să-mi permită să-mi dezvolt teoria în 
totalitate, spre satisfacția mea. 

— Unde eram? Ah, da! Cunoştinţe tradiționale păstrate pe PRZ 
Unu ne-au permis să aflăm că de pe Zarathustra au reuşit să decoleze 
în timp util — de pe partea întunecată a planetei, fiind protejate astfel 
de furia novei mai multe ore, datorită masei planetei — peste trei mii 
de nave, în care se aflau mai bine de două milioane de oameni. 

— Până acum am localizat douăzeci și una din planetele pe care au 
ajuns refugiaţi, şi pe care oamenii au reușit să supraviețuiască, chiar 
dacă la un nivel primitiv. Dar asta nu ne-a permis să luăm în evidenţă 
decât zece la sută din cele trei mii de nave despre care umblă zvonul că 
ar fi existat, mai exact trei sute șaisprezece nave. Pe PRZ Unu, de 
exemplu, ştim că au asolizat doar două nave; pe Paisprezece doar una. 
Pe Treisprezece, unde am stat şi eu două decenii, au ajuns aproximativ 
şaizeci — cei care au sosit primii au lăsat o baliză subeterică pe orbită, 
şi restul s-au ghidat după ea. Şi, în final, asta s-a dovedit a fi o greșeală 
dezastruoasă: pierderile de vieți omeneşti au atins optzeci la sută în 
primul an, iar disperarea i-a copleșit pe cei rămaşi într-un asemenea 
hal, încât nici până în prezent nu şi-au revenit complet din punct de 
vedere psihologic. Dar am început să divaghez. 

— Ideea esenţială este alta. De la episodul acela de pe Paisprezece, 
în care a fost implicat Gus şi cu mine, acum douăzeci de ani — o bandă 
de cyclopeeni, conduși de un practicant de Corp respins, au început să 
exploateze minereu radioactiv, folosind sclavi localnici ca mână de 
lucru — am menţinut PRZ-urile sub o supraveghere atât de atentă, 
încât probabilitatea ca niște străini din exterior să reușească să se infil- 
treze pe vreuna din ele e practic nulă. 

— Dar pe o PRZ încă nedescoperită s-ar putea, și totul s-ar potrivi 
foarte bine. Structura genetică a grefei corespunde ideii de grup izolat 
de refugiaţi, de origine iraniană, iar unul dintre motivele pentru care 
Corpul întreţine baza de aici este că Cyclops are o poziţie excelentă în 
raport cu volumul de spaţiu în care sunt răspândite PRZ-urile. 

Faţa lui Nole era palidă şi crispată. Maddalena se întrerupse, 
aruncându-i o privire întrebătoare. 

— Cu alte cuvinte, zise el, crezi că cineva de pe Cyclops folosește 
o PRZ necunoscută ca... depozit de piese de schimb umane? 

— Exact, încuviinţă ea. 

— Dar asta înseamnă crimă! 

— Bineînţeles, dacă îi ucid pe cei de la care sunt prelevate orga- 
nele respective. Dar să nu crezi că omorul este tot atât de șocant pentru 
toate ființele umane ca pentru dumneata! Acolo unde am fost eu în 

misiune, asasinatul este o armă politică recunoscută, iar aici, pe Cy- 
clops — Gus mi-a spus — un copil din opt moare înainte de a împlini un 
an. Când viaţa este atât de scurtă, poate deveni şi ieftină. 

Asta era prea mult pentru Nole. Un medic din cadrul Corpului 
Galactic era, prin definiţie cât şi prin necesitate, o persoană dedicată 
trup şi suflet ideii de păstrare şi de salvare a vieţii umane, cu orice 
preţ. Teoria pe care tocmai i-o enunțase Maddalena era atât de cinică 
şi implica atâta răutate manifestată cu sânge rece, încât nu mai putu 
rezista. Se scuză grăbit și o porni spre cea mai apropiată toaletă, încer- 
când să-și stăpânească greața care pusese stăpânire pe el. 

— Unde e Nole? întrebă Langenschmidt, întors de la comunicator. 

— După cum arăta la faţă, cred că s-a dus să vomite! îi răspunse 
Maddalena dând din umeri. I-am explicat că piciorul lui Justin a fost 
probabil tăiat din trupul vreunui sărman de pe o PRZ pierdută în spaţiu, 
şi asta l-a cam întors pe dos. 

— Nu mă surprinde, mormăi Langenschmidt. Deşi nu e bun de 
nimic dacă e vorba de probleme practice — uite ce s-a întâmplat 
astă-seară din cauza lui — e un om cu suflet de aur şi un doctor al 
dracului de bun. Dar Maddalena, te rog mult şi frumos, nu mai bate 
toba cu teoria asta a ta, bine? Sunt tot felul de alte alternative posibile, 
şi va trebui să le eliminăm pe absolut toate înainte de a acţiona pe 
baza sugestiei tale. 

— Cum ar fi? îl întrebă Maddalena acră. 

— Ei bine, pe cea mai probabilă ai enunţat-o tot tu — o proteză sinte- 
tică. Asta ar fi mult mai ușor de realizat decât o regenerare propriu-zisă 
— cred că-ţi dai seama — şi probabil că pe Cyclops se găsesc şi calcula- 
toarele medicale de capacitatea necesară pentru e efectua o asemenea 
treabă. Am dispus să se cerceteze dacă Nole are dreptate susținând că 
o asemenea practică nu este cunoscută. Şi m-ar mira să nu fi greșit el. 

— De ce? Numărul planetelor ce nu-şi pot permite să recurgă la 
tehnicile de regenerare e strict limitat, iar dintre acestea al dracului de 
puţine ar recurge la un asemenea paleativ temporar — ar fi mai simplu să 
recurgă direct la cea mai avansată metodă cât mai repede cu putinţă. 

— Cred că ai dreptate, zise Langenschmidt oftând. Dar, oricum, 
sunt obligat să verific. Am cerut de asemenea să ne fie transmise cele 
mai recente informaţii în legătură cu PRZ-urile. Şi am cerut informaţii 
detaliat e în legătură cu absolut toate determinările de structuri 
genetice efectuate de Corpul Galactic până acum. 

— Dar, în sinea ta, chiar și tu eşti convins că am dreptate, insistă 
Maddalena. 

El tăcu câteva clipe bune. Apoi dădu reticent din cap. A 

— Sper din toată inima să nu ai dreptate, fir-ar să fie! Încă un 
scandal pe Cyclops, şi n-o să scap de dureri de cap cât o să mai fiu 

comandant aici, iar dacă vom descoperi că e un caz de vinovăţie co- 
lectivă — şi vom fi obligaţi să cerem pedepsirea vinovaţilor — vom 
ajunge să trăim aici ca o armată de ocupaţie. 

— Crezi că aşa ceva e posibil? 

— Şi da, şi nu. Marea majoritate a oamenilor, atât cât pot ei înţelege 
problema PRZ-urilor, sunt simpatizanți ai unei cauze care seamănă 
foarte mult cu a lor proprie. Altfel Quist nu ar fi beneficiat de un ase- 
menea suport popular pentru campania ei împotriva principiului de 
noningerință. Dar o afacere de o asemenea murdărie doar cu greu 
poate fi adusă la cunoştinţa prea multor persoane — dacă n-ar fi aşa, 
probabil că am fi depistat-o deja, de mult. 

— Dar Kolb nu poate să fie un caz izolat. lar aici există acel două- 
zeci la sută din populaţie care a ajuns la bogăție şi putere, prin rapa- 
citate. Asta ţi-am spus-o deja, nu-i aşa? Şi dacă rapacitatea şi cruzimea 
aduc dividende, atunci e extrem de probabil să consideri că un amărât 
primitiv, de pe o PRZ este... este o cantitate neglijabilă. Cui dracu” îi 
pasă ce se întâmplă cu unul ca el, câtă vreme eu mă fac sănătos? 

— Atunci există pe undeva nişte similitudini cu afacerea Carrig? se 
hazardă Maddalena. Un mic grup e în posesia tuturor detaliilor, dar, dat 
fiind că oferta lor e deosebit de valoroasă, cei care beneficiază de pe 
urma ei nu fac nici un fel de investigaţii — fac pe orbii, cum se spune. 

ee? 

— Fac pe orbii. E una din vorbele care au supraviețuit pe Treispre- 
zece, unde afecțiunile de vedere sunt foarte răspândite. Ca origine, cred 
că datează din perioada pregalactică. 

— Poate din cea preistorică, aş zice eu, murmură Langenschmidt. 
Exceptând PRZ-urile, n-am văzut nicăieri vreun individ lipsit de ve- 
dere. Văzul fiind un simţ de neînlocuit, merită să-ţi dai toată osteneala 
să ţi-l păstrezi. 

— Hmm... Maddalena își ridicase capul. Ai zis că e puţin probabil 
ca individul ăsta, Kolb, să fie un caz singular, nu-i aşa? Ar fi posibil 
să afli dacă vreunii din aceşti „douăzeci la sută” și-au revenit în mod 
miraculos de pe urma unor răni serioase sau a unor boli grave? 
Problemele de vedere ar putea fi un punct de plecare extrem de bun. 

— Cred că sunt într-adevăr obosit, spuse Langenschmidt. Sau viaţa 
pe afurisita asta de planetă mi-a subminat definitiv bruma de inteli- 
genţă pe care o aveam. Ar fi trebuit să mă gândesc şi eu la asta. O să 
rezolv problema dimineaţă. Nu cred că mai putem face mare lucru în 
noaptea asta. E trecut de miezul nopții, îţi dai seama? 

— În ultimele săptămâni, la baza aceea fără atmosferă de unde 
m-ai adus aici, m-am conformat orarului Corpului, zise Maddalena. 
M-am dezobişnuit de alternanța naturală zi-noapte. Dar ideea câ e 
târziu o făcu şi pe ea să se întindă şi să-şi reprime cu greu un căscat. 


VICTIMELE NOVEI: Depanatorii de pe Cyclops 377 


— Ce ai de gând să faci, dacă teoria mea se dovedeşte valabilă? O 
să-l ţii pe Kolb aici şi n-o să-i laşi să-l ducă la doctorul acela al lui... 
parcă Rimerley îl chema? 

— Evident că nu! răspunse Langenschmidt răstit. 

— Dar el e singura dovadă de care dispunem... 

— Kolb e ca o sabie cu două tăişuri, o întrerupse Langenschmidt. 
Asta ca să utilizez şi eu una din frazele acelea arhaice, care par să-ţi 
placă! Dacă-l ţin aici în loc să las să fie dus la Rimerley, se va da 
imediat alarma. Poţi pune pariu că Rimerley e implicat bine în toată 
povestea asta. Şi el va alerta imediat echipa care se ocupă cu recoltarea 
materialului pe PRZ, aceasta se va retrage imediat, iar noi, şi dacă 
vom localiza planeta, nu vom putea niciodată dovedi că există vreo 
legătură între ei şi Cyclops, cu excepţia unor date circumstanţiale, 
furnizate de structura genetică a țesutului grefat. Şi, dacă nu dăm peste 
resturile donatorului sau peste fratele lui geamăn univitelin, nu vom fi 
niciodată în stare să aducem povestea în faţa unui tribunal. 

— Ai perfectă dreptate, bineînţeles, încuviință Maddalena. Ai de 
gând să aştepţi până ce or să aducă o grefă nouă pentru Kolb? 

— Dacă vom sesiza momentul. Ceea ce mă îndoiesc. Dar sper să 
putem localiza PRZ-ul şi să prindem echipa în flagrant. Şi nu trebuie 
să-ţi spun ţie câtă muncă e necesară pentru aşa ceva! 

— Nici măcar nu văd cum... Maddalena se întrerupse. Ah, da, 
cred că s-ar putea totuşi face ceva. Trebuie să fie posibil să se stabi- 
lească zonele de pe Zarathustra unde era concentrată populaţie de origi- 
ne iraniană şi se pot calcula traiectoriile cele mai probabile ale navelor 
care au decolat din acele zone. Dar o să fie o problemă a dracului de 
complicată, şi, chiar şi aşa, căutarea ar putea dura luni de zile. 

— Ani, zise Langenschmidt laconic. Fir-ar să fie, căutăm tot 
timpul PRZ-uri, şi dacă până acum n-am descoperit-o pe asta de care 
e vorba, cine ştie prin ce colţ uitat de spaţiu o fi ascunsă, 

— Dar cum crezi că au descoperit-o cyclopeenii? 

— N-ar fi mai bine să-i întrebăm chiar pe ei, când o să-i prindem? 
se răsti Langenschmidt, dar se controlă imediat: lartă-mă, n-am vrut 
să latru la tine în halul ăsta. 

— Nu, eu ar trebui să-ţi cer scuze. În fond, deocamdată nu-i vorba 
decât de o bănuială, şi n-ar trebui să te bat la cap ca şi cum totul ar fi 
dovedit cu probe. Şi în plus eşti şi foarte obosit. O să te las în pace. 
Vrei, te rog, să mă trezeşti dimineaţă, să văd şi eu când or să vină să-l 
ia pe Kolb? M-ar... m-ar interesa. 

— Bineînţeles, încuviinţă Langenschmidt cu un zâmbet reţinut, pe 
care ea i-l întoarse cu multă căldură. 

Pe când ea se depărta, el o strigă din nou: 

— Maddalena! 

— Poftim? 

—E încă prea devreme să te întreb despre vreo schimbare a 
opiniilor tale în legătură cu noningerinţa? 

— Acum cine tratează bănuielile mele ca fapte dovedite? 

— Corect. Langenschmidt îi zâmbi din nou, de data asta mult mai 
natural: Noapte bună. Și... să ştii că-mi pare foarte bine că ne-am 
revăzut, după atâta vreme. 

— In ciuda tuturor necazurilor pe care le-am adus cu mine? Sunt 
de-a dreptul flatată! 


— Plecaţi de lângă fata aia! şuieră Lors Heimdall. 

Cei doi oameni din echipa sa, care stăteau aplecaţi peste Soraya 
— inconștientă — tresăriră şi se răsuciră pe călcâie. li trăseseră acoperă- 
mântul subţire aşternut peste ea spre brâu, expunând vederii șoldurile 
tinere şi pântecele plat şi tare, aşa că nu aveai nevoie de prea multă 
imaginaţie ca să-ţi dai seama ce aveau în cap. 

— Ce te-a apucat? mormâi cel mai bătrân. De data asta se plăteşte 
mai bine pentru virgine? Oricum, în final nu are nici o importanţă. 

— Ieşiți dracului afară de aici! tună Heimdall, dându-și la o parte 
pulpana robei, pentru a scoate la vedere patul armei sale energetice. 

Cei doi oameni schimbară priviri mirate, dădură din umeri și se 
conformară ordinului. 

Heimdall îşi aranjă la loc roba şi se şterse pe faţă. Nu îndrăznise să 
le spună oamenilor săi cât de necesar era ca fata să ajungă la destinaţie 
în stare perfectă. Dacă aceştia ar afla de pericolul ce-i păştea de când 
Kolb fusese dus la spitalul Corpului, probabil că l-ar părăsi pe loc. 

Totuși, până acum norocul era de partea lui. Să pună mâna pe fata 
asta chiar în ziua în care-i ceruse Rimerley, era ceva absolut remarca- 
bil, şi asta-i sporise mult încrederea în norocul lui. Evident, tenul fetei 
era cam închis la culoare — asta era valabil pentru nouă indigeni din 
zece — dar existau destule mijloace de a elimina melanina ce producea 
acest efect. Iar în celelalte privinţe fata era aproape perfectă: statură 
potrivită, siluetă bine proporționată, clasă adecvată de reacţii imunolo- 
gice... Rimerley spusese că — dată fiind importanţa acestei probleme — 
era gata să accepte material natural cu mult mai multe abateri faţă de 
cerinţe, urmând să-l aducă artificial, prin diverse intervenţii, la para- 
metrii necesari, aşa că putea să nu-şi mai facă griji în privinţa asta. 

Se aplecă s-o acopere la loc pe Soraya, şi se opri, cu mâinile încleş- 
tate pe țesătura subţire. Bineînţeles, era absolut adevărat că, în final, 

deteriorarea fizică ce ar fi rezultat era lipsită de orice importanţă — un 
minimum nesemnificativ — şi, pe orice planetă cu standarde rezona- 
bile în materie de comportament sexual, asta s-ar fi întâmplat oricum, 
la un an sau doi de la ieşirea din pubertate. 

Îşi impuse cu hotărâre să-şi recapete controlul de sine şi aruncă 
acoperământul peste trupul dezgolit. Apoi traversă încăperea şi se aşe- 
ză în faţa scrinului de lemn sculptat unde era camuflat comunicatorul. 


Rimerley așteptase cu încordare acest apel de când fusese adus 
Kolb la el şi-l examinase. După cum îşi închipuise şi el, omul era 
într-o formă teribil de bună, dacă ţineai cont de întâmplările prin care 
trecuse cu nici o zi în urmă — la spitalul Corpului se puteau efectua 
tratamente excelente, la care Rimerley nu putea avea acces, pentru că 
îi lipsea dotarea tehnică necesară. 

Dar ceea ce putea oferi el îi adusese o avere imensă şi o putere 
considerabilă, cu atât mai de luat în seamă cu cât nu se manifesta la 
lumina zilei. Iar acum sosise vremea să folosească toată această putere 
pentru a se apăra pe sine însuşi. 

În clipa în care se făcu legătura, îşi dădu imediat seama — din ex- 
presia de satisfacţie ce parcă exulta de pe faţa lui Heimdall — că peri- 
oada de risc maxim — așteptarea — luase sfârșit şi că putea să o abordeze 
pe Quist şi să-i facă propunerea aceea cheie din planul lui. 

— Ai găsit ceva? zise el iute, înclinându-se nerăbdător spre aparat. 

— Cred că da, zise Heimdall dând din cap. Încă n-am găsit mate- 
rialul pentru Kolb, dar... 

— La dracu! cu el, îl întrerupse Rimerley. O s-o rezolvăm când o 
să ne pice nouă bine. Dar înainte de asta, trebuie să ne îngrijim să ne 
fie bine! Privi spre un colţ al ecranului, unde se zărea un trup acoperit, o 
imagine abia vizibilă — uşor distorsionată — peste umărul lui Heimdall. 

— E fata din spatele tău? 

— Da, ea e. Am fost obligaţi să-i provocăm un atac de fiiguri — 
boala mortală de aici — ca să putem pune mâna pe ea, dar a trecut deja 
peste punctul culminant al crizei, iar acum e în comă artificială. Date 
fiind circumstanţele, nu ştim prea multe despre antecedentele ei, dar e 
clar că nu are mult peste șaisprezece ani, şi corespunde în raport cu 
toate specificaţiile pe care mi le-ai transmis. Are chiar şi grupa san- 
guină corespunzătoare, o chestie care mă îngrijora destul de mult. 

— Da? Asta e chiar minunat! Rimerley avea impresia că încor- 
darea se scurge din el aidoma aerului dintr-un costum de cosmonaut 
perforat. Grupele sanguine cele mai răspândite pe Cyclops par să fie 
destul de rare pe acolo, la tine. Ai de gând să mi-o trimiţi imediat? 

— Mă întrebam dacă — ţinând cont că e urgent — n-am putea risca 
niţel şi să asolizăm nava undeva, prin apropiere. Şansele de a fi văzuţi... 

— Nu merită să riscăm atât, i-o täie Rimerley. Nu, chiar dacă asta 
ne mai întârzie cu o zi, e mai bine s-o transporţi în zona obișnuită de 
asolizare, între coline. Încă mai există o posibilitate redusă de a fi prinși, 
iar a facilita un contact direct între localnicii de pe o PRZ şi o navă 
spaţială este un pericol inutil, la care nu merită să ne expunem. 

— N-am uitat nici o clipă că, dacă pun mâna pe noi, or să ne dea 
cu Codul ăla Galactic în cap de n-o să ne vedem, mormâăi Heimdall. 

— Am mai discutat asta de zeci de ori, ripostă Rimerley. Euthanasia 
voluntară e acceptată pe suficient de multe planete ca să ne putem clădi 
o apărare solidă pornind de la asta... O clipă! I-ai spus ceva fetei? 

— N-am mai vorbit cu ea de când a avut atacul acela provocat! 

— Hm... O să trebuiască s-o convingem, ca să salvăm aparențele, 
că suferă de o boală mortală incurabilă, şi că e mai bine pentru ea să 
accepte un sfârşit demn și liniştit. 

— Ai reuşit să faci asta de nu mai ţin minte câte ori, zise Heimdall 
cu un zâmbet cinic. 

— Da, dar... La dracu’, nu ştiu de ce-mi mai pierd timpul. Mă duc 
imediat să vorbesc cu Quist. Urează-mi succes. 


Mesajul i-a fost transmis lui Quist în timpul celei de-a doua sesi- 
uni de conferinţe a zilei. Dr. Aleazar Rimerley doreşte să o vadă ime- 
diat ce este cu putinţă. 

Fir-ar să fie de om! Şi-a şi găsit momentul în care să vină — şi per- 
sonal, pe deasupra! Nu putea să rezolve totul folosind comunicatorul! 

Alura Quist își mușcă buza, privind spre sala de conferinţe, în timp 
ce servitorul ce-i adusese mesajul aştepta cu discreţie în spatele scau- 
nului ei înalt. De dimineaţă, cele mai acute divergențe de opinii dintre 
delegaţi fuseseră aplanate, ajungând la niveluri acceptabile; iar în du- 
pă-amiaza asta se făcuseră mai multe propuneri — primite cu o furtună 
de aplauze — pentru acţiuni menite să ducă la răsturnarea politicii 
statuate de principiul de noningerinţă. După părerea lui Quist, două din- 
tre ele — un adevărat record — aveau chiar şanse de reuşită superioare ba- 
nalului procent de cincizeci la sută. 

Omar Haust nu se arătase la faţă după spectacolul dizgraţios pe 
care-l oferise seara trecută. Poate că vioiciunea delegaților era legată 
şi de asta — toţi cei ce proveneau de pe planete bogate şi avansate se 
simțeau stânjeniţi în prezenţa unui băştinaş de pe o PRZ. 

Vorbitorul care era acum la tribună simţi că se întâmplă ceva. Se 
opri curtenitor, privind la Alura Quist. Şi fu imitat de toţi cei de faţă. 

Înjurând în gând, dar cu figură impenetrabilă, se ridică de pe scaun. 

— Vă rog să-mi acordaţi o favoare, spuse ea. După cum câţiva 
dintre dumneavoastră ştiu deja, un foarte drag prieten al meu a fost 
rănit ieri grav de un rechin-lup. 

Printre participanţi se auzi imediat un murmur de compasiune, deşi 
văzu şi una sau două expresii nedumerite, dar vecinii celor care le afi- 
şau îi lămuriră rapid pe cei ce nu erau la curent asupra evenimentelor. 

— Mi s-a spus că doctorul care-l are în grijă doreşte să mă vadă de 
urgenţă. Dacă sunteţi amabili să mă scuzaţi câteva clipe... 

— Bineînţeles! exclamară cel puţin o duzină de glasuri, iar ea se 
îndepărtă imediat, după ce se înclină în faţa lor. 


Rimerley o aştepta într-o cameră de audienţe ai cărei pereți erau 
acoperiți cu un model argintiu, parcă filigranat. Decorul e extrem de 
potrivit pentru unul dintre cei mai buni doctori de pe planetă, se gândi 
Quist, pe când iritarea produsă de faptul că fusese scoasă din conferinţă 
era înlocuită de grija pentru starea lui Kolb. Dacă Rimerley se depla- 
sase până aici în persoană, asta putea uşor fi interpretat ca semn râu. 

— Doctore, îi zise ea, s-a întâmplat ceva cu...? 

El o întrerupse brusc: 

— Înainte de a discuta orice altceva, vreau să mă asiguri că nimic 
nu poate fi nici ascultat, nici înregistrat. 

— Doctore! Dar poţi fi sigur... 

— Scuteşte-mă. Ştiu prea bine că nimeni nu poate ajunge pe înălți- 
mile pe care ai ajuns dumneata, pe o planetă ca asta, fără să fie precaut 
şi fără să vadă departe. Dar tot în numele precauţiei este necesar ca 
discuţia noastră, legată de problema pe care am venit să ţi-o prezint, 
să fie absolut personală. 

Ea îl privi cu atenţie. Înainte Rimerley i se adresase cu tot respec- 
tul cuvenit rangului ei, ba chiar cu o ușoară slugărnicie. Acum nu nu- 
mai că i se adresa de la egal la egal — uneori parcă vorbea unui inferior. 
Ultima afirmaţie a lui era, de fapt, un ondin: învelit în poleială, dar ordin. 

Incepu să se înroşească la faţă şi-i răspunse răstit: 

— Nu admit să mi se vorbească pe tonul şi în termenii ăştia! 

— Ştiu. Dar dacă într-adevăr ţii la Justin Kolb, o să admiţi. 

Se aşternu tăcerea. În cele din urmă ea dădu din umeri și traversă 
încăperea spre peretele din faţa ei. Ridicând o plăcuţă acoperită cu 
acelaşi model filigranat ca pereţii, dădu la iveală un comutator, pe 
care-l răsuci la nouăzeci de grade. 

— În regulă. Înregistrarea este complet ştearsă, nu se mai men- 
ționează nici măcar faptul că eu am intrat aici, pentru a mă întâlni cu 
dumneata. Ce vrei să-mi spui? Ai... l-ai examinat pe Justin, ai reuşit 
să faci ceva pentru el? 

— Nu. Dar în privinţa lui nu ai de ce să fii îngrijorată, doctorii 
Corpului au făcut o treabă excelentă şi ciotul o să i se vindece repede. 

La auzul cuvântului „ciot” Quist avu o tresărire. Pentru a masca 
această slăbiciune ce nu-i stătea în caracter, ripostă pe un ton aspru: 


VICTIMELE NOVEI: Depanatorii de pe Cyclops 383 


— Când o să se facă bine? Şi de ce — dacă asta e tot ce ai făcut pen- 
tru el până acum — l-ai părăsit imediat ce ţi-a fost adus spre îngrijire? 

— Nu mai pot să fac nimic până ce nu găsim o grefă potrivită, zise 
Rimerley. Şi se opri, lăsând-o să pătrundă bine semnificaţia cuvintelor. 

— Grefă? Quist se asculta repetând cuvântul şi avu impresia că este 
un zgomot nedefinit. Dar eu credeam că te folosești de regenerare. Nu 
aşa se numeşte? 

— Pentru o femeie care conduce totul pe planeta asta de atâta vre- 
me, eşti uluitor de ignorantă, răspunse Rimerley. I-aş regenera cu dragă 
inimă piciorul, dacă-mi cumperi un calculator medical cu o capacitate 
de un megabrain şi plăteşti Corpului pentru a obține baza de date co- 
respunzătoare planetei Cyclops, necesară pentru asemenea operaţii. 
Dar cum nu-ți poţi permite aşa ceva, Kolb va beneficia de același 
tratament ca data trecută: o grefă, care este mai simplu de implantat şi 
mult mai ieftin. 

— Data trecută? Vrei să spui... 

— Ajung imediat la ceea ce vreau să spun. Şi cum o să fie nevoie 
de explicaţii serioase, cred că e de preferat să iau loc. Rimerley privi 
în jur după un scaun se aşeză. 

— Grefă! continuă tl. Desprinderea unui organ dintr-un trup și im- 
plantarea lui în alt trup. Clar? Mi l-ai pus în brațe pe Justin Kolb cu un 
picior lipsă, pe care i l-am înlocuit cu unul ce face perfect pereche cu 
celălalt picior al lui, un organ neutru din punct de vedere imunologic, 
ai cărui muşchi şi nervi au fost suturaţi la trupul acceptor cât mai bine 
cu putinţă. Nu suficient de bine pentru ca el să mai poată fi capabil să 
îndeplinească munci în spaţiu, dar asta nu cred că a fost un 
inconvenient din punct de vedere al — hm — relaţiei dumitale cu el. 

— Rimerley, zise Quist printre dinţii încleştaţi, nu ştiu ce vrei, dar... 

— Atunci aşteaptă până o să auzi despre ce e vorba! zise Rimerley 
categoric. Ieri, piciorul ăla al lui a fost examinat de medicii Corpului. 
N-am de unde şti dacă au făcut analize suficient de detaliate pentru a-i 
determina originea, dar, dacă au făcut-o, ai dat de necaz. După toate 
aparențele, nu ştiai că regenerarea membrelor umane depăşeşte capa- 
citatea tehnică de care dispunem noi. Totuşi — faptul în sine e de noto- 
rietate publică — se va presupune că ai fost la curent cu tot... 

Pe parcursul ultimelor propoziţii rostite de Rimerley, Quist îşi flu- 
turase nerăbdătoare mâna, încercând să-l întrerupă. 

— Origine? reuşi ea să rostească. 

— Da, origine. Ce crezi că am făcut, m-am dus să. cumpăr piciorul 
ăla pe un capăt de doc din Gratignol? Nici măcar un pescar mort de 
foame n-ar fi în stare să-şi vândă un membru sănătos, nu crezi? Nu, 
organul a fost importat. Dintr-un loc în care băștinașii nu pot bate toba 
despre ce s-a întâmplat, mai exact de pe o PRZ încă necunoscută. 

Gura lui Quist se mişca, dar nu reuşea să scoată o vorbă. 

— Vreau să-ţi atrag atenţia, continuă Rimeriey, că nici un individ cu 
o brumă de inteligenţă nu te va crede, dacă vei afirma că n-ai fost la cu- 
rent, că dumneata, Alura Quist, ai crezut că piciorul ăla e regenerat. Ar 
fi trebuit să ştii că nu e posibil, la noi. Şi ce-o să se întâmple cu confe- 
rinţa asta simandicoasă, când o să se răspândească un asemenea zvon? 

Perspectiva ca o asemenea informaţie să ajungă la restul delega- 
ților era înfiorătoare. Mâinile lui Quist se transformaseră în doi pumni 
osoşi, încleştaţi sălbatic. 

— Ăsta e şantaj, şopti ea. N-o să reuşeşti să-l duci până la capat! O 
să te denunţ — nu-mi pasă ce-o să se întâmple cu Justin. Poate că o să 
conving Corpul să-i regenereze piciorul când o să le spun că... 

— Să mă denunțţi pe mine? O să pară că ai intrat în panică din cauza 
campaniei pe care o duci împotriva Corpului, şi n-o să te creadă nimeni! 
În plus, Corpul o să aibă altele pe cap. După ce o să le faci ce e de făcut! 

Ea îl privi nedumerită. 

— Corpul ar putea — da, ar fi posibil — să-l vindece pe Justin Kolb, 
ca un gest de generozitate, recunoscu Rimerley. Dar nu-ți vor oferi şi 
dumitale încă o viaţă de om în faţă, aşa cum am eu de gând să fac. 
Ți-e teamă de bătrâneţe, nu-i așa? Ţi-e teamă de moarte şi de noaptea 
lungă şi tăcută care urmează. 

Ceva din tonul lui evoca cu atâta forță o teroare formidabilă, încât 
Alura Quist se trezi dând prosteşte din cap. 

— Ei, atunci am ajuns la obiectul discuţiei noastre, zise Rimerley. 
Propunerea pe care ţi-o fac, şi care ne avantajează pe amândoi. Nici 
eu nu-mi doresc să iasă la lumină povestea cu Kolb, deşi dumneata 
vei avea mult mai mult de suferit decât mine. Şansele ca indivizii din 
Corp să fie intrigaţi de piciorul lui pentru a începe investigații depind 
direct de gradul lor de ocupare — mai ales dacă le pică pe cap ceva cu 
totul deosebit — iar dumneata ai exact poziţia necesară pentru a le 
pune pe cap o problemă ce va împinge orice altă preocupare pe planul 
doi — cu puţin noroc, poate chiar pentru totdeauna. Mai mult, din știrile 
şi reportajele apărute până acum despre conferinţa asta, cred că ai şi 
pregătit terenul pentru ceea ce vreau eu să faci. 

Rimerley adăugă, condescendent: 

— Bineînţeles, Kolb o să-și recapete şi el piciorul. 

Quist rămase absolut încremenită pentru o bucată bună de vreme. 
În cele din urmă, pe un ton lipsit de orice emoție, zise: 

— Despre ce e vorba? 

— Ce-ţi ofer? ripostă Rimerley. Ei, nu prea mult. Douăzeci de ani 
de tinereţe de acum încolo. Poate chiar cincizeci! 

Pentru o clipă lăcomia se văzu clar în ochii lui Quist, până când fu 
ştearsă de lacrimi: 

— E o glumă crudă! zise ea răguşit. E cea mai nenorocită, cea mai 
murdară... 

— Nu glumesc. Rimerley se lăsase pe spate în scaun şi era atât de 
calm, încât era tentată să-l creadă. 

— Cum? 

— Asta n-am în nici un caz de gând să ţi-o spun. Am făcut pur şi 
simplu o ofertă. Douăzeci de ani, posibil chiar mult mai mult. O privea 
atent, cu insolenţă: Cum mai arată sânii dumitale fără sutien, în ultima 
vreme? Cam lăsaţi? Probabil că şi mușchii abdominali au început să te 
lase, în ciuda tuturor tratamentelor cosmetice. Eu te-aş putea depana, 
aş putea repara toate astea. A 

În încăpere se lăsă din nou tăcerea. Şi dură, şi dură... În cele din 
urmă o sparse Rimerley, care se ridică de pe scaun, dând din umeri. 

— Păcat. Nu m-am aşteptat de la dumneata să preferi umilirea pu- 
blică şi probabil şi un proces pentru încălcarea legii împotriva interfe- 
renței cu PRZ-urile. Ceea ce va fi, de fapt, un foarte ciudat punct 
culminant al campaniei dumitale, nu crezi? 

— Stai! şopti ea. Fir-ai să fii! Ştiai că la asta nu pot să rezist! 

— Bineînţeles, zise Rimerley rânjind. 

— Ce... ce trebuie să fac? 

El îi spuse — o singură frază, clară răspicată — după care adăugă: 

— Astăzi! 


După cum fusese stabilit, veniseră să-l ia pe Justin Kolb dimi- 
neaţa, devreme. Maddalena îl văzuse plecând într-un helicopter alb, cu 
însemne de aparat medical, ce o pornise cu mult zgomot spre sud-vest. 
Prezenţa acelui aparat o izbise, pentru că degaja un aer oarecum vetust, 
dar, după douăzeci de ani petrecuţi într-un mediu în care tehnologia 
nu depăşea stadiul uneltelor prelucrate manual, considerase că încă nu 
se obișnuise ea cu realitatea tehnică actuală. 

— Mi-aş fi dorit tare mult să fi putut să-i implantăm un dispozitiv 
de reperare, murmurase Langenschmidt aflat alături de ea, în timp ce 
privea spre pata albă ce se micşora rapid pe cerul albastru. 

— Credeam că ați făcut-o! 

— L-am întrebat pe Nole ce șanse sunt ca un asemenea dispozitiv 
să treacă neobservat la o examinare medicală atentă, şi mi-a spus, fără 
nici o ezitare: „Nici una”. Rimerley nu poate fi un medic incompetent 
— printre pacienţii lui se află câteva din cele mai importante perso- 
nalităţi de pe Cyclops. 

— L-ai întrebat cumva pe Nole şi cum s-a întâmplat să-i scape 
natura piciorului lui Kolb? 

— Adevărul e că exact asta l-am întrebat și eu, zise Langenschmidt 
stânjenit. Am avut o scurtă discuţie pe tema asta. Dar recomandarea lui 
a rămas valabilă: nici urmă de dispozitiv de reperare, ca nu cumva să-i 
alarmăm pe indivizi. 

— Atunci cu siguranţă ştii unde se duce. 

— În principiu nu se poate duce decât pe insula lui Rimerley. Dar 
aş fi fost mult mai fericit să fiu sigur de asta. Cum ziceai şi tu aseară, 
Kolb este singura noastră dovadă, până acum. 

— Sper că ați păstrat măcar câteva eşantioane de țesuturi. 

— Nole a recoltat câteva, din locuri unde nu pot fi observate, şi 
le-a pus la păstrare, ca eşantioane-martor pentru analizele de structură 

genetică pe care o să le facă în continuare. Cel puţin asta o să fie po- 
vestea pe care o să le-o spunem, dacă se prind că s-au făcut recoltări. 
Helicopterul dispăruse în zare, așa că Langenschmidt zise brusc: Ei 
bine, nu pot să stau aici toată ziua. Am totuşi o bază de condus. 

— Eu n-am aşa ceva, zise Maddalena. Şi cum tu m-ai adus pe Cy- 
clops, sper să-mi poți da şi ceva de făcut, ca să nu „stau aici toată ziua”. 

— De fapt ar fi vreo două probleme... Nu prea mă simţeam în 
stare să te rog, pentru că nu e tocmai cinstit, din moment ce eşti în 
concediu, dar pentru că tu te oferi... 

— Eşti un diplomat execrabil, Gus, în ciuda eforturilor ce s-au 
depus cu tine. Despre ce e vorba? 

— Tot timpul liber de care dispun la ora asta mi-l pierd studiind ce 
se întâmplă la afurisita aia de conferinţă a lui Quist. Buletinele locale 
de ştiri sunt pline — încearcă să prezinte totul ca un act total dezinte- 
resat al planetei Cyclops, în favoarea fraţilor şi surorilor pe care plane- 
tele mai bogate şi mai lacome i-au dat uitării, etc. etc. ... ce să-ţi mai 
spun, îţi poţi imagina restul şi singură. Seara trecută, la un banchet 
oficial, a avut loc un mic incident — delegatul de pe PRZ Unu s-a 
îmbătat şi le-a trântit câteva adevăruri în faţă, care i-au pus pe organi- 
zatori într-o poziţie cât se poate de proastă. Vrei să urmăreşti tu rela- 
tările de la sesiunea de conferinţe de dimineaţă? Şi să-mi faci un rezu- 
mat în pauza de prânz? Asta ar fi prima problemă. Cea de-a doua ne 
priveşte pe noi, direct: te-aş ruga să-i ajuţi pe programatori — sunt 
supraîncărcaţi — să găsească o poziţie cât mai probabilă pentru Două- 
zeci şi doi. Probabil că nu vom putea reuşi să reducem abaterea de 
calcul la mai puţin de o sută de paraseci, dar dacă am fi în stare să o 
coborâm pe la cincizeci, cred că aş reuşi să mi se repartizeze vreo 
două nave de cercetare, să le trimitem în zonă. 


Problema era fascinantă şi extrem de complicată. Se cunoştea 
distribuţia populaţiei pe Zarathustra la data apariţiei novei, astfel încât 
se puteau determina ariile cu populaţie densă de origine iraniană care 
fuseseră în emisfera luminată a planetei şi unde oamenii fuseseră 
exterminați aproape imediat de cataclism. În emisfera întunecată, nu 
existau decât trei zone unde se vorbea limba minoritară, iar tipul de 
structură genetică ce fusese detectat în piciorul lui Kolb putea proveni 
din oricare din aceste zone. 

Pornind de la această bază, era necesar să se calculeze mai întâi 
în care dintre ele — una, două sau toate trei — oamenii avuseseră posi- 
bilitatea să ajungă la un spaţioport suficient de repede ca navele să 
poată decola înainte ca mişcarea planetei să le expună furiei novei. 
Pentru că doar cele ce reușiseră să rămână în conul de umbră al 
planetei scăpaseră de furtuna de radiaţii ce însoțea fenomenul. 

Una din aceste zone cheie se aflase în întuneric pentru şapte ore, 
celelalte două pentru ceva mai puţin de jumătate din acest interval. 

Luând în consideraţie cel mai probabil mod de desfăşurare a eveni- 
mentelor la faţa locului, echipa de la calculatoare trebuia apoi să deter- 
mine ce traiectorie ar fi putut urma navele pentru a rămâne în umbra 
planetei, dacă ar fi rămas la sol până în ultima clipă; dacă ar fi decolat 
cu o oră mai devreme; sau cu două ore avans, şi aşa mai departe, fă- 
când deci fel de fel de ipoteze asupra celor întâmplate pe parcursul 
acelei teribile nopţi zarathustrane. lar pe baza acestor traiectorii ipo- 
tetice trebuia calculat unde ar fi putut ajunge navele respective. 

Un timp totul a mers ca uns. Multe traiectorii au fost eliminate ra- 
pid, deoarece Corpul explorase zonele spre care duceau până la distanţa 
maximă pe care ar fi putut-o acoperi o navă supraîncărcată cu pasageri, 
astfel încât aceştia să mai fie în stare să suporte solicitările de la aso- 
lizare. Dar după aceea parcă umblau prin noroi adânc şi ceaţă groasă. 

Maddalena se conformă rugăminţii lui Langenschmidt de a se uita 
la buletinele de ştiri locale şi de a asculta reportajele despre conferinţă 
— nişte platitudini, pline de fragmente de discursuri pioase, intercalate 
cu laude nesfârşite la adresa lui Quist şi a nobilei compasiuni a planetei 
Cyclops faţă de PRZ-uri. Urmărindu-le, îşi aminti ce-i spusese Langen- 
schmidt seara trecută, când o întrebase dacă e prea devreme să-i pună 
din nou problema atitudinii ei faţă de politica de noningerinţă. 

Nu mai era deloc sigură care era atitudinea ei în privinţa asta. Şi 
a-şi descoperi o asemenea reacţie, la atât de puţină vreme după ce ajun- 
sese aici, era cât se poate de deranjant. 

Fu cât se poate de mulțumită când se adânci din nou în complexele 
calcule de navigaţie interstelară şi tocmai lucra la ceea ce părea a fi o 
presupunere promițătoare, când în sala calculatoarelor sosi un mesaj 
urgent pentru ea: este amabilă să se prezinte imediat la comandant? 

Plecă furioasă, formulând în gând ce să-i zică lui Langenschmidt 
când va ajunge. Dar protestele îi muriră pe buze când dădu cu ochii de 
el. De la prima privire îşi dădu seama că e practic în stare de şoc. 

— Gus! exclamă ea. Arăţi de parcă ai fi aflat că şi steaua asta de 
aici o să devină mâine novă! 

— Nu chiar, dar pe aproape, reuși Langenschmidt să spună. În ceea 
ce ne priveşte efectul este acelaşi — am fost somaţi să evacuăm baza. 

— Stai jos, o să-ți pun să vezi înregistrarea pe care am primit-o. 
Nu cred că eu sunt în stare să repet totul coerent. Apăsă pe o serie de 
butoane de pe biroul lui şi se aprinse un ecran. Maddalena se îndreptă 
pe bâjbâite spre un scaun de unde putea vedea bine şi se aşeză. 

Mai întâi nu văzu decât purici şi nu auzi decât vocea unui automat, 
anunțând ora recepţiei, conform standardelor Corpului. Apoi puricii se 
estompară şi răsurtă o voce agresivă, cu puternic accent cyclopean: 

— Personal şi oficial de la Alura Quist, pentru Comandant, Baza de 
reparaţii, întreţinere şi recreere a Corpul Galactic, Cyclops. Alura Quist! 

Pe ecran apăru figura unei femei pe care Maddalena o studie cu 
atenţie. Era prima dată când o vedea pe faimoasa Quist, care era de 
atâta vreme arbitrul nedisputat al sorții acestei planete. Văzu un cap 
blond, drăguţ, al unei femei care, în ciuda tuturor eforturilor, nu reușea 
să ascundă complet efectele vârstei. 

— Domnule comandant, prin înregistrarea anexată prezentului co- 
municat veţi lua cunoştinţă de ultima mea cuvântare de la Conferinţa 
asupra Non-ingerinţei cu Planetele de Refugiu Zarathustra, pe care o 
prezidez la ora actuală, şi de ceea ce vi se cere prin aceasta. Ţin doar 
să adaug că guvernul planetei mele dorește să treceţi imediat la apli- 
carea hotărârii sale. 

Femeia dispăru, apoi apăru din nou, de data asta în decorul unei 
mari săli de conferinţe, unde se aflau delegaţi de pe diverse planete, afi- 
şând cel puţin o duzină de stiluri de îmbrăcăminte. Quist li se adresa 
lor, şi era clar că reuşise să fie aprobată de toţi cei ce o ascultau. 

— Vă amintiţi, zicea ea, că respectatul reprezentant de pe PRZ Unu 
— care din păcate este indispus, şi nu poate asculta direct această decla- 
raţie oficială — ne-a sugerat una din căile prin care Corpul poate fi îm- 
piedicat să mai fie o forţă politică în zonă. Am reflectat adânc asupra 
vorbelor sale, şi concluzia era inevitabilă: idealurile pe care le-am 
mărturisit şi în care credem sunt în contradicţie cu tolerarea prezenţei 
Corpului — desfăşurând acțiuni contrarii acestora — pe această planetă. 

Tăcere mormântală, şi pe ecran, şi în încăperea în care erau ei doi. 

— De aceea doresc să vă informez că astăzi voi cere oficial coman- 
dantului bazei să retragă tot personalul Corpului de pe Cyclops şi să 
închidă baza. Evident, o asemenea cerere nu se poate îndeplini peste 
noapte, dar solicităm să fie dusă la bun sfârşit cât se poate de repede, 
iar începând din acest moment baza va intra în carantină, şi va înceta 
orice contact între Cyclops şi Corpul Galactic, exceptând discuţiile ofi- 
ciale legate de evacuare. Eu... 

Restul declaraţiei fu întrerupt de aplauze furtunoase. Langen- 
schmidt apăsă pe un buton şi înregistrarea se opri. 

— Ei bine? zise el. 

Maddalena scutura din cap, uluită. 

— Parcă ziceai că nu-şi pot permite să renunțe la baza asta! 

— Nu pot. Ceea ce înseamnă că madam Quist a înnebunit. Dar, ne- 
bună sau nu, din punct de vedere legal ea e şeful pe Cyclops, şi, când 
voi primi răspuns de la Cartierul General al Corpului — unde am trimis 
tot ce ţi-am arătat — sunt sigur că mi se va cere să mă conformez 
ordinelor ei. 


Pesimistele estimări ale lui Langenschmidt erau justificate. Calcu- 
latoarele bazei au fost primele care l-au asigurat că avea dreptate, chiar 
înainte de sosirea verdictului final de la Cartierul General. Nici o pla- 
netă populată nu era obligată să pună ceva la dispoziția Corpului. Pen- 
tru a obține facilităţile de care avea nevoie şi pe care nu le putea ame- 
naja pe bucăţile de rocă lipsite de atmosferă pe care se aflau majorita- 
tea bazelor, Corpul încheia tratate, ca orice altă planetă independentă 
şi suverană. Dar în realitate nu beneficia de toate drepturile decurgând 
dintr-o asemenea postură, şi, ca urmare, în eventualitatea că vreun gu- 
vern planetar se hotăra să evacueze un teritoriu închiriat, decizia îi 
aparținea integral, fiind unilaterală şi ne-negociabilă. 

Când experţii în probleme legale de la CG l-au informat asupra 
situaţiei, Langenschmidt se repezise la ei, întrebând de ce nu fusese 
prevăzută o asemenea eventualitate şi nu fuseseră luate măsuri să o 
preîntâmpine. I se răspunsese pe un ton glacial că circumstanţele erau 
unice, fără nici un precedent, și că, în fond, el — comandantul bazei, la 
faţa locului — se aflase în poziţia ideală pentru a prevedea şi a preveni. 

Furios, Langenschmidt întrerupsese convorbirea. 

Dar zgomotul făcut de buton în acea clipă încă îi mai răsuna în cap 
în dimineaţa următoare, pe când se îndrepta spre pontonul principal al 
docului de reparaţii, pentru a se întâlni cu reprezentantul oficial al cy- 
clopeenilor, a cărui sosire îi fusese anunţată. Acesta era un tânăr foarte 
înalt, foarte subţire şi cu o figură foarte acră, purtând o uniformă de un 
alb imaculat, care o pornise grăbit pe pasarela hidroglisorului de mare 
capacitate cu care venise şi, înainte ca Langenschmidt să apuce să 
scoată o vorbă, își fluturase nerăbdător mâna spre oamenii care se 
adunau pe puntea navei ce se pregătea să acosteze la ponton. 

— Subordonaţii mei, zise el. Împuterniciţi de guvernul cyclopean 
pentru a supraveghea operațiunea de evacuare a personalului Corpului. 

Langenschmidt aruncă o privire spre ei. Erau pe puţin două sute. 
Ca multe alte planete a căror economie se afla într-o stare prea precară 
pentru a asigura ocuparea întregii forțe de muncă, dar era prea săracă 
şi nu putea depăşi bariera dincolo de care pentru un anume individ 
munca nu mai avea importanţă, Cyclops alesese cea mai proastă soluție 
de compromis, întreţinând o forță de muncă guvernamentală analogă 
cu forţele armate ale statelor naţionale din perioada pregalactică. Iar 
oamenii pe care-i vedea erau probabil aleşi pe sprânceană din această 
gloată aflată la dispoziţia guvernului. 

Erau înarmaţi — remarcă Langenschmidt cu greață — cu arme în- 
vechite, dar fără nici o îndoială în perfectă stare de funcționare. 

— Şi materialul? se răsti el la omul din faţa lui. 

Tânărul cel înalt clipi nedumerit. 

— În privinţa asta instrucţiunile nu sunt foarte precise, răspunse el. 
Mi s-a ordonat să am grijă ca personalul bazei să fie evacuat într-un 
interval rezonabil. Neoficial, vă informez că guvernul meu consideră 
şapte zile ca fiind o durată rezonabilă pentru această operaţie. 

— Şapte zile! Lui Langenschmidt îi părea rău că-i scăpase această 
exclamaţie, dar nu se putuse împiedica să nu izbucnească, pe când tre- 
cea îndurerat cu privirea peste imensele instalații destinate reparațiilor 
şi peste clădirile anexe, alcătuind practic un orăşel, şi dintre care unele 
— cum ar fi bancul de testare a propulsoarelor spaţiale — aveau fundaţii 
atât de adânci, încât atingeau stratul de bază al crustei planetare. 

— Şapte zile, zise şi tânărul ofiţer, cu un zâmbet grav, parcă răută- 
cios. Şi un amânunt neesenţial: numele meu este Bengt Barly. Şi am 
gradul de maior în Forțele Spațiale Cyclopeene. 

— Să te ţii bine de gradul ăla, zise Langenschmidt furios. Eşti pe 
cale să-l pierzi în orice clipă. 

Se răsuci pe călcâie şi făcu semn spre unul din subordonații săi. 

— Dânsul este maior Barly, îi spuse omului pe un ton răstit. Fără 
nici o îndoială că doreşte să aibă de-a face cu cineva cu un grad similar. 
Dinspre partea mea, eu sunt sigur de asta. 

Faţa lui Barly se făcuse roz aprins, fap ce-i dădea lui Langen- 
schmidt o satisfacţie copilărească, deşi lipsită de importanţă. Dar, pen- 
tru o bucată bună de vreme, era ultima bucurie a lui. 

Ce posibilităţi de acţiune avea, altele decât să se conformeze de- 
cretului guvernamental? Superiorii lui spuseseră că nici una. Se vor de- 
taşa nave de la alte baze, iar evacuarea va fi efectuată în cel mai rapid 
şi mai eficient mod permis de resursele existente. Şi cu asta — basta! 

Îşi pocni pumnul în palmă, furios foc. Clar, singura modalitate de 
acţiune era să răstoame guvernul Quist — dar cum să facă una ca asta? 
Dacă ordinul ăsta nebunesc ar fi întârziat măcar cu două zile, ar fi 
avut timp să strângă dovezi concrete în legătură cu piciorul lui Kolb. 

Fapt care-i aduse aminte că Maddalena nu se arătase deloc la faţă 
în dimineaţa asta. O căutase o dată, fugar, din ochi, dar ea era de negă- 
sit, şi grijile imediate i-o scoseseră din minte. 

Să răstoarne guvernul Quist... Era soluţia evidentă. Dar încă din 
timpul nopţii insula fusese înconjurată de nave purtătoare de echipa- 
ment radar, ba mai mult, decolase și o navă spaţială care se plasase pe 
orbită staționară şi care acum supraveghea baza prin detectoare ultra- 
sensibile de la treizeci şi şapte de mii de kilometri înălțime, astfel încât 
era imposibil să încalci izolarea dintre cyclopeeni şi Corp fără să fii 
depistat. Nici chiar un submarin nu ar putea părăsi neobservat baza, ca 
să caute acele dovezi pe care le sugerase Maddalena şi să verifice care 
dintre cyclopeenii bogaţi se vindecaseră miraculos în ultima vreme. 
Pentru că până şi pârlitul de trauler al puştiului ăsta, Bracy, avea la bord 
un locator subacvatic, iar apele litoralului erau probabil deja suprave- 
gheate de detectoare mult mai perfecționate... 

Traulerul! 

Se stăpâni cu un efort teribil să nu se întoarcă spre vasul părăginit, 
cu vopseaua descojită şi cu velele solare sfâşiate, care chiar atunci 
erau înlocuite de un robot, căruia nu mai avusese nimeni vreme să-i 
anuleze programul de lucru. 

Hmmm...! Dar nu era decât un germen de idee, ceva foarte vag, şi 
avea destule alte obligaţii cărora trebuia să le facă faţă şi de la care nu 
se putea sustrage. Aşa că puse problema la păstrare undeva în cap, şi-şi 
îndreptă atenţia asupra unei alte probleme presante. Care era conse- 
cinţa directă a pledoariei cu care-și însoţise cererea — lipsită de succes 
—pe care o adresase Cartierului General: rugând să i se permită să re- 
fuze ducerea la îndeplinire a ultimatumului dat de Quist, sugerase că e 
vorba de un complot al cyclopeenilor pentru a pune mâna pe resursele 
bazei şi a le folosi la înfiinţarea unui şantier de întreţinere pentru nave 
spaţiale comerciale. 

Cei de la CG erau suficient de cinici pentru a ţine cont de observaţia 
lui. Dar nu-şi modificaseră ordinele iniţiale. Ci le completaseră: la 
principalul reactor atomic cu fuziune, îngropat în adâncul insulei, se va 
instala un detonator, telecomandat prin radio, şi imediat ce personalul 
va fi evacuat integral, totul se va transforma într-un crater fumegând. 

Slabă consolare. Oftând, Langenschmidt o porni să-l caute pe 
inginerul său şef cu probleme energetice. 


Maddalena se gândise mult mai devreme la trauler, mai exact în 
timpul nopţii trecute, pe când se foia în pat, încercând să adoarmă. Şi 
luase în consideraţie și faptul că nu făcea parte din personalul perma- 
nent al bazei, şi că figura în calculator la rubrica „personal în permisie”, 
iar o simplă atingere pe o tastă de calculator îi putea şterge numele din 

toate evidenţele, fără să fie necesară vreo explicaţie asupra destinaţiei 
spre care se îndreptase. 

O dată astea stabilite, îl cicălise pe Nole o jumătate de oră, până 
când doctorul, de disperare, îi permisese să facă ceea ce dorea: să stea 
de vorbă între patru ochi cu Bracy Dyge. 

Când deschisese uşa de la rezerva lui, băiatul se trăsese înapoi ca 
un animal speriat. Fără nici o îndoială credea că faptul că-i fusese ras 
părul din cap — măsură ce ţinea de tratamentul reclamat de expunerea 
la supradoze de radiaţii — era doar preludiul unor pedepse teribile, 
pentru temeritatea de care dăduse dovadă noaptea trecută. 

Maddalena avu nevoie să facă uz de întreaga ei experiență de 
diplomat printre oameni primitivi pentru a-l aduce într-o stare în care 
să o asculte fără să mai tremure de frică. Dar, cum timpul era extrem 
de preţios, profită imediat de situaţie. 

— Bracy, zise ea pe un ton insinuant, nu-i așa că atunci când ai 
fost adus aici pomeneai ceva despre visele tale de a lucra în Corp? 

Răspunsul băiatului abia dacă putea fi auzit, iar ea fu obligată să 
insiste minute bune până să-l facă să spună adevărul. Dar și atunci 
răspunsul lui era complet lipsit de optimism. Aşa că-l blestema în 
gând pe Nole pentru sarcasmul cu care-l tratase pe băiat, care-l făcuse 
să se închidă-n el mai rău decât o scoică pelagiană. 

Se văzu obligată să facă promisiuni extraordinare şi să ofere de-a 
dreptul mită, sub diverse forme — nu pentru băiat, ci pentru familia lui, 
fapt cu mult mai onorabil — înainte ca băiatul să-i promită că o va 
ajuta. Lui Gus n-o să-i prea placă asta, îşi zise ea în gând, dar era 
posibil ca Langenschmidt să nu fie de acord cu planul în sine. 

Uşa rezervei se deschise şi cel la care se gândea intră în încăpere. 

— Mi-ai luat-o iar înainte, nu-i aşa? murmură el. 

Maddalena îl privi o clipă uimită, apoi izbucni în râs: 

— Vrei să spui că şi tu...? 

— Evident! răspunse Langenschmidt răstit. Te aşteptai cumva să 
mă limitez la supunerea față de ordinul tâmpitei de Quist? Nole mi-a 
zis că eşti aici, şi mi-am dat imediat seama de ce mi s-a plimbat toată 
ziua prin cap numai barca lu Dyge, în ciuda faptului că funcţionarii 
cyclopeeni viermuiesc peste tot prin bază, ca gândacii. 

— Dar la ce-ţi poate folosi fie asta? ripostă Maddalena. Şansele 
tale de a rămâne pe Cyclops sunt zero. 

— Aş putea aranja să ... 

— Poţi pe dracu”. Protocolul de evacuare a bazelor Corpului derivă 
direct din procedura de abandonare a navelor în largul mării, de pe 
Pământ. Pregătirea mea de bază, de la admiterea în Corp, este mult 
mai recentă decât a ta, de departe. Iar tu probabil că ai uitat tot ce nu 
era relevant — cum e şi asta — dar, dacă vrei să verifici, uită-te în regu- 

lamente: comandantul părăseşte baza ultimul, şi răspunde de predarea 
controlului spre autorităţile succesoare responsabile. 

Langenschmidt gemu din adâncul fiinţei lui. 

— Au făcut asta special, să mă scoată pe mine din minţi de frus- 
trare! Dar ţie la ce-ţi ajută barca? 

— Dacă mă laşi să termin ce-i spuneam tânărului Bracy, o să afli 
singur. Şi, întorcându-se spre băiat — care ascultase schimbul de cu- 
vinte dintre cei doi fără să priceapă nimic — continuă discuţia cu el: Deci, 
dacă ai avea hărți bune, şi poate şi un aparat de radio, nu te-ai teme să 
navighezi aproape jumătate din circumferința planetară, nu-i aşa? 

— Aş naviga şi spre stele, dacă aş avea o navă, declară băiatul 
într-un acces brusc de bravură. 

— Te cred. Eşti un băiat curajos — un adevărat bărbat. Oricine îşi 
poate da seama de asta, dacă află cum ai omorât monstrul ăla de re- 
chin-lup. lar acum ai încă o şansă de a-ţi dovedi curajul, făcând o 
treabă care va trezi foarte mult interesul Corpului în privința per- 
soanei tale, şi-ţi va permite să faci rost de velatură solară nouă, de un 
set de reactoare noi și de un aparat de emisie-recepţie pentru ambarca- 
ţiunea ta. Maddalena îl privise pe Langenschmidt în timp ce vorbea, şi 
acesta dăduse din umeri: la cât material lăsa Corpul în urmă, nu mai 
conta dacă-i dădeau lui Bracy câteva mărunțişuri. 

Maddalena continuă să flateze, să roage, să linguşească. Langen- 
schmidt, foarte preocupat, se gândea aiurea. Dacă cyclopeenii ăştia ar 
fi aşteptat până se stabilea exact ce era cu această PRZ „nedescope- 
rită”... Să fie doar o coincidență? Da, cu siguranţă, nu putea fi altfel! 
E adevărat, Rimerley era vârât în negoţul cu „piese de schimb” umane 
până-n gât — nu putea fi altfel, pentru că el îi implantase grefa aceea lui 
Kolb — dar, cu certitudine, nu dispunea de mijloacele necesare pentru a 
o obliga pe Quist să acționeze în felul ăsta! Existenţa unei legături în- 
tre ei nu era şi o dovadă de complicitate criminală. Şi, chiar dacă ar fi 
încercat să o şantajeze, pentru că ştia de unde provine piciorul ce-i fu- 
sese grefat lui Kolb, doar asta n-o putea face pe femeia aia să dea peste 
cap bugetul planetei pe o perioadă de timp despre care nu se putea afir- 
ma cu certitudine decât că va fi foarte lungă. Şi, oricum, imediat ce 
efectele pe care pierderea venitului încasat de la Corp se vor resimţi, 
ea personal va fi terminată ca om politic. Se va găsi cineva care să 
răstoarne guvernul şi, mai mult ca sigur, noul guvern va invita urgent 
Corpul înapoi, pe planetă. Caz în care poate că nici n-ar fi bine să 
arunce baza în aer — una era să repui în funcţiune nişte instalaţii, şi cu 
totul altceva să reconstruieşti totul din temelii — progresele din ultimul 
secol făceau ca o asemenea treabă să fie cam costisitoare. 

Conducerea acestei baze nu era la fel de spectaculoasă ca misiu- 
nea avută în Patrulă, dar avea satisfacţiile ei, şi lui ajunsese să-i placă. 

Dacă sunt obligat să plec de aici pentru totdeauna, îşi zise el în 
gând cu amărăciune, nu am decât două căi de urmat — fie mă duc la 
Cartierul General, să servesc de purtător de cuvânt ambulant pentru 
calculatoare, fie îmi dau demisia din Corp. O a treia alternativă ar fi 
să sar puţin în spațiu, fără costum! 

Îşi dădu brusc seama că Maddalena i se adresase lui, şi îşi ceru 
repede scuze că nu fusese atent. 

— Te-am întrebat, repetă ea un pic maliţioasă, dacă ai minat cum- 
va insula. 

— De unde... Mda, cred că e o precauţie elementară. Da, am mi- 
nat-o, dar detonatorul e telecomandat prin radio. 

-Nu te grăbi prea tare să apeşi pe butonul roşu. Bracy a fost de 
acord să mă scoată clandestin din zonă şi să mergem până la insula lui 
Rimerley, şi, cu ajutorul lui, s-ar putea să te fac să-ți recapeţi slujba de 
aici, dacă guvernul lui Quist va cădea ca urmare a planului pe care-l 
clocesc eu acum. 

— Tu? zise Langenschmidt. 

— Da, eu! îi răspunse ea, privindu-l sfidător. Gus, motivul pentru 
care m-am tot învârtit prin zonă, încercând să mă hotărăsc ce să fac cu 
concediul ăsta al meu, este foarte simplu. N-am nici un chef „să mă 
odihnesc”, nici pe Pământ, nici pe o altă planetă. N-am făcut decât așa 
ceva, timp de douăzeci de ani, şi m-am plictisit de moarte. Am nevoie 
de ceva acţiune, să-mi mai pun sângele în mișcare, iar asta e o ocazie 
pe care n-am de gând s-o ratez. 


— Ce-i... obiectul ăla de acolo? întrebă nesuferitul maior Barly, 
făcând un gest spre subiectul interesului său. 

Langenschmidt se întoarse încet, sperând ca preocuparea sa în le- 
gătură cu „obiectul” să nu poată fi sesizată. Soarele cădea strălucitor 
pe cocile lustruite ale navelor spaţiale aflate în docul de reparaţii, mă- 
rind puternic contrastul dintre acestea şi micul trauler murdar acostat 
la ponton. În jurul bărcii pescăreşti se foiau mai mulți roboți şi ingi- 
neri, aşa că activitatea de acolo nu putea fi trecută cu vederea şi nici 
ascunsă... decât de un adevăr spus numai pe jumătate. 

— Ala? zise el cât se poate de calm. Ah, sper că ştii că Justin Kolb 
— prietenul lui Quist — a fost salvat după ciocnirea cu un rechin-lup de 
un băiat, un pescar. Ăla e traulerul lui. Vrem să avem relaţii cât mai 
bune cu populaţia din partea locului, așa că ne-am gândit să-i facem o 
revizie completă, dacă puştiul tot e la noi, în convalescenţă. 

După mutra ce o făcuse, opinia maiorului Barly în privinţa asta era 
cât se poate de clară: doar nişte idioţi îşi pot bate capul cu nevoile 
unui pescar nenorocit şi cu epava aia a lui. Dar spuse cu mărinimie că 
este de acord ca lucrările să continue, câtă vreme nu afectează cu nimic 
activitatea necesară în vederea evacuării rapide a personalului bazei. 

O adevărată fericire, se gândi Langenschmidt, că guvernul ăsta al 
lui Quist a trimis un dobitoc sd supravegheze evacuarea. Poate că în 
forțele guvernamentale cyclopeene nu se găseau decât idioţi, dar în 
privinţa asta avea dubii serioase. Un om cât de cât inteligent, îşi con- 
tinuă Langenschmidt şirul gândurilor, s-ar fi întrebat imediat ce-l 
apucase pe comandantul bazei — atât de ostil la prima întâlnire, mer- 
gând până la limita bădărâniei — să devină dintr-o dată extrem de 
afabil, să insiste să-şi petreacă toată ziua de lucru însoțindu-și vizitato- 
rul peste tot prin bază, să se răstească la oricare din subordonații săi 
care nu se conforma imediat cererilor cyclopeenilor, să-şi ceară scuze 

pentru orice întârziere ce depășea două minute, mă rog, să devină 
dintr-o dată atât de cooperant, de parcă era un personaj de parodie. 

Calculatoarele tipăreau de zor registrele de evidență a persona- 
lului şi se făceau apeluri repetate, pentru a verifica prezenţa la fața lo- 
cului; de la bazele cele mai apropiate erau chemate nave pentru a 
staţiona pe orbită, până în clipa când va începe îmbarcarea persona- 
lului și a bunurilor recuperabile, adică — după planul stabilit — la şase 
zile de la primirea ultimatumului. 

Să fiu afurisit dacă n-am făcut o mare greşeală organizând baza 
asta atât de eficient, îşi spuse Langenschmidt mohorât. Dacă n-aş fi 
dat ordine explicite şi repetate să nu cumva să se întâmple una ca 
asta, cred că am fi putut termina toată treaba în exact doud zile. 

Pe când el se învârtea prin bază, căutând cele mai adecvate căi de 
a înşela vigilenţa cyclopeenilor, se desfășurau două activităţi necunos- 
cute acestora, dar foarte importante. Un prieten, ofiţer superior de la 
Cartierul General al Corpului, serviciul personal, încerca să dea de 
urma lui Pavel Brzeska, aflat în concediu după ce fusese promovat 
general, la capătul misiunii sale de comandant de sector în cadrul 
Patrulei — de obicei Langenschmidt evita să aibă de-a face cu ge- 
neralii, dar Pavel, fostul lui superior, era o excepţie de la regula asta — 
iar lângă ponton, sub puntea de lemn a traulerului lui Bracy, se 
desfăşura o muncă extrem de interesantă. 

Deja în barca aceea se instalaseră atâtea aparate încât ar fi stârnit 
invidie până şi în cea mai bogată familie de pescari din Gratignol, iar 
dacă se va găsi loc pentru toate echipamentele pe care Maddalena le 
precizase ca fiind „potenţial utile”, va sfârşi prin a ajunge visul im- 
posibil de realizat al oricărui yachtman de pe planetă, şi nu numai. 

Dar era puţin probabil ca vreun yachtman să audă vreodată de ea. 


Până în seara «Zilei Doi» — cum o etichetase Langenschmidt în 
gând — ambele acţiuni fuseseră duse la bun sfârşit. Traulerul urma să 
plece fără nici o fereală, așa că nici nu se punea problema să-şi în- 
ceapă voiajul noaptea — se pierdeau câteva ore, dar, oricât de mult i se 
îmbunătăţiseră performanţele, mai ales viteza, tot era obligat să se tâ- 
rască în ritm de melc până ce depășea inelul forțelor cyclopeene stațio- 
nate în jurul insulei. Maddalena se închisese undeva împreună cu Bracy 
şi-i explica băiatului câte ceva despre aparatele ce fuseseră montate pe 
ambarcaţiune, şi pe care trebuia să le utilizeze singur la plecare. 

Și Langenschmidt fusese anunţat că-l caută Pavel Brzeska. După 
ce se asigurase că nici un inspector cyclopeean n-o să dea de el timp 
de o oră sau două, ceru să i se facă legătura în vila lui. 

— Gus! exclamă proaspătul general în clipa în care comunicatorul 
intră în funcţiune. Chiar acum am auzit despre beleaua de pe Cyclops! 

Cum ai ajuns să te pună cu spatele la zid indivizii ăia? Ai mai avut 
de-a face cu ei şi mai înainte, nu? În timpul afacerii de pe Paispre- 
zece, dacă-mi aduc eu bine aminte. 

— Aşa-i, zise Langenschmidt dând din cap. Ca şi Maddalena Santos 
— fiindcă veni vorba, e şi ea aici, am chemat-o încoace din cauza Confe- 
rinţei asupra Noningerinţei cu PRZ-urile, care se ţine pe Cyclops. 

— Am auzit de ea. Cred că e prima dată când numele Cyclops a 
fost cap de afiş pe bătrâna planetă-mamă, de când s-au separat de 
Dagon. Avem aici un lobby foarte puternic favorabil lor — fac o pro- 
pagandă sentimentală ieftină de mai mare dragul, zise Brzeska. Pe 
Cyclops cum se petrec lucrurile? 

— Foarte asemănător — cuvântări pioase, golite de orice conţinut. 
Dar ascultă, Pavel! Am nevoie de tine pentru ceva ce este, mai mult 
sau mai puţin, legat tot de PRZ-uri, şi nu îndrăznesc să utilizez cana- 
lele normale. Acţionez doar pe baza unor bănuieli, şi, deşi din punct 
de vedere moral sunt sigur că am dreptate, nu pot cere sprijin total din 
partea Corpului fără să dispun de probe ceva mai concludente. 

— Explică-te! îi ceru Brzeska încruntat. 

Langenschmidt se conformă. Şi la sfârşit spuse: 

— Evident, a fost extrem de dificil să efectuăm calculele — tot tim- 
pul ne-au stat pe cap inspectorii cyclopeeni, care tot veneau în sala cal- 
culatoarelor, după registre de evidenţă a personalului și după fel de fel 
de prostii. Dar cu — hm — un pic de fereală, am reuşit să reducem zona 
de căutare în care probabil că se află această PRZ, la o sferă de cincizeci 
de paraseci. Pe cine pot ruga să-mi dea nişte nave, ca s-o şi găsim? 

Brzeska se încruntă şi mai tare, de arăta aproape feroce. 

— Fir-ar să fie! Ce s-a întâmplat cu Corpul în sectorul ăla de când 
am plecat eu? Pe vremea aia, dacă se ivea o bănuială ca asta, i-ar fi 
fost pusă la dispoziţie imediat toată Flota a Patra, fără nici o discuţie. 

— Dacă n-ar fi ultimatumul ăsta nenorocit, probabil că aş fi putut 
să înaintez o cerere oficială. Dar aşa, în situaţia de față, cred că se con- 
sideră că prezenţa mea aici a dus la pierderea bazei, datorită incompe- 
tenţei, lipsei de inteligenţă şi a neîndemânării de care am dat dovadă în 
relaţiile cu guvernul local. 

Brzeska îl privi ţintă. 

— Ştiu. A pornit spre voi o comisie de anchetă compusă din trei 
persoane — o să ajungă acolo chiar când o să începeţi evacuarea, dacă 
rămâne valabil acest interval de graţie de o săptămână. Și... hm... 
Chiar ai încurcat lucrurile în halul ăsta? 

— Nu. Am considerat ca sigur faptul că cyclopeenii n-o să-și taie 
gâtul cu mâna lor. Fără chiria de la noi, bugetul planetar se duce dra- 
cului în cel mult doi ani. 

— Știu. 

— Nu mi-am dat seama că ai studiat problema asta în mod deosebit, 
zise Langenschmidt cu amărăciune în glas. 

— Da, am studiat-o, ripostă calm Brzeska. La încheierea misiunii 
predecesorului tău, trebuia să se ia o decizie tranșantă — să fie numit 
un nou comandant sau să fie închisă baza. Iar balanţa a fost înclinată 
pro exact de dependenţa cyclopeenilor de venitul încasat de la noi. Am 
fost consultat și eu în această privință şi am avizat problema favorabil 
— odată am fost chiar acolo, într-o permisie, la vânătoare de rechini-lup, 
pe vremea când eram mai tânăr. 

— Se pare că am ales cel mai potrivit om cu care să iau legătura, 
spuse Langenschmidt mulțumit. A 

— Poți fi sigur de asta. Ei, ia să vedem... Brzeska privi o clipă în 
gol: Da, clar. Ai nevoie de Keita Bakary, de la fosta mea bază. O să-ți 
pună la dispoziție imediat tot ce-ţi trebuie. 

— Îți mulţumesc mult. Am de gând s-o şterg de aici — sub pretextul 
unei conferinţe la nivel înalt pentru redesfăşurarea personalului evacuat 
şi pentru stabilirea unui nou amplasament al bazei — şi, când or să se 
termine cercetările, sper să fac rost de destulă frânghie ca această infer- 
nală Quist să se poată spânzura singură. 

Brzeska tresăân vizibil. 

— Ai uneori nişte expresii teribil de neplăcute, Gus. Probabil că se 
datorează contactului îndelungat cu PRZ-urile. Ei bine, îți doresc 
succes şi o recuperare triumfală a bazei. 


Era încă întuneric beznă — zorile urmau să răsară peste o oră — când 
Maddalena se strecurase pe treptele ce duceau la pontonul unde era 
amarat traulerul lui Bracy. Pentru ca ea să ajungă acolo în siguranţă, și 
să se strecoare nevăzută sub punte, fusese pus la punct un plan minu- 
tios pentru a abate atenţia inspectorilor cyclopeeni — care moţăiau în 
posturile lor — de la această zonă. R 

O dată ajunsă, se vârâse în compartimentul secret ce fusese amena- 
jat chiar în faţa motoarelor şi verificase rapid noile instrumente cu care 
fusese dotată ambarcaţiunea. Totul părea să fie în cea mai perfectă or- 
dine. Își stăpâni cu greu un chicotit de satisfacţie şi vorbi în șoaptă, după 
ce pusese în funcţiune microfonul ce fusese lipit de corzile ei vocale. 

— Gus! Am ajuns la bord — nici o problemă — şi trebuie să-ţi spun 
că inginerii tăi au făcut o treabă formidabilă. Nu știu unde s-a pus 
totul, dar este încă atâta loc, încât în primul moment am avut impresia 
că s-a lăsat ceva pe dinafară. 

— Dacă chiar vrei să ştii — îi răspunse glasul lui Langenschmidt în 
micuța cască a receptorului pe care Nole i-l implantase în zona urechii, 
află că au dat afară toată căptuşeala bordajului şi au înlocuit-o cu ma- 
teriale sintetice, încorporând toate circuitele necesare. Fiţi atenţi să nu 

ştergeţi vreo stâncă — un colț de piatră în bord şi poţi fi sigură că scoţi 
din funcţiune o duzină din şmecheriile alea. 

— Şi să vrei să lovesţi ceva, cu aparatura de navigaţie care e insta- 
lată aici n-o poţi face decât intenţionat, şi probabil nici atunci, pentru 
că automatele ar prelua controlul şi ar evita pericolul. Cu un gest reflex, 
Maddalena vru să-şi dea părul pe spate, dar îşi reaminti prea târziu că 
seara şi-l tunsese la lungimea regulamentară, adică doi centimetri şi 
jumătate — o măsură de prevedere, pentru a nu avea necazuri cu casca 
vreunui costum spaţial. Nu ştia nici ea de ce, dar ceruse ca la bord să 
fie aduse şi două asemenea costume. 

— O clipă, îl auzi pe Langenschmidt spunând, şi aproape imediat: 
Era Nole. Bracy s-a trezit, i se face o ultimă vizită medicală. Aseară 
starea lui părea să fie bună, dar trebuie să fii atentă, să ia în continuare 
medicamentele contra dozei de radiaţii pe care a încasat-o. De aseme- 
nea, să ştii că nu-i place deloc gustul pilulelor noastre cu vitamine 
superconcentrate. Dar l-am testat cu nişte turtă de sintetizator şi pare 
să-i placă, aşa că o să vină la bord cu un sintetizator nutriţional por- 
tabil — un „cadou de adio” din partea prietenilor lui din Corp. 

— Probabil că Barly o să i-l ia, zise Maddalena acru. 

— N-are nici o şansă. L-am făcut să aprobe oficial plecarea trau- 
lerului aseară, şi după aia l-a aranjat Nole — hm — un fel de cântec de 
leagăn, sub o formă lichidă. O să doarmă buştean până la prânz. 

— Ce ruşine! În ceea ce mă priveşte, eu mi-am consumat raţia de 
turtă de sintetizator pe viaţă în timpul afacerii de pe Paisprezece. Ei 
bine, cred că acum nu-mi rămâne altceva de făcut decât să aştept. 

— Exact, până când o să treceţi de toate ambareaţiunile cyclo- 
peene care supraveghează zona asta. Şi după aia — călătorie rapidă! 

Maddalena chicoti din gât şi întrerupse legătura. 


Langenschmidt era obligat să recunoască faptul că Bracy Dyge îşi 
juca rolul la perfecţie. O pornise pe treptele ce duceau la ponton exte- 
riorizând exact amestecul de sentimente ce se presupunea că-l domină 
— regretul că părăsea luxul de care se bucura Corpul şi nerăbdarea de 
a-şi încerca noile pânze solare şi locatorul reparat, care, oficial, erau 
singurele modificări pe care le suferise barca lui. 

— Nu era nevoie să vă bateţi atâta capul cu puştiul ăsta, îi zise unul 
dintre inspectorii cyclopeeni, un tip cu o faţă ca o lămâie, la care Lan- 
genschmidt preferase să nu asocieze nici un nume, ca nu cumva să 
afle vreunul la fel de urât ca mutra aceea. Sunt sigur că Alura Quist va 
avea grijă să fie răsplătit cum se cuvine. 

— Sunt convins, încuviință Langenschmidt sec, fără însă a menţio- 
na că, dacă totul mergea cum trebuie, Quist va avea de primit ea însăși 
o răsplată substanţială, în curând. 

Aproape că-şi ţinea respiraţia când văzu traulerul pornind spre 
larg, cu Bracy manevrând mândru noile lui pânze solare. Apoi se re- 
laxă. În două ore, cel mult trei, barca va trece de absolut toate vasele 
de supraveghere, şi atunci se vor petrece o serie de schimbări absolut 
remarcabile la ea. 

Pânzele solare vor fi strânse, dintr-un compartiment camuflat, de 
sub chilă se vor deplia o pereche de aripi subacvatice, compactul re- 
actor cu fuziune care înlocuise bateriile de acumulatori va pune în 
funcţiune turbinele, iar traulerul — trepidând uşor, dar în perfectă sigu- 
ranță, garantată de specialiştii care-l modificaseră — va porni întins 
spre insula lui Rimerley, cu o viteză de croazieră de aproape două sute 
optzeci de kilometri pe oră. 

Satisfăcător. Foarte satisfăcător. Langenschmidt spera din toată 
inima să fie în stare să-și şteargă de pe față zâmbetul de mulţumire, în 
clipa în care va trebui să dea din nou ochii cu Barly şi să-l anunţe că 
pleacă la acea conferinţă legată de găsirea unui nou amplasament 
pentru bază. 


Călătoria a fost una din cele mai spectaculoase experienţe din 
viaţa atât de aventuroasă de care avusese Maddalena parte până atunci. 
Atârnase în ghearele unui parradil, căzuse prin atmosferă fără nimic 
altceva decât reactoarele costumului spaţial care să-i împiedice întâlni- 
rea fatală cu solul, trecuse cu barca peste cascade şi călărise pe fel de 
fel de animale ciudate. 

Evident, ştirea că un trauler din Gratignol, care fusese văzut ultima 
oară târându-se cu câţiva kilometri pe oră, depăşea în viteză chiar şi 
cele mai rapide hidroglisoare de pasageri ce efectuau curse regulate în- 
tre insulele locuite, ar fi atras cu certitudine atenţia oricui ar fi aflat-o. 
De aceea, ori de câte ori detectoarele depistau vreo ambarcațiune în 
apropiere, sistemul de propulsie era scos automat din funcţiune şi tre- 
ceau la navigaţie cu ajutorul pânzelor solare. În aceste perioade Bracy 
şi Maddalena stăteau leneşi pe punte, ca şi cum singura lor grijă pe 
lume era absenţa peştelui-de-untură din apele în care se găseau. De 
îndată ce pericolul se îndepărta, pânzele erau strânse rapid, tot de auto- 
mate, sistemul de propulsie intra iar în funcțiune, şi barca ţâșnea spre 
destinaţia ei în capul unui jet de apă caldă de aproape doi kilometri. 

Dar, în câteva ore, Bracy, care fusese extrem de dornic să participe 
la această misiune şi care mai întâi fusese entuziasmat de modificările 
pe care le suferise traulerul lui, începuse să se plictisească. Maddalena 
îi arătase cum funcționează fiecare aparat în parte, inclusiv dispoziti- 
vele care n-aveau nici o legătură cu navigația marină, ca să-i menţină 
moralul, dar faptul că maşinăriile preluaseră integral comanda bărcii îl 
deranja profund pe băiat, pe faţa căruia se întipărise o expresie neliniş- 
tită. Mai tot timpul privea fix la siajul pe care-l lăsau în urmă şi asculta 
încordat zumzetul motoarelor, care răzbătea până la ei, de sub punte. 

Ceea ce-l neliniştea în cel mai înalt grad — reuşi Maddalena să-și 
dea seama în cele din urmă — era faptul că nu mai putea vedea cu ochii 

lui încotro se îndreptau. Băiatul ştia ce e radarul — câteva din cele mai 
bogate familii de pescari din Gratignol îşi puteau permite să aibă pe 
bărcile lor şi radare şi locatoare, pe când cele mai sărace trebuiau să se 
mulţumească doar cu locatoare — dar, din punct de vedere psihologic, 
micul ecran circular nu era nici pe departe echivalent cu vederea. 

Normal, nici prin gând nu-ţi putea trece să stai pe punte, la o 
viteză de aproape două sute optzeci de kilometri pe oră. Nu puteau sta 
decât cel mult în spatele cabinei, a cărei formă fusese modificată ex- 
trem de subtil de ingineri, ca să devină eficientă din punct de vedere 
aerodinamic la asemenea viteze. Dar, când Bracy a început să dea 
semne că este neliniştit serios de această cursă orbească, Maddalena 
consideră că poate risca să treacă un timp pe comenzi manuale, pentru 
a-i demonstra că responsabilitatea ultimă nu fusese, totuşi, lăsată pe 
seama maşinilor. 

Aproape că a fost ultima hotărâre din viaţa ei. Pe locator şi-a 
făcut apariţia o creatură marină monstruoasă — nu un rechin-lup, dar 
ceva tot atât de mare — şi, văzând un asemenea obstacol drept în față, 
Bracy urlă speriat, trăgând brusc de cârmă. Barca își afundă imediat 
bordul în apă, deoarece aripile subacvatice nu puteau compensa o ma- 
nevră atât de bruscă, şi, aproape un kilometru, se rotiră în cerc, într-un 
nor de spumă şi stropi. 

Când Maddalena a reacționat — smulgându-i băiatului cârma din 
mână şi lăsând barca să-şi revină la cursul programat — vietatea aceea 
ciudată era deja la mulţi kilometri de ei. Singurul folos a fost că Bracy 
s-a convins că a încerca să piloteze manual traulerul la noua viteză 
maximă pe care o atingea acesta e o dorinţă la care e mult mai sănătos 
să renunţe definitiv. 

Când apăreau alte ambarcaţiuni şi erau obligaţi să încetinească 
alura de marş, Maddalena avea destul timp să stea de vorbă cu băiatul 
şi, apropiindu-se de finalul călătoriei, ajunsese să afle destule ca să-i 
placă din ce în ce mai mult de el. Confruntaţi cu problemele majore că- 
rora trebuise să le facă el față, mulţi tineri — dacă nu şi adulţi — s-ar fi 
dat bătuţi. Dar el — orfan, fără alt mijloc de a-şi câştiga existenţa în 
afara traulerului — se pusese hotărât pe treabă, încercând să suplinească 
dispariţia părinţilor săi, doi oameni harnici, cu experianţă de o viaţă pe 
mare. O asemenea hotărâre cerea vână, nu glumă, nişte calităţi care nu 
aveau nimic de-a face cu faptul că se speriase de moarte văzând două 
siluete în costume blindate, ce-l urmăreau prin mulțimea aceea de 
mașinării care-l îngroziseră. Iniţial Maddalena nu se gândise la el decât 
ca la o unealtă cu ajutorul căreia să scape de supravegherea cyclopee- 
nilor şi care s-o ducă până la insula lui Rimerley. Acum, pe măsură ce 
vorbeau, îşi dădea tot mai bine seama de calităţile lui — timid, ambi- 
tios, în ciuda limitărilor ce-l ţineau prizonier, şi extrem de mândru. 

Deşi era încă suferind din cauza supradozei de radiaţii pe care o 
încasase, tot ieşea la iveală din el o tenacitate de excepţie, similară cu 
cea pe care legenda o atribuia culilor din era pregalactică, oameni care 
pe jumătate flămânzi, pe jumătate degeraţi, îmbrăcaţi în zdrenţe, reu- 
şeau totuşi să dea dovadă de o vitalitate de neînvins. 

Când insula lui Rimerley a apărut la orizont, obligându-i să înce- 
tinească, pentru a nu atrage atenţia, ea îşi modificase substanţial planu- 
rile inițiale, şi ultimele două ore înaintea căderii întunericului şi a 
debarcării pe uscat şi le petrecu instruindu-l pe băiat în privinţa misi- 
unii ce o aveau de îndeplinit. 


O adevărată ironie să putem sta așa, aici, fărd nici o fereală, plu- 
tind în derivă, duși de curent, se gândea Maddalena pe când cerceta cu 
atenţie domeniul doctorului. Dar nu era rău deloc, pentru că, dacă ar fi 
fost obligaţi să aștepte până se întunecă pentru a se apropia, ar fi avut 
de rezolvat o serie de dificultăți suplimentare. 

Studia imaginea insulei cu ajutorul unui periscop puternic, ce fu- 
sese instalat în catargul bărcii, care proiecta o imagine foarte clară pe 
ecranul aflat la baza acestuia. Era evident că Rimerley făcea parte din 
acei bogaţi „douăzeci la sută”, cum le spunea Gus Langenschmidt, ba, 
ținând cont de ceea ce vedea ea, putea foarte bine să considere că Ri- 
merley intra în primii o mie de bogătaşi ai planetei. Pe insulă se afla o 
casă enormă — parte din ea intra chiar sub apa oceanului, încât puteai 
beneficia de o privelişte ce-ţi dădea senzaţia că te găseşti într-un imens 
acvariu, dacă-ţi dădeai osteneala să cobori câteva trepte; un debarcader 
lângă care erau trase două hidroglisoare; un elicopter, parcat în imediata 
apropiere a casei; iar în spatele acesteia se vedea un drum ce ducea 
spre cel mai înalt punct de pe insulă — un platou ascuns în spatele unei 
pânze de copaci. 

Dacă toată averea asta e clădită pe negoțul cu „piese de schimb 
pentru trupuri umane, probabil că omul sta are pe conștiință sute de 
victime, îşi zise Maddalena, simțind că i se întoarce stomacul pe dos 
când își dădu seama de asta. 

De sub punte ajungea până la ea o muzică de marș, prea estom- 
pată ca să poată distinge cuvintele, dar care suna mobilizator. Bracy se 
juca din nou cu aparatul de radio. Deşi avusese şi acasă unul, înainte 
să moară părinţii lui, în timpul foametei din iarna trecută fusese obli- 
gat să-l vândă, şi oricum, aparatul instalat de oamenii Corpului era de 
departe superior oricăruia din cele existente în Gratignol. 

Maddalena continuă să cerceteze cu atenţie insula din faţă, căutând 
semne de activitate omenească. Şi, într-adevăr, văzu câte ceva: un om 
care se întorcea de la pescuit, cu niște undiţe pe umăr şi cu un coş ud, 
plin cu felurite vietăți marine, în brațe; un altul în salopetă albă — 

probabil un mecanic — ce trebălui puţin pe lângă elicopter, după care 
dispăru în casă. 

— Bracy! strigă ea. 

— O clipă! Şi, aproape imediat, capul băiatului îşi făcu apariţia din 
cabină. Poftim. 

— Te rog să mă ierţi... ascultai ceva? 

Buzele băiatului se strânseră a nemulţumire: 

— Un comunicat guvernamental. Tipul care vorbea zicea că închi- 
derea bazei voastre ne va face viaţa mult mai grea, dar că trebuie să 
ne gândim şi la sărmanii noştri fraţi de pe planetele alea, cu refugiaţi. 
Dar tare aș vrea să ştiu de ce sunt atât de nerăbdători să facă una ca 
asta, să aibă grijă de şi mai mulţi oameni, când nu sunt în stare să ne 
ofere nici măcar nouă o viaţă decentă? 

Bund întrebare, îşi zise Maddalena în gând. Tot timpul călătoriei 
Bracy îi pusese fel de fel de întrebări despre Cyclops şi despre alte pla- 
nete, demonstrând un bun-simţ şi o capacitate de înţelegere de-a drep- 
tul surprinzătoare. Cel mai probabil, presupunea Maddalena, părinţii 
lui fuseseră relativ şcoliţi față de media pescarilor cyclopeeni, şi-şi 
dăduseră toată osteneala ca fiul lor să fie cât mai bine educat. 

— Vrei să fac ceva? adăugă băiatul. 

— Da. Vreau să vezi dacă se desfăşoară vreo convorbire între insulă 
şi vreun alt loc de pe planetă. Printre aparatele de jos e şi unul care 
face treaba asta. Ți-am arătat cum funcţionează... crezi că-ţi mai aduci 
aminte? 

- Da, cred că da. Dacă nu, o să-ţi spun. Îi zâmbi scurt şi dispăru 
de unde venise. 

Ea chicoti şi-şi mută privirile la imaginea insulei ce se proiecta pe 
ecran. Dar curând îl auzi pe băiat strigând: 

— Nu-i nici un comunicator în funcţiune pe insulă. Cel mai apropiat 
e undeva departe, spre est — am impresia că este un hidroglisor care 
anunță o modificare a planului de marş. 

— Foarte bine... mulțumesc. Vrei să vezi cum e şi cu comunicațiile 
din interiorul domeniului? 

După mai puţin de un minut îl auzi din nou: 

— Maddalena! E o conversaţie pe care cred că ar fi bine s-o asculţi. 

Ea se ridică repede şi sări prin tambuchiul deschis. Din difuzorul 
aparatului de interceptare — ce-ţi permitea să tragi cu urechea la convor- 
biri transmise prin fir, dacă te aflai la mai puţin de cincisprezece kilo- 
metri de locul de desfăşurare al acestora — se auzea o voce: 

— „„„totul să fie gata la miezul nopţii. Nu trebuie să ne întârzie 
absolut nimic! Ştiu că spun asta de fiecare dată, dar astă-seară e mult 
mai important ca-n alte dăţi. Trebuie să terminăm totul în cel mult o 
jumătate de oră. 

Se auzi o altă voce: 

— Cu carantina și cu embargoul ăsta, ce se-ntâmplă dacă se detec- 
tează o asolizare neprogramată şi suntem luaţi drept intruși din Corp? 

Maddalena se încordă toată. 

— Nici o grijă! răspunse prima voce pe un ton răstit. Asolizarea nu 
e neprogramată. Nu ştii că transportul ăsta e chiar pentru Quist? Am 
făcut-o să-l programeze oficial. Nu ştiu cum o fi denumit, presupun că 
ceva de genul „bunuri de lux pentru consum personal”... 

Îi răspunse un râs cinic, şi a doua voce se auzi din nou, în şoaptă: 

— Foarte bine! Foarte bine! 

— Asta e! zise prima voce. Mai e ceva? 

— Nu, cred că nu. 

— Atunci la treabă! 

Difuzorul amuţi, semn că pe insulă nu mai erau în funcțiune alte 
aparate pentru comunicaţii. 

— Despre ce era vorba? întrebă Bracy nedumerit. 

— O să sosească ceva din spaţiu, pentru Quist, zise Maddalena. Cam 
pe la miezul nopții. Asta a fost clar, dar despre ce anume e vorba... 

Se opri din vorbă, străfulgerată de o idee. Langenschmidt îi pome- 
nise de bănuiala lui, că ar exista o legătură între ultimatum şi piciorul 
lui Kolb - mai bine zis cu riscul de a i se descoperi originea acestuia — 
dar că nu-şi putea da seama ce anume ar fi obligat-o pe Quist să treacă 
imediat la fapte. Dacă însă nu era vorba de obligaţie, ci de mită... dacă 
era şi ea pe punctul de a deveni clienta lui Rimerley, pentru a-şi schim- 
ba o serie de organe ce începeau s-o lase — din înregistrarea de la Con- 
ferință, pe care o văzuse, era clar că Quist nu mai era deloc tânără — şi 
Rimerley îi spusese că n-are nici o şansă, dacă oamenii Corpului îi 
taie calea de aprovizionare cu piese de schimb... 

— Asta trebuie să fie! exclamă ea şi, ignorând figura uimită a lui 
Bracy, se năpusti spre comunicatorul subspaţial ce le asigura legătura 
cu baza Corpului. Aparatul funcţiona într-o bandă despre care se ştia 
că nu este deloc utilizată de aparatura existentă pe Cyclops, dar, pentru 
orice eventualitate, în caz că informaţiile de care dispunea Corpul erau 
eronate, i se ataşase şi un dispozitiv special de codificare. 

— Maddalena Santos, spuse ea, imediat ce se stabili legătura. Aş 
dori să vorbesc cu domnul comandant Langenschmidt. 

— Îmi pare râu, i se răspunse. Domnul comandant a fost chemat de 
urgenţă în afara planetei, la o conferinţă în legătură cu redesfăşurarea 
personalului ce urmează să fie evacuat. 

— Fir-ar să fie... deja? Atunci daţi-mi-l pe înlocuitorul dânsului. 

— Ofiţerul cel mai înalt în grad aflat acum la bază este domnul 
doctor Nole, dar e ocupat cu echipa de inspectori cyclopeeni, la spital. 
Doriţi să vă fac legătura cu altcineva? 

— Nu, mulţumesc, zise Maddalena oftând. O clipă! Puteţi cumva să 
înregistrați un mesaj codificat de la mine şi să i-l transmiteţi domnului 
comandant Langenschmidt? 

— Da, bineînţeles. Aşteptaţi un moment. Se auziră o serie de 
declicuri, apoi: Puteţi să începeţi. Înregistrăm. 

Maddalena îşi formulă bănuielile în cuvinte cât mai lipsite de pa- 
siune, şi încheie zicând: 

— Apropo, Gus! Dacă tot eşti convins că o să se renunţe la ordinul 
de evacuare când cyclopeenii or să afle despre ce e vorba în realitate, 
de ce nu încerci să-i convingi pe superiori să utilizeze flota strânsă 
pentru transport ca să caute această PRZ încă necunoscută? Pentru 
evacuare sunt necesare pe puţin treizeci de nave, iar jumătate din 
numărul ăsta ar fi suficiente pentru căutare. Dar, cum te cunosc şi eu 
puţin, sunt convinsă că exact asta faci la ora actuală. 

Termină mesajul, mulțumi operatorului de la bază şi întrerupse 
legătura. Apoi se întoarse spre Bracy: - 

— Ştii să foloseşti o armă energetică? îl întrebă ea. 

Băiatul scutură din cap. 

— Cred că în următoarea jumătate de oră o să te învăţ rapid asta. 
Orice o fi ceea ce se aduce aici la miezul nopţii, este ceva de valoare, 
şi, dacă intervenim, s-ar putea să avem şi probleme. Bună idee că am 
luat încă o armă, nu? 


IL 


Se lăsase întunericul, iar barca, aidoma oricărei alte bărci pescă- 
reşti ce găsea un curent bogat în substanţe nutritive şi în peşti, continua 
să plutească în derivă. 

— Asta ne face invizibili cu ochiul liber, murmură Maddalena. E 
cazul să devenim invizibili şi pentru sistemele de alarmă împotriva 
hoţilor, şi dup-aia putem să plecăm la țărm. 

Bracy încercase să înțeleagă detaliile ce se aflau la baza ultimei 
ei afirmaţii, dar nu reuşise. Îşi întinse braţul, iar Maddalena îi fixă un 
mic emiţător radio de încheietura mâinii. 

Cu puţin înainte, programase un calculator de uz general pentru 
a-i face invizibili la detectoare electronice — unul din cele mai sofisti- 
cate din trucurile la care recurgeau în această misiune. În principiu 
treaba consta în a cupla un aparat de interceptare a frecvenţelor radio la 
calculator, care comanda acele mici emițătoare cu bandă ultraîngustă, 
de la mâinile lor. Aparatul de interceptare urma să determine imediat 
frecvențele pe care lucrau detectoarele de pe insulă, le transmitea cal- 
culatorului, iar acesta făcea emiţătoarele să genereze un semnal de 
bruiere a detectoarelor, care nu vor înregistra astfel decât o prezenţă di- 
fuză, ca un mic banc de ceaţă. Aveau şi avantajul că vara, la această 
latitudine, imediat după apusul soarelui se lăsa o uşoară pâclă. 

— Adu-ţi însă aminte, îl preveni Maddalena pe Bracy pe un ton cât 
se poate de serios, chiar dacă e întuneric beznă şi suntem invizibili 
pentru detectoare, tot putem face vreun zgomot, iar asta ne va da 
imediat de gol. Aşa că fii foarte atent cum te mişti. 

Bracy dădu din cap, zâmbind. Dar zâmbetul îi dispăru imediat ce 
privi în jos şi dădu cu ochii de patul armei energetice, ce ieşea din 
hoisterul impermeabil de la şold. Maddalena avu o tresărire de îngrijo- 
rare — era oare înţelept să-i dea pe mână o armă, când singura instrucţie 
de care beneficiase nu era decât teoretică? Doar cu mare dificultate îl 

făcuse să nu tragă cu arma, dar nu îndrăznise să-l lase să vadă ce se 
întâmplă când se declanşa un impuls — armele energetice nu erau genul 
de armament la-ndemâna pescarilor, iar o descărcare era ceva ce nu 
putea trece neobservat, mai ales dacă trăgeai în apă, unde se ridica 
brusc un perete de aburi înalt de mai bine de cincisprezece metri. 

Oricum era prea târziu să se mai răzgândească, nu mai era timp 
de pierdut, şi, cu mult înainte de miezul nopţii, trebuiau să termine de 
explorat casa, terenul din imediata vecinătate a acesteia şi platoul acela 
mai înalt, ascuns în spatele copacilor. Deoarece acolo, după cum credea 
Maddalena, era singurul loc în care putea asoliza o navă spaţială, ex- 
ceptând cazul în care aceasta ar fi efectuat o asemenea manevră direct 
pe apă — fapt care nu ar fi putut să nu fie remarcat de oricine se afla 
relativ aproape, datorită norilor de spumă şi de aburi ridicaţi, cât şi 
datorită valurilor enorme care s-ar fi stârnit. 

Aşa că Maddalena era aproape sigură că nava va asoliza acolo, 
după copaci. Şi, mergând ca melcul, le va lua pe puţin două ore ca să 
cerceteze restul, ca să nu mai vorbim de pregătirea diversiunii de aco- 
perire, în cazul în care ar fi fost surprinşi de Rimerley sau de vreunul 
din oamenii săi. 

— Ancora! îi spuse ea lui Bracy. 

Mişcându-se în tăcere, ca o fantomă, băiatul o lăsă în apă şi, când 
simţi că a ajuns la fund, smuci scurt de cablu, să se asigure că e bine 
fixată. Când îl auzi că-i spune în şoaptă că totul e în regulă, Madda- 
lena se lăsă să alunece peste copastie şi, cu mişcări de expert, aproape 
fără nici un zgomot, o porni înot spre țărm. 

În aripa casei ce se întindea chiar pe ţărmul apei se zăreau câteva 
lumini, dar nu se vedea nimeni în încăperea de la parter. Pe o masă, 
zăceau resturi de mâncare — cel care cinase acolo nu părea să fi avut 
prea multă poftă de mâncare în seara aceea. Prin ferestrele de la etaj 
se zăreau mişcându-se nişte femei — erau trei, una în uniformă albă, 
celelalte două în halate verde închis. 

Maddalena îl conduse pe Bracy de-a lungul țărmului pe o oarecare 
distanţă, înainte de a se urca pe mal. Avea deja o idee destul de clară 
în privinţa planului casei: partea dinspre mare era rezervată şefului, iar 
în cea dinspre uscat erau locuinţele servitorilor şi diverse birouri și 
ateliere. Nu se vedea nici urmă de copii — ori Rimerley nu era căsătorit, 
ori aceştia se găseau într-o altă clădire, ce nu o văzuseră până atunci. 
Sau, bineînţeles, poate că doctorul era destul de în vârstă, iar copiii lui 
erau deja mari. Dar Maddalena se gândise tot timpul la el ca la un om 
tânăr, lacom şi crud, şi nu ca la un bătrân acru şi posomorât. 

Mai întâi s-au îndreptat spre debarcaderul unde erau amarate cele 
două hidroglisoare. Nimeni nu i-a observat pe când se aplecau deasu- 
pra celor două graţioase ambarcaţiuni. De acolo s-au dus direct la eli- 

copter. Mecanicul tocmai îşi terminase treaba, se ștergea pe mâini şi-şi 
strângea sculele. Au aşteptat cinci minute după ce omul a plecat, apoi 
Maddalena a apropiat un mic obiect de o latură a aparatului de zbor. 
Care s-a lipit ferm de metal, imediat ce l-a atins. 

De acum încolo, dacă nu era destul de atent să observe micile 
obiecte lipite de ei, oricine ar fi încercat să părăsească insula cu 
hidroglisorul sau cu elicopterul ar fi atras atenţia — extrem de nedorită 
— unei mici rachete ghidate prin radio, cu încărcătură paralizantă. 

Dar Maddalena se îndoia că va fi cineva în stare să descopere 
micile ei balize. Pentru că respectiva persoană va fi, sigur, extrem de 
grăbită. 

— Am închis deci ușile, şopti Maddalena. Acum să ne ocupăm şi 
de ventilatoare. 

Privise cu multă atenţie de pe trauler instalaţia de aer condiţionat 
a casei: două prize de admisie-evacuare înalte, prin care aerul era pus 
forțat în circulaţie de pompele de sub acoperiş. Bracy o asigurase că el 
— obişnuit să se lupte cu pânzele solare în rafale de vânt cu totul neaş- 
teptate — poate ajunge la prize cu cea mai mare uşurinţă. Dar asta n-o 
împiedică să se uite la el cu sufletul la gură şi cu mâna pe armă în timp 
ce se cățăra pe unul din turnuri, unde trebuia să aşeze trei canistre de 
sticlă, legate cu o coardă explozivă, ce avea la fiecare din capete câte 
un detonator telecomandat. 

Avusese ceva bătăi de cap până îşi idise seama care e cel mai 
probabil loc în care se afla Justin Kolb, dar, când concepuse trucul cu 
instalația de aer condiționat, își dăduse imediat seama care era cea 
mai realistă posibilitate. Orice doctor cu bun simţ, care primea pacienţi 
în casa lui, nu i-ar fi cazat decât undeva aproape de capătul sistemului 
de circulare al aerului prin locuinţa lui, pentru ca nu cumva eventua- 
lele infecţii să se răspândească în toată casa. Imediat ce Bracy se dădu 
jos, îi spuse să stea de pază, şi se apropie de fereastra camerei aflate 
chiar sub cele două prize. 

Şi într-adevăr, Kolb era acolo, într-o încăpere mare, plină cu apara- 
tură medicală: privea înregistrarea unui spectacol muzical şi sorbea 
dintr-un pahar cu vin. În cameră nu mai era nimeni, dar, de ambele 
părţi ale patului în care stătea, se găsea câte un comunicator, iar spre 
pieptul lui era îndreptat un scanner medical. 

Iniţial Maddalena avusese de gând să-l găsească pe Justin Kolb, 
să-l răpească şi să-l ducă într-un loc unde Corpul să poată trimite o navă 
care să-l ia la bord. Dar cele aflate mai devreme o făcuseră să-şi schim- 
be planul. Ceea ce gândise ea iniţial era prea simplu de realizat: acti- 
vează detonatoarele de la canistre, aşteaptă zece minute ca să adoarmă 
toată lumea din casă, sparge fereastra şi du-l pe Kolb la barcă. 

Soluţia actuală era mult mai bună. 

Se îndepărtară de casă şi o porniră spre terenul mai înalt din spa- 
tele copacilor. Mergeau paralel cu drumul, fără să poată fi văzuţi de 
pe el, precauţie pentru care Maddalena se felicită călduros când un 
glisor de teren rapid porni dinspre casă, dispăru printre copacii din față 
şi se întoarse de unde plecase. 

Copacii aveau frunziş bogat, iar frunzele aveau ţepi — o specie din 
partea locului, despre care ea habar n-avea. Şi, înainte ca Bracy să-i 
arate cum să facă să se ferească de ele, se trezi cu o serie de zgârieturi 
pe faţă. Pe ultima porţiune de drum au fost obligaţi să înainteze 
extrem de încet, dar, în cele din urmă, au ajuns pe micul platou ce 
domina insula. 

Maddalena îşi strânse buzele. Chiar și numai la lumina stelelor, tot 
îşi putea da seama că are în față unul din cele mai bine echipate tere- 
nuri de asolizare pentru nave spaţiale de care auzise ea vreodată. Pla- 
toul era dominat de o clădire joasă, pe acoperişul căreia se găsea o 
impresionantă pădure de antene, inclusiv una de neconfundat, pentru 
comunicaţii subeterice pe distanţe interstelare — un adevărat şoc să dea 
peste asemenea echipament acolo. Până la urmă, poate că guvernul 
cyelopean chiar colabora cu Rimerley. 

Dar oare ce urma să sosească la miezul nopţii? Un picior nou pen- 
tru Justin Kolb? O asemenea dovadă ar fi fost mai mult decât suficientă 
pentru a obține condamnarea lui Rimerley şi a complicilor lui chiar şi 
în faţa unei instanţe cyclopeene, să nu mai vorbim de una galactică! 

-Ce facem acum? o întrebă Bracy în şoaptă, atingând-o uşor pe 
braţ, să-i atragă atenţia. 

— O să încercăm să-i luăm prin surprindere pe indivizii ăştia care 
trebuie să sosească din spaţiu şi să punem mâna pe ei, îi spuse 
Maddalena la fel de încet. Nu ştiu câţi or fi, nici câţi oameni or să-l 
însoțească pe Rimerley încoace. Cei care rămân în casă nu sunt o 
problemă... Ah, fir-ar să fie! 

Se lovi furioasă cu palma pe frunte. 

— Ce-i? o întrebă Bracy. Când ea spusese că oamenii din casă nu 
vor fi o problemă, pe faţa lui se aşternuse un zâmbet de satisfacție — 
ideea cu canistrele îi plăcuse în mod cu totul deosebit, mai ales că sim- 
tise pe pielea lui efectul gazului anesteziant ce se degaja din canistre 
când erau sparte, în noaptea când fusese încolţit în centrala energetică 
de la bază. Dar zâmbetul îi dispăruse imediat ce auzise exclamaţia ei. 

— S-ar putea ca Rimerley să nu vină aici cu un glisor de teren. 
S-ar putea să folosească elicopterul, şi, dacă o face, o să fie paralizat 
imediat. Trebuie să mă întorc, să iau baliza aia nenorocită de pe el. 

— Lasă-mă să mă duc eu, spuse Bracy. 

Ea ezită o clipă. Băiatul se dovedise atent până acum și, cum nu 
prea mai aveau mult timp... 


, 

— OK, se hotărî ea. Nu trebuie decât să te apropii şi să smulgi 
baliza... ai văzut unde am pus-o? 

— Da. Pot face asta foarte ușor şi o să mă întorc repede. 

— Succes! spuse ea în urma lui. 

Apoi, furioasă pe propriul ei exces de ingeniozitate, porni să încon- 
joare micul port spaţial, în căutare de ascunzători. Să faci prizonier 
echipajul unei nave spaţiale, în doi, nu era prea uşor. Dar în trauler 
erau o serie de echipamente care făceau treaba posibilă, cu condiţia să 
ajungă acolo, să se întoarcă şi să instaleze totul la timp... De ce întârzia 
Bracy atâta? Era absolut necesar să-l aştepte aici... n-ar fi fost mai 
bine să încerce să-l întâlnească în drum spre țărm, să economisească 
puţin timp? 

Mai bine nu. 

Configuraţia stelelor de pe cer arăta că se apropia miezul nopții, 
dar Bracy încă nu se înapoiase. Tresărind, Maddalena își dădu seama 
că, dacă nu vine imediat, va fi prea târziu ca să mai poată aduce apa- 
ratura de la trauler. 

Şi, într-adevăr, era prea târziu! Dinspre casă se auzi zgomotul 
motoarelor elicopterului. Pe lârigă locul de parcare al acestuia se ve- 
deau lumini de lanterne, acoperite din când în când de siluete ce se 
mișcau în grabă. 

Aparatul începu să se înalțe, şi, timp de câteva clipe, aşteptă să 
audă cum îşi ia zborul racheta cuplată cu baliza ce o lipise de el. Dar 
nu se întâmplă nimic. Iar elicopterul o porni spre platou. 

Auzi un foşnet în tufişurile de lângă ea, şi se răsuci pe călcâie, cu 
mâna pe patul armei. 

— Eu sunt! îi zise băiatul, speriat de reacţia ei. 

Se răsti furioasă la el: 

— Ce-ai stat atâta? Nu mai avem timp să ajungem la trauler, să 
aducem ce ne trebuie! 

— Imi pare rău. N-am îndrăznit să mă apropii. Lucrau mai mulți la 
elicopter — îi fixau un fel de tavă sub burtă. Când s-a făcut târziu şi 
n-am mai putut aștepta, m-am luat după unul din ei şi, când ceilalţi nu 
erau atenţi, i-am făcut așa. Şi băiatul îşi puse mâinile pe gât, icnind 
sugestiv. După aia i-am luat salopeta, m-am dus la maşinăria aia şi am 
luat baliza. Am făcut-o exact la ţanc — din casă a ieşit un bărbat, ci- 
neva important, să vadă dacă oamenii îşi terminaseră treaba. Eu m-am 
întors, l-am omorât pe omul ăla și am scăpat de cadavru. l-am auzit 
căutându-l un timp, dar nu cred că or să-l mai găsească. În golf e un 
rechin-lup... l-ai văzut? 

— Nu! exclamă Maddalena. 

— Este acolo. Nu se hrănea, nu era însoțit de șorecari, dar sunt tot- 
deauna flămânzi, când e vorba de carne de om. 

Maddalena încerca să facă faţă pe cât mai bine cu putinţă poveștii 
băiatului. 

— Ce facem acum? insistă Bracy. 

Ea dădu din umeri. 

— Cred că o să cântăm după ureche. 

— Poftim? 

— Nu contează. Fii atent, cască bine ochii, ascultă şi fă exact ce-ţi 
fac eu semn să faci. Va trebui să ne descurcăm cum putem, doar cu 
două arme energetice, dar având surpriza de partea noastră. 

Îi făcu semn să tacă şi să se ascundă. Deasupra copacilor apăruse 
helicopterul. 


Pe când nava începea să fie scuturată de curenţii de aer, reintrând 
în atmosfera planetară, Heimdall se întreba neliniștit cât crezuseră oa- 
menii lui în explicaţiile sale. Le spusese că afacerea asta e atât de pro- 
fitabilă, încât îşi pot permite să se întoarcă acasă cu toţii — un fel de 
concediu suplimentar — şi, după toate aparențele, în privinţa asta nu 
avea să se plângă cineva — localnicii se vor descurca foarte bine o 
vreme şi fără Primitorii de Bolnavi, până la următoarea comandă 
fermă, când vreun client bogat, temător de moarte, va avea nevoie de 
o inimă nouă, sau vreun idiot la fel de bogat, ca Justin Kolb, dădea bot 
în bot cu vreun rechin-lup. 

Era însă adevărat că în istoria întreprinderii lor era pentru prima 
dată când întreaga echipă se retrăgea şi revenea acasă en masse. 

Luase hotărârea asta rațional, cu sânge rece. Dacă întâmplător Ri- 
merley estimase greşit efectele pe care ultimatumul lui Quist urma să-l 
aibă asupra activităţii Corpului, şi dacă vreun doctor băgăcios se încă- 
păţâna să analizeze structura genetică a piciorului grefat al lui Kolb, 
nu-şi dorea câtuşi de puţin ca Patrula să-l prindă în capcană pe planeta 
aia împuţită, pentru care nu merita să mişti nici măcar un deget. 

Pe termen lung, nici nu se punea problema ca afacerea să fie aban- 
donată, evident. In câţiva ani, inevitabil, va deveni el însuşi client și 
va avea nevoie de îndemânarea profesională a lui Rimerley — uneori, 
după eforturi intense, respiraţia îi era greoaie, semn că plămânii înce- 
puseră deja să-i îmbătrânească. Şi, când va veni vremea, de ce să-şi chel- 
tuiască bună parte din averea câştigată din greu plecând pe vreo pla- 
netă mai prosperă, pentru tratamente medicale, când persoana lui era 
indispensabilă pentru Rimerley, şi deci îl putea convinge pe acesta 
să-i facă o revizie gratuită? 

Lăsând toate astea la o parte, se întreba serios dacă oamenii lui nu 
bănuiau ce se ascunde în spatele ordinului de retragere. 


VICTIMELE NOVEI: Depanatorii de pe Cyclops 415 


Era un adevărat noroc faptul că drumul dura atât de puţin — în 
spaţii restrânse temperamentele se încingeau repede şi izbucneau uşor. 

Și mai era şi fata, indiscutabil foarte frumoasă. Cei mai mulţi din- 
tre oameni nu fuseseră în stare să depăşească repulsia provocată de 
mizerie şi să se atingă de vreo femeie din partea locului, pe timpul 
şederii pe acea PRZ. Dar Soraya fusese spălată, dezinfectată, aşa că... 
Mda, călătoria asta scurtă era un adevărat noroc. 

— Suntem aşteptaţi la terenul de asolizare, raportă pilotul inutil. O 
să cobor direct. 

— Te-ai uitat după nave ale Patrulei? Cu evacuarea asta a bazei 
Corpului, mă aşteptam ca spaţiul să colcăie de ele. 

— Sunt dincolo de orizonul planetei, mormăi pilotul. La vreo trei 
mii cinci sute sau patru mii de kilometri de aici. 

Aşadar nici o problemă. Heimdall simţi cum tensiunea de care fu- 
sese cuprins începe să-l părăsească. 

Totul mergea atât de bine, încât se simţea aproape nemulțumit, 
gândindu-se că-și irosise atâta energie făcându-și griji inutile. Nava 
atinse solul cu o ușoară zdruncinătură, abia perceptibilă — pilotul deve- 
nise expert în aterizări pe suprafeţe planetare neregulate, iar amenaja- 
rea terenului de aici nu era depăşită decât de porturile spaţiale publice. 
Heimdall era deja în dreptul panoului de acces când se aprinseră lumi- 
nile ce semnalizau încheierea manevrei de aterizare şi acesta se dădu 
în lături, dezvăluind întunecimea de afară şi câteva felinare, la lumina 
cărora se zărea un helicopter parcat, lângă care stăteau patru oameni. 

— Staţi o clipă! se răsti Heimdall la cei din echipa lui ce erau nerăb- 
dători să ajungă la sol, după care rosti cu voce tare în noapte: Doctore? 

— Sunt aici, îi răspunse Rimerley. Ai avut vreo neplăcere? 

— Nu, absolut nici una. Poţi să duci fata jos cu elicopterul? Am 
tinut-o tot drumul în comă. 

— Da, am instalat un suport pentru brancarda ei. Scoate-o şi o s-o 
ducem imediat în casă. După aia o să mă întorc să vă iau şi pe voi. 

- Perfect! Heimdall se întoarse şi făcu un semn scurt, ordonând să 
fie adusă fata în dreptul deschiderii. Considera că încă nu sosise mo- 
mentul să-i spună lui Rimerley că va fi nevoie de cel puţin încă trei dru- 
muri cu elicopterul ca să ducă jos toți oamenii care veniseră cu el. 

Soraya fu preluată de doi oameni şi dusă la elicopter, unde targa ei 
fu fixată în suportul de sub burta acestuia. Heimdall era lângă targă şi, 
imediat ce treaba fu rezolvată, făcu un semn cu capul spre Rimerley: 

— Poţi să pleci... dar, te rog, nu întârzia prea mult să trimiţi eli- 
copterul înapoi, da? 

Rimerley, bănuitor, sesiză o notă falsă în glasul lui Heimdall şi-l 
privi lung. Apoi făcu câţiva paşi, ieşind din conul de lumină de lângă 
elicopter, ca să poată vedea mai bine deschiderea de acces a navei. Şi, 

evident, își dădu imediat seama că prin panoul deschis se zăreau mai 
multe capete decât ar fi trebuit să fie în mod normal. 

— Heimdall, ai adus toată echipa cu tine? zise el cu voce aspră. 

Heimdall trase adânc aer în piept. 

— Da. Şi nu ne întoarcem acolo până ce nu se mai calmează puţin 
spiritele. 

Nedumeriţi, oamenii care-l însoţiseră pe Rimerley se apropiară de 
patronul lor. Analog, auzind vorbele lui Heimdall şi dându-și seama 
că bănuielile lor sunt confirmate, toți cei care se aflau în navă săriră 
pe sol, începând să pună frenetic întrebări. Timp de câteva clipe fu o 
gălăgie teribilă, nu se auzeau decât reproşuri şi acuzaţii, ca şi cum s-ar 
fi rupt un zăgaz, prin care se revărsa teama oamenilor. 


Nici că se putea mai bine, se gândi Maddalena. Toți cei din navă 
sunt afară. Pot să fac pariu că aşa e — pur şi simplu nu e loc înduntru 
pentru mai mulți. Și au pomenit ceva despre o fată pe care au adus-o 
cu ei. De pe PRZ, fără nici o îndoială. 

Îi făcu un semn lui Bracy, iar băiatul se puse imediat în mişcare, 
îndepărtându-se câţiva paşi de ea, şi, după ce îl văzu ajuns la locul lui, 
se ridică şi ea în picioare. 

Vocea îi răsuna cu o autoritate paralizantă, având volumul ampli- 
ficat de zece ori: 

— Rămâneţi pe loc, toți! Sunt ofiţer al Corpului Galactic şi vă ares- 
tez pentru încălcarea Codului Galactic Unificat! 

Efectul acestui ordin — vorbele parcă îi izbeau pe cei cărora le 
erau adresate — a confirmat toate speranţele ei. Treceau secunde bune 
şi pe terenul de asolzare nimeni nu era încă în stare să-şi revină din 
imobilismul care pusese stăpânire pe ei. Iar în acest timp Maddalena 
apăsase pe butonul unui mic dispozitiv de la centură, activând deto- 
natorul celor trei canistre cu gaz ascunse în sistemul de aerisire al 
casei, şi făcând să se reverse prin ventilatoare o cantitate de anestezic 
suficientă pentru a adormi o întreagă armată. 

Apoi omul pe care-l identificase ca fiind Rimerley — cu mai mult 
sânge rece decât ceilalți — se desprinse de restul grupului, pornind în 
fugă spre helicopter. Gestul lui fu salutat cu urlete, iar cineva cu bun 
simț spuse chiar: 


— Opriţi-l! 
— Practicant de Patrulă Bracy! urlă Maddalena în porta-voce. Dez- 
afectează helicopterul! 


Și, pentru numele galaxiei, fără s-o răneşti pe fata aia de dedesubt! 

Avu impresia că băiatul nu va executa ordinul şi tocmai ducea 
mâna la arma ei când băiatul trase. 

Perfect. 

Bracy avusese bunul-simţ — extrem de rar — să nu se grăbească la 
prima utilizare a armei energetice. Îşi amintise să rămână calm, să țin- 
tească atent, cu braţul ferm şi abia apoi să declanşeze impulsul. 

Acesta străluci orbitor, luminând întreaga insulă ca un fulger, şi 
reteză rotorul helicopterului exact când Rimerley ambala motorul, fă- 
când ca palele să se transforme într-un disc lucios. 

Pe parbriz, în dreptul pilotului, căzu o ploaie de picături de metal 
topit, opacizând materialul plastic, iar Rimerley ţipă ca un animal spe- 
riat. Dar era greu de presupus că fata, protejată de corpul aparatului, 
avusese ceva de suferit. 

— Mulţumesc, Bracy, zise Maddalena cu amplificatorul dat la ma- 
ximum. Ceilalţi rămâneţi la locurile voastre, şi, dacă vreunul din 
măcelarii ăştia face vreo mişcare sau încearcă să fugă, prăjiți-l. S-a 
înţeles? Bracy, vino aici şi ajută-mă să-i dezarmez. 

Violenţa declanșării unei arme energetice are un impact psihologic 
deosebit de puternic, chiar şi asupra unor oameni născuţi şi crescuţi pe 
Cyclops, unde violenţa se întâlnea mult mai frecvent decât pe planetele 
mai civilizate. Impietriţi, cu feţele crispate de groază, oamenii aşteptau 
ca Maddalena şi Bracy să se apropie de ei, ca o turmă de vite la abator. 
Bracy zâmbea cu toată faţa, mulţumit de contribuţia pe care o avusese 
până acum la această treabă, şi Maddalena trebui să se încrunte feroce 
la el, ca să-l facă să adopte o mină ceva mai potrivită pentru un prac- 
ticant aflat în misiune oficială. 

Planul pe care-l gândise Maddalena pentru acest moment critic al 
operaţiunii s-a dovedit excelent. Bracy se apropia de fiecare om pe 
rând, cu arma în mâna dreaptă, ţinând în stânga o capsulă cu anestezic, 
la care era atașat un dozator automat. În timp ce-i scotea omului arma 
din holster — doar patru erau înarmaţi — îl prindea cu stânga de umăr, 
lipindu-i capsula de piele. Pe faţa omului apărea o expresie de surprin- 
dere, după care acesta se prăbuşea la pământ, în mai puţin de treizeci 
de secunde. 

Între timp Maddalena se îndreptase spre helicopter, luminându-l cu 
o lanternă. Rimerley stătea la locul lui, gemând. Sub aparat era fata, ză- 
când nepăsătoare, cu părul lung şi negru atârnând peste marginea tărgii. 

Hmm! Foarte drăguță! Mă întreb dacă aveau de gând s-o... de- 
monteze, pentru a obţine piese de schimb! 

Dar nu era momentul pentru asemenea gânduri macabre. În spa- 
tele ei fulgeră ceva, iar ea se răsuci pe călcâie. Bărbatul acela înalt, cu 
nas coroiat, care supraveghease transferul fetei de la navă la helicopter 
— Heimdall, parcă aşa îi spusese Rimerley — ţâşnise din grupul de lângă 
navă, şi alerga disperat spre adăpostul copacilor. Bracy trăsese după 
el, dar nu-l nimerise. 

Într-o clipă îşi smulse şi ea arma din holster, și nu rată ținta. 

Oamenii care erau încă în picioare icniră, apoi — un fel de unison 
tragi-comic — se aplecară în faţă, vomitând. De la o asemenea distanță, 
impulsul unei arme energetice transforma un om într-o mână de oase 
calcinate, dinspre care se ridica un miros delicios şi greţos, în acelaşi 
timp, de friptură bine făcută... 

Maddalena aşteptă până când se convinse că Bracy controla deplin 
situaţia, apoi se întoarse spre Rimerley. Acesta își mai recâştigase ceva 
din siguranţa de sine, şi începuse să urle în comunicator, probabil ce- 
rând ajutor. 

— Nu-ţi foloseşte la nimic, îi spuse Maddalena scurt. Am gazat 
sistemul de aerisire, şi toată lumea din casă o să doarmă buştean până 
dimineaţă. Hai, dă-te jos de acolo! 

Rimerley se conformă, mişcându-se aidoma unei marionete mane- 
vrată cu stângăcie. Neatent, îşi suci şi glezna când sări pe pământ. La 
ordinul dat de Maddalena se îndreptă şchiopătând spre tovarășii lui, 
începând să se plângă de modul în care e tratat. 

— Dacă te mai aud zicând ceva, îi spuse Maddalena cu duritate, o 
să-ți tai un picior, la fel cum i l-ai tăiat şi tu nenorocitului acela de la 
care ai prelevat grefa pentru Justin Kolb. Clar? 

Rimerley înghiţi nodul enorm care i se pusese în gât, şi o luă rapid 
din loc. 

— Ăştia sunt toți, zise Bracy mândru, arătând spre grămada de tru- 
puri întinse la pământ. Armele le-am pus acolo. 

— Excelent, zise Maddalena. Sinceră să fiu, n-am crezut că o să 
reuşim. Ai fost formidabil. Îl prinse de umăr, uitând o clipă de ceea ce 
tocmai le făcuse el acelor oameni întinşi pe jos, şi fu mai întâi nedu- 
merită, apoi amuzată, când îl văzu ducându-şi cu teamă mâna la umăr, 
să se asigure că nu i se întâmplase nimic și că nu urma să fie, la rândul 
lui, adormit. 

Rimerley, respirând din greu, se lupta să-şi recapete demnitatea. 
Spuse înfipt: 

— Vreau să ştiu cu ce drept... 

— i-am spus deja, se răsti Maddalena la el. Dacă vrei să cunoşti 
acuzaţiile detaliate, probabil că principala va fi cea de omucidere, şi, 
în plus, ingerinţă cu o PRZ. 

Rimerley zâmbi condescendent. 

— Guvernul nostru contestă legalitatea principiului de noninge- 
rinţă, probabil că ştiţi. Şi dreptul la euthanasie este recunoscut pe foarte 
multe planete. Dacă presupuneţi că am recurs la omucidere pentru a 
obţine grefele pe care le-am utilizat, vă înşelați amarnic. Vă pot arăta 
câte un act semnat de fiecare donator în parte, prin care acesta își re- 
clamă dreptul la euthanasie, datorită fie unei boli incurabile, fie unei 
răni grave. 

— Inclusiv fata de acolo? ripostă Maddalena şi văzu cu mulțumire 
cum groaza şterge zâmbetul de pe faţa doctorului. 

— Ce mai facem acum? se repezi Bracy la ea. 

— Ei bine, dacă indivizii ăştia tot au fost atât de amabili să ne pună 
mijloacele necesare la dispoziţie, zise Maddalena, cred că putem să 
plecăm imediat să ne întâlnim cu domnul comandant Langenschmidt. 
N-am mai pilotat o navă spaţială de câţiva ani buni, dar se spune că 
dacă te învaţă Corpul ceva, nu mai uiţi niciodată. Cum îţi surâde o 
călătorie spaţială, Bracy? 

Băiatul ezită. Dar imediat mândria i se revoltă, depășind teama, 
şi-şi trase umerii spre spate, dând din cap cu vigoare. 

— Atunci ajută-mă să duc stârvurile astea la bord, şi plecăm 
imediat, spuse Maddalena. 


Nava care-i aducea de pe Pământ pe cei trei membri ai comisiei 
de anchetă — şi care lăsase în urmă parasec după parasec, cu o viteză 
ce făcea ca lumina să pară un melc obosit pe lângă ea — asoliză în 
zona de parcare de la baza Cyclops, oprindu-și motoarele. Membrii 
comisiei de anchetă îşi făcură imediat apariţia: doamna general Lyla 
Baden — mică de stat dar mare-n glas — şi doi colonei — un grad ce 
trăda faptul că aceștia nu serviseră niciodată în Patrulă, ci avuseseră 
parte de o carieră exclusiv administrativă. 

— Doamna general Baden? spuse doctorul Anstey Nole, făcând un 
pas înainte spre ei, să-i salute. Mă numesc Nole, la ora actuală sunt 
locţiitorul domnului comandant al bazei. 

Doamna general Baden aruncă o privire în jur, cu ochii ei albaştri, 
ca de gheaţă. 

— Aţi primit un ultimatum ca până mâine, cel târziu, să părăsiți 
această bază, nu? Unde vă sunt pregătirile de evacuare? 

Într-adevăr, chiar şi un observator complet neavizat îşi putea da 
seama că activitatea la bază se desfăşura normal — oameni şi roboți, 
departe de a demonta frenetic diverse instalaţii, îşi vedeau liniștiți de 
munca lor obişnuită — fapt ce-i indispusese la culme pe inspectorii cy- 
clopeeni. Îi făcea să se simtă absolut neajutoraţi, pentru câ o planetă 
înapoiată, precum Cyclops, nu putea întreprinde nimic împotriva Cor- 
pului, dacă acesta se hotăra să refuze să execute ordinele primite. 

Maiorul Barly făcu, la rândul lui, un pas înainte din locul în care 
stătuse, lângă Nole: 

— Doresc să luaţi cunoştinţă că protestăm în cel mai vehement mod 
cu putinţă faţă de atitudinea sfidătoare cu care suntem trataţi de co- 
mandantul bazei! tună el. Până ieri a fost cât se poate de cooperant. 
Apoi, brusc, a contramandat toate ordinele în vederea evacuarii și re- 
fuză să mă primească şi să-mi ofere explicaţii asupra atitudinii sale. 

— Hmm! Doamna general își îndreptă privirea spre el: Dumneata 
cine eşti? 

— Vă rog să mă scuzaţi. Barly se reculese, luă poziţie de drepți şi 
pocni din călcâie: Bengt Barly, maior, Forţele Spațiale Cyclopeene, 
desemnat să supravegheze evacuarea acestei baze. 

— Așa deci. Şi unde este acum comandantul? De ce nu e aici, să 
ne întâmpine la sosire? Tonul doamnei general devenise tăios, glacial. 

— Domnul comandant Langenschmidt vă aşteaptă la vila dânsului, 
doamnă general, răspunse Nole calm. Mi s-a ordonat să vă duc ime- 
diat acolo. 

— Atunci execută ordinul, zise acru doamna general. Vreau să 
primesc rapid nişte explicaţii... şi ar fi bine să fie unele cât mai solid 
motivate. 


Langenschmidt îi salută pe noii veniţi cu o figură pe care nu se 
citea nici urmă de emoție. Nu era singur în încăperea în care-i primise. 
Mai erau acolo — în afară de şase corpmani înarmaţi — un bărbat bătrâ- 
ior, care arăta de parcă ar fi fost bolnav, fără a träda o suferință anume 
— poate că era vorba de frică; un tânăr care se ţinea la fel de țeapăn ca 
un corpman, deşi era clar că nu era aşa ceva, pentru că avea părul com- 
plet ras, nu tuns la lungime regulamentară; o fată foarte tânără, cu păr 
negru şi ochi mari, ca de păpuşă, plini de teamă; şi o femeie în unifor- 
ma Corpului, pe faţa căreia parcă se ghicea o bănuială de zâmbet. 

Doamna general Baden spuse, fără nici o introducere: 

— Şeful echipei de inspectori cyclopeeni mi-a raportat că ai contra- 
mandat toate ordinele referitoare la evacuare. De ce? 

Langenschmidt răspunse fără să clipească: 

— Deoarece această bază nu va fi închisă. Mai mult, am intenţia să 
cer ca navele care au fost repartizate pentru transportul personalului 
nostru — și care au fost eliberate de orice alte sarcini — să-mi fie puse 
la dispoziţie, pentru îndeplinirea unei misiuni speciale. Se opri o clipă, 
apoi continuă: De fapt, cred că nu va fi nevoie decât de jumătate din 
ele — restul îşi pot relua misiunile regulate. 

— Ţi-ai trimis cumva mintea în permisie, omule? se răsti doamna 
general, accentuând deliberat pe ultimul cuvânt, ca şi cum renunţase 
de multă vreme să se mai aştepte la manifestări de inteligenţă din par- 
tea indivizilor de sex opus. 

— Doamnă general... nu doriţi să luaţi loc? Scaune! ordonă Lan- 
genschmidt, iar corpmanii se puseră rapid în mişcare. Cred că nu va fi 
nevoie decât să mă ascultați câteva minute, ca să vă daţi seama că ştiu 
şi ce, şi despre ce vorbesc. Şi aş prefera să încep prin a vi-i prezenta 
pe cei de faţă, dacă-mi permiteţi... Hm... Doamna Maddalena Santos 
este detașată aici pentru misiuni speciale şi o să vă rog ca la întoarcere 

să-i treceţi la dosar o citare pentru comportament excepțional în timpul 
serviciului. Dar asta este irelevant, pe moment. Acest tânăr este Bracy 
Dyge, un pescar cyclopean, născut într-un oraș ce se numește Gratignol, 
care a făcut cerere să fie admis în Corp, cu statut de practicant, iar 
comportamentul său recent mă obligă să i-o aprob şi să i-o susţin fără 
nici o rezervă. 

Bracy zâmbi din toată inima, apoi îşi reluă ocupaţia care-i captase 
şi până atunci toată atenţia: să se uite lung la fata zveltă şi frumoasă 
care stătea lângă el. 

— Dânsul, continuă Langenschmidt, este doctorul Aleazar Rimer- 
ley, şi nu se află aici sub nişte auspicii tot atât de favorabile. De fapt 
este în stare de arest, pentru încălcarea sistematică şi flagrantă a mai 
multor clauze ale Codului Galactic Unificat, detalii pe care vi le voi 
prezenta mai târziu. 

— Iar această... copilă cred că ar trebui să spun, zise el întorcân- 
du-se, se numește Soraya. Nu înţelege mare lucru din ce vorbim noi, 
ceea ce nici nu este de mirare. Nu vorbește galactica din naștere, limba 
ei maternă a fost un dialect iranian, cu influenţe de galactică. Adevărul 
e că — şi Langenschmidt o privi ţintă pe doamna general Baden, dornic 
să observe cât mai bine impactul bombei pe care se pregătea să o 
rostească — ea s-a născut pe PRZ Douăzeci şi doi, pe care încă nu am 
localizat-o, dar a cărei poziţie probabilă se află în interiorul unei sfere 
cu rază de treizeci de paraseci, şi... 

— Douăzeci şi doi? repetă doamna general, cu glas gâtuit. 

— Dar... săriră simultan şi cei doi colonei. 

Faţa lui Langenschmidt se relaxă şi zâmbi larg: 

— Acum îmi permiteţi să vă explic motivele ultimelor mele acţiuni 
şi ordine? 


În ultima clipă se hotărâse ca sesiunea finală a Conferinţei asupra 
Non-ingerinţei cu Planetele de Refugiu Zarathustra să fie transformată 
într-un eveniment public, un spectacol cu cât mai multă pompă posibilă 
— limitată doar de capacitatea cyclopeenilor de a face faţă unor soli- 
citări neprevăzute — intens mediatizat. În centrul atenţiei urma să se afle 
Omar Haust, „reprezentantul celor care, pe planete sălbatice, luptau 
pentru supravieţuire într-un mediu ostil” — cel puţin așa scrisese cel ce 
întocrnise discursul lui Quist, iar ea era prea preocupată ca să mai dea 
atenţie frazei în sine. Mai erau şi alte figuri preocupate în publicul din 
sală, unde câţiva participanţi — personalităţi cyclopeene, convocate în 
grabă — stăteau gânditori, privind la delegaţii din afara planetei, aşe- 
zaţi la o masă lungă, pe estrada sălii de conferinţe. 

Quist era tulburată de aceeaşi problemă pe care i-o aruncase lui 
Rimerley în față, când îi vorbise despre acea mită irezistibilă: va lăsa 

— sau nu — Corpul destul material recuperabil în urma sa, pentru a echi- 
libra bugetul planetar pe anul în curs, până ce vor fi în stare să gå- 
sească o sursă de venituri care s-o înlocuiască pe cea pe care o aruncau 
pe Apa Sâmbetei? 

Treptat, în ciuda tensiunii ce pusese stăpânire pe ea, își dădu seama 
că zgomotul de afară e tot mai puternic. Tresări, ridicându-și ochii spre 
fereastra largă, prin care se vedea marea piaţă de lângă clădirea sălii de 
conferinţe. Mii de oameni urmăreau lucrările, pe nişte ecrane uriașe. 

Ar trebui să nu mai strige în halul asta. Gândul nu-i stărui decât o 
clipă în minte, apoi zbură, când sări ca arsă de pe scaunul ei. 

Dincolo de cadrul ferestrei înalte apăruse o siluetă enormă, strălu- 
citoare, ce părea că se mişcă precum un peşte printr-o apă limpede. O 
navă spaţială. O navă atât de mare, încât abia dacă avea loc să asoli- 
zeze în piaţă. 

O văzuseră și alții din sală, iar vorbitorul care se afla la tribună — 
unul dintre delegaţii mai puţin importanţi de pe Pământ, care nu mai 
contenea cu laudele la adresa cyclopeenilor, pentru nobilul sacrificiu 
de sine pe care-l făceau — uimit, își întrerupsese discursul. Strigâtele 
de afară se transformaseră în urlete. 

Personalităţile cyclopeene începuseră să se ridice în picioare, mur- 
murând, dar tabloul păru să îngheţe sub impactul șocului care urmă. 

Înaltele uși principale ale sălii de conferinţe fură date de perete — 
nu alunecaseră în locaşurile lor, cum era normal, ci fuseseră pur şi sim- 
plu scoase din tocuri, datorită unei lovituri cumplite, venită din exte- 
rior. Şi prin ele, o dată cu duduit de mașinării puternice, începu să se 
scurgă ceva ce majoritatea celor prezenţi nu văzuseră în viaţa lor decât 
în filme documentare istorice: o companie a Corpului Galactic complet 
echipată de luptă, cu toţi oamenii îmbrăcaţi în armuri suficient de so- 
lide ca să nu poată fi străpunse de impulsul unei arme energetice, atât 
de grele, încât era nevoie de mici reactoare cu fuziune montate în spate 
pentru a se asigura deplasarea, și cu suprafețele atât de polizate, încât 
străluceau puternic în toate benzile spectrului luminos. Reflexiile jucau 
atât de nebuneşte pe suprafeţele metalice, încât era imposibil să-ți 
focalizezi privirea pe cei ce purtau aceste armuri, și sfârșea: prin a 
avea impresia că sunt nişte închipuiri de coşmar. 

Ăsta era şi motivul pentru care Gus Langenschmidt insistase să 
fie purtate armurile. Pentru că nu se aşteptase în nici un caz să întâm- 
pine o rezistenţă care să justifice şi altfel utilizarea lor. 

Oamenii în armuri începură să ocolească la stânga şi la dreapta, 
pornind să urce podeaua înclinată a sălii şi luând poziţie astfel încât să 
înconjoare complet amfiteatrul, iar ultimul care intră fu chiar el, Lan- 
genschmidt, care se îndreptă direct spre locul unde stătea Quist, împie- 
trită, printre delegaţii din afara planetei. 

Dorea să facă prima declaraţie înainte ca vreunul din tehnicienii 
transmisioniști să-şi recapete în suficientă măsură prezenţa de spirit şi 
să întrerupă transmisia. 

— Alura Quist, spuse el, şi fiecare cuvânt suna ca un blestem, sunt 
comandant Gustav Langenschmidt, ofiţer al Corpului Galactic. Te ares- 
tez pentru complicitate la încălcarea mai multor prevederi ale Codului 
Galactic Unificat, după cum urmează: omor din culpă, omor prin 
neglijenţă, complicitate la... 

Atunci începură ţipetele şi panica. Langenschmidt se opri din vor- 
bă. Oamenii lui fuseseră instruiți cum să procedeze în asemenea caz. 
Şi n-au avut nevoie decât de câteva minute pentru a reinstaura calmul, 
cu cyclopeenii de vază albi la faţă şi cu mâinile în poală — ca şi cum 
ar fi dorit să se scufunde în scaune şi să se facă atât de mici încât să 
nu mai fie văzuţi de nimeni — cu delegaţii din afara planetei murmu- 
rându-şi frenetic unul altuia întrebări ce rămâneau fără răspuns şi cu 
tehnicienii de transmisiuni înlocuiţi de corpmani, pentru ca nimeni să 
nu mai poată întrerupe emisia. 

Langenschmidt reluă: 

— Complicitate la ingerinţă cu dezvoltarea autonomă a unei Pla- 
nete de Refugiu Zarathustra, complicitate cu Aleazar Rimerley, Lors 
Heimdall şi alţii la asasinarea numitului Ekim Hakimi şi dezmembra- 
rea corpului său şi alte acuzaţii. 

Se răsuci pe călcâie, ştiind perfect câ doi din oamenii săi se apro- 
piaseră deja de Quist, apucându-i mâinile, şi îşi îndreptă privirea spre 
cyclopeenii care stăteau în sală. Consultase lista invitaţilor, dată publi- 
cității de agenţiile de ştiri, şi ştia că toţi cei al căror nume urma să-l 
rostească se aflau în sală. 

— Sophy Alt, te acuz de complicitate cu Aleazar Rimerley, Lors 
Heimdall şi alţii la asasinarea numitei Mara Rustum şi dezmembrarea 
corpului ei. Don Ambonine, te acuz de complicitate cu aceiaşi împri- 
cinaţi la asasinarea numitului Ali Quarb şi dezmembrarea corpului 
său. Ved Conakry, te acuz... 

Şi continuă, rostind fiecare nume de pe lista bogaţilor clienţi ai 
lui Rimerley şi a nenorocitelor lui victime, până când văzu în faţa lui 
mai bine de treizeci de bărbaţi şi de femei tremurând de groază. 

Apoi întinse hârtiile oficiale de pe care citise acuzaţiile unuia din 
oamenii săi, îşi dădu casca pe spate şi urcă la tribună. Intreaga suflare 
a planetei îl privea cu atenţie încordată. 

— Popor al planetei Cyclops, şi mai ales dumneavoastră, delegaţi 
din afara planetei, care participaţi la această conferinţă pe care ne-am 
permis s-o întrerupem cu atâta lipsă de delicateţe — aruncă o privire 
peste sală şi văzu că toţi cei prezenţi îl ascultau cu încordare — doresc 
să vă explic ce este în spatele scenei şocante la care tocmai aţi asistat. 

— Ştiţi cu toţii de existenţa Planetelor de Refugiu Zarathustra. 
Poate că ştiţi și că, faţă de cele aflate de noi până acum, mai există 
încă mulți oameni scăpaţi de nova zarathustrană — probabil că mai 
mult de un milion — de soarta cărora încă nu ştim nimic. 

— Ei bine, în ultimele câteva zile am descoperit că refugiații de pe 
încă o navă au reuşit så supravieţuiască, pe o planetă a cărei existență 
a fost descoperită întâmplător, şi nu a fost adusă la cunoştinţa Corpului. 
Planeta a fost descoperită de un anume Lors Heimdall, comandantul 
unei nave de transport, care se ocupa şi cu contrabanda. În cursul unei 
călătorii mai neobişnuite, pe o rută ce nu e deservită de nave de linie 
regulate, solicitările s-au dovedit prea mari pentru motoarele navei şi 
a fost obligat să asolizeze de urgenţă pentru reparaţii pe o planetă de 
clasă A — o planetă locuibilă — dintr-un sistem solar neexplorat. 

— Pe planetă a descoperit descendenţii unui grup de refugiaţi zara- 
thustrani de origine iraniană, care se străduiau, la rândul lor, să se 
descurce cât mai bine cu putință. 

— Atât el cât şi echipajul au hotărât să păstreze secretul descope- 
ririi, sperând să existe vreo cale ca să scoată în cele din urmă un profit 
de pe urma ei. Şi nu mult după aceea s-a ivit şi ocazia așteptată. Un 
anume Justin Kolb — personalitate extrem de cunoscută pe Cyclops, 
datorită rolului jucat într-un accident spaţial — avea nevoie să-i fie 
înlocuit un picior. Deşi se afla în grija celui mai renumit chirurg de pe 
planetă — doctorul Aleazar Rimerley — nu se putea face mare lucru pen- 
tru el, deoarece Cyclops nu dispune de aparatura necesară pentru rege- 
nerarea membrelor umane, iar deplasarea pacientului pe o planetă mai 
avansată în acelaşi scop era extrem de costisitoare. 

— Heimdall a luat legătura cu Rimerley şi i-a făcut o propunere. 
El putea să furnizeze un organ ce-i putea fi grefat lui Kolb — un picior 
care să se potrivească perfect cu celălalt, sănătos — la un preţ mult mai 
redus decât cel al unei regenerări; Rimerley putea încasa de la clientul 
său — nu plătea Kolb ci Alura Quist, din bugetul planetar — costul unei 
operaţii de regenerare, iar profitul îl împărțeau pe din două. 

— Rimerley a acceptat oferta. lar Heimdall, aşa cum promisese, a 
livrat organul necesar, uzând de o înşelătorie plină de cruzime la adre- 
sa sărmanilor locuitori a acelei PRZ pe care o descoperise. 

— La începuturile vieţii lor pe acea planetă, aceştia instituiseră un 
sistem de izolare a bolnavilor pe care nu-i puteau trata. Cei care îşi 
asumau voluntar această sarcină erau numiţi Primitorii de Bolnavi, iar 
suferinzii le erau încredinţaţi pentru a fi scoşi din comunităţile în care 
trăiau — micşorându-se astfel riscul unor epidemii — şi erau îngrijiţi 
până când îşi reveneau sau mureau. 

— Sistemul era pe cale de dispariţie — Primitorii fuseseră secerați 
de atâtea ori de bolile de care sufereau şi pacienţii lor, încât sistemul 

nu mai părea să fie practic. Însă Heimdall şi oamenii lui s-au deghizat 
într-o nouă echipă de Primitori, câştigând încrederea localnicilor, dar 
luând în îngrijire nu pe cei într-adevăr bolnavi — la care practic nici nu 
se uitau — ci pe cei ale căror caracteristici anatomice îi făceau buni să 
fie folosiți ca furnizori de piese de schimb umane. 

— Rimerley îşi dăduse imediat seama câ are la dispoziţie un depozit 
de capacitate nelimitată, de unde se putea aproviziona oricând cu ma- 
terial pentru grefe. Pe Cyclops nu sunt mulţi oameni bogaţi, dar cei 
care sunt, sunt foarte bogaţi, și îşi doresc cu aceeași lăcomie și o 
sănătate perfectă, şi bunăstarea materială. După cum ați auzit, mai 
bine de treizeci de oameni din această sală au beneficiat de talentele 
de măcelar ale lui Rimerley — membre noi, ochi noi, organe vitale noi! 

— Doctorul Rimerley a încercat să susțină că oferea euthanasia unor 
bolnavi incurabili, practică tolerată atât aici, cât şi pe cele mai multe 
din planetele locuite. Dar nu este adevărat. Cum am stabilit asta? 

— Poate că aţi auzit că s-a dat ordin ca baza Corpului să fie închisă 
— s-a spus că este vorba un protest simbolic şi ostentativ împotriva 
principiului de non-ingerinţă. Ironia cu care rostise ultimele cuvinte 
nu scăpase celor ce-l ascultau. Poate că aţi văzut în asta un gest plin 
de idealism, întrucât planeta Cyclops nu-şi poate permite să renunţe la 
venitul adus de chiria pentru bază. Sau, la fel de bine, poate că v-aţi 
întrebat ce a apucat-o pe Alura Quist de ne-a remis acel ultimatum. 

— Acel ultimatum a fost remis deoarece Rimerley i-a oferit mită: 
o nouă viaţă. Doctorul ştia prea bine că noi suntem foarte aproape de 
descoperirea secretului său. Şi s-a gândit câ aşa ne dă nişte bătăi de 
cap atât de serioase, încât nu vom mai avea vreme să efectuăm cer- 
cetări doar pe baza unor bănuieli destul de vagi. Momeala pe care a 
fluturat-o pe sub nasul lui Quist era trupul — întreg și sănătos — al unei 
fete tinere, pe nume Soraya: o sursă de organe ce urmau să le înlocu- 
iască pe ale ei, îmbătrânite. 

— Această fată este în viață — printr-o adevărată minune — sub 
protecţia noastră. Şi ne-a povestit cum — fiind perfect sănătoasă — i s-a 
provocat o criză, astfel încât prietenul ei să creadă că este victima unei 
boli incurabile şi că trebuie să fie încredinţată Primitorilor de Bolnavi. 
Nu era câtuşi de puţin bolnavă, şi nici nu i s-a oferit o moarte uşoară, 
sub pretext că suferă de o boală incurabilă. A fost pur şi simplu expe- 
diată pe Cyclops, pentru a fi măcelărită ca un animal. 

Langenschmidt făcu o scurtă pauză, apoi reluă: 

— Popor al planetei Cyclops, nu face parte din îndatoririle Corpului 
să vă spun eu ce aveţi de făcut. Dar am lucrat aici şi am ajuns să vă 
cunosc, măcar în parte. Şi sunt convins că știți ce aveţi de făcut. 

Se întoarse spre delegaţii la conferinţă, care-l priveau palizi şi 
tremurând: 

— În ceea ce vă priveşte, zise el, nici nu ştiu dacă mai e nevoie să 
vă precizez că aţi văzut ce se întâmplă cu o PRZ care a „beneficiat” 
de o ingerinţă. Gândiţi-vă bine la asta. Și... duceţi-vă acasă. 

Multe clipe după ce el terminase de vorbit nu se mişcă nimeni. 
Apoi bătrânul Omar Haust se ridică şi, mişcându-se ca prin vis, se 
apropie de Quist. O privi ca şi cum ar fi fost o mizerie, pe care o des- 
coperi scârbit când ridici o piatră de pe jos. Își strânse buzele. Şi o 
scuipă în plină faţă. 

Langenschmidt îşi lăsă casca peste faţă şi făcu un semn spre 
oamenii sâi. Aceştia își părăsiră posturile şi intrară între spectatori, 
pentru a-i ridica pe cei ce fuseseră numiţi în lungul act de acuzare. 
Unii dintre ei se supuseră apatici, alţii se zbăteau, urlând, dar, în final, 
au fost scoși toți din sală. 

Iar ultima a plecat Quist — cu Langenschmidt pe urmele ei — 
obligată să suporte până la navă ocările oamenilor aflaţi în piaţă. 


— Ei, te-ai hotărât cum e cu non-ingerința? o întrebă Langen- 
schmidt pe Maddalena pe un ton de falsă jovialitate. 

Răspunsul ei veni pe un cu totul alt ton — deprimat, absent: 

— Gus, nu-i cinstit. Cyclops nu e o planetă civilizată tipică, iar 
Heimdall şi Rimerley nu sunt tipici pentru cyclopeeni. 

— Garantat. Privea în jos de la fereastra ce se întindea pe toată lun- 
gimea peretelui spre bază, care acum — o dată ordinul de evacuare anu- 
lat — opera la întreaga capacitate. Pe de altă parte par să fie un exemplu 
tipic pentru cei ce obțin putere, influenţă, bunăstare, doar pentru că şi 
le doresc cu lăcomie. Oamenii cu adevărat civilizați nu sunt lacomi 
după putere. Există... cum să-i spun? un fel de empatie, care-i reţine. 

— Există și un alt cuvânt, mult mai vechi, zise Maddalena. 

— Care? 

— Conştiinţă. Maddalena se foi, de parcă nu putea să-şi găsească o 
poziţie comodă în fotoliul confortabil pe care se aşezase. Dar priveşte 
asta şi dintr-un alt unghi, Gus. Tot empatie este ceea ce mă face pe 
mine să blestem când îmi aduc aminte de sărmanii oameni bolnavi sau 
invalizi pe care i-am văzut pe Treisprezece — zi de zi, timp de două- 
zeci de ani. Tu n-ai avut niciodată vreo misiune care să dureze mai 
mult de câteva săptămâni — cel mult câteva luni — pe o planetă. Ar 
trebui poate să fixăm o limită, să stabilim că, dacă oamenii ăştia nu 
reuşesc să progreseze cu nimic într-anumită perioadă, trebuie să reluăm 
deschis legâtura cu ei şi să-i ajutăm. ż 

— Dar cum putem noi defini progresul? ripostă Langenschmidt. 
Totdeauna am considerat că ăsta e unul din preceptele care se află la 
baza principiului de non-ingerinţă. Dacă pe aceste planete aşa-zis 
civilizate suntem în stare să zămislim indivizi precum Rimerley şi 
Heimdall, probabil că am început să ne cam pierdem direcţia. Şi poate 
că PRZ-urile vor redescoperi ceea ce am pierdut noi. 

— Am mai auzit toate astea, zise Maddalena. Şi totuşi nu... Ei 
bine, să ne mai gândim la un caz din situaţia actuală. Această biată 
fată, Soraya, avea un prieten acasă şi o mamă bolnavă. Urma să se 
mărite în curând. Noi aplicăm strict principiul de non-ingerinţă şi-i 
interzicem să se întoarcă pe planeta ei natală, ştiind şi văzând ce-a 
aflat şi ce a văzut de când a fost răpită de acolo. Chiar dacă asta e 
aproape nimic, pentru că a fost ținută în comă mai tot timpul. Dar 
legea e lege. Însă nu pot zice că-mi şi place. 

— Adevărul e că ai ales un exemplu cât se poate de nepotrivit, mor- 
măi Langenschmidt. lubitorul ei prieten a acceptat plata pe care i-a 
oferit-o Heimdall, s-a dus acasă şi s-a consolat prompt, alegându-şi o 
altă consoartă dintre fetele de măritat. În mai puţin de o săptămână. 

— Ce? De unde ştii? Maddalena îl privea neîncrezătoare. 

— Raportul a sosit acum câteva ore. Pe baza informaţiilor furni- 
zate de echipajul lui Heimdall, o echipă de-a noastră, deghizată în Pri- 
mitori de Bolnavi, a ajuns până în satul unde locuia Soraya. Chestia 
asta — Primitorii — o să fie o acoperire foarte bună pentru agenţii noștri 
permanenţi, şi cred că poţi să consideri că non-ingerinţa va fi aplicată 
destul de elastic, dacă te gândeşti că, din când în când, unii oameni vor 
fi, într-adevăr, vindecați de suferințele lor. Îi zâmbi maliţios: N-ai vrea 
ca următoarea ta misiune să fie pe Douăzeci şi doi? Sau ai de gând să 
părăseşști Corpul? 

— Nu... nu cred. Nu încă. Maddalena zări afară, dincolo de 
fereastă, două siluete mergând alături: un tânăr şi o tânără, amândoi 
cu păr lung şi negru. Aia doi sunt Bracy şi Soraya? 

— N-ai remarcat şi tu cât de mult timp stau împreună? L-am luat 
pe Bracy deoparte, i-am povestit prin ce a trecut ea şi i-am ordonat 
să-i poarte de grijă — prima lui misiune în cadrul Corpului. Deşi nu 
cred că avea nevoie de vreun ordin. A 

— Dar a îndeplinit o misiune în cadrul Corpului. impreună cu mine. 

— Nici măcar nu făcuse cerere să fie admis ca practicant — i se 
adresase doar lui Nole, verbal, şi aia nu contează. De data asta este 
oficial: reabilitarea victimei unui act criminal. 

Maddalena izbucni în râs. În veselia ei nu era nimic forțat, şi asta 
suna extrem de plăcut în urechile sensibile ale lui Langenschmidt. 

— Fir-ai tu să fii, Gus! De ce eşti tu un tip atât de cumsecade? 

— Chestie de practică îndelungată, ripostă el. Când o să ajungi la 
vârsta mea.. 

— Eşti tu şi cam tâmpiţel uneori, dar asta e probabil ceva congeni- 
tal. Maddalena se întunecă din nou la faţă. Serios, ştii... m-am gândit 
să cer încă o misiune ca agent planetar. În ciuda celor ce le-am spus 
când am ajuns aici. Dar simt că n-aş putea face faţă unei asemenea 
sarcini cu obiectivitate. M-am săturat atât de mult să văd în jurul meu 

mizerie, boli, tâmpenie umană şi barbarism, încât sunt în pericol să 
privesc civilizaţia galactică aproape ca pe un fel de paradis. Ei bine, 
cred că într-un anume sens chiar şi este, dar nu asta este imaginea mea 
despre paradis. Nu din punct de vedere fundamental. 

Se opri o clipă şi-l privi drept în ochi. 

— Gus, aş vrea să-mi amân permisia. Dacă vreau, pot s-o fac. Nu 
prea am chef să mă întorc pe Pământ — dacă aş fi fost foarte ataşată de 
planeta mea natală n-aş fi părăsit-o niciodată. Iar de la distanţa asta 
seamănă mai mult cu un vis. Dar planetele precum Cyclops sunt ex- 
trem de reale. Ai putea să mă suporţi aici, să zicem un an, cât revin eu 
treptat la realitate? 

— Aş fi onorat, răspunse Langenschmidt. Ştii ceva? Cândva, demult 
— nu m-am mai gândit la asta până zilele trecute, când am vorbit cu 
Pavel Brzeska — am spus despre tine că, până la urmă, o să faci ceva 
furori în Corp. Ei bine, au trecut douăzeci de ani şi n-ai făcut nimic 
remarcabil. Apoi dintr-o dată îţi faci apariţia în sectorul meu şi, brusc, 
încep să se întâmple fel de fel de minuni. Aş vrea să-ţi mulțumesc 
pentru asta — că te-ai reținut atâta vreme, până când am fost şi eu de 
faţă şi mi-am văzut proorocirea îndeplinită. 

— Eşti un scump, zise Maddalena cu glas tandru, întinzând mâna 
spre a lui. 

